
LUKIJALLE 


Sinisten maisemien mies on kuvaus Suomen kansainvälisesti tunnetuimman maan- 
tieteilijän J. G. Granön (1882—1956) mittavasta elämäntyöstä. Hän oli tutkimus- 
matkailija, tietokirjailija ja valokuvaaja, yliopisto-opettaja, kulttuurivaikuttaja ja 
monipuolinen tutkija, jonka vaikutus oli suurinta geomorfologina eli maanpinnan 
muotojen kuvaajana, maisematieteen teorian kehittäjänä sekä maisemien ja ihmisen 
lähiympäristön hahmottajana. 

Granön poikkeuksellisen laajan elämäntyön kartoittaminen olisi ollut luontevin- 
ta toteuttaa usean kirjoittajan voimin erillistutkimuksina, joissa hänen toimintansa 
olisi sijoitettu kunkin alan kontekstiin. Kun tällaisen hankkeen tuottaminen osoit- 
tautui ongelmalliseksi, ryhdyin suunnittelemaan kirjoitustyötä yksin 2004. Tehtävä 
osoittautui hankalaksi, sillä tavoitteena oli yksiosainen henkilöhistoriallinen tieto- 
kirja, joka valottaisi Granön toimintaa ja sen merkitystä ja antaisi samalla mahdolli- 
suuden esitellä runsaan kuvituksen avulla hänen panostaan suomalaisen maisema- ja 
luonnonvalokuvauksen edelläkävijänä. Granön suku oli luovuttanut tutkijan laajan 
kuvakokoelman Suomalaisen Kirjallisuuden Seuralle toivomuksella, että eri näytte- 
lyissä suuren suosion saaneita kuvia käytettäisiin laajasti elämäkerrassa. 

Pitkän pohdinnan jälkeen ymmärsin, että elävää kirjallista asua tavoittelevaa elä- 
mäkertaa ei ollut mahdollista toteuttaa perinteisen akateemisen teoksen tavoin. Eril- 
listen teoreettisten ja metodisten johdantolukujen sijasta sijoitin tieteellisen aineksen 
sekä suoraan tekstiin että runsaisiin alaviitteisiin. Näin kykenin keskittämään ku- 
vauksen Granön toimintaan ja hänen ratkaisuihinsa mutta saatoin samalla tarjota 
lukijalle kohta kohdalta tarkat tiedot niistä lähteistä, joihin tekstini perustuu ja joista 


on mahdollista saada lisätietoa kulloinkin käsiteltävistä teemoista. Lisäksi päätin kes- 

kittyä kuvaamaan vain niitä asioita, joista Granön elämä sai ominaisluonteensa ja 
joilla hänen vaikutuksensa oli tärkein. Tämä merkitsi huomion suuntaamista aka- 
teemiseen toimintaan. 

Granö koki itsensä nimenomaan yliopistotutkijaksi ja -opettajaksi, mutta hänen 
osakseen tuli elää ajanjaksona, jolloin tutkijan työt saivat usein väistyä poliittisten 
muutosten ja sotien tieltä. Pyrin siksi liittämään hänen toimintansa paitsi maantie- 
teen oppihistoriaan myös valtiollisen Suomen dramaattisiin vaiheisiin, 1800-luvun 
lopun venäläistämiskaudesta ensimmäiseen maailmansotaan, sisällissotaan, talvi- ja 
jatkosotaan ja lopulta kylmän sodan käänteisiin. Poliittisten jaksojen erillisten tar- 
kastelujen sijasta päätin kuvata runsaan alkuperäisaineiston avulla sitä, miten nämä 
vaiheet vaikuttivat Granön elämään ja hänen tekemiinsä ratkaisuihin. Tukeuduin 
myös usein Granön omiin teksteihin, sillä halusin tuoda konkreettisesti esiin hänen 
taitonsa tietokirjailijana. 

Tarina etenee pääosin aikajärjestyksessä ja ongelmakeskeisesti, mutta huomio- 
ta suunnataan myös tärkeiden asiakokonaisuuksien systemaattiseen kuvaamiseen 
ja hänen suhtautumiseensa tiettyihin keskeisiin kysymyksiin, kuten suomen kie- 
len asemaan, Turun Suomalaisen Yliopiston hallinnon ongelmiin ja Suur-Suomi- 
ajatteluun. Varsinaisen tekstin ohessa on joitakin lyhyitä erityisartikkeleita, joissa 
tarkastellaan muun muassa Granön kannalta keskeisiä henkilöitä, tapahtumia tai 
tilanteita. 

Olavi Granö on kuvannut isänsä tieteellistä uraa useissa tutkimuksissa, ja hä- 
nen kirjoituksensa muodostavat tukevan perustan teokselleni. Maantieteen 1800- ja 
1900-luvun oppihistoriaa on tutkittu Suomessa verraten vähän, joten olen voinut 
turvautua omien tekstieni lisäksi pääasiassa Stig Jaatisen, Jussi S. Jauhiaisen, Han- 
nu Linkolan, Anssi Paasin, Petri J. Raivon, Kalevi Rikkisen, Oiva Tuomisen, Pert- 
tu Vartiaisen ja Pentti Yli-Jokipiin tutkimuksiin. Ulkomaisista tutkijoista Granötä 
ovat käsitelleet muun muassa Anne Buttimer, Reginald G. Golledge, Torsten Hä- 
gerstrand, Michael Jones, Ott Kurs, Vello Paatsi, Hans-Dietrich Schultze ja Eugene 


Van Cleef. Kuvatessani Granön toimintaa valokuvaajana olen tukeutunut pääosin 

Taneli Eskolan kirjoituksiin. Koska J. G. Granön vaikutus ulottui monelle alalle, 
työn perustana olevan yleisen tutkimuskirjallisuuden määrä on pakostakin suuri. 

Runsaasta kirjallisuudesta huolimatta teos rakentuu suurelta osin alkuperäis- 
lähteiden varaan. Keskeisimmän aineiston muodostaa Suomalaisen Kirjallisuuden 
Seuran kirjallisuusarkistossa säilytettävä J. G. Granön kirjallinen jäämistö, johon 
on koottu hänen kokonaisena säilynyt laaja kirjeenvaihtonsa sekä kopioina muissa 
arkistoissa tai yksityiskokoelmissa säilytettäviä asiapapereita ja niin ikään kopioina 
runsaasti hänen muille henkilöille lähettämiään kirjeitä. Granön vaikutusta Yhdys- 
valloissa kävin tutkimassa Alfred Kordelinin säätiön myöntämän matka-apurahan 
turvin Minneapolisissa, Harvardin yliopiston Houghton Libraryssa ja The American 
Geographical Societyn arkistossa New Yorkissa. Arkistolähteiden antamaa kuvaa on 
täydennetty painettujen lähteiden sekä eri henkilöiden antamien haastattelujen ja 
kirjallisten lausuntojen avulla. 

Yli puoli vuosikymmentä kestänyt kirjoitustyö tapahtui pääosin Alfred Kordeli- 
nin säätiön, Suomen Kulttuurirahaston ja Emil Aaltosen Säätiön 2004—06 myöntä- 
mien apurahojen turvin. Kiitän kaikkia näitä säätiöitä ratkaisevan tärkeästä tuesta ja 
kärsivällisyydestä teoksen valmistumisen viivästyessä. Turun Yliopistosäätiötä kiitän 
apurahan myöntämisestä teoksen viimeistelemiseen ja mahdollisuudesta asua muuta- 
mien päivien ajan Granön oppilaan August Tammekannin entisessä kodissa, nykyi- 
sessä Granö-keskuksessa Tartossa. Harvoin humanistitutkija on voinut olla ainoana 
asukkaana Alvar Aallon suunnittelemassa talossa. 

Alkusysäyksen teoksen kirjoittamiseen antoi J. G. Granön poika, akateemikko 
Olavi Granö, joka on monin tavoin tukenut kirjoitustyötä. Hän on isänsä henkisen 
perinnön ja kirjallisen jäämistön parhaana tuntijana ja tietopankkina osannut opas- 
taa minut oikeiden kysymysten, teemojen ja aineistojen pariin. Myös Olavi Granön 
puoliso, filosofian maisteri Eeva Granö, on edistänyt kirjoitustyötä monin tavoin. 
Ilman heidän kannustustaan tämä teos olisi jäänyt kirjoittamatta. 

Professorit Kalevi Rikkinen ja Pentti Yli-Jokipii ovat lukeneet koko käsikirjoi- 


tuksen ja esittäneet monia tervetulleita vihjeitä sekä korjaus- ja parannusehdotuksia. 

Kiitän heitä molempia suuriarvoisesta avusta, samoin kuin professori Matti Saar- 
nistoa, joka on lukenut ja kommentoinut käsikirjoituksen geologiaan liittyviä osia. 
Vastuu kirjaan päätyneistä tulkinnoista ja mahdollisista virheistä on tietenkin yksin 
minun. 

Suuressa kiitollisuudenvelassa olen myös virolaisille asiantuntijoille, maantie- 
teen professori Ott Kursille ja filosofian tohtori Vello Paatsille, jotka ovat täydentä- 
neet asiantuntemuksellaan J. G. Granön Viron-aikaa koskevaa osuutta. Kiitän läm- 
pimästi myös kaikkia muita eri alojen asiantuntijoita, jotka ovat antaneet minulle 
neuvoja tai apua kirjoitustyön aikana, mutta joita en voi erikseen nimetä heidän 
suuren lukumääränsä vuoksi. 

Päätin jo teosta suunnitellessani noudattaa J. G. Granön elämänohjetta ”les- 
tissä pysymisessä”. Keskityin kirjoittamiseen ja luovutin teoksen kuvittamisen sen 
parhaalle mahdolliselle tekijälle, valokuvaajalle ja taiteen tohtori Taneli Eskolalle. 
Eskola on järjestänyt Suomalaisen Kirjallisuuden Seuraan tallennetun Granön va- 
lokuvien kokoelman ja koonnut sen pohjalta laajoja näyttelyjä merkittävine julkai- 
suineen, jotka ovat nostaneet esiin tutkimusmatkailijan ja tutkijan esteettisen ja 
taiteellisen puolen. 

Sinisten maisemien miehen kuvitus muodostaa oman kokonaisuutensa. Teoksen 
voi siten nähdä myös J. G. Granön tutkijantien kuvallisena tulkintana, jonka Esko- 
la on luonut tekstini ja omien näkemystensä vuoropuhelun pohjalta. Kiitän Taneli 
Eskolaa erinomaisen mukavasta ja opettavasta yhteistyöstä, jota tuki Alfred Kor- 
delinin säätiön teoksen kuvitukseen myöntämä apuraha. Eskolan ohella lämpimän 
kiitoksen ansaitsee Suomalaisen Kirjallisuuden Seuran kuva-arkistonhoitaja Pirjo 
Mäkilä, joka on pääosin järjestänyt Granön arkiston ja osallistunut tiiviisti teoksen 
kuvituksen laadintaan. 

Suomalaisen Kirjallisuuden Seuraa kiitän työskentelytilojen järjestämisestä kir- 
joitustyön alkuvaiheessa ja teoksen ottamisesta julkaisuohjelmaansa. Kustannus- 
päällikkö, filosofian maisteri Rauno Enden on huolehtinut suvereenisti teoksen 


toimittamisesta ja monista käytännön asioista. Kirjan graafinen asu ja kansi ovat 


12 | LUKIJALLE 


graafisen suunnittelijan Ville Revon käsialaa. Kiitän heitä ja koko Suomalaisen Kir- 
jallisuuden Seuran henkilökuntaa tuesta pitkän kirjoitustyön aikana. 

Kiitän armollista kohtaloani siitä, että saatoin käyttää Kansallisarkiston, Kansal- 
liskirjaston ja Helsingin yliopiston keskusarkiston palveluita ennen kuin valtion tuot- 
tavuusohjelma oli ehtinyt näyttää todellisen karvansa maan kulttuurielämälle. Sain 
laitosten ymmärtäväiseltä ja erinomaisen taitavalta henkilökunnalta paljon enemmän 
apua kuin virkatehtävien normien mukainen hoito olisi edellyttänyt. 

Tutkijan ja varsinkin elämäkerturin työ on usein yksinäistä puuhaa, mutta on- 
neksi sitä ei tarvitse aina tehdä yksin. Tutkijakollegat Jyrki Nummi, Juhani Sipilä, 
Seppo Aalto, Saulo Kepsu ja Harry Halen auttoivat minua Kansallisarkistossa mo- 
nien ongelmien ratkaisemisessa ja toivat mukavalla seurallaan lämpöä ajoittain hyy- 


tävän kylmään tutkijansaliin. 
Helsingin Meilahdessa tuomien kukkiessa toukokuussa 2011 


Allan Tiitta 

SIPERIA OPETTAA 


”Suuri työilo täyttää minut aina, vaikken olisikaan joka hetki kaikkein paraimmissa 
voimissa ruumiillisesti. En ole ollut päivääkään sairaana Suomesta lähdettyäni, 


vaikken toisaalta ole voimissa ja painossa vahvistunutkaan. Lohdutan itseäni sillä 


etteivät ajattelijat tavallisesti ole lihavia”! 


Näkymä Satulamäeltä Verhne Suetukin suomalaissiirtolan läheltä 
Sajanin vuoristossa Etelä-Siperiassa 1900-luvun alussa. 


(PerRHEEN MATKASSA 


Vanhemmat 


Lapualla syntyi maaliskuun 14. päivänä 1882 vt. kirkkoherra Johannes Granön per- 
heeseen esikoispoika, joka sai kasteessa etunimet Johannes Gabriel. Puhuttelunimeksi 
tuli, erotukseksi isästä, Gabriel. Suomenkieliset ystävät alkoivat kutsua häntä nimen 
kansanomaisen muodon mukaan Kaapoksi, muutamat ruotsinkieliset myöhemmin 
Gabbukseksi. Itse hän alkoi jo nuorena käyttää etukirjaimia J. G? 

Johannes Granö oli neljä vuotta aiemmin mennyt naimisiin Alma Jakobina Fon- 
tellin kanssa. Puolisoiden taustat olivat tyystin erilaiset. Johannes Granö oli 25.9.1850 
syntynyt yhdeksänlapsisen viljelijäperheen poika. Granön talo Granön kylässä Teeri- 
järven kirkonkylässä Keski-Pohjanmaalla oli pitäjän vanhimpia ja ollut saman suvun 
hallussa 1500-luvulta alkaen. Talo oli saanut nimensä sen edustalla aikoinaan olleen, 
myöhemmin kuivatun järven kuusimetsäisen saaren mukaan. Perimätieto kertoi, että 
Granön esivanhemmat olisivat muuttaneet ruotsalaisten siirtolaisten mukana Taa- 
lainmaalta, joskin todennäköisenä pidettiin myös, että talo olisi välillä ollut savolai- 
sen uudisasutuksen piirissä.’ 

Alma Fontell oli syntynyt kirkkoherran tyttärenä Lemlandissa Ahvenanmaalla 
15.5.1848. Hänen sukunsa oli lähtöisin ruotsalaisesta Hasselblattien pappissuvusta, 
jonka jäsenet muuttivat 1600-luvulla Ruotsin aikana Viroon ja sieltä kaksi sukupol- 
vea myöhemmin Suomeen nuorimman sukuhaaran jäädessä Baltiaan. Hänen iso- 
isänsä oli ottanut kasvatti-isänsä mukaan nimen Fontell, jota suvun jäsenet olivat sen 


jälkeen käyttäneet. Heihin kuului Alman serkku, historiantutkija ja tilastotieteilijä 
A. G. Fontell. 

J. G. Granö istuu sukutalon rappusilla yhdessä tätinsä Edla Granön ja tämän aviomiehen 
Anders Forssander-Granön kanssa. Kuva on otettu heinäkuussa 1931, jolloin hän kävi 
yhdessä Hilma-puolisonsa kanssa tutustumassa lapsuutensa ympäristöön. 


Alman vanhemmat olivat elämäntyönsä Ahvenanmaalla ja ruotsinkielisellä Poh- 
janmaalla tehneet Josef Fontell ja Johanna (Jeanette) Augusta Bomansson. Johannan 
äidin veljiä olivat Suomen arkistolaitoksen perustaja Karl August Bomansson sekä 
tunnettu sammaltutkija ja Suomen yliopistomaantieteen uranuurtajan Ragnar Hul- 
tin retkeilytoveri Johan Oskar Bomansson, jonka kanssa J. G. Granö oli myöhemmin 
paljon tekemisessä.” 

Josef Fontell oli noussut jo Ahvenanmaalla toimiessaan evankelisen herätysliik- 


keen tunnetuksi puhujaksi, jota tultiin kuuntelemaan pitkienkin matkojen takaa. 


PERHEEN MATKASSA | 17 


Granön suvun vanha sukutalo Teerijärvellä. Rappusilla pääoven edessä seisoo 
emäntä Jenny Granö lasten kanssa. Piha-aidan luona isäntä Teodor Granö ja 
vanhin poika Gabriel Granö. Teodor Granö oli isäntänä Granön tilalla vuosina 
1929—63. Talo on edelleen suvun hallussa. 


Siirryttyään ensin 1863 Teerijärven ja myöhemmin Vöyrin kappalaiseksi Fontell 
jatkoi voimakasta herätystyötään, jonka ansiosta häntä ryhdyttiin kutsumaan Poh- 
janmaan hengelliseksi herättäjäksi. Myös Granön perhe omaksui monien muiden 
pohjalaisten tavoin evankelisen uskonkäsityksen. 

Granön suku oli taiteellisesti lahjakasta. Johannes Granön isoisä Petter Granö 
oli arvostettu talonpoikaismaalari, minkä vuoksi sukutalo tunnettiin myös nimellä 
Mälas. Yksikään suvun edustajista ei ollut kuitenkaan lähtenyt opintielle. Eikä oli- 
si lähtenyt Johannes Granökään, jollei Josef Fontell, tuleva appi, olisi huomannut 
hänen lahjakkuuttaan ja kiinnostustaan tiedollisiin harrastuksiin ja ohjannut hänet 
18-vuotiaana Kokkolan ala-alkeiskouluun. 

Valmistuttuaan ylioppilaaksi suurten taloudellisten vaikeuksien jälkeen Johan- 
nes Granö aloitti 1875 teologian opinnot yhtenä ensimmäisistä maaseutuylioppilaista 


Aleksanterin-yliopistossa. Opiskelijoista suuri osa oli yhä herrassäätyisiä, mutta hän 

kykeni opiskelutovereina olleiden Josef Fontellin poikien, Johan Wilhelmin ja Karl 
Oskarin, avulla sopeutumaan joukkoon. Hän omaksui monien tulevien teologien 
tavoin suomalais-kansallisen näkemyksen ja kuului koko elämänsä ajan suomenmie- 
lisiin.* 

Saatuaan kovan uurastuksen jälkeen pappisvihkimyksen 1877 ja osoitettuaan 
kykenevänsä täyttämään paikkansa säädyssään Johannes Granöstä kehittyi asemas- 
taan tietoinen, lujatahtoinen ja vahva kirkonmies, jolle Hjalmar Appelgren-Kivalon 
mukaan kirkkoruhtinaan sävy muodollisine pukeutumisineen ja seurusteluineen ei 
ollut aivan vieras. Alma oli luonteeltaan miehensä täydellinen vastakohta. Hän oli 
mukautuvainen, vaatimaton ja hienovarainen ihminen? 

Teerijärven pitäjä oli täysin ruotsinkielinen, mutta Johannes Granö oppi jo lap- 
sena suomenkielisestä Lohtajan Perttulan talosta kotoisin olleelta äidiltään suomen 
kielen ja oli täysin kaksikielinen. Alma Granön äidinkieli oli ruotsi, eikä hän oppinut 
koskaan täysin suomea. Tämä johti siihen, että perheen lapset, Kaapo ja 1883 synty- 
nyt Paul eli Paavo, pääsivät jo kotonaan kielikylpyyn. Vanhemmat puhuivat keske- 
nään ruotsia, äiti puhui lastensa kanssa aina ruotsia, isä suomea. Isän vaikutuksesta 
pojat pantiin suomenkieliseen kouluun.’ 

Kaapo ja Paavo kasvatettiin kuuliaisuuteen. Vanhemmat olivat omaksuneet sel- 
keän periaatteen: Lasten täytyi aina ja ehdottomasti totella. Siksi lasten oma tahto 
alistettiin jo ennen kuin he olivat oppineet puhumaan. Kun oppi oli mennyt perille, 
kasvattaminen sujui niin helposti, että ruumiillista kuritusta ei tarvinnut käyttää 


koskaan.” 


Ullavasta Kemiöön 


Johannes Granö aloitti pappisuransa Ullavan saarnahuonekunnan saarnaajana. Ul- 
lava kuului Kälviän seurakuntaan, ja sen väestö oli täysin suomenkielistä. Koska 


Kälviän kirkolle oli matkaa yli 30 kilometriä, saarnahuonekunta muodosti seura- 

kunnallisesti kiinteän kokonaisuuden. Granö sai siten heti tottua varsin itsenäiseen 
ja vastuulliseen viranhoitoon. 

Vuonna 1879 Granö siirrettiin evankelisten seurakuntalaisten pyynnöstä kirkko- 
herra Fredrik Napoleon Ottelinin apulaiseksi Kauhavalle, jossa hän oli ollut opiske- 
luaikanaan saarna-apulaisena. Täällä hän toimi tarmokkaasti evankelisen herätys- 
liikkeen hyväksi vastustaen sekä lakia hyljeksivää evankelista kansanhurskautta eli 
antinomismia että yleistä maallistumista. 

Granö oli väkevä julistaja, joka osasi vaikuttaa kuulijoihinsa. Monet kauhavalai- 
set kokivat uskonnollisen heräämisen hänen vaikutuksestaan, muun muassa ”Kauha- 
van herra” Aadolf Hägglund, joka oli kymmenen vuotta aiemmin pistänyt ankaran 
komennon avulla kuriin Pohjanmaan tunnetuimmat häjyt, Antti Isotalon ja Antti 
Rannanjärven. Granö ja Hägglund ystävystyivät niin läheisesti, että Hägglundista 
tuli J. G. Granön kummisetä." 

Suoritettuaan 1880 tutkinnon vakinaisen papinviran saamista varten Granö siir- 
tyi helmikuussa 1881 kirkkoherra Otto Mauritz Hohenthalin apulaiseksi Lapualle. 
Hän hoiti myös kappalaisen apulaisen tehtäviä, ja kun hän joutui Hohenthalin virka- 
vapauden ja kuoleman jälkeen toimimaan virkaatekevänä kirkkoherrana, työtä riitti 
lähes 10 000 asukkaan seurakunnassa. Silti hän ei tyytynyt vain virkatehtävien muo- 
dollisen puolen hoitamiseen, vaan paneutui täysin voimin taisteluun herännäisyyttä 
vastaan. Herännäisyyden asema ei ollut 1880-luvulla Lapualla enää yhtä vahva kuin 
aiemmin, mutta se oli edelleen seurakunnan huomattavin uskonnollinen liike." 

Granön aika Pohjanmaalla jäi lyhyeksi, sillä hän suostui jo syksyllä 1881 suuresti 
kunnioittamansa F. G. Hedbergin, evankelisen herätysliikkeen johtajan, pyyntöön 
hakea Kemiön kappalaisen virkaa. Paikka oli ollut useita kertoja auki, minkä vuoksi 
Hedberg oli päättänyt itse löytää työlleen seuraajan. Jouluaattona lähettämässään 


» 


kirjeessään hän pyysi hartaasti Granötä, ”pyhän evankeliumin puhdasta julistajaa 
tulemaan ja auttamaan mei 
Siirryttyään keväällä 1882 Kemiöön Granöstä tuli Hedbergin läheinen työto- 


veri ja sanansaattaja, joka monissa eri yhteyksissä esitti tämän uskonnäkemyksiä. 

Kemiössä Granö sai vihdoin toimia seurakunnassa, jossa asiat olivat kunnossa. 
Kirkkoherra huolehti tunnollisesti jumalanpalveluksista, lastenopetuksesta, kirk- 
kokurista ja vähäosaisten auttamisesta. Granö tunsi Hedbergin toiminnan monella 
tapaa esikuvalliseksi ja ylisti hänen kristillistä nöyryyttään, vaatimattomuuttaan ja 
hienoa ulkonaista käyttäytymistään. Vastaavasti myös kirkkoherra arvosti nuorta 


apulaistaan.'? 


Rohkea päätös 


Johannes Granön perheen asiat olivat ulkoisesti kunnossa Kemiössä. He asuivat 
kirkonkylässä ja elämä sujui isän keskittyessä kappalaisen moniin tehtäviin ja äidin 
hoitaessa kotia ja kahta pientä poikaa. Granö ei ollut kuitenkaan tyytyväinen. Hän 
ei ollut valmis asettumaan aloilleen vaan halusi päästä tehtäviin, jossa saattoi todella 
koetella rajojaan. 

Suomessa ei ollut tarjolla sellaisia tehtäviä, joihin hänellä olisi ollut mahdolli- 
suuksia edetä, joten katseet oli suunnattava maan rajojen ulkopuolelle. Pohjanmaal- 
la oli juuri alkamassa laajamittainen muuttoliike ison veden taakse Amerikkaan, 
mutta maakunnassa tiedettiin, että maailmaa riitti myös idän puolessa. Venäjä oli 
pohjalaisille sekä mahdollisuuksien manner että jäätävän kauhun maa. Keisarikun- 
ta oli houkutellut eri tehtäviin lukuisia pohjalaisia, mutta sen kaukaiset kolkat oli- 
vat myös murhamiesten ja muiden rikollisten pelättyjä karkotuspaikkoja. Johannes 
Granö päätti yhdistää nämä vaihtoehdot. Hän alkoi suunnitella lähtöä karkotettu- 
jen rikollisten ja muiden suomalaissiirtolaisten papiksi Siperiaan.“ 

Puukkojunkkariseudulla toiminut Johannes Granö oli hyvin tietoinen siitä, 
että suomalaisia murhamiehiä oli karkotettu Siperiaan. Ajatus heidän seuraami- 
sestaan tuli hänen mieleensä ensimmäisen kerran Turussa 1880, jolloin hän oli 
pastoraalitutkintoa suorittaessaan tutustunut lääninvankilan pastoriin, Georg 
Leonard Udeliukseen. Samanlaisen hengellisen näkemyksen omanneiden miesten 


ystävystyessä Udelius kuvasi Granölle suomalaisten hengellistä hätää Siperiassa 

Panoraama RyZkovan kylästä, Länsi-Siperian vanhimmasta suomalaissiirtolasta. 


ja kehotti häntä nuorena miehenä lähtemään auttamaan maanmiehiään: ”Kun 
Jumala on antanut sinulle hyvän terveyden ja vahvan ruumiin, niin on sinun vel- 
vollisuutesi lähteä sinne.” 

Vakuuttaakseen Johannes Granön tehtävän välttämättömyydestä Udelius vei 
hänet tapaamaan erästä Siperiasta kotimaahan karannutta ja Kakolaan joutunut- 
ta vankia, joka kertoi suomalaisten kohtaloista karkotusseuduillaan. Vanki antoi 
todentuntuisen kuvan suomalaisten viheliäisistä ja surullisista oloista, mutta totesi 
myös, että yleiset elinolosuhteet Länsi-Siperiassa olivat erinomaiset. Suomalaiset 
asuivat pääosin Om- ja Irty$joen yhtymäkohdassa olevan Omskin kaupungin ym- 
päristössä, joka kuului viljaviin mustan mullan maihin. 

Johannes Granö oli valmis ottamaan haasteen vastaan, mutta puolison ja suvun 
saaminen hankkeen taakse ei käynyt yhtä helposti. Viimein syksyllä 1882 koti- 
joukkojen vastarinta murtui, ja hän saattoi matkustaa Helsinkiin ilmoittautumaan 
halukkaaksi lähtemään suomalaisten sielunhoitajaksi Siperiaan. Hän oli liikkeellä 
hyvällä hetkellä, sillä keisarille oli juuri toimitettu esitys Siperian suomalaisten sie- 


lunhoidon uudelleen järjestämisestä.'s 

Siperian suomalaiset siirtolat 


Suomalaisia oli elänyt Siperiassa ainakin 1700-luvun alkuvuosista lähtien, jolloin 
Ruotsille tappiollisen Pultavan taistelun jälkeen alueelle siirrettiin vangiksi jääneitä 
karoliineja. Suomalaisten määrä alkoi kasvaa huomattavasti vasta sadan vuoden 
kuluttua Suomen siirryttyä osaksi Venäjän keisarikuntaa. Keisari Nikolain | antoi 
1826 armollisen julistuksen, jonka mukaan muista rikoksista kuin valtiopetoksesta 
kuolemaan tuomitut määrättiin sekä Venäjällä että Suomessa karkotukseen Sipe- 
riaan pakkotyöläisiksi. 

Kuolemantuomioista armahdettuja karkotettiin Suomesta vuosina 1826-88 
kaikkiaan 806 miestä ja 93 naista. Heidän lisäkseen Siperiaan karkotettiin siirtolai- 
siksi omasta tahdostaan 1 201 miestä ja 111 naista, jotka oli Suomessa tuomittu 
pitkäaikaiseen vankeusrangaistukseen. Kolmantena ryhmänä karkotetuissa olivat 
toistuneesta irtolaisuudesta pidätetyt 852 miestä ja 258 naista, jotka oman ano- 
muksensa perusteella määrättiin siirtolaisiksi. Vuoteen 1888 mennessä Suomesta 
karkotettiin Siperiaan kaikkiaan 3 321 henkilöä, joista naisia oli 462. 


PERHEEN MATKASSA | 23 


Siperiaan karkotustuomion saaneiden vankien pitkä matka alkoi Suomen 
rajalta. Suurin osa karkotetuista sijoitettiin 4 000 kilometrin ja toista vuotta kes- 
täneen kävelyn jälkeen Tobolskin kuvernementtiin. Siirtolaiset saivat avioitua, 
rakentaa mökit itselleen ja raivata maata maanviljelyä varten. Karkotetut aset- 
tuivat aluksi pääosin Tjukalinskin piirikunnan aroseudulla sijainneeseen RyZko- 
van kylään, jonne Inkerinmaalta maaorjuutta pakoon lähtenyt väestö oli pe- 
rustanut 1800-luvun alussa Länsi-Siperian vanhimman suomalaisen siirtolan. 
Suomalaisten keskuudessa Vanhana paikkana tunnetun kylän väkiluku kasvoi 
nopeasti, ja uralilaisten kielten tutkimuksen uranuurtajan M. A. Castrenin käy- 
dessä siellä 1848 asukkaita oli jo noin 700. 

RyZkovan kasvu ja yhdyskuntaa pahoin vaurioittanut tulipalo pakottivat 
perustamaan uusia siirtoloita, varsinkin kun siirtolan seutu ei ollut maaperäl- 
tään suotuisaa viljelykselle. Uusista siirtokunnista suurimpia olivat Tobolskin 
kuvernementin metsävyöhykkeelle perustetut Bugene ja Bojarka sekä aro- 
seudun Om ja Aštšegul. Kaikissa siirtoloissa oli eri kansallisuuksia sekaisin, 
mutta Omissa, runsaan sadan kilometrin päässä Omskista, suomalaisilla oli 
oma kylä, Helsingin kylä. 

Pahimpien rikollisten matka jatkui vielä Omskista lähes 2 000 kilometrin 
päähän Itä-Siperian kaivoksiin ja kullanhuuhtomoihin. Ne harvat, jotka selvisi- 
vät hengissä 20 vuoden pakkotyöstä, saivat asettua Jenisein kuvernementin 


Minusinskin piirikuntaan Sajanin vuoristoon, 1850 perustettuun Verhne Suetuk 
-nimiseen siirtolaan, jossa oli useita erikielisiä luterilaisia kyliä. Siirtola oli monia 


muita siirtoloita paremmassa asemassa siinä suhteessa, että sen läheisyydessä 
oli pakkotyölaitoksia ja siten kysyntää viljalle. 

Keisarin armollinen julistus lupasi, että karkotetuille järjestettäisiin mahdol- 
lisuus sielunhoitoon. Asian sai aluksi vastuulleen Moskovan evankelis-luterilai- 
nen kirkko, joka ei pienten ja hajanaisten siirtolaisryhmien kirkkona kyennyt 

täyttämään tehtävää edes kohtuullisesti. Suomen senaatti pyrki korjaamaan 
tilanteen 9.6.1863 annetulla asetuksella. Sen mukaan alueelle nimitettiin kirkko- 
herra ja katekeetta, joiden asemapaikkana oli Verhne Suetukin kylä. 

Siperian suomalaisten vankien ja siirtolaisten ensimmäiseksi papiksi nimitet- 
tiin Herman Roschier, joka hallitsi sekä venäjän että saksan kielen. Venäjän ohel- 
la saksan osaaminen oli välttämätöntä, sillä Venäjän luterilaisen kirkon virkakie- 
lenä oli saksa. Roschier aloitti hengellisen työn katekeetaksi ottamansa Sylvester 
Adamssonin kanssa, mutta sen menestys oli heikko rikollisten suuren määrän ja 


alueen laajuuden vuoksi. 
Suomalaisten hengellinen huolto koki 1878 pahan takaiskun, kun Verhne 
Suetukin päärakennus kirkkoherran asuntoineen ja jumalanpalvelushuoneineen 


ja ulkorakennuksineen tuhoutui tulipalossa. Roschier pyysi pikaista apua ainakin 
asunnon saamiseksi. Suomen senaatti ei kuitenkaan tähän suostunut, sillä se ei 


enää luottanut vanhojen järjestelyjen toimivuuteen. Siksi se päätti esittää juuri 
1880-luvun alussa keisarille, että suomalaisten sielunhoito järjestettäisiin uudella 
tavalla. Samalla esitettiin papin virka-ajan lyhentämistä, palkan korottamista ja 
eläke-etujen parantamista. 

Joulukuun 23. päivänä 1884 annettu keisarillinen asetus ratkaisi asian senaa- 
tin esittämällä tavalla. Noin parituhatta henkeä käsittävän seurakunnan papin 
asemapaikaksi määrättiin Omsk, josta oli hyvät yhteydet eri puolille Siperiaa ja 
jonka läheisyydessä pääosa siirtoloista oli. Papin vastuulle tulivat viisi siirtolaa 
rtysin ja Omjoen varsilla sekä kaukainen Verhne Suetukin siirtola, jossa toimi 
katekeetta. Venäjän kruunu maksoi edelleen korvaukset virkamatkoista, antoi 
papille maata ja oikeuden päästä tapaamaan suomalaisia tehtaissa, vankiloissa 
ja kaivoksissa.” 

Muutto Siperiaan 


Johannes Granön lisäksi Siperian suomalaisten papin virkaa oli hakenut kaksi muu- 


ta henkilöä, mutta senaatti antoi yksimielisesti 8. toukokuuta 1885 viran Granölle. 


Syynä oli todennäköisesti se, että hän oli jo kauan osoittanut mielenkiintoa Siperian 


Kaapo ja pikkuveli Paavo Granö juuri ennen 
Siperiaan muuttoa kesällä 1885. 

suomalaisia kohtaan. Hän oli käynyt tarjou- 
tumassa työhön, alkanut opiskella venäjää 
ja ilmoittanut pitävänsä suomalaisten autta- 
mista elämäntehtävänään.'s 

Granö sai nauttia kaikkia virasta tulevia 
etuja kesäkuun 1885 alusta lähtien ja saat- 
toi aloittaa heti valmistautumisen tehtävää 
varten. Hän kävi tapaamassa edeltäjäänsä 
Herman Roschieria ja kirkollisasiain toimi- 
tuskunnan päällikköä Yrjö-Sakari Yrjö-Kos- 
kista, jotka antoivat paljon hyviä neuvoja. 
Työtoverikseen Verhne Suetukin katekee- 
taksi Granö sai kanttori P. E. Lindholmin.” 

Matka Siperiaan alkoi 6. heinäkuuta 
1885 Vasa-höyrylaivalla Turusta Pietariin. 
Ennen matkalle lähtöä isä vei vanhemman 
poikansa Kaapon Turun Tuomiokirkkoon 
antaakseen hänelle mieleen jäävän muiston 
kotimaasta. Helsingissä seurueeseen liittyi 
lasten hoitajaksi saatu Alma Granön serk- 
ku, diakonissa Elisabet Fontell, ja Pietarissa 
Granön veli, pehtori Anders eli Antti Granö, 
joka venäjän kieltä taitavana, riuskana ja mo- 
nipuolisesti maataloustöihin perehtyneenä 


henkilönä oli luotettava kumppani. Keisari- 


kunnan pääkaupungissa Granö tapasi muun muassa Suomen ministerivaltiosihtee- 
rin ja vankien sijoituspaikoista vastanneen viraston päällikön, joka lupasi vaikuttaa 
siihen, että kaikki suomalaiset vangit koottaisiin samoihin paikkoihin. 

Pietarissa vietetyn viikon jälkeen matka jatkui kohti Omskia. Koska Siperian 
rautatietä ei vielä ollut, junalla päästiin Moskovan kautta vain Nizni Novgorodiin, 
josta edettiin höyrylaivalla Volgaa pitkin Permiin. Permistä matka suuntautui ju- 
nalla Ural-vuorten rajalle Jekaterinburgiin; sieltä jatkettiin nelivaljakolla Tjumeniin 
ja sieltä edelleen höyrylaivalla Omskiin, jonne seurue saapui lähes 4 000 kilometrin 


taipaleen jälkeen elokuun puolivälissä 1885.” 


Kansainvälinen Omsk 


Vuonna 1716 perustettu Omsk oli Länsi-Siperian hallinnollinen ja kulttuurinen 
keskus, joka oli kehittynyt nopeasti 1800-luvun jälkipuoliskolla. Kun kaupunkiin 
karkotettu kirjailija Feodor Dostojevski kuvasi sitä vuosisadan puolivälissä inhotta- 
vaksi kaupunkipahaseksi, jota kesäisin riivasivat tiheät pölypilvet, se oli muutaman 
vuosikymmenen kuluttua noin 30 000 asukkaan elinvoimainen keskus. 

Johannes Granö piti kaupunkia sopivana asuinpaikkana papille, sillä se oli 
riittävän iso tarjotakseen edulliset elinolot ja monipuolisen kulttuurielämän. Kau- 
pungissa oli muun muassa lukio, naiskymnaasi, kadettikoulu, opettajaseminaari 
ja Venäjän Maantieteellisen Seuran Länsi-Siperian osaston piirissä toimiva korkea- 
tasoinen tiedeyhteisö.” 

Kielellisesti Omsk oli kansainvälinen. Siellä oli vilkas saksalainen siirtokunta 
ja saksankielentaitoinen ylempi virkamiehistö, joihin Johannes Granö, alussa vain 
auttavasti venäjää osaavana, joutui turvautumaan. Lisäksi kaupungissa oli ranskaa 
taitavia virkamiehiä ja tataarikieliä puhuvaa alkuperäisväestöä. Monien eri kansal- 
lisuuksia olevien siirtolaisten joukossa oli runsaasti virolaisia ja muita balttilaisia 


sekä tanskalaisia.” 

Kaapolle kirjavat kieliolot sopivat hyvin, sillä hänellä oli hyvä kielipää. Kun 
alkeisopinnot Omskissa tapahtuivat venäjän kielellä ja tuttavapiirissä puhuttiin suo- 
men ja ruotsin ohella saksaa, pojan kielitaito karttui vahvaksi. 

J. G. Granö oppi elämänsä aikana puhumaan sujuvasti suomea, ruotsia, venä- 
jää, saksaa sekä viroa. Hän osasi lukea vaikkakaan ei vaivattomasti puhua ranskaa, 
ymmärsi tanskaa ja tuli jossakin määrin toimeen myös Altain turkin ja mongolian 
kielillä. Ainoa kieli, joka osoittautui hänelle ylivoimaisen vaikeaksi, oli englanti. 
Vaikka hän opiskeli vakavasti kieltä myöhemmin Turussa ja pystyi lukemaan eng- 
lanninkielisiä kirjoja, kielen ääntämyksestä ei tullut oikeastaan yhtään mitään.” 

Lähes ensitöikseen Johannes Granö hankki perheelleen oman talon. Hyvää 
asuntoa tarvittiin, sillä Omskin ilmasto oli mantereinen. Talvella pakkasta saattoi 
olla lähes 50 astetta, kevät tuli yhtäkkiä, kesät olivat kuumia. Ilmasto oli paljon 
kuivempi kuin Suomessa, joten talvella pakkanen ei tuntunut pelätyn pahalta. Sen 
sijaan kesät olivat tukalia. Kuumuden lisäksi kiusana oli alituinen pöly, sillä katu- 
jen ollessa täysin kiveämättömät, talot ja ulkona olevat ihmiset olivat kauttaaltaan 
pölyn peitossa.” 

Granöt siirtyivät aina keväisin heti kun vain oli mahdollista zaimkalleen eli 
pienelle viljelytilalleen 13 kilometriä Omskista itään Omjoen varrelle, pois kau- 
pungin pölystä ja kuumuudesta. Muutto auttoi pitämään perheen talouden hyvässä 
kunnossa, sillä oman tilan tuotteet ja läheisestä joesta saalistetut kalat muodostivat 
huomattavan osan ruokavaliosta. Kalastaminen oli niin perheen isän kuin poikien 
lempiharrastus. 

Johannes Granö harjoitti pientilallaan kasvinviljelyn ohella karjataloutta, joka 
oli tuolloin Siperiassa huomattavasti kehittymättömämpää kuin Suomessa. Monet 
suomalaiset siirtolaiset ja paikalliset asukkaat seurasivat pian pappinsa esimerkkiä. 
Pientilan alueelle rakennettiin talkootyön ja vapaaehtoisten avustusten turvin ra- 
kennuksia, joihin avun tarpeessa olevat, sairaat ja köyhät suomalaiset siirtolaiset 


saattoivat asettua asumaan.?* 

Johannes Granö keskustelee itäisimmän siirtolan Verhne Suetukin 
"vaivaistalon" asukkien kanssa. Useimmat heistä olivat Suomesta 
karkotettuja rikollisia 


Sekalainen seurakunta 


Omskissa asui vain noin 20 suomalaista, joten papin oli oltava alituisesti matkoilla 
Suomea suuremman seurakuntansa alueella. Matkojen aikana hän piti jumalanpal- 
veluksia, vihki avioon aikovat, järjesteli kouluoloja ja antoi suomalaisille monenlaisia 
hengellisiä palveluita. Osan aikaa hän toimi myös muiden Siperian luterilaisten, vi- 
rolaisten, lättiläisten ja saksalaisten pappina.” 

Matkustus ei ollut leikintekoa, sillä pitkillä taipaleilla uhkatekijöinä eivät olleet 
vain onnettomuudet ja äkilliset sairastumiset vaan myös maantierosvot ja karanneet 
vangit. Kesäisin matkat tehtiin hevoskärryillä ja jokilaivoilla ja talvisin reellä. Kun 
matkaa taitettiin yhtä mittaa yöt ja päivät säässä kuin säässä, matkustajilta vaadittiin 


hyvää terveyttä, kestävyyttä, sopeutuvaisuutta ja järjestelykykyä. Johannes Granö 

oppi pian, miten rekien ja kärryjen istuimet tuli asettaa tyynyistä ja muista matka- 
tavaroista siten, että matkan aikana kykeni nukkumaan. Granö kävi jo varhaissyk- 
syllä lähimmässä suomalaisessa siirtolassa Omissa, jossa hänet otettiin ilolla vastaan. 
Maanmiesten tapaamisen synnyttämää iloa lievensi synkkä havainto siitä, kuinka 
huonosti asiat siirtoloissa olivat? 

Suomalaisten siirtoloiden kehno tila oli monen tekijän summa. Venäjän viran- 
omaiset eivät olleet tietoisia suomalaisten sijoittumisesta Siperiaan eivätkä katsoneet 
olevansa velvollisia huolehtimaan heidän henkisestä sen paremmin kuin aineellises- 
ta hyvinvoinnistaan. Siirtoloiden maanviljely oli tuottoisaa viljavan maan ansiosta, 
mutta huonojen kuljetusolojen takia viljan kysyntä jäi vähäiseksi. Halvan hinnan 
vuoksi viljaa ryhdyttiin jalostamaan yhä enemmän alkoholiksi, joka veti puoleensa 
rangaistusaikansa loppuun kärsineitä entisiä murhamiehiä ja ja muita rikollisia. Vii- 
nan virratessa vapaasti väkivalta ja raju meno hallitsivat kylien elämää, laista ei juuri 
piitattu ja lapsista vain harvat osasivat lukea.” 

Granö ymmärsi, että siirtoloiden tila oli niin huono, että Jumalan sanan levittä- 
misen ohella oli pyrittävä kohentamaan niiden sosiaalista, taloudellista ja siveellistä 
järjestystä. Hän käynnisti säännöllisen seurakuntaelämän mutta ryhtyi samalla edis- 
tämään siirtolaisten lukutaitoa ja terveydellisiä oloja sekä erityisesti lasten kohtelua. 
Hän sai aikaan sen, että siirtoloihin perustettiin Suomesta kerättyjen varojen turvin 
lastenkouluja ja kirjastoja. Granön tuella kauas Venäjälle matkustaneisiin opettajiin 
kuului Wilhelm Juntunen, josta tuli yksi Siperian suomalaisseurakuntien pitkäaikai- 
simmista työntekijöistä. Juoppoutta pyrittiin vähentämään raittius- ja urheiluseuro- 
jen avulla, ja monien vankien kotioloja järjestettiin oikeaan uomaan. 

Aadolf Hägglundin hengenheimolaisena Granö käsitti, että kovassa seurassa tar- 
koitus pyhitti keinot, eikä epäröinyt viedä sanomaa perille myös pampun ja kovien 
otteiden avulla. Varsinkin kapakoitsijat ja hevosvarkaat vastustivat kurinpalautus- 
kampanjaa niin lujasti, että linjan täytyi olla tiukka. Granön tukena oli Anders 
Granö, joka ryhtyi Helsingin kylän koulumestariksi ja saarnaajaksi ja sittemmin 


myös valtion palkkaamaksi järjestyksen valvojaksi. Anders Granö ei vain antanut 

iskuja vaan sai myös ottaa niitä vastaan; kerran häntä viillettiin muun muassa puu- 
kolla selkään. 

Lukuisten, usein veristen ottelujen jälkeen Johannes Granö sai Suomesta lähete- 
tyn karskin apumiehen Porren avulla lopulta murretuksi rosvojen ja varkaiden vallan 
ja poistetuksi useimmat salakapakat siirtokunnasta. Karkotusten loputtua suoma- 
laiskylien olot alkoivat vähitellen parantua. Rikollisuus ja juoppous vähentyivät, ja 
sosiaalihuolto sai alkunsa, kun vanhoja ja sairaita karkotettuja varten perustettiin 
vaivaistaloja.! 

Helsingin kylään rakennettiin rukoushuone ja Verhne Suetukiin pystytettiin 
koulutalon ja katekeetan asunnon lisäksi oikea kirkko, jonka Johannes Granö vihki 
käyttöön 20. marraskuuta 1888. Siirtolan tilanne oli parempi kuin monissa muissa 


siirtoloissa, sillä katekeetta P. E. Lindholm toimi siellä aktiivisesti.?? 


Virkamatkojen antia 


Johannes Granölle kertyi esimerkiksi vuoden 1888 aikana matkakilometrejä yli 
10 000. Virkamatkoillaan hän kiinnitti huomiota moniin uuden asuinympäristönsä 
erikoisiin ilmiöihin. Erityisesti Bugenen siirtola oli mielenkiintoinen, sillä sen asuk- 
kaat olivat syrjäisen sijaintinsa ansiosta säilyttäneet hyvin vanhat tapansa. 

Granö keräsi siirtolaisten asukkailta kansanrunoutta, jota hän sekä esitteli ensim- 
mäisen toimintakauden kokemuksiaan tilittävässä kirjassaan, 1893 ilmestyneessä teok- 
sessaan Kuusi vuotta Siperiassa, että suoraan Suomalaisen Kirjallisuuden Seuralle 1891 
lähettämissään kirjeissä. Väinö Salmisen mukaan Johannes Granön Bugenesta kerää- 
mät häärunot olivat säilyneet siinä muodossa, jossa niitä oli laulettu 1700-luvulla.* 

Matkoillaan Granö tutustui myös Minusinskin aroilla havaitsemiinsa ainut- 
laatuisiin hautapatsaisiin, joita paikallinen väestö oli ilmeisesti aikoinaan palvonut 
uhrimenoin. Osalla patsaista oli selvät naiselliset tuntomerkit, minkä vuoksi niitä 
nimitettiin kiviakoiksi. Kiviakat erosivat selvästi muista Minusinskin alueen kivi- 


veistoksista, eikä niille tunneta vastineita muualtakaan. 

Aroa ja koivusaarekkeita Ryzkovan siirtolan lähistöllä Länsi-Siperiassa 1902. 


Johannes Granö käytti virkamatkoillaan parivaljakon vetämiä tarantassi-vankkureita. 


Minusinskin hautakentät kirjailtuine kivipaaseineen tekivät suuren vaikutuksen 
Granöön. Koska hänet oli kutsuttu 1885 kouluaikaisen ystävänsä Hjalmar Appel- 
gren-Kivalon tuella Suomen Muinaismuistoyhdistyksen jäseneksi, hän koki velvolli- 
suudekseen kertoa niistä yhdistykselle. Helmikuussa 1887 Appelgren-Kivalolle lähet- 
tämässään kirjeessä Granö kuvasi aroilla olevien hautamuistomerkkien moninaisuutta 
ja kehotti suuren Castrenin perintöön viitaten yhdistystä aloittamaan niiden tutki- 
misen. Samalla voitaisiin saada tukea pietarilaisen akateemikon Wilhelm Radloffin 


esittämälle ajatukselle, että altailaiset olisivat turkkilaistunut suomalainen heimo.” 

Granön lähettämä kirje herätti Suomessa suurta huomiota ja sai J. R. Aspelinin 
vakuuttumaan siitä, että paaseihin hakatut kirjoitukset olivat jotakin suomensukuis- 
ta muinaiskieltä, kenties peräti Castrenin otaksumaa suomalais-ugrilaista kantakieltä. 
Hän teki Suomalais-ugrilaiselle Seuralle esityksen niiden tutkimisesta, ja ehdotus hy- 
väksyttiin. Muinaismuistoyhdistys järjesti kolme retkeä Siperiaan 1887, 1888 ja 1889. 

Ensimmäisellä retkellä Granökin oli vähän aikaa mukana ja tapasi Aspelinin 
ja Appelgren-Kivalon. Retket eivät täyttäneet kansallisesti suuntautuneiden tutki- 
joiden toiveita, sillä niiden aikana varmistui, etteivät löydetyt kirjoitukset voineet 
mitenkään kuulua oletetuille esisuomalaisille. Lopullisesti haaveen Suomen suvun 
alkukodista Altain rinteillä puhalsi sammuksiin tanskalainen kielentutkija Vilhelm 
Thomsen, jonka onnistui 1893 murtaa outojen riimujen arvoitus toteamalla niiden 


olevan muinaisturkkilaisia.?* 


Alatornion pappila 


Johannes Granön sopimuksen mukaan hänen virkakautensa oli kuuden vuoden pi- 
tuinen kuitenkin niin, että koko perhe saattoi viettää kolmen vuoden kuluttua kesän 
kotimaassa. Kaapo oli suuren osan kesää 1888 suomea puhuvan isoäidin hoivissa 
Johanneksen kotitalossa Teerijärvellä. Heidän välilleen kehittyi läheinen suhde. 

Granön perhe muutti poikiensa koulunkäynnin vuoksi Suomeen syksyllä 1891. 
Vuoden lopulla Johannes Granö sai määräyksen Helsingin ruotsalais-suomalaisen 
seurakunnan virkaatekeväksi kappalaiseksi, jota tehtävää hän hoiti vuoden 1892 lop- 
puun. Tammikuussa 1893 hän haki Alatornion pitäjän kirkkoherran virkaa, johon 
hänet nimitettiin parin kuukauden kuluttua. Kun Tornion kaupungista muodostet- 
tiin oma seurakunta 1896, Granön seurakunnaksi jäi varsinainen Alatornio Tornion- 
joen varrella Ruotsin rajalla.” 

Näin evankelisen herätysliikkeen edustajasta Johannes Granöstä oli tullut kirkko- 
herra vankalle lestadiolaisuusalueelle. Hän oli valmistautunut kamppailemaan lesta- 


diolaisuutta vastaan mutta yllättyi hengellisen vastarinnan voimakkuudesta. Varsin- 

tsirdandden aer 


Alatornion kirkko ja Parasniemen pappilan rakennusryhmä 1888. 


kin vanhalestadiolaiset olivat vetäytyneet pois kirkon piiristä ja keskittyneet toimi- 
maan omissa seuroissaan. 

Granö oli itse tyytymätön menestykseensä sielunhoitajana. Hän katsoi, että seu- 
rakuntalaiset eivät antaneet arvoa hänen sananjulistukselleen vaan että yleinen henki 
oli vastahankainen, jopa nurjamielinen. Ystävälleen Josef Simeliukselle lähettämäs- 
sään kirjeessä hän totesi, että seurakuntalaiset valittivat, etteivät he ”voi allekirjoitta- 
neen puhetta ilolla käydä kuulemassa, kun hän asettaa ihmisen haudan partaalle ja 
tuomiolle. Mutta, kuten sanoin, on niitä paljon jotka juuri tahtovat pappia, joka vie 


heidät helvettiin, mutta myöskin sieltä ulos...” 

Granö pyrki yhdistämään kirkkoa ja seurakuntalaisia ja sai tunnustusta tarmok- 
kaasta työstään raittiuden, nuorisoseuratyön sekä Perä-Pohjolan kansanopiston hy- 
väksi, vaikka lestadiolainen herätysliike vaikeutti myös tätä työtä. Merkittävä pa- 
nos paikkakunnan taloudellisen edistämisen hyväksi oli toimiminen Perä-Pohjolan 
Maamiesseuran puheenjohtajana sen perustamisvaiheessa. Katrineholmin tilan osa- 
omistajana hän näytti esimerkkiä käytännön maanviljelyn alalla kuivattamalla tilan 
alueella olleen laajan suon.** 

Granöllä riitti voimia myös valtakunnallisten asioiden ajamiseen. Vuoden 1900 
valtiopäivillä hän teki pappissäädyn edustajana Pohjois-Pohjanmaan taloudellisia ja 
sosiaalisia kysymyksiä koskevia aloitteita. Hän otti osaa myös evankelisessa liikkees- 
sä puhjenneisiin kiistoihin. Hän lukeutui oppositiosiipeen, niin sanottuun Kirkol- 
listen Sanomien ryhmään, joka piti itseään Hedbergin henkisen perinnön aitona 
vaalijana.“ 

1900-luvun alussa Johannes Granö vakuuttui siitä, että hänen oli ehdottomasti 
päästävä pois Alatorniolta. Vaikka hän kuinka oli koettanut kovettaa itsensä, hän 
koki seurakuntalaisten vastustuksen lamaannuttavan hänet kokonaan. Hän päätti 


lähteä virastaan heti, kun pojat olivat päässeet ylioppilaiksi. 


Koulunkäynti 


Granön pojat aloittivat koulunkäynnin Tornion yhteislyseossa 1893, Kaapo toisella 
ja Paavo ensimmäisellä luokalla. Kaapo sai koulusta päästötodistuksen 1896 ja siirtyi 
Oulun suomalaiseen lyseoon, ja kuopus seurasi esimerkkiä kahden vuoden kuluttua. 
Oulussa veljekset asuivat Johannes Granön vanhan tuttavan pankinjohtaja J. S. Hed- 
manin perheessä. Perhe kuului kaupungin seurapiirien tärkeimpiin, ja Kaapon näinä 
vuosina saamat kokemukset säätyläisten elämästä vaikuttivat häneen suuresti. Hän 
aloitti Oulussa muun muassa viulunsoiton opiskelun. 

Niin Torniossa kuin Oulussakin Kaapo oli kiinnostunut erityisesti luonnontie- 


teistä. Hän oli Oulun lyseon kasvitieteellisen yhdistyksen ”Esikon? ensimmäinen 

Ferrotyyppi, J. G. Granö takarivissä keskellä. Kuvattu Oulussa ilmeisesti 1890-luvulla. 


puheenjohtaja ja piti muun muassa 1898 yhdistyksessä esitelmän ”Rottien elämästä”. 
Hän oli seurannut näiden elämää asuessaan isoäidin luona Teerijärvellä. 
Kouluvuosina Kaaposta kehittyi intohimoinen botanisti, joka teki kasvien keräily- 
matkoja pitkälle Lappiin Pallastunturille saakka. Retket antoivat ensimmäiset koke- 
mukset tunturien maailmasta ja kasvattivat kokemusta luonnossa liikkumiseen. Var- 


haisen matkapäiväkirjan sivut kertovat 16-vuotiaan pojan tarkasta havaintokyvystä.1t 

Maantieteilijöiden hautomo 


J. G. Granö luki nuorena mielellään maantieteellistä kirjallisuutta, mutta maan- 
tieto oli hänelle Oulun suomalaisessa lyseossa vain yksi oppiaine muiden jou- 
kossa. Sattumalta juuri 1890-luvulla kaupungissa asui eräitä muitakin henkilöitä, 
jotka tulivat pian vaikuttamaan keskeisesti suomalaisen yliopistomaantieteen 
kehitykseen. 

Kaapon siirtyessä 1896 Oulun lyseon viidennelle luokalle kaupungin ruot- 
salaisen lyseon lehtorina aloitti J. E. Rosberg, josta tuli Aleksanterin Yliopiston ja 
Suomen ensimmäinen maantieteen varsinainen professori 1912. Samana vuon- 
na suomalaisesta lyseosta valmistui ylioppilaaksi livari Gabriel Leiviskä, josta tuli 
Ragnar Hultin jälkeen maantieteen toinen dosentti ja myös toinen professori 
1921. Granö oli puolestaan kolmas maantieteessä väitellyt, kolmas dosentti 1911 
ja myös kolmas professori 1923. 


Leiviskän ja Granön opettajana Oulun lyseossa toimi Antti Rietrikki Helaa- 
koski, joka väitteli 1912 maantieteessä oppilaittensa jälkeen neljäntenä. Hänen 
Oulussa 1893 syntynyt, paremmin runoilijana tunnettu poikansa Aaro Hellaa- 


koski oli pitkään maantieteen dosenttina Helsingin yliopistossa. 

Helaakosken väitöstilaisuus iskostui niin voimakkaasti paikalla olleen Gran- 
On mieleen, että hän muisteli ystävänsä J. K. V. Tuomisen kanssa mielellään 
sen tapahtumia. Erityisesti heitä ilahdutti väittelijän tyyni arvokkuus. Kun arvo- 
valtainen vastaväittelijä Wilhelm Ramsay tivasi Helaakoskelta, miksei hän ollut 


tutkinut sitä ja tätä ja tehnyt niin ja niin, ukko ei alkanut selitellä vaan vastasi 


vain yksikantaan, "Sen minä jätän nuoremmille” tai "Ja senkin minä jätän nuo- 
remmille”.s 

Poikien valinnat 


J. G. Granö valmistui Oulun lyseosta hyvin arvosanoin 
ylioppilaaksi 9. kesäkuuta 1900. Päättötodistuksen 
kympit tulivat käytöksen ja ahkeruuden ja tarkkaavai- 
suuden lisäksi ruotsin kielestä sekä kasvi- ja eläinopista. 
Maantieteestä ja historiasta hän sai yhdeksikön kahdek- 
san muun oppiaineen tavoin. 

Johannes Granö toivoi, että poika olisi valinnut 
isänsä tien ja lukenut itsensä papiksi, mutta tämä ei 
ollut siihen valmis. Hän oli kyllä omaksunut isänsä 


edustaman hartaan uskonnollisuuden mutta ei katso- 


nut soveltuvansa Jumalan sanan ammattilaiseksi. Hän 
halusi ryhtyä lukemaan luonnontieteitä, erityisesti kas- 
vitiedettä. Pojan valinta oli isälle kova paikka, sillähän J.G. Granön henkilökuva 1900-luvun 
oli tottunut saamaan perheessä tahtonsa läpi. Hän ei — taitteessa. Valokuvaamo Ovesen Helsinki. 
tahtonut kuitenkaan asettua ehdottomaan vastarintaan. 
Asiaa oli harkittava huolella ja varmistuttava siitä, että poika tekee oikean ratkaisun 
ja saa yliopistossa parhaan mahdollisen opetuksen. 

Johannes Granö oli vuoden 1900 valtiopäivillä tutustunut pappissäädyn edusta- 
jana historian professori E. G. Palmeniin ja oppinut luottamaan tämän arvosteluky- 
kyyn. Siksi hän meni Palmenin luokse puhumaan poikansa halusta luonnontieteiden 
opiskeluun tiedustellen samalla, kenen puoleen olisi sopivinta kääntyä. Tämä kehotti 
häntä kysymään neuvoa velipuoleltaan, eläintieteen professorilta ja tunnetulta lin- 
tututkijalta J. A. Palmenilta, joka tunsi Suomen Maantieteellisen Seuran sihteerinä 
maan kaikki luonnontieteilijät.? 

Johannes Granö seurasi neuvoa ja kääntyi J. A. Palmenin puoleen. Tämä antoi 
selkeän vastauksen. Pojan toivomusta ei sopinut ryhtyä vastustamaan vaan hänen 
oli annettava suuntautua haluamalleen alalle. Palmen suositti, että poika opiskelisi 


aluksi useita luonnontieteitä, eläin- ja kasvitiedettä, geologiaa, fysiikkaa ja kemiaa, ja 

valitsisi vasta sitten, mihin aineeseen aikoi lopullisesti erikoistua. Opinnot olisi hyvä 
aloittaa hänen itsensä edustamasta eläintieteestä ja kasvitieteestä, jonka opettajaksi 


hän suositti ystäväänsä, kasvitieteen ylimääräistä professoria J. P. Norrlinia.'* 


J. A. Palmen 


Eläintieteilijä J. A. Palmén syntyi Helsingissä 7.11.1845 yhteen Suomen huomat- 
tavimmista kulttuurikodeista. Hänen isänsä oli lainopin professori Johan Philip 
Palmen, joka kohosi pian prokuraattoriksi ja senaatin oikeusosaston varapu- 
heenjohtajaksi sekä yliopiston sijaiskansleriksi. Äiti Johanna Charlotta Bonsdorff 
kuului merkittävään Bonsdorffien yliopistosukuun. 

J. A. Palmen kiinnostui jo nuorena luonnontieteistä. Hän pääsi 1864 yliopis- 
ton eläinmuseon ylimääräiseksi amanuenssiksi, ja kolme vuotta myöhemmin 
hän oli yksi neljästä nuoresta luonnontutkijasta, jotka Fauna et Flora -seura lä- 


hetti Lappiin keruu- ja havaintomatkalle. Luottamus nuoren miehen kykyihin 
näkyi myös muuten. Kun taiteilija Magnus von Wright kuoli 1868 ehtimättä 
saada Suomen linnustoa käsittelevän teoksensa toistaa osaa valmiiksi, käsi- 
kirjoitus annettiin Palm&nin viimeisteltäväksi. Teos valmistui huolellisen työn 
jälkeen 1873. 

Palmenin uraauurtava väitöskirja lintujen muuttoreiteistä valmistui 1874. 
Teos osoitti, että ainakin arktiset kahlaajat, hanhet ja sorsat noudattivat tietty- 
jä mutkikkaita muuttoreittejä, joiden kulku ei riippunut vain ilmastotekijöistä. 
Kaksi vuotta myöhemmin myös saksaksi ilmestynyt teos sivusi lajinmuodostus- 
ta, ja perehtyäkseen Darwinin teosten vaikutuksesta kukoistavaan vertailevaan 
anatomiaan Palmen opiskeli kuuluisan saksalaisen anatomin Carl Gegenbaurin 
laitoksessa Heidelbergissa 1875-76. 

Palmen nimitettiin eläintieteen ja vertailevan anatomian ylimääräiseksi profes- 
soriksi 1882, ja kaksi vuotta myöhemmin hän sai nimityksen eläintieteen professorin 
virkaan. Vuoteen 1908 kestäneen virkakauden aikana hän uudisti opetusta ottaen 
käyttöön muun muassa anatomiset leikkelyharjoitukset. Edistääkseen käytännön 
opetusta hän perusti 1902 omilla varoillaan tutkijoiden ja opiskelijoiden käyttöön 
Hankoniemen Tvärminneen biologisen tutkimusaseman, jonka hän testamentis- 
saan lahjoitti Helsingin yliopistolle samoin kuin suuren osan omaisuudestaan. 

Eläinmuseoon Palmen perusti erityisen arkiston, johon koottiin lintuhavainto- 


ja kaikkialta maasta. Hän pani 1913 alulle lintujen rengastustoiminnan Suomessa ja 
toimi vuodesta 1892 Fauna et Flora -seuran puheenjohtajana. Hän oli myös luon- 
nonsuojelutoiminnan uranuurtaja ja aloittaja Suomessa. 

Vuonna 1887 Palmen julkaisi A. E. Nordenskiöldin Vega-retkikunnan lintutie- 
teellisistä havainnoista ja kokoelmista tutkimuksen, joka käsittelee lintujen esiinty- 
mistä koko arktisella alueella ja erityisesti Siperian pohjoisrannikolla. Nordenskiöl- 
din esimerkki innoitti Palmenin kokoamaan suomalaisista tutkijoista retkikunnan, 
jonka Kuolan niemimaalle 1887 tekemä tutkimusretki poisti Euroopan kartalla vii- 
meisen "valkoisen alueen”. 

Palmén oli isänmaallisena tutkijana omaksunut topeliaanisen näkemyksen, 
jonka mukaan Suomi voi merkittävillä kulttuuriansioilla saavuttaa tasavertaisen 
aseman maailman kansojen joukossa. Onnistuneen Kuolan-retken innoittamana 


hän perusti 1888 Suomen Maantieteellisen Seuran, jonka tavoitteena oli koota 
maan huomattavimmat tutkijat edistämään isänmaallista tutkimusta. Hän toimi 


seuran vaikutusvaltaisena sihteerinä lähes kuolemaansa saakka ja vaikutti huo- 
mattavasti siihen, että seura saattoi 1899 julkaista Suomen Kartaston. 

Ihmisenä Palmen oli järjestelmällinen, avaramielinen ja ystävällinen. Hänellä 
oli aina aikaa seurusteluun ja keskusteluun ystäviensä kanssa. Hän suosi ja tuki 


myös itselleen vieraita aloja ja henkilöitä, jotka hän katsoi tuen arvoisiksi. Hän kuoli 
Forssassa 7.4.1919. 

Professori Johan Axel Palmén. 


Palmenin kanta ratkaisi asian. Johannes Granön pettymystä esikoisen valintaan lie- 
vitti se, että kuopus Paavo oli selvästi suuntautumassa jatkamaan isän uraa. Vuonna 
1902 ylioppilaaksi valmistunut Paavo Granö kirjoittautui lukemaan teologiaa Alek- 


santerin Yliopistoon ja vietti aina kesät Siperiassa isänsä apuna. 

Vasemmalta Kaapo, Paavo, Johannes ja Alma Granö. Seisomassa perheen 
Omskissa kasvatiksi ottama saksalaissyntyinen orpotyttö Emilia Stenman. 
Kuva otettu Suomessa ennen Johanneksen ja Alman uutta muuttoa Siperiaan 1902. 


Paluu Siperiaan 


Poikien saatua ylioppilaslakkinsa Johannes Granö alkoi miettiä, mihin hän siirtyisi 
Alatorniolta. Pohjanmaa kutsui, mutta vielä enemmän häntä houkutti Omskin pap- 


pila. Siperiassa hän voisi toimia oikeiksi katsomiensa asioiden hyväksi vapaana lesta- 

diolaisuudesta ja evankelisen liikkeen suuntariidoista, 
jotka kahlitsivat hänen työtään Suomessa. Hän halusi 
hallita mieluummin itse kuin noudattaa muiden mää- 
räyksiä. Hän tahtoi luoda uusia toimintamuotoja ja 
määritellä miten päämääriin voitiin päästä. Kun Sipe- 
rian suomalaiset vielä arvostivat vanhaa sielunpaimen- 
taan, hän päätti hakea uudestaan entistä virkaansa." 
Johannes Granön työtä Siperiassa olivat jatkaneet ja 
laajentaneet muun muassa Sipoon kappalainen Petter 
Alfred Eriksson ja opettajat Pietari Toikka, Paavo Jun- 
tunen, Antti Kuismanen ja Ananias Lehto. Erikssonin 
terveys oli pettänyt 1890-luvulla, ja vuosikymmenen 
lopulla virkaa oli hoitanut useasti virolainen matkapas- 
tori N. Blumberg. Saatuaan virkavuotensa Siperiassa 


täyteen Eriksson muutti takaisin Suomeen, joten virka 


oli sopivasti vapaana. 

Senaatin talousosasto nimitti Granön uudelleen 
Siperian suomalaisten papiksi vuoden 1902 alusta läh- J. G. Granö kasvillisuuden keskellä itäisimmässä 
tien. Nimityksen jälkeen hän päätti jättää kotimaan suomalaissiirtolassa Verhne Suetukissa Sajanin 
asiat vähemmälle huomiolle ja keskittyä Siperian suo- vuorten rehevlllä rinteillä kesällä 1902. 
malaisten kaikinpuoliseen auttamiseen. Saavuttuaan 
Omskiin Granö oli kuin uudestisyntynyt. Päästyään eroon Alatorniolla kokemas- 
taan musertavasta henkisestä paineesta hän tunsi itsensä vapaaksi. Hän tilitti syksyllä 


1902 tuntojaan ystävälleen Josef Simeliukselle: 


Kyllä minäkin hengitän täällä niin täydellä nautinnolla tuota puhdasta aro-ilmaa 
ja kun ajelee näitä laajoja aroja niin mieli vapautuu kaikista jokapäiväisistä mur- 
heista... Matkustamista minä levoton sielu rakastan ja olen saanut sitä tehdäkin 


tällä kuluneella puolella vuodella — eiköhän ole jo lähes 30 000 virstaa kuljettu.” 

Suomalaisen pastorin zaimkan eli kesämökin puutarhassa Omjoen varrella kesällä 1908. 
Vasemmalta Johannes, Paavo, Alma ja J. G. Granö, takana seisomassa on Helsingin 
siirtolaiskylän opettaja Wilhelm Juntunen. 


Granö ryhtyi innokkaasti työhön, ja kävi vuoden 1903 elokuuhun mennessä kai- 
kissa siirtoloissa. Hän huomasi nopeasti, että suomalaisten olot olivat olennaisesti 
parantuneet ensimmäiseen kauteen verrattuna. Vuonna 1891 alkanut Siperian radan 
rakentaminen oli edennyt 1894 Omskiin asti ja 1903 viimeisteltiin jo parin vuoden 
kuluttua valmistuneen radan viimeistä osuutta Vladivostokin tuntumassa. Rauta- 
tie helpotti papin matkustamista laajassa seurakunnassaan ja vähensi huomattavasti 
Siperian eristystä muusta maailmasta. Länsi-Siperia ei enää ollut hiljainen karkotus- 
paikka vaan suurten taloudellisten mahdollisuuksien alue, joka veti puoleensa niin 


metsä- ja kaivosyrittäjiä kuin uudisasukkaita. 

Aamuinen teehetki Suomesta muutta- 
neen Anna Aminoffin luona uudistilalla 
Bugenessa Länsi-Siperian aroalueella 
Omskin pohjoispuolella. Vasemmalta 
Alma ja Johannes Granö, Alman sisar 
Hanna Lignell, joka oli käymässä 
Omskissa, Anna Aminoff, sekä piilossa 
Annan takana kärpäshaavin vieressä, 
Paavo Granö. Ikkunassa on Annan 
Suomesta mukana tullut apulainen Greta. 


Omskin kaupunki kasvoi ja vaurastui radan ansiosta 1900-luvun alussa nopeasti, 
kun viljan ja erityisesti voin hinnat kohosivat voimakkaasti. Myös sen henkinen elä- 
mä monipuolistui. Granön perheen kannalta oli tärkeää, että Omskin maantieteel- 
linen seura alkoi juuri vuosisadan alussa muuttua sotilaiden hallitsemasta seurasta 
tieteelliseksi yhteisöksi, joka kokosi riveihinsä kaikkia maantieteellisistä asioista kiin- 
nostuneita. Seura veti puoleensa vähitellen niin isä kuin poika Granön, jonka nimi 
sai jo varhain venäläisen muodon Gavriil Ivanovitš Grane.” 

Omskin kasvu heijastui myös suomalaissiirtoloihin. Erityisen suotuisasti kehittyi 
Om-siirtola, jonka lähelle oli noussut yksi Siperian radan asemista, Kolonia. Yleis- 
tyvien hevosvetoisten niitto- ja haravakoneiden lisäksi taloihin alkoi tulla käsisepa- 
raattoreita Amerikan ja Suomen tapaan. Vaikka Venäjän Japania vastaan 1904-05 
käydyn tappiollisen sodan synnyttämä levottomuus heijastui Länsi-Siperiaan asti, kar- 


kotetuille perustetut kylät alkoivat vähitellen muistuttaa tavallisia siperialaisia kyliä.** 

Granön perheen läheisen ystävän ”Härmän miehen” Matti Unkurin talo Bugenen siirtolassa. Oikealla Unkuri emäntineen. 


Johannes Granö perusti aluksi pappilansa vuokrataloon, jonka kunto ei tyydyttä- 
nyt häntä. Vuonna 1905 hän onnistui ostamaan kaupungissa vaikuttaneen virolaisen 
rakennusurakoitsija Valsin välityksellä Varlamovoskaja-kadun varrelta sembramän- 
tyisen rakennuksen, johon kuului laaja tontti. Hän jakoi vanhan linjansa mukai- 


sesti seurakuntatyönsä kolmeen päälohkoon: kansanvalistukseen, raittiustyöhön ja 

Siperian rataa liikennöineen pikajunan Kara-Tug nro 232:n lähtö Kolonian asemalta. 


diakoniaan. Enää ei tarvittu yhtä ankaraa kuria kuin ensimmäisellä kaudella, sillä 
karkotetuista useimmat olivat jo kuolleet ja elossa olevatkin olivat jo pääosin iäk- 
käitä. Vuonna 1905 siirtoloissa asui 1 354 suomalaista, joista vain 192 oli Siperiaan 
lähetettyjä ja vankeutensa jälkeen vapautettuja. Muut olivat vapaaehtoisia siirtolaisia 


tai Siperiassa syntyneitä. 

Eetu Isto 


Granöt tutustuivat kesällä 1901 Alatorniolla taidemaalari Eetu Istoon. Suomalais- 
ten Venäjän yhtenäistämispolitiikkaa vastaan kohdistaman vastarinnan symboliksi 
1899 nousseen Hyökkäys-taulun maalannut Isto joutui rahapulassaan palaamaan 
takaisin kotiseudulleen Alatorniolle, kun venäläiset olivat pyrkineet takavarikoi- 
maan taulun ja siitä tehdyt kopiot ja jäljennykset. 

Kirkkoherra Johannes Granö kutsui Iston vieraakseen pappilaan, jossa Hyök- 
käys asetettiin aesille. Kun santarmit olivat saaneet tietää taulusta ja olivat tulossa 
takavarikoimaan sen, Kaapo ja hänen veljensä veivät taulun yöllä Tornionjoen yli 


turvaan Haaparantaan. Siellä se asetettiin näytteille luokkahuoneen peräseinälle, 


ja Suomesta soudettiin varta vasten katsomaan taulua. 

Iston talouden turvaamiseksi Hyökkäys myytiin lopulta erikoisin järjestelyin 
1900-luvun alussa. Siitä sai ostaa 300 kappaletta 20 markan osakkeita, joiden 
kesken taulu arvottiin. Työ oli pitkään liikemies Otto Nordbergin hallussa Ruot- 
sissa, kunnes se siirtyi heinolalaisen liikemiehen Niilo Helanderin omistukseen. 
Helanderin leski lahjoitti sen lopulta Suomen Kansallismuseoon, jota voikin pitää 
oikeana paikkana Suomen tunnetuimmalle poliittiselle maalaukselle. 

Dramaattisen ensikosketuksen jälkeen Eetu Istosta tuli Granön perheen läheinen 
ystävä. Hänen Alatorniolla maalaamiensa muotokuvien joukossa on muun muassa 
kaksi suurikokoista taulua Johannes Granöstä. Toinen on Aineen museossa Tornios- 
sa, toinen lahjoitettiin Alatornion vanhaan pappilaan sen tultua restauroiduksi. 

Lähtiessään keväällä 1902 Siperiaan Johannes Granö kutsui Iston vierailemaan 
luonaan Omskissa. Salomo Wuorion maalausliikkeessä koristemaalarina toiminut 
Isto ei heti vastannut kutsuun myönteisesti, sillä niukat taloudelliset olot ja keuhko- 
tautiin sairastuminen masensivat häntä. Saatuaan mesenaatiltaan E. W. Ponkalalta 
lupauksen omasta ateljeesta Katajanokalla hän päätti lopulta keväällä 1905 lähteä 

Granön poikien kanssa Siperiaan. Lähtöön 
kannusti usko siihen, että ilmanalan muutos 
saattaisi vaikuttaa myönteisesti hänen ter- 
veyteensä. 

Miesten junamatka Venäjän halki oli 
jännittävä, sillä vaunuosastossa oli vallanku- 
mouksellisia venäläisiä ylioppilaita, joilla oli 
pienikokoisia jäljennöksiä Iston Hyökkäys- 
taulusta. Suomalaiset päättivät kuitenkin 
santarmien pelossa pitää matalaa profiilia, 
joten he eivät paljastaneet, että maalauksen 
tekijä oli junan kyydissä. 

Isto asui Siperiassa Johannes Granön 
pappilassa Omskissa ja tämän maatilalla 
Omjoen varrella ja osallistui myös syksyllä 
1905 tämän poikiensa kanssa tekemälle 
pitkälle Altai-vuoristoon ulottuneelle virka- 
matkalle. Hän maalasi Siperiassa kaupunki- 
ja maisemanäkymiä innostaen myös Paavo 
Granötä hänen maalausharrastuksessaan. 


Hyökkäys. 


Siperian-matka ei parantanut Iston terveyttä toivotulla tavalla. Hänen vointin- 


sa tosin koheni aluksi, mutta huononi sitten nopeasti, kun hän sairastui Omskin 


alueella puhjenneeseen lavantautiepidemiaan. Palattuaan Suomeen Isto kuoli 


lokakuussa 1905 lavantaudin jälkitautina saamaansa keuhkokuumeeseen Granön 


perheen suureksi järkytykseksi.* 

Suomalaisia arolla Om-siirtolassa. Keskellä istumassa äiti Alma ja isä Johannes, takana seisomassa 
veli Paavo, opettaja Wilhelm Juntusen vaimo nuorimpansa kanssa, Kaapo ja silloin kesäänsä Sipe- 
riassa viettänyt taiteilija Eetu Isto, edessä istumassa Granön perheen ystävä Alexander E. Plathan, 
Kakolasta siirretty elinkautisvanki, joka toimi Omskissa kirjansitojana, diakonissa Elisabet Fontell 
ja opettaja Juntusen lapsia. 

Uuden kasvavan väestön koulutukseen ja suomalaisuuden vaalimiseen oli Johannes 
Granön mielestä kiinnitettävä erityisesti huomiota siksi, että lapset olivat vain osit- 
tain suomalaisten karkotettujen jälkeläisiä. Paitsi keskenään karkotetut olivat men- 
neet naimisiin inkeriläisten ja virolaisten, toisinaan myös saksalaisten ja venäläisten 
kanssa. Lisäksi Siperiassa syntyneet olivat eri asemassa kuin karkotetut, sillä heillä 
oli täydet kansalaisoikeudet. Kun toiminta olisi vaatinut pitkäaikaisia ja kestäviä 
järjestelyjä, Granö ehdotti Länsi-Siperian suomalaisten opettajien virkojen vakinais- 
tamista. Työtä oli kuitenkin jatkettava kolmi- tai viisivuotiskausittain myönnettyjen 


avustusten varassa.” 

(OMAN TIEN ALKU 


Vaikea valinta 


Opiskelujen aloittaminen merkitsi huomattavaa käännettä J. G. Granön elämässä. 
Enää hän ei voinut turvautua joka asiassa isäänsä vaan joutui tekemään itsenäisiä 
ratkaisuja. Lisäksi isän rinnalle nousi toinen auktoriteetti, J. A. Palmén, jota hän 
kunnioitti suuresti sekä tiedemiehenä että akateemisena opettajana. 

Granö kirjoittautui Keisarilliseen Aleksanterin-Yliopistoon kesäkuun 11. päivä- 
nä 1900. Seuraavana syksynä käynnistyneiden yliopisto-opintojen alku tuotti hä- 
nelle raskaan pettymyksen. Palmenin luennoista hän piti, mutta kasvitieteen opetus 
ei vastannut lainkaan hänen odotuksiaan. J. P. Norrlinin pyöreän pöydän ääressä 
pitämät yksitoikkoisen kuivat, tiukasti asiaan keskittyneet luennot tukahdutti- 
vat kokonaan vasta-alkajan mielenkiinnon botaniikkaan tieteenä. Tämän vuoksi 
Granön Hieracium-suvun taksonomiaa, Norrlinin silloista kiinnostuksen kohdetta, 
koskenut tutkielma ei edennyt alkua pitemmälle. 

Botaniikan opinnot jäivät ensimmäisen lukuvuoden episodiksi, eikä Granö suo- 
rittanut siitä minkäänlaista arvosanaa kandidaatintutkintoa varten. Into kasvien 
keräämiseen ja kasvitieteen harrastamiseen kuitenkin säilyi, mikä näkyi siinä, että 
hän kykeni Siperian-matkoillaan kuvaamaan kasvillisuutta taitavasti. Esimerkiksi 
Terrassa 1931 julkaisemassaan tutkimuksessa Altain kasvillisuus hän antoi erinomai- 
sen kuvan paikallisten kasvillisuusalueiden rakentumisesta sekä horisontaalisesti 
että vertikaalisesti täydentäen näin L. S. Bergin tutkimuksia Venäjän kasvillisuus- 
vyöhykkeistä.” 

Granö jatkoi Palmenin ohjeiden mukaisesti eläintieteen, kemian, fysiikan ja geo- 


logian opiskelua, mutta syksyllä 1901 hänen opintonsa saivat uuden suunnan, kun 

J. G. Granö Helsingissä 1900-luvun alussa. 


hän meni kuuntelemaan vastikään maantieteen ylimääräiseksi professoriksi valitun 
J. E. Rosbergin luentoja. Rosberg oli juuri palannut Keski-Eurooppaan tekemältään 
opintomatkalta, joten hän saattoi välittää kuulijoilleen innostavia tietoja maantieteen 
kuumimmasta kiistasta, joka koski vuoristojen muotojen syntyä. Vastakkain olivat 
Albrecht Penckin ja Eduard Bräcknerin Alpeilla kehittämä jääkausiteoria ja W. M. 
Davisin Appalakeilla Yhdysvalloissa luoma eroosiosyklioppi.* 

J. E. Rosberg 


Suomen ensimmäinen maantieteen professori Johan Evert Rosberg syntyi 
18.6.1864 Kirkkonummella apteekkari, tilanomistaja Victor Rosbergin ja hänen 
puolisonsa Eva Charlotta Rosbergin (o. s. Bruncronan) perheeseen. Tultuaan 
filosofian kandidaatiksi 1886 Rosberg suuntautui koulualalle toimien opettaja- 
na Kuopion yksityislyseossa, Haminan kadettikoulussa ja Oulun ruotsalaisessa 
reaalilyseossa. 

Koulutyön ohessa Rosberg jatkoi yliopistollisia opintojaan Keisarillisen Alek- 
santerin-Yliopiston maantieteen laitoksen perustajan Ragnar Hultin johdolla eri- 
koistuen geomorfologiaan. Julkaistuaan 1895 väitöskirjansa Bottenvikens finska 
deltan hänestä tuli seuraavan vuoden alussa ensimmäinen suomalainen, joka 
suoritti filosofian tohtorin tutkinnon maantiede pääaineenaan. 

Kun Hult lähti keväällä 1898 ulkomaiselle tutkimusmatkalle ja kuoli seuraavan 
vuoden lopulla, maantieteen tulevaisuus jäi laitoksen määräaikaiseksi esimieheksi 
valitun Rosbergin varaan. Rosberg jakoi Hultin käsityksen maantieteen itsenäises- 
tä olemuksesta ja kehotti vuoden 1900 alussa yliopistoa ryhtymään toimeen alan 


opetuksen vakinaistamiseksi. Hän matkusti itse yliopiston myöntämän stipendin 


turvin Keski-Eurooppaan täydentämään opintojaan. Matkan aikana hän tutustui 
muun muassa alan johtaviin tutkijoihin Albrecht Penckiin ja Eduard Bröckneriin, 
joilta hän sai runsaasti uusia ajatuksia sekä geomorfologian tutkimisesta että 
maantieteestä yliopistoaineena. 

Rosbergin esittämän selonteon pohjalta yliopistoon perustettiin 1901 maan- 
tieteen ylimääräisen professorin virka, jonka ensimmäiseksi hoitajaksi hänet nimi- 
tettiin 1902. Vuonna 1912 Rosbergista tuli maantieteen varsinaisen professuurin 
ensimmäinen haltija, ja hän hoiti virkaa vuoteen 1929 saakka. Maantieteen vaki- 

naistumiseen yliopistoaineena vaikutti pyrkimys 
turvata maantieteen opettajien koulutus. Tätä 
tehtävää Rosberg toteutti erinomaisesti. Hän oli 
innostava ja kannustava opettaja, joka uudisti 
monipuolisesti tieteenalan opetusta. 

Rosbergin aikana maantieteestä tuli suosittu 
oppiaine. Opiskelijoita tuli runsaasti myös histo- 
riallis-filologisesta osastosta, jonka opiskelijoiden 
tuli ottaa tutkintoonsa jokin oppiaine fyysis-ma- 
temaattisesta osastosta. Aiemmin tällaiseksi ai- 
neeksi oli yleensä valittu kasvitiede, mutta kun 
lempeän Sextus Otto Lindbergin tilalle professo- 
riksi tuli ankara tentaattori Fredrik Elfving, lähes 
kaikki opiskelijat siirtyivät suorittamaan approba- 
tur-oppimäärää maantieteessä. 

Rosberg teki tärkeimmät tieteelliset työnsä 
geomorfologiassa, varsinkin rannikkomuotojen 
ja Itä-Karjalan päätemoreenimuodostumien tut- 
kimuksessa mutta harjoitti myös alue- ja ihmis- 
maantieteen, liikennemaantieteen sekä Lapin ja 
saariston tutkimusta. Lapin oloihin hän tutustui 


Professori J. E. Rosberg työ- 
huoneessaan Aleksanterin Yliopiston 
maantieteen laitoksella 1912. 


monipuolisesti 1914-17 toimiessaan Ruotsin-Norjan poronlaidunkomission jäse- 


nenä. Hän kuvasi Lappia paitsi useissa teoksissa ja artikkeleissa myös taitavasti ot- 


tamissaan valokuvissa. Sama monipuolisuus tuli näkyviin opetuksessa. Hän julkaisi 


karttoja ja oppikirjoja, joita käytettiin niin yliopistoissa kuin kouluissakin, ja hänen 


johdollaan järjestettiin 1912 Helsingissä ja 1919 Turussa ensimmäiset maantieteilijä- 


päivät, joiden tarkoitus oli antaa maantieteen opettajille uusia näkemyksiä. 

Yliopistollisen opetustoiminnan ohella Rosberg pyrki määrätietoisesti levit- 
tämään yleistä harrastusta maantieteeseen, matkailuun ja kotiseuduntutkimuk- 
seen. Hänen elävästi kirjoittamansa teokset tavoittivat suuren lukijakunnan ja 
lisäsivät tietoa niin kotimaan kuin ulkomaidenkin oloista. Laajasta tuotannosta 
mainittakoon Sääksmäen (1899) ja kotipitäjän Kirkkonummen (1901, Uno A. Flee- 
gen kanssa) pitäjänkuvaukset, Maat ja kansat |-11 (ruots. 1906, suom. 1908, uusi 
painos ruots. 1926, suom. 1931), Suomen maantiede maakuntakuvauksittain 
(1911, myös ruots.), Petsamon maa (1919) ja Autolla Suomesta Välimeren- 
maihin (1926). Rosberg oli myös sekä kotimaan tuntemuksen kannalta tärkeän 
Suomenmaan (1919-31) että Maapallon (1923-30) päätoimittaja. 

Rosberg edisti päämääriään myös seura- ja järjestötoiminnan avulla. Hän 
toimi pitkään Suomen Maantieteellisen Yhdistyksen puheenjohtajana, Kotiseu- 


tututkimuksen keskusvaliokunnan puheenjohtajana ja Suomen Matkailijayhdis- 
tyksen varapuheenjohtajana. Maanpuolustuksen kannattajana hän työskenteli 
innokkaasti suojeluskunta-aatteen puolesta. 

Muhkeat viikset kasvattanut J. E. Rosberg nautti elämänmyönteisyytensä ja 
ihmisläheisyytensä ansiosta suurta arvostusta sekä suomalaisissa että ulkomai- 


sissa maantieteilijäpiireissä. Professorin kuoltua 20.3.1932 J. G. Granö sai kunnia- 
tehtävän jättää hänestä muisto jälkipolville: 


Maantieteilijäpersoonallisuutena Rosberg näin ollen oli monivivahteinen ja 
tämän vuoksi viehättävä. Hänellä tosin harvoin riitti aikaa tieteellisten prob- 
leemain perinpohjaiseen ja tyhjentävään käsittelyyn, määrätietoisuus, järjes- 
telmällisyys ja täsmällisyys eivät olleet hänen vahvimpia puoliaan, mutta hän 
eli elämäänsä suunnitelmien ja alotteiden kiihottavassa ilmapiirissä ja sen 


vuoksi nuoriso ihastuneena kerääntyi hänen ympärilleen.*' 

Davisin mukaan pinnanmuotojen kehitys noudatti säännönmukaista kiertokulkua, 
joka johti aina loivapiirteisen puolitasangon, peneplaanin, syntyyn, ennen kuin maan- 
pinta alkoi uudelleen kohota ja uusi kehityssykli käynnistyi. Uusi näkemys saavutti 
nopeasti suuren suosion, sillä se sisälsi monia sellaisia elementtejä, jotka auttoivat sen 
hyväksymistä. Se oli esitettävissä selkeän pedagogisesti, siinä oli hyvä iskusana, pene- 
plaani, se oli aktualistinen, evoluutio-opin mukainen ja positivistinen ja sen takana 
olivat vahvat tieteelliset voimat. Lisäksi se sopi hyvin ajan oppihistorialliseen tilantee- 
seen, jossa maantiede pyrki nousemaan perinteisten yliopistoaineiden rinnalle. 

Palattuaan matkaltaan Rosberg uudisti perinpohjaisesti maantieteen opetuksen, 
joka tuli nyt koostumaan luentojen ohella kartanpiirustustöistä, kenttämittauksista, 
seminaariharjoituksista ja kesäisistä retkeilyistä. Maantieteen laitos sijaitsi tuolloin 
Helsingin keskustassa Fabianinkatu 22:ssa, yksikerroksisessa puisessa Hällströmin 
talossa, samassa paikassa, jonne 1950-luvulla rakennettiin ”Porthania”. 

Rosbergin eläytyvät luennot, hienotunteinen henkilökohtainen ohjaus ja aktii- 
vinen kirjallinen toiminta innostivat J. G. Granötä niin paljon, että hän tunsi löy- 
täneensä oman tieteenalansa. Jo syksyllä 1901 hän julkaisi opettajansa kehotuksesta 
Maantieteellisen Yhdistyksen julkaisusarjassa ensimmäisen yleistajuisen tieteellisen 
artikkelinsa. Sen aiheena oli Uuden-Guinean eksoottinen jättiläissaari, josta hän oli 
pitänyt seminaariesitelmänsä. 

Granön ratkaisun teki ongelmalliseksi se, että hänen alkuperäinen tieteellinen 
oppi-isänsä J. A. Palmen ei antanut Rosbergin edustamalle maantieteelle juuri min- 
käänlaista arvoa. Erimielisyyden taustalla oli Suomen johtavien luonnontieteilijöiden 


erimielisyys maantieteen olemuksesta. 


Maantieteen vaikea itsenäistymiskehitys 


Suomessa maantieteen asema oli 1880-luvulle saakka samanlainen kuin useimmissa 
muissa Euroopan maissa Saksan ulkopuolella. Vaikka Elias Lönnrot oli luonut sa- 


nan maantiede jo 1848, maantiedettä pidettiin yleisesti vain historian aputieteenä ja 

yleishyödyllisenä kouluaineena. Maantieteen kansallinen merkitys tiedostettiin kui- 
tenkin hyvin, ja varsinkin H. G. Porthanin perinteen jatkajan Zacharias Topeliuk- 
sen kirjallinen toiminta ja yliopistoluennot olivat lisänneet kiinnostusta oman maan 
tuntemusta kohtaan. 

Maantieteen nousulle loi pohjaa J. P. Norrlinin käynnistämä kasvimaantieteelli- 
nen tutkimussuunta, joka saksalaisen luonnontieteilijän ja maantieteilijän Alexander 
von Humboldtin tapaan selvitteli kasvupaikan ja kasvillisuuden yhteyksiä. Norrlinin 
oppilaisiin lukeutui Ragnar Hult, joka julkaistuaan 1881 kasvitieteellisen väitöskir- 
jan suuntautui maantieteeseen. Vuosina 1882—85 hän teki opinto- ja tutkimusmat- 
koja Tanskaan ja useisiin Keski-Euroopan maihin ja perehtyi johtavien tutkijoiden ja 
maantieteen laitosten toimintaan. Erityisesti hän arvosti geomorfologian kehittäjää 
Ferdinand von Richthofenia. 

Hultin tekemä aloite maantieteellisen seuran perustamiseksi Suomeen kaatui 
1887 erimielisyyksiin seuran tavoitteista. Seuraavana vuonna välirikko vakiintui py- 
syväksi kahtiajaoksi, kun maahan perustettiin kaksi maantieteellistä seuraa. Hultin 
johtama Suomen Maantieteellinen Yhdistys piti maantiedettä itsenäisenä oppiainee- 
na ja pyrki mahdollisimman laajan jäsenpohjan avulla edistämään alan tutkimusta, 
harrastusta ja opetusta. J. A. Palmenin johtaman Suomen Maantieteellisen Seuran 
mielestä Suomen maantiede tuli puolestaan parhaiten selvitetyksi siten, että maan 
luontoa ja kansaa tutkivien tieteiden huippuedustajat yliopistossa ja tutkimuslaitok- 
sissa liittyivät samaan seuraan. Seuran päämääränä oli korostaa Suomen kansallista 
identiteettiä edistämällä maata ja sen lähialueita koskevaa tieteellistä tutkimusta.” 

Suomen Maantieteellinen Seura saavutti nopeasti arvostetun aseman tiedeyh- 
teisössä, ja myös Suomen senaatti tuki sitä rahoittamalla sen julkaisutoimintaa. Se 
ylti useisiin tieteellisiin ja isänmaallisiin saavutuksiin, joiden huipentumaksi kohosi 
1899 ilmestynyt Suomen Kartasto, maailman ensimmäinen kansalliskartasto. Kartas- 
ton ilmestymisen taustalla oli tieteellisten tavoitteiden ohella halu korostaa Suomen 
valtiollista asemaa venäläistämispyrkimyksiä vastaan. Kartasto julkaistiin suomen, 


ruotsin ja ranskan kielellä, ja se palkittiin Pariisin maailmannäyttelyssä 1900. 

Suomen Maantieteellisen Seuran mielestä maantiede ei ollut itsenäinen tiede 
vaan näkökulma, tieteiden yhtymä. Maantieteeseen erillisenä oppiaineena seuran pe- 
rustajajäsenet suhtautuivat yleensä kielteisesti ja vastustivat siksi Hultin pyrkimyksiä 
maantieteen aseman vakiinnuttamiseksi yliopistossa. Hult nimitettiin tammikuussa 
1890 maantieteen dosentiksi fyysis-matemaattiseen osastoon, ja 1893 maantieteen 
laitos tunnustettiin virallisesti yliopiston laitokseksi. Koska Suomessa maantiede si- 
joitettiin luonnontieteiden yhteyteen fyysis-matemaattiseen osastoon, maantieteen 
yhteydet historiaan ja ihmisen käyttäytymistä koskeviin tieteisiin katkesivat suurelta 
osin päinvastoin kuin useissa muissa maissa.** 

Vähitellen maantiede alkoi päästä yliopistollisissa tutkinnoissa tasa-arvoiseen ase- 
maan muiden tieteiden kanssa: Syksyllä 1892 fyysis-matemaattinen osasto hyväksyi 
maantieteen filosofian kandidaatin tutkintoaineeksi, ja 1897 vastaavan oikeuden sai- 
vat myös historiallis-filologiseen osastoon kuuluvat opiskelijat. Osittaisesta menes- 
tyksestä huolimatta maantieteen opetus oli edelleen tilapäisten nimitysten varassa." 

Hult ei onnistunut vakiinnuttamaan maantieteen asemaa ennen kuin hän kuoli 
1899, jolloin hänen oppilaansa J. E. Rosberg ryhtyi jatkamaan työtä. Rosbergin ollessa 
Keski-Euroopassa täydentämässä opintojaan maantieteen asemaan puuttui yksi Suo- 
men Maantieteellisen Seuran johtohenkilöistä, kasvitieteen ylimääräinen professori 
A. O. Kihlman (Kairamo). Hän vaati Valvojassa julkaisemassaan artikkelissa maantie- 
teen poistamista kokonaan tutkintovaatimuksista. Maantieteen opetus olisi tullut rat- 
kaista siten, että yliopistoon perustettaisiin maantieteellinen seminaari, jonka johtoon 
otettaisiin jossakin maantieteen pääaloista tutkimustyötä harjoittanut tiedemies. 

Kihlmanin kirjoitus hermostutti Rosbergia niin paljon, että hän lähetti keväällä 
1900 fyysis-matemaattiselle osastolle kirjeen, jossa hän selvitteli käsityksiään maan- 
tieteen olemuksesta ja sen opetuksen järjestämisestä. Hän katsoi, että maantieteen 
yliopisto-opetuksen tulisi rajoittua klimatologiaan, yleiseen hydrologiaan, geologi- 
seen maantieteeseen ja eliömaantieteeseen. Tämän yleisen maantieteen lisäksi tulisi 
opettaa myös erikoismaantiedettä eli tiettyyn rajattuun alueeseen kohdistuvaa tutki- 


musta, jossa erityisesti ihmismaantiede olisi keskeisellä sijalla. 

Koska näin toteutetun rajauksen avulla voitaisiin parhaiten taata tulevien maan- 
tieteen opettajien pätevyys, Rosberg ehdotti, että yliopistoon perustettaisiin fyysi- 
sen maantieteen, erityisesti Suomen, oppituoli, jonka haltijaksi nimitettäisiin joku 
maantieteilijä. Kihlmanin ja Palmenin vastustuksesta huolimatta konsistori päätti 
perustaa yliopistoon 11.7.1901 maantieteen ylimääräisen professorin viran.” 

Rosbergin nimitys maantieteen ylimääräiseksi professoriksi 3. toukokuuta 1902 
merkitsi maantieteen aseman vakinaistamista Aleksanterin Yliopistossa. Maantiede 
voitiin nyt ottaa kandidaatin ja lisensiaatin tutkintoaineeksi ilman erityisiä ano- 
muksia. Kun maantiede kohotettiin itsenäisen tieteen asemaan, sille luotiin samalla 


jatkuvuutta, joten opiskelijat saattoivat luottavaisesti aloittaa tieteenalan opinnot.” 


Kukkakimpun kimppuun 


J. G. Granö oli hyvin tietoinen Palmenin suhtautumisesta maantieteeseen. Tämän 
vuoksi hänelle oli kova paikka mennä loppusyksystä 1901 kertomaan tukijalleen, 
että hän oli päättänyt valita juuri sen tutkintonsa pääaineeksi. Palmen pyrkikin pai- 
nokkaasti saamaan Granön valitsemaan itselleen jonkin toisen pääaineen. Ripitys 
oli niin kova, että Granö pystyi vielä 19 vuoden kuluttua palauttamaan mieleensä 


hänen sanansa: 


Tiedättekö nuori mies, mitä maantiede on? Maantieteen työala on kuin 
kaunis kukkakimppu, jonka jokaisesta yksittäisestä kukasta huolehtii eri tie- 
teenhaara. Ette pysty selittämään tuota kukkakimppua muulla tavalla kuin 
siten, että tarkastelette ja selitätte erikseen jokaisen sen kukista. Ette kui- 
tenkaan pysty siihen tuntematta niitä tieteitä, joiden erikoisalana yksittäiset 
kukat ovat. Luonnon suurenmoinen kokonaisuus on lumonnut teidät, mutta 
maantieteeseen erikoistuminen ei auta teitä tieteellisesti ymmärtämään tuota 


kokonaisuutta.”? 

Granö oli kuitenkin valintansa tehnyt, joten Palmenin painostus sai hänet vain sy- 
ventymään aiempaa innokkaammin maantieteeseen. Uudeksi pontimeksi tuli näyt- 
tää eläintieteilijälle, että maantiede oli itsenäinen tiede. Tämän vuoksi hän kiinnostui 
käytännöllisen tutkimustyön ohella myös kysymyksistä, jotka liittyivät maantieteen 
tutkimuskohteisiin ja -menetelmiin, rajoihin ja tehtäviin. 

Granö paneutui alusta alkaen opintoihin niin tarmokkaasti, että J. E. Rosberg 
valitsi hänet jo seuraavana syksynä maantieteen laitoksen ylimääräiseksi assistentiksi. 
Ratkaisu ei perustunut sopivien kandidaattien puutteeseen, sillä vaihtoehtona olisi 
ollut muun muassa laitoksen johtajana Rosbergin ulkomaanmatkan ajan toiminut 
Arthur Boman, vaan Granön osoittamaan kyvykkyyteen ja hänen kauttaan avautu- 
viin mahdollisuuksiin vahvistaa maantieteen asemaa yliopistossa.” 

Suomen tieteellistä ilmapiiriä hallitsi 1900-luvun vaihteessa niin sanottu Suomi- 
projekti. Se oli vähitellen laajentunut autonomian alkuaikojen kotimaan ja sen välit- 
tömässä läheisyydessä keisarikunnassa sijaitsevien alueiden eli ”luonnonhistoriallisen 
Suomen” kasviston, eläimistön ja kallioperän selvittämisestä laaja-alaiseksi tutkimus- 
toiminnaksi, joka kohdistui pitkälle itään, aina Siperian kaukaisiin osiin ja Mongo- 
lian ja Kiinan rajoille saakka. Geologien pyrkiessä löytämään idästä hyödynnettäviä 
mineraaliesiintymiä kielitieteilijät etsivät sieltä Suomen heimon muinaisia juuria. 
Rosberg uskoi, että Granön tiiviit yhteydet Siperiaan loivat hyvän mahdollisuuden 
liittää maantiede kansallisesti tärkeiden tieteiden eturiviin.” 

Rosbergin keskittyessä pitemmälle opinnoissa ehtineiden opiskelijoiden ohjaami- 
seen Granön vastuulle tulivat erityisesti ensimmäisen vuoden opiskelijat ja Ragnar 
Hultin käynnistämien kartografisten harjoitustöiden uudelleen järjestäminen. Hän 
oli hyvä luennoitsija, joka osasi esittää asiat elävästi ja havainnollisesti. Koska kar- 
tanpiirustuksen opiskelu oli pitkään kärsinyt karttaprojektiokäsikirjan puutteesta, 
Granö julkaisi luentojen pohjalta 1911 kirjasen, johon hän oli koonnut keskeiset ma- 
temaattis-maantieteelliset ohjeet ja taulut.” 

Harjoitustöiden johtajana Granö oli täsmällinen ja tiukka toimien siten tarpeel- 


lisena tukena varsin lepsuna pidetylle Rosbergille. Opettajien erilaisen suhtautumi- 

sen sai kokea muun muassa Uunio Saalas, joka suuresta ahkeroinnistaan huolimatta 
joutui huomaamaan epäonnistuneensa pahoin kartanpiirustustehtävässään. Rosber- 
gin sattumalta nähtyä enemmän abstraktista maalausta kuin karttaa muistuttaneen 
tekeleen hän oli todennut lempeällä äänellään: ”Kyllä minä pelkään — kyllä minä 
pelkään — ettei assistentti ole oikein tyytyväinen.” 

Sen enempää Rosberg ei raaskinut sanoa, ja kun Granö sitten tuli, hän totesi oitis, 
että Saalaksen oli piirrettävä kartta kokonaan uudestaan. Tiukasta linjastaan huoli- 
matta assistenttia pidettiin yleisesti oikeudenmukaisena ja ystävällisenä opettajana, 
jonka puoleen saattoi luontevasti kääntyä pulmatilanteissa. 

Granön tulevan toiminnan kannalta oli tärkeää, että Rosberg hankki laitokselle 
valokuvauskoneen, perusti maantieteellisten maisemakorttien kokoelman ja ryhtyi 
kokoamaan tietoja Suomen maantieteen alalta. Jokaisen maantieteen opiskelijan toi- 
vottiin tallentavan kokoelmaan kotiseudultaan tietoja, jotka järjestettiin tarkastuksen 
jälkeen pitäjittäin ja maakunnittain. Tavoitteena oli, että valokuvat, korttikokoelma 
ja pitäjäkohtainen tietopankki olisivat luoneet edellytyksiä maantieteellisiin kotiseu- 
tukuvauksiin, joita tehtiin seminaarien harjoitustöinä.”” 

Käytännön opetustyöt ja maantieteen olemuksen pohdinta saivat Granön no- 
peasti erottamaan maantieteen erilaiset painotukset oppiaineena ja tieteenalana. Hän 
ymmärsi, että opiskelun alkuvaiheessa oli perustan luomiseksi keskityttävä toisiin 
asioihin kuin niihin, jotka olivat tärkeitä tutkimustyössä. Opiskelussa oli aluksi pa- 
neuduttava huolellisesti kartanpiirustukseen ja erityistieteiden perusteisiin, esimer- 
kiksi eläin- ja kasvitieteeseen, geologiaan, kemiaan, fysiikkaan ja historiaan. Laajen- 
taakseen näkemystään Granö kävi muun muassa kuuntelemassa Väinö Voionmaan 
(vuoteen 1906 Wallin) historiallis-kielitieteellisessä osastossa pitämiä ja suuren suo- 
sion saaneita historiallisen maantieteen ja talousmaantieteen luentoja, joissa korostet- 
tiin maantieteen ja historian läheistä yhteyttä.”* 

Tutkimuksessa pääpaino oli kuitenkin suunnattava sen selvittämiseen, miten jo- 
kin alue oli saanut sille luonteenomaisen ulkoasun eli maiseman. Granö kiteytti asian 


seuraavasti: 

Havaitsin Palmenin käsityksen maantieteestä pian vääräksi. Maantiede ei ole — 
häntä lainatakseni — kimppu yksittäisten kukkien järjestelmällistä erityis- ja detal- 
joitua tutkimusta. Mikäli niin olisi, maantiede olisi, niin kuin monet väittävätkin, 
useiden tieteisen kasauma, konglomeraatti... On syytä huomata, että tieteen- 
alamme tutkimuskohteena on ennen muuta kukkakimppu kokonaisuudessaan, 
t.s. koko maapallon pinta kokonaisuudessaan, ja että ”kukat? (pinnanmuodot, 
kasvillisuus, ihmistoiminnan tuloksena syntyneet rakennukset jne.) kuuluvat sen 
piiriin vain sikäli kuin ne esiintyvät maisemassa tekijöinä... ”Ollakseni maan- 
tieteilijä minun on pidettävä tärkeimpänä lopullisena päämääränäni luonnon val- 
tavan ”kukkakimpun” tieteellistä selittämistä, tuon kokonaisuuden, jonka kukat 
eivät ole sattumalta joutuneet vierekkäin, vaan joiden asema ja sisäiset suhteet 


riippuvat määrätystä menneisyydestä ja varmoista ikuisista lainalaisuuksista.” 


Henkinen kasvu 


Granölle oli ominaista nuoresta lähtien, että hän pyrki järjestämään asiansa saadak- 
seen viettää tasapainoista ja monipuolista elämää. Mihinkään tehtävään ei saanut 
paneutua niin syvällisesti, että se olisi vienyt tyystin ajan muilta normaaliin elämään 
kuuluvilta asioilta tai jännittänyt henkisen kestokyvyn liian tiukille. Tähän oivalluk- 
seen Granötä oli opastanut kielentutkija Otto Donnerin viisas neuvo: ”Mätta i allt; 
man skall inte spänna bågen för högt”** 

Jo 1900-luvun alussa Granöllä riitti opinnoista ja työkiireistä huolimatta aikaa 
myös yhteiskunnalliseen toimintaan, opiskelijaelämään ja harrastustoimintaan. Hän 
oli isänsä tavoin suomenmielinen, minkä vuoksi hän ajatteli usein sukunimensä suo- 
malaistamista. Suomalaisen Nuijan hänelle ja Paavo-veljelle 1906 tarjoaman Aimo- 
nen-nimen veljekset torjuivat heti. Vakavimmin esille nousi nimi Teerijärvi isän syn- 
nyinpitäjän mukaan, mutta sekään ei tuntunut oikein omalta, vallankin kun selvisi, 


että sen taustalla oli maanmittarin erehdys. Nimen olisi pitänyt olla Tervajärvi. 

Saatuaan myöhemmin kuukausia kestäneen tutkimustyön jälkeen selville, että 
vanha sukunimi oli ollut Teerijärven sukutalon haltijoilla käytössä Birger Jaarlin 
ajoista lähtien, Granö vähitellen luopui nimen suomalaistamisesta. Hän kirjoitti 
K. Teerijärvi-nimellä joitakin kirjeitä ja pieniä tekstejä, ja kielitieteilijä L. Kettunen 
omisti hänelle sillä nimellä kirjojaan." 

Granö kirjoittautui Pohjalaiseen osakuntaan ja liittyi sen piirissä toimineeseen 
Paavo Virkkusen (vuoteen 1906 Snellman) johtamaan vanhasuomalaiseen ryhmään, 
joka katsoi, että keskusteluyhteys venäläisiin tuli säilyttää. Ilmeisesti jo lapsuudessa 
alkanut kanssakäyminen venäläisen väestön kanssa oli johtanut siihen, että Gran- 
össä ei voinut havaita lainkaan suomalaisissa tutkijapiireissä yleistä väheksyvää suh- 
tautumista venäläisyyttä kohtaan. Päinvastoin, hän arvosti venäläisyyteen kuuluvaa 
ihmisläheistä, laveaa luonnetta, ja vierasti kaikenlaista Suur-Suomi-kiihkoilua.? 

Granö osallistui ahkerasti maantieteellisten seurojen ja Vanamon kokouksiin toi- 
mien pitkään yhdistysten johtotehtävissä. Hän harrasti myös nuoruudestaan lähtien 
isänsä tärkeänä pitämää raittiustoimintaa ja liittyi ylioppilaiden musikaalisen yhdis- 
tyksen, Kolmisoinnun, toimintaan soittaen sen orkesterissa viulua. Vielä Oulun lyseon 


1933 ilmestyneessä matrikkelissa hän mainitsi erikoisharrastuksekseen viulunsoiton. 


Ylioppilaan Siperian-kesät 


Opiskelujen aloittaminen Helsingissä ei katkaissut Granön kiinteitä siteitä kotiin. 
Hän asui äidin sisaren Hanna Lignellin hyvässä hoivassa Ratakatu 3:ssa, oli tiiviissä 
kirjeenvaihdossa perheeseensä ja vietti myös pitkät lomansa vanhempiensa luona. 
Kun Granö matkusti lukukauden päätyttyä keväällä 1902 veljensä kanssa kotiin, 
suuntana ei ollutkaan Alatornio vaan isän uusi pappila Omskissa. Kaukainen mää- 
ränpää osoittautui ratkaisevaksi hänen uransa kannalta, sillä Siperiassa hänestä tuli 
tutkimusmatkailija, matkakirjailija ja valokuvaaja ja siellä hän perehtyi tutkimus- 
suuntaan, joka tuli muodostamaan suuren osan hänen tieteellisestä elämäntyöstään, 


geomorfologiaan.* 

Isoisä ja mummu sekä Paavo Granön esikoistytär Greta kesäpaikallaan Omjoen rannalla 1912. 


Vaikka Siperian rata oli jo saavuttanut Omskin, poikien taival Helsingistä isän 
pappilaan vei silti yli viikon. Aina matkaa ei tehty vain junalla, vaan toisinaan he 
matkustivat pitkiä taipaleita jokilaivalla Siperian suuria jokia pitkin. Matkustaminen 
ei päättynyt tähän, sillä Granö seurasi usein isäänsä tämän virkamatkoilla toimien 
muun muassa urkurina ja lukkarina. Kanttorin tehtävät hän jätti mielellään muille, 


sillä laulusta saatu vitonen oli hänen huonoin kouluarvosanansa.** 

Helteisinä kesäpäivinä zaimkalla käytiin uimassa Omjoessa. 
Kaapon Antti-setä (Anders Granö) rannalla, vedessä serkku Paavo ja veli Paavo. 


Heti kesällä 1902 tehty matka sai tieteellisen luonteen, kun Granö kokosi sen 
aikana aineistoa Rosbergilta saamaansa pro gradu -työhön, jonka aiheena olivat Si- 
perian suomalaisten siirtoloiden maantiede. Siirtolaisiin liittyvien seikkojen lisäk- 
si Granö kirjasi muistiin myös monenlaisia muita havaintoja sekä keräsi kasveja ja 
eläimiä yliopistoa varten. Matkan aikana hän otti myös ensimmäiset tutkimuksiin 
liittyvät valokuvansa, jotka olivat alkuna hänen merkittävälle toiminnalleen valo- 


kuvaajana." 

Palattuaan Suomeen Granö kertoi havainnoistaan J. A. Palmenille, joka kehot- 
ti häntä pitämään Suomen Maantieteellisen Seuran kokouksessa esitelmän Siperian 
suomalaisista siirtoloista. Maaliskuun 21. päivänä 1903 pidettyä esitelmää saapuivat 
Palmenin lisäksi kuuntelemaan muun muassa Seuran puheenjohtaja O. Nordgvist ja 
arvovaltainen senaattori K. E. F. Ignatius. 

Korkeiden herrojen huomio sai Granön kiinnostumaan tutkimus- ja keräilytoi- 
minnasta niin paljon, että hän lähti kesällä 1904 innokkaasti isän mukaan pitkälle 
virkamatkalle Itä-Siperiaan. Matka alkoi kesäkuun puolivälissä hitaasti edenneen 
sekajunan kyydissä Krasnojarskiin, josta edettiin höyrylaivalla Jeniseitä pitkin Mi- 
nusinskiin. Sen konkreettisin anti oli Granön Suomeen tuoma pronssiveitsi, joka tal- 
lennettiin Suomen Kansallismuseon kokoelmiin.” 

Granön pro gradu -työ ja samalla ensimmäinen tieteellinen tutkimus Siperian 
suomalaiset siirtolat valmistui tiiviin kirjoitusjakson jälkeen 1905. Suomen tärkeim- 
mässä maantieteellisessä julkaisusarjassa Fenniassa samana vuonna ilmestyneessä 
tutkimuksessa hän selvitti niin monipuolisesti siirtoloiden syntyä, toimintaa ja levin- 
neisyyttä, että siitä muodostui tärkeä tietolähde Siperian suomalaisia käsittelevälle 
tutkimukselle.” 

Vaikka Granö sai gradustaan laudaturin, hän ei itse ollut aivan tyytyväinen lop- 
putulokseen. Teoksen esipuheessa hän valittaa, ettei ollut kyennyt saavuttamaan sitä 


täydellisyyttä, johon oli toivonut yltävänsä: 


Olisihan ollut paikallaan selittää tarkemmin esim. siirtolojen maalajit ja muut 
geologiset muodostumat. Niinikään olisi pitänyt puhua laajemmin kasvi- ja 
eläinkunnasta. Mutta toisaalta kävisi mahdottomaksi lyhyessä kirjotuksessa 
käydä tarkemmin yksityiskohtiin, kun tarkoituksena on saada, valaisemalla eri 
puolia tasa-arvoisesti, kokonaiskuva luoduksi. Olen sentähden tyytynyt pää- 


piirteisiin ?! 
Nuori tutkija oli turhan vaatimaton. 

Kolmannen matkansa Siperiassa J. G. Granö teki loppukesällä 1905. Tuolloin 
hän seurasi veljensä ja Eetu Iston kanssa noin 3 600 kilometriä pitkälle virkamat- 
kalle isäänsä, joka oli saanut Suomen senaatilta määräyksen etsiä Länsi-Siperian 
eteläosiin eri aikoina ja eri syistä muuttaneita suomalaisia. Miehet etenivät aluksi 
laivalla Semipalatinskiin eli nykyiseen Semeyn kaupunkiin ja sieltä hevoskyydillä 
Ustj-Kamenogorskiin. Sitten he jatkoivat hevoskyydillä IrtySin rantaa kulkevaa tietä 
lounaaseen, Narymjoen suulle, ja sieltä itään suuren Altaiskaja-stanitsan kylän kaut- 
ta Buhtarmäjoen sivujoen Berelin varrella olevaan Berelskojen kylään, jonne maan- 
tie päättyi. He kävivät myös myös Katunin latvavesien lähistöllä olevilla kuumilla 
Rahmanovin-lähteillä, joissa he saattoivat pestä pois matkan tomut itse maaemon 
lämmittämässä vedessä”.” 

Granö oli saanut 1904 Palmenin tuella Sahlbergin rahastosta 300 markan apura- 
han Siperiassa tehtyjä eläintieteellisiä tutkimuksia varten, joten kysymyksessä ei ollut 
pelkkä lomamatka. Aivan kuten Alexander von Humboldt Latinalaisen Amerikan 
tutkimusmatkan aikana, Granö teki valistusajan hengessä tarkkoja muistiinpano- 
ja havaitsemistaan asioista, keräsi kasveja ja kokosi erilaisia luonnonnäytteitä mutta 
kuvasi maisemia piirrosten ohella myös valokuvaamalla. Hän perehtyi niin hyvin 
alueella harjoitettuun paikallisen hirvilajin eli maralin hoitoon, että saattoi julkaista 
1906 Luonnon Ystävässä tutkielman Maralinhoito Etelä-Siperiassa.” 

Vaikuttavinta oli kuitenkin tutustuminen monessa suhteessa omaleimaiseen Al- 
tain vuoristoon. Keskeisestä sijainnistaan huolimatta se on reuna-aluetta, venäläisen 
ja mongolialaisen asutuksen, Venäjän valtakunnan ja Mongolian, laskujoellisen ja 
laskujoettoman Aasian välillä. Maailmassa ei ole toista vuoristoa, joka sijaitsisi niin 
syvällä sisämaassa kuin Altai. Sieltä voi kulkea kaikkiin ilmansuuntiin 3 000 kilo- 
metriä ennen kuin saapuu merenrantaan, Jäämerelle, Bengalinlahdelle, Keltaiselle- 
merelle tai Kaspianmerelle. Koillisessa Jenisein latvat erottavat Altain Sajan-vuoristos- 
ta, idässä Altai jatkuu kauas Mongolian puolelle ja etelässä kohoaa TienSan-vuoristo. 
Lännen ja luoteen puolella leviää laaja Länsi-Siperian alanko. Altain jäätiköiltä saavat 


alkunsa Länsi-Siperian halki virtaavan Obin suuret lähdejoet, Bija ja Katun 

Iloinen seurue eväsretkellä Satulamäen laella lähellä Verhne Suetukin siirtolaa 1902. 
Vasemmalta rouva Toikka tyttärineen, vanha Möller rouvineen, opettaja Toikka ja 
tytär, Alma, ukko "Munsala", Paavo ja Johannes Granö, lättiläinen kauppias Kalinin ja 
suomalainen Ahonen rouvineen. 


Altain maisemat laajoine epätasaisine metsämaineen, aukeine tunturiylänköi- 
neen, jäätiköiden ja lumikenttien peittämine alppiharjanteineen sekä syvälle sisäosiin 
tunkeutuvine ruuhilaaksoineen vaikuttivat voimakkaasti aro- ja jokimaisemien ta- 
saisuuteen ja yksitoikkoisuuteen tottuneeseen tutkijaan. Erityisesti hänen mieleensä 


jäivät Altain korkeimman ylävuoriston Katunin pitkät jäätiköt. 

JÄRKEOLOGISET TUTKIMUSMATKAT 


Otto Donner ja Suomalais-ugrilaisen Seuran tutkimusohjelma 


Granö piti myöhäissyksyllä 1905 Suomen Maantieteellisen Yhdistyksen kokouksessa 
esitelmän ensimmäisestä Altai-matkastaan. Sankkaan kuulijajoukkoon kuului myös 
A. O. Heikel, joka oli yhdessä J. R. As- 
pelinin ja O. H. Appelgrenin kanssa käy- 
nyt tutkimassa piirtokirjoituskiviä Altain 
itäpuolella Sajanin vuorimaassa. 

Heikel kertoi Granön kuvauksista 
Suomalais-ugrilaisen Seuran perustajalle 
ja puheenjohtajalle, senaattori ja profes- 
sori Otto Donnerille. Hän oli aloittanut 
tutkimushankkeen Keski-Aasian mui- 


naisten kansojen kielten ja kulttuurin 


Granön tukijoihin kuulunut Wilhelm Ramsay nosti 
suomalaisen geologian opetuksen ja tutkimuksen 
kansainväliselle tasolle. Kulttuurihenkilöiden kuvaa- 
miseen erikoistunut Daniel Nyblin ikuisti Ramsayn 
1899, jolloin tämä sai nimityksen geologian ja 
mineralogian professoriksi. 

tutkimiseksi ja etsi parhaillaan henkilöä, jonka voisi lähettää Suomalais-ugrilaisen 
Seuran stipendiaattina Mongoliaan tutkimaan ja jäljentämään piirtokirjoituksia. 

Vaikka Suomen kansan kuviteltu alkukoti oli jo siirtynyt pois Altailta, Suoma- 
lais-ugrilainen Seura ei ollut luopunut Altain tutkimuksista vaan laajentanut teh- 
tävänsä käsittämään myös mongolialaisten ja turkkilaisten kielten ja kulttuurien 
tutkimisen. Kun Donner ymmärsi, että Granö kielitaitoisena, hyvänä piirtäjänä 
ja Siperian olot tuntevana henkilönä soveltuisi tehtävään, hän tarjoutui kustan- 
tamaan tämän matkan tuolloin Mongoliaan kuuluvaan Urjanhaihin (nykyisin 
Tuvan tasavalta Etelä-Venäjällä) ja Luoteis-Mongoliaan, joista oli niukasti tietoja. 
Granö oli valmis ottamaan tehtävän vastaan sillä edellytyksellä, että hänelle suo- 
tiin mahdollisuus saattaa ensin opiskelunsa loppuun ja tehdä matkan aikana myös 
maantieteellisiä havaintoja.” 

Donnerin suostuttua ehtoihin Granö ei aikaillut. Hän valmistui filosofian 
kandidaatiksi toukokuun lopulla 1906 aineyhdistelmällä maantiede (laudatur), 
eläintiede (cum laude approbatur), kemia (cum laude approbatur), geologia (ap- 
probatur) ja kansantalous ja tilastotiede (approbatur). Hän päätti jatkaa opintojaan 
tohtorin tutkintoon saakka tekemällä väitöskirjan maantieteestä ja sivuerikoistyöt 


geologiasta ja eläintieteestä.” 


Kohtalokas ensimmäinen tutkimusmatka 


Granö alkoi valmistautua ensimmäisen tutkimusmatkaansa opintojensa ohessa 
huhtikuussa 1906. Matkan piti alkaa jo kesäkuun alussa, joten sekä Suomalais- 
ugrilaisen Seuran että tutkimusmatkailijan itsensä kannalta kysymys oli huomat- 
tavan riskin ottamisesta. Vaikka Granö oli matkustellut paljon Siperiassa, matkat 
olivat olleet pääosin luonteeltaan tavanomaisia reittejä seuranneita virkamatkoja, 
joissa hänellä oli ollut apulaisen rooli. Nyt hän lähti yksin Siperian ja Mongolian 


tiettömille taipaleille. 

Granö tarvitsi matkaa varten lukuisia erilaisia lupia, ja sen vaatimat käytännön 
järjestelyt olivat mittavat. Jo matkareitti oli suunniteltava huolella, sillä se vei vai- 
keakulkuisten ja vaarallisten alueiden läpi. Korkeiden vuorien lisäksi uhkana olivat 
vuolaat kosket, tiettömät aavikkotaipaleet, rosvot sekä petoeläimet, sudet ja tiikerit. 
Granön oli perehdyttävä matkateknisiin kysymyksiin, kuten muonituksen ja varus- 
tukseen riittävyyteen ja tarvittavan apuhenkilöstön ja hevosten määrän arvioimiseen. 
Koska muistomerkkejä oli dokumentoitava myös valokuvaamalla, hän joutui otta- 
maan huomioon myös sen asettamat vaatimukset. 

Tilannetta hankaloitti se, että Granön päämääränä olivat Venäjän ja Mongo- 
lian raja-alueet, jotka olivat sekä poliittisesti kiistanalaisia että huonosti tunnettuja. 
Suomalaiset tutkijat olivat liikkuneet pääosin Siperian pohjoisosien tundra- ja taiga- 
vyöhykkeillä. Kuuluisat ulkomaalaiset Aasian tutkimusmatkailijat olivat puolestaan 
ruotsalaisen Sven Hedinin tapaan suunnanneet matkansa etelämmäksi, Keski-Aa- 
sian vuoristoihin ja aavikoille, joita myös eversti C. G. Mannerheim tutki samoihin 
aikoihin alkaneella tiedustelu- ja tutkimusretkellään. Granö ja Mannerheim eivät 
olleet ilmeisesti vielä tuolloin tavanneet, vaikka Otto Donner kuului kummankin 
matkan taustavoimiin.” 

Granö itse koki ongelmallisimmaksi sen, että tietopuolinen valmennus matkaan 
jäi hyvin puutteelliseksi. Sopimuksen mukaan hänen päätehtävänään oli etsiä vanho- 
ja muistomerkkejä, erityisesti muinaisia kivikirjoituksia, kuvata ne mahdollisimman 
hyvin piirtämällä, valokuvaamalla tai muuten jäljentämällä ja selvittää samalla nii- 
den levinneisyys. Tämän vuoksi hänen oli perehdyttävä arkeologiseen kirjallisuuteen 
ja erilaisiin tutkimus- ja jäljentämismenetelmiin.'" 

Valmistelujen pohjalta Granö laati tulevasta matkareitistään kartan, itineraarin, 
jonka hän esitteli Donnerille. Tämän hyväksyttyä suunnitelman Granö lähti isän- 
sä kanssa Helsingistä kohti Pietaria kesäkuun 9. päivänä 1906. Turvakseen rosvoja 
ja villipetoja vastaan Granö otti mukaansa Mauser-pistoolin panoksineen, mutta ne 
olivat jäädä tullimiesten käsiin jo Valkeasaaren tulliasemalla. Vasta kun Granö oli 


kertonut matkansa tarkoituksen ja esittänyt visiittikorttinsa ja Suomalais-ugrilaiselta 

Seuralta saamansa suosituskirjeet, 
matka saattoi jatkua aseen kera.'"! 
Pietarissa Granö täydensi va- 
rusteitaan ostamalla muun muassa 
matkasängyn, teltan ja aurinkokel- 


lon. Lisäksi hän jatkoi jo Helsingis- 


sä aloittamaansa tiedollisen pohjan 
J. G. Granön Siperiassa käyttämä Mauser-pistooli kartuttamista perehtymällä kirjas- 
kulkeutui Helsinkiin ja sijoitettiin myöhemmin toissa, Tiedeakatemiassa ja Venäjän 
yksityiseen asekokoelmaan. Maantieteellisessä Seurassa huo- 
lellisesti niihin tutkimuksiin, joita 
tutkimusalueella liikkuneet venäläiset tutkijat olivat julkaisseet. Saadakseen parasta 
mahdollista opastusta matkaa varten hän täydensi tietojaan Mongolian muinaisuu- 
den suuren tuntijan akateemikko Wilhelm Radloffin opastuksella. Radloff toimi 
Etnografisessa museossa mutta asui tuolloin kesäasunnossaan Oranienbaumissa Pie- 
tarin lähistöllä, jonne myös Granön oli nopeasti kiiruhdettava. 

Radloff tarjosi auliisti apuaan päteväksi havaitsemalleen suomalaiselle: Hän opet- 
ti kivikirjoitusten jäljentämistekniikkaa ja kirjoitti useita suosituskirjeitä sekä venä- 
läisille että kiinalaisille viranomaisille. Hän antoi Granölle myös suosituksen mak- 
suttoman ulkomaanpassin saantia varten sekä Kiinan lähettiläälle osoitetun ranskan- 
kielisen kirjeen, jossa Granölle anottiin kiinalaista suojeluskirjaa tieteellistä matkaa 
varten. Granö kävi kirjeen turvin tapaamassa Pietarissa asunutta suurlähettilästä, 
joka antoi hänelle ”juhlallisen ja ihmeellisen paperin”. 

Granö lähti Pietarista kesäkuun puolivälissä ja saapui viikon junamatkan jälkeen 
Omskiin. Siellä hän palkkasi apulaisekseen Siperiassa syntyneen inkeriläisen Elias 
Saaren, joka oli käynyt Sajanin vuorten rinteillä kullanhuuhtojana ja tunsi siten jos- 
sain määrin lähtöalueen. Omskista miehet etenivät Minusinskiin, jossa Granö kuvasi 
monta tuntia paikallisen museon piirtokiviä kokeillen samalla erilaisia jäljentämis- 


tapoja." 

Karavaanihevosten kuormaaminen oli tehtävä huolella, sillä noin 50 kilon taakan paino 
koetteli hevosen kuntoa raskaassa maastossa. Granön luotettava apulainen Siperian 
virolainen Kalle Vokk (oikealla) johti kuormaamista Luoteis-Mongoliassa kesällä 1907. 


Varsinainen tutkimusmatka alkoi heinäkuussa Kuzebarin kylästä Jenisein sivu- 
joen Amylin varrelta, Verhne Suetukin siirtolan eteläpuolelta. Sieltä Granö osti he- 
voset ja loput varusteet ja ruokatarvikkeet sekä palkkasi kaksi venäläistä hevosmiestä 
apulaisiksi. Karavaaniin kuului kaikkiaan yhdeksän hevosta, joista kukin kantoi pai- 
kallisen tavan mukaan noin 50 kilon kuorman. 

Granö ei ollut onnistunut saamaan lupaa arkeologisia kaivauksia varten, joten 
hänen päätehtäväkseen jäivät kivikirjoitusten valokuvaaminen ja mahdollisimman 


huolellinen piirtäminen sekä niiden levinneisyyden selvittäminen. Tämän virallisen 

tavoitteen ohella hän päätti myös kartoittaa tarkoin kulkemansa alueet sekä pitää täy- 
dellistä havaintopäiväkirjaa ympäristön ilmiöistä, kuten kasvillisuudesta, ilmastosta 
ja maanpinnan muodoista. Nuoren miehen tahdonlujuutta osoitti, että päätös myös 
piti. Olipa päivä ollut kuinka rankka tahansa, hän kirjasi illalla sen saldon tarkasti 
muistiin merkiten tieteellisten asioiden jälkeen sulkeisiin joitakin kommentteja päi- 
vän muista elämyksistä.!'* 

Edetessään kohti Kiinalle tuolloin kuulunutta Urjanhaita Granö seurasi aluksi 
samoja vaikeita kullanhuuhtojien polkuja, joita M. A. Castren oli käyttänyt 60 vuot- 
ta aiemmin tutkimusmatkallaan 1847 Kiinan rajalla asuvien sojoottien luokse. Näin 
Granö joutui kokemaan vaikeakulkuisessa maastossa ne samat rasitukset ja vaarat, 
joita Castren on elävästi kuvannut matkakertomuksessaan. 

Granö totesi itse myöhemmin, että ratsutie oli yksi vaikeimmista, joita hän oli 
elämänsä aikana kulkenut. Etelä-Siperian vuoriston suot olivat laajoja ja vajottavia, 
metsät vettä tihkuvia, kahluupaikat vuolaita ja syviä. Silti viikon kestänyt karavaani- 
matka Sajanin vuorimaassa oli hänen mukaansa mitä terveellisintä koulua ensikerta- 


laiselle ja tarjosi unohtumattomia näkymiä: 


Bei-kemin laaksoon päästyämme matkustelu kävi helpommaksi. Luonto oli 
suurenmoinen ja ihanat olivat näköalat, jotka avautuivat kukkuloilta Bei-ke- 
min laajaan laaksoon. Rinteitä verhosi edelleenkin metsäkasvillisuus, laakson 
pohjalla kasvoi milloin miehenmittaista, parhaillaan kukkivaa ruohostoa — ve- 
näläiset sanoivat sitä sattuvasti suurruohostoksi, bol$etravie, milloin taaskin 
oli puistomaisia lehtikuusistoja ja koivulehtoja. Vauhkot kauriit, joiden mieli- 
paikkoja tällaiset puoleksi metsäiset niittymaat ovat, pakenivat meitä korkein 
loikkauksin, metso- ja teiripoikuieta juoksenteli ympärillämme korkeassa ruo- 


hikossa, sorsat ja hanhet pitivät vesissä peliään.'"* 


Retkikunnan päästyä elokuun alussa Kiinan rajalle ja siirryttyä Urjanhain puolelle 


sojoottien eli tuvalaisten seudulle hankalin taival oli takana. Pieneenkään herpaan- 

tumiseen ei silti ollut varaa: Sen osoitti pian sattunut onnettomuus, joka oli päättää 
koko tutkimusretken ja viedä myös retkeläisten hengen. 

Voidakseen jatkaa matkaa länteen Granön retkikunnan oli ylitettävä yksi Jenisein 
lähdejoista, Hakem, joka oli pitkään jatkuneiden sateiden vuoksi paisunut vuolaaksi 
ja pyörteiseksi virraksi. Joki oli retkeläisille tuntematon, mutta he eivät malttaneet 
jäädä etsimään turvallista ylityspaikkaa vaan pakkautuivat tavaroineen rannalta löy- 
dettyyn, yhdestä puusta koverrettuun venepahaseen. Vain Elias Saari jäi rannalle 
kaitsemaan hevosia, jotka oli tarkoitus uittaa joen yli veneen päästyä turvallisesti 
vastarannalle.: 


Leveän virran keskellä oli kaksi saarta, joiden välinen vuolas salmi osoittautui 


kohtalokkaaksi: 


Kun lähdimme veneinemme liikkeelle ja tulimme kapeaan saarten väliseen 
salmeen, huomasimme virran yhä yltyvän. Ennen kuin aavistimmekaan, oli 
veneemme, joka oli huono, yhdestä puusta tehty, joutunut vettä reunustavien 
pajupehkojen alle. Nuolen nopeudelle kiisi se oksien alitse. Lakki lensi päästä 
ja kädet saivat olla nopeassa liikkeessä, etteivät oksat pistäisi silmiä puhki. 
Venettä emme kovassa virrassa ja pajurisukossa voineet pysäyttää, sillä pelkä- 
simme sen kaatuvan. Luulimme pajupensaikon toisella puolen olevan parempia 
paikkoja, joista saisimme veneen maihin ennen kuin onnettomuutta tapahtui- 
si. Mutta toiveemme ei toteutunut. Heti pensaikon alapuolella makasi vedessä 
nuori haapa, poikkipuolin edessämme. Jos olisimme sen ennen nähneet, oli- 
simme kerinneet väistää, mutta nyt oli surma edessämme. Ennen kuin kerke- 
simme ajatellakaan, oli veneemme lyöttäytynyt puuta vasten ja sivulta syöksyi 
vesi kohisten siihen. Vaistomaisesti tartuimme kaikki kolme haapaan... Vene 
painui syvemmälle ja syvemmälle... Silloin kiipesimme peräkkäin maihin 
kapeaa puuta myöden... Yhdennellätoista hetkellä pelastuimme, sillä samassa 
kääntyi vene ympäri ja tavarat kelluivat pitkin virtaa, suunnaten kulkunsa jyr- 


kännettä kohden. ..!% 

Yksi Granön matkoillaan käyttämästä 
neljästä matka-arkusta. 


Vene imeytyi virran kurimukseen ja hävisi tavaroineen pian kosken tyrskyihin. Pa- 
haan paikkaan joutuneiden retkeläisten pelastukseksi koituivat paikalle leiriytyneet 
sojootit, jotka veivät heidät turvaan pienellä, uivan hevosen häntäjouhiin kiinnitetyl- 
lä lautalla. 

Suurin osa matkatavaroista hävisi ”tämän maailman tietä”: muun muassa teltta, 
kaksi paria nahkalaukkuja, joissa oli säilykkeitä, voita ja muita elintarvikkeita koko 
matkaksi, makuuvaatteet, kapsäkit, joissa oli 20 tusinaa valokuvauslevyjä, 140 ruplaa 
eli pääosa rahavaroista, muistiinpanokirjoja ja pitovaatteita sekä kallis kamera. Vain 
ratsujen satulalaukoissa pidetyt muistiinpanovihot, parin päivän ruoka- ja lääkevaras- 
tot sekä mittauskojeet säilyivät. Lisäksi tallella oli vielä Granön vanha ylioppilaslakki, 


jota hän käytti eräänlaisena virkalakkina erityisen juhlallisissa tilaisuuksissa.” 

Miehet etsivät tavaroita joen varrelta muutaman päivän ajan, mutta löysivät vain 
yhden kantamuksen, jossa oli lihasäkki, rikkilionnut valokuvauskone, suuri pressu 
sekä keittiöastioita. Granö joutui nyt tarkkaan miettimään, mitä tehdä. Tutkimus- 
matkan jatkaminen näytti mahdottomalta, sillä alkavan talven selkään ei ollut me- 
nemistä ilman telttoja ja kunnollisia varusteita. Lähes yhtä vaikealta tuntui palata 
Helsinkiin, sillä se olisi todennäköisesti merkinnyt lupaavasti alkaneen tutkimus- 
matkailijauran päättymistä. Niin monet suomalaiset olivat voittaneet ylivoimaiset 
vastukset idän retkillään, että ensimmäisen matkan kesken heittänyt tutkija olisi 
tuskin saanut toista mahdollisuutta." 

Asian ratkaisivat lopulta paikalliset venäläiset uudisasukkaat, jotka säälivät on- 
nettomia matkamiehiä. He lahjoittivat heille elintarvikkeita, vaatteita ja muita tar- 
vikkeita niin paljon, että Granö päätti jatkaa matkaa alkuperäisen suunnitelman 
mukaisesti. Ainoan kuormahevosen kannettavaksi lastattiin evässäkki, keittoastiat, 
turkit ja pakkalaatikko, jotka peitettiin pressulla. 

Pressuja yritettiin käyttää telttojen puutteen vuoksi öisin myös tuulensuojana, 
mutta useimmiten matkalaiset joutuivat viettämään yönsä vain turkkeihin kääriyty- 
neinä lantakokkareista tehdyn nuotion räiskyvän tulen ääressä. Toisinaan matkalai- 
silla oli tilaisuus majoittua myös paimentolaisten jurttiin, mutta tähän vaihtoehtoon 
turvauduttiin vain harvoin, sillä ne olivat usein likaisia ja ahtaita ja sairaalloisten 
asukkaiden läheisyys arvelutti: ”... minä en ollut huvitettu istuskelemaan likaisen, 
puolialastoman naisväen kanssa, joista useimmilla oli syfilis...?'"' 

Ei tiedetä, mitä Granö mielessään pohti, mutta jälkikäteen hän suhtautui vastoin- 
käymiseen positiivisesti. Kun hän joutui turvautumaan paikallisen väestön apuun, 
hän oppi ymmärtämään heidän näkökantojaan ja suhdettaan elämään. Lisäksi ta- 
paus sai hänet päättämään lujasti, että enää hän ei tulisi ottamaan tarpeettomia ris- 
kejä. Uhkapelit olivat hänen osaltaan ohitse. 

Päästyään jälleen matkaan retkikunta eteni ensin Jenisein suuntaisesti länteen 
noin 250 kilometriä ja kääntyi sitten suoraan etelään. Matka jatkui Ubsajärven itä- 


puolitse Kobdoon, Altain vuoriston eteläosien pääkaupunkiin, jonne saavuttiin syys- 

kuun alussa. Siellä lähes 1 000 kilometrin taipaleen väsyttämät hevoset vaihdettiin 
uusiin ja koottiin voimia ja varusteita vielä pidempää matkaa varten.'? 

Vietettyään Kobdossa kaksi päivää Granö määräsi miehet taas liikkeelle. Retki- 
kunta suuntasi aluksi lounaaseen ylittäen paikallisen mongolin opastamana Altain 
eteläharjanteet. Taival oli vaikea ja vaarallinen, koska pakkanen ja lumi olivat jo 
ehtineet vuorille. Päästyään jälleen alaville maille retkikunta joutui eksyksiin alavissa 
Dzungarian viidakoissa, joissa piti olla jatku- 
vasti varuillaan vaanivien tiikerien vuoksi." 

Vasta syyskuun 23. päivänä Granö kump- 
paneineen saapui kurjassa kunnossa yli 1 500 
kilometrin ratsastusmatkan jälkeen Zaisanin 
kaupunkiin Venäjän puolelle. Zaisanista mat- 
ka jatkui hevoskärryillä Ustj-Kamenogorskiin 
ja edelleen Semipalatinskiin, jonne retkikunta 
saapui lokakuun alussa. Loppumatka Oms- 
kiin sujui mukavasti höyrylaivan kyydissä." 

Veneonnettomuuden vuoksi matka ei 


osoittautunut niin merkittäväksi kuin oli toi- 


vottu. Granö kopioi pääosin ennestään tun- 
nettuja kivikirjoituksia, löysi yhden uuden 
sekä lukuisia muita kiinteitä muinaisjäännök- Yksi Granön Suomeen tuomista 
siä. Suurimmat kurgaanit olivat läpimitaltaan muinaista piirtokirjoitusta 
lähes 100 metriä, mutta kun niitä ei saanut sisältävistä kivistä. 

kaivaa, niiden todellinen luonne jäi arvoituk- 

seksi. Matkan suurin merkitys oli ehkä Granön vakuuttuminen siitä, ettei hänestä 
ollut arkeologiksi. Samalla oli kuitenkin käynyt myös selväksi, että Altain vuoristo 
tarjoaisi hänelle loistavan tutkimusmaaston maantieteilijänä. Hän oli matkan aikana 
havainnut selviä merkkejä, ruuhilaaksoja, kielekealtaita ja onsiloita, jotka osoittivat 


alueen olleen muinoin jäätikön peitossa.” 

Pyhiä kiviä ja tulkki Semjon Askyroff Urjanhaissa 1907. 


Vaikka luonnontutkija Friedrich von Gebler, maantieteilijä-anarkisti Pjotr Kro- 
potkin ja tutkimusmatkailija G. N. Potanin olivat esittäneet olettamuksia laajasta 
jääkautisesta jäätiköitymisestä Keski-Aasiassa, 1900-luvun alussa yleisesti vallinneen 
käsityksen mukaan Keski-Aasian kuivassa ilmastossa ei olisi ollut suuria vuoristojää- 
tiköitä jääkauden aikana. Tämän vuoksi edes selviin jääkautisiin kulutusmuotoihin 
ei ollut kiinnitetty juuri lainkaan huomiota, vaan niitä pidettiin rapautumisen, vir- 
taavan veden ja siirrosten aiheuttamina. 

Granön maantieteen ja geologian opettajat J. E. Rosberg ja Wilhelm Ramsay oli- 
vat molemmat perehtyneet glasiaalimorfologisiin kysymyksiin, joten he ymmärsivät 
hyvin, että Penckin ja Bräcknerin Alpeilla kehittämän jääkausiteorian onnistunut 
sovellus Keski-Aasiassa olisi huomattava saavutus paitsi Granölle myös Suomen tie- 


teelle. Väitöskirjan aihe oli siten selvä." 

Pyhän kirjakiven tuonti Helsinkiin 


Palattuaan Suomeen Granö kirjoitti tutkimusmatkastaan artikkeleita sekä suomalai- 
siin että venäläisiin julkaisuihin. Samalla hän alkoi myös valmistella toista tutkimus- 
matkaansa, johon Otto Donner antoi jälleen aloitteen. Kohdealueina olivat edelleen 
Altain ja Sajanin vuoristojen välinen seutu ja sen pohjoispuolella oleva Urjanhai.' 

Suunnitellessaan toista matkaansa Granö ei jättänyt mitään sattuman varaan. 
Varmistaakseen matkareitin suuntautumisen tutkimuksen kannalta keskeisille seu- 
duille hän oli yhteydessä muun muassa riimukivien arvoituksen ratkaisseehen Vil- 
helm Thomseniin, joka sekä antoi hänelle neuvoja tutkimustyön suhteen että oli 
kiinnostunut hänen saavutuksistaan." 

Yhtä huolella Granö valitsi oikeat kulkuvälineet, varusteet ja matkamuonan. En- 
simmäisen matkan kokemusten opettamana Granö päätti asettua aina karavaanin 
viimeiseksi voidakseen helpommin määrätä kompassisuunnat ja merkitä havaintonsa 
sekä karttaan että matkapäiväkirjaan. Satulastaan hän sitten tarkkaili huolellisesti 


maisemia sekä kokonaisuutena että yksityiskohdittain ja otti myös valokuvia." 


J. G. Granön tekemiä lyijykynäpiirroksia painettuina Suomalais-ugrilaisen Seuran julkaisuihin 
Archäologische Beobachtungen von meinen Reisen in den nördlichen Grenzgegenden Chinas in 
den Jahren 1906 und 1907 ja Archäologische Beobachtungen von meiner Reise in Siidsibirien 
und der Nordwestmongolei im Jahre 1909. 

Arkeologisten matkojen mittausvälineitä ja Kiinan passi. 


Granö lähti toukokuun puolivälissä 1907 Helsingistä kohti Siperiaa. Junassa oli 
niin paljon venäläisiä matkustajia, että hän tunsi alusta alkaen olevansa ”suuressa 
isänmaassa”. Pietarissa Granö hankki kiinalaisen passin ja kävi tapaamassa akatee- 
mikko Radloffia, joka kirjoitti hänelle jälleen matkan onnistumisen kannalta ratkai- 
sevan tärkeitä suosituskirjeitä.' 

Omskissa Granö pestasi apulaisekseen Siperiaan karkotetun virolaisen Karl (Kal- 


le) Vokkin, joka oli luotettava ja vahvana miehenä myös turvallinen matkakump- 

pani. Varsinainen tutkimusmatka alkoi kesäkuun alussa 
1907 Altain länsipuolelta Bijskistä, Tomskin kuvernemen- 
tin ja Altain vuoriston pohjoisosien pääkaupungista, jonne 
pääsi helposti laivalla Obia pitkin Novo-Nikolajevskistä, 
nykyisestä Novosibirskistä. Koska tavoitteena oli edetä 
mahdollisimman nopeasti Mongoliaan, reittinä käytettiin 
TSujajokea seurannutta melko suoraa karavaanitietä, joka 
ikivanhana kauppaväylänä jatkui edelleen Mongolian halki 
Pekingiin saakka 

Kesäkuun lopulla Granö ja Vokk saapuivat Ubsajärven 
eteläpuolelle, jossa he viettivät kolme viikkoa tutkien alueen 
muinaishautoja ja jäljentäen piirtokivien merkkejä. Tulkik- 
si ja apumieheksi oli palkattu eräs Altain telengiitti, Feo- 
dor, joka osasi paikallisten mongolien kieltä. Vaikka matka 
Mongolian järvialangolla sujui huomattavasti helpommin 
kuin edellisenä kesänä, ilman vaikeuksia ei sentään selvitty. 
Poikkeuksellisen kuivan kesän takia joet olivat kuivuneet 
niin tyystin, että kumppanukset olivat nääntyä janoon jär- 
vien välisillä sora- ja lentohiekka-alueilla.'?? 

Järvialueelta Granö ja Vokk etenivät pohjoiseen Urjan- 
haihin, jossa tutkittiin kuukauden verran Jenisein lähdejo- 
kien alueita. Näiden alueiden muistomerkeistä oli aiemmin 
vain hajanaisia tietoja, joten Granön ja Vokkin löytämät 


kuvapatsaat ja kirjakivet antoivat uutta tietoa alueen kult- 


Tiiliteetä eli tiilen muotoon puristettuja teenlehtiä, 
norsunluiset syömäpuikot ja veitsi. 


tuurista. Löytöjen synnyttämää iloa pienensi se, että eräänä pimeänä heinäkuun yönä 


Feodor karkasi vieden mennessään kahden hevosen lisäksi osan matkavarusteista.!' 


Parin viikon kuluttua Granö sai palkatuksi uuden apulaisen, Semjonin, joka osasi 


hyvin sojoottien kieltä. Kun matka sujui nyt helpommin, Granö ei malttanut olla 


ottamatta mukaan miehen kokoista piirtokiveä, jonka he löysivät heinäkuun lopulla 

Jenisein lähdejoen TSaa-kölin varrelta. Yli kaksimetrinen kivineula makasi kumol- 
laan aron pölyn peitossa, mutta koska paikkaa asuttaneet sojootit kunnioittivat sitä 
pyhänä esineenä, se piti viedä vähin äänin. Granön laatima kaappaussuunnitelma 
oli yksinkertaisen tehokas: Väkivahva Vokk hiipi yön pimeydessä hiljaa paikalle ja 
koppasi kiven matkaan.” 

Painavan kiven kuljettaminen Sajanin vuorten yli oli vaikea urakka, sillä käytössä 
oli vain kapeita ratsupolkuja. Operaatio toteutettiin siten, että kivi käärittiin kahteen 
huopaan ja pantiin purilaiden varaan hevosten vedettäväksi ja kiskottiin näin aina 
Minusinskiin Jenisein rannalle. Sieltä se kuljetettiin laivalla Krasnojarskiin, jossa se 
siirrettiin Siperian junaan.” 

Kiven tuonti Suomeen oli pysähtyä Pietariin, jossa Granöltä vaadittiin lupaa sen 
viemiseksi pois Venäjältä. Lopulta tarvittavat luvat saatiin, ja niin kivi ehti juuri par- 
haiksi Helsingissä pidettyyn Suomalais-ugrilaisen Seuran vuosikokoukseen, jonka 
kohokohtiin kuului Granön matkaesitelmän lisäksi ensimmäisen Eurooppaan tuo- 
dun piirtokiven juhlallinen paljastaminen. 

Nykyisin Suomen Kansallismuseon kokoelmiin kuuluva kivi kertoo Harry 


Halenin mukaan vanhan vainajan viestin haudan takaa: 


Minä olen Alp Urungu Tutuk. Minun oli erottava kamareissaan asuvista prin- 
sessoistani ja kahdesta pojastani, teistä omistani, ainoasta tyttärestäni; nuorek- 
kaista ikätovereistani ja ystävistäni erosin. En saanut enää nauttia sankareitteni 
seurasta. En enää saanut nauttia taivaallisesta maastani enkä johtavien ruhti- 


naiden seurasta. Jätin teidät 40 vuoden ikäisenä (tai 4. hallintovuotenani).!? 


Pisin Mongolian-matka 


Granön väitöskirjan teemat alkoivat hahmottua toisen matkan aikana, joten hän 
päätti tehdä nopeasti valmiiksi tohtorin tutkintoon tarvittavat sivulaudaturit. Geo- 


logian sivutyön aiheen hän sopi Rosbergin ja Wilhelm Ramsayn kanssa ja eläin- 

tieteellisen sivulaudaturin teemaksi hän 
pyysi vuoden 1908 alussa J. A. Palmenilta 
jotakin Omskin alueen sudenkorentoihin, 
heinäsirkkoihin ja arohyönteisiin liittyvää 
aihetta. Vanha professori ymmärsi kuiten- 
kin oppilaansa erikoislaadun ja totesi tiu- 
kasti: ”Se ei sovi sinulle yhtään. Kirjoita 
mieluummin eläinmaantieteen historiasta 
metodisesti aluejakoa selvittäen.”' 

Tämä sopi Granölle hyvin. Lähtiessään 
keväällä Siperiaan hän pakkasi laukkuihin- 
sa Palmenilta saamansa lähdekirjat, joihin 
tukeutuen hän julkaisi Maantieteellisen 
Yhdistyksen aikakauskirjassa 1909 tutkiel- 
man Piirteitä eläinmaantieteen historiasta, 
etenkin aluejakokysymystä silmällä pitäen. 
Kirjoituksessa hän tarkasteli kriittisesti glo- 
baaleja levinneisyys- ja aluejakokysymyksiä 
ja totesi, ettei aluejaon tulisi perustua le- 
vinneisyyteen vaan eläinkunnan ja ympä- 


ristön välisen ”riippuvuustilan” alueellisiin 


vaihteluihin. Näin Palmenin ohjeen kautta 
Granö paneutui ensimmäisen kerran alue- 
jakokysymyksiin, jotka nousivat runsaan Hauta pystykivineen ja Tapani (Stepan) Unkuri. 
kymmenen vuoden kuluttua Virossa hä- Mongolia, Hangaivuoristo 1909. 
nen keskeiseksi aihepiirikseen.'” 

Opintojen hyvän etenemisen innostamana Granö suostui vuoden 1909 alussa 
Otto Donnerin pyyntöön tehdä vielä kolmas tutkimusmatka Mongoliaan. Granön 


ohella Suomalais-ugrilainen Seura lähetti itään myös toisen retkikunnan, jonka muo- 

dostivat mongolin kielen tutkija, tohtori G. J. Ramstedt ja tämän apulainen arkeo- 
logi, maisteri Sakari Pälsi. Matkan, jonka rahoittajina toimivat Donnerin ohella vii- 
purilaiset kauppiaat Juho Lallukka ja Feodor Sergejeff, tavoitteena ei ollut niinkään 
uuden aineiston kokoaminen kuin varhaisemmin tehtyjen matkojen havaintojen täy- 
dentäminen ja kokoaminen. ° 

Tutkimusmatka alkoi toukokuun 21. päivänä 1909, jolloin Granö matkusti ensin 
junalla Helsingistä Pietarin ja Moskovan kautta Omskiin. Siellä hän oleskeli van- 
hempiensa luona vajaan viikon, jona aikana hän teki viimeiset matkavalmistelut. 
Omskista hän eteni kahdella höyrylaivalla Irtysiä pitkin Semipalatinskin ohi Ma- 
lo-Krasnojarskin kylään, josta matka jatkui edelleen postikyydillä IrtySin sivujokeen 
Buhtarmäan laskevan Sarymsaktyn varrella olevaan Altaiskaja-stanitsaan. Kylä oli 
Venäjän Altain eteläpuoliskon keskuspaikka, jossa hän oli käynyt jo vuoden 1905 
matkan aikana." 

Tällä kertaa Granön apulaisena oli Siperiassa syntynyt suomalainen Tapani (Ste- 
pan) Unkuri, jonka isä Matti Unkuri oli nuoruudessaan äkkipikaisuuksissa Ylihär- 
mässä tekemästä taposta tuomittuna lähetetty omasta pyynnöstään Siperiaan. Buge- 
ne-siirtolasta kotoisin oleva Unkuri oli pitkä ja vankka nuorimies, joka puhui venäjää 
yhtä hyvin kuin äidinkieltään. Hänen kohtalonaan oli joutua ammutuksi vastaval- 
lankumouksellisesta toiminnasta tuomittuna Stalinin vainojen uhrina 1938. 

Altaiskaja-stanitsassa Granö ja Unkuri viettivät 10 päivää, jona aikana he tekivät 
lopulliset matkavalmistelut ja ottivat palvelukseensa erään kirgiisin, Turobai Alda- 
jeffin. Tämä lupautui kuukausimaksua vastaan kuljettamaan matkalaisia ja heidän 
tavaroitaan omilla hevosillaan Venäjän Altailla ja Luoteis- Mongoliassa. Granö ja 
Unkuri käyttivät alkukesän Altain ja erityisesti sen Kiinan puoleisessa osassa olevien 
Kobdojärvien seudun tutkimiseen, sillä alue oli hyvin kiintoisa sekä muinaismuisto- 
jensa että jääkausigeologian kannalta.'* 

Aluetta hallitsee Venäjän, Kiinan ja Mongolian rajavuoristo, Tabun-Bodgo-uula, 
joka kohoaa 4 400 metrin korkeuteen ja muodostaa Altain laajimman jäätikköalueen. 


Siellä oli useita laaksoja, joita reunustivat porrasmaisesti ryhmittyneet moreenikerros- 

Heinäkuun alussa 1909 J. G. Granön retkikunta ylitti joen 
Ulkön-Oigurin laaksossa Mongolian Altailla, lähellä Venäjän rajaa. 


tumat ja joiden alaosissa oli selviä päätemoreeneja. Näin ne muodostivat Granölle rat- 
kaisevimman todisteen siitä, että Altain alue oli muinoin peittynyt jäätiköiden alle. 
Granön oli tarkoitus edetä Kobdojärviltä Altain kautta takaisin Siperiaan. Suun- 
nitelmaan tuli kuitenkin muutos, kun Turobai Aldajeff ja tämän avuksi palkattu 
Kosbatai Sudarhanoff varastivat retkikunnan hevoset voidakseen pitää ennakko- 


palkkiot ja päästäkseen omille teilleen. Vaikka hevoset onnistuttiin saamaan ta- 

Tamirjoen varrella Keski-Mongoliassa kohoava "taihir-kivi" on 
mongolien muinainen pyhä paikka. Mongolia, Hangaivuoristo 1909. 


kaisin paikallisten tataarien avulla, Granö joutui luopumaan alkuperäisestä matka- 
suunnitelmastaan." 

Granö päätti nyt edetä itään Kobdon kaupunkiin. Sieltä he suuntasivat ratsumat- 
kalle loivien Hangaivuorien yli pitkälle Mongolian sisäosiin, aina Pohjois-Mongolian 
tuolloiseen hallinnolliseen keskuspaikkaan Uljasutain kaupunkiin. Sieltä matka jat- 
kui paikallisen Venäjän konsulin suosiollisella avustuksella härkäkaravaanin mukana 
vanhaan luostarikaupunkiin Urgaan, nykyiseen Ulaanbaatariin, jonne miehet saa- 
puivat syyskuun 10. päivänä.” 

Härkien käyttö hevosten sijasta merkitsi sitä, että eteneminen tapahtui hitaasti, 
tiukkaa rytmiä noudattaneiden vetojuhtien ehdoilla. Päivämatka alkoi aamun sa- 
rastaessa, kuumimmaksi aikaa pysähdyttiin lepäämään ja sitten jatkettiin auringon- 


laskuun saakka. 

Granö on itse antanut eloisan kuvauksen karavaanin etenemisestä: 


Vastaamme tulee, täyttä laukkaa ratsastaen, joukko kelta- ja punakaapuisia 
buddhalaisia pappeja, lamoja. Mieliala on hilpeä, on ilmeisesti maistettu. 
Hidas menomme herättää naurua. Ohi vilahtaessaan he äänekkäästi tieduste- 
levat karjamme hyvinvointia. Tuossa lähestyy meitä köyhä mongoliäijä, pikku 
hölkkää ratsastaen. Kaipa matkalla johonkin naapurijurttaan, missä viinaa 
parhaillaan tislataan. Ukko kääntää hevosensa ja seuraa meitä hyvän matkaa, 
udelleen keitä olemme ja mitä kummaa Hangaissa teemme... Kärryt eivät ole 
voiteessa. Kuivat puuakselit vinkuvat ja narisevat pahanpäiväisesti, ja tällaisia 
akseleja on karavaanissa usein toista sataa. Karavaanimiehet ratsastavat jonon 
edessä tai sivuilla, hoilottaen täyttä kurkkua pitkäveteisiä laulujaan. Joku mie- 
histä ajaa edellään muutamia lampaita, jotka matkan varrella teurastetaan sitä 
mukaa kuin tarve vaatii. Illalla, karavaanin käydessä yölevolle, kärryt asetetaan 


kehään jonkinlaiseksi vaunulinnaksi, jonka keskelle matkateltta pystytetään." 


Martkareitin muutoksen aiheuttamaa harmia lievensi hieman se, että Granö tapasi 
sattumalta 11. elokuuta Hangaivuorilla Suomalais-ugrilaisen Seuran Länsi-Mongo- 
lian stipendiaatit G. J. Ramstedtin ja Sakari Pälsin. Kolmen suomalaisen yllättävä 
kohtaaminen Aasian sisäosissa oli kaikille miellyttävä yllätystapaaminen, jonka Ta- 
pani Unkuri ikuisti Granön kameralla ottamallaan valokuvalla. 

Koko matkan aikana Granö teki luonnontieteellisiä havaintoja, keräsi kasveja 
sekä kokosi tietoja muinaismuistoista, hautakummuista, ihmishahmoisista kivistä ja 
pystykivistä, joihin oli hakattu erilaisia kuvioita ja kirjoituksia. Matkan merkittävin 
luonnonnähtävyys oli Orhonjoen sivuhaaran Tamirjoen varrelta Keski-Mongoliasta 
tavattu, tasaisesta sorakentästä 15 metrin korkeuteen kohonnut pystysuora graniitti- 
paasi, mongolien ”taihir-kivi”. Kiven kaikkiin sivuihin oli kirjailtu muinaisturkki- 
laisia, mongolialaisia ja kiinalaisia piirtokirjoituksia, joita muun muassa Pentti Aalto 


tutki myöhemmin.'* 

J. G. Granö koki elokuussa 1909 Pohjois-Mongolian Hangaivuorilla miellyttävän yllätyksen, 
kun hän sattumalta kohtasi mongoleiksi pukeutuneet suomalaiset tutkimusmatkailijat 

G. J. Ramstedtin (keskellä) ja Sakari Pälsin (vasemmalla). Miehet viettivät mukavan ilta- 
puhteen kokemuksiaan kertoillen ja Alma Granön valmistamia herkullisia eväitä nauttien. 
Teltan harjassa liehui sinivalkoinen viiri. 


Matkan päätepisteessä Urgassa Granö ja Unkuri havaitsivat erään ”luonteen- 


omaisen piirteen” kaupunkilaisten elämässä: 


Aamuisin käyvät kaupungin asukkaat, sekä miehet että naiset, luonnollisella 
tarpeellansa kaupungin kaduilla; Joka taholla näkee ihmisiä istumassa. Istu- 
vien takana on joka paikassa pari kolme katukoiraa odottamassa ulostuksia. 
Näin toimittavat nälkäiset katukoirat, joita on satoja Urgassa, puhtauspoliisin 


tehtäviä.!? 

Miehet lähtivät Urgasta niin nopeasti kuin mahdol- 
lista pohjoiseen Venäjän puolelle Kjahtaan ja sieltä 
edelleen Baikaljärven rannalle Siperian radan varteen. 
Kolmas ja samalla Granön Mongolian matkoista pisin 
päättyi syyskuun 22. päivänä, jolloin miehet nousivat 
junaan Verhne-Udinskissa ja aloittivat neljä ja puoli 
vuorokautta kestäneen kotimatkan Jenisein jokialueen 
suurten metsien ja Länsi-Siperian ruohoaavikon halki 
Omskiin. 

Granö julkaisi arkeologisten tutkimusmatkojensa 
tuloksia kolmessa 1909—10 ilmestyneessä tutkimuk- 
sessa: Archäologische Beobachtungen von meinen Reisen 
in den nördlichen Grenzgegenden Chinas in den Jahren 
1906 und 1907, Archäologische Beobachtungen von mei- 
ner Reise in Südsibirien und der Nordwestmongolei im J. G. Granö valokuvattuna Omskissa välittömästi 


Jahre 1909 ja Über die geographische Verbreitung und kolmannen arkeologisen tutkimusmatkansa jälkeen 
marraskuussa 1909. 


die Formen der Altertümer in der Nordwestmongolei. 
Teokset keskittyivät pääosin arkeologisten löytöjen 
systemaattiseen ja kuvailevaan esittelemiseen, mutta viimeisessä työssään Granö va- 
lotti myös eri muinaisjäännöstyyppien esiintymistä eri seuduilla ja niiden suhdetta 
luonnonympäristöön ja taivaankappaleiden liikkeisiin. Hänen mukaansa muinais- 
jäännökset keskittyivät aroseuduille, jotka olivat otollisimmat paimentolaisuudelle. 
Sen sijaan metsäalueilta arkeologisia muistomerkkejä ei ollut löytynyt.“ 

Granön päätös keskittyä muinaismuistojen luettelointiin, kuvaamiseen ja levin- 
neisyyden kartoittamiseen osoittautui hyväksi ratkaisuksi, sillä hänen sadoilla piirus- 
tuksillaaan ja valokuvillaan tuli olemaan pysyvää tutkimuskäyttöä. Useat venäläiset 
tutkijat, kuten V. D. Kubarev ja D. Tseveendorj, ovat käyttäneet hyväkseen hänen te- 
kemiään piirroksia vielä 2000-luvulla. Suomen Muinaismuistoyhdistys kutsui Gran- 


ön vakinaiseksi jäsenekseen 1919 ja kunniajäsenekseen 1940.'? 

TIETEELLISEN URAN 
VAKIINNUTTAMINEN 


Väitöskirja 

Kolmannen matkan aikana Granö sai koottua niin paljon maantieteellistä havainto- 
aineistoa, että hän katsoi olevansa valmis saattamaan väitöskirjatyönsä loppuun. Pa- 
lattuaan kotiin Omskiin hän anoi syyskaudeksi virkavapautta yliopiston assistentin 
toimesta ja keskittyi vanhempiensa hoivissa täysin kirjoitustyöhön. Tavoitteena oli 
yhdistää tutkimusmatkojen aikana kertyneet kenttähavainnot Albrecht Penckin ja 
Eduard Bräcknerin jääkausiteorioihin sekä laajaan, Siperiaa, Mongoliaa ja erityisesti 
Altaita käsittelevään tutkimuskirjallisuuteen. 

Altai oli jo pitkään vetänyt eri syistä tutkijoita puoleensa. 1700-luvulta lähtien 
aluetta olivat tutkineet muun muassa saksalaiset Johan Georg Gmelin, Peter Simon 
Pallas ja Friedrich von Gebler sekä suomalais-ruotsalainen Eric Laxman. Yleismaan- 
tieteen perustajana pidetty Alexander von Humboldt kävi alueella 1829, samoin 
Tarton yliopiston kasvitieteen professori Carl Friedrich von Ledebour ja myöhempi 
Pietarin akateemikko Alexander von Bunge, jota voi pitää ensimmäisenä Altain kas- 
villisuuden tutkijana. 

1800-luvulla Altailla samoilivat myös sekä suomalaisugrilaisten kansojen kanta- 
aluetta etsineet tutkijat, kuten virolainen kielitieteilijä, myöhempi Pietarin akatee- 
mikko Ferdinand Johann Wiedemann ja suomalaiset A. J. Sjögren ja M. A. Castren. 
Toisen Pietarin akateemikon Gregor von Helmersenin osoitettua kiinnostusta alueen 
luonnonvarojen hyödyntämiseen vastuu alueen tutkimisesta siirtyi venäläisille tutki- 
joille, mutta vielä 1910-luvun lopulla myös suomalaiset geologit etsivät Altailta ja sen 


lähialueilta kultaesiintymiä. Erityisen tarkkaan Granö perehtyi Venäjän Maantie- 

J. G. Granön 1913 ilmestyneen väitöskirjan Beiträge zur Kenntnis 
der Eiszeit in der nordwestlichen Mongolei und einigen ihrer 
siidsibirischen Grenzgebirge käsikirjoitus. 


teellisen Seuran Länsi-Siperian osaston julkaisemaan kirjallisuuteen, muun muassa 
Pjotr K. Kozlovin, V. V. Sapoznikovin ja S. A. Jakolevin teoksiin.“ 

Granö oli kuitenkin ensimmäinen tutkija, joka pyrki soveltamaan Penckin ja 
Bräcknerin Euroopan Alpeilla kehittämää jääkausiteoriaa laajasti ja systemaattisesti 
Altailla. Tehtävä oli vaativa. Jo ennen kuin hän saattoi aloittaa varsinaiset tutkimuk- 


sensa, hänen täytyi kartoittaa laaja tutkimusalue, sillä Altain kartat olivat Alppeihin 

verrattuna usein ylimalkaisia ja puutteellisia. Tämä merkitsi, että hänen oli selvi- 
tettävä muun muassa kompassin, teodoliitin, kulmaprisman, bussolin ja aneroidi- 
barometrin avulla kulloisenkin asemapaikkansa sijainti sekä horisontaalisesti että 
vertikaalisesti.!'* 

Kun Granö sitten aloitti varsinaisen tutkimuksensa, hän koki heti alkuun ta- 
kaiskun. Altailla laaksojen suilla ei ollut samanlaisia reunamoreeneja kuin Alpeilla, 
minkä vuoksi Granön oli kehitettävä uusi tutkimusmetodi, joka perustui pääjokien 
sivulaaksoihin muodostuneiden terassien sijaintiin toisiinsa nähden. Tämä merkitsi 
laajan havaintomateriaalin kokoamista Keski-Aasian vuoristojen pintamuodoissa ja 
maalajipeitteessä havaittavista muinaisen jäätikkötoiminnan jäljistä.''* 

Tutkimusmatkojen aikana tehtyihin geomorfologisiin ja geologisiin havaintoihin 
perustunut väitöskirja Beiträge zur Kenntnis der Eiszeit in der nordwestlichen Mongolei 
valmistui ankaran työrupeaman jälkeen loppuvuonna 1909. Työ painettiin Helsin- 
gissä vuodenvaihteen jälkeen, mutta väitöstilaisuus oli vasta toukokuun 28. päivänä 
1910. Väittely sujui akateemisen arvokkaasti Theodor Homenin toimiessa kustokse- 
na ja J. E. Rosberg vastaväittäjänä. Granö oli Rosbergin ja Iivari Leiviskän jälkeen 
kolmas maantieteessä väitellyt tutkija. 

Väitöskirjassaan Granö kykeni osoittamaan monipuolisen havaintoaineiston avul- 
la vakuuttavasti, että vanhat käsitykset, joiden mukaan Altailla ei ole ollut jääkautista 
jäätiköitymistä, olivat virheellisiä. Luoteis-Mongoliassa ja Etelä-Siperiassa ei ollut ollut 
vain yhtä vaan ainakin kaksi erillistä jäätiköitymisvaihetta, ja lisäksi alueelta löytyi 
merkkejä vielä kolmannesta vanhasta jäätiköitymisestä. Keskeisen todistusaineiston 
muodostivat kolmannen matkan aikana Tabun-Bodgo-uulassa tehdyt havainnot.'s 

Granö oli ainoa ei-venäläinen tutkija, joka tuolloin tutki Altaita, joten hänen väi- 
töskirjansa herätti laajaa kiinnostusta tieteellisissä piireissä. Tutkimusta kiitettiin ylei- 
sesti, ja se jäi pitkäksi ajaksi tärkeimmäksi Siperian eteläisten rajavuoristojen jääkautta 
selvittäväksi tietolähteeksi. Granön havaintoaineiston runsautta, tulkinnan perinpoh- 
jaisuutta ja esityksen selväpiirteisyyttä ylistettiin useissa alan aikakauslehdissä. Monet 


tutkijat, kuten A. Allix, V. V. Sapoznikov, Alexander Supan ja Louis Ravenau esittivät 

kiittäviä arvioita hänen näkemyksistään jääkautisen jäätiköitymisen levinneisyydes- 
tä ja merkityksestä Altain pinnanmuotojen kehityksessä. 

Arvovaltaisimman tunnustuksen työstään Granö sai itseltään Albrecht Penckil- 
tä. Tämä totesi Rosbergille 1910 kirjoittamassaan yksityiskirjeessä perehtyneensä 


huolella Granön kirjaan ja tunteneensa suurta iloa siitä, että 


Granö laajentaa tietämystämme Keski-Siperian jääkaudesta mittavammin 
kuin kukaan aiemmin, ja olen häneltä myös muuten löytänyt joukon maan- 
tieteellisiä tosiseikkoja, joita voin seuraavilla Aasian-luennoillani menestyk- 


sellisesti käyttää." 


Dosentti, opettaja ja valistaja 


Granön asema maantieteen laitoksella oli vahvistunut 1908, jolloin hän sai nimi- 
tyksen vakinaiseksi assistentiksi. Nimityksen jälkeen laitoksen työnjako oli sel- 
keä: Granö johti apulaisesimiehenä approbatur-arvosanaa tekevien opiskelijoiden 
opintoja, kun taas Rosberg vastasi korkeimpia arvosanaa varten vaadittavien käy- 
tännöllisten harjoitustöiden ohjaamisesta ja 1908 maantieteen dosentiksi nimitetty 
Iivari Leiviskä keskittyi luentojen pitämiseen. Harjoitustyöt koostuivat pääasiassa 
profiilien ja karttojen piirtämisestä sekä kenttämittaustehtävistä. Laitoksen perin- 
teiset kesäretkeilyt suuntautuivat muun muassa Pohjois-Suomeen, Lohjan seudulle, 
Kokemäenjoen laaksoon ja Karjalan kannakselle." 

Granön ja Leiviskän nimitykset aloittivat yliopistomaantieteen vahvistumis- 
vaiheen, jonka taustalla oli erityisesti suomenkielisten maantieteen opiskelijoiden 
määrän nopea kasvu. Kun Suomen eduskunta oli 1910 lausunut toivomuksen, että 
yliopiston konsistori ryhtyisi toimiin, joiden avulla opiskelijoille voitaisiin turvata 
keskeytymätön ja täydellinen opetus omalla äidinkielellään, maantieteen opet- 
tajakunnan lisääminen koettiin välttämättömäksi. Rosberg oli pyrkinyt palvele- 


maan kyökkisuomellaan suomenkielisiä opiskelijoita, mutta aivan tankkaamiseksi 

J. G. Granö työhuoneessaan Kruunuvuoren- menneet luennot olivat olleet kiusallisia 


kadulla Helsingin Katajanokalla 1912 ennen sekä pitäjälleen että kuulijoille.” 


muuttoa Siperiaan. Kun yliopiston fyysis-matemaattinen 


osasto oli hyväksynyt helmikuun alussa 
1911 Granön lisensiaatintutkinnon aineyhdistelmällä maantieteessä laudatur, geolo- 
giassa ja mineralogiassa approbatur ja eläintieteessä approbatur, hän saattoi anoa ni- 
mittämistään maantieteen dosentiksi. Rosbergin kirjoitettua assistenttinsa ansioista 
lausunnon, jossa ylistettiin hänen taitojaan sekä tutkijana että opettajana, konsistori 
hyväksyi yksimielisesti Granön nimityksen maantieteen dosentiksi 10. toukokuuta 
1911. Hänen asemaansa tiedeyhteisössä vahvisti kutsu Suomalaisen Tiedeakatemian 
apujäseneksi 1912.'5 

Myönteisen kehityksen päätteeksi Rosberg sai 1912 nimityksen maantieteen en- 
simmäiseksi varsinaiseksi professoriksi. Samalla maantieteen laitos sai myös ama- 
nuenssin viran. Tehtävää ryhtyi hoitamaan Ernst Häyren, joka oli toiminut aiem- 
min Granön tapaan laitoksen ylimääräisenä assistenttina. Uudet virat olivat tärkeitä 
maantieteen kehitykselle, sillä ne toivat tieteenalan piiriin myös lähitieteissä oppinsa 
saaneita tutkijoita ja eräällä tapaa sitoivat haltijansa edistämään maantieteellistä tut- 
kimusta.'* 

Leiviskän ja Granön ansiosta maantieteen suomenkielisen opetuksen taso parani 
ratkaisevasti. Kun he kantoivat päävastuun suomenkielisestä opetuksesta, Rosberg 
saattoi pitää luentonsa äidinkielellään. Miesten merkitystä opetuksen tason kohentu- 
miseen lisäsi se, että he kaikki olivat osallistuneet 1910 ilmestyneen maantieteilijöi- 
den saksalais-suomalaisen sanaston laadintaan.' 

Leiviskä johti pääosin laitosta Rosbergin useiden virkavapauksien aikana, mutta 
myös Granö hoiti esimiehen tehtäviä alkuvuonna 1909 ja suurimman osan syysluku- 
kautta 1911. Osallistuessaan tuolloin fyysis-matemaattisen osaston kokouksiin hän 
oli yksi ensimmäisistä suomen kieltä käyttäneistä tutkijoista. 

Granön ensimmäiset luennot käsittelivät yleistä maantiedettä, Aasian maantie- 


dettä, matemaattista maantiedettä ja ilmasto- ja eliömaantiedettä. Hänen erinomai- 

Katajanokkaa 
1900-luvun alussa. 


set opettajanlahjansa johtivat siihen, että hänen luentojaan kuunteli jo ensimmäisenä 
vuonna lähes 100 opiskelijaa, eli selvästi enemmän kuin Rosbergin ja Leiviskän luen- 
toja. Luentojen ohella Granö ohjasi kartanpiirustustöitä ja erilaisia harjoitustöitä sekä 
johti seminaareja.” 

Granön oppilaisiin liittyi 1910-luvun vaihteessa proviisoriksi ja filosofian kan- 
didaatiksi kemia pääaineenaan valmistunut J. K. V. Tuominen, joka oli päättänyt 
vaihtaa alaa ja pätevöityä oppikoulun luonnonhistorian ja maantieteen opettajaksi. 
Tuominen saattoi nopeasti maantieteen opintonsa loppuun ja ystävystyi samalla lä- 
heisesti Granön kanssa. Granön matkustettua 1913 Altaille miehet aloittivat kirjeen- 
vaihdon, joka kesti yli neljä vuosikymmentä.'* 

Muutettuaan tätinsä Hanna Lignellin luota poikamiesasuntoon Kruunuvuoren- 
kadulle Katajanokalle Granö ei tullut enää toimeen assistentin palkalla ja yliopistosta 
saaduilla satunnaisilla palkkioilla, vaan hänen oli hankittava lisäansioita. Hän oli 


hoitanut jo vuoden 1902 alussa matematiikan ja luonnonhistorian kollegan viran- 

sijaisuutta Tornion alkeiskoulussa, joten aineopettajan tehtävät olivat luonteva vaih- 
toehto. Hän toimi opettajana Helsingin suomalaisessa jatko-opistossa 1906—13 ja 
Helsingin suomalaisessa tyttökoulussa 1907—08 ja 1912—13 sekä saman koulun yli- 
opistoon johtavilla jatkoluokilla 1913.19 

Granö suhtautui maantieteen kouluopetukseen niin vakavasti, että julkaisi 1908 
koulukomitean työtä pohtineen artikkelin Maantieteellisen Yhdistyksen aikakaus- 
kirjassa. Hänen mielestään maantieteen opetuksen tuli olla elävää, kiinnostavaa ja 
oppilaiden ajatuskykyä kehittävää. Opettajan tuli olla aktiivinen ja keskittyä käsit- 
telemään liian laveiksi kirjoitetuista maantiedon oppikirjoista vain tärkeimmät asiat. 
Tunneilla ei saanut missään tapauksessa kuluttaa aikaa pelkkien karttojen piirtämi- 
seen. Opetuksessa tuli pääosin käyttää vain isoja seinäkarttoja, joihin merkittiin aina 
tunnin teeman kannalta keskeiset paikat, rajat ja viivat.'"0 

Opettajan tehtävien ohella Granö kirjoitti 1910-luvun alussa tieteellisiä artik- 
keleita ja esitteli uutta maantieteellistä kirjallisuutta Uudessa Suomettaressa. Vuonna 
1910 hän antoi lehden lukijoille perusteellisen kuvauksen juuri ilmestyneen Suomen 
Kartaston toisen painoksen sisällöstä. Hän ennakoi, että asultaan kaunis ja sisällöl- 
tään erinomainen kartasto tuli todennäköisesti saamaan ensimmäisen painoksen 
tavoin hyvän vastaanoton ulkomailla: ”Se on varmaankin kaikkialla sivistyneessä 
maailmassa herättävä yhä kasvavaa myötätuntoa maatamme kohtaan ja hankkiva 
tunnustusta sen aikaansaamiseksi uhratulle työlle.” 

Kartasto oli Granön mielestä kuitenkin ennen kaikkea Suomen tieteen kansal- 
leen omistama selonteko työstään. Siksi hän toivoi sen löytävän tiensä virkamiesten 
huoneiden lisäksi kouluihin ja sellaisiin koteihin, joissa ymmärrettiin antaa arvoa 


isänmaan tuntemiselle.'s! 


Maantieteen aseman vahvistaja 


Saavutettuaan tohtorin arvon Granö katsoi velvollisuudekseen ryhtyä ajamaan 


maantieteen asemaa julkisuudessa. Maantieteellisen Yhdistyksen Aikakauskirjassa 1910 

julkaisemassaan artikkelissa ”Maantieteen maakuntajaon perusteista? hän esittelee 
uusia näkemyksiä maantieteen tutkimuskohteista ja -menetelmistä, rajoista ja teh- 
tävistä. Arvostellessaan vuoden lopulla juuri ilmestyneen Ragnar Hultin teoksen 
Suomen maantieto kolmatta painosta hän ilmoitti selkeästi arvostavansa suomalai- 
sen maantieteen uranuurtajan työtä. Hänen mukaansa kaikki maantiedon opettajat 
ja lukijat tervehtivät varmasti ilolla uuden, korjatun painoksen ilmestymistä, sillä 
Hultin johdonmukainen teos oli sopiva ja tarpeellinen täydennys uusille maantiedon 
oppikirjoille.'s? 

Maantieteen asemaa Granö käsitteli myös Uudessa Suomettaressa lokakuussa 1910 
ilmestyneessä I. K. Inhan Saksanmaa-teoksen arvostelussa. Hän totesi, että maantie- 
teelliselle kirjallisuudelle Suomessa asetetut vaatimukset olivat olleet sangen pienet, 
sillä se oli ollut usein vain se ”romukasa, jonne kaikenmoiset kynäilijät ovat tuoneet 
sameista lähteistä saamansa tiedot”.' 

Maantiede oli kuitenkin jo aloittanut nousunsa alennustilastaan. Se oli tieteeksi 
tunnustettu, ja sillä oli oma metodinsa, joka erotti sen itsenäiseksi rajatieteistä. Tie- 
teenalan edistystä oli hidastanut se, että maantieteellisten kuvausten kirjoittaminen 
ei ollut suinkaan helppo tehtävä. Maantieteilijän oli kyettävä antamaan tiedonhalui- 
sille vastaus vaikeaan vaikka tavalliseen kysymykseen, minkälaista siellä on, ja kyet- 


tävä asettamaan sanansa niin, että 


«.. kulloinkin kyseessä olevan maan ulkomuoto ja elämän eri puolet tulevat 
tasasuhtaisesti ja oikein esitetyiksi sekä samalla sillä tavalla, että eri paikkakun- 
tien maantieteellinen yhteenkuuluvaisuus mahdollisimman vähissä määrin tu- 
lee rikotuksi. Hänen tulee edelleen pitää huolta siitä, että maantieteelliset syyt 


ja seuraukset luonnollisella tavalla esiintyvät toisistaan riippumatta.!'** 
Granön mukaan Inha oli ollut tietoinen työnsä vaikeuksista. Hän oli syventynyt 
tehtävään huolella ja tutustunut perinpohjaisesti Saksan oloihin. Hänen tekstinsä 


oli tieteellisesti perusteltua ja jodonmukaisesti etenevää vaikka keskittyi liikaa yksi- 

tyiskohtien kuvaamiseen ja yleisten tieteellisten lakien selostamiseen. Granö päätti 
arvionsa opettajaansa J. A. Palm&nia ja muita Suomen Maantieteellisen Seuran johto- 


miehiä vastaan suunnattuun toteamukseen: 


Maantieteelliset ilmiöt voidaan kyllä selvittää helppotajuisella ja oikealla tavalla 
ilman minkäänlaisia täydennysselostuksia. Niihin turvautumalla annetaan 
myös tukea sille ennestään jo eräillä tahoilla vallitsevalle käsityskannalle, ettei 
maantieteellä ole koossa pitävää selkärankaa, vaan että se on irtainta yhtymää, 


konglomeraattia, mitä erilaisimmista aineksista.'* 


Etsiessään maantieteelle tukevaa selkärankaa Granö tutustui Immanuel Kantin nä- 
kemyksiin maantieteestä. Länsimaisen filosofian keskeisiin hahmoihin kuulunut 
Kant oli syventynyt 1700-luvun jälkipuoliskolla Königsbergissä eli nykyisessä Ka- 
liningradissa perusteellisesti maantieteen olemukseen. Hän painotti Strabonin ja 
Ptolemaioksen tapaan, että ihmisen ja luonnon toiminnan tarkasteleminen kuului 
maantieteen eikä politiikan alaan. 

Kantin mukaan maantieteelle oli erityistä korologinen eli alueellinen näkökulma, 
joka erotti sen kronologiaan perustuvasta sisartieteestään historiasta. Se ei vielä ollut 
tiede samassa merkityksessä kuin teoreettiset tieteet, kuten filosofia, matematiikka 
tai fysiikka, vaan pikemminkin historian ja antropologian tavoin propedeuttinen, 
empiirinen tiede. Jos se kiinnittäisi enemmän huomiota teorianmuodostukseen ja 
lainalaisuuksien löytämiseen, sillä olisi hyvät edellytykset saavuttaa eksaktin luon- 
nontieteen asema.'** 

Kantin näkemys maantieteen olemuksesta ja kehitysmahdollisuuksista oli Granölle 
kuin vesi janoiselle. Jo Suomen ensimmäisillä maantieteilijäpäivillä 1912 pitämässään 
esitelmässä hän viittasi Königsbergin viisaan ajatuksiin siitä, minkälaista maantie- 
teellisen tutkimuksen tulisi olla. Samalla hän sai tukevan perustan, jolle saattoi alkaa 


rakentaa omaa tulkintaansa maantieteen olemuksesta.'? 

Uudet tutkimustavoitteet 


Väitöskirjan jälkeen Granö jatkoi tutkimusmatkojen aikana kertyneen aineiston hyö- 
dyntämistä julkaisemalla 1911—12 arvostetuissa maantieteellisissä sarjoissa Petermanns 
Geographische Mitteilungenissa ja Zeitschrift fiir Gesellschaft fiir Erdkunde zu Berlinissä 
kuvauksia matkojensa tuloksista. Kirjoitukset avasivat hänen kansainvälisen julkai- 
sutoimintansa ja veivät hänen väitöskirjansa tulokset laajan saksankielisen tutkija- 
yhteisön tietoon. Granön nopeasti saavuttamaa mainetta osoitti muun muassa se, 
että hänet värvättiin kirjoittamaan saksalaiseen Brockhaus Konversations-Lexikoniin 
Siperiaa ja Mongoliaa koskevia artikkeleita. Hänet kutsuttiin myös esitelmöimään 
tutkimuksistaan Leipzigiin ja Berliiniin, mutta hän joutui kieltäytymään tarjouksista 
uusien tutkimusmatkojen vuoksi.!** 

Kesällä 1911 Granöllä oli mahdollisuus laajentaa maantieteellistä näkemystään, 
kun hän saattoi seurata apulaisena ja urkurina isäänsä Johannesta pitkälle Aasian itä- 
osiin suuntautuneelle matkalle. Matkan aikana Granöt kävivät Itä-Siperian vanhan 
vankikeskuksen NertSinskin, Amurinmaan ja Vladivostokin ohella Japanissa, jossa 
he vierailivat Suomen Luterilaisen Evankeliumiyhdistyksen lähetysasemilla.!' 

Suomen senaatin tukeman matkan tarkoitus oli etsiä Kaukoitään ajautuneita 
suomalaisia ja tarjota heille hengellisiä palveluita. J. G. Granön kannalta kysymys 
oli lähinnä turistimatkasta, jonka huippukohta oli Japanin taikavuoren, valkohuip- 
puisen Fujin, näkeminen. Tyylilleen uskollisena hän teki kuitenkin matkan aikana 
tieteellisiä havaintoja ja vertailuja. Hän kiinnitti muun muassa huomiota siihen, että 
ennen Siperian radan valmistumista Vladivostok oli lähempänä amerikkalaista kuin 
venäläistä kulttuuria." 

Japanin-matka sattui Granön ajattelun kehittymisen kannalta otolliseen ajan- 
kohtaan. Hän oli aloittanut Altain tutkimuksensa Albrecht Penckin glasiaalimor- 
fologisten näkemysten innoittamana, mutta saatuaan nimityksen maantieteen do- 
sentiksi hän oli syventynyt erityisesti W. M. Davisin kehittämään geomorfologi- 
seen tutkimussuuntaan. Davisin työssä Granötä viehätti sen analyyttinen selkeys, 


joka näytti antavan maantieteelle tieteellisen sisällön. Nyt hän vakuuttui siitä, että 

maantieteen ytimenä tuli olla geomorfologia eli oppi maanpinnan muodoista. Kun 
geologia tutki vain maa- ja kallioperän rakennetta, maantieteen tuli selvittää, miten 
maanpinnan muodot olivat syntyneet. Näin myös ihmisen toiminta tuli mukaan 
maantieteen Din." 

Davisin näkemyksen omaksuminen johti siihen, että Granö alkoi kiinnittää huo- 
miota maiseman yksityiskohtien sijasta itse kokonaisuuteen, siihen miten maisemat 
muodostuivat ja miten ne poikkesivat toisistaan. Suomessa hän oli jo tutustunut 
vaihteleviin metsä- ja järvimaisemiin, Siperiassa tasankomaisemiin, Altailla vuori- 
maisemiin, ja nyt Japanissa hän kohtasi jälleen uuden ja omaleimaisen maiseman, 
japanilaisen kulttuurimaiseman.'? 

Perehdyttyään Davisin eroosiosyklioppiin Granö päätti soveltaa sitä Altain pin- 
nanmuotojen kehityksen kuvaamiseen. Tämä merkitsi sitä, että hänen tutkimus- 
aiheensa laajeni vuoriston glasiaalihistoriasta kokonaiskuvan luomiseen sen pinnan 
rakenteesta ja synnystä. Hänen tavoitteenaan oli selittää, miten Altain maisema, ”tai- 
vaisiin kohoavat vuorenhuiput, joiden hartioilla pilvet leijailivat, syvät rotkot, ihanat 
vuoristojärvet ja kevätauringossa hehkuvat kukkaniityt” olivat syntyneet.” 

Granön asettama tutkimustavoite oli niin mittava, että se oli mahdollista to- 
teuttaa vain huomattavan apurahan avulla. Siksi hän haki syksyllä 1911 yhtä Alek- 
santerin-Yliopiston tavoitelluinta apurahaa, dosenteille tarkoitettua kamarineuvos 
Herman Rosenbergin apurahaa. Suurista ulkomaanstipendeistä käytiin yliopiston 
tiedekunnissa kovaa kilpailua, sillä ne tarjosivat mahdollisuuden monivuotiseen tut- 
kimukseen ulkomailla ja vahvistivat tieteenalan asemaa yliopistoaineena. 

Suositellessaan apurahan myöntämistä oppilaalleen Rosberg totesi, että Granölle 
oli välttämätöntä luoda edellytykset tutkimustensa jatkamiseen. Muuten oli vaarana, 
että muiden maiden tutkijat korjaisivat hedelmät hänen aloittamastaan uranuurtavas- 
ta työstä. Jos Granölle myönnettäisiin apuraha, hän tulisi saavuttamaan kansainväli- 
sesti huomattavia tuloksia, jotka lisäisivät Suomen tieteen mainetta maailmalla.” 

Laatimassaan tutkimussuunnitelmassa Granö totesi, että hänen tavoitteenaan oli 


tutkia yksityiskohtaisesti Länsi-Siperian ja Mongolian rajoilla olevan Altai-vuoriston 

glasiaaligeologiaa ja geomorfologiaa kiinnittäen erityistä huomiota niihin tieteelli- 
sesti lähes tutkimattoman vuorimaan osiin, jotka kuuluivat Länsi-Siperian suur- 
virtojen Obin ja IrtySin lähdealueisiin. Tekemällä mahdollisimman tarkkoja geo- 
morfologisia ja geologisia tutkimuksia, korkeusmittauksia ja kartografisia töitä hän 
pyrki ratkomaan muun muassa seuraavia kysymyksiä: glasiaalisten ja glasifluviaalis- 
ten muodostumien levenemislaajuus ja -laatu, jääkausien ja mahdollisten interglasi- 
aaliaikojen lukumäärä, jääkauden tai jääkausien jääpeitteen laajuus ja vahvuus sekä 
glasiaalisen kulutuskauden aiheuttamat muodostumat ja niiden suhtautuminen ai- 
empien kulutuskausien pinnanmuotoihin.”” 

Granön mukaan koko geomorfologisen tietämyksen kannalta olisi tärkeätä, että 
Aasian keskiosien osalta kyettäisiin antamaan vastauksia näihin kysymyksiin, jotka 
oli jo selvitetty Euroopassa ja Pohjois-Amerikassa. Tutkimusten pohjalta voitaisiin 
myös tehdä johtopäätöksiä muidenkin Aasian pohjoisten reunavuoristojen jääkausi- 
historiasta, sillä Altai oli tutkimuskohteena otollinen. Se oli suurmuotojensa vuoksi 
hyvin vaihteleva ja niin korkea, että jääkauden merkit olivat selvästi näkyvillä. Sen 
ylimmissä osissa oli lukuisia jäätiköitä, joista muutamat olivat lähes 20 kilometriä 
pitkiä. Altai oli ilmastollista raja-aluetta kuivien kirgiisiarojen ja metsäisten Sajanin 
vuorten välillä, joten sen eri osissa näkyivät ilmastollisten tekijöiden vaikutukset eri 
muodoissaan. Lisäksi se oli verraten helppokulkuinen, koska se oli suureksi osaksi 
metsätön ja lähellä Länsi-Siperian suuria liikennereittejä."* 

Keväällä 1912 Granön kanssa kahdesta stipendistä kilpailivat muun muas- 
sa Rafael Karsten, Julius Ailio, Herman Gummerus, Arthur Längfors, Johannes 
Sundwall ja Alex. Luther. Granö ei menestynyt kilpailussa, vaikka arvovaltainen 
geologian professori Wilhelm Ramsay kannatti lämpimästi stipendin myöntämis- 
tä hänelle tieteellisten ansioiden ja korkeatasoisen tutkimussuunnitelman vuoksi. 
Fyysis-matemaattinen osasto päätyi äänestyksen jälkeen asettamaan erityisesti ve- 
sieläinten tutkijana kansainvälisesti ansioituneen Alex. Lutherin niukasti Granön 
edelle, mutta suositti apurahan myöntämistä pikaisesti myös hänelle. Lopulta sti- 


pendin saivat Luther ja Sundwall.'” 

Vuoden lopulla Granö haki jälleen toista Rosenbergin kahdesta matka-apurahasta. 
Kilpailu oli edelleen kova, sillä hakijoiden joukossa olivat muun muassa Julius Aulio, 
Arthur Längfors, Herman Gummerus, Liisi Karttunen ja Sulo Kilpi. Nyt Granöllä 
oli kuitenkin se etu, että hän oli suuren fyysis-matemaattisen osaston ykkösehdokas. 


Osaston mukaan Granö oli aiemmilla pitkillä matkoillaan 


... saavuttanut suuremman pätevyyden kuin kukaan muu maantieteen tutki- 
ja... oli toivottavaa valmistaa dosentti Granölle tilaisuus laajan ja kalliin tutki- 
musmatkansa tekemiseen, ennenkuin muut tiedemiehet olisivat ehtineet käyttää 


hyväkseen hänen aiempien töittensä hedelmiä tällä alalla. 


Fyysis-matemaattisen osaston ratkaisu merkitsi Granölle matkalippua Siperiaan. 
Konsistorin äänestyksessä Julius Ailio sai 37 ääntä, Granö 22 ääntä ja Längfors 15 
ääntä muiden jäädessä alle kymmenen äänen. Näin stipendit myönnettiin Ailiolle ja 
Granölle.'" 

Rosenbergin apuraha — 8 000 markkaa vuodessa kolmen vuoden ajan — oli niin 
mittava, että se riitti peittämään laajojen tutkimustöiden vaatimat kulut ja mahdol- 
listi myös Granön asettumisen asumaan tutkimusmatkajaksojen väliajaksi Omskiin. 
Granö alkoi välittömästi valmistella siirtymistään Altaille yli kolmen vuoden ajaksi. 
Hän anoi virkavapautta yliopistosta, ja maantieteen assistentuuria ryhtyi hoitamaan 
filosofian kandidaatti Wilho Sjöström..'*? 

Kiireisen järjestelytyön rikkoi kesän 1913 aikana kaksi ihmisen inhimilliseen kier- 
tokulkuun kuuluvaa merkittävää tapahtumaa: Isän kuolema ja avioliiton solmiminen 
Hilma Ekholmin kanssa. 

Johannes Granö oli alkanut jo 1907 väsyä laajan seurakuntansa hoitoon ja kaipasi 
apua. Tilanne helpottui yllättäen 1908. Juuri papiksi vihitty Paavo Granö oli saanut 
virkamääräyksen Rengon vt. kirkkoherraksi, mutta hän sairastui vakavasti. Kriittisim- 
män vaiheen mentyä ohitse isä haki poikansa Omskiin lepäämään. Kesän aikana Paa- 


vo Granö toipui kokonaan ja nimitettiin isänsä apulaiseksi lokakuun alussa 1908.'*' 

Johannes Granön suomalaisesta graniitista veistetty hautakivi 
Omskin luterilaisella hautausmaalla 1915. Samaan hautaan 
siunattiin myös J. G. Granön veljen Paavon kaksi poikaa Matti 
(k. 1912) ja Erik (k. 1914) sekä Paavon vaimo Elin (k. 1919). 
Hautausmaa on myöhemmin hävitetty. 


Johannes Granö pyysi eroa virastaan 
vuoden 1912 toukokuussa. Hän katsoi, 
että hänen terveytensä oli heikentynyt 
niin paljon, että pitkät ja vaivaloiset vir- 
kamatkat olivat hänelle liian rasittavia. 
Senaatti myönsi hänelle eron 17 vuoden 
palvelusajan jälkeen ja esitti, että hänen 
seuraajakseen nimitettäisiin viidestä eh- 
dokkaasta Paavo Granö. Kenraalikuver- 
nööri hyväksyi valinnan helmikuussa 
1913. 

Tarkkaan oli vanha kirkkoherra 
tuntenut tilansa ja aikansa. Toukokuun 
alussa eläkkeelle siirtynyt Johannes 
Granö kuoli 9. kesäkuuta 1913 polyyppi- 
leikkauksen jälkiseurauksiin. Helsingis- 
tä Omskin kotiin saapunut Kaapo ehti 
parahiksi hyvästellä isänsä tämän sai- 
rasvuoteen äärellä. Johannes haudattiin 
Omskin luterilaiselle kirkkomaalle.'s? 

Granö kuvasi isänsä elämän hiipu- 
mista J. K. V. Tuomiselle: 


Päivät hänen tautivuoteensa ääressä eivät taida mielestäni häipyä. On mer- 


killistä mitenkä elävä usko voi ihmisen täältä erkanemisen tehdä suorastaan 


sankarilliseksi... On hyvin opettavaista olla kuolinvuoteen ääressä ja varmaan 


myös kasvattavaa; mutta kauan saan vielä, veliseni, maailman rantoja kiertää, 


ennen kuin pääsen tieteen ja ymmärryksen kahleista elämän suurimmassa ky- 


symyksessä niin avoimille vesille kuin isävainajani.'* 

Knaapilan talossa Rymättylässä lapsuutensa viettänyt Hilma Ekholm oli myös kou- 
lutukseltaan maantieteilijä. Nuoret olivat tavanneet toisensa ensimmäisen kerran 
Hanna Lignellin kotona, jossa molemmat olivat täysihoidossa. Suhde oli alkanut ja 
syventynyt maantieteen laitoksella, ja Hilma oli auttanut Granötä jo väitöskirjan 
karttojen piirtämisessä. Heinäkuun 1. päivän häähumu Helsingissä jäi lyhyeksi, sillä 
nuori pari matkusti jo hääpäivänä Omskiin valmistelemaan Granön tutkimustyön 
aloittamista. 

Käytännöllisenä miehenä Granö yhdisti häämatkan tutkimusmatkaan siten, 
että nuoripari lähti yhdessä Tapani Unkurin kanssa tutustumismatkalle Altain mai- 
semiin. Heinäkuun puolivälissä alkanut, kuukauden kestänyt matka suuntautui 
Altain itäosaan, vuonomaisen syvän ja kauniin Telétskojejärven, altailaisten taru- 
jen Kultajärven, Altyn-kölin, ja siitä edelleen jatkuvan Tšulyšmanin rotkomaisen 
jokilaakson ympäristöön. Ilmeisesti Granö halusi näyttää morsiolleen parasta, mitä 
Altai saattoi tarjota.” 

Granön tavoitteena oli osoittaa, että järvi oli syntynyt jääkautisen jäätikkövirran 
muovaamana, minkä hän saattoikin ilokseen todeta heti saavuttuaan paikalle. Mat- 
kan aikana Granö kartoitti Teletskojejärven rantoja ja tutki Katunin ja Bijan vierin- 
kivikkoja etsien jokien laaksoissa olevia jäätikköjen päätemoreeneja. Hilma Granön 
tehtävänä oli erityisesti kasvinäytteiden kerääminen." 

Vaikka Hilma Granö sai pääosin vastuulleen ajan akateemisten perheiden tapaan 
lasten hoidon ja käytännön arjen pyörittämisen, hän osallistui koko avioliiton ajan 
monin tavoin miehensä tieteellisen työn tukemiseen ja avustamiseen. Granö nou- 
datti periaatetta, jonka mukaan koti oli rauhoitettu työelämän ongelmilta, ja kehitti 
tieteelliset teoriansa ja metodinsa työhuoneensa rauhassa. Tähän työhön puoliso ei 
osallistunut edes sparraajan roolissa, vaikka muuten olikin tärkeä keskustelukump- 
pani puolisolleen.'7 

Vietettyään muutaman päivän Omskissa Granö matkusti 19. elokuuta Pietariin, 
josta hän lähti J. E. Rosbergin kanssa yhteiselle opintomatkalle Krimille, Kauka- 


sukselle, Kirgiisiarolle, TienSanin vuoristoon ja Siperiaan. Matkan tarkoituksena oli 

Solmittuaan avioliiton 
heinäkuun alussa 1913 

J. G. Granö vai nuorik- 
konsa Hilman kuukauden 
kestäneelle tutkimus- 
matkalle Altain itäosiin, 
jossa he tutustuivat muun 
muassa Teletskojejärven 
lumoaviin maisemiin. 
Kolmantena ratsastaa 
venäläinen opas. 


tutustua vertailumielessä vuoristoon, jossa W. M. Davis oli yhdessä yhdysvaltalaisten 
maantieteilijätovereidensa E. Huntingtonin ja R. Pumpellyn kanssa tehnyt tutki- 
muksia 1903.'88 

Tutkimusmatkan aihe oli tieteellisesti hyvin ajankohtainen, sillä Davisin maine 
Euroopassa oli suurimmillaan juuri 1910-luvun vaihteessa. Tuolloin hän toimi vie- 
railevana professorina Berliinissä ja Sorbonnessa Pariisissa ja julkaisi Saksassa monu- 
mentaalisen tutkimuksensa Die Erklärende Beschreibung der Landformen.'” 

Miesten matka uhkasi pysähtyä alkuunsa, sillä Rosberg sairastui Pietarissa. Muu- 
taman päivän kuluttua miehet lähtivät kuitenkin matkaan, ja vähitellen potilas ter- 


vehtyi. Matka eteni junalla Kiovaan, joka ”pyhyydessä” oli miltei Moskovan veroinen, 

sieltä edelleen laivalla Dnepriä pitkin Jekaterinoslaviin eli 
Dnipropetrovskiin, josta jatkettiin vuorokaudessa junal- 
la Sevastopoliin. Keisarikunnan laivaston tukikohtakau- 
pungista matka jatkui laivalla Krimin jyrkkien rantojen 
viini-istutusten ja lumivalkoisten huviloiden ohi Novo- 
rossijskiin ja sieltä edelleen junalla Vladikavkaziin. 
Kaukasuksen yli Granö ja Rosberg pääsivät onnek- 
kaasti helpolla tavalla. He tapasivat Vladikavkazissa erään 
ajurin, joka vei heidät parihevosten vetämillä kumirattai- 
silla vaunuilla Gruusian sorateitä pitkin Tbilisiin: ”Mu- 
kavasti istuessamme vaunuissa emme tarvinneet vaivata 
muuta kuin silmiämme, saadaksemme käsityksen erääs- 


tä maapallon suurenmoisimmista selänteistä.””" 


Tbilisistä miehet matkustivat junalla Bakuun, paloöl- 
jyn kaupunkiin, sieltä edelleen laivalla yli myrskyisän Kas- J. E. Rosberg ja J. G. Granö Kaspianmerellä 
pianmeren Krasnovodskiin eli nykyiseen Tärkmenbasiin, matkalla Krasnovodskiin 1913. 
josta he siirtyivät muutamassa päivässä Turkmenistanin 
arojen ja hiekka-autioiden kautta hedelmälliseen Ferganan laaksoon. Siellä, syrjäisessä 
Namangaanissa, jossa viinirypäleet maksoivat 20 penniä kilo, miehet valmistautuivat 
ratsumatkaan yli 4 500-7 000 metriin kohoavan TienSanin vuoriston poikki.”? 

Vaivaloinen ylitys onnistui, ja viisi päivää satulassa heiluttuaan Granö ja Rosberg 
saapuivat vuoriston pohjoispuolelle. Hetken levon jälkeen alkoi retken raskain vaihe, 
pari viikkoa kestänyt, noin 1 600 kilometrin matka postihevosilla Semipalatinskiin 
eli nykyiseen Semeyn kaupunkiin. Loppumatka taittui komealla jokilaivalla, joka toi 
matkalaiset Omskiin eräänä koleana syysaamuna.'” 

Matka oli ollut rasittava mutta tieteellisesti antoisa. Kaukasuksen ja TienSanin 
muodostumien tarkastelu auttoi ymmärtämään monia Altain syntyyn liittyviä ky- 
symyksiä, ja myös Etelä-Siperian arovuoristot tarjosivat useita hyödyllisiä vertailu- 
kohtia. 

-ALTAIN TUTKIMUSMATKAT 1913—16 


Valtava urakka 


Altain tutkimuksen perustavoitteena oli selvittää Venäjän Altain yli 100 000 neliö- 
kilometrin eli Suomen Lapin laajuisen alueen jääkausihistoria, mutta tämän päätee- 
man rinnalla Granö pyrki tutkimaan myös muita tähän aiheeseen liittyviä kysymyk- 
siä ja vuoriston Mongolian puoleisia osia. Ulko-Mongolia oli itsenäistynyt Kiinasta 
1912, mutta vanha emämaa piti sitä yhä omanaan ja valloittikin sen jälleen 1919. 

Granö pyrki aluksi tukeutumaan mahdollisimman suoraan W. M. Davisin eroo- 
siosyklioppiin, minkä vuoksi hän kiinnitti huomiota erityisesti Altain eri tasoilla 
oleviin rotkolaaksoihin ja tunturilakeuksiin. Varsin pian hän kuitenkin huomasi 
ottaneensa liian suuren urakan tehtäväkseen. Keski-Altai oli geomorfologisesti lä- 
hes tutkimatonta aluetta, joten häneltä meni paljon aikaa alueen kartoittamiseen ja 
yleisiin perustutkimuksiin. Tämä merkitsi sitä, että Granön oli aluksi keskityttävä 
mahdollisimman monipuolisen havaintoaineiston keruuseen. Päähuomio kohdistui 
Obin suurten lähdejokien Bijan ja Katunin laaksosysteemeissä havaittavien jääkau- 
tisten jäätiköiden muodostamiin kerrostumiin ja kulutusmuotoihin.”* 

Tutkimusmatkojen luontevaksi lähtöpaikaksi valikoitui Altain vuoriston pohjois- 
reunalla, lähellä Bijan ja Katunin yhtymäkohtaa oleva Bijskin kaupunki. Yliopiston 
myöntämä apuraha ei mahdollistanut suuren retkikunnan varustamista, joten Granö 
joutui tekemään suuren osan tutkimusmatkoistaan yksin, mukanaan vain pari he- 
vosmiestä ja paikallinen opas. Aina, kun vain oli mahdollista, hän pyrki ottamaan 
mukaan luotettuja matkakumppaneita ja tutkimusavustajia. 

Kesällä 1914 apulaisena oli Siperiassa syntynyt serkku, teknikko Paavo Granö ja 
osan aikaa myös Suomesta saapunut ylioppilas Kaarlo Hilden, myöhempi Helsin- 


gin kauppakorkeakoulun pitkäaikainen talousmaantieteen professori ja rehtori. 

Bijan laakson suurruohostoa Venäjän Altailla 1913. 


Paavo Granön tehtävänä oli vastata retkikunnan ruokahuollosta ja muista käy- 
tännöllisistä puuhista, kun taas Hilden keskittyi kansantieteellisiin ja antropologi- 
siin tutkimuksiin.” 

Miesten majoittuessa toukokuun lopulla 1914 Bijskissa vaatimattomaan Moskövs- 
koje Podvörjen majataloon Hilden sai ensimmäisen oppitunnin siitä, mitä jokaisen 


kunnon tutkimusmatkailijan piti tietää: 

Alkukesän 1914 tutkimusretkikunnan jäsenet vasemmalta 
maisteri Kaarlo Hilden, J. G. Granö ja hänen serkkunsa, tek- 
nikko Paavo Granö. Ongudai-kylä, Katunin alue 1914. 

Purkaessamme matkatavaroitamme ja järjestäessämme niitä tulevaa ratsastus- 
matkaa varten tuli suureksi hämmästyksekseni eräästä Granön repusta esiin 
virallisluontoisilla aamupäiväkutsuilla vuosisadan alussa käytetty takki, ns. 
bonsuuri. Tämä silitettiin huolellisesti, ja siihen sonnustautuneena dosentti 

J. G. Granö lähti viralliselle tervehdyskäynnille korkeimman sikäläisen 
hallintoviranomaisen, ”hänen korkeasyntyisyytensä ispravnikin” luokse. 
Kaduilla liikkuessaan hän herätti yleistä huomiota — niin hienosti pukeutunut- 
ta herraa kaupunkilaiset ilmeisesti eivät ennen olleet nähneet. Mutta terveh- 
dyskäynti tuotti suuria etuja, niin kuin oli toivottu. Iloisesti yllättynyt ja imar- 
reltu ”korkeasyntyisyys” suostui ilman muuta siihen, että ei vain retken johta- 
ja, vaan myös ”Keisarillisen Aleksanterin yliopiston ylioppilas” sai bumaakan, 
joka oikeutti hänet kaikkialla käyttämään valtakunnan kievarikyytiä, joko 
parivaljakkoa tai ratsuhevosta, ja maksamaan korkeimpien virkamiesten tavoin 


vain kolme kopeekkaa virstaa kohden.” 


Lähdettyään Bijskistä toukokuun lopulla miehet kiertelivät aluksi Altain itäisimmäs- 
sä osassa, Obin itäisen lähdejoen Bijan ja sen sivujoen Lebedjin ympäristössä, missä 
maisemaa hallitsivat enimmäkseen tiheät ja soiset metsät. Granön Mustaksi-metsäksi 
kutsuman alueen väestö oli hyvin mielenkiintoista. Kristinusko ei ollut vielä ehtinyt 
muuttaa juuri lainkaan vanhoja tapoja, minkä vuoksi väestö uhrasi vielä joka kesä 
hevosia pyhien koivujen juurella ja samaanit rämäyttelivät suuria rumpujaan sairas- 
vuoteiden ääressä matalissa, pimeissä mökeissä. 

Kesäkuun puolivälissä Granölle tarjoutui harvinainen tilaisuus kuvata yhdeksän 
kuvan sarja samaanin rituaaleista Lebedjin sivujoen Sadran laaksossa. Granösta tun- 
tui kuin hän olisi siirtynyt vuosisatoja taaksepäin ajassa. Hildenille paikka oli luon- 
nollisesti oikea antropologinen Eldorado. 

Tutkittuaan Bijan muinaisen suuren jäätikön salpaavaa vaikutusta sivulaaksoi- 
hin miehet etenivät Kebezeniin ja edelleen Teletskojejärven pohjoispuoliseen erittäin 


vaikeakulkuiseen vuorimaahan. Matkareitti oli Granön kannalta tutkimuksellisesti 

Elokuussa 1914 J. G. ja serkunsa Paavo Granö etenivät kahden telengiitin opas- 
tamana Altun Tardain latvalueiden kautta loivakaarteiselle tunturiylängölle, 
jota Granö piti mannerjäätikön suojaamana peneplaanina. 


varsin yksitoikkoinen, mutta sen aikana hän saattoi kirjata muistiin ensimmäiset tar- 

kat tiedot järvialtaassa muinoin olleen jättiläisjäätikön vahvuudesta ja sulamistavasta. 

Samalla hän vakuuttui ”ainakin kahden jääkauden olemassaolosta näillä tienoin”. 
Matkustettuaan vesitse Teletskojejärven eteläpäähän miehet ryhtyivät ratsain 


seuraamaan järven kaakkoispoukamaan laskevan Kygyn laaksoa. Tavoitteena oli 

Urjanhain rajoilla oleva asumaton ja puutteellisesti tunnettu tunturiseutu, joka 
oli jääkaudella ollut kauttaaltaan ikilumen peitossa. Nyt sieltä saivat alkunsa sekä 
Akaban että TSulySmaniin virtaava Tšöltšy, jonka latvavesiin kuuluva kaksiosainen 
järvi, Ity-köl, oli tutkimusmatkan eteläisin kohta.” 

Kartoitettuaan Ity-kölin altaan tutkimusretkeilijät suuntasivat länteen, 
TSulySsmanin laaksoon. Laskeutuessaan muutamassa tunnissa kylmäviimaisel- 
ta ylängöltä pelottavan jyrkkää rinnettä lähes 1 000 metriä alempana olevaan 
lämpöiseen laaksoon Granö ymmärsi ”jääkauden syvien ruuhilaaksojen muodos- 
tavan Itä-Altaissa erikoisen, syvälle avaraan tunturimaahan painuneen pienois- 
maailman, jonka olemassaolo suureksi osaksi oli muinoisten jättiläisjäätikköjen 
aiheuttama”.?” 

TSulySmanin laaksosta Granö suuntasi sen suurimman sivujoen, vuolaan 
Baskausin laaksoon, joka oli myös muinoin ollut paksun jäätikön peittämä. Rat- 
sastettuaan Kurain vuoriston yli TSujan laaksoon miehet palasivat heinäkuun puo- 
livälin jälkeen sitä seuraavaa tietä pitkin Bijskiin. Hilden lähti omiin tutkimustu- 
loksiin tyytyväisenä takaisin Suomeen, mutta kesän aikaiset yhteiset kokemukset 
tekivät hänestä elinikäisen luottoystävän Granön kanssa? 

Granöt suuntasivat kolmen päivän levon jälkeen uudelle matkalle. Mukana oli 
myös kaksi altailaista apulaista, telengiittiä, joiden kanssa Granö tuli jo tulkitta toi- 
meen. Ensin Granöt etenivät kärrykyydillä ja ratsain Teletskojejärven luoteispuo- 
lella olevalle suurten metsien alueelle, jota he tutkivat vaikeissa oloissa. Lämpötila 
laski öisin useita asteita pakkasen puolelle, ja vettä satoi päivästä toiseen niin paljon, 
että miehet olivat likomärkiä aamusta iltaan ja melkeinpä myös illasta aamuun, sil- 
lä kylmässä teltassa vaatteet eivät juuri kuivanneet. Granön valokuvauskone oli ho- 
mehtua piloille, ja fotogrammetrin puinen kirstu vääntyi kosteuden vuoksi vinoksi. 
Alueella saavutetut tieteelliset tulokset olivat vain välillisesti tärkeät.” 

Elokuun puolivälissä Granöt aloittivat päätehtävänsä, Tsuly$manin ja sen suu- 
rimman lisäjoen Baskausin laakson tutkimisen. Miehet etenivät aina Mongolian 


rajan läheisille tunturiylängöille, *missä suurten jokien latvalaaksoissa sadat mo- 

reenijärvet sinertävät vaivaiskoivua ja lapinvuokkoa kasvavien kumpujen välissä ja 
missä juhlalliset tunturit häikäisevine lumivaippoineen näköpiiriä rajoittavat”.?* 
Voimakasvaloinen ja autio ylämaa oli jäätikkötutkijalle oikea luonnon labora- 
torio, jossa olisi ollut tutkittavaa vaikka koko kesäksi. Syksyn tehdessä tuloaan ja 
lämpötilan laskiessa säännöllisesti useita asteita pakkasen puolelle miesten oli kui- 
tenkin lähdettävä takaisin ihmisten ilmoille. Paluumatkalla Bijskiin Granö selvitti 
Katunin sivujokien suhtautumista päälaaksossa olleeseen jäätikkövirtaan. Syyskuun 
alussa miehet tutkivat vielä alisen Katunin seutua kiiveten muun muassa Bobyrganin 
vuorelle, joka kohoaa vuoriston laitimmaisena etuvartiona tuhatkunta metriä ym- 
päröivää aroa korkeammalle ja jolta siten sai erinomaisen yleiskäsityksen alueesta. 


Granö kuvasi näkymäänsä näin: 


Voimakkaimmin kenties vetävät kuitenkin nämä kaksi toisilleen täysin vas- 
takkaista maisemaa: toisaalta arojen lainehtiva silmänkantamaton meri, joka 
keväisin loistaa mitä ihanimmissa väreissä ja toisaalta taas tunturiylängöt, jotka 
ovat kauneinta, mitä Altailla on tarjottavana koskemattoman luonnon ihai- 
lijalle. Tuntureilla alppiniityt pukeutuvat lyhyenä kesänä kultaiseen kukkais- 
loistoon, kuu luo öisin hohdettaan sadoille lammikoille, joilla vesilinnut yönsä 
viettävät, ja vaaleille jäkälämaille. Alhaalla ovat ruuhilaaksot kimaltelevine jo- 
kineen, ja taivaan sineen kohoaa lukuisia alppiharjanteita ja huippuja. Ihminen 


on kaukana maailman hyörinästä, puhtaammat tuulet puhaltavat.” 


Granön tavoitteena oli alusta alkaen luotettavien tulosten saavuttaminen, ei mahdol- 
lisimman laajojen alueiden kytkeminen tutkimuksen piiriin. Tämän vuoksi hän anoi 
alkuvuonna 1915 yliopiston konsistorilta oikeuden saada muuttaa alkuperäistä tutki- 
mussuunnitelmaansa siten, että hän saattoi uusien alueiden kartoittamisen sijasta kes- 
kittyä täydentämään Bijan laaksoa koskevaa tutkimusmateriaalia. 

Luvan saatuaan Granö matkusti toukokuun puolivälissä 1915 Omskista Bijskiin. 


Matkakumppanina oli ruokapalkalla Omskin opettajaseminaarin maantieteen opet- 

TäulySmanin luostarin höyrylaiva kesällä 1915 valmiina lähtöön 
Artybasin rannassa, Bijajoen niskassa Teletskojejärven pohjoispäässä. 


tajan ja Altai-tutkijan Aleksandr Sedeljnikovin suosittelema vastavalmistunut kansa- 
koulunopettaja Ilja Koteljnikov, joka oli suvultaan Altain kasakoita ja taisi kirgiisin 
kielen. Hänen tehtävänään oli huolehtia meteorologisista mittauksista ja kerätä kas- 
veja Omskin maantieteellisen seuran museota varten? 

Bijskistä miehet etenivät Bijan sivujokien suulaaksoja tutkien Teletskojejärvelle. 
Järvelle päästyään miehet matkustivat TSuly$manin luostarin omistamalla, alkuaan 
ruotsalaisella höyrypurrella sen kaakkoisrannalla olevalle Pelen asuinpaikalle, jota 
ympäröivät suuret moreenikasaumat ja maapyramidit.? 

Kesän päätehtävänä oli Luoteis-Altain pääjoen TSarySin ja ennen kaikkea 


Katunin laaksojärjestelmän tutkiminen, minkä vuoksi miehet lähtivät nopeasti kohti 

Katunin telengiittejä ratsain. Seman vuorimaa, Venäjän Altai 1915. 


Venäjän Altain eteläosaa. Matka oli kuitenkin pysähtyä alkuunsa, kun Kot&ljnikov 
oli Granön muistutuksesta ja sota-ajasta huolimatta unohtanut passinsa Omskiin. 
Humalainen kyläkirjuri pidätytti matkakumppanin muitta mutkitta, ja Granö jou- 
tui askaroimaan kovasti ennen kuin sai hänet vapaaksi. 

Kuukauden kestäneen työskentelyjakson aikana Granö ja Koteljnikov seurasivat 
TSarysin laaksoa aina sen suuhun saakka eli Obin laaksoon, kauas vuoriston ulko- 
puolelle. Arolaaksojen puuttomissa rinteissä Granö saattoi erottaa helpommin kuin 
metsäisillä seuduilla eri jäätiköitymisiä vastaavien kulutusjaksojen vaiheet.” 

Miesten palattua Bijskiin ja Koteljnikovin matkustettua takaisin Omskiin Granö 
päätti heinäkuun puolivälissä edetä Altain sydämeen, jäätiköille ja korkeille lumi- 
vuorille. Hän ajoi aluksi yksin hevoskyydillä Kotandäan, vanhaan Altain-tutkijoiden 


suosiman kylään, jossa hän varusti kuuden hevosen karavaanin ja palkkasi iäkkään 

Granö tuli niin hyvin toimeen paikallisen väestön kanssa, että 
ihmiset suostuivat asettumaan valokuvattaviksi. Kesällä 1915 
hän kuvasi jurttansa eteen asettuneen Sultanbai Koldajeffin 
perheen Venäjän Altain puoleisessa Tsujan-vuoristossa. 


metsästäjän Kypriän Subböotinin oppaakseen ja 16-vuotiaan Pävelin apupojaksi. So- 
dan takia apulaisten pestaaminen oli vaikeutunut, sillä hinnat ja palkat olivat nous- 
seet kaksinkertaisiksi.?"' 

Tutkimusmatkailijan telttakoti 


J. G. Granö on Altai-kirjassaan kuvannut, minkälaista tutkimusmatkailijan arki 
oli päivän taipaleen taituttua: 


Lähdin telttaani. Nostin kapeat kirstut, joissa kallisarvoisimmat ja helposti 
särkyvät tavarat säilytettiin, peräseinälle. Sivuseinälle sijotin isot ratsulaukut, 
jotka yhdessä telttojen kanssa muodostivat toisen hevoskantamuksen. Otin 
niistä esille makuuvaatteeni: ison lammasnahkaturkin, jonka taitoin kaksin- 
kerroin lattiapresenningille toisen sivuseinän ääreen patjaksi, sekä peitteen ja 
päänaluksen. Jätin esille myös pikkuturkin, siltä varalta että illemmalla, kirjot- 
taessa, tulisi vilu. 

Oma koti oli valmis! Aina samanlainen, riippumaton vaihtelevista yö- 
paikoista. Tällaisena kuin se nyt esiintyi Kara-sun unohdetussa laaksonmut- 
kassa, olin sen nähnyt lukemattomia kertoja. Jenisein latvoilla, Mongoliassa, 
Altain ulkorajalla. 

Kynttilä valaisi pientä huonetta: seiniä, ränsistyneitä matkatavaroita, 
kolmesta osasta kokoonpantuja kannatinseipäitä ja näillä lepäävää tervattua 
kurkiköyttä. Ainoastaan takanani oleva osa on pimeässä. Sillä suunnalla 
näin itsestäni muodottoman varjon, joka ulkona oleville juorusi, mitä kul- 
loinkin tein. 

Yhtä muuttumaton kuin huoneeni ja sen sisustus oli, yhtä muuttumatto- 
man samankaltaiset olivat jokailtaiset askartelut sen seinien sisällä. Kynttilä 
kului kynttilän perästä, kuukausi seurasi toista, — aina laitettiin ensin vuode, 
sitten syötiin iltanen, lopuksi piirrettiin matkakartta ja kirjoitettiin päiväkir- 


jaa. Kirjoitettiin myöhään yöhön. Teltta seisoi pimeässä ympäristössään kuin 

Tutkimusmatkailijoiden telttaelämää päivän taipaleen päätyttyä. J. G. Granön kirjoittaessa 
päiväkirjaansa Tapani Unkuri paikkaa paitaansa. Mongolia, Hangaivuoristo 1909. 


suunnaton paperilyhty, jonka sisällä joku jättiläismäinen hyönteinen kömmis- 
keli, luoden varjoa sen seiniin. Syrjäisten korpien pedot ja yön peikot, jotka 


eivät usein sellaista näe, muistavat kyllä sen valon.?? 

ap 


Kotandästa Granö johdatti retkikuntansa Katu- 
nin laaksoa seuraten aivan Altain korkeimman 
huipun, Katunin pylväiksi ja Kultaiseksi vuo- 
reksi kutsutun Belähan (4 500 metriä) rinteille 
saakka. Matkan kohokohtia oli tutustuminen 
kauniiseen Talmenjejärveen, joka oli Teletskoje- 
järven tavoin syntynyt jäätikön kasaamien ker- 
rosten sulkemaan laaksoon. 

Retkeiltyään järven ympäristössä ja kartoi- 
tettuaan sen altaan Granö eteni aivan Belähan 


juurelle. Hän teki myös retken Katunin-jääti- 


kölle, jota kutsuttiin myös alueen ensimmäisen 
tutkijan mukaan Geblerin-jäätiköksi. Jäätikkö 
oli aiempien tutkijoiden jättämien merkkien Maantieteellisen aikakauskirjan Terran 
mukaan supistunut vuodesta 1911 lähtien 150- kansi vuodelta 1915. 
200 metriä. Sieltä hän ratsasti Buhtarmän erään 

sivujoen, Belyi-Berelin laaksoon ja edelleen Argutiin laskevan Kok-sun varrelle ja 
Argutin rotkolaaksoon, joka oli Venäjän Altain jylhin.? 

Seurattuaan Argutin laaksoa sen latvoille saakka Granö suuntasi TSujan-vuoris- 
toon, joka muodosti Katunin alppien itäisen jatkon. Hän ratsasti itään Koš-agatšiin, 
jossa oli nähtävillä paljon muinaisen jäätikön merkkejä. TSujajokea ylitettäessä tapah- 
tui jälleen paha veneonnettomuus, kun voimakas virta kaatoi toisen retkikunnan 


käyttämistä veneistä. Venettä oh- 


Stipendikauden viimeisenä kesänä 1916 Hilma Granö jannut telengiitti ja Pável pelastuivat 


välissä Granöt leiriytyivät syrjäisen Yts-mongolin 
sysimustaan rotkomaiseen laaksoon. Synkkä paikka sai 
Granön miettimään, mitä tapahtuisi, jos jompikumpi 
aviopuolisoista sairastuisi yllättäen. Palytkty-köl, 
Venäjän Altai 1916. Sieltä Granö teki vielä retket muun 


tavaroita säästyi vain pieni osa.” 
Kos-agatsista retkikunta pala- 


si TSujan eteläpuolitse Kotandäan. 

muassa Uimonin-arolle sekä Argutin lisäjoen Kajirin alueelle ennen kuin vakuuttui 
siitä, että kesän ohjelma oli valmis. Hän oli havainnut kaikkialla Katunin ja siihen 
laskevien jokien laaksoissa selviä jääkauden merkkejä, joten hän saattoi luottavaisin 
mielin palata syyskuun lopulla Bijskiin.? 

J. K. V. Tuomiselle lähettämässään kirjeessä Granö totesi, että kesän 1915 mat- 
ka oli hänen tutkimusmatkoistaan kaikkein onnistunein siinä suhteessa, että se oli 


opettavaisin: 


En ole ainuallakaan matkallani saanut niin paljon vaikutteita, niin paljon 
aineksia. Jumala auttoi todellakin heikkoa matkamiestä askel askeleelta alusta 
loppuun. Suuri yksinäisyys oli minulle myös varsin terveellinen. Elämän hyöri- 
nässä ja ihmisten keskuudessa ei ole tilaisuutta hiljaisuudessa käydä tiliä itsensä 
kanssa. 

En sanoa tätä, painostaakseni sitä että olisin päässyt nyt selvyyteen tär- 
keissä ijäisyyskysymyksissä. Sanon vaan että muutamat kysymykset alkoivat 
minulle selviytyä. Tämän kesän yksinäiset illat teltassa — kaukana ihmisistä 
—, ne ovat parhaimpia muistojani vaellusvuosiltani. Toisaalta tietysti ne olivat 
ikäviä, nuo pitkät pimeät illat (sen ymmärtänet, vaikket ole tainnut olleen- 


kaan erotettuna niin kauan ja niin kauas perheestäsi), mutta sittenkin." 


Tutkimusalueen laajuuden vuoksi Granö oli käyttänyt kaksi ensimmäistä vuottaan 
miltei pelkästään aineiston keräämiseen ja tarkkojen topografisten karttojen val- 
mistamiseen. Tutkimuksen edetessä tärkeimmäksi ongelmaksi nousi päälaakson ja 
sivulaaksojen välisten yhtymäkohtien terassien sijainnin määrittely. Tämä edellytti 
tarkistusmittausten tekemistä Itä-Altain tunturiseuduilla. 

Granö aloitti viimeisen stipendivuotensa 1916 tutkimukset etenemällä kesäkuun 
puolivälissä puolisonsa Hilman kanssa Bijskistä Kumanin vuorimaahan, joka muo- 
dostaa vedenjakajan alisen Tsuly$manin ja Katunin välillä. Edjiganista Granöt eteni- 


vät osin Iljä Tungerekin ja muiden oppaiden johdattamana mutta pääosin karttojen 

ja kompassin avulla Baskausin syvään rotkolaaksoon ja edelleen Venäjän ja Mongo- 
lian rajaseudulle ja jopa eteläisen naapurivaltion puolelle.” 

Mongoliasta palattuaan Granöt ratsastivat ensin Baskausin latvalaaksoa seura- 
ten kohti alavia maita ja sitten Kurain vuorten yli KoS-agatSiin, jossa he luopuivat 
viimeisestä oppaastaan. Työskenneltyään vielä lyhyen aikaa Keski-Altailla Pestsänan 
alueella Granö katsoi viimein, että nyt hänellä oli riittävästi havaintoaineistoa johto- 
päätöstensä tueksi. Paluumatka Bijskin kautta Omskiin saattoi viimein alkaa elokuun 


puolivälissä.?'* 


Omskin koti 


Koska vuorilla ei ollut mahdollista liikkua talvisin, Granö noudatti selkeää vuosiryt- 
miä. Tutkimusmatkoille lähdettiin mahdollisimman aikaisin keväällä, ja niiltä palat- 
tiin vasta talven tehdessä liikkumisen vuoristossa mahdottomaksi. Sydäntalven aika 
käytettiin Omskissa havaintoaineiston muokkaamiseen, valokuvien kehittämiseen, 
tutkimusten kirjoittamiseen ja tulevien matkojen valmisteluun.” 

Granöt asuivat ensimmäisen vuoden Paavo-veljen isännöimän pappilan läheltä 
vuokraamassaan huoneistossa. Nuori pari viihtyi hyvin, ja Granö nautti saadessaan 
keskittyä vaimonsa avustamana tutkimustyöhön. Ystävälleen J. K. V. Tuomiselle lä- 
hettämässään kirjeessä hän kuvailee autuasta oloaan: ”Kaikki viihtymisen edellytyk- 
set ovat siis olemassa. Ja kun ajattelen, miten rauhassa saan työskennellä erikoisalal- 
lani, lämpenee oikein mieken" 

Hyvä työvire näkyi tieteellisenä tuottavuutena. Granö kirjoitti alkutalven 1914 
aikana merkittäviin saksalaisiin maantieteellisiin sarjoihin kaksi artikkelia, joissa 
hän kuvasi sekä elokuun Kaukasuksen matkan että syksyn Itä-Altain matkan tulok- 
sia. Seuraavaksi hän alkoi työstää painokuntoon vuosien 1906—09 matkoilta peräisin 
olevaa aineistoa, korkeusmittauksia ja meteorologisia havaintoja ja itineraareja.?! 

Tämän jälkeen Granö kävi käsiksi syksyn aikana kokoamaansa materiaaliin. Jo 


kevääseen mennessä hän oli kirjoittanut noin 100 sivua uutta tekstiä. Havaintoai- 

neiston käsittelyn ohella Granö valmistau- 
tui tuleviin matkoihin. Hän aloitti jo loppu- 
vuonna 1913 paikallisen mongolian kielen 
tehokurssin. Kaksi kertaa viikossa Granön 
luona vieraillut ”mulla” opetti sekä puhuttua 
että kirjoitettua kieltä. Hyvän kielipäänsä 
ansiosta Granö oppi uuden kielen niin no- 
peasti, että tuli sillä vuoden alussa toimeen 
arkisissa asioissa ja oppi pian myös vaihta- 
maan ajatuksia.?? 


Granö tutustui nopeasti Omskin ja 


Siperian toisen keskuksen Tomskin tutki- 
joihin ja viranomaisiin, joilta piti hankkia 
Äiti Alma Granö ja puoliso Hilma Granö tarvittavia matkustuslupia. Hän saavutti 
pappilan pihalla 1913. pian arvostetun aseman Siperian maantie- 

teellisissä piireissä, mitä kuvastivat valin- 
nat Venäjän Maantieteellisen Seuran ja Länsi-Siperian Maantieteellisen Yhdistyksen 
jäseneksi 1913—14 sekä epävirallinen pyyntö hakea Tomskin yliopiston maantieteen 
professuuria. 

Granö kirjoitti myös kaksi venäjänkielistä tutkimusta, jotka ilmestyivät seuraa- 
vina vuosina paikallisissa tieteellisissä sarjoissa. Näistä toinen oli Siperian tutkimuk- 
sen suurmiehen G. N. Potaninin 80-vuotispäivän kunniaksi julkaisu juhlakirja O 
znachenii lednikovago perioda dlya morfologii sev.-vost. Altaya.” 

Olo Omskissa vakiintui edelleen lokakuussa 1914, jolloin Granöt pääsivät muut- 
tamaan pappilan tontille rakennuttamaansa omaan taloon. Isännän luonnoksen 
pohjalta suunniteltu ketripuinen talo oli hyvä suoja sydäntalvella, jolloin lämpötila 
saattoi laskea yli 40 pakkasasteeseen. Nyt lämpöä tarvittiin vielä aiempaa enem- 
män, sillä nuoren parin esikoinen, Aune, oli syntynyt heinäkuussa, kun Granö oli 


serkkunsa Paavo Granön kanssa saattamassa Hildeniä Bijskiin.?” 

J. G. Granö kuvasi 1915 edellisenä vuonna Omskin suomalaisen pappilan 
pihamaalle rakennuttamansa ketripuisen talon. Talo jäi tyhjilleen seuraavan 
vuoden lopulla, jolloin Granöt joutuivat matkustamaan Suomeen. Pian se 
siirtyi suomalaisten punasotilaiden majapaikaksi ja lopulta uuden neuvosto- 
vallan omistukseen. Rakennus purettiin 1980-luvulla. 


Kesällä 1914 puhjennut ensimmäinen maailmansota vaikutti myös Granön per- 
heen elämään, sillä Omskissa ryhdyttiin jo varhain valmistautumaan sodan leviämi- 
sen varalle. Kaupungin elintarviketilanne pysyi aluksi hyvänä, mutta jo vuoden 1915 
lopulla sodan mainingit ulottuivat Siperian keskukseen saakka. Granö tilitti jälleen 


tunteitaan Tuomiselle: 

Ruoka-aineet eivät juuri ole kallis- 
tuneet, erittäinkään jauhot ja liha, 
mutta muut tarveaineet käyvät 
päivä päivältä kalliimmiksi. Jos tätä 
kehitystä jatkuu, ei Antellin sti- 
pendi kauas riitä vaikka kotonakin 
istuisi ja enimmäkseen vesivelliä 


söisi.” 


Kun Venäjän joukot menestyivät sodan 
alkuvaiheessa eteläisellä rintamalla, ne sai- 
vat paljon sotavankeja, joita sijoitettiin eri 
puolille keisarikuntaa. Osa vangeista pää- 


tyi Omskiin, jossa he saivat kulkea varsin 


vapaasti. Granö pestasi erään tšekkivangin 
avustamaan puutarhatöitä, jotka hän oli 
Kaapo sylissään Omskissa heinäkuussa 1914 syntynyt aloittanut vaimonsa kanssa heti keväällä 
esikoistytär Aune. Äiti Hilma kurkistaa kaihtimen takaa. 1915. Kotitalon ympärille istutettiin muun 
muassa poppeleita, sireeneitä jaomenapuita, 

pieni keittiöpuutarha perustettiin ja tontin muuhun vapaaseen osaan kylvettiin ma- 
talakasvuista ruohoa ja nurmikukkasia. Näin perhe sai viihtyisän lepopaikan kesän 


pölyistä kärsivässä kaupungissa.?* 


Davisilainen tulkinta Altain pinnanmuotojen synnystä 


Pelkästään stipendivuosina 1913—16 tekemänsä kolmen pisimmän tutkimusmatkan 
aikana Granö taittoi Altain vuoristossa taivalta yli 6 500 kilometriä. Jos mukaan 
lasketaan vuosina 1906—09 tehdyt matkat, hänen vuoristossa tekemiensä tutkimus- 


matkojen yhteenlaskettu pituus — juna- ja laivamatkoja lukuun ottamatta — oli lähes 

10 000 kilometriä. Kun hän oli lisäksi perehtynyt huolellisesti aluetta käsittelevään 
tutkimuskirjallisuuteen, hän oli kohonnut yhdeksi tämän laajan vuorimaan parhais- 
ta tuntijoista maailmassa.?” 

Granön 1915—16 Siperian Maantieteellisen Seuran sarjassa julkaisemat tutkimuk- 
set saivat pääosin myönteisen vastaanoton, vaikka kaikkia hänen näkemyksiään ei 
hyväksytty. Eniten vastustusta herättivät hänen tulkintansa Altain tunturiylänköjen 
synnystä ja syvien rotkolaaksojen väittäminen jäätikön uurtamiksi, sillä esimerkiksi 
tunnettu venäläinen tutkija V. A. Obrutšev katsoi niiden syntyneen maankuoren 
liikkeiden seurauksena. Kritiikin seurauksena Granö pyrki kehittämään tulkintaansa 
siten, että se otti huomioon sekä jäätikön kulutustyön että jokikulutuksen syklit.* 

Granö julkaisi Altain tutkimustensa tuloksia myös kahdessa 1916 Terrassa ilmesty- 
neessä suomenkielisessä artikkelissa Jääkauden geomorfologisesta vaikutuksesta Venäjän 
Altain Bija-alueeseen ja Jääkausitutkimukseni Venäjän Altaissa, jotka olivat luonteel- 
taan ennakkoraportteja ja tutkimusaiheen kuvauksia. Samaan aikaan hän valmisteli 
kansainväliselle tiedeyhteisölle tarkoitettua kokonaisesitystä, jonka hän oli alun perin 
ajatellut julkaisevansa saksaksi. Kun ensimmäinen maailmansota katkaisi tieteelliset 
yhteydet Saksaan, Granö katsoi parhaaksi vaihtaa julkaisukieleksi ranskan.?” 

Vuonna 1917 ilmestynyt Les formes du relief dans VAltai russe et leur genèse oli yli 
120 sivun laajuinen geomorfologinen kuvaus Altain pinnanmuodoista ja niiden syn- 
tyvaiheista. Tutkimuksessa Granö esitti, että Altain vuorimaa oli muodostunut myö- 
hemmin kuin aiemmin oli otaksuttu. Seudun syvien laaksojen vastakohtina olevat 
tasaiset tunturiylängöt olivat hänen mukaansa pitkäaikaisen kulutuksen lopputulok- 
sia. Tämän vuoksi hän kutsui niitä aluksi Davisin mukaan peneplaaneiksi, kunnes 
ryhtyi käyttämään suomenkielistä nimitystä tasaantumispinta.?* 

Sota-ajan ja Suomen Maantieteellisen Seuran talousongelmien vuoksi tutkimus 
pääsi kansainväliseen tietoisuuteen vasta 1919, jolloin se ilmestyi Fenniassa. Se sai 
hyvän vastaanoton, sillä Granö oli ensimmäinen tutkija, joka tukeutui Keski-Aasian 
ylängön syntyä selittäessään Davisin eroosiosykliteoriaan. Tärkeimmän tunnustuk- 


sen Granö sai itseltään Davisilta. Tämä totesi vuoden 1921 Geographical Reviewissä 

julkaisemassaan arviossa, että suomalai- Edellinen aukeama: Töulysmanin jäätikön uurtama rotko- 
sen maantieteilijän Granön tutkimus oli ` mainen jokilaakso oli Granön keskeisiä tutkimuskohteita. 
viime vuosien huomattavin vuorimuoto- 

jen syntyä selvittänyt työ. Samalla Davis tahtoi luonnollisesti myös sanoa, että Altai- 
tutkimukset osoittivat, että hänen näkemyksiään voitiin soveltaa yleisesti.! 

Davisin Granötä kohtaan tuntemaan arvostusta osoittaa se, että miehet olivat 
1920-luvun vaihteessa kirjeenvaihdossa ja lähettivät toisilleen teoksiaan. Granö tun- 
nusti omissa kirjeissään tuntevansa itsensä monessa suhteessa Davisin oppilaaksi, ja 
Davis puolestaan arvosti suomalaisen asettumista tukemaan häntä saksalaisen maan- 
tieteilijän Siegfried Passargen hyökätessä ankarasti eroosiosyklioppia vastaan. 

Myös monet venäläiset ja myöhemmin neuvostoliittolaiset tutkijat tutustuivat 
huolella Granön tutkimukseen. Vaikka hänen näkemyksensä eivät saaneet yksimie- 
listä hyväksyntää, ne saivat aikaan sen, että Altain pinnanmuotojen synnyn tutki- 
muksessa ryhdyttiin kiinnittämään aiempaa enemmän huomiota jäätikköjen vaiku- 
tukseen. Esimerkiksi Teletskojejärven altaan ei enää katsottu syntyneen vajoamisen 


seurauksena vaan jäätikkövirtojen uurtamana.?* 


Katkera paluu 


Granö ei ollut itse täysin tyytyväinen tutkimustensa tuloksiin. Häneltä oli mennyt 
niin paljon aikaa tutkimusalueen kartoittamiseen ja havaintomateriaalin keruuseen, 
ettei ollut ehtinyt analysoida aineistoaan kunnolla. Lisäongelmia aiheutui siitä, että 
hän oli tutkimuksen edetessä havainnut, että Davisin eroosiosyklioppi ei soveltunut 
sellaisenaan Altain pinnanmuotojen selittämiseen. Erityisesti jääkautisen jäätikön 


merkitystä olisi tullut tutkia syvällisemmin: 
Olen itse työskennellyt vuosikausia Davisin syklusopin lumoissa ja tiedän pitää 
arvossa merentakaisen mestarin teoksista saamaani opetusta. Mutta olen myös 


tietoinen niistä epäkohdista, jotka aiheutuvat siitä, että nuori, kokematon tut- 

kija, joka ei ole tietoinen tunnollisen morfografisen käsittelyn merkityksestä 
eikä vielä riittävässä määrässä tunne alueella esiintyviä geomorfologisia tapah- 
tumia, joutuu kosketuksiin viettelevän selvän ja yksinkertaisen geneettisen 


järjestelmän kanssa. 


Les formes du relief dans l'Altai russe et leur genèse oli Granölle vain eräänlainen väli- 
tilinpäätös, jonka avulla hän pyrki näyttämään, että tutkimustyö oli johtamassa mer- 
kittäviin tuloksiin. Tämä näkyi siten, että heti saatuaan tutkimuksen käsikirjoituksen 
valmiiksi maaliskuun 1916 lopulla hän vei sen henkilökohtaisesti Omskista Helsin- 
kiin Fennian toimittajalle J. A. Palmenille. Matkan syynä ei ollut epäluottamus Ve- 
näjän postilaitosta kohtaan vaan Granön yritys saada Rosenbergin stipendille kahden 
vuoden jatkoaika, jonka avulla hän olisi voinut täydentää tutkimuksiaan Altailla. 

Granön yritys ei ollut aivan vailla mahdollisuuksia, sillä erityisistä syistä suurten 
apurahojen nauttimista voitiin pitkittää toisella kaudella. Esimerkiksi Rafael Karsten 
oli saanut poikkeuksellisesti sekä Aleksanterin että kahdesti Rosenbergin stipendin 
koko 1910-luvun kestäneille matkoilleen Etelä-Amerikkaan. 

Keväällä 1916 Granön tilanne näytti hyvältä, sillä fyysis-matemaattinen osasto 
päätti Wilhelm Ramsayn ja Iivari Leiviskän lausuntojen perusteella suosittaa kon- 
sistorille uuden apurahan myöntämistä hänelle. Palattuaan Helsingistä Siperiaan 
hän oli varsin toiveikas jatkoajan suhteen, sillä hän uskoi, että osaston kanta oli jo 
muotoutunut. Hän anoi siksi edelleen virkavapautta yliopistosta ja jäi Omskiin val- 
mistelemaan seuraavan kesän tutkimusmatkaansa, jonka hän aikoi toteuttaa Kaarlo 
Hildenin kanssa.?” 

Syksyllä tilanne kuitenkin muuttui, kun Ramsayn oppilas, 1910-luvun puoli- 
maissa nopeasti kansainväliseen maineeseen kohonnut Pentti Eskola, päätti hakea 
samaa apurahaa. Hänen tavoitteenaan oli jatkaa erityisesti tektoniikkaan, stratigra- 
fiaan ja petrografiaan keskittyviä geologisia tutkimuksiaan Itä-Karjalassa. 

Fyysis-matemaattisen osaston kannan käytännössä ratkaisseen Ramsayn ja Lei- 


viskän lausunnon mukaan Granö oli täyttänyt erinomaisesti ne tavoitteet, joihin hän 


ALTAIN TUTKIMUSMATKAT 1913-16 | 133 


oli tähdännyt kolme vuotta kestäneillä Altai-tutkimuksillaan, joten myös uusi kau- 
si tuottaisi ilmeisesti ”kauniita tuloksia”. Eskolan tutkimuksilla oli kuitenkin paitsi 
huomattava tieteellinen myös suuri kansallinen merkitys, sillä Itä-Karjalan katsottiin 
kuuluvan erityisesti Wilhelm Ramsayn luoman Fennoskandia-käsitteen perusteella 
suomalaisten geologien reviiriin. Lausunnon mukaan molemmat hakijat olivat apu- 
rahan arvoisia, mutta nyt etusija oli annettava dosentti Eskolalle. Konsistori myönsi 
Eskolalle apurahan tiukan äänestyksen jälkeen.?* 

Granön oli siten jätettävä Altain tutkimukset, ”tieteen avaruudet” ja palattava 
Helsinkiin opetustehtäviin. Tämä oli hänelle raskas takaisku, sillä se merkitsi lupaa- 
via näkymiä avanneen tutkimusjakson päättymistä ja paluuta Helsinkiin. Omskin 
pappilan pihalle rakennettu koti jäi tyhjilleen joulukuussa 1916, jolloin Granö per- 
heineen matkusti Suomeen? 

Ilmeisesti pettymys olisi ollut vielä suurempi, jos Granö olisi tiennyt, että lähtö 
oli lopullinen. Lokakuun vallankumous johti siihen, että hän ei kyennyt koskaan 
palaamaan tutkimusalueelleen eikä saanut myöskään minkäänlaista korvausta Oms- 
kiin jääneestä omaisuudestaan. Altain tutkimusta hän ei kuitenkaan jättänyt koko- 
naan koskaan, sillä vuorimaa oli jättänyt hänen mieleensä pysyvät muistot ja retkillä 


koottua muokkaamatonta tutkimusaineistoa riitti vuosikausiksi.” 

J. G. Granön tutkimusmatkat Altailla, Luoteis-Mongolian 
järvialueella ja Urjanhaissa 1906—16. 

EPÄVARMUUDEN VUODET 


"Nyt otan minä askeleen, jolle ei nauraa sovi. Uskallettuahan tietysti on Tarttoon- 
lähtö, mutta uskallettua on oikeastaan koko elämämmekin, oleskelimme ja elim- 
mepä missä tahansa, — ainakin tätä nykyä. Jos katson asiaa yliopistomaantieteilijän 
silmillä, on tietysti vakinainen ja itsenäinen opettajatoiminta korkeakoulussa 
parasta, mitä yleensä voisi olla tarjona; jos aprikoisin kysymystä perheenhuoltajana, 
tulee minun muistaa, että tätä nykyä olen täällä palkaton dosentti. Ja vaikkapa 
katsoisin asiaa isänmaalliselta kannalta ja arvioisin kykyni pari kertaa suurem- 
maksi kuin mitä se todellisuudessa on, niin olisi tulos sama: suurempi ilo olisi 
maallemme siitä, jos kunnialla edustaisin suomalaista tiedettä eestien maassa kuin 
jos jatkuvasti pänttäisin matemaattista maantiedettä ja kartografiaa täkäläisten 


Gg aa a. Väli 
discipulusten päihin. 


J. G. Granö kirjoitti 1919 ilmestyneen Tietosanakirjan kymmenenteen osaan laajan artikkelin Venäjästä. 
Samana vuonna hän työskenteli myös Suomen kuntia monipuolisesti esittelevän Suomenmaan toimitus- 
kunnassa ja laati käsikirjoitusta teoksen Uuttamaata koskevaan osaan. 


€” VAIKEA AIKA 


Pohjoinen Rautatiekatu 11 


Tutkimusrahoituksen loppuminen oli Granölle raskas takaisku sekä tieteellisesti että 
käytännöllisesti. Laajan havaintoaineiston kokoamisen jälkeen hän oli ehtinyt työs- 
tää materiaalia niin paljon, että oli kehittynyt tutkijana uudelle tasolle. Pyrittyään 
aluksi vain soveltamaan W. M. Davisin eroosiosyklioppia hän oli vähitellen ymmär- 
tänyt, että se ei tarjonnut ratkaisua kaikkiin esille nousseisiin kysymyksiin. Hän oli 
alkanut luoda omaa peneplaanimuodostuksen teoriaa, joka otti Davisin tulkintaa 
enemmän huomioon jäätikön toiminnan merkityksen. Tämä työ jäi nyt kesken, sillä 
hypoteesien testaaminen olisi vaatinut uusia tutkimuksia paikan päällä.” 

Nopea paluu Helsinkiin merkitsi myös sitä, että Granö joutui taloudellisesti ah- 
taalle. Suuri osa hänen omaisuudestaan oli kiinni Omskiin jääneessä talossa, joten 
hän joutui miettimään tarkoin, miten turvata perheen elanto. Hänellä ei ollut kevät- 
lukukaudella 1917 muuta vakituista palkkavirkaa kuin maantieteen laitoksen assis- 
tentuuri, sillä dosentin tehtävästä hän sai vain opetuspalkkioita. Kun maantieteeseen 
ei ollut vapautumassa uusia yliopistovirkoja, hän joutui sekä miettimään vaihtoehtoja 
tutkijan uralle että hankkimaan lisäansioita sivutöillä.*? 

Toimeentulohuolia lisäsi se, että Helsinki alkoi vuodenvaihteessa 1917 kärsiä 
aiempaa pahemmin maailmansodan vaikutuksista, erityisesti asuntopulasta ja nälän- 
hädästä. Sota oli pysäyttänyt rakennustoiminnan, mutta kun kaupungin väkiluku 
jatkoi tasaista kasvuaan, ihmiset joutuivat asumaan osin ala-arvoisissa oloissa. Ti- 


lannetta pahensi se, että lähes kaikki elintarvikkeet olivat tulleet 1916 säännöstelyn 

A 


nu 


Palattuaan Suomeen loppuvuonna 1916 Granö osti kulmahuoneiston Asunto-osakeyhtiö Kotirinteestä 
Pohjoisen Rautatiekadun ja Nervanderinkadun kulmauksesta. 


piiriin. Seuraavana vuonna elintarvikepula paheni, kun Helsinkiin virtasi runsaasti 
uutta väkeä etelärannikon linnoitustöiden päätyttyä. Erityisesti sokerista, maidosta, 
voista ja viljasta oli suuri puute.” 

Granöt joutuivat kärsimään elintarvikkeiden vähyydestä muiden helsinkiläisten 
tavoin, mutta heidän asuntokysymyksensä ratkesi jo vuoden 1916 viimeisenä päivä- 
nä. Tuolloin he ostivat osakehuoneiston Asunto-osakeyhtiö Kotirinteestä Pohjoisen 
Rautatiekadun ja Nervanderinkadun kulmasta. Suomenkielisten kansakoulunopet- 
tajien omaksi talokseen 1910-luvun alussa rakennuttaman jugendlinnan oli suunni- 


tellut arkkitehti Usko Nyström. 

Granön perheen palattua Suomeen tammikuun alussa 
1917 syntynyt Granön toinen tytär sai Altain vuosien 
muistoksi etunimet Siine ja Taiga. 


Oman kodin hankkiminen ajoittui 
hyvin, sillä perhe kasvoi vain muutaman 
viikon kuluttua yhdellä jäsenellä, kun 
Granöt saivat ”pienen kalliinajan lisäyk- 
sen, pikku tyttösen (n:o 2) hahmossa”. 
Altain aikojen muistoksi tytär sai kas- 
teessa etunimet Siine ja Taiga. 

Granö palasi maantieteen laitokselle 
jatkamaan assistentin ja dosentin töitä. 
Sopeutuminen vanhoihin tehtäviin vei 
oman aikansa, sillä tutkimustyön kat- 
keaminen kaiversi mieltä ja ajatukset 
karkasivat vähän väliä Altain maisemiin. 
Vähitellen varsinkin luennot alkoivat 
jälleen maistua, ja opetustyö pääsi kun- 
nolla käyntiin. ?* 

Kasvavan perheen paineessa Granö 
pohti myös vakavasti opettajanuralle 


suuntautumista, minkä vuoksi hän ryh- 


tyi jatkamaan 1900 lopettamiaan kasvitieteen cum laude -opintoja professori Fredrik 


Elfvingin ja assistentti Karl Boldtin johdolla. Granö katsoi järjestelmällisten kasvi- 


tieteellisten opintojen olevan välttämättömiä myös maantieteen tutkimus- ja opetus- 


työn kannalta, mutta tälläkin kertaa ne jäivät kesken. Hän päätti kevätlukukauden 


aikana, että tyytyy pysymään kasvitieteen harrastajana.” 


Vaikka Granö hylkäsi ajatuksen vakituiseksi opettajaksi ryhtymiseksi, hän 


jatkoi neljä vuotta aiemmin lopettamiaan maantieteen aineenopettajan tehtäviä 


Helsingin suomalaisessa jatko-opistossa ja Helsingin suomalaisen tyttökoulun yli- 


opistoon johtavilla jatkoluokilla. Samalla hän mietti mahdollisuutta siirtyä maan- 


tieteen oppikirjojen kirjoittajaksi. Hän oli koulutyönsä aikana havainnut, ettei 

Aamupäiväkahvit Karjalohjalla 
1918. Aune, Hilma ja Kaapo 
Siine sylissään. 


markkinoilla ollut yhtään kunnollista maantieteen oppikirjaa. Hyvän oppikirjan me- 
nekki olisi siten ollut taattu.?* 

Granö jatkoi vanhaa yliopisto-opettajien perinnettä, jonka mukaisesti kesät oli 
pyhitetty virkistäytymiseen sekä omiin tutkimuksiin ja kirjallisiin töihin. Yliopisto- 
opetuksen päätyttyä keväällä 1917 Granöt jättivät Helsingin kesäkuukausien ajaksi. 
Hän oli jo alkuvuonna ehtinyt vuokrata kesähuvilan Karjalohjalta mutta perunut 
varauksen keväällä, kun Jyväskylän kesäyliopiston vetäjät tarjosivat hänelle ”kesä- 
professuuria”. Jyväskyläläisten luovuttua opetuksen järjestämisestä elintarvikepulan 
vuoksi Granö joutui etsimään uuden loma-asunnon. Valinta osui luonnonkauniiseen 
Kuhmoisten kuntaan, josta hän vuokrasi Pasin talon noin kuusi kilometriä kirkon- 
kylästä pohjoiseen. 

Kesä 1917 oli vuoden 1901 jälkeen ensimmäinen kesä, jonka Granö vietti koti- 
maassa. Hän nautti hiljaisesta maalaiselosta, joka tarjosi perheelle rauhan kiireisen 


kevään ja Siperian-vuosien jatkuvan matkustelun jälkeen. Hän saattoi rentoutua, har- 

joittaa pientä puutarhaviljelyä ja harrastaa lempipuuhaansa kalastamista. Toki lomaan 
mahtui myös kirjallisia töitä ja tieteellistä puuhastelua, sammalien ja jäkälien tutki- 


musta E. A. Wainion näytekokoelman, mikroskoopin sekä käsikirjojen avulla. 


Murrosvaihe 


Kesän jälkeen Granöt palasivat Helsinkiin, jossa ilmapiiri oli kireä. Maaliskuun val- 
lankumous oli lopettanut Venäjän keisarikunnan ja työntänyt syrjään myös Suomen 
vanhat vallanpitäjät kenraalikuvernööri Frans Albert Seyn ja senaatin talousosaston 
varapuheenjohtaja Mihail Borovitinovin. Venäjällä valtaan noussut väliaikainen hal- 
litus oli pyrkinyt pitämään Suomen olot vakaina, sillä maassa oleva 100 000 miehen 
vahvuinen venäläinen sotaväki oli vallankumouksellista. Siksi se oli suostunut por- 
varillisten puolueiden vaatimukseen ja antanut niin sanotun maaliskuun manifestin, 
joka kumosi helmikuun manifestin ja muut valtakunnan yhtenäistämispolitiikan 
mukaiset lait ja asetukset." 

Maaliskuun manifesti palautti Suomelle perustuslailliset oikeudet, mutta se oli 
voitto myös väliaikaiselle hallitukselle. Ottamalla manifestin vastaan suomalaiset hy- 
väksyivät väliaikaisen hallituksen tsaarin vallan perijäksi. Manifesti ei tuonut Suo- 
meen yhteiskuntarauhaa. Venäläinen sotaväki liikehti edelleen kurittomasti, ja porva- 
rillisten puolueiden ja sosiaalidemokraattien mielipiteet maan asioiden hoidosta poik- 
kesivat suuresti toisistaan. Työväestöä ärsyttivät työttömyys, inflaatio ja nälänhädäksi 
kehittyvä elintarvikepula. Lakot yleistyivät nopeasti teollisuudessa ja maataloudessa. 

Marraskuussa 1917 bolsevikit syrjäyttivät Pietarissa lähes verettömässä vallan- 
kaappauksessa väliaikaisen hallituksen. Vallankumouksen vaikutukset tuntuivat vä- 
littömästi Suomessa, kun lokakuussa pidetyissä eduskuntavaaleissa tappion kärsineet 
sosiaalidemokraatit alkoivat kääntyä luokkataistelun kannalle. Maahan julistettiin 
yleislakko, jonka aikana eduskunta päätti ottaa korkeimman vallan käsiinsä. Se vah- 
visti uudet kunnallislait sekä kahdeksan tunnin työaikalain. Vallankaappauspäätök- 


sen puolue perui viime hetkellä.”? 

Vallankumouksen leviämistä Suomeen pelännyt ja Saksan tukeen luottanut 
P. E. Svinhufvudin senaatti antoi 4. joulukuuta 1917 itsenäisyysjulistuksen, jonka 
eduskunta hyväksyi kaksi päivää myöhemmin. Leninin johtaman kansankomis- 
saarien neuvoston tunnustettua asian vuoden viimeisinä tunteina Suomen itsenäi- 
syys sai nopeasti kansainvälisen hyväksynnän. 

Itsenäistyminen ei ratkaissut maan sisäisiä ongelmia, ja Suomi ajautui tammi- 
kuun lopulla 1918 veriseen sisällissotaan. Rauha palautui vasta toukokuun puoli- 
välissä Mannerheimin johtamien valkoisten joukkojen valloitettua Tampereen, 
saksalaisen avustusretkikunnan miehitettyä Helsingin ja viimeisten punaisten 
sekä venäläisten joukkojen poistuttua maasta. 

Granöt elivät koko murroskauden 1917—18 tapahtumien ytimessä Helsingin 
kodissaan, jonne he palasivat Kuhmoisista loppukesällä. Paluuseen ei olisi ollut 
kiirettä, sillä yliopisto päätettiin pitää suljettuna syyslukukaudella 1917 elintar- 
viketilanteen huonontumisen ja Baltiassa olevien Saksan joukkojen nopean ete- 
nemisen vuoksi. Ratkaisusta ei koitunut syksyllä 1917 yliopistonlehtorin palkkaa 
vastanneen dosenttistipendin saaneelle Granölle taloudellista haittaa, sillä dosent- 
tien toimeentulon turvaamiseksi heille taattiin palkkiot ilman opetusta. Maantie- 
teen laitoksen assistentuurin hän joutui kuitenkin jättämään vuoden lopussa, sillä 
hän oli luvannut luovuttaa sen Wilho Sjöströmille, jos saa dosenttistipendin.' 

Vapauduttuaan opetusvelvollisuuksista Granö pyrki hankkimaan lisäan- 
sioita kirjoitustehtävistä. Hän ryhtyi suunnittelemaan matkakirjaa Altain koke- 
muksista, mutta koska siitä ei siunaantunut välittömiä ansioita, hän astui 1917 
Tietosanakirja Oy:n palvelukseen kirjoittamaan maantieteellisiä artikkeleita 
suuren kymmenosaisen Tietosanakirjan eli ”ison mustan” viimeisiin osiin. Hä- 
nen osakseen tulleista yksittäisistä hakusanoista merkittävin oli Venäjä, johon 
hän laati maan luontoa, väestöä ja asutusta, elinkeinoja ja liikennettä sekä kult- 
tuuria koskevan osuuden. Paljon perustutkimusta vaatinut noin 90 000 merkin 
laajuinen teksti antoi hyvän kuvan myrskyisään vaiheeseen ajautuneen itäisen 


suurvallan oloista.” 

Samoihin aikoihin Granö kytkettiin mukaan Kustannusosakeyhtiö Otavan jul- 
kaisemaan ja Theodor Homenin toimittamaan tietokirjahankkeeseen Itä-Karjala ja 
Kuollan Lappi suomalaisten luonnon- ja kielentutkijain kuvaamana. Hän suhtautui 
”hieman Suur-Suomi-haihatteluna” pitämäänsä hankkeeseen varauksellisesti, sil- 
lä hän vieroksui Suomen tutkijapiireissä yleistä pyrkimystä siirtää valtionraja kauas 
itään. Hän otti kuitenkin vastuulleen sekä teoksen toimitusvaliokunnan jäsenyyden 
että Kuolan niemimaan kuvauksen, kun työn suunnitellut geologi Väinö Tanner oli 
punaisten vallankaappauksen pelästyttämänä siirtynyt pikaisesti Ruotsiin. * 

Granö kantoi päävastuun Kuolan niemimaata käsittelevän osan laadinnasta teh- 
den karttoja ja kirjoittaen johdannon lisäksi muun muassa merta, valosuhteita ja 
ilmastoa sekä väestötilastoja koskevat tekstit. Hän kokosi myös venäläisistä lähteistä 
kaiken Itä-Karjalaa koskevan aineiston ja kirjoitti sitä käsittelevän osan alkutekstin. 
Työ piti tehdä salaa, sillä Venäjän uudet vallanpitäjät eivät katselleet suopeasti maan 
suomalaisalueita koskevan julkaisun valmistelemista.?? 

Akateeminen työ oli tarkoitus aloittaa vuoden 1918 alussa, mutta tammikuun lo- 
pulla puhjennut valkoisten ja punaisten välinen sisällissota sulki yliopiston huhtikuun 
puoliväliin asti. Granö kannatti laillista valkoista hallitusta ja noudatti empimättä 
Suomen virkamiesyhdistyksen keskusjohtokunnan kehotusta, jonka mukaan virka- 
miesten ei pitänyt olla missään tekemisissä kansanvaltuuskunnan kanssa. Hän keskit- 
tyi sotakuukausien aikana kirjallisiin töihin ja perheen arkipäivän turvaamiseen. ”* 

Sisällissodan aika sujui Granön perheen osalta suuremmitta vaikeuksitta. Vaikka 
Helsingin ruokatilanne oli huonontunut jo syksyllä, heillä asiat olivat varsin hyvin, 
kiitos jo kesällä alkaneen varautumisen talven yli elämiseen. Voita, silavia, perunoita, 
silakoita, sieniä, vihanneksia ja marjoja oli varastoituna eri puolilla asuntoa, kellaria ja 
ullakkoa niin paljon, että jotakin olisi voinut antaa myös niille, ”jotka revolveri kädessä 
kohteliaimmin pyytävät exproprioida pienen annoksen sitä tai tätä suuhun sujuvaa”. 

Maidon vähyys muodosti kuitenkin pienten lasten vuoksi sellaisen uhkatekijän, 
että vanhemmat joutuivat vakavasti miettimään maaseudulle siirtymistä siltä varal- 


ta, että maidon jakelu lopetettaisiin kokonaan. Maidon riittävyydestä huolestuneet 

vanhemmat olivat autuaan tietämättömiä siitä, että perheen lapset kärsivät osin lak- 
toosi-intoleranssista. 

Elintarvikkeiden niukkuuden ohella eniten huolta aiheuttivat tietämättömyys 
maan kohtalosta ja yleinen turvattomuus. Punaisten odottamattomien vierailujen 
varalta Granö piilotti 1906 hankkimansa Mauser-pistoolin olohuoneen lattiaa mat- 
tona peittäneen Siperiasta tuodun ison karhuntaljan pään sisään. Talja pysyi perheen 
matkassa 1940-luvulle asti, jolloin se karvansa menetettyään vietiin vähin äänin kaa- 
topaikalle.?9 

Granön perheen ja muiden valkoisten kannattajien piina-aika päättyi vasta va- 
jaan kolmen kuukauden kuluttua, kun saksalaiset joukot kenraali Rädiger von der 
Goltzin johdolla valloittivat Helsingin 12.—13. huhtikuuta. Granö saattoi seurata ai- 
tiopaikalta kotinsa ikkunasta saksalaisten etenemistä: ”Saksalaiset asettivat kuula- 
ruiskun ikkunamme alle ja soittelivat sillä ”prestissimo” tahdissa hyvän aikaa Heikin 
puistoon (AT: nyk. Mannerheimintielle) päin. Haavoittuneita kannettiin, mutta suu- 
rempaa tuhoa ei meidän kohdallemme ollut.” 

Varmuuden vuoksi juuri valtauspäivänä syntyneen perheen kolmannen tyttären 
Eevan korisänky sijoitettiin kylpyammeeseen turvaan harhaluodeilta.?!! 

Valkoisten siirrettyä päämajansa pääkaupunkiin Granö kytkettiin toukokuun 
alussa mukaan sen suunnittelutehtäviin. Hänen työnsä liittyi todennäköisesti niihin 
valmisteluihin, joita päämajassa tehtiin Itä-Karjalan kysymyksen ja Suomen ja Neu- 
vosto-Venäjän rajan vetämisen suhteen. Analyyttisenä tutkijaluonteena hän toimi 
hyvänä vastavoimana monelle turhan innokkaalle itärajan vetäjälle. Kaiken kiireen 
keskellä hän sai filosofian tohtorin arvon toukokuun lopulla?! 

Astuminen päämajan palvelukseen takasi Granölle päivittäisen ruoka-annoksen, 
mikä helpotti koko perheen tilannetta. Maan elintarviketilanne oli vaikein juuri ke- 
väällä 1918, jolloin suomalaisten oli tultava toimeen oman maan elintarviketuotan- 
non turvin. Esimerkiksi viikoittain jaetun leipäannoksen määrä tippui kesään 1918 
mennessä noin 700 grammaan. Kun kansanravitsemus oli laajalti lähinnä leivän va- 


rassa, määrä merkitsi todellista nälkäkuuria? 

Kesäkuun alussa perheen naisväki, Hilma Granö sekä Aune, Siine ja Eeva, jät- 
tivät nälkää näkevän Helsingin ja matkustivat Karjalohjalle, missä he viettivät Puu- 
järven kylässä kesän 1918. Seutu oli tunnettu luonnonkauneudestaan, vaihtelevista 
maisemistaan ja kalaisesta järvestään. Isä J. G. kykeni vapautumaan päämajan tehtä- 
vistä vasta heinäkuun alussa, jolloin hän liittyi muun perheen joukkoon. Ruokavalio 
koostui pääosin perunoista, sienistä ja perheenpään pyytämistä kaloista, joten uutta 
satoa odotettiin hartaasti.?* 

Granön lomasta ei tullut pitkäaikaista, sillä hän joutui palaamaan pääkaupun- 
kiin elokuun puolivälissä. Työtehtävien lisäksi hänellä riitti tarmoa myös maanpuo- 
lustustyöhön, sillä hän liittyi syksyllä eräiden nuorten yliopistonopettajien kanssa 
juuri muodostettuun tarkka-ampujapataljoonaan, jonka harjoituksia johti vänrikki 
Gustaf Forsgren. Osasto sai Granön vanhan opettajan J. E. Rosbergin syttymään 
maanpuolustustyöhön niin tarmokkaasti, että hänen esityksestään Helsingin yliopis- 
toon perustettiin joulukuussa opettaja-, virkamies- ja palveluskunnasta oma suojelus- 
kuntaosasto, yliopistokomppania. Pian myös Teknillisen korkeakoulun opettajilla ja 
palvelusmiehillä oli mahdollisuus liittyä komppaniaan? 

Yliopistokomppania aloitti välittömästi harjoitukset, mutta alusta lähtien pidet- 
tiin selvänä, että sen päätarkoituksena oli hyvällä esimerkillä vaikuttaa opiskelevaan 
nuorisoon, ”joka ei ollut astunut lippujen alle niin lukuisasti kuin oli toivottu”. Alku- 
vuonna komppanian vahvuus nousi Rosbergin mieliksi 130:een, mutta into laantui 
pian. Granö osallistui ryhmäpäällikkönä komppanian toimintaan ja saavutti erityi- 
sen alipäällystökurssin käytyään alkuvuonna 1919 kersantin arvon? 

Granö itse piti sotilasuransa huipennukseksi jääneitä kersantin natsoja osoituk- 
sena siitä, kuinka sekaisin maailmankirjat olivat: ”Mikä merkillinen aika! Olisinko 
viime vuonnakaan uskonut, että minusta milloinkaan tulisi kersantti ja rekryyttien 
opettaja!” 

Koko perheen palattua pääkaupunkiin alkoi taas varautuminen talven varalle. 
Vaikka pahin nälänhätä oli jo ohitse, Granöt ajattelivat pelonsekaisin tuntein pit- 


kiä talvikuukausia ja pyrkivät jälleen varastoimaan talteen niin paljon erilaisia ruoka 

STE 


Yliopiston suojeluskuntakomppania poistuu vuonna 1919 Senaatintorilla pidetystä toukokuun 16. päivän 
paraatista marssien pitkin Hallituskatua, nykyistä Yliopistokatua. 


tarvikkeita kuin vain oli mahdollista. Ystävälleen J. K. V. Tuomiselle lähettämässään 


kirjeessä hän paljasti pelkojaan: 


Kaikesta päättäen on vaikea talvi tulossa. Ei ainakaan tavallisen pikkueläjän 


auta muu kuin käydä nälkää näkemään. Pelastusta ei näy, napiseminen ei auta. 

Vakava hätä on käsissä; sen tuntee itse kukin kotonaan, sen näkee ihmisten 
kasvoissa. Parempaa maaperää ei sosiaalisilla levottomuuksilla voisi olla. 
Mikäli asia koskee erikoisesti tämän kyhääjää, olen koettanut kerätä va- 
rastoon voimieni mukaan. Perunoita ja juurikkaita on tietysti suuret kasat, 
on vähän jauhojakin, mutta rasvasta on puute, niin voista kuin sianlihasta. 
Maitoa ovat pienet saaneet toistaiseksi osansa. Mutta näkee heidänkin kas- 


voistaan sen, ettei ravinto ole riittävä tai oikeammin: kyllin ravitseva.” 


Tuominen oli ilmoittanut kykenevänsä auttamaan ystäväänsä lähettämällä Helsin- 
kiin leipää ja muita ruokatarvikkeita. Granö kieltäytyi tarjouksesta vetoamalla viran- 
omaisten kieltoihin ja tarkastuksiin, joilla pyrittiin ehkäisemään ruoan mustan pörs- 
sin kauppaa. Toimelias Tuominen keksi kuitenkin keinon viranomaisten harhautta- 
miseksi. Hän postitti Granölle Adolph Wüllnerin isokokoisen teoksen Lehrbuch der 
Experimentalphysik, jonka sivut hän oli ulkoreunoja lukuun ottamatta kaivertanut 
pois ja täyttänyt näin syntyneen ison onkalon voipaketilla. Kun Granö paketin lä- 
hetekirjeestä oivalsi, minkälaisesta fysiikan kirjasta oli kysymys, hän järjesti koko 


perheelle yhteisen riemuhetken: 


Toin paketin kotiin, aukaisin sen kaiken kansan — suurten ja pienten — läsnäol- 
lessa. Ulkoapäin Wällner kuin Wällner! Mutta sitten kirja avattiin ja....!!” 

Kuvailukykyni ei riitä pitemmälle. Pääasia on minä, he, me kaikki yhdes- 
sä olemme tuota rakasta Wällneriä suurella hartaudella lukeneet, niin kuin 
ainoastaan sota-ajan suomalaiset voivat sen tehdä. Olemme sitä lukeneet, 
siihen syventyneet. Parempaa sota-ajan kirjallisuutta ei voi ajatella. Se on ”sel- 
lainen teos, ettei sitä mielellään laske käsistään”, ennen kuin on sen kannesta 
kanteen lukenut”. Kerrassaan sulavasti kirjoitettu! 


Kiitollisuutemme vaivannäöstäsi on suuri. Kun ajattelen yksistään sitä- 


kin, miten suuri vaiva Sinulla on ollut sahautua tuon paksun ”knigan” läpi, 


niin tunnen muutakin kuin kiitollisuutta, tulen suorastaan liikutetuksi.? 

Siirtyminen kustannusalalle 


Granö jatkoi 1918 työtään Tietosanakirja Oy:ssä, jossa hän lukuisten tietosanakir- 
ja-artikkelien kirjoittamisen lisäksi suunnitteli J. E. Rosbergin johtaman toimitus- 
kunnan jäsenenä uuden valtion kuntia esittelevää Suomenmaa-kirjasarjaa. Vuonna 
1919 ilmestymään alkanut teos oli suuri isänmaallinen hanke, jonka tekemiseen 
pyrittiin viranomaisten lisäksi valjastamaan koko valistunut kansa. Zacharias To- 
peliuksen 1800-luvun puolivälissä toimittaman Finland framstäldt i teckningar 
-teoksen tapaan jokaiseen Suomen kuntaan lähetettiin kyselylomakkeita paikka- 
kuntien oloja tuntevien henkilöiden täytettäviksi.?” 

Granö ehti lopulta laatia vain alustavan käsikirjoituksen teossarjan Uuttamaa- 
ta koskevaan osaan ja piirtää maakunnasta korkokuvakartan. Syventyminen mit- 
tavaan hankkeeseen antoi hänelle kuitenkin paljon sellaista kokemusta, josta oli 
hyötyä tulevissa töissä. 

Tärkeimmäksi kustannusalan työnantajaksi tuli kuitenkin WSOY, jonka 
palvelukseen Granö siirtyi Jalmari Jäntin aloitteesta. Bulevardin kirjankustan- 
tamossa hänen tärkeimpänä tehtävänään oli kirjoittaa laaja teos Altain matkojen 
kokemuksista, mutta hän joutui vastaamaan myös muista töistä. Tehtävää oli 
niin paljon, että hän päätti vuoden 1918 lopulla, että nyt oli aika lopettaa voi- 
mien hajottaminen, heiluminen ”koulun ja tieteen ja monen muunkin homman 
valilla" A 

Granö oli jo luopunut koulunopettajan tehtävistä ja maantiedon oppikirjan 
kirjoittamisesta, mutta nyt hän mietti myös tieteellisen työn jättämistä. Hän oli 
pohtinut vakavasti jatkavansa Altain tutkimustyötä Kordelinin säätiön myöntä- 
män rahoituksen turvin, minkä vuoksi hän oli anonut virkavapautta yliopistosta 
kevätlukukauden 1919 ajaksi. Koska ratkaisu merkitsi dosenttistipendin menettä- 
mistä, hän vakuuttui kevään aikana siitä, että vaikeassa taloudellisessa tilanteessa 
oli ”jotenkin mahdotonta antautua rakkaan spesiaalikysymyksen käsittelyyn koko 
työvoimallaan”. Siksi oli paras keskittyä palvelemaan kustannusmaailmaa, joka 


tarjosi kohtuulliseen työmäärään nähden hyvän palkan.?” 

Kilpisen huvila Karjalohjan Puujärvellä. 

Kirjoitustyöt keskeytyivät maaliskuun 1919 alkupuolella. Tuolloin maailman- 
laajuisesti kymmenien miljoonien ihmisten hengen vieneen espanjantaudin kolmas 
aalto saavutti Suomen ja iski myös Granön perheeseen. Ensin sairastui perheenpää, 
sitten lapset yksitellen ja lopulta myös äiti. Lapset selvisivät vähimmin vaivoin, muu- 
taman päivän lepäämisellä, sen sijaan Hilman kunto heikkeni uhkaavasti. Granö oli 
itse vuoteessa neljä päivää, lisäksi ”saman verran kamariherrana”. Sairaus aiheutti liki 
40 asteen kuumeen, suuria kipuja ei ollut, mutta jälkitautina ollut paha yskä hirvitti 
vanhempia. Kaiken kaikkiaan espanjantauti vaivasi perhettä kolmen viikon ajan. 

Kesän 1919 Granöt viettivät jälleen Puujärvellä Karjalohjalla. Loma sujui van- 
haan malliin rentouttavan yhdessäolon, puutarhanhoidon, kalastuksen, lukemisen ja 
kirjoitustöiden merkeissä heinäkuun lopulle saakka, jolloin se keskeytyi yllättäen. 


Granö sai tarjouksen, josta hän ei voinut kieltäytyä. 

Hl zszäu RATKAISU 


Kutsu Tarton yliopiston professoriksi 


Venäjän keisarikunnan romahtaminen avasi Suomen tavoin Virolle tien itsenäistymi- 
seen. BolSevikkien oli ollut pakko luovuttaa Brest-Litovskin rauhassa maaliskuussa 
1918 Viro Saksalle, mutta Saksan romahdettua saman vuoden marraskuussa puna- 
armeija pyrki valloittamaan maan takaisin. Hyökkäys käynnisti Viron vapaussodan, 
joka päättyi runsaan vuoden kuluttua osin suomalaisten vapaaehtoisten voimin viro- 
laisten voittoon. Viro ja Neuvosto-Venäjä solmivat vuoden 1919 lopulla välirauhan ja 
seuraavana vuonna Tarton rauhan, jossa ne tunnustivat toisensa.” 

Jo sotatoimien aikana Virossa ryhdyttiin toimiin Tarton yliopiston avaamiseksi 
mahdollisimman nopeasti. Virolaisten tavoitteena oli kansallistaa Kustaa II Aadolfin 
Ruotsin valtakunnan kaakkoisnurkkaan 1632 perustama yliopisto, jonka opettajat 
tulivat pääosin Saksasta. Pitkiä kausia suljettuna ja lakkautettuna ollut yliopisto oli 
avattu 1802 uudelleen saksankielisenä venäläisenä yliopistona. Se kehittyi voimak- 
kaasti vuosisadan alkupuolella, jolloin siellä toimivat muun muassa galvanoplas- 
tiikan keksijä Moritz Hermann Jacobi, evoluutioteorian ja embryologian kehittäjä 
Karl Ernst von Baer, fysikaalisen kemian perustaja, suolaefektien löytäjä Wilhelm 
Ostwald sekä veren maksoittumisen käymisteorian ja verensiirron perusteiden laatija 
Alexander Schmidt. 2" 

Yliopiston opetuskieli oli saksa vuoteen 1893, jolloin sen tilalle tuli venäjä. Ope- 
tuskielen vaihdos liittyi vuosisadan lopulla voimistuneeseen venäläistämispolitiik- 


kaan, minkä seurauksena yliopiston tieteellinen taso laski. Opiskelijat olivat aluksi 

pääosin ruotsalaisia, suomalaisia, inkeriläisiä ja saksalaisia; virolaisten osuus kasvoi 
vain hitaasti.” 

Venäläisen yliopiston lakkauttaminen vuoden 1918 keväällä mahdollisti uuden 
Tarton saksalaisen provinssiyliopiston synnyn. Se avattiin syyskuussa 1918 mutta 
suljettiin jo runsaan kahden kuukauden kuluttua, jolloin se luovutettiin Viron väli- 
aikaisen hallituksen muodostamalle komissiolle. Se puolestaan nopeutti jo käynnis- 
tämiään toimia oman vironkielisen yliopiston perustamiseksi.?” 

Joulukuun 1. päivänä 1919 — vapaussodan vielä riehuessa — avatun Tarton yliopis- 
ton tärkeänä tehtävänä oli yleisten akateemisten tavoitteiden ohella yhtenäistää uutta 
Viron kansakuntaa ja luoda sille omaa kulttuuria. Yliopistoon perustettiin seitsemän 
tiedekuntaa, joista yksi oli astronomis-geologinen tiedekunta. Sen oppiaineisiin kuu- 
lui astronomian, meteorologian, geologian ja mineralogian ohella maantiede. Viro- 
lainen Elmar Rosenthal Varsovan yliopistosta oli ehdolla meteorologian professoriksi, 
ja hänen oletettiin ottavan haltuunsa myös maantieteen oppituolin. Rosenthal kuoli 
kuitenkin yllättäen 1919, joten kumpikin oppituoli jäi vaille haltijaa.?* 

Venäjän vallan aikana virolaisille tiedemiehille ei ollut tarjoutunut professuureja 
Tarton venäjänkielisessä yliopistossa, mutta monet heistä olivat työskennelleet keisa- 
rikunnan puolella. Sieltä heitä alkoi siirtyä Tarttoon, mutta aluksi vain 19 yliopiston 
kaikkiaan 52 professuurista saatiin täytetyksi virolaisin voimin. Muut uudet profes- 
sorit tulivat pääosin Venäjältä, Saksasta, Ruotsista ja Suomesta, josta virolaiset kut- 
suivat jo läheisen kielisukulaisuuden vuoksi mielellään tutkijoita. Suomesta saapui 
kaikkiaan kahdeksan professoria, joista yksi oli J. G. Granö.” 

Miksi juuri Granö kutsuttiin Tarton yliopiston professoriksi, on jäänyt osin ar- 
voitukseksi. Se tiedetään, että Tarton yliopiston kuraattori eli kansleri Peeter Pöld 
vieraili heinäkuussa 1919 Helsingin yliopistossa keskustelemassa mahdollisuuksista 
nimittää uusiin professuureihin suomalaisia tutkijoita. Eräästä päiväämättömästä 
luonnoksesta käy ilmi, että maantieteen oppituolin haltijaksi ehdotettiin kahta suo- 


malaista: Iivari Leiviskää ja J. G. Granötä." 

Lyhyt ehdollepano suosi Granötä. Kun Leiviskää luonnehdittiin vain ”her- 
rasmieheksi”, Granön ansioita kuvattiin vuolaasti: Osasi venäjää, oli tutkinut Si- 
periaa, oli miellyttävä ja kirjoittanut huomattavia tutkimuksia. Granön puolesta 
puhui myös kielitieteilijä Heikki Ojansuun 23.7.1919 Tarton yliopiston kanslerille, 
kasvatustieteen professori Peeter Pöllulle, lähettämä kirje, jonka mukaan ”maan- 
tieteen professoriksi olisi dosentti Granö erittäin ansioitunut, jos hän vain suostuu 
lähtemään”.?*! 

Granön saamat hyvät puoltolauseet vakuuttivat Tarton yliopiston johdon. Yli- 
opiston väliaikainen dekaani Johannes Piiper lähetti elokuussa Granölle virallisen 
kutsun tulla Tarttoon professoriksi. Granö otti kutsun vastaan yllättävän nopeas- 
ti. Tarttolaisen Postimees-sanomalehden elokuun 26. päivän numero tiesi kertoa, 
että Granö tulee yliopiston maantieteen professoriksi ja että hän on parhaillaan 
vierailulla kaupungissa. Parin viikon kuluttua Viron opetusministeri tiedotti, että 
filosofian tohtori J. G. Granö määrätään hoitamaan virkaansa 7. syyskuuta 1919 


lähtien?" 


Hyvät perusteet 


Granö joutui määrittelemään parissa viikossa kantansa Tarton yliopiston kutsuun. 
Hän oli tutkimusmatkojensa aikana tottunut tekemään nopeasti päätöksiä, mutta 
nyt asiaa mutkisti se, että ratkaisu ei koskenut vain häntä vaan myös vaimoa ja 
kolmea pientä tytärtä. Viro oli yhä sotatilassa, joten henkilökohtaisten ja taloudel- 
listen seikkojen ohella piti miettiä myös perheen hyvinvointia ja turvallisuutta. 
Loppujen lopuksi ratkaisu syntyi helposti. Granölle ei ollut Suomessa tarjol- 
la hänen koulutustaan vastaavaa virkaa vaan lähinnä erilaisia tilapäistöitä. Hän 
oli kokemiensa pettymysten jälkeen vakuuttunut siitä, ettei palkkatuloilla elävän 
perheellisen miehen ollut mahdollista antautua tutkimustyöhön jonkin säätiön tai 
epävarman yksityisen rahoituksen turvin. Kustannusala antoi hyvän toimeentulon 


mutta pakotti tekemään myös töitä, jotka eivät tyydyttäneet häntä riittävästi hen- 

kisesti. Tarton yliopiston professuuri tarjosi sentään valtion leipää: ”kovaa mutta var- 
maa” ja toi myös muita etuja: Mahdollisuuksia itsenäiseen akateemiseen toimintaan 
ja pitkiä lomia, joiden aikana saattoi keskittyä omien tutkimusten tekemiseen. 

Granö ei myöskään epäröinyt kykyjään hoitaa uutta virkaa. Hän oli toiminut 
J. E. Rosbergin assistenttina vuodesta 1902 alkaen ja hoitanut myös tämän profes- 
suuria syyslukukauden 1911, joten hänellä oli ne hallinnolliset taidot, joita pienen 
laitoksen johtaminen edellytti. Lisäksi hänen kielitaitonsa oli riittävä. Hän osasi hy- 
vin Tartossa tärkeitä venäjää ja saksaa, ja virokaan ei ollut hänelle vieras, sillä hän oli 
liikkunut paljon Siperian virolaisten parissa. Hän aloitti jo Helsingissä päivittäiset 
kieliopinnot oppiakseen ”eesti keelt mahdollisimman nopeasti, sillä viro oli julistet- 
tu 1919 maan viralliseksi kieleksi.?* 

Siirtymistä Viroon edisti myös se, että Granö oli jo pitkään kärsinyt maantieteen 
huonosta arvostuksesta Suomessa. Tarton professuuri vapautti Granön kotimaan 
henkisistä kahleista ja antoi hänelle mahdollisuuden toteuttaa ajatuksiaan maan- 
tieteen oppisisällöstä ja metodiikasta perinteisessä yliopistomiljöössä, jossa vanhan 
kansainvälisen sivistysyliopiston akateeminen traditio liittyi hedelmällisellä tavalla 
kansallisiin tavoitteisiin.?* 

Granön siirtyminen pois Suomesta tuli tieteelliselle yhteisölle täydellisenä yllä- 
tyksenä ja aiheutti voimakkaan vastareaktion hänen pysyttämisekseen maassa. Arvo- 
valtainen Anders Donner katsoi, että Granö teki suuren virheen jättäessään Suo- 
men, sillä hänen kaltaiselleen lahjakkuudelle, Zen forskare av rang”, olisi varmasti 
järjestynyt sopiva virka, jos hän olisi vain puhunut asiasta vanhemmille kollegoilleen. 
Granön vanha oppilas Börje Olsoni totesi puolestaan Studentbladetissa, että oli sääli, 
että Suomi antoi tämän lähteä Tarttoon.** 

E.N. Setälä kirjoitti syyskuun alussa 1919 Uuteen Suomeen artikkelin, jossa hän 
totesi olevan hienoa, että Suomi saattoi auttaa veljeskansan tiedettä nousemaan ja- 
loilleen, varsinkin kun oleskelu toisessa yliopistokaupungissa ja toiseen kansaan kuu- 
luvien oppilaiden keskuudessa oli ”nuorille ja miksei vanhemmillekin tutkijoille itsel- 


leen varsin opettavaa ja kehittävää”. 

Suomalaisten oli kuitenkin pidettävä huolta myös omasta tieteellisestä jälkikas- 


vusta, minkä vuoksi Setälä ei voinut muuta kuin surra, 


... että niin etevä ja meillä välttämättömän tarpeellinen tiedemies kuin toht. J. 
Granö joutuisi muuttamaan maasta pois. Minusta olisi yliopistoviranomaisten 
vielä asiata sangen tarkasti harkittava, ennen kuin antavat tämän tapahtua. 
Ensi sijassa olisi Fyysillis-matemaattisen osaston otettava asiassa jokin aloite 


toht. Granön pysyvämmäksi kiinnittämiseksi omaan yliopistoomme.?*7 


Myös Granön opettaja J. E. Rosberg murehti ykkösoppilaansa ja työtoverinsa lähtöä 
mutta ymmärsi hyvin, miksi tämä oli päätynyt ratkaisuunsa. Suomi ei voinut tarjota 
hänelle muita kuin tilapäistöitä, kun taas Virossa hän sai vakinaisen viran ja mah- 
dollisuuden itsenäiseen toimintaan. Granö oli myös Tarton yliopiston kannalta pa- 
ras vaihtoehto sekä kielitaitonsa että tietämyksensä perusteella. Hän oli aikakauden 
monipuolisin Sisä-Aasian ja erityisesti Altain tuntija, sillä hän ei ollut perehtynyt 
vain alueen maantieteeseen vaan myös sen geologiaan, historiaan, kieliin ja arkeo- 
logiaan.?** 

Granön Helsingin yliopistossa nauttimaa yleistä arvostusta etevänä ja itsenäisenä 
tiedemiehenä kuvasti Kalle Väisälän ja tämän opettajan, matematiikan professorin 
Ernst Lindelöfin keskustelu nuoren matemaatikon suunnitelmasta ottaa vastaan Tar- 


ton yliopiston professuuri: 


— Aion siirtyä Tarton yliopiston matematiikan professoriksi. 
— Oletko aivan hullu. 
— Meneehän Granökin. 


— No Granö, hän on asia erikseen, kiertää ja kulkee aina milloin missäkin.?* 

Suuresta arvostuksesta kertovat lausunnot ja artikkelit liikuttivat Granötä, joka 
kuitenkin suhtautui asiaan huomattavasti käytännöllisemmin kuin useimmat muut. 
Hän ei pitänyt Tarton professuuria eläkevirkana vaan ikään kuin muutaman vuoden 
työkomennuksena. Tämän vuoksi hän ei edellyttänyt virolaisilta pitkäaikaista työ- 
sopimusta eikä myöskään luopunut Pohjoisen Rautatiekadun huoneistostaan. Myy- 


misen sijasta se päätettiin vuokrata eräälle tutulle perheelle." 


YLLÄTTÄVÄ RATKAISU || 157 


MATKAKIRJALLISUUDEN 
KLASSIKKO 
U 


”Viisas ei ole se, joka on matkustanut paljon, vaan se, joka on havainnut paljon.”?! 


GEET 


Kirjalliset lähtökohdat 


J. G. Granö oli saanut synnyinlahjoikseen kirjallisen ja kielellisen lahjakkuuden ja 
hyvän ajattelu- ja havaintokyvyn, mutta pelkät lahjat eivät tehneet hänestä tietokir- 
jailijaa. Siihen tarvittiin myös muiden opastusta ja tukea sekä omaa halua kehittää 
taitojaan tällä alueella. 

Johannes Granön perheessä pidettiin itsestään selvänä, että ihminen ajoi paitsi 
teoriassa myös käytännössä tärkeiksi katsomiaan asioita. Tämän vuoksi Granö pyrki 
aktiivisesti edistämään suomen kielen asemaa antamalla yliopistossa yhtenä ensim- 
mäisistä maantieteen opetusta suomen kielellä ja luomalla taitavana kielenkäyttäjänä 
suomenkielistä maantieteellistä sanastoa ja käsitteistöä. 

Myös lähipiirin esimerkki viitoitti ja kannusti. Isä Johannes oli julkaissut muis- 
telmateoksen Siperian-vuosistaan. Akateeminen opettaja J. E. Rosberg oli tuottelias 
tietokirjailija, joka oli kirjoittanut ja toimittanut lukuisia teoksia. Professorin huo- 
mattua assistenttinsa lahjat hän järjesti tälle töitä kustantamoista. Granö toimitti 
muun muassa 1902 kartat A. R. Niemen kokoamiin teoksiin Elias Lönnrotin matkat 
1828—44 I-II ja suomensi Rosbergin 1904 ilmestyneen teoksen Maat ja kansat 1.” 

Granö ryhtyi jo varhain julkaisemaan aikakausjulkaisuissa ja sanomalehdissä 
yleistajuisia artikkeleita ja perehtyi erilaiseen tieto- ja matkakirjallisuuteen. Kuten 
Anne Buttimer on todennut, hän arvosti erityisesti maantieteellisen aluekuvausperin- 
teen kehittäjää Alexander von Humboldtia, jonka tavoitteena oli luoda tutkimistaan 
alueista itse kerätyn tiedon avulla tieteellinen ja taiteellinen synteesi. Granö mieltyi 
niin paljon von Humboldtin tapaan kuvata maisemia ja ihmisiä, että hankki kirjas- 


toonsa kaksi tämän teosta, Voyage aux regions eguinoxiales (1818—25) ja Asie Centrale 

(1843). Hän tutustui myös huolellisesti tämän 
1799—1804 yhdessä lempiystävänsä Aimé Bonp- 
landin kanssa tekemän Latinalaisen Amerikan 
kiertomatkan kuvauksiin. 

Toinen suuri tutkimusmatkailija, joka teki 
Granöhön suuren vaikutuksen, oli kehitysopin 
luoja Charles Darwin. Hän oli aluksi suhtau- 
tunut isänsä esimerkin mukaisesti kielteisesti 
jumalankieltäjäksi koettuun brittiläiseen luon- 
nontutkijaan, mutta ilmeisesti Palmen oli aut- 
tanut hänet vapautumaan ennakkoasenteistaan. 
Darwin ei ollut Granön mielestä esitystapansa 
puolesta niin loisteliaan kaunopuheinen kuin 
von Humboldt tai niin historiallisen syvämiet- 
teinen kuin Carl Ritter, mutta hänen kertomus- 
tapansa oli aivan jokapäiväisen luonnollinen ja 
selvä. 

Darwin kykeni luomaan havaintojensa no- 


jalla kokonaiskuvia ja selittämään ”luonnon 


Johannes Granön muistelmateos vuodelta 1893. 


suurta syiden ja seurausten moninaisuutta”. Esimerkiksi 1845 ilmestyneessä matka- 


kertomuksessaan Voyage of a Naturalist Round the World kirjoittaja oli antanut Gran- 


ön mukaan erinomaisen kuvauksen Beagle-laivan maailmanympärimatkasta: 


Kaikki, mikä on lukijaa turhanpäiten rasittavaa, on jätetty pois. Darwin ei pidä 


tarpeellisena kertoa yksitoikkoisista päivistä meren ulapoilla, elämästä Beagle- 


laivalla eikä myöskään omista seikkailuistaan ja vastoinkäymisistään sillä tavalla, 


että hän itse astuisi esityksen etualaan. Mutta toisaalta ottaa hän suurella huolella 


esille kaikki sellaiset piirteet, pienetkin, jotka tavalla tai toisella kaukaisten mai- 


den luonnon laatua tai sikäläisten ihmisten elämää ja ajatustapaa valaisevat. 


294 

Saksankielisten tieteellisten matkaraporttien lisäksi Granö kuvasi vuosien 1906—09 
arkeologisia tutkimusmatkojaan Maantieteellisen Yhdistyksen Aikakauskirjassa jul- 
kaisemissaan matkakertomuksissa Matkamuistelmia Länsi-Siperiasta ja Mongoliasta 
I-III sekä Luonnon Ystävässä julkaisemissaan artikkeleissa ”Kobdo” ja ”Eurooppa- 
laista betsoaaria Mongoliassa”. Kirjoitukset olivat luonteeltaan pääosin kuvauksia 
tutkimusmatkan kokemuksista, mutta ne sisälsivät myös tarkkoja ja eläviä havain- 
toja vaeltajan silmiin osuneista luonnonilmiöistä, kasveista ja eläimistä? 

Granön taitoa elävään kuvaamisen osoittaa katkelma hänen 1930-luvulla pitä- 


mästään radioesitelmästä, jossa hän kuvaa ratsumatkan näkymiä: 


Olemme jättäneet Kobdo-kaupungin. Edessämme avautuu Altain ja Han- 
gain välinen aavikko, jonka alimmat kohdat ovat n. 1 000 metrin korkeu- 
della. Siellä täällä kohoaa tasangosta jyrkin rintein yksinäisiä, alastomia kal- 
liokukkuloita, kuin saaret merestä. Nousemme erään tällaisen kohouman 
laelle, saadaksemme yleiskuvan alueesta. Raikas tuuli kuljettaa valkoisia 
keräpilviä tummansinisellä taivaalla. Pilvien varjot vaeltavat — nopeasti toi- 
siaan seuraten — tummina aloina häikäisevän kirkkaasti valaistun tasangon 
yli. Näemme kellahtavaa aroa, ruskeanvihreitä Caragana-pensastoja, vaaleita 
hietikoita, lumivalkoisia suolatantereita ja vuorilta alkavia, nauhamaisesti 
kaareilevia, rehevänvihreitä purojen varsia vaaleina jurttaryhmineen ja kir- 
javine karjalaumoineen. Kaukana tasangon alimmassa osassa päilyy laaka- 
rantaisen järven pinta. 

Eläinmaailma on odottamattoman rikasta. Kukkulalle noustessamme 
pelotamme lentoon ison parven hietakanoja. Tuossa utelias aromurmeli 
nousee takajaloilleen, nähdäkseen paremmin, mitä puuhailemme. Etäällä 
erottuu lauma nopeasti pakenevia antilooppeja. Ne ovat ns. kuhertaja- eli 
kupugaselleja. Korkealta havaintopaikaltamme emme erota alhaalla arolla 
astelevia komeita trappeja emmekä järven suunnatonta vesilintumäärää. Si- 


käläisten arovesien linnut ovat tavattoman kesyjä. Lystikkäästi kävi eräälle 

tutkimusmatkustajalle tällaisen järven rannalla. Hän tähtäsi revolveripahasel- 


laan hanhea, mutta saikin sorsan.”* 


Täysinä Siperian-vuosinaan 1913—16 Granö keskittyi niin tyystin tieteellisiin töihin, 
että luopui lähes kokonaan yleistajuisten kirjoitusten julkaisemisesta. Palattuaan Suo- 
meen ja yliopiston suljettua ovensa maailmansodan vuoksi hän suuntasi jälleen osan 
tarmostaan matkojensa yleistajuiseen kuvaamiseen. Granö oli jo osoittanut matkakir- 
joillaan ja muilla kirjoituksillaan olevansa taitava kirjoittaja, minkä vuoksi eri lehdet 
ja kustantajat tarjosivat hänelle auliisti tehtäviä. 

Sanomalehtiartikkeleista tärkeimmäksi osoittautui Uudessa Suomessa viidessä 
osassa 1917 julkaistu yli 25 tekstiliuskan laajuinen Altain matkojen kuvaus. Se miel- 
lytti niin paljon Werner Söderström Oy:n johtoon kuuluneita Jalmari Jänttiä ja Kaar- 
le Krohnia, että he kehottivat Granötä kuvaamaan matkakokemuksiaan ja tutki- 
mustuloksiaan kansanomaisessa muodossa. Kun mielellään mesenaattina esiintynyt 
liikemies Aleko Lilius tarjosi Granölle mahdollisuuden keskittyä kolmen vuoden ajan 
Altain matkoja kuvaavan käsikirjoituksen laatimiseen ja painokuntoon saattamiseen 
ja WSOY ilmoitti ottavansa kirjan ohjelmaansa, hän ryhtyi valmistelemaan kirjoitus- 
työtä Kuhmoisissa alkukesällä 1917.7 

Hanke uhkasi kuitenkin pysähtyä alkuunsa, kun Lilius ajautui vain muutama 
kuukausi kustannussopimuksen allekirjoittamisen jälkeen konkurssiin ja poistui kii- 
reesti maasta. Granön onneksi WSOY otti osin vastuun myös kirjoitustyön rahoitta- 
misesta — tosin huomattavasti yksityistä mesenaattia huonoimmin ehdoin. Granö ei 
voinut keskittyä vain matkakirjan kirjoittamiseen, vaan hänen oli jatkuvasti tehtävä 
myös muita töitä. 

Granöllä oli tapana tarkastella vaikeuksia niiden tarjoamien mahdollisuuksien 
kautta. Niin nytkin: Hänelle jäi aikaa miettiä teoksen rakennetta, muotoa ja kuvitus- 


ta, jonka hän päätti rakentaa omien karttojensa ja valokuviensa varaan. 

J. G. Granön iso matkakamera tarvikkeineen. 


Valokuvauksen kehittäjä 


Tieteellisten ja yleistajuisten teosten kuvituksena aiemmin olleet piirrokset ja maa- 
laukset alkoivat menettää 1840-luvulta alkaen asemiaan valokuville. Monet tutkijat 
katsoivat, että valokuvat näyttivät aidosti ja tieteellisen tarkasti sen, minkä ihminen 
saattoi silmillään havaita fyysisestä maailmasta. Vuosisadan loppuun mennessä valo- 
kuvauksen merkitys kasvoi positivistisen tieteenihanteen vauhdittamana entisestään, 
kun valokuvien käyttöön perustuva fotogrammetria alkoi yleistyä maastonmittaus- 


menetelmänä. 

Palattuaan Hilman kanssa tekemältään ensimmäiseltä yhteiseltä matkaltaan Altaille 
Granö huuhtoo elokuussa 1913 filmejään Omskin suomalaisen pappilan kaivolla. 
Puolison lisäksi työtä seuraa äiti Alma. 


Suomen maantieteen piirissä valokuvaus nousi 1890-luvulla kartografian rinnalle 
tärkeäksi esityskeinoksi. Suomen Maantieteellinen Yhdistys järjesti Ragnar Hultin 
johdolla keväällä 1894 Ateneumissa suuren suosion saaneen maantieteellisten ku- 
vien näyttelyn. Hultin oppilas ja seuraaja J. E. Rosberg ymmärsi geomorfologina ja 


matkakirjojen kirjoittajana hyvin valokuvauksen soveltuvuuden tutkimuskohteiden 

Granö kehitti maastofotogrammetriaa erityisesti kartoittaessaan 
kesäkuussa 1914 Venäjän ja Mongolian rajaseudulla, 
noin 10 kilometriä pitkän Ity-köl-järven. 

visualisointiin, fotogrammetrisiin mittauksiin ja aineistojen keruuseen. Hän hankki 
maantieteen laitokselle ensimmäisen kameran 1900-luvun alussa. 

Rosbergin ja Granön perehtymistä valokuvaukseen auttoi laitoksen vahtimestari 
Felix Jonasson, joka hallitsi uuden tekniikan niin perusteellisesti, että hänestä tuli 
myöhemmin yliopiston valokuvaaja. Granö tutustui Jonassoniin läheisesti, mikä 
näkyi muun muassa siten, että hän antoi tälle esimerkiksi valtuudet hoitaa kotimaan 
asioitaan Siperian-vuosiensa aikana." 

Granö paneutui valokuvaukseen jo maantieteen opiskelujensa alkuvaiheessa. 
Hän otti heti ensimmäiselle ylioppilaana tekemälleen Siperian-matkalle 1902 mu- 
kaan puisen matkakameran, jolla hän tallensi suunnitelmallisesti niin maisemia ja 
erilaisia tieteellisiä kohteita kuin paikallisia ihmisiä, erilaisia ilmiöitä ja elämänta- 
pahtumia. Kesällä Ryzkovan siirtolasta otettu hieno panoraamakuva osoitti, että 
hän oli nopeasti oppinut hyödyntämään uuden 
tekniikan tarjoamia mahdollisuuksia. 

Vuoden 1902 jälkeen Granö käytti kameraa 
jokaisella Siperian-matkallaan ja ryhtyi kuvitta- 
maan julkaisujaan paitsi itse tehdyin piirroksin 
ja kartoin myös omin valokuvin. Ensimmäi- 
sen pienen matkakameran rinnalle hän hank- 
ki alkuvuonna 1906 hienon ja kalliin laitteen, 
joka kuitenkin tuhoutui seuraavan kesän vene- 
onnettomuudessa. Sen takia Mongolian puoleisen 
Altain kuvaaminen jäi harmittavan vähäiseksi, 
mutta Granön onnistui irrottaa kamerasta ehjä- 
nä säilynyt objektiivi. Tämän hän siirsi seuraavaa 


matkaa varten hankkimaansa Globus-matkaka- 


meraan, joka palveli häntä 1940-luvulle asti.*"" 
Valokuvaus oli Granölle osa tutkimusmat- 


kailijan ja tiedemiehen työtä. Tämä tuli esiin Kovia kokenut Tessar-objektiivi. 


TEOKSEN SYNTY || 167 


J. G. Granön 
pieni matkakamera. 


kahdella tapaa. Ensinnäkin hän kuvasi yleensä kesäaikaan ja pääasiassa ulkoilma- 
elämää. Talvisin hän paneutui niin tiiviisti tutkimusten kirjoittamiseen, että valo- 
kuvaaminen jäi vain muutamiin otoksiin. Toiseksi hänen valokuvaustoimintansa 
keskittyi Siperian vuosiin ja maisemamaantieteen luomisvaiheeseen 1920-luvulla. 
Hän käytti Siperiassa ottamiaan valokuvia kaikissa Altaita ja Mongoliaa koskevissa 
tutkimuksissaan. Samoin Puhtaan maantieteen valokuvat koostuvat pääosin Granön 
tutkimusmatkojen aikana ottamista valokuvista, mutta mukana on myös myöhem- 
piä Valosaaren kuvia.” 

Sen sijaan Suomen maantieteelliset alueet -teoksessa Granö käytti vain Ilma- 
voimien, Matti Sauramon ja Erkki Mikkolan ottamia valokuvia, ja myös muissa 
1930-luvun vaihteen jälkeen julkaisemissaan Suomea koskevissa tutkimuksissaan 
hän tukeutui pääosin muiden ottamiin kuviin. Toki valokuvaus säilyi edelleen tär- 
keänä osana Granön elämää, mutta nyt hän keskittyi kuvaamaan perhe-elämään 
liittyviä tapahtumia, kuten lapsia, perhejuhlia ja retkiä.” 

Granö oppi pitkien matkojensa aikana tarkoin hallitsemaan tutkimusmatkavalo- 
kuvauksen tekniikan. Noin 10 kilon painoinen kameravarustus jalustoineen ja fil- 
meineen ja muine välttämättömine tarvikkeineen pakattiin ja sidottiin tutkimusväli- 
neiden ohella huolellisesti satulareppuihin. Valotetut filmit kehitettiin yöllä pimeässä 
teltassa punaisen lyhdyn ääressä, vedokset 
huuhdottiin vuoripuroissa, järvillä tai kai- 
voilla ja ripustettiin teltan kattoon roik- 
kumaan. Kun negatiivit olivat kuivuneet, 
matka saattoi jatkua. 

Taneli Eskolan mukaan valokuvaus oli 
Granölle näkyväksi tekemisen, viestinnän 
ja ilmaisun sekä taltioinnin ja havainnol- 
listamisen keino. Samalla se tarjosi hänelle 
kuitenkin myös kirjalliselle kuvaamiselle 


rinnakkaisen visuaalisen keinon tallentaa 

Granö kuvasi syyskuussa 1909 venäläisiä tarataikkoja, kaksipyöräisiä kärryjä, Urgan (nykyisen Ulaanbaatarin) ja 
Kjahtan välisellä karavaanitiellä Borojoen laaksossa Pohjois-Mongoliassa. 


tutkimusmatkojen aikaisia tunnelmia ja kokemuksia. Hän paneutui huolellises- 
ti kuvausjärjestelyihin, mietti tarkoin kuvakulmat ja rajaukset mutta osasi vangita 
myös matkojen ohikiitäneitä hetkiä. Käyttämällä itselaukaisinta hän saattoi myös 
itse esiintyä kuvissa. 

Granö oli taitava tilan ja liikkeen kuvaaja, jonka vuoksi valokuvat puhuttelevat vä- 
littömyydellään ja konkreettisuudellaan. Kuvien aiheet vaihtelevat intiimeistä henki- 
lökuvista Altain majesteettisiin maisemiin, silmänkantamattomiin ulottuville aroille, 


tunnelmallisiin järvimaisemiin, tummiin metsiin ja jylhiin vuorijonoihin, herkkiin 

eläinkuviin sekä humoristisiin tilannekuviin. Hän kuvasi paljon myös tutkimusmatka- 
laisten arkea: Oppaita ja apulaisia, hevosia, härkävaljakoita, karavaaneja ja karavaani- 
hevosen kuormaamista sekä esimerkiksi iltahetkeä teltassa päivämatkan taituttua, kun 
tutkimusmatkailija kirjoittaa matkapäiväkirjaansa ja apulainen paikkaa nuttuaan.*” 
Granö kuvasi suunnitelmallisesti ja oli valmis näkemään paljon vaivaa hyvän loppu- 


tuloksen varmistamiseksi, kuten kertomus maral-peurojen kuvauksesta 1907 osoittaa: 


Eläimet olivat niin vauhkoja, että valokuvaus läheltä vaati aivan erikoisen me- 
netelmänsä. Suoraan aitausta kohti ei voitu ratsastaa, sillä silloin maralit olisivat 
tulleet siihen käsitykseen, että meidän tulomme tarkoitti niitä, jolloin ne — niin 
vakuutti opas — olisivat voineet lähteä käpälämäkeen. Rupesimme ratsastelemaan 
aitauksen ulkopuolella edestakaisin, vähitellen yhä lähemmäs siirtyen, kunnes 
vihdoin olimme aivan aidan luona. Astuin nyt maahan ja aloin, matkatoverieni 
edelleen ratsastaessa edestakaisin, asetella hitaasti ja varovasti konetta statiiville. 
Maralit, näyttivät todella tulleen siihen uskoon, ettei homma niitä tarkottanut, 


sillä ne tulivat rohkeasti aivan lähelle ja tarkastelivat uteliaasti meitä.” 


Hyvien valokuvaajien tapaan Granöllä oli ihmisluonteen, valon ja tilanteen tajua ja 
kykyä hallita niitä samanaikaisesti. Hän kuvasi dokumentaarisesti mutta samalla ajat- 
tomasti ja taiteellisesti. Hänen kuvissaan on pilkettä, kokeilevuutta ja humoristisuutta, 
elämän monipuolisuuden ikuistamista. Kuvat on otettu ihmisyyttä kunnioittaen, niis- 
sä ei ole mitään pahansuovuutta tai ihmisten aliarvioimista, pilkasta puhumattakaan. 

Varsinkin Altain vanhauskoinen väestö suhtautui kielteisesti tai vähintään epäluu- 
loisesti valokuvaukseen, sillä he uskoivat kameran levittävän pahan hengen vaikutusta 
ja kuoleman saastaa. Granö onnistui kuitenkin saavuttamaan ihmisten luottamuksen 


rauhallisella ja hyväntahtoisella käytöksellään: 


Valokuvaaminen oli arkaluontoisempi asia. Siitä neuvoteltiin pitkän aikaa. Kysy- 


mys oli lähinnä siitä, oliko valokuvausta tässä tapauksessa pidettävä jumaluuden 

pilkkaamisena ja pyhäkön häpäisemisenä, vai eikö... Lopuksi kumminkin 
suostuttiin pyyntööni, sitten kuin oikein joukolla oli katseltu koneen rakennet- 


ta ja himmeälle levylle syntyvää kuvaa? 


Granö dokumentoi kuvansa alusta alkaen tarkasti ja tieteellisen täsmällisesti. Muis- 
tiin merkittiin aika, paikka, kuvan henkilöt, valotusaika, himmenninaukko, taivaan 
pilvisyys ja usein myös kompassisuunta. Hän yhdisti kuvat myös taustatietoihin, pi- 
tämäänsä päiväkirjaan ja muuhun kirjallisuuteensa.** 

Aloittaessaan 1913 varsinaiset Altain tutkimuksensa Granö perehtyi maastofoto- 
grammetriaan, joka soveltui erityisesti työskentelyyn laajoilla, metsättömillä järvi- ja 
vuoriseuduilla. Menetelmän avulla hän kykeni tutkimaan jäätikön vaikutusta maan- 
pinnan muotoihin myös sellaisilla alueilla, joille jalkamiehellä ei ollut menemistä. 
Granön mukaan menetelmä oli varsin käytännöllinen, kunhan näköala oli kyllin 


aukea: 


Otetaan kahdesta tai useammasta, tietyn välimatkan päässä toistaan olevasta 
paikasta tähtäyslaitteella ja kuplavaa'alla varustetulla valokuvauskoneella, n.s. 
fotogrammetrilla, sarja valokuvia samasta alueesta. Näiden valokuvien, foto- 

grammien, avulla voidaan laatia kysessäolevasta seudusta yksityiskohdittain 


tarkka kartta. 


Kartografisten taitojensa ja matemaattisen lahjakkuutensa ansiosta Granösta tuli 
merkittävä maastofotogrammetrian kehittäjä.” 

Ennen lopullista paluutaan Siperiasta Suomeen Granö ehti ottaa valokuvia seitse- 
män matkan aikana. Hän kuvasi itse valokuvaustaan Terrassa 1916 julkaisemassaan 


artikkelissa: 


Kaikilla matkoillani olen valokuvannut. Enimmäkseen ovat kuvat otetut mor- 


fologisia näkökohtia silmällä pitäen; on kumminkin sellaisiakin, jotka esittävät 

luonnontieteellisiä, kansatieteellisiä tai muinaistieteellisiä nähtävyyksiä. Kaik- 
kiaan on kehitettyjä, käyttökelpoisia filmejä ja levyjä — lukuun ottamatta foto- 


grammeja — jonkun verran yli 400. Useimmat ovat kokoa 13 x 18.3? 


Taneli Eskolan mukaan Granön ilmoitus valokuvien määrästä oli turhan vaatimaton. 
Käytännössä mielenkiintoisia kuvia on kaksinkertainen määrä, ja kaikkiaan hänen 


Siperian negatiivejaan on noin 1 150.3" 


ën vär Ar 


A8 
ai 


DH 


Venäläinen negatiivirasia ja ratsupiiskan solki. 

Tavoitteet ja toteutus 


Granö on itse todennut, että A/tai oli hänen 
vaikeimmin syntynyt teoksensa. Hankaluus ei 
johtunut sanottavan puutteesta, sillä eri puo- 
lille Siperiaa ja Mongoliaa suuntautuneiden 
matkojen ansiosta hän oli perehtynyt tutki- 
musalueeseen erinomaisen hyvin. Hän oli työs- 
kennellyt 1900-luvun alusta alkaen miltei joka 
kesä alueen eri osissa, retkeillen niin pohjoisil- 
la aroseuduilla ja keskiosien koskemattomissa 
metsämaissa kuin etelässä kohoavilla tunturi- 
lakeuksilla ja vuorilla." 

Granö hallitsi paikallisia kieliä ja oli liikku- 
nut Altain kaikkien heimojen alueilla ja tutus- 
tunut niiden elämään, tapoihin, uskomuksiin 
ja maailmankatsomukseen. Lisäksi hän saattoi 
tukeutua kirjoitustyössä monipuoliseen aineis- 
toon: Matkapäiväkirjoihin, jo julkaistuihin kir- 
joituksiin, valokuviin ja lukuisiin itse tehtyihin 


karttoihin. 


Altai | -teoksen ensimmäisen painoksen 
kantta koristi Toivo Vikstedtin piirros 
Japsyristä, "varsinaisesta altailaisesta”. 


Valtavan aineistonsa ansiosta Granö olisi sujuvakynäisenä kirjoittajana voinut 


helposti täyttää teoksillaan pienen kirjaston. Hän ei kuitenkaan halunnut enää kir- 


joittaa perinteisiä kronologisia matkakertomuksia vaan luoda jotakin uutta ja oma- 


peräistä, teoksen, joka liittyisi Alexander von Humboldtin aloittamaan tieteellistä 


ainesta kaunokirjallisuuteen liittävään esteettiseen aluekuvausperinteeseen mutta 


pyrkisi samalla uudistamaan sitä.’ 


Granön tavoitteena oli luoda kirjalle rakenne, jossa maantieteelliset seikat muo- 


dostaisivat rungon Altain alueen kaunokirjalliselle kuvaukselle. Tekstin tuli olla eh- 


dottoman totuudenmukaista ja tosiasioihin pitäytyvää, seikkailun kuvaaminen sai 

Toivo Vikstedtin valokuvan perusteella tekemä piirros 
Subbötinista hallitsi A/tai // -teoksen kantta. 


Jo iäkäs metsästäjä Kypriän Mihailovits Subbötin 
oli Granön oppaana kesän 1915 tutkimusmatkalla. 


jäädä aivan sivuasiaksi. Tavoitteena oli löytää esitystapa, joka nostaisi esiin ”jokapäi- 
väisyyden” ihmiselämässä ja ”tavallisuuden” luonnossa, sillä juuri niistä kokonaisuus 
sai ”karaktäärinsä”. Merkillisyydet, harvinaisuudet ja muut poikkeamat tavanomai- 
suudesta tuli työntää tutkijan persoonan tavoin sivuosaan.*' 

Kokeneena pedagogina Granö ymmärsi, että laajalle lukijakunnalle suunnattua 
teosta ei voinut kirjoittaa akateemisen teoksen tavoin. Tämä ei tarkoittanut tieteel- 
lisen aineksen karsimista vaan pyrkimystä sen muuntamiseen yleistajuiseen kauno- 
kirjalliseen muotoon siten, että lukija sai ikään kuin ohimennen, oman oivalluksen 
tai mielikuvituksen kautta käsityksen Altain luonnon, maisemien ja väestön ominais- 


piirteistä.?” 

Granön huolellisten valmistelujen jälkeen ottama harvinainen tilannekuva 
maral-peuroista. Venäjän Altai, Berelskoje 1907. 


Mietittyään ja suunniteltuaan pitkään teoksen rakennetta ja tyyliä Granö pääsi 
viimein itseään tyydyttävään ratkaisuun. Hän päätti kirjoittaa teoksen, jossa tarina ei 
edennyt kronologisesti vaan alueittain, jotka kuvattiin maisemallisina kokonaisuuk- 
sina. Tavoitteena oli vuoristoromantiikan hengessä kytkeä von Humboldtin tavoin 
yhteen korkeusvyöhykkeet ja kasvillisuuden ilmenemismuodot ja luoda kokonaisku- 


va tutkimusalueesta ”ilman raskaasti tieteellisen koneiston tukea”.*'* 

Aluksi huomio kohdistettiin alueen yleiskuvaukseen sekä teoksen päähenkilöiden eli 
oppaiden esittelemiseen sekä pohjoisessa Siperian arotasangosta nousevan kumpuilevan 
etumaaston tarkasteluun. Sitten kuvaus etenee synkkien metsien verhoamien jyrkkien 
rinteiden ja vuolaitten virtojen kautta avarille tunturilakeuksille ja päättyy lumipeit- 
teisten huippujen kautta Mongolian puolelle, joka siihen aikaan oli lähes valkea läiskä 
maailmankartalla.” 

Loppukesällä 1917 alkanut kirjoitusvaihe eteni aluksi niin hyvin, että Granö toi- 
voi saavansa kirjan valmiiksi kevääseen 1918 mennessä. Pian kävi kuitenkin ilmi, että 
aikataulu oli liian tiukka kunnianhimoisin tavoitteisiin nähden. Granö joutui yleensä 
kirjoittamaan kaiken kolmeen kertaan ennen kuin lopputulos tyydytti häntä, ja nyt 
tekstin lyyristen kohtien hiominen vei tavallistakin enemmän aikaa. Lisäksi kirjoitus- 
työn edetessä havaittiin tekstiä syntyvän niin paljon, että teos oli julkaistava kahdessa 
osassa. 's 

Kultajärven eli Teletskojejärven kuvaukseen päättynyt A/tai I ilmestyi syksyllä 1919. 
Toisen osan oli tarkoitus ilmestyä seuraavana keväänä, mutta Granön siirtyminen Tar- 
ton yliopiston professoriksi pakotti muuttamaan julkaisuaikataulua. Saatuaan yliopis- 
ton lukuvuoden päätökseen Granö muutti kesäkuussa 1920 perheineen Kabinan karta- 
noon. Muutto maalle merkitsi hänelle ankaran työpaineen hetkellistä hellittämistä, ja 
hän viettikin koko kuukauden ”suloisessa levossa”, toki lähiympäristöönsä tutustuen.” 

Heinäkuun alussa Granö tarttui jälleen kynään, sillä hän oli päättänyt kirjoittaa 


teoksen toisen osan valmiiksi: 


Minulla oli suuri eristetty sali käytettävänä. Siellä istuin ja annoin ajatusteni lentää Sini- 
seen Altaihin. Alkuperäinen suunnitelma tuli pääpiirteissään toteutetuksi, mutta tehtävä 
oli kyllä — sen niin selvästi huomasin — tekijän edellytyksiä suurempi. Lukija antakoon 
anteeksi, — sen suuren rakkauden tähden, jolla tuota kaukaista maata rakastan. Joka 
tapauksessa tunsin sanomatonta iloa tuossa työssä, sillä tiesin, etten ollut milloinkaan 
mitään niin vierailta vaikutteilta eristettynä ja niin oman pienen pääni mukaan tehnyt 


kuin Altai-kirjani 27 

Koko loppukesän kestänyt ja vähintään viisi tuntia päivästä vienyt tiivis työrupeama 
tuotti kaivatun tuloksen, sillä hän onnistui saamaan käsikirjoituksen valmiiksi. Teos 
pyrittiin saamaan vuoden 1920 joulumarkkinoille, mutta hidas postiliikenne Hel- 
singin ja Tarton välillä ja 20 painoarkin tarkastaminen kahteen kertaan muiden työ- 
kiireiden keskellä loka-marraskuussa veivät niin paljon aikaa, että A/tai II ilmestyi 


vasta vuoden 1921 puolella.” 

cas, VALKOINEN 
JA SININEN ALTAI 


Sanojen ja kuvien liitto 


Granö onnistui hyvin tavoitteissaan. Teoksessa kesäinen Altai näyttäytyy mahtavana, 
tasankojen ympäröimänä vuorimaana, joka kohoaa korkean mantereen tavoin Sipe- 
rian ja Mongolian lakeuksista. Kuvaus liikkuu ennakkoluulottomasti tieteen ja taiteen 
rajamailla liittäen empiiriseen kuvaukseen ja selittämiseen kaunokirjallisen ja runolli- 
sen elementin, joka sallii pistäytymisen myös myyttien maailmaan.” 

Granö jakaa Altain seitsemään omaleimaiseen maisema-alueeseen: esimaan aroi- 
hin ja aavikoihin, Metsä-Altaihin, Teletskojejärven eli Kultajärven seutuun, telengiit- 
tien tunturiylänköihin ja laaksoihin, Keski-Altain vuoristoon, IrtySjoen laaksoon ja 
Mongolian puoleiseen seutuun. Aluejaon pohjana ovat maanpinnan muodot, vesistöt, 
kasvillisuus ja erilaiset kulttuuritekijät. 

Kustakin alueesta Granö piirtää voimakkaan subjektiivisesti koetun kuvan, joka 
perustuu sekä hänen laajaan lukeneisuuteensa että alueilla saamiinsa aistimuksiin ja 
vaikutteisiin. Erityisen paljon hän kiinnittää huomiota luonnonympäristöön, niihin so- 
peutuneen ihmisen toimintaan ja paikallisiin elinkeinoihin, tapoihin ja uskomuksiin. 

Granö toteaa alkusanoissaan, että hänen esityksensä rakentuu tekstin ohella kart- 
tojen ja valokuvien varaan. Teoksessa on kaikkiaan 10 vinjettipiirrosta, 26 karttaa ja 
piirrosta sekä 153 valokuvaa, jotka muodostavat yhdessä tekstin kanssa saumattoman 
ja ehyen kokonaisuuden. Granön pyrkimystä kokonaiselämyksen tuottamiseen osoitti 
se, että Jalmari Jäntin vastustuksesta huolimatta hän sai läpi ratkaisun, jossa kuva- 


tekstit napattiin pääosin suoraan varsinaisesta tekstistä 3? 

Karavaani Abän lähteillä Venäjän Altailla 1913. Viimeisenä ratsastaa Hilma Granö. 


Kartat olivat kaikki Granön itsensä tekemiä, samoin valokuvat olivat hänen ot- 
tamiaan lukuun ottamatta seitsemää Kaarlo Hildenin ja yhtä Johannes Saaren ku- 
vaa. Koska hänellä oli käytettävissään yli 1 100 valokuvan kokoelma, turvautuminen 
myös muiden ottamiin kuviin kertoi siitä, että hänen valintakriteerinsä olivat tiukat. 
Mukaan pääsivät vain ne kuvat, jotka vastasivat parhaiten hänen kokonaisnäkemys- 
tään Altain vuorimaasta ja sen ihmisistä. Teoksen vinjettikuvat tilattiin tunnetulta 
taitajalta Toivo Vikstedtiltä, joka laati ne Granön ohjeiden ja luovuttaman materiaa- 


lin perusteella.” 

Yllä ja oikealla: Metsä-Altaissa, Kultajärvi ja Telengiittien maassa. 
Topi Vikstedtin piirtämiä lukujen alkukuvia Altai-teoksen 
ensimmäiseen painokseen. 


Vasemmalla: Tsaptyjakjoen yläjuoksun tiheät ja 
synkät havumetsät edustivat Granölle Mustaa Altaita, 
jossa ihmisen oli vaikea edetä. 


Granö kuvaa maisemia paljon matkustaneen tiedemiehen silmin mutta tuo sa- 
malla esiin, että erilaiset ihmiset voivat kokea samat maisemat eri tavoin. Esimerkiksi 
Altain monet kansat suhtautuvat eri tavoin vuorimaan sisäosia luonnehtiviin tunturi- 


ylänköihin: 


Turpeeseen sidottu venäläinen talonpoika sanoisi teille jotenkin seuraavaan tapaan: 
Siellä on metsää vähän. Seutu on niin tasaista, että voisi rattailla ajaa 
missä tahansa, ellei olisi paikoin jyrkkäreunaisia jokilaaksoja ja pahaa 
suota. Ikävä vain, ettei vilja siellä menesty. Kesäisin usein on lumipyry- 


jä, ja lämpiminäkin vuodenaikoina on öisin kuuraa maassa. 

Kirgiisi, jolla on tapana siirtyä kesäisin karjoineen tunturien alppiniityille vastaisi: 
Mainiota seutua. Ei ole sääskiä eikä paarmoja. Karja lihoo. Raikkaat 


tuulet puhaltavat. Ruokahalu on erinomainen. 


Altailainen metsästäjä kertoisi teille jalohirvistä ja peuroista, vuorikauriista ja 

karhusta, jolla on tapana kesähelteessä loikoilla tunturien lumilaikoilla. Hän 

muistelisi ehkä myös alppiniittyjen kukkaisloistoa ja öiden lumoavaa kuutamoa; 

vaipuisi ehkä mietteisiin ja kysyisi kuin itseltään vanhan morsiusrunon sanoin: 
Kukkineeko kultakukat vielä Altain tuntureilla, 


kumottaneeko valju kuu kultavuoren kukkuloilla?...?” 


Granö ei tyytynyt vain esittämään yksityiskohtaista ja tieteellisesti pätevää tietoa Al- 
tain pinnanmuodoista ja luonnosta vaan kiinnitti paljon huomiota kielen rikkauteen 
ja ilmaisuvoimaan. Hän vie lukijan mukaansa Altain rinteille ja kertoo havainnolli- 


sesti, miten tämä voi kokea maiseman ja sen muotoutumisen kaikilla aisteillaan: 

Elävän luonnon edustajia et näe ympärilläsi kuin poikkeustapauksessa. Siltä 
kannalta katsoen maisema on kuollut. Mutta toisaalta toteat pian, etteivät 
ilmastolliset tekijät missään muualla Altaissa niin voimakkaasti ja uupumatta 
työskentele kuin juuri ylävuoristossa. Tuhannet purot uurtelevat rinteitä, jää- 
tiköt tekevät työtään, vinha tuuli puhaltaa. Kuuluu joka suunnalta jyskettä, 
kohinaa, etäisten laukausten kaltaista pauketta. Alastomat kalliot halkeilevat, 
murenevat, kiviä putoilee, lohkarekasoja ja sorakartioita syntyy. Seisot tasaa- 


vien voimien suuressa työpajassa.” 


Kirjoitustapa on edustavimmillaan Teletskojejärven kuvauksessa. Samalla kun Granö 
antaa tieteellisesti arvokkaan esityksen vuonomaisen järven ympäristön geomorfolo- 


giasta, hän piirtää jylhän kuvan pohjoisen ja syvän järven kauneudesta: 


Synkkänä, jäätävän kylmänä vesi peittää sen syvät haudat. Kaamean jylhinä 
vartioivat sitä molemmin puolin pilviäpiirtävät kallioseinät. Tyvenenäkin se on 
pelottava. Sen pinnalla ei näy minkäänlaista eloa. Vain pirstoutuneita puun- 
runkoja ja rantojen rikkaa sen vedenkalvolla kelluu. 


Mikä painostava luonnon suuruus!” 


Granö saapui Altaihin kaudella, jolloin venäläinen uudisasutus oli jo työntänyt alu- 
een alkuperäiskansat metsätataarit, telengiitit ja teleuutit tieltään vuoriston kaukai- 
simpiin osiin. Näiden kansojen lisäksi Altaille oli tullut lännestä, etelästä ja idäs- 
tä eri mongoli- ja turkkilaiskansoja, jotka olivat luonteeltaan toimintahaluisempia, 
tarmokkaampia ja vilkkaampia kuin altailaiset mutta joilla ei ollut näille ominaista 
”hienotunteisuutta, nurkumattomuutta, mukautumiskykyä ja metsien hiljaisuudessa 
kasvatettua mielenmalttia”.? 

Granö myönsi, että luonnon ja ihmisen asettaminen selkeään riippuvuussuhtee- 
seen oli hyvin kyseenalainen ratkaisu. Luonto toimii omien lakiensa mukaan ja ihmi- 


nen elää niin kuin parhaaksi näkee. Silti hän ei malttanut olla tekemättä rinnastuk- 

Kesän 1915 tutkimusmatkan aikana Granö tutustui luonnonkauniiseen Talmenjejärveen Venäjän Altailla. 


sia. Esimerkiksi luvussa ”Joutsenjoki ja Ivan Ivanovitš” hän vertaa joen oikullisuutta 
ja yllätyksellisyyttä sen rantamilla asuneen miehen omia etuja ajavaan toimintaan: 
”hoitaa mehiläisiään, kokoo pähkinöitä, tekee kauppoja, nylkee matkustavia.”*” 
Pitkäaikainen oleskelu Altailla ja monien paikalliskielten hallinta antoivat Gran- 
ölle ainutlaatuisen mahdollisuuden eri väestönryhmien elämänpiirin tarkasteluun 
ikään kuin sisältä päin. Hän oli tarkka havainnoija ja ihmistuntija, jolla oli kyky 
luoda muutamalla vedolla kohtaamistaan ihmisistä eläviä luonnekuvia. Hän oli huo- 
lissaan Altain alkuperäiskansojen tulevaisuudesta muiden kansanryhmien paineessa 
mutta kuvasi kaikkia kansoja ymmärtävästi ja kunnioittavasti. Jokaisella kansalla ja 
ihmisellä oli valoisat ja tummat puolensa niin kuin Altain rinteiden ketripuilla eli 


sembramännyillä.**? 

Kunnioittava suhtautuminen määräsi myös hänen kanssakäymistään paikallisen 
väestön kanssa. Kun Granölle, kyläpäällikön kunniavieraalle, tarjottiin Kara-sunin 
laaksossa syötäväksi lampaan pää silmineen ja kaikkine muine herkkuineen, hän ei 
halunnut loukata isäntäänsä. Hän nakerteli ja kaiveli isäntänsä kanssa hartaasti lam- 
paan päätä seuraten samalla kateellisesti, kun hänen vierashierarkian häntäpäähän 
noteeratut apulaisensa saivat pistellä nälkäisiin suihinsa parhaita selkälihoja.*! 

Granö myönsi, että Suomessa muukalaisille annettu neuvo ”Maassa maan tavalla 
tai maasta pois” päti varsin hyvin myös Altailla. Siksi hän arvosti suuresti altailaisia 
pääoppaitaan Mataita, Tungerekia, Subböotinia, Kyngrakia ja Tömeniä, jotka olivat 


suhtautuneet ymmärtäväisesti kokemattomaan tutkijaan: 


Miten elävinä astuvatkaan eteeni muistojen komeroista maallisen hahmonne 
tutut piirteet! Palautuvat myös mieleeni vaellustemme vaivat, joihin tähteni 
alistuitte, sekä palveluksessani suorittamanne suuriarvoinen työ. 

Tunnustan mielelläni, että tieteelliset tulokset, joihin yhteiset matkamme 
ovat johtaneet, suureksi osaksi välillisesti ovat teidän saavutustanne, — niin 
vähäiset kuin tietonne ovatkin geomorfologiassa yleensä ja jääkausiopissa eri- 


koisesti.??? 


Tärkeintä Granölle oli, että ihmiset olivat aidosti sitä, mitä he olivat. Lomailevan 
herrasväen, erinäisten puoliherrojen ja kirkon kosteasilmäisten palvelijoiden toimin- 
taa kuvataan selvästi kriittisemmin kuin tavallisen kansan juoppoutta, ahneutta ja 
ajattelemattomuutta, jota usein pehmennetään lempeällä ja ymmärtäväisellä huumo- 
rilla. 393 

Granön lempiopas Matai oli joutunut pahaan pulaan ollessaan tunnetun venäläi- 
sen kasvitieteilijän Vasili Vasiljevits Sapoznikovin apulaisena. Hän oli saanut nyljettä- 
väkseen pienen harvinaisen sorsanpoikasen, mutta tärvellyt sen taitamattomuuttaan 


niin pahoin, että jokin selitys oli keksittävä: 

Siinä kävi silloin nylkiessäni niin hullusti, että linnun ohut kaulanahka repesi. 
Mitä tehdä? Teltassaan oli professorilla neula ja lankaa — ikävä kyllä mustaa — 
esillä. Hädissäni neuloin niin hyvin kuin osasin repeämän kiinni. Illalla herrat 
tulivat kotiin. 

— No, Matai, oletko nylkenyt linnun, Sapozhnikov kysyy. 

— Olen, vastaan, tässä se on, Vasilij Vasiljevits. Hän ottaa linnun, tarkastelee 
sitä ja huomaa paikkaukseni. 

— Mitä tämä merkitsee? hän osottaa mustaa lankaa. 

— En tiedä, Vasilij VasiljevitS, täytyy kysyä linnun vanhemmilta, ne sen parem- 


min tietävät.*94 


Myönteisestä suhtautumisestaan huolimatta Granö joutui myöntämään, että altailai- 
set elivät aineellisesti ja henkisesti hyvin alkeellisissa oloissa. Taudit saattoivat raivota 
esteettä surkeissa ja siivottomissa asumuksissa, jotka olivat kaiken yhteiskunnallisen 
turvan ulkopuolella. Siksi väestö turvautui usein samaaneihin, joilta haettiin uskon- 
nollisen tuen lisäksi myös lääkinnällistä apua. 

Samaanin avun osoittauduttua tehottomaksi altailaiset kääntyivät usein muu- 
kalaisen puoleen, josko hän tietäisi jonkin keinon tai taian. Granöllä oli matkassa 
Tuomisen huolella varustama matka-apteekki, mutta sen rohdot auttoivat vain pään- 
särkyyn ja vatsakipuihin, eivät esimerkiksi ruttoon.” 

Granö suhtautui altailaisiin ymmärtäväisesti mutta ei kritiikittömästi. Hän koh- 
distaa huomiota juopotteluun, erityisesti piimästä tislatun viinan, arakätan, alituiseen 
tissuttelemiseen ja muihin sosiaalisiin epäkohtiin, kuten naisten huonoon asemaan. 
Hän kuvaa harvalukuisia oppia saaneita altailaistyttöjä ja vierailuaan eräässä jurtassa, 
jossa mies poikkeuksellisesti auttoi vaimoaan kotitaloustöissä ja oli muutenkin hellä 
ja hyväsydäminen. Paimentolaisille nainen oli Granön mukaan pääosin pelkkä koti- 


eläin: 

Yleensähän naista pidetään Altaissa miestä alempiarvoisena olentona, jonka 
arvo riippuu yksinomaan siitä työmäärästä, jonka hän kykenee kodissa suo- 
rittamaan. Mies ”ostaa” vaimonsa määrätystä, etukäteen sovitusta summasta, 
”kalymista” ja pitää häntä siis tavallaan — totta puhuakseni — kotieläimenään. 
Naisella ei ole milloinkaan, pukuaan ja vuodettaan lukuun ottamatta, omaa 


omaisuutta.? 


Kunnon tutkimusmatkailijan tavoin Granö oli avoin uusille kokemuksille. Yhden 
matkan harvinaisimmista tapahtumista hän koki kesällä 1914, jolloin hänelle tar- 
joutui tilaisuus seurata ja valokuvata Katunin laakson Mustassa-metsässä samaanin 


seremoniaa ja rituaaleja rummutuksineen: 


Hiilloksen lämmössä pingottuu rummun hirvennahkainen kalvo pingottumis- 
taan. Yhä selvemmällä kumauksella se vastaa kapulan hiljaiseen kosketukseen. 
Nyt, nyt se on käytettäväksi valmis. Miten täyteläinen onkaan sen ääni: on 
kuin taivaan jyrinä kaikuisi. Kuuletko loitsut, näetkö hypyt! Manalan-matka 
on alkanut 

Ääh! Ää-äh! Murtuipa auki syvimmän kamaran kansi, aukesipa maail- 
moista alin. Noita saapuu matkansa määrään, Manalan herran majoille. Kau- 


kaa, kaukaa kajahtaa rummun kumina kahdeksan kerroksen takaa.*? 


Matkapäiväkirjat takasivat myös tekstin paikkansa pitävyyden, sillä hyväkään muis- 
ti ei ole pettämätön. Tämän sai kokea myös Granö, kun tarkasti tekstin lukenut 
J. K. V. Tuominen suuntasi kesällä 1920 hänen huomionsa kirjan sivun 171 totea- 
mukseen ”kiehahdutin hypsotermometreja, saadakseni tietää todellisen ilmanpai- 
neen ja sen välityksellä Katunin pinnan korkeuden”. 

Granö ymmärsi heti, että hänen ystävänsä oli oikeassa. Hän oli alun perin ajatel- 
lut sivuuttaa kokonaan hypsotermometrimittaukset, mutta oli myöhemmin lisännyt 


asiasta pari riviä ajattelematta asiaa loppuun saakka: 

Kesäkuussa 1914 Granölle tarjoutui harvinainen tilaisuus kuvata samaanin rituaaleja Telötskojejärven tuntumassa. 


En kohdistanut lainkaan siihen huomiota, ettei spriikään sellaisella säällä ilman 
tulitikkuja palamaan syty. Riittäköön tästä! Asia on sivulliselle yhtä vähäpätöisen 


koomillinen kuin se on tekijälle harmillinen ja vastaisen varalle opettavainen. 


Granön kieli on persoonallista ja eeppisen leveää. Teksti on vivahteikasta ja kuvaile- 
vaa, mutta samalla myös konkreettista ja johdonmukaista. Ihmisten ja matkatapah- 
tumien kuvauksessa hän etäännyttää itsensä kentästä, piirtää lukijalle yleissilmäyksen 
tilanteesta sisällyttäen siihen johtopäätöksensä. Sitten hän erittelee ja perustelee esit- 
tämäänsä. Hänen kuvauksessaan on jotakin Kalle Päätalon kirjojen yksityiskohtaista 
tarkkuutta. Mikään seikka ei ole merkityksetön vaan kerronta etenee verkkaisesti 
kuin kohti laaksoa vakaasti valuva ikijää, joka tempaa mukaansa kaiken irtonaisen 


aineksen sulattaen sen kokonaisuuden osaksi. 

Katse kertoo, että samaani tietää mitä on tekemässä. 

Teoksen ajaton sanoma paljastuu Altain ydinosia kuvaavan luvun ”Vuorimaan 


sydämessä” alkuun sijoitetusta altailaisen tarun katkelmasta: 


... ja he lähtivät päivän puoleen. Näkevät ennen pitkää Valkoisen Altain, näyt- 
täytyy valkoinen joki. Valkoisen Altain vieressä kohoaa Sininen Altai, valkoi- 
sen virran rinnalla vyöryttää vesiään sininen virta. Sinisen Altain edessä nostaa 
harjanteensa Musta Altai, sinisten vesien vieressä virtaavat mustat vedet... — 


Kolmen Altain keskitse kiemurtelee musta tie, kuopalle kulunut.*? 


Granö kuvaa elämän ikuisia lakeja kolmen eri Altain avulla. Musta Altai symboli- 
soi ihmisen raskasta taivalta vaikeakulkuisessa maastossa, metsässä ja viidakossa. Se 
on aina läsnä, se on mullanhajua, jokapäiväistä työtä ja vaivaa. Valkoinen Altai on 
taivaanrannalla kirkkaana väikkyvä vuorenhuippujen ryväs, jonka ihminen näkee 
jatkuvasti edetessään sitä kohti vaivalloisesti louhikoissa, lumirinteillä ja jyrkänteillä. 
Sen voi saavuttaa vain sellainen ihminen, joka uskaltaa edetä tuntemattomille alueil- 
le. Sininen Altai on alati pakeneva sinisinä välkkyvien järvien ja utuisten harjantei- 
den maa. Sinne voi edetä vain katsein ja ajatuksin, sillä se ei ole maallinen paikka 
vaan muistojen, kokemusten ja toiveiden synnyttämä kultamaa.**! 

Granölle Altai ei ollut vain vuoristo. Se oli myös kauneuden lähde ja pyhäkkö, 
joka osoitti hänelle elämän rikkauden ja ihmisen osan maailmankaikkeudessa. Ku- 
kaan ei selviydy yksin elämässä, mutta yksikään ei myöskään ole niin vähäpätöinen, 


ettei hänessä olisi jotakin inhimillisesti merkityksellistä. 


Merkitys 


Altai I-II oli ensimmäinen suomalainen kaunokirjalliseen asuun puettu luontokirja. 
Kirjoittajan ja kustantajan kannalta teokseen julkaisemiseen liittyi siten riskejä, koska 
kukaan ei tiennyt, millaisen vastaanoton kirja saisi. Huolet osoittautuivat pian turhiksi, 


sillä yleisesti mestariluomukseksi tunnustettu teos sai loistavan arvostelumenestyksen. 

T. J. Hintikka katsoi I/talehdessä, että teos oli ”maantieteellisen kirjallisuutemme 
parhaita”, mutta Viljo Tolvanen pisti Uudessa Suomessa vielä paremmaksi toteamalla, 
että teos ”on parasta, mitä suomenkielellä tältä alalta on koskaan kirjoitettu”. Voiton 


taisi silti viedä Yrjö A. Jäntti, jolle eivät enää riittäneet Suomen rajat: 


Tämä teos ei ollut varsinaisesti matkakertomus, eikä tieteellinen tutkimus, — 
ihmeteltävällä taidolla tekijä oli osannut yhdistää molemmat puolet, joten teos 
oli sekä opettava että jännittävä ja lisäksi taiteellisessa suhteessa mitä arvokkain 
suurenmoisten luonnonkuvaustensa vuoksi. Siitä onkin sanottu, ettei sen vie- 
hättävämpää maantieteellistä teosta eikä runollisen lennokkaampaa kuvausta 


ole mistään maailman kolkasta kirjoitettu 27 


Myös J. E. Rosbergin mielestä A/tai oli yksi kaikkein onnistuneimmista monogra- 
fioista, jotka käsittelivät ihmisen ja luonnon vuorovaikutusta. Samalla kun se antoi 
lukijalle kokonaisvaikutelman tästä mielenkiintoisesta vuoristomaasta ja sen ympä- 
ristöstä, se oli tieteellinen teos, jota Keski-Aasian tutkijat saattoivat käyttää luotet- 
tavana lähdekirjana. Tässä arviossa Rosberg osui oikeaan, sillä Granön kuvilla ja 
kuvauksilla tuli olemaan pysyvää luonnontieteellistä, kulttuurihistoriallista ja kansa- 
tieteellistä merkitystä. 

Granön taitoa yhdistää tieteellinen kuvaus yleistajuiseen kaunokirjalliseen ja ru- 
nolliseen tekstiin ylistettiin vuolaasti. Hän ei ollut tyytynyt luettelemaan tieteellisiä 
tosiasioita vaan on esittänyt ne ”viehkeästi, paikoitellen runollisen lennokkaasti, mut- 
ta aina selvästi ja kiteytetyn kirkkaasti”. Teoksen kieli vakuutti myös Suomalaisen 
Kirjallisuuden Seuran, sillä matkakirja vaikutti Puhtaan maantieteen ja Suomen Kar- 
taston 1925 ohella siihen, että seura myönsi vuosisatajuhlassaan maaliskuussa 1931 
Granölle kirjallisuuspalkinnon.** 

Olavi Granön mukaan A/tai-kirjan vaikuttavuus johtui paitsi kirjoittajan kyvystä 
ymmärtää vuorimaan luonnon ja väestön läheinen vuorovaikutus myös hänen tai- 


dostaan kuvata luontoa tavalla, joka ottaa huomioon kaikki aistit. Kun lukija seuraa 

tutkimusmatkailijaa Altain metsiin ja jättiläisruohostoihin, laaksojen painanteisiin, 
jokivarsille, vuorten rinteille ja huipuille, hän saa samalla tuntuman siitä, miltä luon- 
to näyttää, kuulostaa, tuoksuu, maistuu ja tuntuu, esimerkiksi silloin, kun voimakas 
virta uhkaa viedä vaeltajan mennessään kimpsuineen ja kampsuineen 2" 

Altai ilmestyi heti tuoreeltaan ruotsiksi 1919-21 J. E. Rosbergin suoraan käsi- 
kirjoituksesta kääntämänä. Suunnitellun venäjänkielisen painoksen julkaiseminen 
jäi sen sijaan vallankumouksen jalkoihin, ja kun vaikea taloudellinen tilanne maa- 
ilmansodan jälkeen tyrehdytti suunnitelmat teoksen kääntämiseksi jollekin suurelle 
eurooppalaiselle kielelle, teos jäi kansainvälisesti lähes tuntemattomaksi. 

Käännöshankkeet nousivat uudelleen esille vasta 2000-luvun vaihteessa, jolloin 
suunniteltiin sen kääntämistä venäjäksi ja englanniksi. Englanninkielisen laitoksen 
ilmestyminen lykkääntyi, mutta Alla Alieva sai 2010-luvun vaihteessa valmiiksi ve- 
näjänkielisen laitoksen käsikirjoituksen. Työ osoittautui hyvin hankalaksi Granön 
vaikeasti käännettävän elävän ja runollisen kielen vuoksi. 

Teos olisi avannut Granölle mahdollisuuden hankkia suuren osan toimeentulostaan 
matkakirjojen kirjoittajana, mutta saatuaan nimityksen Tarton yliopiston professoriksi 
hän päätti suunnata voimavaransa tieteellisen maantieteen kehittämiseen. Tämä mer- 
kitsi sitä, että vaikka päämäärä, omaleimaisten alueiden mahdollisimman tarkka ra- 
jaaminen ja kuvaaminen, säilyi ennallaan, menetelmä sen tekemiseksi muuttui täysin. 
Puhtaassa maantieteessä ympäristökokonaisuuksia ei muodostettu A/tai-teoksen tapaan 
subjektiivisesti vaan tiukan loogisen ja järjestelmällisen analyysin avulla. 

Granön luovuttua matkakirjojen julkaisemisesta A/tai jäi vähitellen tutkimus- 
matkakirjallisuuden lähes unohdetuksi klassikoksi. Alan harrastajat toki tiesivät sen 
samoin kuin monet kirjailijat, joita sen luonnonkuvaus viehätti. Aaro Hellaakoski 
ja Reino Kalliola ovat kertoneet saaneensa vaikutteita teoksesta, ja Kerttu-Kaarina 
Suosalmi nimesi jopa romaaninsa Ihana on Altyn-köl (1988) vaikuttavasti kuvatun 
Kultajärven mukaan.” 

Teos oli 1900-luvun lopulla jäämässä pääasiassa vain bibliofiilejä kiinnostavaksi 


rariteetiksi, kun se koki eräänlaisen kaksinkertaisen uudelleen tulemisen. Ensimmäi- 

sen sysäyksen aloitti Yleisradio, joka valitsi sen kesäkirjakseen 1991. Tuomas Anha- 
van taitavasti lukema teksti sai niin suuren suosion, että teosta ei saanut enää antik- 
variaateistakaan edes tiskin aa 

Nopeasti virinnyt kiinnostus sai Suomalaisen Kirjallisuuden Seuran harkitse- 
maan teoksen ottamista ohjelmaansa, ja kun Repola-Yhtymä tarjosi rahallista tukea, 
uusi painos voitiin julkaista 1993. Uusintapainos oli yksiosainen mutta formaattia ja 
joitakin taittoratkaisuja lukuun ottamatta muuten entisen kaltainen. Uuden paino- 
tekniikan avulla mustavalkoiset valokuvat toistuivat jopa paremmin kuin alkuperäi- 
sessä teoksessa.’ 

Teos sai jälleen erinomaisen vastaanoton. Aamulehteen arvion kirjoittanut Erkka 
Lehtola piti paljon sekä teoksen kuvista että tekstistä. Hän toivoi saavansa kuvista 
suurennettuja kopioita seinilleen ja kehui vuolaasti Granön elävää, monipuolista ja 
humaania tekstiä. Arvostelu päättyi toteamukseen: ”Kaikella muotoa: voitte tietysti 
jättää J. G. Granön kirjan lukematta, mutta omapahan on vahinkonne.”** 

Uusintapainos lisäsi yleistä kiinnostusta Granön valokuvia kohtaan ja johdatti 
myös valokuvaaja Taneli Eskolan tutustumaan niihin. Saatuaan 1997 Aulanko-ku- 
viin keskittyneen väitöskirjansa valmiiksi Eskola otti yhteyttä Granön poikaan aka- 
teemikko Olavi Granöön ja kyseli kuvista. Kun kävi ilmi, että huolella säilytetyt 
kuvat olivat hajallaan suvun hallussa, Eskola sai aikaan sen, että ne järjestettiin, kon- 
servoitiin ja dokumentoitiin huolellisesti Taideteollisessa korkeakoulussa. Valtavan 
urakan jälkeen suku luovutti maaliskuussa 1992 kuvat Suomalaisen Kirjallisuuden 
Seuran arkiston turvalliseen huomaan." 

Kysymyksessä oli laajin yhtenäinen suomalaisen tutkija-valokuvaajan Siperia-ko- 
koelma. Siihen kuului noin 750 alkuperäisen nitraattinegatiivin, 350 lasinegatiivin ja 
yli tuhannen alkuperäisvedoksen lisäksi myös alkuperäisiä käsikirjoituksia, karttoja 
ja piirroksia. 

Eskola myös kokosi kokoelman pohjalta J. G. Granön syntymän 120-vuotismuis- 
ton kunniaksi Helsingin kaupungin taidemuseoon Meilahteen näyttelyn Sininen Al- 


tai. Koko kevään 2002 ajan esillä oli parinsadan valokuvan lisäksi Granön vuosien 

Altailaisten tarujen kultajärven Altyn-kölin eli Telétskojejärven huikeat maisemat jättivät Granön mieleen ikuisen kaipuun. 


1902-16 matkoilla käyttämiä kameroita ja tieteellistä välineistöä sekä hänen kirjoit- 
tamiaan muistiinpanoja. Osa kuvista oli alkuperäisten negatiivien kokoisia, 9 x 12 
tai 13 x 18 senttimetriä, mutta osasta oli tehty nykyajan menetelmin suurennoksia, 


sävytettyjä hopeagelatiinivedoksia ja digitaalisia mustesuihkutulostuksia.”? 

Näyttely ja siihen liittynyt merkittävä samanniminen teos osoittivat vakuutta- 
vasti, että Granö oli paitsi tutkimusmatkailija ja tiedemies myös suomalaisen mai- 
sema- ja luonnonvalokuvauksen edelläkävijä. Kun suomalaiset maantieteilijät olivat 
pääosin arvostaneet Granötä vain geomorfologina, Puhtaan maantieteen kirjoittajana 
ja Suomen alueiden hahmottajana, tarvittiin alan ulkopuolinen henkilö osoittamaan, 
että hän ei ollut vain yhden suunnan mies. Eskolan mukaan Granö oli suomalaisessa 
valokuvataiteessa I. K. Inhan vertainen mestari. 

Eskolan nostettua Granön Siperiassa ja Mongoliassa ottamat valokuvat tasaver- 
taiseen asemaan A/tai-teoksen jo ennestään mestarilliseksi koetun tekstin rinnalle 
paljastui, että Granö oli kansallisesti ja kansainvälisesti huomattava valokuvauk- 
sen pioneeri sekä tieteen ja taiteen yhdistäjä. Tiukan logiikan mestarista kuoriutui 
esiin taiteellinen, luova, esteettinen ja emotionaalinen puoli. Jylhien vuorilaaksojen 
ja vuoristojen kuvien johdattaessa katsojia ikiaikaisten maisemien ihailuun omassa 
miljöössään ikuistetut ihmiskuvat kertovat ajasta, jolloin elämä oli ankaraa taistelua 
jokapäiväisestä leivästä. 

Helsingin kaupungin taidemuseon jälkeen Granön kuvat olivat esillä muun 
muassa Pietarissa, Tartossa ja Turussa, mutta niiden menestys ei päättynyt tähän. 
Suomen TV-I1 esitti vuoden 2005 alussa Rauli Virtasen toimittaman tutkimusmat- 
kailijasarjan, jossa Granö esiintyi muiden suomalaisen tutkimusmatkailun uranuur- 
tajien G. A. Wallinin, A. E. Nordenskiöldin, Martti Rautasen ja Rafael Karstenin 
kanssa.” 

Taneli Eskola kokosi puolestaan syksyllä 2005 Minnesotan yliopiston Kathe- 
rine E. Nash -galleriaan Minneapolikseen näyttelyn ja näyttelyjulkaisun Boundary 
Crossings — Rajanylityksiä, jossa Granön kuvat saivat rinnalleen hänen itsensä, Jor- 
ma Purasen ja Pentti Sammallahden kuvia Kalmukiasta, Lapista, Vienan Karjalasta, 
Burjatiasta ja Tuvasta. Näyttely oli eri muodoissa ja laajuudessa esillä muun muassa 
Seattlessa Yhdysvalloissa, Torontossa Kanadassa ja Suomessa Akseli Gallen-Kallelan 
museossa Espoon Tarvaspäässä, Laterna Magicassa Helsingissä ja Galleria Colmiossa 


Oulussa. 

Rajanylityksiä-teoksen ja -näyttelyn saama suosio Pohjois-A merikassa vahvisti kä- 
sitystä siitä, että Granön kuvilla oli laajaa kansainvälistä merkitystä. Häntä verrattiin 
amerikkalaisen valokuvan mestareihin, Yhdysvaltain länsiosien ja Yosemiten kan- 
sallispuiston jylhistä kuvista tunnettuun Ansel Adamsiin ja kuuluisaan intiaanien 
kuvaajaan Edward S. Curtisiin.%* 

Eskolan näyttelyt ja teokset nostivat esiin kysymyksen, oliko Granö myös tai- 
teilija. Hänen valokuvansa olivat kansainvälistä tasoa, mutta oliko hän ottanut ne 
tutkijana vai taiteilijana. 

Granö oli itse uskonut valokuviensa merkitykseen niin paljon, että oli tallentanut 
ne huolella. Toisaalta valokuvaaminen liittyi niin saumattomasti hänen Siperian-vuo- 
siinsa ja 1920-luvun alun Valosaaren lähimaisemien tutkimiseen, että myöhemmin 
hän ei enää tuonut itseään esiin valokuvaajana. Ehkä luontevinta on pitää häntä mai- 
seman mestarina, jonka työskentelyssä taiteellinen näkemys limittyi saumattomasti 


tutkimuksellisiin tavoitteisiin.*7 

VIRON 
YLIOPISTOMAANTIETEEN 
PERUSTAJA 


W 


”Ja mikäpä hätä minulla täällä on? Minun vähäpätöisyyttäni tarvitaan nyt täällä. 
Niin pian kuin joku oppilaistani tulee vähänkin kompetentiksi — siihen kuluu vielä 
joitakin vuosia — niin, — vasta sitten lähden, mutta silloinkin lähden varmasti, vaikkei 
olisikaan professuuria tarjona kotimaassa. Sillä silloin olisi täkäläinen tehtäväni, jota 


varten tänne tulin, suoritettu. Jos kuitenkin minut nyt kutsuttaisiin Suomeen, niin 


pitäisin velvollisuutenani ensi kädessä omaa maata palvella; ja olot täällä olisi väli- 


aikaisesti järjestettävä sille perustalle, jota nyt on koetettu rakennella.” 


Hi 
(ERR 
EE, 


RN 
Si 


Johann Wilhelm Krausen suunnittelema Tarton yliopiston uusklassinen päärakennus valmistui lopullisesti 1809. 


(A SETTUMINEN JARTTOON 


Uskalias muutto 


Granön hyväksyessä Tarton yliopiston kutsun Viron vapaussodassa oli käynnis- 
sä pieni suvantovaihe. Syksyllä 1919 sotatoimet alkoivat kuitenkin uudelleen, kun 
Neuvosto-Venäjällä puhjennut sisällissota laajeni myös Viron alueelle. Bolsevikkeja 
vastaan nousseiden valkoisten kenraalien johtoon kuulunut Nikolai Judenits aloit- 
ti lokakuussa 1919 Virosta suurhyökkäyksen Pietarin valloittamiseksi. Lev Trotskin 
johtama puna-armeija torjui hyökkäyksen kaupungin edustalla ja aloitti puolestaan 
vastahyökkäyksen Narvajoen yli Viron alueelle. Virolaiset joukot kykenivät joulu- 
kuun lopulla vain vaivoin torjumaan hyökkäyksen yhdessä vapaussotansa ankarim- 
mista taisteluista. 

Pohtiessaan Tarttoon siirtymistä Granö joutui ottamaan sotatilan lisäksi huo- 
mioon Viron huonon terveystilanteen. Espanjantaudin ohella Suomenlahden etelä- 
puolella uhkana olivat monet muut kulkutaudit, jotka olivat vaarallisia erityisesti 
lapsille. Tämän oli saanut traagisesti kokea Granön ystävä, Tarton yliopiston itäme- 
rensuomalaisten kielten professoriksi valittu Lauri Kettunen, jonka pieni poika kuoli 
punatautiin kaupungissa syyskuun alkupuolella. Granölle lähettämässään kirjeessä 
Kettunen kehotti tätä muuttamaan aluksi Tarttoon yksinään ja kutsumaan koko 
perheen paikalle vasta vuoden lopulla. 

Varmistaakseen perheensä turvallisen muuton Granö matkusti syyskuun puoli- 


välissä Kettusen kanssa kaksistaan tutustumaan kaupungin oloihin ja tulevaan työ- 

Tarton yliopiston ensimmäiset suomalaiset professorit marraskuussa 1920. Istumassa Lauri Kettunen ja 
J. G. Granö, seisomassa vasemmalta A. M. Tallgren, Kaarlo Teräsvuori, Kalle Väisälä ja A. R. Cederberg. 


paikkaansa yliopiston maantieteen laitokseen. He asuivat Kettusen hankkimassa 
asunnossa ja ryhtyivät etsimään asuntoa myös Granölle. Sellaista ei heti löyty- 
nyt mutta Granö vakuuttui siitä, että hän saattoi tuoda perheensä kaupunkiin. 
Nopean muuton puolesta puhui se, että Tarton yliopiston lukukausi alkoi jo 6. 
lokakuuta 1919.3% 

Granön ystävä kuvasi Tarttoon saapunutta Granötä näin: 


Tuo ylen miellyttävä, kultivoitunut herra, joka A/tai-tutkimuksillaan oli ehti- 
nyt tiedemiehenä jo saada kansainvälistä mainetta ja josta tuli pian parhaita 
ystäviäni, oli itse vaatimattomuus, mutta vaati paljon itseltään ja teki varovai- 
sesti myös kaikki kannattavuuslaskelmat etukäteen. Niinpä esim. totesimme, 
että kala on suhteellisen kallista, liha halpaa — siis täytyy syödä enemmän lihaa 
kuin kalaa. Vuokrat ovat ylen halvat, palkalla tultaisiin toimeen, jos vain, jos 
vain... luottamus työnantajaamme kohtaan... ”ole varma siitä” (missä suhtees- 
sa hän myöhemmin reilusti tunnusti erehtyneensä). Tallustellessamme kaupun- 
gilla hänen kengänpohjansa rupesivat aukeamaan, mutta hänpä sen asunnos- 
samme naputteli omin käsin kiinni. Kaikin puolin käytännöllinen mies, tuo jo 
sitten syksyllä maantieteen professoriksi kutsuttu, heti yleisön suosion saanut 


oppinut, ja ulkoasultaan aina tip top, kuten sisäiseltäkin rakenteeltaan...?% 


Palattuaan takaisin Helsinkiin Granö ryhtyi valmistelemaan puolisonsa kanssa per- 
heen muuttoa Tarttoon. Pohjoisen Rautatiekadun koti tyhjennettiin; osa tavaroista 
vietiin varastoihin ja osa pakattiin mukaan Viroon. Suurin urakka oli kirjojen kuljet- 
tamisessa, sillä Granö päätti noudattaa vanhaa tarttolaista perinnettä, jonka mukaan 


professorin omat kirjat muodostivat laitoksen seminaarikirjaston ydinosan.*% 


Lepiku 9 


Granöt saapuivat kolmen tyttärensä ja iäkkään Alma-muorin kanssa Tarttoon 14. lo- 
kakuuta 1919. Huoneistokysymys tuotti aluksi päänvaivaa, minkä vuoksi Granö jopa 
harkitsi ostavansa Kettusen kanssa kivitalon kaupungin keskustasta. Omskin talon 
kohtalo oli kuitenkin niin hyvässä muistissa, että hän päätti luopua omistusasun- 
non hankkimisesta ja vuokrata eräältä vanhalta leskirouvalta kalustetun huoneiston 


Lepiku 9:stä, lyhyen kävelymatkan päästä yliopistolta. 

Granön perheen Tarton asuntona 1919—22 ollut Lepiku 9 kuvattuna 2000-luvun alussa. 


Puurakennuksen toisessa kerroksessa sijainnut huoneisto ei tarjonnut juuri 
muita mukavuuksia kuin sähkövalon ja juoksevan veden. Kylpyhuonetta ei ollut, 
keittiö jaettiin vuokraemännän kanssa ja polttopuiden puutteen vuoksi Granöjen 
oli poltettava Pohjois-Saksan rantamaiden asukkaiden tavoin turpeita. Perheen 
jouduttua luopumaan monista Helsingissä käytössä olleista mukavuuksista Granön 
puoliso ja äiti toivoivat jo keväällä 1920 pikaista paluuta Suomeen. Tilanne vaikeu- 
tui vuoden lopulla, jolloin Eeva-tytär sairastui pelättyyn punatautiin. Huolellisella 
hoidolla ja ennen kaikkea Jumalan avulla” lapsi onneksi parantui, ja sisarukset 
välttivät taudin? 

Vaikeuksista huolimatta Granö pyrki suhtautumaan tilanteeseen myönteisesti 
ja uskoi kärsivällisyyden kannattavan, koska ”Siperia on opettanut”. Sopeutumista 


uusiin oloihin auttoi Tarton tiivis suomalainen yhteisö, jonka kokouksiin ja juh- 

Mummu Alma Granö Tartossa 1921. 


liin virolaiset, kuten Gustav Suits, Wilhelm 
Grünthal ja Friedebert Tuglas, osallistuivat 
mielellään. 

Myös Virossa Granöt hakeutuivat aina 
kesäisin maaseudun rauhaan. Kesäkuun 
1920 alussa he matkustivat Tartosta vajaan 
peninkulman päässä olevaan Kabinan kar- 
tanoon Emäjoen varrella. Huoneisto oli iso 
mutta hyvin puutteellisesti kalustettu, jo- 
ten perheen naisväelle riitti työtä huushol- 
lin hoidossa. 

Kesän 1921 Granöt viettivät noin 40 
kilometriä Tartosta pohjoiseen Palamusen 
kunnassa Kaareperen aseman lähistöllä 
olevassa Luuan kartanossa, jossa heidän 
käytössään oli tilava ja välttävästi kalus- 
tettu kaksikerroksinen huvilarakennus. 


Rakennusta ympäröi suurenmoinen puis- 


to, jossa oli toista sataa erilaista puu- ja pensaslajia. Lähistöllä oli pari lammikkoa, 


joissa lumpeet ja kurjenmiekat kukkivat, sekä kilometrin päässä, puiston ulkoreunal- 


la, suurempi järvi, jossa saattoi käydä uimassa. Omien töidensä ohella Granö ohjasi 


alueelle maastotöihin saapuneita opiskelijoita: ”Istun täällä Palamusessa kuin hämä- 


häkki keskellä tätä työverkkoa,, ja tavan takaa pistäytyy luonani stipendiaatteja (op- 


pilaitani) neuvottelemassa tai töitään selostamassa.”3*s 


Maantieteen laitoksen perustaminen 


Tarton yliopisto oli noussut 1800-luvulla merkittäväksi tieteelliseksi keskukseksi, joka 


yhdisti idän ja lännen kulttuuripiirejä ja välitti saksalaisen tieteen ajatuksia Venäjälle. 

Tarton yliopiston maantieteen laitoksen luentosali 1919. Ikkunan luona piirtää sittemmin 
useassa maassa maantieteen professorina toiminut Konstantin Regel Liettuasta. 


Tarttolaisen tutkimusmatkailijan Carl Friedrich von Ledebourin johtama retkikunta 
tutki Altaita 1826—27 ja kokosi muun tiedon ohella suuren määrän tieteelle aiemmin 
tuntemattomia kasvilajeja. Myös Pietarin tiedeakatemian toimesta järjestetty Ale- 
xander von Humboldtin käänteentekevä tutkimusmatka Aasiaan ja Keski-Siperiaan 
valmisteltiin Tartossa 1829, ja retkeen osallistui useita tarttolaisia tutkijoita.*9 
Granö oli hyvin tietoinen Tarton yliopiston kunniakkaista perinteistä. Ystäväl- 
leen J. K. V. Tuomiselle vuoden 1919 lopulla lähettämässään kirjeessä hän kuvaa 


tuntojaan uuden tehtävän edessä: 


Muuten on myöntäminen, että kaupunkimme on varsin sovelias rauhallisen 


tieteellisen mietiskelyn tyyssijaksi. Kun astelen Emäjoen rannoilla tai Tuomio- 

mäen kauniissa puistossa, astuvat elävästi silmieni eteen Tartossa vaeltanei- 
den suurten tutkijain — v. Baerin, Ledebourin, Helmersenin y.m:den hahmot, 
— tutkijain, joiden kengännauhoihinkaan ei tämän professoripolven sopisi 
puuttua. ”Miljöö” tarjoo siis toiminnalle erinäisiä edellytyksiä, ja muistot 


velvoittavat. 27 


Käytyään tutustumassa Tarton yliopistoon syyskuun puolivälissä Granö oli joutu- 
nut toteamaan, että hänen täytyisi aloittaa opetuksensa lähes tyhjästä. Yliopistossa ei 
ollut maantieteen laitosta varten muuta kuin tilat. Ulikoolikadun kivitalon toisessa 
kerroksessa oli kaksi isoa salia (luentosali sekä piirustus- ja seminaarikirjastosali) ja 
kaksi pienempää huonetta (esimiehen huone ja piirustussali), joissa oli hyvä valaistus 
ja tarvittavat pöydät, tuolit ja kirjahyllyt, mutta ei mitään muuta.” 

Granö ei jäänyt surkuttelemaan tilannetta vaan käynnisti välittömästi laitoksen 
perustamistoimet assistenttinsa August Mielerin kanssa. Hän päätti aloittaa opetuk- 
sen omien kirjojensa, karttojensa ja erilaisten instrumenttiensa avulla. Kirjaston ko- 
koamisessa häntä auttoi puoliso Hilma Granö, joka järjesti sen kortiston. Samaan 
aikaan Granö aloitti aktiivisen keräystoiminnan, joka tähtäsi laitoksen kirjaston 
muodostumiseen hankintojen ja lahjoitusten avulla.?? 

Maantieteen laitoksen oli tarkoitus aloittaa toimintansa vuoden 1920 alussa, mut- 
ta Granö järjesti jo lokakuussa 1919 ensimmäisen kartografian peruskurssin, johon 
osallistui muutamia opiskelijoita. Aiheen valintaan vaikutti paitsi kartografisen tie- 
don suuri tarve Virossa myös se, että hän oli oppinut alan perussanaston niin hyvin, 
että pystyi hoitamaan opetuksen viron kielellä.” 

Opetuksen aloittamisen ohella Granö tutustui yliopistohallintoon ja lähimpiin 
kollegoihinsa. Hän piti ”maailman eri kulmilta kokoon” haalittuja professorikol- 
legoitaan ”mukiinmenevinä miehinä”, vaikka vierastikin ”itsetietoista saksalaista 
klikkiä”, jota vastaan suomalaiset ja virolaiset professorit joutuivat lujasti käymään 
tiedekunnan kokouksissa. Koska tiedekunnan 14 jäsenestä vain kuusi oli virolaista, 


keskustelut käytiin pääosin venäjäksi tai saksaksi.”* 

Paavo Granön kohtalonvuodet 


Paavo Granön ryhtyessä 1913 jatkamaan isänsä työtä Siperian suomalaisten pap- 
pina olosuhteet olivat aivan toiset kuin neljännesvuosisata aiemmin. Jokaisessa 
kylässä oli kirkko ja koulutalo, ja seurakuntien ylläpitämissä kirjastoissa oli satoja 
kirjoja ja lehtiä. Diakonissat huolehtivat vanhuksista ja sairaanhoidosta. Pyhäkou- 


ut, naistenpiirit, nuorisokuorot ja raamattupiirit toimivat viikoittain. Raittiusjuhlat 
olivat muuttuneet lähetysjuhliksi. 

Tasaisen kehityksen kausi katkesi maailmanhistoriallisiin mullistuksiin. Ensin 
kesällä 1914 syttynyt maailmansota heikensi hengellisen työn edellytyksiä, ja sit 


ten lokakuun vallankumouksen puhkeaminen 1917 katkaisi yhteydet Suomeen. 
Suomalaisten seurakuntien elämä jatkui kuitenkin lähes normaalina vuoden 1918 
alkuun asti, jolloin Venäjän sisällissodan vaikutukset ulottuivat Omskiin saakka. 

Siperian pääkaupungin vilja-aittojen hallinta kiinnosti niin bolsevikkejä kuin 


vastavallankumouksellisia valkoisia. Kaupunki oli siirtynyt lokakuun vallankumouk- 
sessa bolSevikkien hallintaan, minkä vuoksi se oli tärkeä myös Suomessa vallanku- 
mouksen tehneen kansanvaltuuskunnan elintarvikehuollon kannalta. Saadakseen 
nälänhädästä kärsineet suomalaiset puolelleen kansanvaltuuskunnan elintarvike- 


asioista vastannut Oskari Tokoi lähetti helmikuun 1918 lopulla kolme junaa Omskiin 
noutamaan Leninin Suomen punaisille lupaamaa 400 junavaunullista viljaa. Junat 
pääsivät perille, mutta matka takaisin läpi vallankumouksessa kuohuvan Venäjän 


ei onnistunut yhtä suotuisasti. Lopulta Suomeen palasi vain yksi juna, joka toi Hel- 


singin Rautatieasemalle 32 junanvaunullista siperialaista vehnää. 
Vallanvaihdoksen jälkeen Omskin seutu joutui erityisesti Suomesta ja Virosta 
tulleiden punasotilaiden mielivallan kohteeksi. Kotimaassaan tappion kärsineet 
punaiset panivat vahingon kiertämään Siperiassa. Vaikka suurimmat taistelut 
käytiin rautateiden varsilla, satunnaisia ryösteleviä joukkoja vieraili muun muas- 

sa Helsingin kylässä. Omskin pappilan otti joksikin aikaa hallintaansa Suomesta 
paennut punakaartilaispäällikkö Heikki Kaljunen, jonka komennossa Paavo Granö 
ja opettaja Paavo Juntunen joutuivat perheineen asettumaan pappilan ahtaaseen 
vierashuoneeseen. Terijoen punaisten ylipäällikkönä sisällissodan aikana useisiin 
teloituksiin syyllistynyt Kaljunen pohti myös Paavo Granön tappamista mutta luo- 
pui sitten tuumasta, kun hänen tuli niin ”niitä pieniä kakaroita sääli”. 

Kaljusen mellastelu loppui loppuvuonna 1918, jolloin Venäjän valkoiset val- 
loittivat kaupungin ja vangitsivat punaisten johtajat. Venäjän keisarillisen laivaston 
entinen amiraali Aleksandr Koltšak perusti Omskiin valkoisen hallituksen ja julisti 
kaupungin Venäjän pääkaupungiksi. 


Länsivaltojen vedettyä joukkonsa pois Venäjältä valkoisten joukot joutuivat 
väistymään puna-armeijan tieltä, ja Omsk siirtyi suurten taistelujen jälkeen bolše- 
vikkien valtaan marraskuussa 1919. Pian sodan jälkeen kaupunki menetti merkittä- 
vän hallinnollisen asemansa, kun Novosibirsk nousi Länsi-Siperian pääkaupungiksi. 

Murrosvuosien aikana Paavo Granö leimattiin pappina yhteiskunnalle hyödyt- 
tömäksi, minkä vuoksi hän ei voinut ostaa muita elintarvikkeita kuin ryynejä ja 
suolaa. Suurimman murheen aiheutti kuitenkin vaimo Elinin kuolema aivokalvon- 
tulehdukseen huhtikuussa 1919, minkä jälkeen hän jäi yksin kolmen pienen tytön 
kanssa. J. G. Granö sai Tarttoon tietoja veljensä perheen vaikeasta tilanteesta mut- 
ta ei voinut auttaa mitenkään. Sen sijaan hänen vanha matkatoverinsa, Bugenessa 
kauppiaana toiminut Kalle Vokk, kykeni ennen paluutaan Viroon järjestämään Paa- 
volle jonkin verran elintarvikkeita. 

Kun bolsevikit olivat saaneet valtansa vakiinnutettua, he aloittivat järjestelmäl- 
liset toimet uskonnon tukahduttamiseksi. Kun viranhoito kävi mahdottomaksi, 
Paavo Granö ja muut suomalaiset päättivät palata Suomeen. He joutuivat sinnit- 
telemään Siperiassa kesäkuuhun 1921, jolloin Suomen ja Neuvosto-Venäjän solmi- 
ma Tarton rauhansopimus oli rauhoittanut maiden välisiä suhteita niin paljon, että 


kotimaahan paluuseen uskallettiin ryhtyä. 

Omskista härkävaunussa lähteneen noin 40 hengen pakolaisryhmän matka 
pysähtyi Moskovaan, jossa piti viettää neljä viikkoa ratapihalla eri maihin läh- 
töä odottavien pakolaisjunien keskellä. Kun lähdön hetki koitti, nuorin Paavon 
tytöistä oli kovassa tungoksessa vähällä joutua väärään junaan. Moskovasta 
Petrogradiin (Pietariin) edettiin viidessä päivässä, mutta ennen Suomeen pää- 
syä piti vielä viettää rajalla kaksi viikkoa karanteenissa. Pakolaiset pääsivät perille 
vasta elokuun lopussa 1921.75 


Muut tehtävät 


Granö keskittyi Tarton vuosina opetus-, tutkimus- ja kirjoitustöihin siinä määrin, 
että hän kieltäytyi johdonmukaisesti muista tehtävistä. Päätös oli niin ehdoton, että 
hän torjui jopa Suomen rauhanvaltuuskunnan puheenjohtajan J. K. Paasikiven ke- 
sällä 1920 esittämän pyynnön ottaa vastaan Suomen ja Venäjän välisten rauhan- 
neuvottelujen asiantuntijan ja tulkin tehtävät, joihin hän olisi soveltunut hyvin halli- 
tessaan kaikkia tarvittavia kieliä. Granö sai kuitenkin kutsun rauhanvaltuuskunnan 
Peeterburin hotellissa tarjoamille päivällisille, joiden aikana Paasikivi kiitti suomalai- 
sia professoreita avusta neuvottelujen aikana. Suomen ja Neuvostoliiton välinen Tar- 
ton rauhansopimus allekirjoitettiin Eesti Uliöpilaste Seltsin (Viron ylioppilasseuran) 
kansallisromanttisessa tiilirakennuksessa lokakuun 14. päivänä 1920.76 

Vaikka Granö torjui poliittiset ja valtiolliset toimeksiannot, tieteellistä asian- 
tuntemusta vaativien kysymysten ratkaisemiseen hän oli valmis osallistumaan. Kun 
Viron ja Latvian väliset kiistat maiden välisen valtionrajan sijainnista olivat kiristy- 
neet vuoden 1919 lopulla sotilaallisen yhteenoton partaalle, Granö antoi Viron ul- 
koministeriön pyynnöstä asiantuntija-apua rajan määrittelyyn liittyvissä kartografi- 
sissa töissä. Hän osallistui myös Tallinnassa 1921 pidettyyn ensimmäiseen Suomen, 
Viron ja Latvian konferenssiin, jossa käsiteltiin Itämeren tieteellisen tutkimuksen 


kysymyksiä.?” 

Granöt viettivät kesän 1921 Luuan kartanoon kuuluvassa rakennuksessa Palamusen kunnassa 
Tarton lähettyvillä. Huvilan terassilta avautui näköala kauniiseen puistoon. Vasemmalta Alma 
Granö, vuonna 1918 syntynyt Eeva, vierellään isot siskot Aune ja Siine. 


Granö valittiin keväällä 1921 vironkielisen Tarton yliopiston julkaisujen ensim- 
mäiseksi toimittajaksi. Tehtävä oli työläs, sillä hän joutui vastaamaan julkaisutoimin- 
nan suunnittelun lisäksi painopaperin hankinnasta, laskujen hoitamisesta sekä kir- 
jeenvaihdosta kirjoittajien, arvostelijoiden, painotalon ja kustantajan kanssa. Toimi- 
tusneuvoston pöytäkirjoissa vain lyhyillä maininnoilla, ”jätetään professori Granön 
huoleksi” tai ”professori Granö valtuutetaan ryhtymään toimiin asian edistämiseksi”, 


kuitatut tehtävät johtivat siihen, että hän joutui todelliseen työmyllyyn.?* 

Granö selviytyi tehtävästä toimituskokemuksensa ja hyvän organisointikykynsä 
ansiosta. Kesäkuun 1921 alussa hän saattoi ilmoittaa yliopiston hallitukselle, että 
yliopiston sarjan Acta et Commentationes Universitatis Dorpatensis ensimmäinen 
vihko oli ilmestynyt. Toimitustyö oli vienyt niin suuren osan Granön ajasta, että 
hän ilmoitti lokakuun alussa joutuvansa luopumaan tehtävästä muiden työtehtävien 
vuoksi. Toimittajaehdokkaaksi tuli toinen suomalainen, arkeologian professori Aarne 
Michaël Tallgren, mutta Granö hoiti toimituskunnan pyynnöstä toimittajan velvolli- 
suuksia marraskuun loppupuolelle saakka. Granön toimittajakauden aikana sarjasta 
ilmestyi kolme nidettä.” 

Aikaa vei myös Granön toiminta vironkielisten kouluoppikirjojen tarkistajana 
sekä Suomessa ilmestyneiden tieteellisten artikkeleiden referoijana. Vuonna 1920 hä- 
nestä tuli Tarton Luonnontutkijoiden Seuran jäsen. Hän toimi seuran järvikomission 


varapuheenjohtajana ja oli perustamassa seuran ornitologijaostoa.** 

JARTON YLIOPISTON PROFESSORI 


Maantieteen identiteetti tieteenä 


Granö oli pohtinut maantieteen olemusta 1900-luvun alusta lähtien närkästyttyään 
J. A. Palm&nin maantieteen merkitystä vähättelevään näkemykseen. Hän oli seuran- 
nut tieteenalan kehitystä erityisesti sen johtavassa maassa Saksassa ja vakuuttunut sen 
merkityksestä. Siksi hän asetti Tarton yliopistossa ensimmäiseksi tehtäväkseen maan- 
tieteen arvostuksen nostamisen. Tämä oli välttämätöntä myös siksi, että 1900-luvun 
alussa oli yliopistomaailmassa käynnissä yleinen oppiainerakenteen vahvistumisvai- 
he, jossa eri aineet pyrkivät vakiinnuttamaan paikkansa tieteiden joukossa. 

Tilannetta pahensi se, että Virossa maantieteen asema oli vielä heikompi kuin 
Suomessa. Vuonna 1881 perustetun Viron maantieteellisen seuran toiminta oli kes- 
keytynyt jo vuosikymmenen lopulla saksalaisten tutkijoiden poistuttua maasta. Tar- 
ton yliopistossa maantiede ei ollut itsenäinen tieteenala, ja kouluissakin se oli vain 
alkeiskoulun ja lukion oppiaineena. Ryhtyessään vuoden 1919 lopulla laatimaan 
suunnitelmaa Tarton yliopiston maantieteen opetusta varten Granö päätti samalla 
perustella sekä professorikollegoilleen että Viron viranomaisille ja poliitikoille, miksi 
maantiede ansaitsi paikkansa yliopistossa. 

Tartossa vuoden 1920 alussa ilmestyneessä ohjelmajulistuksessaan Geograafia kui 
teadus ja ülikooli aine Granö kuvaa maantiedettä tieteenä ja yliopistollisena oppiainee- 
na. Maantiedettä oli hänen mukaansa vanhastaan pidetty maapalloa selittävänä yleis- 
tieteenä, jonka tehtävänä oli ollut selventää maapallon kokoa, muotoa, karttakuvaa ja 
liikkeitä sekä kuvata luonnonilmiöitä, eri alueiden erityispiirteitä ja erilaisia kansoja. 
Luonnontieteiden nopean kehityksen ja erikoistumisen seurauksena vanha yleismaan- 
tiede oli 1800-luvun lopulla alkanut hajota, ja erityisesti Ferdinand von Richthofenin 


vaikutuksesta geomorfologia oli noussut maantieteen keskeiseksi osaksi.*? 

1900-luvun vaihteesta alkaen vanhan yleismaantieteen asema oli heikentynyt 
entisestään, kun useat tutkijat, kuten Alfred Hettner, Ewald Banse, E. Löffler, Paul 
Vidal de la Blache, L. S. Berg ja W. M. Davis, olivat alkaneet yhä äänekkäämmin 
kieltää sen arvon maanpallon ilmiöitä tutkivana yleisenä tieteenä. Heidän mielestään 
maantieteen olisi tullut keskittyä maanpinnan ilmiöiden jakautumisen ja vuorovai- 
kutuksen, luonnon ja ihmisen suhteen sekä visuaalisen maiseman tutkimiseen. 

Maantieteen uusista suuntauksista Granö nosti esiin Saksassa 1900-luvun alussa 
kehitetyn maisematieteen, Landschaftkunden. Erityisesti Siegfried Passargen ja Otto 
Schliiterin johdolla kehittyneen suuntauksen edustajat katsoivat, että Alfred Hettne- 
rin edustama levinneisyyksien vertailuun perustuva geodiversiteetin tutkimus ei luo- 
nut riittävää perustaa maantieteen omaleimaisuudelle. Heidän mukaansa Granönkin 
aiemmin harjoittamasta pinnanmuotojen analyyttis-geneettistä ja deduktiivisesta 
tarkastelusta oli siirryttävä maisemallisen kokonaisuuden induktiivis-empiiriseen sel- 
vittelyyn.* 

Landschaft-suuntauksessa ei palattu Alexander von Humboldtin tieteellisiä fakto- 
ja sisältävään esteettiseen maisemakuvaukseen, vaan tavoitteena oli rajata, luokitella 
ja kuvata yksittäisiä maisema-alueita. Tämä suuntaus tulkitsi maiseman yhtenäiseksi 
aluekokonaisuudeksi, joka oli eri kriteerein erotettavissa muista alueista poikkeavien 
ominaisuuksiensa perusteella. Aluejakojen tavoitteena oli erityisesti suurten, fyysi- 
seltä ulkoasultaan yhtenäisten aluekokonaisuuksien määrittäminen ja niiden erityis- 
piirteiden selvittäminen. 

Maisematiede oli Granön mukaan vanhaa yleismaantiedettä vastannut tieteenala, 
joka otti huomioon maanpinnan muodot eli geomorfologian ja tiettyjä hydrologian 
sekä ilmastotieteen osia, tutki kasvistoa maisemallisena tekijänä, tarkasteli eläimistön 
ja ihmistoiminnan luontoon jättämiä näkyviä merkkejä sekä määritteli ja luokitteli 
erilaisia maisematyyppejä. Maisematieteen erikoisosana oli vanhaa aluemaantiedettä 
vastannut aluetiede, joka tutki yksittäisiä maisema-alueita. Kirjoituksensa lopuksi 
hän esitteli kaksi maisematutkimukseen ja aluetieteeseen perustuvaa opetussuunni- 


telmaa, joista toinen oli suppea muunnelma Tarton yliopistoa varten.* 


TARTON YLIOPISTON PROFESSORI N 211 


Granön näkemys maantieteestä oli paitsi ennakkoluuloton myös omaleimainen. 
Hän oli saavuttanut Altain syntyä koskeneilla tutkimuksillaan korkean kansainvälisen 
tason, joten olisi ollut luontevaa, että hän asettanut geomorfologian maisemien sijaan 
maantieteen keskeiseksi tutkimuskohteeksi. Ratkaisun taustalla oli useita syitä. 

Granö oli geomorfologisissa tutkimuksissaan päätynyt suvantovaiheeseen. Davisin 
eroosiosyklioppi ei enää tyydyttänyt häntä, mutta hän ei ollut vielä varma siitä, mihin 
suuntaan olisi tullut edetä. Uuden teorian kehittäminen olisi edellyttänyt Altain-mat- 
koilta kertyneen aineiston perinpohjaista muokkaamista ja käsittelyä, mutta siihen ei 
nyt ollut aikaa. 

Granö näki tärkeimmäksi tehtäväkseen luoda maantieteelle uuden oppirakennel- 
man, joka takaisi sille kiistattoman paikan yliopistoaineiden joukossa. Hän suhtautui 
asiaan käytännöllisesti. Geomorfologiaa ei kannattanut valita maantieteen ydinalu- 
eeksi, koska se olisi johtanut väistämättä reviirikiistoihin geologien kanssa. Sen sijaan 
maantieteen tuli keskittyä täyttämään isänmaallista ja yhteiskunnallista tehtävää Viroa 
koskevan tiedon tuottajana ja tieteellistä tehtävää yleisenä alueellisen tiedon tuottajana, 
maisematieteenä.**” 

Tutkimusmatkavuosien aikana Immanuel Kantin korostama näkemys maantietees- 
tä alueellisena tieteenä oli avautunut Granölle sekä teoreettisesti että käytännössä. Val- 
mistautuessaan matkoille hän oli perehtynyt venäläisten tutkijoiden Siperian luonnon- 
vyöhykkeitä koskeviin tutkimuksiin, minkä ansiosta hän oli tietoinen siitä, että tun- 
nettu maantieteilijä ja suuri Alexander von Humboldtin ihailija L. S. Berg oli ottanut 
jo 1913 saksalaisen Landschaft-käsitteen tieteelliseen käyttöön osoittamaan luonnollisia 
alueita, joina oli Venäjällä vanhastaan pidetty kasvillisuusvyöhykkeitä. Kun Granö sit- 
ten liikkui laajalti maan eri osissa, hän saattoi havaita omin silmin, miten eri tekijöiden 
yhteisvaikutus tuli näkyviin nimenomaan maisemallisina ilmentyminä, kuten tundra- 
na, havumetsä-taigana ja arona.* 

Altai-teos oli tämän henkisen prosessin tieteellis-taiteellinen tulos, mutta Granö ym- 
märsi, että siinä sovellettu yksilöllinen kuvaustapa ei ollut siirrettävissä tieteeseen. Samois- 


ta aineksista oli luotava uusi oppirakennelma, joka vastasi tieteelle asettavia vaatimuksia. 

Altain tutkimukset olivat osoittaneet, että Granö ei tyytynyt soveltamaan mui- 
den luomia teorioita vaan että hän toi tieteeseen uusia näkemyksiä. Lisäksi hän erosi 
monista muista tutkijoista siinä, että hän ei vain julkaissut teoreettisia oppirakennel- 
mia vaan pyrki niiden soveltamiseen käytännön tutkimustyössä. Tämä ominaisuus 
johti siihen, että siirtyminen Viroon merkitsi täydellistä käännettä hänen tutkijan- 
työssään. Tartossa Altain vuoriston pinnanmuotojen ja niiden synnyn tutkijasta ke- 
hittyi maisematieteen ja aluetieteen teoreetikko ja maisemien empiirinen kuvaaja. 

Vuoristotutkimukset olivat vaatineet Granöltä 10 vuoden työn ja tuhansien kilo- 
metrien vaellukset, nyt edessä oli urakka, joka oli henkisellä tasolla vähintään yhtä 
rankka. Työ alkoi Tartossa, jatkui Helsingissä ja sai lopullisen muotonsa Turussa, 


jossa ilmestyi 1920-luvun lopulla Granön teoreettinen päätyö Puhdas maantiede. 


Opetuksen tavoitteet 


Granö osasi Tarttoon tullessaan täydellisesti neljää kieltä: suomea, ruotsia, saksaa ja 
venäjää, joten hänellä oli vaihtoehtoja luentokielen valinnassa. Hän päätti kuitenkin 
luennoida viroksi, minkä vuoksi hän oli aloittanut kieliopinnot jo Helsingissä. Hyvän 
kielipäänsä ja intensiivisen opetuksen ansiosta hän oppi maantieteen ammattisanas- 
ton ja koko kielen niin nopeasti, että saattoi vuoden 1920 alussa ryhtyä luennoimaan 
ja julkaisemaan sanomalehtiartikkeleita viroksi. 

Granö oli ystäviensä kielitieteilijä Lauri Kettusen ja matemaatikko Kalle Väisä- 
län ohella ensimmäinen professori, joka opetti Tarton yliopistossa virolaisia heidän 
omalla äidinkielellään. Väisälän mukaan suomalaiset olivat kansalliskiihkoisempia 
virolaisia kuin virolaiset itse." 

Opetuskielen valinnassa oli kysymys periaatteesta. Granö oli tiedemiehenä mon- 
ta kieltä hallinnut kosmopoliitti, joka vaihtoi julkaisukieltä aina kulloisenkin tilan- 
teen vaatimusten mukaan. Hän ymmärsi kuitenkin hyvin pienten kansojen ja kieli- 
ryhmien ongelmat. Ikäviä kokemuksia paikallisen väestön valtakielten sortamisesta 


oli kertynyt niin Siperiasta kuin ruotsin kielen hallitsemasta Helsingin yliopistosta. 

Viron nuoriso oli joutunut odottamaan lähes 300 vuotta saadakseen korkeinta ope- 


tusta äidinkielellään, joten enää ei ollut aikaa hukattavaksi.*" 


Tieteen kaksi kieltä 


Granön mielestä vanhaa hyvää periaatetta, ajattele maailmanlaajuisesti, toi- 
mi paikallisesti, tuli soveltaa myös tieteessä. Koska tiede oli perusluonteeltaan 
kansainvälistä, tutkijan tuli suuntautua sellaisiin tutkimusongelmiin ja -tehtä- 
viin, joilla oli yleistä merkitystä. Tämän vuoksi hän hakeutui systemaattisesti 
yhteyksiin kansainvälisten huippututkijoiden kanssa lähettämällä heille julkai- 


sujaan ja oli säännöllisessä kirjeenvaihdossa useiden kymmenien ulkomaisten 
tutkijoiden kanssa. 

Tieteen tulosten levittämiseen tuli käyttää ensi sijassa suuria kieliä, mut- 
ta tieteellisen koulutuksen oli sen sijaan tapahduttava opiskelijan äidinkielellä 
kansallisissa yliopistoissa. Opetus oli järjestettävä siten, että samalla kun uudet 
tutkijasukupolvet oppivat ymmärtämään, että tiede oli kansainvälistä, he myös 
oivalsivat oman isänmaansa ja kielensä merkityksen. 


Granön näkemyksen taustalla oli usko siihen, että kieli oli eräänlainen hen- 


kinen isänmaa. Ihminen saattoi saavuttaa korkeimman tieteellisen ja taiteellisen 
tason omalla äidinkielellään, joka tarjosi täsmällisimmän ja ilmaisuvoimaisim- 
man sanaston paikallisten olojen ja kulttuurien kuvaamiseen. Tämä näkemys 


johti siihen, että täydellisestä kielen hallinnasta huolimatta hän yleensä pyrki 
kustannuksista piittaamatta käännättämään myös saksankieliset työnsä. 3? 

Virossa kielen merkitys oli erityisen suuri. Maa oli aina ollut pieni osa jotakin suurta 
naapurimaata, minkä vuoksi sen tiedettä olivat edustaneet ja harjoittaneet hallit- 
sevien vähemmistöjen edustajat, ruotsalaiset, saksalaiset ja venäläiset. Itsenäistymi- 
sen jälkeen virolaiset pyrkivät nopeasti ottamaan oman kielen käyttöön, mutta siinä 
kohdattiin ongelmia, sillä monella alalla työ oli aloitettava lähes perusteista ja kielen 
kehittäjiä oli vähän. Granö myönsi ongelmat mutta uskalsi silti jo kesäkuussa 1920 
toivoa, että ”olosuhteet vähitellen kehittyvät siihen suuntaan, että vironkieli saa yksin 
määräävän aseman”.”? 

Granön hyvä kielitaito ei tullut näkyviin vain luentojen pitämisenä, vaan hän 
ryhtyi kehittämään perustaa myös maan omakieliselle terminologialle. Viron Kirjal- 
lisuuden Seura oli julkaissut 1911 maantieteellisten termien vironkielisen sanaston, 
mutta se oli monelta osin puutteellinen ja vanhentunut. Kun Granö tajusi termino- 
logian niukkuuden, hän ryhtyi 1920 johtamaan myös maantieteen ammattisanaston 
komissiota. 

Seuraavan vuoden loppuun mennessä komissio ehti tarkistaa lähes 2 200 maan- 
tieteen, astronomian, meteorologian, geologian ja muiden lähitieteiden sanaa. Granön 
kehittämät tai täsmentämät vironkieliset käsitteet — kuten lähi- ja kaugkeskkond 
(lähi- ja kaukoympäristö), lähestik ja maastik (lähiö ja maisema), geograafiline indi- 
viid (maantieteellinen yksilö) — vakiintuivat nopeasti yleiseen käyttöön. 

Terminologian uudistaminen liittyi Granön tavoitteeseen kytkeä virolainen 
maantiede alan kansainvälisen kehityksen yhteyteen. Hänen yliopistoon tuoman- 
sa kirjasto sisälsi paljon muun muassa saksan-, ranskan ja englanninkielisiä teoksia, 
ja hän solmi välittömästi useita julkaisunvaihtosopimuksia Tarton yliopiston ja eri 
puolilla maailman olevien yliopistojen ja tutkimuslaitosten kanssa. Näkemys laajan 
kielitaidon tuomista eduista ja välttämättömyydestä välittyi hänen oppilailleen, joista 
Edgar Kant osoittautui kielellisesti erityisen lahjakkaaksi.” 

Suomen Maantieteellisen Seuran isänmaallisten tavoitteiden kannattajana Granö 
tiedosti hyvin, että maantieteellä oli Virossa tieteellisen tehtävän lisäksi myös tär- 


keä yhteiskunnallinen ja kansallinen rooli. Viron kielen aseman parantamisen ohella 

Granön toisena päätavoitteena oli opettaa virolaiset tuntemaan oman maansa koti- 
seudulta valtion rajoille saakka. Tietoa Virosta alueellisena kokonaisuutena ja sen eri 
osista tarvittiin kipeästi, sillä virolaiset tunsivat huonosti toisensa ja oman maansa. 
Kun Suomi oli ollut Lappia lukuun ottamatta selvärajaisena autonomisena aluee- 
na yli sata vuotta ennen itsenäistymistä, virolaisten asuinalue oli ollut vuoteen 1917 
saakka jaettuna kahden Baltian (Estland ja Livland) ja kahden Venäjän (Pietarin ja 
Pihkovan) kuvernementin välillä zu 

Nyt Tarton yliopiston oli osoitettava omalle kansalle ja maailmalle, minkälainen 
maa uusi itsenäinen Viro oli. Tämä työ oli kansallisesti tärkeä paitsi alueellisen iden- 
titeetin synnyn myös hallinnon ja elpyvän talouselämän kannalta. Maantieteellistä 
tietoa tarvittiin alueiden kehittämiseen ja aluehallinnon muodostamiseen. Poliitikot, 
virkamiehet ja liike-elämän edustajat oli saatava tukemaan työtä, ja siihen oli kytket- 
tävä mukaan kaikki kotiseuduntutkimusta harjoittavat tahot ja eri yliopistoaineet, 
erityisesti maisemaympäristöä integroivasti tutkiva maantiede, henkistä miljöötä tut- 
kiva sosiologia ja ympäristön ajallista muutosta käsittelevä historia.” 

Suurten tehtävien määrittelyn ohessa Granö oli miettinyt tarkoin oman tehtävän- 
sä luonteen. Hän koki itsensä vain alkusysäyksen antajaksi, suunnittelijaksi ja koulut- 
tajaksi. Hän katsoi, että vaikka virolaiset eivät asiasta puhuneet, heidän luonnollisena 
pyrkimyksenään oli miehittää professuurit omilla maanmiehillään mahdollisimman 
nopeasti. Siksi hänen tavoitteenaan oli perustaa maantieteen laitos, käynnistää sen 
toiminta, määritellä työn tavoitteet, kouluttaa työlleen jatkajia ja palata sitten takai- 
sin Suomeen: ”On siis laitettava laitos kuntoon, on kasvatettava oppilaita ja sitten, 
kun sydän ehkä on toimintaan siellä kiintynyt, lähdettävä, — mihin, sen tietää yksin 


Herra taivaassa...” 


Käytännön opetustyö 


Granön aktiiviset toimet johtivat siihen, että Tarton yliopiston maantieteen laitok- 


sen toiminta käynnistyi ja laajentui nopeasti. Laitoksen kirjaston kokoelmat alkoivat 

kasvaa hankintojen ja lahjoitusten avulla, ja Granö sai aikaan sen, että yliopiston 
tieteellisen kirjaston karttakokoelma sijoitettiin laitoksen suojiin. 

Laitoksen toimintaedellytykset paranivat huomattavasti syksyllä 1920, jolloin se 
pääsi muuttamaan uusiin tiloihin Aiakatu 46:een eli nykyiseen Vanemuise 46:een. 
Vuoden 1923 lopulla laitoksella oli jo lähes 1 600 kirjaa, yli 740 vuosikertaa tieteel- 
lisiä julkaisuja, yli 1 650 karttaa ja kartastoa, noin 650 diapositiivia ja valokuvaa ja 
käyttövaroja yli kymmenen kertaa enemmän kuin 1920. 

Suunnitellessaan maantieteen laitoksen toimintaa Granö tukeutui jo varhain 
omaksumaansa humboldtilaiseen tiedenäkemykseen, joka korosti omakohtaiseen 
tutkimukseen perustuvan opetuksen merkitystä. Hän katsoi, että tutkimuksen ja 
opetuksen tiivis nivoutuminen toisiinsa auttoi opiskelijoita omaksumaan parhaiten 
tieteenalan sisällön, mutta että se tarjosi samalla myös mahdollisuuden tutkimuksen 
uudistumiseen ja lisäarvon tuottamiseen yhteiskunnalle. Tarton yliopiston maantie- 
teen laitoksella hän sai tilaisuuden kokeilla näkemystään käytännössä, sillä yliopisto 
pyrki yli 20 vuotta kestäneen venäläistämisajan jälkeen palauttamaan vanhan kor- 
kean tasonsa, joka oli perustunut juuri vahvoihin humboldtilaisiin vaikutteisiin.'? 

Granö katsoi, että maantiede oli niin laaja oppiaine, että yksi opettaja ei voinut 
pitää kaikkia vaadittavia luentoja. Siksi hän keskittyi johtamaan vain keskeisimmät 
kurssit ja ohjasi oppilaitaan kuuntelemaan lähitieteiden opettajia. Tästä huolimatta 
hänelle lankesi melko suuri opetustaakka — lukukaudesta riippuen 13—17 viikkotun- 
tia. Kevätlukukaudella 1920 hän piti edellissyksyn tapaan kartografian peruskurssin 
mutta johti myös maisematieteen peruskurssin. Syyslukukaudella hän hoiti seminaa- 
ritöiden lisäksi maisematieteen perusteiden jatkokurssin.“ 

Kevätlukukaudella 1921 Granön opetustahti oli edelleen tiukka, sillä muiden 
opetustöiden ohella hän luennoi yleisestä maantieteestä ja Fennoskandian maantie- 
teestä. Syyslukukaudella ohjelma oli muuten sama, mutta Fennoskandian maantie- 
teen luennot olivat vaihtuneet ihmismaantieteen luentoihin. Viimeisenä opetusluku- 


kautenaan keväällä 1922 Granö luennoi yleis- ja ihmismaantieteen jatkokurssit.*? 

Maantieteen opetusta täydensivät seminaarit, jotka Granö otti syyslukukaudel- 
la 1920 ensimmäisenä käyttöön Tarton yliopiston matemaattis-luonnontieteellises- 
sä tiedekunnassa. Seminaareissa opiskelijat saivat tietoa maantieteen eri puolista, 
sen historiasta ja metodologiasta. Heidän oli myös opiskeltava kartografiaa ja osal- 
listuttava harjoitustöihin, joiden aikana opittiin tuntemaan kompassi, mittakaava, 
arvionvarainen mittaustapa ja erilaisia maastotöissä tarvittavia instrumentteja. Hä- 
nen tavoitteenaan oli opetusmetodi, jossa luonnon-, ihmis- ja aluemaantieteellinen 


teoreettinen opetus yhdistyi luontevasti käytännön töihin.'% 


Etevät oppilaat 


Maantiede oli Tarton yliopistossa uusi tiede, joten oppilaiden määrässä Granö ei 
kyennyt kilpailemaan useimpien professorikollegojensa kanssa. Hänen aikanaan 
vain yhdeksän ylioppilasta ryhtyi opiskelemaan maantiedettä pääaineenaan, mutta 
luennoille ja harjoitustöihin osallistui runsaasti eri luonnontieteiden opiskelijoita. 
Esimerkiksi 1921 Granön luentoja kuunteli 45 opiskelijaa. Luku oli korkea, sillä tuo- 
na vuonna koko luonnontieteellisen tiedekunnan oppilasmäärä oli vajaat sata.'% 
Granö oli hyvä opettaja, joka kykeni paitsi välittämään opiskelijoille laajaa 
tietämystään myös näyttämään esimerkillään tutkimustyön mallia. Uusi opetus- 
metodi herätti opiskelijoissa innostusta ja arvostusta, joka jätti esimerkiksi August 


Tammekanniin pysyvän muiston: 


Oli onni kuulua hänen tarttolaisiin oppilaisiinsa ja olen myöhemmin suo- 
rastaan ihmetellyt sitä melkein yli-inhimilliseltä tuntuvaa tarmoa, sitkeyttä 
ja uhrautuvaisuutta, jolla Granö omistautui tähän ylivoimaiselta tuntuvaan 
tehtävään; hän loi tyhjästä uuden maantieteellisen laitoksen ja järjesti sen 


opetustoiminnan." 

Granön oppilaissa laatu korvasi runsain mitoin mää- 
rän. Hänen kolme merkittävintä oppilastaan olivat Jaan 
Rumma (1887—1926), August Tammekann (1894— 
1959) ja Edgar Kant (1902-78), jotka kaikki saavut- 
tivat paikan Viron maantieteen historiassa. Granö itse 
arvosti oppilaistaan aluksi eniten Rummaa, josta hän 
toivoi seuraajaansa. Rumma teki vuodesta 1920 alkaen 
suuren työn Viron maakuntien maantieteelliseksi, ta- 
loudelliseksi ja historialliseksi kuvaamiseksi, kunnes 
hän yllättäen kuoli alle 40 vuoden ikäisenä. 


Tammekann oli Granön virolaisista oppilaista ehkä 


kaikkein uskollisin opettajalleen. Granön palattua Suo- 
meen Tammekann seurasi häntä pian stipendiaattina 
Granön virolaisista oppilaista August Tammekann seurasi 
opettajaansa Suomeen, väitteli Helsingissä 1924 ja siirtyi 
professoriksi Tarttoon. Hän toimi myöhemmin Helsingin 


yliopiston maantieteen professorina 1950—59. Kuva on 
tung des nordostestländischen Kiistentafellandes, jonka — vuodelta 1923. 


Helsingin yliopistoon. Hän valmistui filosofian kandi- 
daatiksi, 1926 lisensiaatiksi ja väitteli 1932 tohtoriksi 
saksankielisellä tutkimuksella Die Oberflächengestal- 


aiheena oli Koillis-Viron rannikon geomorfologia. Ajan 
tapaan Granö toimi väitöstilaisuudessa vastaväittelijänä vaikka oli toiminut myös 
työn ohjaajana.“ 

Tammekann nimitettiin Tarton yliopiston maantieteen ylimääräiseksi professo- 
riksi 1930 ja varsinaiseksi professoriksi 1934. Hän oli matemaattisesti ja kartografi- 
sesti lahjakas ja laati 1930-luvulla muun muassa 1:300 000 seinäkartan Virosta sekä 
teemakarttoja maanpinnan muodoista ja väestöstä käyttäen hyväksi ilmakuvia. Mai- 
sematutkimuksissaan hän paneutui Granön tapaan erityisesti luonnon- ja kulttuu- 
rimaisemaan, mutta opettajastaan poiketen hän tarkasteli laajasti myös maisemien 
syntyä. Hän jakoi Viron maisemat neljään tyyppiin ja erotti toisistaan Ylänkö- ja 
Alanko-Viron. Neuvostoliiton valloitettua Viron Tammekann siirtyi heinäkuussa 


1940 Suomeen suomalaisen puolisonsa ja kahden lapsensa kanssa.'* 

Yllä ja seuraavalla aukeamalla: Alvar Aallon suunnitelmapiirroksia Villa Tammekannia varten. 


220 |V VIRON YLIOPISTOMAANTIETEEN PERUSTAJA 


Villa 


Tammekann 


August Tammekannin ja Granön läheistä yhteyttä kuvastaa nykyisin parhaiten 


Turun yliopiston ja Tarton yliopiston yhdessä vuonna 2000 avaama Granö-keskus, 


joka sijoitettiin Villa Tamme 


anniin Tähtveren puutarhakaupunginosaan Tartossa. 


Ainoan Aallon Viroon suunnitteleman talon historia alkoi siitä, kun arkkitehti Alvar 


Aalto ja Tammekann sattum 
na Turussa. Kun Aalto kerto 


alta tapasivat toisensa keväällä 1932 J. G. Granön koto- 
i, että hän oli ollut Paimion parantolan valmistumisen 


jälkeen vailla työtehtäviä, Tammekann totesi, että hänellä oli Tartossa tontti, mutta 


ei 


ty 


mi 


SU 


ta 
m 


SCH 


Yli 


ivät heti kesällä 1932. Viroon 
tuksissa hankaloittivat rakentamista eikä sitä ehditty saattaa loppuun Aallon 


taloa eikä arkkitehtiä. Pian jo 


Aallon nopeasti suunnitte 


yötiin kättä päälle työsopimuksen sinetiksi. 
eman Villa Tammekannin rakennustyöt käynnis- 
pian levinnyt lamakausi ja vaikeudet tavarantoi- 


unnitelmien mukaisesti enn 


llään 6-8 taloutta. 


en kuin Tammekannit muuttivat keskeneräiseen 


rakennukseen 1933. Perheen paettua neuvostomiehittäjiä Suomeen kesällä 1940 
o jäi aluksi tyhjilleen. Toisen maailmansodan jälkeen rakennus kansallistettiin ja 
uutettiin neuvostojärjestelmälle tyypillisesti pienkerrostaloksi, jossa asui enim- 


Neuvostoliiton romahduksen ja Viron uudelleen itsenäistymisen jälkeen Turun 


opistosäätiö osti rakennuksen Tammekannin lapsilta 1998, ja se korjattiin vas- 


taamaan mahdollisimman tarkasti Alvar Aallon alkuperäistä suunnitelmaa. Granö- 


ke 


skusta käytetään Turun yliopiston ja Tarton yliopiston yhteistyöhön liittyviin vir- 


ka-, tutkimus- ja opetustarkoituksiin. Granö-keskus on vuodesta 2000 järjestänyt 


SU 


omalaisten tutkijoiden Tarton yliopistossa pitämiä Granö-luentoja.'? 

Granö-keskuksessa järjestettiin elokuussa 2002 kansainvälinen konferenssi 
J. G. Granön 120-vuotissyntymän ja Edgar Kantin 100-vuotissyntymän kunniaksi. 

Granön virolaisista oppilaista komeimman uran teki Edgar Kant, joka aloitti maan- 
tieteen opinnot syksyllä 1921. Hän oli patrioottinen opiskelija, joka oli osallistunut 
lukiolaisena Viron vapaussotaan Neuvosto-Venäjää vastaan 1918—19. Hän koki lä- 
heiseksi opettajansa näkemyksen maantieteen tehtävästä tehdä Viroa tunnetuksi 
ja menestyi opinnoissaan erinomaisesti. Kielellisesti etevänä hän avusti Granötä 
virolaisen maantieteellisen sanaston kokoamisessa, mistä hän saattoi saada virik- 
keen koko loppuelämän ajan kestäneelle kiinnostukselle terminologisia kysymyksiä 
kohtaan." 

Granön poistuttua Suomeen Kantista tuli sekä Tarton yliopiston maantieteen 
laitoksen assistentti että kotiseuduntutkimuksentoimikunnan sihteeri. Hän aloitti 
tutkimustyönsä Granön oppien mukaisesti, mistä oli osoituksena 1926 ilmestynyt 
tutkielma Tartu: Linn kui ümbrus ja organism: Linnageograafiline vaatlus, ühtlasi li- 
sang kultuurmaastiku morfoloogiale. 

Vanha opettaja laati työstä Terraan arvostavan kirjoituksen, jossa hän muun 


muassa totesi: 


Teos on maantieteellisenä saavutuksena huomattava. Kant on suorittamallaan 
työllä osottanut olevansa alallaan täysin aikansa tasolla. Niin suuresti kuin 
iloitsenkin tästä Eestin maantieteen uudesta voitosta, en toisaalta voi olla tun- 
tematta mielenapeutta sen johdosta, ettei meillä Suomessa ole ainoatakaan 


Kantin kirjaan verrattavaa antropogeografista tutkimusta.!'! 


Granö osui arviossaan oikeaan. Kantin 7artu-tutkimus sai pari vuotta myöhemmin 
merkittävän kansainvälisen tunnustuksen ja vaikutti kaupunkimaantieteen kehityk- 
seen paitsi Suomessa myös monessa muussa maassa.1!'? 

Kantin patrioottisuus tuli näkyviin siinä, että hän kiinnitti paljon huomiota 
ruotsalaisen maantieteilijän Sten De Geerin luomaan käsitteeseen Baltoskandia, joka 
korosti Itämerta pohjoisessa, etelässä ja lännessä reunustavien valtioiden yhtenäi- 


syyttä. Maailmanpoliittisen tilanteen kiristyessä jatkuvasti 1930-luvulla Kant päät- 

ti liittää Tarton kaupunkitutkimuksen aikana kertyneen konkreettisen materiaalin 
Baltoskandia-käsitteen eli poliittisen maantieteen yhteyteen. Näin Viro saisi ikään 
kuin tieteellistä suojaa Neuvostoliiton uhkaa vastaan. 

Vuonna 1935 julkaisemassaan väitöskirjassa Bevölkerung und Lebensraum Est- 
lands. Ein anthropoökologischer Beitrag zur Kunde Baltoskandias Kant tarkastelee Vi- 
roa Baltoskandian ekosysteemin osana ja käsittelee yksityiskohtaisesti muun muassa 
maan aluerakennetta, väestön ja ympäristön vuorovaikutusta sekä maaseutuväestön 
ja kaupunkiväestön riippuvuutta elinympäristöstään. Samalla hän kehitti itsenäisesti 
keskus- ja vaikutusalueteoriaa ja edisti ajatusta yhteisestä geopoliittisesta Baltoskan- 
dian alueesta. Myöhemmin huonoon valoon joutuneesta Lebensraum-käsitteestä 
huolimatta Kantilla ei ollut mitään tekemistä natsien elintila-ajattelun kanssa.‘ 

Kant toi niin paljon uusia näkemyksiä kaupunki- sekä keskus- ja vaikutusalue- 
tutkimukseen, että hän nousi uuden maantieteellisen tutkimuksen kansainväliseen 
eturiviin. Saatuaan osin Granön tuella nimityksen Rockefeller-stipendiaatiksi Kant 
vieraili useissa Euroopan yliopistoissa ja oli yhteydessä moniin huomattaviin tutki- 
joihin, kuten keskus- ja vaikutusaluetutkimuksen saksalaiseen uranuurtajaan Walter 
Christalleriin.*' 

Paitsi tieteellisesti Kantin väitöskirja oli tärkeä myös käytännön kannalta. Se loi 
yhdessä hänen oppilaansa Endel Krepin tutkimuksen pohjalta teoreettisen ja meto- 
disen perustan Virossa 1938 toteutetulle kuntauudistukselle.+'s 

Granö tuki ”lahjakkaimmaksi oppilaakseen” kutsumaansa Kantia rohkaisevin 
kommentein ja erilaisin suosituskirjein ja johdatti suomalaisia tutkijoita tämän vii- 
toittamien aiheiden pariin. Menestyksestään huolimatta Kant luopui 1930-luvulla 
osin aluetieteellisistä tutkimusteemoista ja keskittyi talousmaantieteelliseen tutki- 
mukseen. Hänet valittiin 1936 Tarton yliopistoon perustetun talousmaantieteen 
professuurin hoitajaksi ja tiedekunnan dekaaniksi, ja kahden vuoden kuluttua hän 
nousi yliopiston vararehtoriksi. 

Toisen maailmansodan vuosina Kant toimi yliopiston rehtorina vuodesta 1941 


alkaen. Saksalaisvallan aikana oli suurelta osin hänen ansiotaan, että Tarton yliopisto 

säilyi melko itsenäisenä eikä sitä siirretty Königsbergiin, mitä saksalaiset olivat suun- 
nitelleet.47 

Kantin aika Tartossa päättyi syksyllä 1944, jolloin Neuvostoliitto miehitti jälleen 
Viron. Hän oli yksi viimeisistä virolaisista, jotka onnistuivat pakenemaan maan luo- 
teisrannikolta ennen puna-armeijan tankkien saapumista. Matka pimeän Itämeren 
yli Ruotsiin oli dramaattinen, sillä noustessaan veneeseen Kant liukastui niljakkailla 


rantakivillä satuttaen lonkkansa niin pahoin, että kärsi siitä koko loppuelämänsä. 

JÄLUETUTKIMUKSEN KEHITTÄMINEN 


Virolaisen maisematieteen perustaminen 


Otettuaan vastaan Tarton yliopiston maantieteen professuurin Granö asetti tärkeim- 
mäksi tieteelliseksi tehtäväkseen Viron maisematieteellisen aluejaon tekemisen. Ta- 
voitteena oli jakaa Viro omaleimaisiin alueisiin, jotka erosivat toisistaan sekä luon- 
nonolojen että ihmisen toiminnan osalta. 

Teoreettisena esikuvana oli erityisesti Siegfried Passarge, joka oli Granön mukaan 
ensimmäisenä tutkijana asettanut aluekuvauksensa perustaksi maiseman eri muoto- 
jen yhteisesiintymisen. Passargen 1908 tekemä Afrikan jako ”luonnollisiin maise- 
miin” oli määrätietoinen yritys aluejakometodiikan kehittämiseksi, ja hän oli myös 
luonut johdonmukaisen järjestelmän sekä maiseman muotojen esittämistä että alue- 
jakoa varten.“ 

Aivan sellaisinaan Granö ei kuitenkaan Passargen käsityksiä hyväksynyt. Hän 
katsoi tämän sivuuttaneen ihmisen vaikutuksen maisemaan ja ottaneen aluejaoissaan 
huomioon myös vuoristotyypit ja ilmastoalueet, joilla ei ollut suoranaista vaikutusta 
ihmisten maisemakokemusten muodostumiseen. Lisäksi hän pyrki saksalaista tutki- 
jaa täsmällisempään käsitteiden ja muotojen määrittämiseen. 

Granö päätti kehittää oman aluejakometodin, joka soveltuisi käytettäväksi kaik- 
kialla maapallolla. Hän ymmärsi, että metodin kehittäminen vaatisi vuosien työn, 
mutta koska tuloksia vaadittiin nopeasti, hän esitti jo Geograafia kui teadus ja üli- 
kooli aine -kirjoituksessa järjestelmänsä pääpiirteet. Kaikkia maisemaan vaikuttavia 
tekijöitä oli mahdotonta ottaa huomioon, joten maantieteilijän oli pyrittävä koko- 
naiskuvan hahmottamiseen johdonmukaisesti ja lyhintä tietä. Tämä voitiin tehdä 


siten, että aluejako toteutettiin pääosin karttojen antaman informaation avulla ja 

Jyrkkä rantatöyräs, klintti, on virolaisen rannikkomaiseman tunnus ja 
oli August Tammekannin väitöskirjan aiheena. Kuva on 1920-luvulta. 


huomioon otettiin vain maiseman neljä perustekijää: Maanpinnan muodot, vesistön 
ja kasvillisuuden jakautuminen sekä ihmisen synnyttämät tekomuodot, erityisesti 
asutus ja tiestö.“ 

Työ aloitettiin maaston kartografisella analyysilla. Sen jälkeen laadittiin neljä 
karttaa, joihin oli merkitty kunkin maiseman perustekijän levinneisyys. Sitten kartat 
asetettiin päällekkäin ja pyrittiin erottelemaan syntyneiden rajakuvioiden perusteella 
maisemallisesti yhtenäisiä alueita, joissa kaikki neljä pääelementtiä esiintyivät maise- 
mallisesti muuttumattomina. Epäselvissä tapauksissa lisäinformaatiota oli mahdol- 
lista hankkia maastotutkimusten avulla.“ 

Granön kehittämä aluejakomenetelmä oli teoriassa yksinkertainen, mutta sen 


soveltaminen käytäntöön oli vaikea, suuritöinen ja paljon sovelluksia vaativa urak- 

ka. Lisäksi työ oli tehtävä professuurin hoidon ja monien muiden tehtävien ohessa. 
Maantieteen laitoksen perustaminen, opetuksen käynnistäminen ja kotiseuduntutki- 
muksen aloittamiseen liittyvät tehtävät veivätkin alkuvuonna 1920 Granön ajan niin 
tyystin, että hän ei ehtinyt juuri kehittää metodiaan. 

Toukokuussa 1920 paineet vihdoin helpottivat hieman yliopiston sulkiessa oven- 
sa kesäksi. Vaikka Granö käytti kesän 1920 pääosin virkistäytymiseen ja A/tai-teok- 
sen toisen osan kirjoittamiseen, hän tutustui myös Tarton ympäristön ja Etelä-Viron 
maastoon. Maastotutkimukset jatkuivat seuraavina kesinä, jolloin hän tutki erityi- 
sesti Keski- ja Kaakkois-Viron maisemia. Tärkeimpänä kulkuvälineenä oli polku- 
pyörä, joka oli ahkerassa käytössä maan idyllisillä sorateillä. 

Varsin pian Granö havaitsi, että neljän päätekijän perusteella tehdyt rajaukset joh- 
tivat siihen, että maisemallisesti yhtenäiset alueet jäivät suhteellisen pieniksi, kun taas 
niiden raja-alueet muodostuivat laajoiksi vaihettumisvyöhykkeiksi. Tämän vuoksi 
hän päätyi rajaamaan myös alueita, jotka olivat yhtenäisiä kolmen tai vain kahden 
maisematekijän perusteella. Näin oli mahdollista muodostaa riittävän isoja alueita, 
jotka saattoi nimetä keskeisen paikkakunnan tai jonkin tahi joidenkin tyypillisten 
piirteiden perusteella. 

Parin vuoden uurastuksen jälkeen Granö katsoi työn edenneen riittävän pitkäl- 
le. Vuodenvaihteen tiiviin kirjoitusjakson jälkeen hän julkaisi keväästä 1922 alkaen 
Loodus-aikakirjassa kolmessa osassa tutkielman Eesti maastikulised üksused (Viron 
maisemalliset yksiköt). Siinä Granö jakoi neljän maisematekijän perusteella Viron 
12 maantieteelliseen alueeseen, joista seitsemän, kuten Kesk-Harjumaa lausmaa, Pa- 
lamuse-Aksi suurvortte, Otepää suurkuplite ja Viljandi ärgorgunde, olivat selkeitä 
maisemallisia kokonaisuuksia viiden ollessa maisemallisesti niitä hajanaisempia.'% 

Tämän pääjaon lisäksi Granö jakoi Viron alueisiin myös kolmen ja kahden 
maisematieteellisen tekijän perusteella. Kolmen tekijän perusteella hän erotti 35 ja 
kahden tekijän perusteella 24 aluetta, jotka jakaantuivat edelleen seitsemään suur- 
alueeseen: Meri-Viroon, Saari-Viroon, Länsi-Viroon, Pohjois-Viroon, Keski-Viroon, 


Itä-Viroon ja Etelä-Viroon. Erityisesti kahden tekijän perusteella muodostetut alueet 

Granö nimesi täsmällisesti ja kuvaavasti, kuten Rohnu, Rotala, Lahemaa, Vahemaa, 
Pöltsamaa, Sakala, Peipsimaa ja Palumaa.'” 

Granön tutkimus oli Viron maisematieteen pioneeritutkimus. Monet hänen 
muodostamistaan maisema-alueiden nimistä osoittautuivat niin osuviksi, että ne jäi- 
vät osittain täsmennettyinä pysyvään käyttöön. Tunnetuimpia hänen nimeämiään 
alueita ovat Kaakkois-Viron Palumaa ja Suomenlahden etelärannikolla noin 50 kilo- 
metriä Tallinnasta itään oleva Lahemaa, jota luonnehtivat lukuisat niemet ja lahdet. 
Alueelle perustettiin 1971 Viron ja koko entisen Neuvostoliiton vanhin kansallispuis- 
to, jonka keskus on Palmsen kartano.‘ 

Maisematyyppien hahmottamisen lisäksi Granö ansioitui tutkimuksellaan Viron 
pinnanmuotojen, kasvipeitteen ja asutuksen kuvaajana. Esimerkiksi Liivia Laasimer 
on todennut, että ”Granö tarjoaa Viron alueesta ensimmäisen todellisen geobotaani- 
sen aluejaon”. Monista Viron maantieteen oppikirjoista löytyi vielä 1950- ja 1960-lu- 
vulla osia hänen koostamistaan asutuksen ja pinnanmuotojen kartoista.'?” 

Granö jatkoi maisematieteen kehittämistä seuraavina vuosina, jolloin hän jul- 
kaisi viroksi tutkimukset Maastik ja iimbrus (Maisema ja ympäristö, 1923) ja Maas- 
tikuteaduse ülesanded ja maastiku vormide süsteem (Maisematieteen tehtävät ja mai- 
semamuotojen systeemi, 1924). Nämä kirjoitukset olivat luonteeltaan teoreettisia ja 
metodisia, joten niiden vaikutus ei muodostunut niin konkreettiseksi kuin hänen 
pioneerityönsä. Yhdessä kirjoitukset muodostivat Vello Paatsin mukaan virolaisen 


maisematieteen kulmakiven." 


Kotiseuduntutkimuksen käynnistäminen 


Suomessa kotiseuduntutkimukselle oli luonut tukevan pohjan H. G. Porthan, joka 
ryhtyi 1700-luvun lopulla korostamaan oman maan tutkimisen merkitystä. Harrastus 
sai uutta syvyyttä, kun 1831 perustetun Suomalaisen Kirjallisuuden Seuran käynnis- 
tämä järjestelmällinen keruutoiminta synnytti kenttätyöntekijöiden verkon, joka loi 


edellytykset aatteelliselle kotiseututyölle. Aluksi toiminta oli pääosin sivistyneistön 

Granö vietti kesän 1921 Palamusen kunnassa, jossa hän tutustui muun muassa 
Mooran myllyn idyllisiin maisemiin. Granö kirjoitti kunnasta esityksen, 
jota käytettiin pitkään kotiseututyön mallina. 

Viron kotiseuduntutkimuksen toimikunta järjesti keväällä 1922 erikoiskurssit, 
joiden tavoitteena oli perehdyttää tulevat kotiseuduntutkijat kenttätöihin. 
Toukokuun lopulla osanottajat kokoontuivat ryhmäkuvaan Elvan kuntaan 
tehdyn retken aikana. 

ja ylioppilaiden varassa, mutta vuosisadan lopulla Robert Boldtin johdolla ryhdyttiin 
houkuttelemaan myös tavallista kansaa mukaan oman ympäristön ja kulttuuriperin- 
nön tutkimiseen. Erityistä huomiota suunnattiin historiaan, luontoon ja kansanperin- 
teeseen liittyvän tiedon ja materiaalin keräämiseen. Vuonna 1908 valtakunnallisen ko- 
tiseututyön johtoon perustettiin Suomen Kotiseutututkimuksen Keskusvaliokunta.'” 

Zacharias Topeliuksen Finland framstäldt i teckningar -teos oli levittänyt tietoa 
Suomen maasta ja kansasta 1800-luvun puolivälistä alkaen, ja saman kirjailijan lu- 
kukirja Maamme kirja opetti maan koululaiset rakastamaan Suomea kuin ”isoa ko- 
tiaan”. Suomen Maantieteellinen Seura oli pyrkinyt Suomen Kartastojen avulla le- 
vittämään nimenomaan ulkomaille tietoa Suomesta 1800-luvun lopulta lähtien, ja 
maan itsenäistymisen jälkeen nousi esiin tarve kuvata suomalaisille, millainen maa 
kotimaa oli, minkälaista väestöä siellä asui ja miten sen eri seudut poikkesivat toisis- 
taan. Tarvetta ryhtyi maan itsenäistyttyä täyttämään 1919-29 ilmestynyt 9-osainen 
Suomenmaa-teos, jonka kahden ensimmäisen osan suunnittelijoihin ja toimittajiin 
J. G. Granö kuului. 

Virossa tilanne oli 1800-luvun lopulla kotiseuduntutkimuksen suhteen huomat- 
tavasti huonompi kuin Suomenlahden pohjoispuolella. Maa oli jakautunut hallinnol- 
lisesti moneen osaan, joten kansallisen yhteenkuuluvaisuuden tunne oli kehittynyt 
heikosti. Tilanne huolestutti kansallisia piirejä 1870-luvulta lähtien, mutta asiassa 
edettiin vasta 1914, jolloin Eesti Kirjanduse Seltsi (EKS) eli Viron Kirjallisuuden 
Seura asetti asiaa ajamaan erityisen kotiseuduntutkimuksen toimikunnan, Kodu-uu- 
rimise toimkondin. Sen työ pysähtyi kuitenkin ensimmäisen maailmansodan puh- 
keamiseen, ja vasta sodan päättyminen, Viron itsenäistyminen ja Tarton yliopiston 
toiminnan alkaminen loivat edellytykset kotiseuduntutkimuksen nousulle." 

Granö kytkeytyi voimakkaasti mukaan Kodu-uurimise toimkondin toimintaan, 
sillä Eesti Kirjanduse Selts valitsi hänet sen puheenjohtajaksi helmikuussa 1920 pi- 
detyssä kokouksessa. Valintaan vaikutti hänen tiedemiesmaineensa ja vironkielen 
taitonsa lisäksi se, että hän oli Suomessa perehtynyt muutaman vuoden ajan koti- 


seuduntutkimukseen ja Suomenmaa-teoksen toimitustyöhön.*” 

Granö oli tietoinen siitä, että toimikunnan varat olivat hyvin rajalliset. Työ oli 
siksi suunnattava aluksi kotiseuduntutkimustyön käytännön suunnitteluun, avusta- 
jien värväämiseen ja rahoittajien sekä yhteistyökumppanien hankkimiseen. Tiedot 
pyrittiin keräämään vapaaehtoisten paikallisavustajien välityksellä, minkä vuoksi 
sanomalehdissä julkaistiin artikkeleita, joissa tuotiin esiin hankkeen isänmaallinen 
merkitys. Kesäkuussa 1920 toimikunta julkaisi Granön johdolla laaditun 24-sivuisen 
pitäjänkertomuksen kirjoittamiskaavan, johon liittyi muun muassa 229 kysymystä 
selvitettävistä asioista. Lehtistä jaettiin opettajille, papeille ja muille asiasta toden- 


näköisesti kiinnostuneille henkilöille. 


Ryhtykäämme kuvaamaan kotimaatamme 


Viron Kirjallisuuden Seuran kotiseuduntutkimuksen toimikunnan johtokunta laati 
J. G. Granön johdolla vetoomuksen, joka julkaistiin keväällä 1920 maan kaikissa 
suurissa sanomalehdissä ja aikakauslehdessä Kasvatus. Vetoomuksen avulla pyrit- 
tiin perustamaan maan jokaiseen kuntaan oma kotiseuduntutkimustoimikunta: 


Jokaisen on tarpeen tuntea kotimaansa — tuntea oma syntymäpaikkansa ja 
koko se maa, jossa häntä ympäröivä oma kansa asuu ja työskentelee ja järjestyy 
valtiollisesti. Jokaista meistä jopa velvoittavat sen tekemään monenlaiset yh- 
dyssiteet, jotka kytkevät meidät lähemmin kotimaahan kuin muihin maihin. 
Pitääpä vielä sekin palauttaa mieliin, miten haparoivaa on maan- ja luonnon- 
tieteen, mutta myös kotiseutuopin käsittely koulussa, jos opettaja ei tunne koti- 
maata. Voipa myös tarpeellinen yhdistävä suhde muiden maiden kanssa tuntua 
huomattavasti todellisemmalta, jos me pystymme jo suhteita solmiessamme 
tarjoamaan yksityiskohtaisemman kuvauksen itsestämme kansana sekä maam- 


me luonnonvaroista ja tuotantomahdollisuuksista...*9 

Alku näytti varsin lupaavalta. Toimikunta sai eri puolilta Viroa viestejä, joissa ker- 
rottiin keräyksen lähteneen hyvin käyntiin. Tarjoutuipa eräs maakuntahallitus 
hankkimaan sen alaisista kunnista kaikki tarvittavat tiedot, mutta pian törmät- 
tiin samoihin ongelmiin kuin useimmissa muissa vastaavissa keräyksissä. Tehtävän 
osoittauduttua paljon aluksi ajateltua suuritöisemmäksi alkuinnostus ei enää kanta- 
nutkaan. Keräystyö pysähtyi lähes kokonaan.” 

Granö oli Suomen kokemustensa ansiosta osannut varautua siihen, että asia ei 
etene pelkin vapaaehtoisvoimin. Siksi hän pyrki kytkemään opiskelijansa mukaan 
kotiseuduntutkimukseen samalla tavoin kuin Helsingin yliopiston maantieteen lai- 
toksella oli tehty. Hän alkoi luennoida maantieteen laitoksella kevätlukukaudella 
1920 maisematieteen alkeista kohdistaen huomionsa erityisesti Viron maisemiin. 
Ohjatakseen aatteellisen innostuksen käytännöllisiin uomiin hän kytki maantie- 
teen laitoksen seminaarit palvelemaan kotiseuduntutkimusta. Jokainen opiskelija 
sai tutkittavakseen jonkin Viron alueen, josta kokoamansa aineiston pohjalta hä- 
nen oli laadittava esitelmä seminaarissa esitettäväksi. Aivan kuten suomalaiset yli- 
oppilaat matkustivat perinteen keräysmatkoille maakuntiin, virolaiset opiskelijat 
kokosivat kesäisin maan eri osista kartografista, luonnontieteellistä, historiallista 
ja kansatieteellistä tietoa, jota voitiin käyttää myös kansallisen identiteetin raken- 
tamiseen.‘ 

Näin saatu materiaali ei vastannut kaikkia toimikunnan julkaisutyölle asetta- 
mia vaatimuksia, mutta kokeilusta oli se hyöty, että se avasi kotiseuduntutkimuksen 
laajentamiselle uuden mahdollisuuden. Granön kerrottua kokemuksistaan muille 
yliopiston professoreille useat Viron luonnon ja kansan tutkimista harjoittaneiden 
tieteiden edustajat ilmoittivat olevansa valmiita lähettämään omia opiskelijoitaan 
tutkimaan niitä maan osia, jotka Kodu-uurimise toimkond oli asettanut etusijalle 
tai joista muuten kaivattiin tietoa kipeimmin. Erityisen ansiokkaasti asiaa edisti 
arkeologian professoriksi 1920 nimitetty A. M. Tallgren, joka piti velvollisuutenaan 
kohdistaa päähuomionsa Viron esihistoriaan ja kasvattaa oppilaistaan ennen kaik- 


kea kotimaan tutkijoita. 

Vuoden suunnittelutöiden jälkeen Kodu-uurimise toimkond loi suuntaviivat vi- 
rolaiselle kotiseuduntutkimukselle. Päätavoitteena oli koota kattavat tiedot uuden 
Viron valtakunnan maasta ja kansasta ja julkaista niiden pohjalta Suomenmaata vas- 
taava maan maakuntia ja kuntia esittelevä Eesti-kirjasarja.'? 

Koska toiminta oli lähtenyt verkkaisesti liikkeelle, ensimmäisenä toimikunnan 
ohjelmassa ollut Tartumaan eli Tarton maakunnan tutkiminen jäi kesällä 1921 maan- 
tieteilijöiden ja arkeologien tehtäväksi. Kun muutama yksityinen lahjoittaja oli tur- 
vannut tutkimustyön rahoituksen, parikymmentä ylioppilasta lähetettiin Tartumaan 
kuntiin aineksia keräämään. Parhaimmat tulokset saatiin Palamusen kunnasta, jossa 
kesäänsä viettänyt Granö saattoi opastaa opiskelijoita. Tutkimustyö herätti kunnassa 
niin paljon huomiota, että sinne perustettiin kotiseutuyhdistys, joka julkaisi Eesti 
kirjanduse seltsin kustannuksella eripainoksena pitäjänkertomuksen Palamuse ki- 
helkond: maadeteadusline, majandusline ja ajalooline kirjeldus malliksi suunniteltuun 
suurteokseen aiotuille aluekuvauksille.3* 

Ponnistus onnistui yli odotusten. Ylioppilaiden kesän aikana kokoama aineis- 
to oli niin runsas, että se sai niin toimikunnan kuin yliopiston johdon vakuut- 
tumaan keräystyön tärkeydestä. Toimikunta käynnisti syksyllä 1921 Tartumaata 
käsittelevän teoksen laadinnan. Työtä varten palkattiin toimitussihteeri, perustet- 
tiin kotiseuduntutkimusarkisto ja saatiin Eesti kirjanduse selts lupautumaan teok- 
sen kustantajaksi. Yliopiston hallitus puolestaan loi edellytykset Eesti-kirjasarjan 
tekemiseen perustamalla maantieteen laitokseen erityisen kotiseuduntutkimukseen 
keskittyneen osaston.” 

Menestyksestä huolimatta Granö ei ollut täysin tyytyväinen keräystoiminnan tu- 
loksiin. Pahimpana ongelmana oli kerätyn aineiston laadullinen epätasaisuus, mikä 
johtui stipendiaattien koulutuksen puutteista. Nuoret opiskelijat eivät olleet aina 
osanneet keskittyä olennaisiin kysymyksiin ja tutkia asioita riittävän syvällisesti. 

Kun toimikunta valmistautui keväällä 1922 Vörun ja Petserin tutkimiseen, se 
päätti kiinnittää erityistä huomiota stipendiaattien valmentamiseen ja heidän työ- 


tehtäviensä täsmälliseen määrittämiseen. Lisäksi pyrittiin solmimaan jo etukäteen 

yhteyksiä paikallisiin sivistysvaikuttajiin, joilta toivottiin saatavan apua aineiston 
keräämisessä.14 

Toimikunnassa ymmärrettiin, että tutkimustyötä ei ollut mahdollista kehittää 
vain isänmaallisen innostuksen voimin, vaan sen tueksi oli saatava vakaa rahoitus. 
Siksi puheenjohtaja J. G. Granö sai tehtäväkseen käydä Tallinnassa maan johto- 
miesten puheilla. Tulos oli parempi kuin oli uskallettu toivoakaan. Riigivanem 
Konstantin Päts kertoi Granölle seuranneensa erityisellä mielenkiinnolla kotiseu- 
duntutkimustoimikunnan työtä, sillä hän oli ymmärtänyt hyvin sen isänmaallisen 
merkityksen. Pätsin esityksestä maan valtiopankki antoi voittovaroistaan toimi- 
kunnalle 350 000 Viron markkaa, jotka tuli käyttää pääosin Tartumaata käsit- 
televän käsikirjoituksen painokuntoon saattamiseksi ja osin Vörun maakuntaa ja 
Petserin aluetta tutkivien ylioppilaiden stipendeiksi.*"' 

Rahoituksen varmistuttua toimikunta järjesti yliopiston kevätlukukauden pää- 
tyttyä toukokuussa 1922 erikoiskurssit tulevia kotiseutututkijoita varten, ei vain 
maantieteessä ja arkeologiassa vaan myös geologiassa, maaperäopissa sekä kasvi- ja 
eläintieteessä. Pidettiin luentoja, retkeiltiin Tarton ympäristössä ja annettiin neu- 
voja paitsi arkistotutkimukseen myös historiallisten aineiden keräilyyn, sillä ta- 
voitteena oli koota samalla vapaussotaa koskevia tietoja. Jokaiselle stipendiaatille 
laadittiin yksityiskohtainen matkasuunnitelma. Maantieteilijöille ja kasvitieteili- 
jöille oli merkitty topografiselle kartalle kaikki ne kohdat, jotka vähintäänkin oli 
tutkittava. 

Varsinainen tutkimus alkoi kesäkuun alussa, jolloin stipendiaatit matkasivat 
tutkimusalueilleen. Stipendiaattien joukossa olivat muun muassa Granön oppilaat, 
Jaan Rumma, August Tammekann ja Edgar Kant. Kesän kuluessa eri tieteiden 
opettajat kiertelivät kunnissa neuvomassa oppilaitaan ja kontrolloimassa, missä 
määrin annettuja ohjeita oli noudatettu. Samalla he luonnollisesti saattoivat myös 
ottaa huomion kohteeksi uusia asioita. Granö opasti jälleen omien töidensä ohella 
Tarton lähistöllä liikkuneita kotiseudun- ja kaupunkitutkijoita ja kävi itse heinä- 


kuussa Kaakkois-Virossa tarkastelemassa keräystyön edistymistä.“ 

Virossa 1922 vieraillut kuuluisa saksalainen maantieteilijä Albrecht Penck katsoi, 
että kotiseuduntutkimuksen järjestelyt oli toteutettu niin hyvin, että Saksassakin oli- 
si tullut käynnistää samantapaista toimintaa. Myönteiseen arvioon oli aihetta, sillä 
tutkimustyö tuotti huomattavasti aiempia kesiä suuremman tietoaineksen toimikun- 
nan arkistoon ja monia kokoelmia yliopiston museoihin. 

Järjestelmän osoittauduttua toimivaksi seuraavana vuonna jatkettiin samalla 
linjalla. Uuden riigivanemin Juhan Kukkin aloitteesta toimikunnalle myönnettiin 
riittävät tutkimusvarat — yksistään stipendiaatteja varten 200 000 Viron markkaa —, 
yliopiston opettajat antoivat edelleen auliisti apuaan ja stipendiaatteja ilmoittautui 
tarpeellinen määrä. Jotkut opiskelijoista osallistuivat työhön jo kolmatta kertaa, joten 
heistä oli kehittynyt lähes ammattimaisia kotiseuduntutkijoita.1 

Kesällä 1923 tutkimukset keskittyivät Viljandimaahan ja Valgamaahan. Työ 
eteni hyvin, sillä ponnistelut paikallisen sivistyneistön kytkemiseksi keräystyöhön 
johtivat nyt tulokseen siten, että erityisesti Viljandimaan ylioppilaita tarjoutui run- 
saasti stipendiaattien vapaaehtoisiksi avustajiksi. Apu otettiin luonnollisesti ilomielin 
vastaan, sillä näin kotiseuduntutkimus sai tarpeellista tukea paikallisväestöltä. 

Granö luopui keväällä 1923 kotiseuduntutkimustoimikunnan puheenjohtajuu- 
desta, mutta hänen panoksensa työn organisoinnissa oli niin suuri, että häntä on kut- 
suttu virolaisen kotiseuduntutkimuksen isäksi. Hänen johdollaan aluksi hapuilevasta 
ja vapaaehtoisuuteen perustuvasta toiminnasta tuli osin valtiollisesti rahoitettua, joh- 
donmukaisesti suunniteltua ja ammattimaisesti ohjattua keruutyötä, jonka tuloksena 
yliopiston laitoksiin, kirjastoihin ja museoihin onnistuttiin kokoamaan monenlaista 
tietoa ja aineistoa. Työ tarjosi useiden tieteenalojen opiskelijoille mahdollisuuden tu- 
tustua opiskeluaikanaan opettajiensa johdolla käytännön tutkimustyöhön ja -meto- 
deihin kenttäolosuhteissa.4* 

Viroa koskevan kirjallisuuden suhteen toimikunnan tavoitteet täyttyivät erin- 
omaisesti. Hans Kruusin toimittama luonnon ja kulttuurin yleisesitys Eesti. Maa. 
Rahvas. Kultuur ilmestyi 1926, mutta varsinainen suurteko oli maan maakuntia 


esittelevän mahtavan sarjan valmistuminen 1925—39. Ensimmäinen maakuntateos 

oli 1925 ilmestynyt Tartumaa, jota seurasivat Võrumaa (1926), Setumaa (1928), 
Pärnumaa (1930), Valgamaa (1932), Saaremaa (1934), Läänemaa (1938) ja Viljan- 
dimaa (1939). 

Granön suuri merkitys kirjasarjan valmistumiseen näkyi siinä, että hän toimitti 
itse sen ensimmäisen osan Jaan Rumman ja J. V. Veskin kanssa, kun taas kaikkien 
muiden teosten toimituskuntaan kuului joku hänen oppilaistaan Rumma, August 
Tammekann tai Edgar Kant. Kant toimi Eesti-sarjan päätoimittajana 1927—36, ja 
1938—40 hän johti myös Viron kartaston toimitustyötä. 

Viron luontoa ja kansaa koskevan tiedon kokoaminen oli saavutus, jolla oli merki- 
tystä sekä kansallisen ja paikallisen identiteetin että maan hallinnon ja talouselämän 
kehittämiselle. Laaja tietoaineisto loi myös mahdollisuuden uusiin tieteellisiin sovel- 
luksiin. Perinteisen, aikaan ja paikkaan pohjautuvan tarkastelun rinnalle nousivat 
analyysit, joissa pohdittiin muun muassa monenlaisia tilaan liittyviä kysymyksiä ja 
maisemaympäristön ja tilan alueellisia suhteita. Näin saivat vähitellen alkunsa maan- 


tieteen uudet alat, kuten maisema- ja aluetiede sekä alue- ja ihmisekologia.'* 


Kaupunkitutkimuksen aloittaminen 


Kodu-uurimise toimkondin muotoilema kotiseuduntutkimusohjelma koski niin 
maaseutukuntia kuin kaupunkeja ja kauppaloita. Kun toimikunta ryhtyi valmistele- 
maan tutkimustyön käytännön toteuttamista, se havaitsi nopeasti, että kaupunki ja 
maaseutu poikkesivat toisistaan niin paljon, että niitä oli tutkittava eri menetelmin. 
Siksi toimikunta katsoi välttämättömäksi laatia kaupunkien tutkimusta varten omat 
ohjeet, jotka edellyttivät läheistä yhteistyötä kaupunkien viranomaisten, asukkaiden 
ja opiskelijoiden kanssa. 

Granö laati loppuvuonna 1921 kaupunkitutkimusta varten suunnitelman ”Linna 
voi alevi uurimise kava” ja käynnisti neuvottelut ensimmäiseksi tutkimuskohteeksi 
valitun Tarton edustajien kanssa. Kaupunginhallituksen, yliopiston rehtorin ja yliop- 


pilasosakuntien johtohenkilöiden kanssa käydyt keskustelut johtivat nopeasti myön- 

teiseen ratkaisuun. Vuonna 1922 perustettiin Granön johtama kaupunkitutkimus- 
toimikunta ”Tartu Linna Uurimise toimkonna”, jonka jäseniksi tulivat muun muassa 
yliopiston rehtori ja kaupunginjohtaja. Kaupunginhallitus suostui myöntämään tutki- 
muksen tarvitsemat varat sillä ehdolla, että koottu aineisto luovutettaisiin kaupungin 
tilastolliselle toimistolle, jonka johtaja oli uudessa toimikunnassa sihteerinä." 

Tarton kaupunkitutkimuksen joutuessa näin oman toimikunnan johtoon ja kau- 
pungin rahoituksen piiriin sen tavoitteet ja menetelmät muodostuivat huomattavasti 
laajemmiksi kuin kotiseuduntutkimuksen toimikunta oli alun perin kaavaillut. Siksi 
päätettiin jo varhain, että kerättyä aineistoa käytettiin Tartumaan maakuntateoksen 
lisäksi myös itse kaupungista julkaistavassa kokoomateoksessa, jonka kirjoittamisessa 
päätettiin käyttää hyväksi vuoden 1922 lopulla toimeenpannun yleisvaltakunnalli- 
sen väestönlaskennan yhteydessä kerättyjä tietoja. 

Kun toimikunnan tutkimusohjelma oli noudattanut maaseutukuntien osalta eri 
maista tuttua käsittelyjärjestystä luonnonolojen, asutuksen, talouselämän ja histo- 
rian kuvauksen osalta, Tarton kaupungin tutkimuksessa tavoitteet ja menetelmät 
poikkesivat perinteisistä ratkaisuista. Granön tutkimusohjelma, jonka hän todennä- 
köisesti loi ilman esikuvia, suuntasi huomiota muun muassa rakennusten, katujen, 
aukioiden ja istutusten ulkomuotoon, liikenteeseen, asukastiheyteen, kaupungin 
sosiaaliseen ja toiminnalliseen erilaistumiseen sekä Tarton ja sitä ympäröivän maan- 
seudun suhteeseen. 

Tutkimusohjelman ensimmäiset tehtävät, kaupungin ulkoasuun vaikuttavien te- 
kijöiden, katujen liikennemäärien sekä väestön jakautumisen selvittäminen, toteutet- 
tiin vuoden 1922 loppuun mennessä. Toimikunnan kouluttamat stipendiaatit — tois- 
takymmentä ylioppilasta — kiersivät kesäkuukausina koko kaupungin talosta taloon 
ja merkitsivät tekemiinsä pohjapiirrosaihelmiin ja painettuihin kyselykaavakkeisiin 
tiedot rakennusten ryhmityksestä ja suuruussuhteista sekä muista keskeisistä seikois- 
ta. Työtä varten oli luotu yksityiskohtainen rakennusmorfografinen sanasto. 

Katujen liikennetiheyttä tutkittiin kahden vuorokauden aikana keväällä ja yhden 
aikana syksyllä. Noin 50 000 asukkaan kaupunki jaettiin tarkoitusta varten kahteen 

osaan. Kummassakin oli oma ”päämaja”, 
joista havaintojen tekijät lähetettiin kah- 
den tunnin välein havaintopaikkoihin. 
Havaintojen teosta vastasi noin 150 yli- 
oppilaan vapaaehtoisjoukko, joka saattoi 
tarvittaessa turvautua poliisien apuun. 
Havaintoja tehtiin kaupunkiin johta- 
vien maanteiden varsilla koko vuorokau- 
den ajan, ja saadut lukemat merkittiin pai- 
netuille lomakkeille. Näin saatiin selville 
jalankulkijoiden, kuormaa kuljettavien 
tai muuten liikkuvien ajoneuvojen, niiden 
kuljettajien ja matkustajien lukumäärä 


sekä liikkumissuunta vuorokauden kaik- 


kina tunteina ja kaupungin kaikissa osissa. 


Samoin kirjattiin muistiin, mitä kaupun- 


Eesti-sarjan avausteos Tartumaa kiin maaseudulta tuotiin (mistä kunnasta, 
ilmestyi 1925. kuinka paljon) ja mitä kaupungista vietiin 
(mihin, kuinka paljon). 


Vaikka kaupunkitutkimus ulottui moniin muihinkin Viron kaupunkeihin, 
tärkeimmät tulokset saavutettiin Tartossa, jossa työ toteutettiin Granön laati- 
man ja organisoiman, hyviin resursseihin tukeutuneen yksityiskohtaisen suun- 
nitelman mukaisesti. Granö osallistui ahkerasti toimikunnan työhön kevääseen 
1923, jolloin hän palasi Suomeen. Granön seuraajaksi kotiseuduntutkimustoi- 
mikunnan johtajaksi nimitettiin Tarton yliopiston rehtori Heinrich Koppel, 
mutta kaupunkitutkimusta ryhtyi johtamaan Edgar Kant, joka oli läheisessä 


yhteydessä opettajaansa koko tutkimusajan.*! 

Yli 700-sivuinen Tartu-teos ilmestyi 1927. Vaikka merkittävimmän työn teoksen 
valmistumiseksi teki Kant, Heinrich Koppel totesi teoksen julkistamistilaisuudessa, 


että suurin ansio perusteellisesta kaupunkitutkimuksesta kuului Granölle: 


Että me olemme saaneet Tartosta tällaisen perusteellisen tutkimuksen, jollaista 
harva toinen kaupunki pystyy esittämään, siitä olemme ensi sijassa kiitoksen 


velkaa professori Granölle.*? 

Parvu SUOMEEN 


Maantieteellinen uskontunnustus 


Suomessa maantiedettä pidettiin 1920-luvun vaihteessa edelleen pääasiassa vain kan- 
sallisesti tärkeänä alueellisen tiedon kokoajana ja kouluaineena. Tätä kantaa edusti 
ennen kaikkea arvovaltainen Suomen Maantieteellinen Seura, jonka puheenjohtaja, 
maailmankuulu geologi J. J. Sederholm oli Fenniassa 1912 julkaisemassaan artikke- 
lissa erääseen englantilaiseen everstiin vedoten kieltänyt maantieteeltä lähes kaiken 
tieteellisen arvon.” 

Muodollisten arvojen edustajana Granö ei halunnut lähinnä kahdesta syystä ryh- 
tyä kumoamaan vanhoja käsityksiä. Ensimmäinen syy oli hänen kunnioittava suh- 
tautumisensa eläintieteen professori J. A. Palméniin, joka oli vaikuttanut ratkaisevas- 
ti siihen, että hän oli saattanut aloittaa luonnontieteelliset opinnot ja oli myöhemmin 
edistänyt hänen opintietään. Palmén oli kuitenkin ollut myös maantieteen itsenäisty- 
miskehityksen tärkeimpiä vastustajia. Hän oli Suomen Maantieteellisen Seuran arvo- 
valtaisena sihteerinä vaikuttanut ratkaisevasti siihen, että maan tieteellisissä piireissä 
maantiedettä pidettiin yleisesti pelkkänä paikkatieteenä, joka vain kokosi yhteen pe- 
rinteisten luonnontieteiden tulokset. 

Granö torjui tiukasti Palménin näkemyksen, mutta hänen kunnioituksensa van- 
haa lintututkijaa kohtaan esti häntä kumoamasta tämän mielipiteitä julkisesti. Tämä 
este poistui huhtikuun alussa 1919, jolloin merkittävä eläintieteilijä ja Tvärminnen 
biologisen tutkimusaseman perustaja kuoli 73-vuotiaana Forssassa. 

Toinen syy oli Granön yliopistollinen asema. Hänellä oli vain perin vaatimaton 
maantieteen dosentin vakanssi, joten hän katsoi, ettei hän voinut alkaa esiintyä tie- 


teenalan ylimpänä auktoriteettina. Tämä rooli olisi kuulunut hänen opettajalleen 


242 || VIRON YLIOPISTOMAANTIETEEN PERUSTAJA 


ja maantieteen vakinaiselle professorille J. E. Rosbergille, jonka tehtävänä olisi ollut 
puolustaa Ragnar Hultin tavoin maantieteen asemaa tieteiden joukossa. 

Rosberg ymmärsikin velvollisuutensa ja julkaisi 1918—19 Åbo Akademis Ärskrif 
tissa ja Terrassa lähes samansisältöiset artikkelit, joissa hän tuomitsi selkeästi Suomen 
Maantieteellisen Seuran edustaman kannan. Hänen mukaansa maantiede ei ollut 
vain yhdistelmä eri tieteiden osista tai pelkkä näkökohta vaan itsenäinen tiede, ”oppi 
maanpinnan ulkonäöstä ja tämän syntysyistä”. 

Rosberg myönsi maantieteen alan olevan liian laajan yhden tutkijan kapasiteetille 
mutta painotti, että maantieteilijän tuli hallita jonkin erikoisalan ohella erityinen 
maantieteellinen tutkimusmetodi. Suomen Maantieteellisen Seuran tieteenaloistaan 
ylpeisiin luonnontieteilijäprofessoreihin viitaten Rosberg totesi, että vaikka entomo- 
logi saattoi tulla kuuluisaksi tutkimalla itikoita, maantieteilijä ei voinut koko ikäänsä 
tutkia esimerkiksi hiidenkirnuja vaan hänen täytyi ottaa huomioon niiden synty- 
historia. 

Laajasta asiantuntemuksestaan huolimatta Rosberg ei ollut maantieteen teorian 
syvällinen tuntija. Päinvastoin hänen käsityksensä maantieteen olemuksesta oli var- 
sin jäsentymätön. Tätä osoittaa se, että Rosberg oli valmis hyväksymään geomorfolo- 
gian maantieteen ja geologian yhteiseksi ”omaisuudeksi” ja sivuutti maantieteen kes- 
keisemmäksi osaksi nimeämänsä erikoismaantieteen vain lyhyellä luonnehdinnalla. 
Kirjoituksen käsitteelliset ongelmat ja Rosbergin tutkijana tiedemaailmassa nauttima 
melko vähäinen arvostus johtivat siihen, että Suomen Maantieteellisen Seuran johto 
katsoi, ettei seuralla ollut mitään syytä luopua suuren Palmenin viitoittamasta toi- 
mintatavasta. 

Ratkaisu ärsytti Granötä, joka Palmenin kuoltua ja maantieteen professuurin 
haltijana katsoi, että hänen oli viimeinkin astuttava esiin. Hän julkaisi vuoden 1920 
alussa Terrassa poleemisen artikkelin ”Maantieteestä, sen asemasta yliopistossamme 
ja sitä meillä edustavista seuroista”, jossa hän uuden maantieteellisen tutkimuksen 
olemuksen esittelyn ohella tuomitsi ankarasti Suomen Maantieteellisen Seuran toi- 


minnan. 

Granö toteaa kirjoituksensa alussa, ettei hänen tarkoituksensa ollut ”itsekyllöisesti 
mestaroida” maantieteellistä tutkimustyötä vaan puuttua niihin kysymyksiin, joiden 
oikeasta ratkaisusta riippui sekä maantieteellisten seurojen että maantieteilijöiden 
olemassaolon oikeutus. Hän katsoi, että seuran toiminta oli perustunut ja perustui 
yhä epämääräiselle ja vanhentuneelle käsitykselle maantieteestä. Maantieteilijöiden 


täytyi nyt itse selkeästi määritellä, mitä heidän tieteensä oli, koska 


... olisi helppo luetella tunnettujakin maantieteilijöitä, jotka tahtovat käydä 
maantieteilijöistä, mutta joiden ”maantieteellinen” työ on selvää geologiaa, 
meteorologiaa, geodesiaa, kansatiedettä, tilastotiedettä, muinaistiedettä tai his- 


toriaa.*? 


Granön mukaan maantieteilijöiden oli aika lakaista kaikki turhat rönsyt pois tietees- 


tään, sillä 


Ainoana, metodisesti oikeana järjestyksenä pysyy: ensin tehtävän täsmällinen 
määrittely, sitten tehtävän suoritustavan selvittely. Tieteelliselle työlle, joka 
tahtoo käydä määrättyyn tieteeseen kuuluvasta, on ehdottomana vaatimuksena 
asetettava tämän tieteen mukainen horjumaton teoreettinen perustus ja hallit- 
seva päämäärä — siinäkin tapauksessa, ettei rohjettaisikaan pitää tällöin mää- 
rääviä näkökohtia lopullisesti oikeina ja objektiivisesti pätevinä.”* 

Uusi maantieteellinen tutkimus koostui maisematieteestä ja aluetieteestä. Maisema- 
tiede eli yleismaantiede kohdisti päähuomionsa maanpinnan muotoihin, hydrogra- 
fiaan ja klimatologiaan, kasvillisuuteen maisemallisena tekijänä sekä eläinkunnan ja 
ihmisen luontoa muokkaavaan toimintaan pyrkien määrittelemään ja luokittelemaan 
näiden tekijöiden synnyttämiä maisematyyppejä. Siksi maantieteilijä tarvitsi tietoja 
muun muassa geologiasta, kemiasta, kasvitieteestä, fysiikasta, klimatologiasta, mine- 


ralogiasta, petrografiasta ja erityisesti kartografiasta.' 


244 || VIRON YLIOPISTOMAANTIETEEN PERUSTAJA 


Aluetiede vastasi vanhaa erikoismaantiedettä, sillä se pyrki soveltamaan maise- 
matieteen yleisiä lainalaisuuksia tietyn rajatun alueen, kuten vaikkapa jonkin valtion 
tutkimiseen. Aluetieteen tutkimusala oli siinä mielessä laajempi kuin maisematie- 
teen, että se edellytti myös muutamien uusien aputieteiden, kuten kansatieteen, ta- 
loustieteen ja historian, tuntemusta.' 

Uudella tavoin määriteltynä maantiede oli Granön mukaan tiede eikä mikään 
tieteiden yhtymä. Se ei myöskään ollut enää vain koulujen oppiaine vaan tietyissä 
suhteissa syvällisempi ja vaikeampi kuin muut tieteet. Hänen mukaansa tätä kantaa 
oli jo varhain edustanut unhoon jäänyt Suomen yliopistomaantieteen edustaja, Rag- 
nar Hult, jonka nerokkaat ajatukset olivat ”vain huutavan ääntä, kuuroille korville 
kaikuvaa”.'*! 

Maantieteilijän oli pidettävä tärkeimpänä, lopullisena tavoitteenaan ”luonnon 
suuren kukkasvihon tieteellistä selittämistä, tuon kokonaisuuden, jonka kukkaiset 
eivät ole satunnaisesti toistensa vieressä, vaan joiden asema, toisiinsa suhtautuminen 
ja leveneminen on riippuva määrätystä menneisyydestä ja varmoista ikuisista laeista”. 
Näin Granö jälleen osoitti, kuinka raskaasti hän oli kokenut Palm&nin maantiedettä 
vähättelevän asenteen. 

Granö ei vaatinut maantieteelle uusia vakituisia virkoja Helsingin yliopistoon. 
Maantieteen professori voisi aivan hyvin rajoittaa opetustoimintansa maisema- ja 
aluetieteeseen sekä kartografiaan. Kaikkien muiden maantieteen alaan liittyvien 
aineiden opetuksesta voisivat vastata erikoistieteiden edustajat. Tällä tavoin Granö 
käänsi ikään kuin päinvastaiseksi Sederholmin toteamuksen, jonka mukaan maan- 
tieteen professorin oli ohjattava perusteellisia tietoja haluavat oppilaansa erikoistut- 
kijoiden luo. Granön mielestä tulevien maantieteilijöiden oli ensin suoritettava tär- 
keimpien aputieteiden peruskurssit ja vasta sitten suunnattava tiensä ”maantieteen 
työhuoneisiin”.1 

Suomen Maantieteellinen Seura nautti tunnettujen johtohenkilöidensä ja julkai- 
semiensa Suomen Kartastojen vuoksi suurta arvostusta, joten Granön avoin hyökkäys 


sitä vastaan herätti huomiota. Suomalaiskansalliseen tapaan mielipiteet lausuttiin 

kuitenkin vain taatussa ja luotetussa piirissä ja jyrkkiä kannanottoja vältettiin. Ku- 
kaan ei noussut julkisesti sen paremmin vastustamaan kuin puoltamaan hänen nä- 
kemyksiään. 

”Maantieteellisen uskontunnustuksensa” saama vaisu vastaanotto sai Granön tur- 
hautumaan. J. K. V. Tuomiselle kesäkuussa 1920 lähettämässään kirjeessä hän kertoi 
nauttivansa työskentelystään Tartossa, jossa ei ollut ”havaittavissa tuota merkillis- 
tä antigeograafista suuntaa, joka tiedekunnassamme Helsingissä täysin määräävänä 
esiintyy”. Virossa tarkasteltiin ”nuortunutta ja puhdistunutta tiedettämme erikoisella 
kunnioituksella”. 

Kun tilanne pysyi muuttumattomana vuoden lopulle asti, Granö purki jälleen 


tunteitaan vanhalle ystävälleen: 


Mielentilani on tuon purkauksen jälkeen ollut kevyt ja kirkas. Olenhan lakais- 
sut ja siistinyt asuntoni edustan. Suunta on varma, linjat ovat suorat. Vähät 
siitä, jos erinäisissä piireissä suhtautuminen J. G. G:hön on muuttunut... Tah- 


don nimittäin sanoa, että antamasi hyväksyvä lausunto on ainoa, jonka olen 


saanut vastaanottaa tuolta puolen Suomenlahden. Siellä vaietaan visusti — sekä 
Fennian että Terran puolella. Väärinymmärryksen välttämiseksi mainittakoon 
kuitenkin, etteivät sydämelliset henkilökohtaiset suhteeni J. E. R:iin (AT: Ros- 


bergiin) millään tavalla ole muuttuneet. 


Operaatio ”Granö takaisin Suomeen” 


Jo hyväksyessään Tarton yliopiston kutsun Granö oli lähtenyt siitä, että kysymyk- 
sessä oli vain lyhyt pesti. Hän palaisi Suomeen heti, kun virolaiset pystyisivät itse 
kantamaan vastuun maantieteen kehittämisestä ja kun hänelle löytyisi kotimaasta 
tehtävä, joka vastaisi hänen kykyjään ja turvaisi perheen toimeentulon. 

Granön ilmoitus Tarttoon siirtymisestä oli käynnistänyt nopeasti toimet hä- 


nen kutsumisekseen takaisin Suomeen. Asia pysähtyi kuitenkin siihen, että sopivaa 

tehtävää ei ollut helppo löytää. Maassa oli vain yksi maantieteen professuuri, jonka 
hoitaja, J. E. Rosberg, ei ollut vielä lähelläkään eläkeikää. Lisäksi mahdollisia uusia 
professuureja täytettäessä Granö ei ollut itsestään selvästi ykköspaikalla, sillä kovana 
kilpailijana oli geomorfologian ja kasvimaantieteen tutkija Iivari Leiviskä. 

Leiviskä oli sekä väitellyt että tullut dosentiksi ennen Granötä, toiminut Helsin- 
gin yliopiston maantieteen vt. professorina 1914-17 ja saanut juuri valmiiksi massii- 
visen tutkimuksensa Der Salpausselkä. Hän oli myös voimakastahtoinen ja itsetietoi- 
nen henkilö, joka ei ollut vapaaehtoisesti valmis väistymään kenenkään tieltä. Granö 
tulikin saamaan Leiviskästä tiukimman tieteellisen kilpailijansa ja vähitellen myös 
vastustajansa.“ 

Tilanne konkretisoitui jo syksyllä 1920, jolloin ryhdyttiin valmistelemaan sekä 
maantieteen professuurin perustamista Turun yliopistoon että maantieteen henkilö- 
kohtaisen ylimääräisen professorin nimittämistä Helsingin yliopistoon. Granö mai- 
nittiin yhtenä ehdokkaana molempiin virkoihin, mutta asiat eivät edenneet hänen 
kannaltaan suotuisasti. Turun-hanke siirtyi tulevaisuuteen, ja Helsingissä perintei- 
nen akateeminen virkaikäkäytäntö peri voiton, kun Leiviskä sai 1921 maantieteen 
henkilökohtaisen ylimääräisen professuurin.'* 

Leiviskän nimitys ei tapahtunut soraäänittä. Vaikka J. E. Rosberg esitti fyysis- 
matemaattisen osaston kokouksessa syyskuun puolivälissä 1920 myönteisen lausun- 
non hänen kyvyistään, professorit Enzio Reuter, Hjalmar Tallgvist, Wilhelm Ramsay 
ja Fredrik Elfving tukivat nimitystä vain varauksellisesti. Konsistori hyväksyi silti 
ratkaisun pääosin Leiviskän suurten opetuksellisten ansioiden vuoksi, sillä hän oli 
vastannut suurelta osin maantieteen suomenkielisestä opetuksesta ja paine sitä koh- 
taan oli kova kasvaneiden opiskelijamäärien vuoksi.' 

Granö suhtautui asiaan filosofisesti. J. K. V. Tuomiselle hän kertoi, että jos hän 
olisi saanut valita Helsingin ja Turun välillä, hän olisi epäilemättä valinnut Aurajoen 
kaupungin, sillä näin hän olisi voinut työskennellä samassa kaupungissa ystävänsä 
kanssa. Tuominen oli muuttanut 1921 Heinolasta Turkuun saatuaan vanhasta koti- 


kaupungistaan suomalaisen lyseon lehtorin viran.” 


PALUU SUOMEEN || 247 


Granön levollisuus oli sikäli perusteltua, että Suomenlahden pohjoispuolella val- 
misteltiin toimia hänen saamisekseen takaisin Helsinkiin. Kauppakorkeakoulun reh- 
tori Wäinö Bonsdorff olisi ollut valmis kutsumaan Granön korkeakoulun talousmaan- 
tieteen professoriksi melko joustavin ehdoin, mutta tämä torjui tarjouksen asettaen 
mahdollisen yliopistoprofessuurin etusijalle. Tehtävään nimitettiin 1921 Granön op- 
pilas ja ystävä Kaarlo Hildén.“ 

Helsingin yliopistossa paluumuuton puolesta työskenteli erityisesti J. E. Rosberg. 
Hän sai maaliskuun 1921 lopulla Granön tutkijan- ja opettajankykyjä ylistävän lau- 
sunnon perusteella aikaan sen, että fyysis-matemaattinen osasto päätti yksimielisesti 
ehdottaa konsistorille, että tämä nimitettäisiin maantieteen ylimääräiseksi professo- 
riksi eduskunnan tarjoaman apulaisen viran sijasta. Konsistori hyväksyi ehdotuksen 
huhtikuun lopulla, jolloin se päätyi puoltamaan Granön nimittämistä virkaan heti 
kun se tuli mahdolliseksi.” 

Koska uusien virkojen perustamiseen liittyi monenlaisia epävarmuustekijöitä, 
Granölle pyrittiin rakentamaan tehtäväkokonaisuus, jonka luominen tuli mahdolli- 
seksi Suomen Maantieteellisen Seuran ja Suomen Maantieteellisen Yhdistyksen yh- 
distyessä 1921 uudeksi Suomen Maantieteelliseksi Seuraksi. Uuden seuran syntyyn 
vaikutti osin Granön, Rosbergin ja muiden yliopistomaantieteilijöiden voimistunut 
kritiikki Suomen Maantieteellisen Seuran maantiedekäsitystä vastaan, mutta pääosin 
sen taustalla oli Suomen muuttunut valtiollinen asema. 

Suomen itsenäistyttyä maantieteellinen tutkimus oli menettänyt valtiolta saamas- 
taan tuesta sen osan, joka oli liittynyt maan autonomisen aseman puolustamiseen. Tä- 
män vuoksi seurojen johtomiehet ymmärsivät, että keskinäisen kilpailun aika oli ohi.” 

Uuden Suomen Maantieteellisen Seuran tarkoituksena oli edistää ja toimittaa 
maantieteellisiä tutkimuksia ja edistää harrastusta maantieteeseen”. Yhdistyminen ei 
ratkaisut välittömästi kaikkia maantieteeseen liittyviä erimielisyyksiä, sillä monet pe- 
rinteisten yliopistotieteiden edustajat suhtautuivat siihen yhä epäillen tai vähätteleväs- 
ti. Sopu paransi kuitenkin huomattavasti maantieteen asemaa yliopistoaineena ja loi 


edellytykset voimien keräämiseksi yhteisten hankkeiden taakse. 

Ensimmäinen suuri tavoite oli saada aikaan Suomen Kartaston uusi laitos, jonka 
avulla voitaisiin osoittaa sekä suomalaisille että maailmalle, minkälainen maa itse- 
näinen Suomi oli. Kartaston kunniakkaan historian jatkuvuuden turvaamiseksi sen 
julkaisutyö haluttiin uskoa mahdollisimman luotettaviin käsiin. Ykkösvaihtoehdoksi 
nousi Granö, joka erinomaisten kartografisten taitojensa lisäksi nautti tutkijana teh- 
tävän vaatimaa arvovaltaa.“ 

Ongelmaksi nousi se, että pelkkä Suomen Kartaston toimitustyö ei olisi riittä- 
nyt vetämään Granötä takaisin Suomeen. Siksi hänelle päätettiin tehdä tarjous, jota 
oli vaikea torjua. Suomen Maantieteellisen Seuran johtomiehet kutsuivat Granön 
neuvotteluun, jossa hänelle luvattiin professoritason palkka tehtäväkokonaisuudesta, 
joka sisälsi sekä uuden seuran sihteerin pestin että vastuun Suomen Kartaston kol- 
mannen laitoksen ja Fennian toimittamisesta. Lisäksi Granölle luvattiin, että hänen 
toimeentulonsa tultaisiin turvaamaan joka tapauksessa eri tavoin.” 

Granö suhtautui tarjoukseen hänelle tavanomaisen alkukursailun jälkeen myön- 
teisesti. Kertoihan se jopa imartelevan suuresta luottamuksesta hänen kykyihinsä ja 
vastasi hänen perimmäisiä toiveitaan. Suomalaisena tutkijana hän koki isänmaalli- 
seksi velvollisuudekseen palvella kotimaataan, ja myös perheen kannalta paluu Suo- 
meen tuntui houkuttelevalta. Eniten häntä askarruttikin se, mistä hän löytäisi mie- 


hen, joka jatkaisi hänen Tartossa aloittamaansa työtä: 


Omat oppilaani eivät ole vielä niin pitkällä, Suomessa ei ole ketään täysin sopi- 
vaa, Saksasta ei viitsi importeerata. Unkari voisi tulla kysymykseen, ja ehkäpä 
sieltä löytyisikin mies, joka ymmärtäisi virolaisuuden asian siinä määrässä, että 
lähtisi omalle maalleen takaisin, niin pian kuin joku virolaisista valmistuisi... 
Kun on joutunut tällaista hommaa organisoimaan, niin ei ole niinkään help- 


poa mennä sanomaan: Nyt pistän pillit pussiin ja lähden.” 


Helpottaakseen Granön päätöksentekoa seuran johtomiehet käynnistivät Helsingin 


yliopistossa toimet hänen asemansa turvaamiseksi. Hän sai muun muassa vakuuden 

siitä, että saisi uudelleen dosenttistipendin syksyllä 1922. Kun vielä Suomen Kartas- 
ton rahoitus varmistui lopullisesti keväällä 1922, Granö ilmoitti voivansa ottaa syk- 
syllä sihteerin toimen vastaan sillä ehdolla, että voisi toimia Virossa niin kauan, että 
kykenisi luovuttamaan vastuullaan olevat tehtävät luotettaville henkilöille.17 
Maantieteellisen seuran suostuttua pyyntöön Granö teki vaikean päätöksen: Hän 
palaisi Suomeen lopullisesti heti, kun tilanne Virossa oli ratkennut myönteisellä ta- 
valla ja kun hänellä oli Suomessa vakituinen virka. Siihen asti hän aikoi toimia siten, 
että pitäisi virkavapauksien turvin hallussaan sekä Tarton yliopiston professuurin että 
Helsingin yliopiston dosentuurin. Takaportti paluuseen Tarton yliopistoon jäi siis 


yhä auki. 


Siirtymävaihe 


Tarton yliopiston kevätlukukauden päätyttyä toukokuussa 1922 Granön perhe ja- 
kautui kahtia. Puoliso, äitimuori ja lapset muuttivat asumaan Espoon pappilaan, jos- 
sa Granön eno oli pappina. Professori itse jäi pääosin Viroon varmistamaan aloitta- 
miensa töiden jatkuvuuden ja hoitamaan Suomen Maantieteellisen Seuran sihteerin 
ja julkaisujen toimittajan tehtäviä. Koska työ ei vaatinut vakituista asumista Tartossa, 
Granö luopui Lepiku 9:n asunnosta ja siirtyi asumaan yhteistalouteen professorikol- 
legansa Kaarlo Teräsvuoren kanssa.” 

Suodakseen Granölle mahdollisuuden keskittyä omaan tutkimustyöhön ja koti- 
seudun- ja kaupunkitutkimuksen johtamiseen Tarton yliopisto vapautti hänet syys- 
lukukaudella 1922 opetustyöstä lukuun ottamatta seminaarien johtamista ja mais- 
terintutkintojen järjestämistä. Hän asui kesän pääosin kaupungin lähistöllä Raadin 
kartanossa, jossa hän myös aloitti Suomen Kartaston kolmannen laitoksen suunnit- 
telu S 

Syksyllä 1922 Granö siirtyi Helsinkiin, jossa häntä odotti sekä dosentintehtä- 
vät stipendeineen että Suomen Maantieteellisen Seuran maksama kuukausipalkka 


Suomen Kartaston ja Fennian toimittamisesta. J. K. V. Tuomiselle Tartosta lähet- 

Muun perheen muutettua Suomeen ja asetuttua aluksi asumaan Espoon pappilaan 
Granö vietti kesän 1922 Raadin kartanossa Tarton lähistöllä. Hän johti edelleen 
Viron kotiseudun- ja kaupunkitutkimustyötä mutta aloitti myös Suomen Kartaston 
kolmannen laitoksen suunnittelun. 


tämässään kortissa Granö kuvaa siirtymävaihetta, jota leimasivat alituinen kiire ja 


matkustelu Helsingin ja Tarton välillä: 


No niin, täällä ollaan — toisella jalalla. Professuurista en ole vielä päässyt, pari 
kertaa täytyy talven kuluessa Tartossa käydä, mutta vuoden kuluttua toivon 
lopullisesti vapautuvani. Täällä juoksen ja hääräilen kaikenmoisissa Fennia- 


askareissa, niin etten ehdi nyt Sinullekaan, veljelleni maantieteessä ja parem- 

massakaan kunnollista kirjettä kokoonpanna. Jonkun viikon kuluttua helpot- 


taa ehkä hiukan.'"! 


”Granö takaisin Suomeen” -operaatio eteni ratkaisevasti helmikuun 23. päivänä 
1923, jolloin hän sai nimityksen Helsingin yliopiston maantieteen ylimääräiseksi 
professoriksi. Nimitystä edelsi tiukka kilpailu, jota kiristi nopeasti kuumentuvan yli- 
opiston kielikiistan ohella tutkimusrahoituksen niukkuudesta kärsivien tieteenalojen 
kamppailu kaivatuista lisäresursseista. Suomalaisen perinnöllisyystieteen perustajana 
pidetyn Harry Federleyn saatua toisen eduskunnan myöntämästä kahdesta virasta 
toisen kärkiehdokkaiksi nousivat yliopiston rehtorin Hugo Suolahden kannattama 
kielitieteilijä Arthur Längfors, Granön vanha kilpakumppani, edellisen rehtorin Ivar 
August Heikelin suosikki kirjallisuuden tutkija Gunnar Castrén ja luonnontieteilijöi- 
den varsin yksimielisesti tukema Granö. 

Granön asemaa pian ykkösehdokkaaksi noussutta Castrenia vastaan heikensi sekä 
neljä vuotta kilpakumppania lyhyempi dosentuuri että maantieteen vain vajaat pari 
vuotta aiemmin saama vastaava professuuri. Ilmeisesti juuri Leiviskän virka vaikutti 
siihen, että konsistorin äänestys päättyi ennakkokaavailujen mukaisesti: Castren 23, 
Granö 18 ja Längfors 7 ääntä. Näin konsistori päätti esittää Castrenin valitsemista 
henkilökohtaiseksi ylimääräiseksi professoriksi. 

Asia ei kuitenkaan ratkennut konsistorin äänestykseen vaan virantäytöstä päätti 
lopullisesti Kyösti Kallion marraskuussa 1922 virkaan astunut vähemmistöhallitus. 
Pääosin maalaisliiton ja edistyspuolueen edustajista muodostunut hallitus ei hyväk- 
synyt konsistorin esittämää ehdollepanoa vaan halusi ratkaista nimityksen itse. Asi- 
aan vaikutti suomen kielen huono asema yliopistossa. Vaikka ylioppilaista yli kolme 
neljännestä oli suomenkielisiä, enemmistö professoreista luennoi yhä ruotsiksi. 

Kielikysymyksen ohella Granön asema paransi se, että asian esitellyt opetusmi- 
nisteri Niilo Liakka ja valtioneuvoston istuntoon osallistunut Helsingin yliopiston 
kansleri Anders Donner kannattivat voimakkaasti hänen nimittämistään. Altain tut- 


kijan saavutuksiin jo sukuyhteyksiensä ansiosta hyvin perehtynyt Donner totesi lau- 

Granön asuinkumppani Raadin kartanossa oli kasvinviljelyn professori Kaarlo Teräsvuori (vasemmalla). 
Kartanon mailla oli Tarton yliopiston maatalouskoelaitos. 


sunnossaan muun muassa, että fyysis-matemaattiset tieteet tarvitsivat tieteenalojen 
tasa-arvon vuoksi uusia virkoja ja että Granö oli ainakin yhtä oppinut tutkija kuin 
Castrén. Hän oli lisäksi kyennyt työllään ja tutkimuksillaan osoittamaan, että maan- 
tiede todellakin oli itsenäinen tiede, mikä ei ollut Donnerin mukaan ollut näihin 
päiviin saakka aivan selvä asia." 

Konsistorin ehdollepano ei kestänyt Granön kannattajien vyörytystä. Kallion 
hallituksen käsitellessä asiaa 19. tammikuuta ja 22. helmikuuta 1923 vain maalaisliit- 
toon kuulunut ruotsalaismielinen oikeusministeri Otto Äkesson kannatti Castrenia 


muiden ministereiden tukiessa Granön nimitystä. Tämä johti siihen, että tasavallan 

presidentti K. J. Stählberg nimitti 23. helmikuuta 1923 hänet Harry Federleyn ta- 
voin henkilökohtaiseksi ylimääräiseksi professoriksi. 

Nimityksen jälkeen Granö anoi heti vapautta Tarton yliopiston professuurista ja 
alkoi siirtää Virossa hoitamiaan tehtäviä muiden käsiin. Seuraajakysymys yliopiston 
maantieteen laitoksen johdossa ratkesi siinä mielessä hänen toivomallaan tavalla, että 
professoriksi nimitettiin unkarilainen Mihäly Haltenberger. Hän julkaisi muun muas- 
sa joitakin talousmaantieteellisiä kuvauksia Viron kaupungeista ja perusti julkaisusar- 
jan Publicationes Instituti Universitatis Dorpatensis (Tartuensis) Geographici series." 

Haltenberger ei osannut viroa, joten hän ei kyennyt luomaan läheisiä yhteyk- 
siä virolaisiin vaikuttajiin eikä myöskään kouluttamaan itselleen oppilaita. Granön 
mielestä hän oli kuitenkin parempi valinta kuin Eduard Markus. Tämä oli Granön 
mukaan kansakouluopettajatyyppiä, ”jonka sielun syvyyksissä on mitä hämmästyt- 
tävin tietämättömyyden pimeys”, joten hänestä yliopisto ei olisi saanut muuta kuin 
harmia. 

Jyrkkä luonnehdinta johtui siitä, että vaikka Granö arvosti suuresti Markuksen 
pietarilaista opettajaa L. S. Bergiä, hän ei tullut toimeen oppilaan kanssa. Antipa- 
tia perustui ainakin osin miesten välisiin tieteellisiin näkemyseroihin, sillä Markus 
arvosteli ankarasti Granön ja hänen virolaisten oppilaittensa tutkimuksia. Vaikka 
Markus ei saanut aluksi Tartossa tieteellistä hyväksyntää, hänestä kehittyi Bergin 
tutkimusten soveltajana 1930-luvulla edelläkävijä maiseman alueellista muuttumista 
selvittävälle suunnalle. 

Neuvostoliiton miehitettyä Viron Markus siirtyi Saksan kautta Yhdysvaltoi- 
hin, jossa hän ansaitsi pääasiallisen toimeentulonsa kanafarmarina ennen kuin osin 
Granön tuella sai koulutustaan vastaavia tehtäviä. Granön poika Olavi Granö kiin- 
nitti huomiota Markuksen teorioihin omissa tutkimuksissaan 1950-luvulta alkaen, 
mutta esimerkiksi Yhdysvalloissa niitä ryhdyttiin soveltamaan vasta 1980-luvulla 


maisemaekologisen tutkimuksen yleistyessä." 

Jäähyväisluento Tartossa 


Granön uurastus Tarton yliopiston professorina jatkui kevätlukukauden 1923 lop- 
puun, jolloin hän piti 14. toukokuuta 1923 yliopiston täydessä juhlasalissa jäähyväis- 
luentonsa ”Maastik ja ümbrus” (Maisema ja ympäristö). Luento osoitti, että kaiken 
muun työn ohessa hän oli jatkanut tiiviisti sekä maisematieteen teorian että aluejako- 
metodin kehittämistä. 

Granö aloitti luentonsa maantieteen olemuksen määrittelyllä. Hän katsoi Imma- 
nuel Kantin ja Alfred Hettnerin tavoin, että eri tieteet hahmottivat ihmistä ympäröi- 
vää todellisuutta eri näkökulmista. Eräät keskittyivät todellisuuden laadulliseen vaih- 
teluun (niin sanotut laatutieteet), toiset ajalliseen (kronologiset tieteet) ja kolmannet 
alueelliseen vaihteluun (korologiset tieteet). Maantiede kuului korologisiin tieteisiin, 
mutta sille ei ollut ominaista vain alueellinen näkökulma, vaan myös alueellisuuden 
yksilölliset ilmentymät, maisematieteelliset yksiköt. Siksi maantiede oli nimenomaan 
maisematiedettä.'” 

Käsitteeseen ”maisema” sisältyi sekä näkymä että havaitsija, mutta lisäksi sillä 
oli tilaan liittyvä ulottuvuus. Huone, jossa ihminen asui ja jonka hän näki, ei ollut 
maisema, ei myöskään pieni metsäalue. Maisema oli havaitsijaa ympäröivä näköpiiri. 
Havaitsijan siirtyessä paikasta toiseen myös näköpiiri liikkui, maisema muuttui ja 
vaelsi eli oli mahdollista puhua vaeltavista maisemista. Jos näillä vaeltavilla maisemil- 
la oli yhtenäinen luonne, ne voitiin kartografisesti ikään kuin kiinnittää maapallon 
pinnalle enemmän tai vähemmän yhtenäisiksi alueiksi. Tällöin havaitsijan sijainnilla 
ei enää ollut ratkaisevaa merkitystä, vaan maisema oli tietty maankamaran osa, alu- 
eellinen yksikkö, jolla oli vain sille luonteenomaiset, näköaistin avulla määritellyt 
maisemalliset ominaisuudet.‘ 

Granön ratkaisu muodostaa alueita yksinomaan ihmisten maisema-aistimusten pe- 
rusteella poikkesi aiemmasta tutkimuksesta, sillä perinteiseen Landschafi-käsitteeseen 
sisältyi sekä konkreettinen, maapallon pintaan rajattu alue että subjektiivinen visuaali- 
nen ympäristö, maisema. Tämä ero selittyi osin kielellisten syiden perusteella. Saksan 


ja ruotsin kielissä Landschaft- ja landskap-käsitteet merkitsivät sekä maisemaympäris- 

töä että maantieteellistä aluetta (maakuntaa), kun taas esimerkiksi suomen, englannin 
ja ranskan kielissä maisemalla, /andscape, paysage, tarkoitetaan nimenomaan näkemällä 
havaittavaa ympäristöä, ilman rajattua aluetta osoittavaa merkitystä. Esimerkiksi Suo- 
men luonnon suuri kuvaaja Z. Topelius käytti maisemista harvoin käsitettä landskap, 
useimmiten ilmaisuna oli utsigt, toisinaan myös tota/bild, vy tai scen.* 

Maapallon pinta koostui Granön mukaan usein monimutkaisesti rakentuneista 
maisemista. Nämä maisemat olivat tietyllä tavalla eliöitä, joita oli mahdollista tutkia 
yksikköinä sekä yleis- että erikoistieteen näkökohdista. Tämä luonnollisesti edellytti 
yksiköiden mahdollisimman tarkkaa rajaamista, jonka toteuttamista varten oli luotu 


kaksi menetelmää: 


a) Passargen kehittämä menetelmä, jossa otettiin huomioon myös sellaiset 
tekijät, jotka eivät olleet maisemassa suorastaan vaikuttavina (kuten maannos 
tai ilmasto) tai 

b) Viron maisemien rajaamisessa käytetty menetelmä, jossa aluksi määriteltiin 
pysyvien, olennaisten ja näkyvien maisemallisten tekijöiden alat ja sitten niiden 


perusteella rajattiin omaleimaiset alueet. 


Viron menetelmässä maisemien määrittelyä ja nimeämista seurasi niiden ryhmittely 
jonkin tietyn luonteenomaisen ilmiön perusteella. Tämän jälkeen ryhdyttiin selvitte- 
lemään maiseman olemusta eli tutkittiin sen ulkoasu, muoto, levinneisyys ja syntyhis- 
toria siten, että päähuomio kiinnitettiin nykyisen maisemakuvan syntyyn, ei niinkään 
yksittäisten muotojen geologiseen kehitykseen. Maiseman synty ei aina ollut hidas pro- 
sessi, vaan joskus se saattoi olla romahdusmaisen nopea (maajäristykset, tulivuorenpur- 
kaukset). Näissä tapauksissa voitiin Granön mukaan puhua maisemien aukeamisesta. 

Maisematieteen kehittäminen tälle asteelle oli vienyt Virossa kaksi vuotta, mutta 
sitten oli ajauduttu ongelmiin. Tämä oli Granön mukaan johtunut pääosin siitä, että 
vaikka monet maantieteen kansainväliset auktoriteetit olivat painottaneet maiseman 


merkitystä, kukaan ei ollut määritellyt selkeästi sen olemusta.” 

Yleisen ja hyväksytyn teorian puutteen vuoksi tarttolaisten maantieteilijöiden 
oli täytynyt ryhtyä itse etsimään vastauksia kahteen pääongelmaan: Oliko maantie- 
teen otettava huomioon näkemisen ohella myös muut aistit ja sisällytetäänkö mai- 
semaan myös sen henkinen olemus. Vastausten etsiminen näihin kysymyksiin oli 
johtanut Granön mukaan siihen, että hänen vain pari vuotta aiemmin esittämänsä 
näkemykset maisematieteestä olivat vanhentuneet täysin. 

Ratkaisevinta oli ollut sen tosiasian ymmärtäminen, että jos tavoitteena oli 
muodostaa kokonaiskuva tietyn alueyksikön olemuksesta, maisema-käsitettä oli 
joko laajennettava tai sitten oli kehitettävä kokonaan uusi käsite. Koska maisema 
oli joka tapauksessa määriteltävä näköaistin välityksellä — sitä ei voinut kuulla tai 
haistaa — oli luotava uusi tarkka maantieteellinen käsite — lähiympäristö eli miljöö. 
Se oli ihmisen lähin ympäristö, jonka hän koki kaikilla aisteillaan.*?” 

Granö valaisi asiaa esimerkillä. Kun ihminen seisoi jollakin avaralla kentällä, 
näkyvä maisema ympäröi häntä laajalti joka puolella, mutta aivan hänen lähiym- 
päristössään oli maisemaa pienempi kaikkien aistien välityksellä havaittava miljöö. 
Maiseman lailla myös miljöö vaihtui sitä mukaa kuin ihminen liikkui, ja vaelta- 
va miljöö vaihtui luonnollisesti huomattavasti useammin kuin vaeltava maisema. 
Tämä antroposentrisyys katosi kuitenkin heti, kun havaittu maisema tai miljöö 
kiinnitettiin kartografisesti maanpinnalle. 

Maantieteilijä tutki siis tieteensä yleis- ja erikoisosassa maisemaa ja miljöötä. 
Hän määritti sekä miljöön että maiseman tyypit: Jos ihminen katsoi esimerkik- 
si Itä-Venäjän tai Länsi-Siperian avaraa aromaisemaa, se vaihtui vuodenajoittain 
mutta oli kuitenkin yksitoikkoinen. Sen sijaan miljöön suhteen vaihtelua oli, kuten 
kavioeläinten lauma, paimentolaisten leiri, jyrsijöiden ja leivosten liike ja postivau- 
nujen eteneminen. Viidakossa, tuuheassa himmeässä sademetsässä, oli omaleimai- 
nen miljöö mutta ei kunnolla avautuvaa maisemaa, samoin Tarton kaupungissa, 
jossa jalankulkijoiden ja ajoneuvojen liikkeet ja kaikki muut kaupunkielämän il- 
miöt aiheuttivat sen, että miljööt olivat yleensä maisemaa vaihtelevampia ja dynaa- 


misempia. 

Vaikka miljööt vaihtelivat suuresti, joitakin yleislajeja oli mahdollista erottaa. 
Ulkomiljöissä havaitsijan yllä oli taivaankansi, kun taas sisämiljöissä katto tai tiheä 
puun latvus. Liikkuvat miljööt erosivat liikkumattomista, muuttuvat muuttumatto- 
mista ja luonnonmiljööt tekomiljöistä. * 

Granön mukaan oli luonnollisesti selvää, että miljöötutkimuksen tehtävä oli laa- 
ja ja siihen liittyi paljon ongelmia. Yksi keskeinen kysymys oli, kuinka laaja miljöö 
saattoi olla. Täsmällisen vastauksen antaminen oli hänen mielestään vaikeaa, koska 
tilanteet vaihtelivat. Joka tapauksessa alueen täytyy olla sellainen, että ihminen kyke- 
ni kokemaan sen kaikin aistein. 

Vaikka miljöö oli maantieteilijöille tutkimuskohteena pääosin uusi ja epämääräi- 
nen käsite, kirjailijoille ja runoilijoille se oli aina ollut läheinen. Samoin matkakirjal- 
lisuus ja maantieteelliset lukemistot olivat kiinnittäneet paljon huomiota miljööseen, 
kun taas maisema oli ollut tieteellisten tutkimusten kohteena. Tämä merkillinen 
ero matka- ja tiedekirjallisuuden välillä kuvasti Granön mukaan parhaiten nykyisen 
maantieteellisen tutkimuksen vajaavaisuutta.? 

Granön mukaan maiseman ja todellisuuden välisen tyhjän paikan täyttäminen 
toteutui vasta, kun miljöö oli otettu mukaan maantieteelliseen tutkimukseen. Rat- 
kaisu laajensi ja syvensi maantiedettä asettaen sen rinnalle samansuuntaisen ympä- 
ristötieteellisen tutkimuksen. Kun maantieteen tehtävät tulivat näin kasvamaan, 
oli välttämättä erikoistuttava ja supistettava tutkimusalaa. Näin kannatti kuitenkin 
Granön mukaan tehdä, sillä uuden tutkimuskohteen ansiosta vastakohtaisuudet 
yleis- ja erikoismaantieteen välillä hävisivät ja ”uuden maantieteen kaunis, sointuisa 
ja suurenmoinen rakenne ja sen kaunis ydin kirkastuvat yhä enemmän”,'" 

Jäähyväisluentoa leimasi tilaisuuteen kuuluva retoriikka, mutta se kertoi myös 
Granön tinkimättömästä pyrkimyksestä rakentaa maantieteelle aukoton teoreettinen 
järjestelmä ja looginen metodi. Hänen teoreettisen päätyönsä Puhtaan maantieteen 
perusteemat rakentuivat siten jo Tarton yliopistossa." 

J. G. Granön kolmatta vuotta kestänyt toimikausi Tartossa oli päättynyt. Hän 


palasi Suomeen eikä enää koskaan käynyt Emäjoen kulttuurikaupungissa. Tästä 

huolimatta Tartto ja Viro olivat hänelle läheisiä koko loppuelämän. Tartossa hah- 
mottuneet ajatukset olivat tärkeitä hänen kehittäessään maantiedettä Helsingin ja 
Turun yliopistoissa, ja siellä aloitetut luennot, seminaarit ja harjoitustyöt jatkuivat 
muuntuneina Suomenlahden pohjoispuolelle. 

Myös Tartossa Granötä muisteltiin lämmöllä. Viron Kirjallisuuden Seuran koti- 
seuduntutkimuksen toimikunta ja Tarton kaupunginhallitus myönsivät läksiäisiksi 
hänelle kunniakirjan, ja Viron opetusministeriö kiitti häntä perustan laskemisesta 
maan kotiseuduntutkimukselle. Vuonna 1932 Viron Kirjallisuuden Seura ja Luon- 
nontutkijoiden Seura valitsivat Granön kunniajäsenekseen ja 1933 hänelle myönnet- 
tiin Tarton yliopiston kunniatohtorin arvo.” 

Granön muutettua Suomeen hänen ympärilleen muodostunut virolais-suomalai- 
nen maantieteellinen koulukunta alkoi jakaantua. Suomessa jatkettiin töitä maisema- 
kuvauksen ja maantieteellisen aluejaon ja myöhemmin myös kaupunkitutkimuksen 
aloilla. Virossa puolestaan keskityttiin erityisesti kaupunkitutkimukseen, josta versoi 
ihmisen elinympäristön toiminnallisten suhteiden tutkimus. 

Granön työ loi perustan maantieteen vahvalle asemalle Tarton yliopistossa. Kun- 
nioittaakseen perustajansa työtä maantieteen laitos nimesi loppuvuonna 2010 luen- 
tosalin, jossa hän piti luentonsa 90 vuotta aiemmin, Johannes Gabriel Granön mu- 


kaan.*% 

TIETEEN TEKIJÄ JA NÄKIJÄ 
V 
”Kun nyt kerran on joutunut vakinaiseksi, tahtoisi mieluimmin keskittää 
voimansa yliopistolliseen ja tieteelliseen toimintaan. Kartastohomma on liikaa, 


mutta näyttää pimeältä sopivan henkilön löytäminen.” 


Carl Ludvig Engelin suunnittelema Helsingin yliopiston päärakennus valmistui 1832. 


HELSINGIN YLIOPISTON PROFESSORI 


Maantieteen laitoksen työnjako 


Helsingin yliopiston maantieteen laitoksella toimi keväällä 1923 kolme professoria, 
vakituinen J. E. Rosberg sekä ylimääräiset Iivari Leiviskä ja J. G. Granö. Lisäksi sen 
opetushenkilökuntaan kuuluivat assistentti, filosofian maisteri Wilho Sjöström, ama- 
nuenssi, kasvitieteen dosentti Ernst Häyren ja dosentiksi helmikuussa 1922 nimitetty 
Väinö Auer.” 

Opettajakunta oli tieteellisesti pätevää ja laaja-alaista, sillä professorien moni- 
puolista geomorfologian ja kasvimaantieteen tietämystä täydensivät hyvin Auerin 
suotutkimukset ja Häyrenin saariston vyöhykkeisyyttä ja jätevesien ympäristövai- 
kutuksia selvittäneet työt. Ilmapiiri ei kuitenkaan ollut paras mahdollinen, koska 
tutkijat kilpailivat keskenään tieteellisistä meriiteistä ja harvoista viroista. Suhteiden 
yleisluonnetta voi kuvata siten, että Rosberg tuli toimeen kaikkien kanssa, kun taas 
Leiviskä ei juuri kenenkään kanssa. Työt oli kuitenkin hoidettava, joten muodollises- 
ti asiat sujuivat 

Professorien työnjako muodostui sellaiseksi, että Rosberg luennoi pari ker- 
taa viikossa kahden tunnin ajan ruotsiksi pääosin eri maanosien maantieteestä ja 
karttaopista sekä piti luentojen yhteydessä seminaariharjoituksia. Lisäksi hän ohjasi 
harjoitustöitä neljästi viikossa. Leiviskän suomenkieliset luennot käsittelivät laajasti 
maantieteen eri osalohkoja. Hänen aiheinaan olivat muun muassa yleis- ja talous- 
maantiede, geomorfologia ja Fennoskandian pinnanmuodot sekä arktiset alueet ja 
Välimeren maat. Hän johti myös kenttämittaustöitä ja retkeilyjä 2" 


Granö puolestaan luennoi suomen kielellä 


matemaattisen maantieteen, kartografian ja alue- Helsingin yliopiston maantieteen laitoksen 
tieteen perusteista, valtiollisesta ja talousmaan- piirustus- ja kokoelmahuoneita Fabianin- 
katu 22:ssa. 

Maantieteen laitoksen luentosali. 


tieteestä, maisematieteen alkeista sekä maantieteen olemuksesta ja tehtävistä. Hän 
osallistui myös seminaariharjoitusten ja kartografisten töiden ohjaamiseen. Dosentti 
Auer luennoi suomeksi ihmis- ja eliömaantieteen perusteista ja suomorfologiasta ja 
yleensä soista. Lisäksi hän osallistui professorien kanssa maantieteen peruskurssin 
opettamiseen." 

Granö oli hoitanut ylimääräistä professuuriaan vain vajaan vuoden, kun hänet 


kutsuttiin yllättäen helmikuun alussa 1924 maantieteen vaihtuvan professorin vir- 

kaan. Nimitys liittyi edellisenä kesänä annettuun lakiin Helsingin yliopiston jär- 
jestysmuodon perusteista, jonka mukaan yliopistossa oli annettava opetusta sekä 
suomen- että ruotsinkielellä suhteessa näitä kieliä puhuvien opiskelijoiden määrään. 
Lain tavoitteiden toteuttamiseksi perustettiin yhdeksän vaihtuvaa professuuria aloil- 
le, joilla oli paljon suomenkielisiä opiskelijoita.” 

Konsistorin pohtiessa tammikuun 19. päivänä 1924 professuurien täyttämistä 
luonnontieteilijöiden valintaan vaikutti ratkaisevasti fyysis-matemaattisen osaston 
esitys, jossa suositettiin petrologian ja mineralogian, matematiikan ja maantieteen 
professuurien perustamista. Osasto katsoi, että Pentti Eskola ja J. G. Granö voitaisiin 
nimittää hakemuksetta petrologian ja mineralogian sekä maantieteen professoreiksi, 
kun taas matematiikan professuuri olisi julistettava haettavaksi. Granön kannalta 
myönteinen esitys perustui J. E. Rosbergin ja Wilhelm Ramsayn laatimaan lausun- 
toon, jossa hänet asetettiin ”erittäin etevänä” Leiviskän edelle niin tieteellisesti kuin 
opetuksellisestikin.*'" 

Granön tieteelliset näytöt toivat hänelle myös Suomen Tiedeseuran (1922) ja Suo- 
malaisen Tiedeakatemian jäsenyyden (1924), mutta menestys ei herättänyt kilpailu- 
henkisessä yliopistoyhteisössä pelkästään hurraa-huutoja. Erityisen katkerasti kolle- 
gan urakehitykseen suhtautui Iivari Leiviskä, joka katsoi, että hänet oli sivuutettu 
viran täytössä kielipoliittisin ja muin asiattomin syin. 

Leiviskän mukaan professorit Ramsay ja Rosberg olivat muotoilleet nimityksen 
ratkaisseen fyysis-matemaattisen osaston lausunnon siten, että se korosti Granön an- 
sioita ja vastaavasti vähätteli hänen saavutuksiaan. Leiviskän todettiin muun muassa 
saaneen ylimääräisen professuurinsa pääosin pitkän dosenttiaikansa ja maantieteen 
opettajavoimien puutteen ansiosta, kun taas Granön nimityksen taustalla olivat hä- 
nen saavutuksensa tutkijana ja akateemisena opettajana." 

Leiviskä oli menettänyt luottamuksensa Ramsayhin jo aiemmin, sillä hän katsoi 
tämän vaikuttaneen ratkaisevasti hänen ensimmäisen väitöskirjansa hylkäämiseen 
vuodenvaihteessa 1906. Nyt hän koki, että molemmat lausunnonantajat olivat syyl- 


listyneet totuuden vääristämiseen. Hän valitti asiasta, mutta päätös ei muuttunut? 

Tapahtumien kulku ei miellyttänyt Granötä, joka ymmärsi, että hän tulisi var- 
masti saamaan osansa hävinneen kollegan kiukusta. Tämän vuoksi hän oli prosessin 
aikana tähdentänyt Rosbergille, että Leiviskän olisi saatava professuuri ennen häntä, 
koska tämä oli dosenttina vanhempi. Ratkaisun jälkeen J. K. V. Tuomiselle lähettä- 


mässään kirjeessä hän totesi, että hänet tehtiin 


vakinaiseksi professoriksi tavalla, joka ei minua miellyttänyt ja joka sai 
veljemme Tivarin aivan suunniltaan. Olisihan virka voitu julistaa haettavaksi 

/ jolloin ei sitä olisi tarvinnut hakea/, tai olisi edes voitu pyytää ulkomaisten 
asiantuntijain lausuntoa meistä kahdesta... Sanottakoot kuitenkin, että persoo- 
nalliset välini Iivarin kanssa eivät ole rikkoutuneet, mikä ei tietysti estä häntä 


asettamasta itselleen päämääräksi ”granölaisen suunnan? murskaam isen "D? 


Granön arvio osoittautui oikeaksi. Leiviskä suhtautui Granöhön virkatehtävissä ja 
julkisessa kanssakäymisessä pidättyvän asiallisesti, mutta tieteellisessä keskustelussa 
hän asettui vastustamaan jyrkästi oikeastaan kaikkea, mitä tämä esitti. 

Kun Granö oli pitänyt 7. toukokuuta 1924 virkaanastujaisluentonsa aiheesta ”Ym- 
päristö maantieteen tutkimusesineenä”, hän saattoi vannoa konsistorin istuntosalissa 
virka- ja tuomarivalan ja asettua paikalleen muiden professorien joukkoon. Uuden 
vakinaisen professorin ensimmäisiä merkittäviä tehtäviä oli toimia tunnetun unkari- 
laisen maantieteilijän kreivi Päl Telekin ja professori Käroly Kogutowiczin johtaman 
30-henkisen maantieteilijäretkikunnan tieteellisenä oppaana matkalla Suomen läpi 
etelästä pohjoiseen. Pääkaupungista unkarilaiset vietiin Viipuriin, Saimaalle, Heinä- 
veden reittiä Kuopioon, Iisalmelle, Kajaaniin ja edelleen Oulujoen koskia laskemaan. 
Oulusta matka jatkui Rovaniemelle ja Sodankylään ja sieltä Petsamoon ja Salmijär- 
veltä Norjan puolelle.” 

Osanottajat olivat hyvin tyytyväisiä retkeen, mikä johti siihen, että monet heistä 
olivat myöhemmin vilkkaassa kirjeenvaihdossa Granön kanssa. Ollessaan Unkarin 


opetusministerinä Teleki valmisteli 1930-luvun lopulla vierailua Suomeen esittäen 

kollegalleen Uuno Hannulalle, että Granö toimisi vierailun aikana hänen lähim- 
pänä miehenään. Granö lupasi ottaa tehtävän vastaan, mutta matka ei toteutunut 
koskaan. Euroopan ajauduttua sotaan pääministeriksi 1939 kohonnut Teleki riis- 
ti itseltään hengen huhtikuun 1941 alussa vastustaakseen Saksan vaikutusvallan 


kasvua Unkarissa.” 


Talvet Helsingissä, kesät maalla 


Granöt muuttivat syksyllä 1922 takaisin Pohjoisen Rautatiekatu 11:n asuntoon, jossa 
he asuivat seuraavat neljä vuotta. Ratkaisu oli varsinkin perheen naisväen mieliin, 
sillä taloudenhoito sujui Helsingissä huomattavasti helpommin kuin Tarton alkeel- 
lisissa oloissa. Helsingissä perheen lapsiluku kasvoi vielä yhdellä, kun neljäs lapsi ja 


samalla ensimmäinen poika, Olavi, syntyi toukokuussa 1925: 


Olisin Sinulle jo aiemmin kirjoittanut, mutta minä kun tässä kesken kaikkea ja 
ikämiehenä sain perheenlisäyksen, pikku pojan, niin ymmärrät, että muu as- 
kartelu on jäänyt hiukan syrjään. Lapsukainen syntyi 27.V. ja täyttää siis huo- 
menna ensimmäisen kuukautensa. Toistaiseksi on kaikki niin kuin olla pitää, 
mutta onhan sitä, eritoten äidillä, puuhaa öin ja päivin, vaikka poika onkin 


rauhallinen 215 


Perheen vuosirytmi sujui vanhaan malliin. Syksyt, talvet ja keväät asuttiin kaupun- 
gissa perheenpään keskittyessä viranhoidon vaatimiin velvollisuuksiin ja muihin tie- 
teellisiin tehtäviin, joista varsinkin talvisaikaan kahdesti kuukaudessa kokoontuneen 
Suomen Maantieteellisen Seuran sihteerin toimi vei paljon aikaa. Myös Suomen Kar- 
taston vaatimat karttatyöt olivat niin vaativat, että niitä oli tehtävä myös kodin työ- 
huoneessa iltaisin ja viikonloppuisin. 

Tieteelliset tehtävät rasittivat Granötä niin paljon, että hän ei enää halunnut 


suunnata voimiaan erilaiseen aatteelliseen työhön ja yhdistystoimintaan. Sen sijaan 

Granön tyttäret veneessä kapeassa salmessa, taustalla näkyy Valosaaren huvila. 


perheen sosiaalinen elämä oli yhä varsin vilkasta. Sukulaisten kanssa oltiin tiiviisti 
yhteydessä, ja läheinen ystäväpiiri koostui pääosin yliopiston professoreiden perheis- 
tä. Luotetuimpana ystävänä säilyi J. K. V. Tuominen. 

Kesäkuukausiksi Granöt muuttivat edelleen maaseudulle. Muutot merkitsivät 
kaupunkimukavuuksista luopumista ja asettumista usein varsin alkeellisiin oloihin, 
mutta perhe katsoi, että vaatimatonkin mökki veden äärellä oli sentään kesäkuumal- 
la toista kuin tunkkainen kaupunkimiljöö. Erityisesti perheenpää oli eri linjoilla kuin 
humanistiprofessori Arthur Längfors, joka oli kerran jyrkästi julistanut: ”Kesällä asu- 


vat ihmiset kaupungissa ja lehmät asuvat maalla!” 

August Tammekann kävi tapaamassa opettajaansa Valosaaressa. 
Oikealta J. G. Granö, Tammekann, Hilma Granö ja tytöt sekä kotiapulainen. 


Kesinä 1923 ja 1924 perheen lomanviettopaikkana oli pieni Valosaari Suomen 
järvialueella, hieman yli 10 kilometriä Mikkelistä kaakkoon. Granö nautti suuresti 
suomalaisesta järviluonnosta ja hyvästä mahdollisuudesta harrastaa lempipuuhaansa 
kalastusta, joka tuotti lähes joka aamu runsaasti mustaniskaisia haukia ja raitapaitai- 
sia ahvenia. Silti hän ei malttanut vain lomailla, vaan paneutui alkukesän täydellisen 
levon jälkeen jälleen myös tutkimustyöhön. 

Niin antoisaa aikaa kuin Valosaaren kesät olivat olleetkin, Granö kaipasi py- 


syvää kesäpaikkaa, jonne hän olisi voinut palata vuodesta toiseen. Siksi hän pani 

varhaiskeväällä 1925 sanomalehteen ilmoituksen, jossa Granö oli koko elämänsä ajan 


perheelle haettiin kesäasuntoa Helsingin lähettyviltä. intohimoinen kalastaja. 
Myös Valosaaressa kalastus kuului 


Tarjolle tuli useita hyviä vaihtoehtoja, mutta Granöt GEN i 
päivittäiseen ohjelmaan. 


tarttuivat jo yhteen ensimmäisistä. Valituksi tuli reilut 
20 kilometriä Porvoon keskustasta etelään työntyvän 
Tirmon niemimaan kärjessä ollut huvilamallinen talo, jossa oli kolme huonetta ja 
keittiö alakerrassa ja kaksi kesähuonetta yläkerrassa, kaikki tyydyttävästi kalustettu- 
ja. Vuokranantajat — isäntä emäntineen — asuivat kesäajan pienoisessa mökissä piha- 
maan toisella puolella.” 

Uudella kesänviettopaikalla oli monia etuja. Luonto huvilan ympärillä oli puh- 
dasta ja vaihtelevaa ja tarjosi hyvän lähtökohdan monenlaisille kasvi- ja maisematie- 
teellisille retkeilyille. Meren puolelta huvilaa suojasi saaristo, pohjoisessa tiheä kuusi- 
metsä. Lähin laivalaituri oli vain parinkymmenen minuutin soutumatkan päässä, 
Vähä-Pellingissä. Sieltä pääsi joka arkipäivä höyrylaiva Lovisalla Helsinkiin ja kau- 
pungista takaisin vielä samana päivänä, sillä matka kesti vain kolme tuntia.” 

Varsinkin J. G. nautti siitä, että lähistön merenlahdet olivat kalaisia. Hänestä ke- 
hittyi Tirmossa niin taitava kalastaja, että lähiseudun asukkaat epäilivät hänen käyt- 
tävän jonkinlaisia ihmekeinoja kalojen narraamiseen. Kysymys ei ollut kuitenkaan 
taikuudesta vaan tieteellisessä työssä hyviksi havaittujen analyyttisten periaatteiden 


noudattamisesta: 


Verkkokalastuksesta on minulla se kokemus — sanon tämän, koska kirjeessä- 

si pohdit kysymystä, mihin verkko on kulloinkin pantava — että verkko on 
laskettava sinne, missä vesi kulloinkin on lämpöisintä, lämpiminä päivinä ja 
tuulen ollessa rantaan päin siis lähelle rantaa, ilman jäähtyessä ja tuulen ollessa 
ulapalle käsin (jolloin kylmempi pohjavesi nousee rantaan) kauemmas. Voi 
olla, että tämä ”työhypoteesini” on väärä, mutta toistaiseksi en tiedä parempaa- 
kaan esittää. Tämänmukaisesti valitsen onkipaikkanikin. Sellaisina helteisinä 


päivinä kuin nämä nyt meille siunautuneet, lähden ennen auringon laskua 

ongelle kivenheiton päähän omasta laituristamme, potamogeton-vyöhykkeen 
sisäreunaan; jos on kylmempi ja rauhattomampi sää, ongin reimarien luona, 


missä on vettä 4-5 metriä 


Runsaat kalansaaliit johtivat siihen, että kesäisin meren antimet täyttivät useimmiten 
herrasväen ruokapöydän. Lapset saivat syödä kalaa kyllästymiseen saakka, ja myös 
perhettä auttaneet tilapäistyöntekijät tuskastuivat ajoittain siihen, ettei ruokalistalla 
ollut juuri mitään muuta kuin kalaa eri muodoissa. Kuurilla saattoi olla oma vai- 
kutuksensa siihen, että Olavi Granö ei enää jakanut isänsä ja isoisänsä innostusta 
kalastamiseen.” 

Granöt viihtyivät Tirmon huvilallaan alusta alkaen niin hyvin, että se pysyi per- 
heen yhteisenä kesänviettopaikkana muutamia kesiä lukuun ottamatta vuoteen 1956 
saakka. Perheen isän kuoltua äiti Hilma ja Aune ja Eeva viettivät kesät siellä vuoteen 
1965 saakka, jolloin tyttäret hankkivat oman tonttinsa saman kylän mailta. 

Olavi Granö tuli ensimmäisen kerran huvilalle kahden viikon vanhana vauva- 
na ja vietti siellä siitä lähtien kesiään, vuodesta 1953 alkaen myös puolisonsa Eevan 
kanssa, kunnes he muuttivat 1967 läheltä hankkimaansa omaan huvilaan. Pellingin 
kaunis saaristo tarjosi hänelle paitsi hyvän miljöön kesäisille veneretkille myös tie- 
teellisen tutkimuskohteen. Olavi Granön 1955 ilmestynyt saksankielinen väitöskirja 
käsitteli Porvoon edustan saaristorannikon luontoa ja taloutta sovitettuna alueelli- 


seen vaihettumis- ja vyöhyketeoriaan. "1 

1924. 


J. G. Granö ja tytöt Valosaaren koivikossa 


e 
n 
CH 
= 
— 
EI 
e] 
n 
n 
D 
D 
e) 
EI 
E 
Z 
e] 
H 
n 
[= 
O 
vd 
> 
Z 
[- 
Wd 
Z 
Li 
= 
D 
ar 


A UTKIMUSTYÖN JATKAMINEN 


Suomen Kartaston toimitustyö 


Ottaessaan vastaan Suomen Kartaston kolmannen laitoksen toimitustyön Granö 
ei osannut arvata, kuinka mittavan hankkeen vetämiseen hän oli sitoutunut. Hän 
aloitti kartaston valmistelutyöt ollessaan maantieteen dosentti, joten aluksi hän 
saattoi käyttää melkoisesti työajastaan karttatöihin. Perustyöt saatiin valmiiksi 
vuoden 1923 alkuun mennessä. Tuolloin lyötiin lukkoon kartaston alustava jäsen- 
nys, sovittiin eri virastojen ja asiantuntijoiden kanssa karttojen sisällöstä ja aloitet- 
tiin peruskarttojen valmistaminen. 

Työn suunnittelusta vastanneen Merentutkimuslaitoksen johtajan, professori 
Rolf Wittingin, johtaman toimitusvaliokunnan tavoitteena oli saada aikaan kar- 
tasto, joka antaisi mahdollisimman luotettavan kuvan Suomen luonnosta, väes- 
töstä sekä talous- ja sivistyselämästä 1920-luvulla. Siksi kartastosta poistettiin 
edellisissä laitoksissa olleet historiallis-geologiset, arkeologiset ja historialliset kar- 
tat, samoin kaupunkeja esittävät karttalehdet, ja päähuomio suunnattiin olemassa 
olevien olojen kuvaamiseen. Kartasto oli tarkoitus julkaista suomen-, ruotsin- ja 
englanninkielisenä.* 

Nopeasti tapahtuneet professorinimitykset asettivat Granön vaikeaan tilan- 
teeseen. Hän olisi halunnut keskittää voimansa yliopistolliseen ja tieteelliseen toi- 
mintaan, mutta katsoi, ettei hänellä ollut oikeutta jättää kartaston toimitustyötä, 
sillä hänen korvaajakseen ei ollut tarjolla sopivaa henkilöä. Kysymys oli täysin 
Granön velvollisuudentunnosta, sillä toimitustyöstä Maantieteelliseltä Seural- 
ta saamastaan kuukausipalkasta hän luopui maaliskuun ensimmäisestä päivästä 


1923 alkaen saatuaan nimityksen maantieteen ylimääräiseksi professoriksi. 

Kartaston alkuperäinen valmistumisaikataulu osoittautui aivan liian toiveik- 
kaaksi. Tämä johtui osin siitä, että kartastoon otettiin mukaan uusia aihekoko- 
naisuuksia, jotka edellyttivät pitkällisiä alkuvalmisteluja ja laajoja kartografisia 
esitöitä. Osin viivästyminen johtui Maanmittaushallituksen ja F. Tilgmann Oy:n 
kivipainoissa tehtyjen töiden paljoudesta sekä taloudellisten ja henkilöstöresurssien 
vähäisyydestä. 

Kartasto sai 1923 valtionapua vain 60 000 markkaa, josta piti maksaa piirtäjien 
palkkaus, kartakkeiden painatus sekä toimittajan palkka vuoden kahden ensimmäi- 
sen kuukauden osalta. Seuraavana vuonna valtion tuki nousi 200 000 markkaan, 
mutta rahatilanne pysyi kireänä vapaaehtoisten yhteistyökumppaneiden vähälukui- 
suuden vuoksi. Granö toivoi, että sama isänmaallinen henki, joka oli synnyttänyt 
edelliset kartastot, olisi edelleen ollut niin paljon voimissaan, ettei ihan kaikesta 
työstä olisi pyydetty korvausta. Toive ei aina toteutunut, sillä tutkijakunnan talous 
oli niin tiukalla 1920-luvulla, ettei kaikilla ollut varaa talkootöihin.? 

Toimitusvaliokunta ymmärsi nopeasti, että kartaston ilmestyminen tulee viiväs- 
tymään usealla vuodella. Teoksen otsikko päätettiin kuitenkin pitää ennallaan, kos- 
ka suuri osa käytetystä aineistosta oli peräisin vuoden 1925 tienoilta. Viivästyminen 
koski eniten Granöhön, jonka omat työt jäivät kartastokiireiden varjoon. Hänen 
työtaakkaansa lisäsi se, että hän oli ottanut vastuulleen kasvillisuuden ja asutuksen 
jakautumista sekä maantieteellisiä alueita kuvaavat kartat, jotka kuuluivat kartaston 
suuritöisimpiin mutta samalla myös tieteellisesti merkittävimpiin saavutuksiin. 

Koska kartaston valmistuminen oli suurelta osin Granön varassa, hänen työ- 
paineitaan pyrittiin helpottamaan eri tavoin. Vuoden 1924 lopulla hänen tuekseen 
pestattiin toimitussihteeriksi maisteri Rafael E. Rehn, ja Suomen Maantieteellinen 
Seura vapautti hänet sihteerin tehtävistä vuoden kahden viimeisen kuukauden ajak- 


si. Yliopiston konsistori puolestaan myönsi hänelle vapauden kahden luentotunnin 

pitämisestä kevätlukukauden 1924 ja syyslukukauden 1925 aikana kartaston toimi- 
tustöiden ja siihen tulevien karttojen laatimisen vuoksi. 

Vuoden 1925 loppuun mennessä kartaston valmistuminen oli edennyt niin pit- 
källe, että 26 sen kaikkiaan 38 karttalehdestä oli toimitettu kivipainoon. Kun kar- 
taston valmistuminen näytti olevan enää kiinni onnistuneesta loppurutistuksesta, 
Maantieteellinen Seura pyrki tukemaan Granön työmotivaatiota taloudellisin kan- 
nustein. Se myönsi vuoden 1926 alusta sihteerille 6 000 markan vuotuisen palkkion 
ja kartaston toimittajalle 1 000 markan palkkion kuukaudessa sen kuukauden lop- 
puun saakka, jolloin kartasto oli valmistunut." 

Granölle kysymys ei kuitenkaan ollut rahasta. Vuoden 1925 lopulla hän ilmoit- 
ti Maantieteelliselle Seuralle haluavansa päästä seuraavan vuoden alusta eroon joko 
Seuran sihteerin tai Kartaston toimittajan tehtävästä. Hän perusteli esitystään totea- 
malla, että näiden tehtävien hoito ja hänelle uskotut kartografiset työt olivat vaatineet 
niin paljon odotettua enemmän aikaa, ettei hän kyennyt hoitamaan virkavelvolli- 
suuksiaan tyydyttävällä tavalla. Seura suostui myöntämään Granölle vain vuoden 
virkavapauden sihteerin tehtävästä." 

Tilanne kuitenkin muuttui tammikuun 1926 lopussa, jolloin Granö sai kutsun 
Turun Suomalaisen Yliopiston maantieteen professoriksi. Granön muutettua Tur- 
kuun Seura myönsi hänelle syksyllä eron sihteerin tehtävästä mutta sai hänet jat- 
kamaan kartaston toimittajana. Toimitussihteeri Rafael E. Rehnin erottua keväällä 
Granön aputoimittajaksi nimitettiin syyskuussa maisteri Osmo H. Porkka, joka vas- 
tasi käytännön toimitustyöstä Helsingissä. Porkka sai työstään 2 000 markan kuu- 
kausipalkkaa Granön jatkaessa päätoimittajana palkatta.”? 

Työt etenivät vuoden 1926 aikana niin hyvin, että toimitusvaliokunta toivoi, että 
kartasto olisi ilmestynyt kevään 1927 aikana. Kun tämä aikataulu ei pitänyt, Suomen 
Maantieteellinen Seura asetti tavoitteekseen esitellä kartasto seuraavana vuonna suu- 
ressa kansainvälisessä maantieteilijäkongressissa Cambridgessä Englannissa. Seuran 
johtomiesten suureksi harmiksi tämäkään tavoite ei toteutunut viimeisten karttojen 


painatuksen ja tekstin viimeistelyn viivästymisen vuoksi. Kartasto valmistui lopulta 

Kustannusosakeyhtiö Otavan kustantamana 1928, ja tekstiosa ilmestyi vasta maa- 
liskuussa 1929.533 

Kun suuri urakka oli saatettu kunnialla loppuun, Granö sai ravistettua pai- 
navan taakan harteiltaan. Tiettyä ylpeyttä tuntien hän päätti kartaston johdan- 
non sanoihin, jotka viittasivat teoksen kahtalaisiin päämääriin: ”Olkoon tämä teos 
isänmaalle hyödyksi ja todistakoon osaltaan muille kansoille, mitä Suomi on To 

Uusi kartasto sai hyvän vastaanoton kotimaassa ja ulkomailla. Kaarlo Linkola 
katsoi kartaston olevan ainoa lajiaan karttakirjallisuudessa. Ruotsalaiset Sten De 
Geer ja Helge Nelson totesivat sen antavan monipuolisen kuvan Suomen maan- 
tieteellisistä oloista ja esittävän useita kartografisesti uusia ratkaisuja. Hans Schrep- 
ferin mukaan saksalaisilla ei ollut esittää yhtä merkittävää kartastoa, jonka sisältö 
vastasi itse asiassa moniosaista ensyklopediaa. Myös kartaston värinkäyttö arvioi- 
tiin sekä tieteellisesti että esteettisesti korkeatasoiseksi, mikä osoitti, että Granö 


kiinnitti jatkuvasti huomiota töidensä taiteelliseen puoleen. 


Maisematieteen perusteiden luominen 


Kun Granön tukijat puuhasivat hänelle professuuria Helsingin yliopistoon, heidän 
tavoitteenaan oli luoda hänelle olosuhteet, joissa hän olisi voinut keskittyä työstä- 
mään Venäjän ja Mongolian tutkimusmatkoillaan keräämäänsä havaintomateriaa- 
lia. Tavoite ei onnistunut, sillä Granö katsoi, että maantieteen asema oli Helsingin 
yliopistossa niin huono, että hänen täytyi jatkaa Tartossa aloittamaansa teoreettista 
kehitystyötä. Hänen tavoitteen oli luoda maantieteelle itsenäinen oppirakennelma, 
joka erotti sen muista tieteistä. 

Granö aloitti Helsingissä uusien oppien julistamisen heti saatuaan nimityksen 
Suomen Maantieteellisen Seuran sihteeriksi. Seuran kokouksessa marraskuun 17. 
päivänä 1922 pitämässään puheessa hän totesi, että maisematiede ei ollut maan- 
tieteen osa. Päinvastoin uudenaikaisen maantieteen tuli olla maisematiedettä, jossa 


johdonmukaisesti pyrittiin omaleimaisten maantieteellisten alueiden rajaamiseen 

ja niiden olemuksen kaikinpuoliseen selvittelyyn. Tämä merkitsi sitä, että maantiede 
ei esiintynyt enää vain entisestään paljon rajoitetumpana, vaan myös ”metodisesti 
täysin selväpiirteisenä ja erittäin itsenäisenä tieteenä”.* 

Granö joutui aloittamaan suomalaisen maisematieteen luomisen Viron tapaan 
aivan alusta. Kun hän ryhtyi syyskuun alussa 1923 laatimaan luentojaan maisematie- 
teen perusteista, hän huomasi, ettei suomenkielistä maisematieteellistä sanastoa ollut 
oikeastaan lainkaan ja myös ruotsinkielinen sanasto oli hyvin puutteellista. Tämän 
vuoksi hänen ensimmäiseksi tehtäväkseen tuli alan keskeisen sanaston luominen.” 

Granö ymmärsi, että kyseessä oli liian suuri urakka yhden miehen tehtäväksi. 
Hän otti aluksi yhteyttä Väinö Aueriin ja Matti Sauramoon, jotka tunsivat jo ennes- 
tään hänen maisematieteelliset tutkimuksensa ja tavoitteensa. Neuvottelujen jälkeen 
miehet perustivat erityisen sanastovaliokunnan, jonka kielitieteelliseksi asiantunti- 
jaksi kutsuttiin maisteri Y. H. Toivonen, etevä etymologi ja tuleva Suomen Akate- 
mian jäsen. Sanastovaliokunta kokoontui kaksi kertaa viikossa ja sai syksyn aikana 
määrätyksi huomattavan osan maisematieteen keskeisestä sanastosta, muun muassa 
tärkeimmät yleiskäsitteet sekä maanpinnan ja veden muodot. 

Varsinaisten jäsenten lisäksi sanastovaliokunnan työhön osallistuivat professorit 
Pentti Eskola, Iivari Leiviskä, U. T. Sirelius ja filosofian tohtori Ernst Häyren, jotka 
vaikuttivat asiantuntemuksellaan sanojen valintaan. Suuri osa maisematieteen sa- 
noista oli tavallisia sanoja (kuten tekijä, muoto, jono, laakso, vesi, joki, sade ja pilvi), 
mutta niiden merkitys oli usein muotoiltu täsmällisemmäksi kuin jokapäiväisessä 
kielenkäytössä. Päävastuun uusista ”sanakeksinnöistä ja -tekaisuista” kantoivat Granö 
ja Toivonen, jotka sommittelivat esimerkiksi kasvillisuuden muotojen, rakennusten 
ja niiden muoto-osien, asumusten ja kylien eri tyyppien nimitykset sekä joitakuita 
muita yksittäisiä termejä.” 

Uusia sanoja luodessaan Granön ja Toivosen pääkriteereinä olivat selvyys, täs- 
mällisyys sekä lyhyys ja mahdollisimman suuri tukeutuminen suomen kielen omiin 
sanavaroihin. Murteellisetkin sanat pyrittiin soveltamaan käyttöön ja siten rikastut- 


tamaan kieltä. Jos oma sanavarasto ei riittänyt, turvauduttiin uusiin johdannaisiin, 

yhdyssanoihin ja kuvainnollisiin nimityksiin. Luonnollisesti mahdollisuuksien mu- 
kaan käytettiin entisiä maantieteen ja muiden tieteiden suomenkielisiä oppisanoja. 

Monet uusista sanoista, kuten kohouma, laskeuma, laakio, kero, kuru, kuulu- 
ma, näkymä ja autiomaa, tulivat myöhemmin yleiseen käyttöön, jotkut, kuten lähiö, 
tosin toisessa merkityksessä, asumalähiönä. Sen sijaan esimerkiksi vuorimaata kor- 
keampaa aluetta merkitsevä ylhiömaa, seutua pienempää aluetta tarkoittava seuduke 
ja lähiötä vastaava kohdake sekä pinnanmuotoja kuvaavat termit nyhä, purto, kehlo 
tai kulpannepatamo-onsilo eivät jääneet elämään. 

Samaan aikaan kun Granö kehitti talvisin maisemamaantieteen suomenkielistä 
sanastoa, kesäisin hän jatkoi Mikkelin Valosaaressa Virossa aloittamaansa maisemien 
hahmottamiseen soveltuvan metodin kehittämistä. Pääosin alava saari tarjosi hyvät 
edellytykset erityisesti lähiötieteellisen tutkimuksen kehittämiseen. Saari oli Saimaan 
pinnan laskemisen vuoksi kasvamassa yhteen sen länsipuolella olleen Puuskansaaren 
ja mantereen kanssa, mutta sen ohitti vielä kapea vesiuoma, joka toimi kesäisin vene- 
väylänä ja talvisin talvitienä. Seutu oli tyypillistä Saimaan viljelyaluetta, perinteisen 
huvila-asutuksen leimaamaa harju- ja järvimaisemaa. Luonto oli monipuolista kas- 
vistoltaan ja eläimistöltään. 

Granön tavoitteena oli luoda menetelmiä, joiden avulla voitiin selvittää, miten 
luonnossa oleva, liikkuva ja toimiva ihminen koki eri aistein lähiympäristönsä. Siksi 
hän paneutui Valosaaressa muun muassa ihmisten, kulkuvälineiden ja karjan liik- 
kumisen, valon ja ilmaston maisemallisen vaihtelun sekä erilaisiin ääniin. Lisäksi 
hän valokuvasi ahkerasti ja teki niin paljon lähiympäristön havaitsemiseen liittyviä 
karttoja ja profiileita, että kutsui saarta myöhemmin ”Puhtaan maantieteen syntymä- 
sijaksi?.5! 

Granön esitteli Valosaaren maisematutkimustensa tuloksia ja sanastoryhmän töi- 
tä vuoden 1923 lopulla Suomen Maantieteellisen Seuran kokouksessa pitämässään 
esitelmässä, jonka aiheena oli ”Maantieteen lähiympäristöstä ja sen kartografisesta 
käsittelystä”. Diapositiivein elävöitetty esitelmä sisälsi niin paljon uutta asiaa, että 


Granö epäili aiheellisesti, miten hänen sanomaansa suhtaudutaan: ”Nousin suurella 

Valosaaressa kehitetty lähiötiede edellytti tarkkoja maastomittauksia. 


pelolla ja vapistuksella puhumaan Korkean Raatin eteen, sillä ajatelin että Ramsay 
y.m. eivät ollenkaan voisi oppiani sulattaa.” 

Vaikka puheen sisältö ei varmasti ollut sitä, mitä monet kuulijat olisivat odotta- 
neet Altain pinnanmuotojen tutkijalta, sen välitön vastaanotto oli myönteinen. Seu- 
ran puheenjohtaja Wilhelm Ramsay piti ”koetta” erittäin mielenkiintoisena ja onnis- 
tuneena, mutta muut kuulijat tyytyivät vain nyökyttämään päätään ja taputtamaan 
hillitysti. Granön yllätykseksi edes Leiviskä ei pyytänyt puheenvuoroa mutta kulki 
kuitenkin miehestä mieheen vakuuttaen, ”ettei hän tällaisesta merkillisestä mitään 


ymmärtänyt”. 

EE 
See ës 


Ines ja korkeus samassa ulla- 
käyvästä 


Pii. 13. Oran 1977 


Valosaaren lähiöprofiilit esittävät läpileikkaukset 
alustasta ja rantavedestä, kasvillisuuden sekä 
päärakennuksen ulkomuodon ja sen sisälähiöt. 


Kokonaisuudessa Granö oli ajatustensa saamaan vastaanottoon varsin tyytyväi- 
nen. Hän arveli 


. asiain kehittyvän siihen suuntaan, että saan parhaat kannattajani muiden 
tieteiden taholta, kuten fysiikka, kemia, biologiset tieteet, geologia, tähtitiede, 


kun sen sijaan ammattimaantieteilijöiden kanssa syntyy sota. Näin kehittyy 


asia psykologisesti luontevimmin 77 

Piirr. 


Profiilit esittävät; paitsi läpileikkausta maakamarasta (täysimusta), mittakaavanmukaisesti m 
koivut (profiilelssa A-B. E—F ja G—Hj, matalammat lepät 


Valosaaren maisemaprofiilit neljään eri suuntaan esitettyinä. 


Valosaaren maisemaprofiileja 


Pituus ja korkeus samassa mitta- 
kaavassa 


10. * Granö 1923 


vs rakennukset ja kasvillisuuden muodot: männistöt ja yksinäiset havupuut (tiheästi viivoitetui). 
(profiileissa C—D ja GH) sekä pajupensaat (profiilissa A—F . 


TUTKIMUSTYÖN JATKAMINEN | 283 


Ohjelmajulistus 


Granö jatkoi maisematieteen sisällön ja sanaston kuvaamista artikkelissa, jonka 
hän julkaisi vuoden 1924 alkupuolella sekä suomeksi Terrassa (”Maisematieteen 
tehtävät ja maiseman muotojen järjestelmä”) että viroksi Looduksessa (”Maastiku- 
teaduse ülesanded ja maastiku vormide süsteem”). Esitys perustui hänen Tartossa 
esittämiensä ajatusten jatkokehittelyyn 5 

Maisematieteen tehtävänä oli Granön mukaan tutkia maapallon pintaa ihmi- 
sen ympäristönä ja pyrittävä selvittämään, millaisia ympäristöjä oli olemassa, miten 
ne levittäytyivät, muuttuivat ja vaihettuivat. Maantieteellisiä ympäristöjä voitiin 
tutkia joko niiden visuaalisen ulkoasun, fysiognomian, tai niissä esiintyvän toimin- 
nan, fysiologian, perusteella, mutta huomiota oli kiinnitettävä vain nykyhetkeen. 
Menneisyyteen oli syytä syventyä vain siltä osin kuin nykyisyyden ymmärtäminen 
sitä edellytti. 

Koska ihminen koki lähiympäristönsä eri tavoin kuin kauempana aukeavan 
ja lopulta horisonttiin päätyvän maiseman, maantieteellinen ympäristö oli jaetta- 
va lähi- ja kaukoympäristöön. Lähiympäristö oli ihmisestä joidenkin kymmenien 
metrien päähän ulottuva alue, jonka saattoi kokea kaikilla aisteilla. Joidenkin kym- 
menien metrien päästä alkavan kaukoympäristön ihminen koki puolestaan vain 
näköaistin avulla, se oli siis vain visuaalinen kokonaisuus, ei tietty alueyksikkö.*** 

Kaukoympäristö ja lähiympäristö eivät käytännössä olleet toisistaan jyrkästi 
erotettavissa, sillä liikkuva tai paikallaan pysyvä ihminen muodosti tavallaan nii- 
den keskipisteen. Maantieteellisessä tutkimustyössä oli kuitenkin vapauduttava ha- 
vaitsevasta ihmisestä, ”etten sanoisi egosentrisuudesta”, ja koetettava saada selville 
tutkittavan alueen maisemalliset ja lähiölliset ominaisuudet riippumatta määrätys- 
tä havaintopaikasta ja havaintomahdollisuuksien rajoittuneisuudesta.*! 

Koska kaikkia maisemaan vaikuttavia tekijöitä ei ollut mahdollista ottaa 
huomioon, oli keskityttävä vain merkittäviin ja pysyviin aineksiin. Näiden peri- 
aatteiden pohjalta Granö loi seuraavat maantieteellisiä ympäristöjä koskevat pää- 


määritelmät: 

1) Maantieteellinen maisema on alueykseys, jolla on määrätyt näkyvät, pysyvät, 
kaukoympäristönä esiintyvät piirteet. 

2) Maantieteellinen lähiö on kaikkiin aisteihin vaikuttava lähiympäristö. 
Maantieteellinen tutkimus jakautui yleismaantieteeseen, joka puolestaan ja- 

kautui maisematieteeseen ja lähiötieteeseen, sekä erikoismaantieteeseen, joka 

tutki maisematieteen ja lähiötieteen määrittelemiä alueyksiköitä ja niiden omi- 


naisuuksia. zm 


Maisematieteen pääkäsitteitä olivat maiseman ainekset, joista näkyvä maisema muo- 
dostuu. Näitä aineksia tarkasteltaessa käytännöllisintä oli erottaa ihmisten ja eläin- 
ten synnyttämä tekoaines luonnonaineksista, joita oli kaikkiaan kuusi: maankuori 
(kallioperä, maalajit), vesi, ilma, kasvillisuus, eläinkunta ja ihmiskunta. Nämä eivät 
aina esiintyneet maisemassa yhtaikaa, mutta vähintään niitä oli kuitenkin aina kaksi 
(esimerkiksi ulappamaisemassa). Jos tulevaisuudessa yläilmoissa liikkuminen tulisi 
jokapäiväiseksi tapahtumaksi, joutuisi maisematieteilijä Granön mukaan puhumaan 
myös yksiaineksisista maisemista, joissa ilmakehässä esiintyvät muodostumat olivat 
yksin määrääviä.” 

Maisemajako perustui pysyviin piirteisiin, joten käytännössä huomio kohdistet- 
tiin maankamaran, vesistöjen, kasvillisuuden ja tekoaineksen muotoihin. Maantie- 
teelliset ainekset esiintyivät maisemassa ilmentäjien eli muotojen, värien ja valojen 
välityksellä, minkä vuoksi maisematiede jakautui kolmeen osaan: muoto-oppiin eli 
morfologiaan, värioppiin eli kromologiaan ja valo-oppiin eli fotologiaan. Sekä ainek- 
sien että ilmentäjien osalta oli tärkeää selvittää niiden ryhmitys ja leviäminen. 

Maantieteessä ei ollut Granön mukaan maisematutkimukseen soveltuvaa meto- 
dia, joten sen luominen oli uuden tieteenalan kehityksen peruskysymys. Metodin tuli 
olla tarkka, sen terminologian ja perustelujen oli oltava täsmällistä ja systemaattista 
ja sen tuli soveltua kartografisiin menetelmiin. Tämän takia Granö esitti yksityis- 
kohtaisen luokittelujärjestelmän, jonka avulla hän pyrki kuvaamaan ja nimeämään 


periaatteessa kaikki maiseman osatekijät." 

Perimmäisenä tavoitteena oli luoda järjestelmä, jonka avulla maisemat olisi kyet- 
ty kuvaamaan pitkien sanallisten esitysten sijasta tietyllä maisemakaavalla. Systeemi 
oli loogisen johdonmukainen mutta samalla myös hyvin kaavamainen ja perusteel- 
lisessa yksityiskohtaisuudessaan raskas. Esimerkiksi erilaisia laakioita Granö erotti 
viisi, veden avomuotoja samoin viisi, ilmanmuotoja seitsemän, puumuotoja kuusi ja 
harjakaton muotoja kahdeksan." 

Nyt Granö myös täsmensi esitystään maisematieteellisen aluejaon toteutuksesta. 
Aluksi tutkittavasta alueesta tehtiin samaan mittakaavaan neljä analyyttista karttaa. 
Ensimmäiseen hahmoteltiin maankamaran, toiseen veden, kolmanteen kasvillisuu- 
den ja neljänteen asutuksen, tiestön ja muun tekoaineksen muodostamat yhtenäi- 
set muotoalueet. Tämän jälkeen näiden analyyttisten karttojen tulokset yhdistettiin 
synteettisesti samalle kartalle laittamalla ne päällekkäin ja katsomalla, missä määrin 
eri muotoalueiden rajavyöhykkeet yhtyivät ja kuinka laajat alueet jäivät koskematto- 
miksi kaikkien muotoalueiden rajavyöhykkeiden väliin. Koskemattomat alueet olivat 
luonnollisesti kaikkien ainesten puolesta enemmän tai vähemmän yhtenäisiä maise- 
ma-alueita. 

Koska eri muototyyppien vaihettumisalueet saattoivat olla hyvinkin laajat, alue- 
jaon tekijän tuli pyrkiä yleistämään esitystään. Granön mukaan hyvänä nyrkki- 
sääntönä oli, että mitä suurempia alueita aluejako koski, sitä kovempaa yleistystä oli 
käytettävä. Voimakkaaseen yleistämiseen liittyvä ongelma oli luonnollisesti se, että 
se saattoi peittää ne alueelliset erot, jotka oli saatu esiin hyvin yksityiskohtaisen mai- 
sematekijöiden luokittelujärjestelmän avulla.” 

Granö jatkoi maisematieteen esittelyä toukokuun 1924 alussa pitämässään vir- 
kaanastujaisesitelmässä ”Ympäristö maantieteen tutkimusesineenä”. Hänen mu- 


kaansa tärkeintä oli ymmärtää, että 
... ihmisen aistiympäristö on maantieteellisen tutkimuksen keskeinen ja tär- 


kein työala”... Se on luonnontieteellinen objekti, jonka erikoisuus aiheuttaa, 


jos niin saa sanoa, aistimusperäisen, voimakkaasti antroposentrisen tutkimus- 

menetelmän, mikä kuitenkaan ei merkitse pyrkimystä subjektiivisuuteen. 
Olemmehan kaikki — niin kuuluu filosofien tuomio — vain näennäisyyksien 
tutkijoita. Olemme aistimuksiimme sidottuja, asetimmepa sitten tutkittavam- 


me ja aistintemme väliin mitkä suurentavat tai täsmällistävät kojeet tahansa.” 


Nyt Granö puuttui ensimmäisen kerran laajasti 1900-luvun alussa käytyyn keskuste- 
luun taiteen asemasta maantieteessä. Eräät arvovaltaiset tutkijat, kuten Ewald Banse 
ja Francis Younghusband, olivat esittäneet tieteellisen maantieteen lopettamista tar- 
peettomana. Se ei heidän mielestään kyennyt esittämään ympäristöä elävänä koko- 
naisuutena, kun taas runoilijat, kirjailijat ja maalarit pystyivät luonnon kauneuden ja 
ihmisen elämän todelliseen kuvaukseen. 

Granö suhtautui varsin epäilevästi taiteen antiin maantieteellisessä kuvauksessa, 
sillä se olisi helposti noussut rengistä isännän asemaan työntäen tieteen syrjään. Silti 
hän ei kieltänyt taiteen merkitystä vaan päinvastoin katsoi, että taiteilijoina maantie- 
teilijät voisivat saada selville paljonkin sellaista, joka ”kömpelöissä pihdeissämme on 
muotoaan muuttanut tai musertunut, tai jota emme ole, sivuteitä harhaillessamme, 
edes huomanneetkaan”.* 

Maantieteilijöiden epäonnistuminen aidossa aluekuvauksessa oli kuitenkin joh- 
tunut vain heidän omista virheistään ja tieteenalan kehittymättömyydestä. Granö 
uskoi, että maisematiede oppi vielä käsittelemään ympäristöä oikein, joten erityisesti 
Bansen mystiset ajatukset maiseman sielusta, miljööstä, joka uinuu salaperäisenä voi- 
mana jokaisessa maisemassa, voitiin huoletta jättää sen ulkopuolelle.’ 

Granön linjaus vastasi hyvin ajan maantieteilijöiden yleisnäkemystä, sillä myös 
saksalaisten maantieteilijöiden enemmistö ja useimmat 1900-luvun alun yhdysvalta- 
laiset maantieteilijät tutkivat maisemaa ”objektiivisesti”. Esimerkiksi yhdysvaltalai- 
nen Carl Sauer pyrki sulkemaan subjektiivisen elementin pois maisematutkimukses- 
ta todeten kuitenkin 1925, että ”paras maantiede” ei ollut koskaan hylännyt maise- 
man esteettisiä ulottuvuuksia, joita oli mahdollista tutkia ainoastaan subjektiivisen” 


lähestymistavan avulla.” 

Vuonna 1924 ilmestyneet artikkelit olivat syntyneet niin kiireisen työskentelyn 
tuloksena, että Granö korosti maisematieteen sisällön vaativan vielä kehittämistä. 
Terrassa 1925 julkaisemassaan artikkelissa ”Maantieteen rajat” hän totesi, että hän oli 
edellisissä artikkeleissaan käsittänyt yleisen maantieteen tehtävät ja alan liian laajaksi. 
Hän katsoi 1900-luvun alun johtavan maantieteen teorian kehittäjän Alfred Hettne- 
rin tavoin, että yleismaantiede oli loogisesti mahdoton, historiallisesti perustelematon 
ja käytännössä vahingollinen, joten maantieteen oli tulevaisuutensa turvaamiseksi 
keskityttävä oman tutkimusalansa rajoittamiseen. 

Tukeutuen Otto Schliterin 1906 esittämään näkemykseen, että kaikkien aisti- 
havaintojen kokonaisuus oli maisema, Granö asetti sen maantieteen varsinaiseksi 
tutkimuskohteeksi. Siksi kaikki voimat oli suunnattava entistä määrätietoisemmin ja 
keskitetymmin maiseman kaikinpuoliseen selvittämiseen 

Tämä merkitsi sitä, että Granö oli nyt valmis luopumaan monista vanhaan yleis- 
maantieteeseen kuuluneista tieteistä, kuten klimatologiasta, limnologiasta, kasvi- ja 
eläinmaantieteestä, geologiasta ja jopa geomorfologiasta, joka oli pitkään muodosta- 
nut maantieteen keskeisen osan ja joka oli ollut hänen oma erikoisalansa lähes koko 
1910-luvun. Myös henkisiin tieteisiin päin hän oli yhtä ehdoton. Kansatiede oli jo ke- 
hittynyt itsenäiseksi tieteeksi, samoin valtiollinen, taloudellinen ja poliittinen maan- 
tiede, vaikka niillä oli yhä kannattajia maantieteilijöiden keskuudessa. Historialla ja 
muilla ihmisen toimintaan keskittyneillä tieteillä oli omat selkeät alansa, jotka maan- 
tieteilijöiden tuli jättää rauhaan 2 

Eniten Granötä askarrutti maantieteen suhde sosiologiaan, jonka asema oli Suo- 
messa vahva jo 1920-luvulla Edvard Westermarckin saavuttaman maailmanmaineen 
takia. Hänen mielestään maantieteen tuli keskittyä vain aistein havaittavan ympäris- 
tön tutkimiseen ja jättää suosiolla ihmisyhteisöjen tutkiminen sosiologialle, uudelle 
nousevalle tieteelle, jolla oli siihen hyvät tieteelliset edellytykset ja jolla oli läheiset 
yhteydet psykologiaan.“ 


Granö oli miettinyt selkeän työnjaon maantieteen ja sosiologian välille: 

Niin kuin maantieteilijä alueyhteyksiä määrätessään ottaa huomioon vain 
aistittavat piirteet ja ottaa vasta selvityksessä tarkastettavikseen kaikki tutki- 
musobjektissa ilmentymiä aikaansaavat tekijät, mutta ei pidä asianaan käsitellä 
tuon tutkimusesineen vaikutusta ihmiseen ja ihmisyhteisöön, niin sopisi käsi- 
tyksemme mukaan toisaalta sosiologian tehtäväksi määrätä henkiset ympäris- 
töt henkisten piirteiden nojalla ja tutkia, millä tavalla m.m. meidän tutkimus- 


objektimme, aistittu kokonaisuus, tuohon henkiseen kompleksiin vaikuttaa.**? 


Maantieteilijöiden ja sosiologien yhteistyöllä olisi Granön mukaan mahdollista kyt- 
keä tutkimuksen piirin muun muassa ”luonnon kauneuden merkitys ihmistoimin- 
taa suuntaavana ja aiheuttavana tekijänä” ja ”aistiympäristöjen kaunokirjallisuuteen 
kohdistuva voimakas vaikutus”. Jos työnjako toteutuisi, merkitsisi se hänen mukaan- 


sa samalla sitä, että 


... maantiede ja sosiologia samalla tavalla ”paikkaan sidottuina”, paikan ja ajan 
mahdista todistavina tieteinä, joutuisivat yhdessä tutkimaan ihmisen kotiseu- 
tua tämän sanan laajimmassa merkityksessä; ne muodostaisivat yhdessä koti- 


seututieteen eli ihmisekologian.*% 


Eri tieteiden välisen yhteistyön avulla saavutettavissa oleva hyöty oli Granön mieles- 
tä hyvä osoitus siitä, että keskittyminen aistiympäristön tutkimiseen ei merkinnyt 


maantieteen köyhdyttämistä tai kuihduttamista, sillä sen, 


«.. minkä siirrämme maantieteen rajojen ulkopuolelle, kehittävät erikoistutki- 
jat itsenäistyneiden tieteiden suojissa varmaan syvemmälle ja kauemmas kuin 
mihin me olisimme pystyneet, hyödyttäen tarpeen tullen maantiedettäkin 
entistä enemmän; se mitä erikoisalaksemme on jäänyt, on keskeistä merkitystä 


oleva, täyteläinen ja ehyt kokonaisuus.?** 

Iivari Leiviskän vastahyökkäys 


Tehtäväkentän tiukka rajaus oli osoitus siitä, että Granön teoreettisten ponnistelu- 
jen tavoitteena oli hahmottaa maantieteelle oma tieteellinen identiteetti, joka olisi 
antanut sille selkeän tehtäväkentän tieteiden piirissä ja lopettanut reviirikiistat lähi- 
tieteiden kanssa. Hän koki tämän tavoitteen niin tärkeäksi, että oli sen vuoksi valmis 
luopumaan itselleen ominaisesta varovaisesta ja diplomaattisesta suhtautumisesta 
muiden maantieteilijöiden töihin. Tämä näkyi Granön Terrassa 1926 julkaisemas- 
sa artikkelissa ”Maantieteellisen muoto-opin tehtävät ja merkitys”, jossa hän arvioi 
kriittisesti Iivari Leiviskän edellisenä vuonna ilmestyneen teoksen Maanpinnan muo- 
dot ja niiden synty. 

Granön mukaan Leiviskän teos ei tyydyttänyt kompleksia käsittelevän, koko- 
naisuuksia muodostavan maantieteen vaatimuksia. Kirja oli paitsi jäsentymätön 
myös hajanainen, mikä oli pääosin johtunut siitä, että kirjoittaja ei ollut noudattanut 
maantieteellisen tutkimuksen ja opetuksen kultaista sääntöä, ensin kuvaus, sitten 
vasta selvitys. 

Granö ymmärsi hyvin, että tiukka arvostelu merkitsi varmaa vastahyökkäystä, 
sillä Leiviskä oli tottunut antamaan sanan sanasta. Hän katsoi kuitenkin olevansa 
pakotettu kritiikin esittämiseen, koska oli sekä yliopistollisessa opetuksessaan että 
julkaisuissaan esittänyt toisenlaista muoto-oppia kuin se, ”jonka tulkitsijaksi Leivis- 
kä uudessa oppikirjassaan on ruvennut”. 

Leiviskä otti haasteen tapansa mukaan ärhäkkäästi vastaan. Nopeasti laatimas- 
saan vastineessa ”Geomorfologia ja ns. maisematiede” hän ei puuttunut niinkään 
Granön arviossa esittämiin kommentteihin vaan hyökkäsi ankarasti tämän maan- 
tieteelle antamaa uutta sisältöä vastaan. Leiviskän mukaan maantiede oli yleisesti 
jaettu yleismaantieteeseen ja erikois- eli aluemaantieteeseen. Yleinen maantiede oli 
taas jakautunut osa-alueisiin, joista maanpinnan muotoja käsittelevää osaa sanottiin 
yleisimmin geomorfologiaksi. 

Granö puolestaan piti geomorfologiaa itsenäisenä tieteenä tai vain maantieteel- 


lisen muoto-opin osana, sillä maantieteen keskeisin lohko oli maisematiede eli ym- 

päristötiede. Maisematiede oli Leiviskän mukaan Granön itsensä kehittämä tiede, 
jonka kannattajia hänen lisäkseen ei juuri ollut, lukuun ottamatta eräitä nuorempia 
tutkijoita, jotka olivat koettaneet seurata hänen esimerkkiään.*9 

Leiviskä pyrki kirjoituksessaan esittämään monin esimerkein, että maisematiede 
oli sisällöltään epämääräinen ja ristiriitainen. Hän totesi, että vaikka Granö väitti, 
että hänen maanpinnanmuotoja koskeva ”morfografinen järjestelmänsä” perustui 
hänen omiin tutkimuksiinsa, se oli vain Passargen esityksen jonkinlainen lyhennel- 
mä, joka oli ”teennäisiä määritelmiä lisäämällä saatu sangen monessa kohdin tosi- 
oloille vieraaksi ja on siis aivan tyypillinen keinotekoinen luokitus.” 

Leiviskä syytti Granötä myös maantieteen yliopisto-opetuksen laiminlyönnistä. 
Hänen mukaansa hän oli joutunut kantamaan päävastuun maantieteen opiskelijoiden 
laudaturkirjoitusten ohjaamisesta. Kun hän oli siten oppinut tuntemaan hyvin laitok- 
sen opiskelijat, hän oli tahtomattaankin joutunut huomaamaan, minkälaiseksi maise- 
matiede oli heidän päässään kehittynyt, ja kuinka sen hedelminä olivat aivan ”pinta- 
puoliset komplekseilla, vuorovaikutuksilla, ykseyksillä vm. käsitteillä paiskomiset.”5 


Leiviskä lopetti vastineensa toteamalla, että 


Prof. Granön maisemaopista on moni minulle sanonut, ettei hän sitä ymmärrä. 
Minä olen sen jo hänen ensi kirjoituksistaan alkaen sikäli ymmärtänyt, että se 
”maisemaoppina” olisi käytännössä toteutettavissa vain epämääräisenä maise- 
mallisena tunnelmoimisena (Landschaftseinfihlung), koska sen näennäisesti 
monipuoliselta filosofiselta perustelulta puuttuu loogillisuus, ja että se ”morfo- 
grafisena systeeminä” on heikko yritys sijoittaa geomorfologian tilalle pelkkää 
kaavamaisuutta ja muotoilua — samalla kun nämä molemmat puolet merkitse- 
vät jonkunlaista säyseänalistuvaa pyrkimystä löytää maantieteelle vähäpätöinen 


ala, jota viljellessä ei joutuisi kahnaukseen toisten tieteiden kanssa." 


Koska Granö kuului Terran toimituskuntaan, hän sai tilaisuuden vastata Leiviskän 


kritiikkiin välittömästi. ”Morfologia ja ympäristötiede” -kirjoituksessaan hän totesi, 


TUTKIMUSTYÖN JATKAMINEN | 291 


että Leiviskän ”käsitteiden selvittelyssä” oli siksi paljon sekä tietoista että tiedotonta 
vääristelyä, että hänen oli pakko vielä kerran tarttua kynään. Varsinkin, kun Leiviskä 
oli pitänyt sopivana ja tarkoituksenmukaisena kääntää lukijan huomion hänen oppi- 
kirjansa puutteiden sijasta eräisiin hänen tässä aikakauskirjassa julkaisemiin kirjoi- 
tuksiinsa.”! 

Granön mukaan Leiviskän arvostelu oli yhtä keskeytymätöntä väärinymmär- 
rysten sarjaa. Hän myönsi, että hänen kirjoituksensa eivät muodostaneet yhtenäistä 
kokonaisuutta vaan olivat ”asteita edustamani tieteenhaaran kehityksessä”. Leiviskän 
olisi kuitenkin tullut ottaa huomioon, että kysymys oli yhä jatkuvasta tieteellisestä 
prosessista, joka johti työn edetessä väistämättä maisematieteellisten menetelmien ja 
käsitteiden täsmällistymiseen.”? 

Granö totesi, että aistimusperäisen, antroposentrisen ympäristön ottaminen läh- 
tökohdaksi sekä yleisessä että erikoismaantieteessä oli omaperäinen mutta välttämä- 
tön ratkaisu. Hän oli nimittäin huomannut tutkijana ja yliopiston opettajana, miten 
toivotonta oli saada yleisesti käytettyä menettelytapaa seuraamalla yhtenäistä ja sel- 
vää käsitystä maantieteellisen kokonaisuuden laadusta, muuttumisesta ja synnystä. 

Granö puuttui myös Leiviskän esittämään käsitykseen, jonka mukaan maisema- 
tiede oli käytännössä toteutettavissa vain epämääräisenä ”maisemallisena tunnelmoi- 
misena”. Hän totesi, ettei voinut ymmärtää, miten hänen metodiset pohdintansa 
voisivat johtaa tunnelmoimiseen. Väitteisiin sekavuudesta, epämääräisyydestä ja loo- 
gillisuuden puutteesta hän ei halunnut ottaa kantaa mutta lausui puolustuksekseen, 
että hänen kirjoitustensa ymmärtäminen ei toki riippunut vain hänen taidostaan 
tai taitamattomuudestaan ajatustensa selvään ja loogiseen esittämiseen. Kysymys oli 
myös siitä, missä määrin lukijalla oli tarpeellisia edellytyksiä, kykyä ja halua tämän- 


kaltaisia asioita ymmärtää: 


Tosiasia on, ettei ainoakaan oppilaistani ole ympäristötieteen tarkoitusperiä 
niin väärin ymmärtänyt eikä sillä tavalla määrittelemiäni käsitteitä sotkenut ja 


”paiskonut” kuin prof. Leiviskä? 

Kirpeään sävyyn saattoi vaikuttaa se, että Leiviskä oli syyttänyt Granötä opetusteh- 
tävien huonosta hoidosta. Tämä oli kyllä tarkoituksellista panettelua, sillä Granö oli 
edelleen paneutunut huolellisesti opetustoimintaan. Hänen opetusvelvollisuutensa 
lievä pienentyminen 1924 ja 1925 oli johtunut vain Suomen Kartaston 1925 aiheut- 
tamista työpaineista.”' 

Granön tarkoituksena ei myöskään ollut ”löytää joku vähäpätöinen, rauhoitettu 
ala tieteellemme”, vaan päinvastoin kehittää sitä maantieteen osaa, joka jotakuin- 
kin yksimielisesti voitiin tunnustaa varsinaiseksi maantieteeksi. Hänen edustamansa 
maantieteen laadusta ja merkityksestä ei tietystikään ollut mahdollista saada oikeata 
käsitystä pelkkien metodisten artikkelien perusteella. 

Granö toivoikin, että lopullinen arvostelu lausuttaisiin vasta sitten, kun ”olemme 
varsinaisessa tutkimustyössä saaneet osoittaa, mitä tarkoitamme ja mihin pyrimme”. 
Luottavaisten sanojen takana oli vankka usko siihen, että hänelle oli vihdoin avautu- 


massa tilaisuus keskittyä oppirakennelmansa kehittämiseen ja testaamiseen.” 

la äerëut ERO 


Työntö 


Granö oli ehtinyt hoitaa maantieteen vakinaista professuuriaan vain runsaat kaksi 
vuotta, kun hän yllättäen pyysi keväällä 1926 eroa toimestaan saatuaan kutsun siir- 
tyä Turun Suomalaisen Yliopiston maantieteen professoriksi. Konsistorin puollettua 
esitystä tasavallan presidentti Lauri Kr. Relander myönsi 3. elokuuta 1926 Granölle 
eron syyskuun alusta alkaen. 

Ratkaisu herätti yleisesti suurta ihmetystä. Miksi valtion yliopiston professori 
siirtyi pieneen yksityiseen yliopistoon, joka kärsi taloudellisten resurssien niukkuu- 
desta ja jonka tulevaisuus oli epävarma?” 

Granön päätöksen taustalla oli useita tekijöitä, jotka kaikki vaikuttivat samaan 
suuntaan. Hän oli isänsä tavoin vapauttaan ja omaa päätäntävaltaa arvostanut hen- 
kilö, joka oli nauttinut Tarton ajastaan saadessaan perustaa maantieteen laitoksen 
ja ohjata sen toimintaa oman harkintansa perusteella. Helsingissä hän oli joutunut 
sopeutumaan 30 vuotta vanhaan laitostraditioon, professorikollegoiden erilaisiin nä- 
kemyksiin ja ison yliopiston hallintokoneistoon.”” 

Tartossa Granö oli tuntenut vanhan humboldtilaisen sivistysyliopiston henkeä, 
mutta Helsingin yliopisto oli hänen mielestään muuttunut suureksi maisteri-, lää- 
käri-, pappi- ja juristitehtaaksi, jossa kokeneet tiedemiehet eivät päässeet läheiseen 
ja henkilökohtaiseen kosketukseen oppilaidensa kanssa. Hänen mielestään vapaalla 
henkisellä työllä oli parhaat edellytykset menestyä pienessä, hyvin varustetussa yli- 
opistossa, jossa professorit saivat työlleen innostusta vuorovaikutuksesta ja yhteistoi- 
minnasta opiskelevan nuorison kanssa.” 

Turun yliopisto tarjosi Granölle mahdollisuuden Tarton kokemusten toistami- 
seen ja soi samalla hänelle tilaisuuden toimintaan suomenkielisen sivistyksen hy- 
väksi. Snellmanilaisessa kodissa kasvaneena hän oli usein osoittanut halunsa toimia 


suomenkielisen sivistyksen hyväksi, ja siihen Turun Suomalainen Yliopisto soveltui 

erinomaisesti. Granö katsoi, ettei suomalaisuutta edistetty pelkillä puheilla, symbo- 
leilla ja eleillä vaan se edellytti myös konkreettisia toimia. Siksi hän oli jo vuoden 
1918 lopulla osallistunut rahankeruuseen yliopiston perustamiseksi.” 

Työkumppanuus vanhan luottoystävän J. K. V. Tuomisen kanssa oli puoles- 
taan pitkäaikainen haave, jonka hän olisi voinut toteuttaa Turun yliopiston maan- 
tieteen laitoksen johtajana. Myös puoliso Hilma Granö kannatti lämpimästi muut- 
toa. Hän oli kotoisin Turusta, jossa oli käynyt kaupungin tunnetun tyttölyseon eli 
Tipulan luokkatovereinaan muun muassa Granön ystävien A. E. Koskenniemen ja 
J. K. V. Tuomisen puolisot. Kun isä merikapteeni Isak Ekholm vietti eläkepäiviään 
Turussa ja veli hovioikeudenneuvos Aleksis Ekholm asui siellä, muutto Aurajoen ran- 
noille olisi merkinnyt paluuta tutun sukulais- ja ystäväjoukon piiriin yli 13 vuotta 
kestäneiden reissuvuosien jälkeen. 

Viimeisenä ja ehkä tärkeimpänä syynä muuttoon oli Granön halu keskittyä tut- 
kimukseen. Jo ottaessaan vastaan Tarton yliopiston maantieteen professuurin hän oli 
päättänyt luoda maantieteelle uuden oppisisällön ja metodin. Hän oli saanut tämän 
kehitystyön hyvään käyntiin, mutta nyt se uhkasi pysähtyä kaikkiin niihin tehtäviin, 
joista hän joutui kantamaan vastuun professorina, Suomen Maantieteellisen Seuran 
sihteerinä ja Suomen Kartaston toimittajana. Granö tunsi, että Helsingissä hänen ai- 


kansa meni tieteellisen työn sijasta rutiinitehtävien pyörittämiseen. 


Veto 


Maantieteen professuurin perustamista Turkuun oli pohdittu 1919 sekä Turun Suo- 
malaisessa Yliopistossa että Äbo Akademissa. Vuonna 1919 perustetussa Akademissa 
asia jäi pian pöydälle ja hautautui toteutumattomien suunnitelmien joukkoon, mutta 
suomenkielisessä yliopistossa se sai osakseen vastakaikua. Kun yliopiston toiminnan 
aloittamista valmisteltiin 1920-luvun alussa, Turun Suomalainen Yliopistoseura toi- 
voi, että luonnontieteelliseen tiedekuntaan luotaisiin eläintieteen, kasvitieteen, ke- 


mian ja fysiikan professuurien ohella myös maantieteen professuuri. 

Maantieteen opetuksen aloittamista perusteltiin koulunopettajien tarpeella, maan- 
tieteen suurella kansallisella merkityksellä ja sen luonnontieteellisiä ja humanistisia 
tieteitä yhdistävällä luonteella. Taloudelliset syyt johtivat kuitenkin siihen, että maan- 
tieteen virkaa ei heti perustettu yliopiston aloittaessa tieteellisen toimintansa 1922.5% 

Asia nousi esille uudestaan keväällä 1923, jolloin yliopiston luonnontieteellinen 
tiedekunta ehdotti maantieteen professuurin perustamista seuraavan vuoden alus- 
ta alkaen. Tiedekunnan mukaan maantiede tulisi todennäköisesti houkuttelemaan 
huomattavasti enemmän miesylioppilaita kuin humanistien kannattama germaa- 
nisen filologian professuuri. Myös konsistori kannatti esitystä, mutta kun kansleri 
J. R. Danielson-Kalmari ei puoltanut vakinaisen oppituolin perustamista, maantie- 
teen opetus päätettiin syksyllä 1924 käynnistää tilapäisin voimin. 

Granön kieltäydyttyä kiireisiin vedoten tehtävästä opetuksen aloittamisen sai 
vastuulleen Iivari Leiviskä, jonka apulaiseksi määrättiin Granön suosituksesta hä- 
nen ystävänsä filosofian kandidaatti J. K. V. Tuominen. Opetus järjestettiin siten, 
että Leiviskä matkusti joka toinen viikko Helsingistä Turkuun ja vastasi maantieteen 
laitoksen johtajana approbatur-tason luennoista, seminaariharjoituksista ja kenttä- 
mittaustöistä Tuomisen huolehtiessa kartanpiirustustöiden ohjaamisesta. 

Maantieteen laitos perustettiin aivan Turun sydämessä Kauppatorin laidalla ol- 
leeseen yliopistorakennukseen, entiseen maineikkaaseen Phoenix-hotelliin. Maantie- 
teilijät saivat käyttöönsä rakennuksen toisesta kerroksesta kaksi yhteensä noin 100 
neliömetrin huonetta. Näistä suurempi kalustettiin 10-paikkaiseksi piirustussaliksi 
ja pienempi assistentin huoneeksi ja välineistön säilytyspaikaksi. Luennot pidettiin 
alakerrassa, yliopiston suuressa, 96-paikkaisessa luentosalissa. 

Opetuksen käynnistyttyä luonnontieteellinen tiedekunta esitti uudelleen maan- 
tieteen professuurin perustamista, sillä vain näin voitaisiin mahdollistaa opetus 
myös approbaturia korkeampia arvosanoja varten. Kanslerin katsottua, että asian 
ratkaisemiseksi oli välttämätöntä turvautua ulkopuoliseen asiantuntijaan, tiedekun- 
ta päätti pyytää Granöltä lausunnon maantieteellisen yliopisto-opetuksen laadusta 


ja tarkoitusperistä. "7 

Granö laati nopeasti lausunnon, jossa hän korosti ympäristön merkitystä maan- 
tieteen keskeisenä tutkimuskohteena. Keskittymällä ympäristön tutkimiseen maan- 
tiede saattoi vapautua aine- ja aikatieteiden vaikutuksesta ja tarjota myös lähitietei- 
den edustajille, luonnontieteilijöille, historioitsijoille ja valtiotieteilijöille, monenlaista 
hyödyllistä aineistoa. Granön mielestä valtiollinenkin maantiede oli erotukseksi val- 
tio-opista lähinnä luonnontiedettä, valtioiden luonnonoppia. Valtiolliseen maantie- 
teeseen olisi Turussa mahdollista perehtyä opetusohjelman eri osissa. 

Granön myönteisen lausunnon jälkeen luonnontieteellinen tiedekunta päät- 
ti esittää, että yliopistoon perustettaisiin maantieteen professuuri syyslukukauden 
1925 alusta alkaen. Ehdotus sai konsistorin yksimielisen kannatuksen ja kanslerin 
ehdollisen hyväksymisen, mutta se ei tälläkään kertaa johtanut myönteiseen tulok- 
seen, sillä yliopistoon päätettiin perustaa vain germaanisen kielitieteen professuuri. 
Leiviskän jätettyä Turun maantieteen laitoksen opetuksen sai vastuulleen assistentti 
Tuominen, jota Granö parhaansa mukaan auttoi muun muassa opetusvälineiden 
hankinnassa. 

Luonnontieteellinen tiedekunta uskoi, että kolmas kerta toden sanoo. Biologis- 
ten aineiden opiskelijoiden määrän kasvuun vedoten se esitti konsistorille syyskuun 
lopulla 1925, että maantieteen professuuri perustettaisiin mahdollisimman nopeasti. 
Konsistori ja kansleri hyväksyivät esityksen loka-marraskuun vaihteessa, mutta aiem- 
mat vastoinkäymiset olivat saaneet hankkeen puuhamiehet ymmärtämään, että asia 
ei ollut vielä sillä selvä. Esityksen lopullinen hyväksyminen piti varmistaa jollakin 
keinolla, joka lisäisi yliopiston tieteellistä arvovaltaa ja houkuttelisi yliopistoon uu- 
sia opiskelijoita. Tämä voitiin parhaiten toteuttaa yhdistämällä viran perustaminen 
Granön siirtymiseen Helsingistä Turkuun.’ 

Granön kutsumista Turkuun oli suunniteltu jo 1923, mutta ystäviensä suostut- 
teluista huolimatta hän oli tuolloin suhtautunut asiaan kielteisesti otettuaan vastaan 
Suomen Kartaston toimittamisen. Syksyllä 1925 tilanne oli muuttunut täysin päin- 
vastaiseksi, sillä juuri karttatöiden pitkittymisen ja Suomen Maantieteellisen Seuran 


sihteerin tehtävien paljouden vuoksi hän oli valmis harkitsemaan asiaa uudelleen. 

Turkulaiset olivat tietoisia asenteen muuttumisesta muun muassa Tuomisen ansios- 
ta, minkä vuoksi yliopiston edustajat kävivät marraskuun alkupuolella eläintieteen 
professorin Walter M. Linnaniemen johdolla Helsingissä houkuttelemassa Granötä 
siirtymään Suomen vanhaan pääkaupunkiin.’ 

Granö suhtautui alustavasti myönteisesti ajatukseen, mutta totesi Linnaniemelle 
lähettämässään kirjeessä, ettei hän ollut ehtinyt vielä miettiä asiaa kunnolla. Jonkin 
verran hän oli kuitenkin jo kysymystä pohtinut, sillä hän kykeni nopeasti kertomaan, 
että siirtyminen Turkuun edellytti tiettyjen reunaehtojen täyttämistä. Erityisesti hän 
kiinnitti huomion neljään pääseikkaan, joihin kuhunkin liittyi joukko toisarvoisia 
kysymyksiä. 

Ensinnäkin Granö halusi saada mahdollisuuden rauhalliseen tutkimus- ja ope- 
tustyöhön. Helsingissä tähän ei ollut mahdollisuuksia, minkä vuoksi ”aika ja voimat 
kuvaannollisesti puhuen pirstoutuvat sirpaleiksi, työn tulokset hupenevat olematto- 
miin”. Hän halusi mahdollisuuksia keskittyä, vetäytyä joskus hiljaisuuteen, syventyä 
tieteellisiin ongelmiin, täydentää itsekasvatusta, seurata tieteen kehitystä: ”Ellei näitä 
mahdollisuuksia ole, muuttuu puisevaksi opetustyössä ja kiteytyy muotoihin ja elä- 
mänkatsomukseen, jotka homeelle haiskahtavat.”" 

Toiseksi Granö halusi, että Turun yliopiston maantieteen laitos voisi kilpailla 
tarkoituksenmukaisten järjestelyjen ja menestyksellisen opetustoiminnan suhteen 
ainakin minkä tahansa pohjoismaisen vastaavan instituutin kanssa. Tämä ei hänen 
mielestään ollut lainkaan mahdoton ajatus. Jos maantieteen professorin palkkaan va- 
rattaisiin varoja vuoden 1926 alusta alkaen ja viran haltija astuisi toimeensa ja alkaisi 
nostaa palkkaa vasta syyskuun alusta, varoja vapautuisi niin paljon, että laitos saatai- 
siin täysin kuntoon ja professori voisi jopa tehdä pienen kiertomatkan Pohjoismaiden 
yliopistokaupunkeihin, joissa hän voisi oppia yhtä ja toista. 

Maantieteen laitoksen ei Granön mukaan olisi pakko olla kovin suuri. Jos opis- 
kelijoiden määrä pysyisi noin 30:n tuntumassa, laitos ei tarvitsisi kuin ison piirustus- 
salin ja kolme pientä huonetta: Esimiehen ja assistentin huoneet sekä seminaarikir- 


jaston, joka toimisi myös lukusalina ja pitkälle ehtineiden opiskelijoiden työskentely- 

tilana. Esimiehen huoneen tulisi soveltua paitsi rauhalliseen tutkimustyöhön myös 
tenttihuoneeksi ja opiskelijoiden lopputöiden ohjaamiseen. 

Kolmantena tekijänä Granö mainitsi palkkauksen, sillä ”perheellisen ja kapittaa- 
littoman miehen” tuli toki taloudellista puolta harkita ennen kuin jättää sen tuen, 
minkä valtion yliopisto voi tässä suhteessa palvelijalleen tarjota. Hän uskoi tämän 
asian ratkeavan, varsinkin kun elämä Turussa tulisi hiukan halvemmaksi kuin Hel- 
singissä. Hän torjui kuitenkin jyrkästi sen, että hänelle olisi maksettu parempaa palk- 
kaa kuin muille professoreille, mikä olisi ollut mahdollista yksityisessä yliopistossa. 

Neljäs mutta ei suinkaan vähäisin kysymys, oli sopivan asunnon löytäminen per- 
heelle. Neljän lapsen perhe tarvitsisi viiden huoneen huoneistoa, josta maksettava 
vuokra ei saisi ylittää sitä summaa, jonka he saisivat vuokraamalla Pohjoisen Rauta- 
tiekadun asuntonsa Helsingissä. Asuntoasian myönteinen ratkaiseminen oli Granöil- 
le suorastaan ”conditio sine gua non” eli kynnyskysymys, sillä perhe ei halunnut suin 
surminkaan joutua elämään samanlaista ”kapsäkkielämää” kuin Tartossa.”! 

Granö kertoi Linnaniemelle, ettei hän halunnut asettaa suuria ehtoja ja vaati- 
muksia siirtymiselleen. Hän tekisi kuitenkin väärin sekä turkulaisia että perhettään 
kohtaan, ellei nostaisi avoimesti esiin niitä kysymyksiä, jotka ratkaisivat Turkuun 
siirtymisen. Lisäksi hän totesi, että hänen mielestään turkulaisten olisi pitänyt aluksi 
kysyä Iivari Leiviskän kantaa asiaan ja vasta sitten kääntyä hänen puoleensa. Hän 
kiitti Linnaniemeä kirjeen lähettämisestä tavalla, joka osoitti, kuinka sitoutunut hän 
oli Turun Suomalaisen Yliopiston tavoitteisiin: ”Toivoisin hartaasti, että voisin edes 
rajoitetussa määrässä olla tämän luottamuksenne veroinen; ei ainoastaan tiedemie- 
henä ja yliopiston opettajana, vaan myös suomalaisena miehenä puheessa ja ennen 
kaikkea työssä”? 

Granö oli esittänyt Linnaniemelle toivomuksen, että joku turkulaisista pistäytyisi 
vielä hänen luonaan pääkaupungissa keskustelemassa asiasta. Linnaniemi katsoi par- 
haaksi täyttää pyynnön niin, ettei Granölle jäisi epäilyksiä siitä vakavuudesta, jolla 
kutsu oli esitetty. Koko Turun yliopiston luonnontieteellisen tiedekunnan saavuttua 


dekaaninsa M. H. Palomaan johdolla hatut käsissä Granön kotiin hänen viimeisin- 

kin vastarintansa murtui. Hän suostui henkisesti otettuna ja liikuttuneena turkulais- 
ten kosintaan. 

Tiedekunta oli valinnut oikean taktiikan. Kun hoitokunta hyväksyi asian 28. 
joulukuuta 1925, myönteisen kannan syntymistä edisti ratkaisevimmin tieto siitä, 
että J. G. Granö oli yliopiston rehtorin V. A. Koskenniemen kanssa käymissään neu- 
votteluissa ilmaissut valmiutensa siirtyä Turkuun hoitamaan vakinaista professuuria. 
Hoitokunnassa pohdittiin jopa mahdollisuutta, että maantieteen oppituolin perusta- 
misen ehdoksi pantaisiin, että sen ensimmäisen haltijan tuli olla Granö. Suunnitel- 
masta kuitenkin luovuttiin, koska sen katsottiin voivan nostattaa vastavoimia, jotka 
”tekisivät kaikkensa pidättääkseen Granön Helsingissä”.”' 

Hoitokunnan päätettyä perustaa maantieteen professuurin vuoden 1926 alusta 
asiat etenivät nopeasti Granön esittämän suunnitelman mukaisesti. Kun luonnontie- 
teellinen tiedekunta ehdotti, että viran ensimmäiseksi haltijaksi kutsuttaisiin Granö, 
yliopiston kansleri Danielson-Kalmari nimitti hänet Turun Yliopiston maantieteen 


professoriksi heinäkuun 1926 alusta alkaen. 


Ratkaisun jälkeen 


Vastaamalla myönteisesti turkulaisten kutsuun J. G. Granö otti saman askeleen kuin 
filosofi Edvard Westermarck, joka oli pari vuotta aiemmin siirtynyt Helsingin yli- 
opistosta Äbo Akademiihin. He kumpikin arvostivat äidinkieltään kulttuurikielenä, 
mutta kunnioittivat samalla traditioita ja olivat tieteellisessä merkityksessä kosmo- 
poliitteja. 

Turussa Granön ratkaisu herätti yleistä tyytyväisyyttä. Uuden professuurin ja 
nimekkään tutkijan odotettiin tuovan yliopistoon uusia opiskelijoita ja siten vah- 
vistavan sen asemaa. Granön uusi aluetieteellinen suuntautuminen ja tutkimukset 
olivat suomenkielisen yliopiston ja kansallisen leiman kannalta tervetulleita. Kieliky- 
symykselläkin oli merkityksensä, sillä Granön rooli suomenkielisen maantieteellisen 


opetuksen pioneerina ja ammattikäsitteistön kehittäjänä tiedettiin merkittäväksi.* 

Granön ystävistä erityisesti Tarton yliopiston aikainen kollega, matematiikan 
professori Kalle Väisälä, iloitsi suuresti tämän tulosta, sillä hän oli toivonut tätä har- 
taasti jo pitkään. Myös rehtori ja runoilijamestari V. A. Koskenniemi tervehti asiaa 


ilolla, sillä molemmat miehet olivat snellmanilaisen kielipolitiikan edustajia: 


Siitä lähtien kuin Turun yliopisto aloitti toimintansa ei yliopiston vaiheissa ole 
tapahtunut mitään, joka siinä määrin kuin Sinun tänne tulosi vahvistaisi yli- 
opistomme merkitystä ja asemaa tieteellisenä laitoksena. Tästä olemme kyllä 
kaikki tietoisia, ja voit olla vakuutettu siitä, että jos me kukin kohdaltamme 
voimme tehdä jotakin valmistaaksemme Sinulle täällä tieteellisen työn mah- 


dollisuuksia, niin tulemme sen mielihyvin tekemään ” 


Helsingissä tunnelmat olivat täysin päinvastaiset. Erityisesti yliopiston luonnontie- 
teellisessä tiedekunnassa Granön ratkaisuun oltiin pettyneitä. Hänelle oli myönnetty 
suuria apurahoja ja hänen professorinimitystensä puolesta oli tehty paljon työtä, ja 
nyt hänen katsottiin mitätöineen tukijoidensa ponnistelut siirtymällä yksityisen yli- 
opiston palvelukseen. 

Eniten asia koski Granön vanhaan opettajaan J. E. Rosbergiin, mutta hän va- 
roi luonteensa mukaisesti näyttämästä avoimesti tunteitaan. Sen sijaan kasvitieteen 
professori Fredrik Elfving katkeroitui Granön ratkaisusta syvästi, sillä hän oli fyysis- 
matemaattisen osaston vaikutusvaltaisena dekaanina nähnyt paljon vaivaa tämän ni- 
mittämiseksi ylimääräiseksi professoriksi. Miesten aiemmin ystävälliset suhteet eivät 
palautuneet koskaan täysin ennalleen. 

Myös Suomen Kartaston toimitusvaliokunnassa Granön ratkaisu herätti arvos- 
telua. Kyösti Haatajan johtamassa Maanmittaushallituksessa pidettiin jopa hätä- 
kokous, jossa sekä isäntä että Geologisen toimikunnan johtaja J. J. Sederholm ja 
Metsähallituksen pääjohtaja A. K. Cajander ripittivät ankarasti Granötä todeten, 
ettei tällainen uskottomuus käynyt laatuun. Granö puolustautui tieteellisiin ja ope- 


tuksellisiin velvollisuuksiin vedoten. Hän ei raaskinut sanoa suoraan, että korkeat 

J. E. Rosberg 
Senaatintorilla. 

herrat saivat osin syyttää itseään, kun olivat kasanneet yhden miehen harteille liian 
raskaan taakan. 

Geologian professorit Wilhelm Ramsay ja Pentti Eskola pyrkivät vielä estämään 
Granön siirtymisen kääntymällä suoraan Turun Suomalaisen Yliopiston kansle- 
rin J. R. Danielson-Kalmarin puoleen. Herrat totesivat Danielson-Kalmarille, ettei 
Granö ollut tehnyt oikein, sillä hänen velvollisuutensa olisi ollut pysyä Helsingissä 
palvelemassa maan pääyliopistoa. Vanha kansleri lopetti kuitenkin keskustelun lyhy- 
een. Sopimus oli tehty, ja siitä pidettäisiin kiinni.” 


Granö lähti Helsingin yliopistosta, mutta ei lopullisesti. 


YLLÄTTÄVÄ ERO | 303 


TURUN SUOMALAISEN 
YLIOPISTON PROFESSORI 
Vi 


”Jos tulkintani on oikea, ovat pyrkimyksemme, huolimatta heikkouksistamme ja 
hairahduksistamme samat: oikean ja hyvän puolesta pahaa ja alhaista vastaan, 
yhä syvemmälle ja kauemmas opin ja sivistyksen tiellä, yhä korkeammalle, sinne 
missä avarat näköalat aukeavat ja matalamielisyys hupenee mitättömyyteensä. 
Sikäli kun voimani ja kykyni riittävät, tahdon olla tukenanne ja apunanne näissä 


pyrkimyksissänne.”s» 


Turun Suomalaisen Yliopiston päärakennuksena toimi vuodesta 1922 lähtien alun perin hotelliksi 1878 
rakennettu Phoenixin talo Kauppatorin laidassa. Uusien yliopistorakennusten valmistuttua nykyiselle 
Yliopistomäelle 1950-luvun puolivälissä talo jäi tyhjilleen ja purettiin huonokuntoisena 1959. 


AURAJOEN VARRELLA 


Kristiinankatu 1 


Granö oli asettanut yhdeksi Turkuun siirtymisen pääehdoksi sen, että hänelle järjes- 
tetään kunnollinen perheasunto. Kun sellaista ei ollut heti vapaana, Granöt asettuivat 
aluksi Suomalaisen Säästöpankin taloon Kauppiaskatu 9:ssä Kauppatorin laidassa. 
Kysymyksessä oli tilapäisratkaisu, sillä perheen tavoitteena oli löytää asunto jostakin 
puutalosta ydinkeskustan läheltä." 

Varsin nopeasti kävi kuitenkin ilmi, ettei sopivaa puutaloasuntoa ollut saatavilla. 
Siksi Granöt päätyivät lopulta muuttamaan vakuutusyhtiö Irtaimistopalon omista- 
maan Kristiinankatu 1:n jugend-linnaan Aurajoen varrelle. Vuonna 1909 valmistu- 
nut liike- ja asuinrakennus oli kaupunkikuvallisesti, rakennustaiteellisesti ja kulttuu- 
rihistoriallisesti Turun merkittävimpiä kivitaloja. Aurinkoisista huoneista avautuivat 
hienot näköalat Aurajoen yli Samppalinnanmäen vehmaisiin maisemiin. 

Granöjen suuressa vuokra-asunnossa oli sali, ruokasali, isän työhuone, kaksi ma- 
kuuhuonetta, keittiö ja kotiapulaisen huone. Siihen kuului myös lasitettu parveke. 
Tilaa oli riittävästi, sillä professorin äiti oli muuttanut Kauppiaskadulta asumaan 
Paavo Granön luokse Helsingin liepeille Oulunkylään.“ 

Ruotsin kielen asema oli Turussa 1920-luvulla edelleen vahva. Kaupungin kielel- 


linen kahtiajako näkyi myös siinä, että muuttaessaan Kristiinankadulle Granöt olivat 

IK 
3 


Apteekki, vaatetusliike ja Turun Suomalaisen Säästöpankin talo Kauppiaskatu 9:ssä 
Kauppatorin laidassa — Granön perheen ensimmäinen kotitalo Turussa. 


talon ainoa suomenkielinen perhe. Lujana fennomaanina Granö piti kiinni suomen 
kielestä ja sijoitti lapsensa suomenkielisiin kouluihin, tyttäret äidin vanhaan kouluun 
tyttölyseoon eli Tipulaan ja kuopus Olavin Turun suomalaiseen klassilliseen lyseoon 
Linnankadun ja Eskelinkadun kulmaan. Suomen kieli sai lisää jalansijaa rakennuk- 
sessa vasta 1930-luvulla, jolloin suomalaiskansallinen suurliikemies Heikki Huhta- 


mäki asettui sinne asumaan. 

Granön perheen pitkäaikainen asunto 
Turussa oli Kristiinankadun ja Läntisen 
Rantakadun kulmaukseen 1909 valmistu- 
neen jugend-rakennuksen kolmannessa 
kerroksessa Aurajoen rannalla. 

Kuva on 1940-luvulta. 


= 
I 
i 


Aurajoen ranta. Aurajoen ranta Granön 
Kristiinankadun asunnon edustalla toimi 
saaristosta saapuneiden veneiden satama- 
na ennen joen alajuoksun siltojen raken- 
tamista 1930-luvulla. Kuva on 1920-luvun 
silakkamarkkinoilta. Vastapäätä Granön 
asuntoa Kristiinankadulla olleet kaksi 
rakennusta purettiin 1950-luvulla. 


Granön ajan dramaattisin tapahtuma Kristiinankadulla sattui talvisodan aikana, 
jolloin kaksi palopommia sujahti katon läpi ullakkokerrokseen. Pommit jäivät on- 


neksi suutareiksi, joten talo säästyi tulipalolta.s% 

d v muk TN ja 


Granöt asuivat Kristiinankadulla vuoden 1944 syksyyn, jolloin he muuttivat ta- 
kaisin Helsinkiin. Arvotalossa toimi pitkään Turun kaupunginkanslia, kunnes se 
muutti muualle. Turun kaupunki myi suojellun rakennuksen maaliskuussa 2010 yk- 


sityishenkilöille, joiden suunnitelmissa oli palauttaa se asuntokäyttöön.s% 

Granöt osallistuivat usein opiskelijoiden tilaisuuksiin, kuten 
Ylioppilaskunnan Pohjalaisen kerhon (osakunnan edeltäjän) 
vuosijuhlaan 28.1.1931. Pöydän takana vasemmalta Nanna 
Palomaa, J. G. ja Hilma Granö sekä professorikollega 

M. H. (Matti) Palomaa, läheinen ystävä jo Oulun kouluvuosilta. 


Seurapiirit 


Turun Suomalaisen Yliopiston ja Äbo Akademin perustamisen jälkeen Turusta tuli 
ainoa Suomen kaupunki, jossa toimi kaksi täysimittaista monitieteistä yliopistoa. 
Molemmat yliopistot olivat Helsingin yliopistoon verrattuna aluksi pieniä opinahjo- 
ja, sillä Granön ottaessa professuurin vastaan 1926 Äbo Akademissa professoreja oli 


20 ja hänen uudessa yliopistossaan 13.6% 

Yliopistojen pienuudesta huolimatta kielikiista piti huolen J.G. ja Olavi Granö kävelevät Aurajoen ranta- 
siitä, että niiden kesken oli vain vähän vuorovaikutusta. Saman ` katua 1930-luvun alussa katuvalokuvaajan 
alan kollegoiden välillä oli toki kanssakäymistä jo osin siksi, että kuvaamana. Taustalla näkyy Tuomiokirkko. 
yliopistojen opiskelijat saattoivat tenttiä osan tenteistään toisessa 
yliopistossa, mutta kokonaisuudessaan yhteistyötä oli Granön mukaan valitettavan 
vähän. Ensimmäinen merkittävä yhteinen tapahtuma oli Turun vanhan akatemian 


300-vuotisjuhla, jonka Turun kaupunki järjesti 1940 vanhassa Akatemiatalossa.*” 

Turun Suomalaisen Yliopiston professorit muodostivat perheineen tiiviin yh- 
teisön, jossa kaikki tunsivat toisensa ja kanssakäyminen oli vilkasta. Professorikol- 
legoiden lisäksi Granön läheiseen ystäväpiiriin kuuluivat oman assistentin J. K. V. 
Tuomisen lisäksi muun muassa silloin Saaristosarjaansa suunnitellut yliopiston yli- 
kirjastonhoitaja Volter Kilpi, jonka kanssa hän tunsi suurta henkistä yhteenkuulu- 
vuutta, Turun Martin seurakunnan kappalainen A. E. Koskenniemi, johon hän oli 
tutustunut jo 1911 tämän toimiessa Japanissa lähetyssaarnaajana, sekä pikkuserkku, 
pankinjohtaja Edvard Solin.*% 

Yliopiston opettajien ja virkamiesten lisäksi Granö piti yhteyttä myös opiskelijoi- 
hin, sillä hän halusi välittää sekä tieteellistä että kansallista perintöä uusille tutkija- 
polville. Hän osallistui ylioppilaskunnan maakunta-, raittius- ja oppiainekerhojen 
toimintaan, ja niin pohjalainen kerho kuin maantieteen kerho kokoontuivat toisi- 
naan hänen kotonaan. 

Granö noudatti lukuvuosien aikana säännöllistä päivärytmiä. Hän nousi ylös 
yleensä kuuden aikaan aamulla ja laittoi itse aamukahvin. Yliopistolle hän saapui 
kello 8, ja mahdolliset luennot pidettiin heti aamulla 8—10. Kello 11 alkaneen, pari 
tuntia kestäneen lounaan jälkeen hän työskenteli kello 17:ään, jolloin hän lähti ko- 
tiin päivälliselle. Päivällisen jälkeen Granö meni vielä usein yliopistolle mutta palasi 
kotiin viimeistään siten, että saattoi kuunnella kymmenen uutiset. Yötöitä hän ei 
harrastanut koskaan.” 

Tieteellinen työ ja erilaiset virkavelvollisuudet veivät niin suuren osan Granön 
ajasta, että hän ei juuri ehtinyt osallistua Turun kirjallis-taiteellisten piirien toimin- 
taan. V. A. Koskenniemi kutsui hänet muutaman kerran kirjallisiin kutsuihinsa, jois- 
sa hän tapasi muun muassa runoilijat Kaarlo 
Sarkian ja Larin-Kyöstin. Ainoa kuvataitei- J. G. Granö ja J. K. V. Tuominen Kristiinankadun 


lija, johon Granö piti Turussa yhteyttä, oli asunnossa. Seinällä Eetu Iston 1900-luvun alussa 
Alatorniolla maalaama taulu Johannes Granöstä. 


muotokuvamaalari Teodor Schalin, entinen N | i 
Nykyään maalaus on Alatornion pappilassa. 


luokkatoveri Oulun ajoilta.*'? 

Granö oli omaksunut kansallisesti ajatteleville professoreille ominaisen elämän- 
tyylin, joka perustui perinteisten arvojen kunnioittamiseen. Kaikenlaista komeilua ja 
hienostelua vieroksuttiin, mutta vanhoista tavoista ja käyttäytymissäännöistä pukeu- 
tumista myöten pidettiin tiukasti kiinni. Elämäntapojen tarkkuus näkyi myös ulko- 
muodossa. Hän käytti ajan muodin mukaisesti viiksiä, ja nuoruusaikojen taiteellisen 
kauden väistyttyä hän piti tuuhean mustan tukkansa visusti kuosissa. 

Granön merkittävä asema kolmen yliopiston professorina ja kansainvälisesti ar- 
vostettuna tutkimusmatkailijana ja tiedemiehenä tuli parhaiten esiin hänen 50-vuo- 
tissyntymäpäivänään 14. maaliskuuta 1932. Tuolloin Kristiinankadun kotiin tulvi 
vieraita ja huomionosoituksia Suomesta ja ulkomailta." 

J. G. Granön 50-vuotissyntymäpäivät noteerattiin näyttävästi Suomen sanoma- 
lehdissä. Vuolaimmin päivänsankaria kehui J. K. V. Tuomisen sommittelemin sa- 


noin kotikaupungin lehti Uusi Aura: 


Suurinta ihmisessä on kuitenkin ihminen itse. Harvinaisen runsaasti ja tasasuh- 
taisesti ovat hyvät hengettäret suoneet professori Granölle ihmisen parhaimpia 
avuja, suuren työkyvyn, tyynen tarmon, kaiken inhimillisen hyvänsuovan ym- 
märtämisen säätyyn ja arvoon katsomatta, aurinkoisen optimismin ja huumo- 
rintajun ja — muita luettelematta — lopuksi senkin, mikä suurimmassakin ihmi- 


sessä on suurinta, vilpittömän sisäisen nöyryyden ja vaatimattomuuden."'? 


Vanha kiinnostus kasveihin synnytti Kristiinankadun tiloissa kaktuksiin kohdistu- 
van harrastuksen. Kaktuksen taimia oli tuolloin mahdollista tilata ulkomaiden puu- 
tarhoista. Talven ajaksi kaktukset tuotiin avaran asunnon ikkunalaudoille, mutta 
muuna aikana ne olivat lasiverannalla. Myöhemmin kuvaan tulivat mukaan orki- 
deoiden eri lajit, joten asunnon koristeena oli usein kukkivia orkideoita. 
Orkideaharrastus lujitti Granön suhdetta kasvitieteen professori Harry Warik- 
seen (vuoteen 1935 Warcn), joka Granön tapaan oli harrastanut ylioppilasaikanaan 


viulunsoittoa. Monien vuosien aikana he soittivat duettoja vuoroviikkoina toistensa 

kotona. Musiikki yhdisti Granötä myös vanhaan koulutoveriin kemian professori 
M. H. Palomaahan. Lähes jokaviikkoinen konserteissa käynti Palomaiden kanssa 
kuului Granön perheen ohjelmaan.“ 

Yksi uusi ajanviettotapa, jonka Granö Turussa omaksui, oli elokuvissakäynti. 
Hän piti elokuvien tarjoamasta mahdollisuudesta julkiseen yksityisyyteen, jossa hä- 
nen ei tarvinnut vastata ihmisten odotuksiin ja kysymyksiin. Hänen oppilaansa Paa- 
vo Kallio on kertonut menneensä kerran hieman häpeillen ja luimistellen nuorisolle 
tarkoitettuun Tarzan-elokuvaan ja istahdettuaan paikalleen tuntenut yhtäkkiä jon- 
kun tarttuvan takaa hänen niskaansa. Pelästys taittui äkkiä, kun hän samalla kuuli 
Granön kysyvän, koska hän oli tulossa tenttiin. Kallio tunsi nyt olevansa riittävän 
arvokkaassa seurassa, joten hän saattoi keskittyä rauhassa seuraamaan komearaami- 
sen ja -äänisen Johnny Weissmullerin seikkailuja sademetsässä vähäpukeisen Janen ja 


kumikrokotiilien kanssa. 

(MAANTIETEEN LAITOKSEN JOHTAJA 


Humboldtilainen maantieteen laitos 


Granön astuessa Turun yliopiston palvelukseen syyslukukauden 1926 alussa maan- 
tieteen laitos oli toiminut jo kaksi vuotta. Laitos oli hänelle tuttu, sillä hän oli opas- 
tanut neuvoin sen toiminnasta Iivari Leiviskän jälkeen vastannutta assistentti J. K. V. 
Tuomista ja hoitanut kevätlukukaudella tentit Helsingistä käsin.* 

Tarton yliopiston maantieteen laitoksen perustaessaan Granö oli ollut vain 
37-vuotias, mutta nyt seitsemän vuoden kuluttua siitä, hänelle oli professoritason ko- 
kemusta myös Helsingin yliopiston maantieteen laitokselta. Suunnitellessaan laitok- 
sen toimintaa Granö otti silti lähtökohdakseen Viron ajan kokemukset, sillä yliopis- 
ton ei hänen mielestään tullut keskittyä vain tieteellisten tutkintojen myöntämiseen 
vaan myös ylioppilaiden kaikinpuoliseen henkiseen ja kansalliseen kasvattamiseen. 
Hänen tavoitteenaan oli humboldtilainen yliopisto, jossa tutkimuksen ohella arvos- 
tettiin opetusta ja kansallista kulttuuria. Hän ajatteli, että tieteen perinne voitiin 
parhaiten välittää uusille tutkijapolville kansallisissa yliopistoissa, jollaiseksi Turun 
yliopisto tulisi kehittää.'s 

Granön mielestä Turun yliopiston pienuus oli pikemminkin etu kuin haitta. Se 
mahdollisti professorien opetus- ja tutkimustyön sekä kansallisen kasvatuksen luon- 
tevan limittymisen toisiinsa. Opetuksen tuli olla tieteellisesti korkeatasoista ja kansal- 
lisesti innoittavaa. Lisäksi opiskelijat pääsivät pienessä yliopistossa välittömään koske- 
tukseen eri alojen huippututkijoiden kanssa, sillä professori saattoi luennoida omasta 


alastaan ja tekeillä olevista tutkimuksistaan jo ensimmäisen vuoden opiskelijoille.‘ 

Turun Yliopiston maantieteen laitoksen johtajan huone Granön aikana. 
Jugend-huonekalut olivat peräisin Phoenix-hotellista. Seinällä oleva taulu 
on Paavo-veljen maalaama aromaisema Omskin ympäristöstä Siperiasta. 


Ottaessaan vastaan professuurin Granö oli saanut lupauksen maantieteen laitok- 
sen laajentamisesta. Vanhojen huoneiden lisäksi laitos sai 1926 käyttöönsä esimiehen 
huoneen ja kaksi pientä huonetta piirustustöitä ja seminaarikirjastoa varten. Granön 
saatua Wilhelm Ramsayn ja Pentti Eskolan laatiman lausunnon perusteella oikeuden 
antaa alkeisopetusta geologiassa ja mineralogiassa maantieteen opetuksen yhteyteen 


liitettiin tämän oppiaineen approbatur-arvosanaa vastaava kurssi. Kun laitos sai Au- 

Maantieteen laitoksen kakkosmies oli kuvassa selin oleva J. K. V. Tuominen, 
osa-aikainen assistentti ja Granön pitkäaikainen luottoystävä. 


rakadun puolelta neljä huonetta geologian opetuksen vaatimia kokoelmia ja harjoi- 
tuksia varten, sen pinta-ala kasvoi kolminkertaiseksi aiempaan nähden." 

Suunnitellessaan laitoksen kalustamista sekä kokoelmien ja välineistön hankin- 
taa Granö joutui noudattamaan ankaraa säästäväisyyttä ja harkintaa, sillä yksityisen 
yliopiston rahatilanne oli tukala. Laitoksen kalusto oli muodostunut pääosin Turun 
Keskusvankilassa eli Kakolassa teetetyistä erikoisvalmisteisista piirustuspöydistä ja 
Phoenix-hotellin vanhoista tuoleista, mutta tilojen kasvaessa kalusteita tarvittiin huo- 
mattavasti lisää.*'> 

Granö pohti keväällä 1926 Billnäs-kalusteiden hankkimista, mutta luopui no- 


peasti ajatuksesta, koska pelkäsi niiden kalleuden herättävän puheita tuhlauksesta. 

Tilanne ratkaistiin siten, että paikallisilta valmistajilta tilattiin 21 uutta piirustus- 
pöytää, kaksi suurta pantografipöytää sekä yksi valopöytä. Esimiehen ja assistentin 
huoneet sisustettiin pääosin yliopiston vanhoilla kalusteilla.? 

Granö oli tuonut Tartosta Turkuun täydellisen sarjan Viron topografisia karttoja, 
joten kartastojen hankinnassa hän saattoi keskittyä keräämään mahdollisimman kat- 
tavan kokoelman Suomen karttoja. Vuonna 1928 laitos osti kaikki saatavissa olevat 
Suomesta tehdyn venäläisen topografikartan lehdet, ja hyvien suhteidensa ja Suomen 
Kartaston 1925 toimitustyön ansiosta Granö onnistui saamaan Maanmittaushalli- 
tukselta maksutta kaikki sen julkaisemat kartat. Lisäksi hankittiin muun muassa 
kotimaan merikarttoja sekä geologisia ja agrogeologisia karttoja." 

Opetuksen ja tutkimuksen vaatima kirjallisuus ostettiin pääasiassa laitoksen 
omilla määrärahoilla, mutta sitä saatiin myös lahjoituksina sekä laitoksilta että yk- 
sityisiltä henkilöiltä. Kun laitos perusti 1927 oman julkaisusarjan Turun Yliopiston 
Maantieteellisen Laitoksen Julkaisuja, se saattoi aloittaa julkaisujensa vaihdon koti- 
maisten ja ulkomaisten yliopistojen ja maantieteellisten organisaatioiden kanssa. 

Granön tavoitteena oli elävöittää luento-opetustaan kuvilla, minkä vuoksi laitok- 
seen hankittiin 1926-27 noin 650 diapositiivia. Seuraavan vuosikymmenen lopulla 
kuvia oli jo reilusti yli 3 000, mikä johti siihen, että diapositiivikokoelman hoito kävi 
työstä. Kuvien näyttämistä varten hankittua projektoria täydennettiin monin, eri- 
tyisesti Tuomisen kehittämin lisälaittein. Kuultokuvia puolestaan näytettiin Granön 
omalla, varsin alkeellisella projektorilla.*?? 

Kun Granö oli saanut maantieteen laitoksen toivomaansa kuntoon ja opetuksen 
alkuun, hän saattoi toteuttaa marras-joulukuun vaihteessa 1926 suunnittelemansa 
vierailun Ruotsin, Tanskan ja Norjan tärkeimpiin yliopistokaupunkeihin. Samalla 
kun hän tutustui pohjoismaisiin maantieteen laitoksiin ja maantieteellisiin seuroihin 
ja niiden toimintaan, hän piti joka paikassa luennon, jossa hän käsitteli sekä Altain 
tutkimustensa tuloksia että maisematieteen sisältöä ja metodiikkaa. Hän esitteli myös 
henkilökohtaisissa keskusteluissa näkemyksiään maantieteellisestä tutkimuksesta ja 


solmi useita tärkeitä suhteita skandinaavisiin tutkijoihin. 

Granön esitelmät maisematieteestä herättivät erityisesti Ruotsissa niin paljon 
huomiota, että häneltä pyydettiin artikkeli maantieteelliseen aikakauskirjaan Geo- 
grafisk Årsbok. Vuonna 1927 ilmestyneessä kirjoituksessa esitetyt näkemykset poik- 
kesivat kuitenkin niin paljon ruotsalaisesta tutkimusperinteestä, että ne eivät juuri 
saaneet vastakaikua sikäläisissä maantieteilijäpiireissä. Konkreettisimmin Granön 
Skandinavian kiertomatkasta hyötyi Turun yliopiston maantieteen laitos, sillä useat 
skandinaaviset yliopistot lahjoittivat sille julkaisujaan. 

Granön järjestämä maantieteen laitos veti puoleensa kiinnostuneita vierailijoi- 
ta niin kotimaasta kuin ulkomailta. J. E. Rosberg kävi tutustumassa laitokseen jo 
vuoden 1927 alussa, ja pian siellä vierailivat myös muun muassa Hans Hausen Äbo 
Akademista, Iivari Leiviskä, Matti Sauramo ja Uunio Saalas Helsingin yliopistosta 
sekä Helge Backlund ja Otto Nordenskiöld Ruotsista. Vuoden 1928 lopulla laitok- 
sessa käynyt Merentutkimuslaitoksen johtaja Rolf Witting oli niin tyytyväinen nä- 
kemäänsä, että suvaitsi kirjoittaa laitoksen vieraskirjaan armeijatyyliin: ”Tarkastanut 
laitoksen päästä päähän ja havainnut sen olevan hyvässä kunnossa.” 

Vuoden 1932 lopulla laitos sai osakseen myös kuninkaallista loistoa, kun Ruot- 
sin kruununprinssi Kustaa Aadolf puolisoineen tutustui yliopistovierailun yhteydessä 
sen toimintaan. Ylhäisten vieraiden mutkaton esiintyminen sai J. K. V. Tuomisen 
kirjaamaan laitoksen Aikakirjaan seuraavan luonnehdinnan: ”Tosisivistyneitten ih- 


misten koruton luonnollisuus antoi leimansa tälle vierailulle.” 


Opetus 


J. G. Granö määritteli tulevan opetusalansa 2. lokakuuta 1926 pitämässään virkaan- 
astujaisesitelmässä ”Suomalainen maisema”. Taitavasti retoriikan mahdollisuuksia 
hyödyntäneen esitelmänsä aluksi hän esitti perinteisen tapaan laaditun kuvauksen 


suomalaisesta maisemasta: 


Mitä kaikkea onkaan mielestämme suomalainen maisema! 

Kallioista ja soista metsämaata, kimmeltäviä järviä. Punaisia mökkeja ja sam- 
maltuneita aitoja harmaiden teiden varsilla. Vihertävästä merestä kohoavia kal- 
lioluotoja ja metsäisiä saaria, kivikkoniemiä ja ruovikkopoukamia. Vuolaiden 
kymien välistä lakeutta, vauraita taloja, silmänkantamattomiin pelto- ja niitty- 
sarkoja. Aukeata tunturimaailmaa, kesäyön aurinkoa, mittaamattomia aap- 
poja. Lumisia tantereita, hämärää, revontulia. Ehkäpä myös tuulen huminaa, 
kosken kohinaa, lintujen laulua saloilla ja ahomailla, hälinää pihoilla, teillä ja 
vainioilla, hellettä ja pakkasta, poutaa ja sadesäätä. Mahdollisesti sellaistakin 
suomalaiselle ympäristöllemme mielestämme oleellista, jota ei voida suoranai- 


sesti aistimin havaita." 


Granö myönsi, että tutkija ottaa kovan riskin lähtiessään käsittelemään ”näin laajaa, 
monivivahteista ja rajoiltaan epävarmaa aihetta”. Hän oli kuitenkin rohjennut näin 
tehdä, koska halusi ottaa maantieteilijänä selvää, oliko yleensä mahdollista puhua 
suomalaisesta maisemasta, ja jos oli, missä merkityksessä. ** 

Hyvään tutkimustapaan Granö aloitti esityksensä määrittelyillä. Hän ilmoitti 
käsittävänsä maiseman ihmiskeskeiseksi, havaitsijaan sidotuksi kokonaisuudeksi, jota 
rajoittaa vaakasuorassa tasossa näköpiiri ja ylhäällä taivaankansi. Se jakaantui noin 
20 metrin päähän ihmisestä ulottuvaan lähinäkymään eli lähiöön, jonka ihminen 
aistii kaikilla aisteillaan, ja siitä aina taivaanrantaan asti ulottuvaan kaukonäkymään 
eli maisemaan, jonka ihminen hahmottaa vain näköaistin avulla. 

Oliko sitten olemassa erityistä suomalaista maisemaa, siis ikään kuin jotakin kas- 
vi- tai eläinlajia vastaavaa maisematyyppiä, joka olisi vain Suomessa edustettuna? 
Valaistuaan asiaa erityisesti suomalaisen maiseman pääluonnehtijoiden, maanpinnan 
muotojen ja vesistöjen, kannalta Granö päätyi toteamukseen, että suomalainen mai- 
sema oli erikoisena tyyppinä erotettavissa siitä syystä, ettei missään muualla ollut 
niin suurta maan ja veden vaihtelua kuin Suomessa. Missään muualla maankamara 
ei ollut niin veden pirstomaa kuin Sisä-Suomen järvialueella ja Saaristomeren alueella 


Turun ja Ahvenanmaan seudulla. 

Vaikka erityinen suomalainen maisematyyppi oli siis olemassa, kaikki Suomen 
maisemat eivät edustaneet tätä maisematyyppiä. Maankamaran korkokuva ja vesistö- 
jen runsaus sekä kasvillisuuden ja tekoaineksen synnyttämät muodot vaihtelivat niin 
paljon, että Suomessa saattoi olla sellaisia maisemia, jotka erosivat selkeästi perus- 
tyypistä. Tutkittavaa siis riitti. 

Virkaanastujaisesitelmä oli lähtökohta Turun yliopiston maantieteen laitoksen 
opetus- ja tutkimusohjelmalle. Yliopiston luonnontieteelliselle tiedekunnalle anta- 
mansa lausunnon mukaisesti Granö suuntasi laitoksensa voimavarat ympäristön tut- 
kimukseen. 

Käytännössä tämä tapahtui siten, että opiskelijat käsittelivät erikoistöissään Lou- 
nais-Suomen maisemia ja rakennettua ympäristöä. Granö toi näin Tartosta Suomeen 
tutkimuslinjan, jossa luonto, mukaan luettuna ihmisen luontoon kohdistunut toi- 
minta, oli tutkimuksen kohteena myös kokonaisuutena, maisemana. Samalla luotiin 
uusia menetelmiä maisemien tutkimiseksi." 

Granö saattoi suunnata laitoksen tutkimustoiminnan haluamallaan tavalla, sil- 
lä laitos toimi ensimmäiset vuosikymmenet kahden henkilön työpanoksen varassa. 
Granö vastasi professorina ja laitoksen johtajana pääosin opetuksesta ja harjoitus- 
töiden johtamisesta, kun taas assistentti J. K. V. Tuominen osallistui opetukseen 
vain rajallisesti keskittyen amanuenssin tehtäviin, seminaarikirjaston ja kokoelmien 
hoitoon sekä yleensä kaikenlaisiin huolto- ja korjaustöihin. Tuomisen assistentuuri 
oli osa-aikainen, sillä hän hoiti edelleen Turun suomalaisen lyseon lehtorin virkaa. ®? 

Granön maantieteen luento-opetuksen runkona olivat cum laude -tason luennot, 
jotka käsittivät yleis- ja erikoismaantieteen peruskurssit. Yleismaantieteen luentoihin 
kuulunut metodiikan luentokurssi oli johdatusta Granön maisematieteen perusnä- 
kemyksiin ja käsitteisiin ja muodosti samalla pohjan aluetieteen opetukselle. Alue- 
tieteen luennot käsittelivät puolestaan Eurooppaa ja muita maanosia sekä yksittäisiä 
maita, kuten Venäjää, Persiaa ja Afganistania sekä Turkkia. 

Granö katsoi, että hänen antamansa maantieteen luento-opetus vastasi laajuudel- 


taan Helsingin yliopiston maantieteen laitoksen tasoa, sillä hän ei luennoinut samoja 

"eme WIR 


Turun Yliopiston maantieteen laitoksen piirustussali J. K. V. Tuomisen kuvaamana 1927. 


peruskursseja joka vuosi. Koska useimmat opiskelijat osallistuivat myös biologisten 
aineiden opetukseen, eliömaantieteen luento-opetuksen saattoi jättää vähemmalle. 
Lisäksi opetusta monipuolisti se, että hän piti luentoja myös geologiassa ja mineralo- 
giassa approbatur-arvosanaa varten. Granön ryhdyttyä hoitamaan yliopiston rehtorin 
tehtäviä geologian ja mineralogian opetuksesta vastasi pääosin Helsingin yliopiston 
geologian professori Matti Sauramo. 

Kaiken kaikkiaan Granön Turun vuosien luento-ohjelma oli monipuolinen. Eni- 


ten hän luennoi geomorfologiasta, aluetieteen perusteista ja klimatologiasta ja osea- 

J. G. Granö johtaa kenttätöitä Turun-kaudella. 


nografiasta, mutta myös ihmismaantiede ja maantieteen metodiikka kuuluivat useina 
vuosina ohjelmaan. Sen sijaan kartografiasta hän luennoi Turussa harvoin. 

Varsinaiset yleismaantieteen luennot alkoivat diakuvien elävöittämillä kuvaile- 
villa jaksoilla, joita opiskelijoiden tuli vain keskittyneesti seurata. Sitten siirryttiin 
uusien käsitteiden selityksiin ja määritelmiin sekä muihin tärkeisiin asioihin, jot- 
ka opiskelijoiden oli kirjoitettava sanelusta muistiin. Näin opiskelijoille oli luentojen 
päättyessä syntynyt eräänlainen pieni oppikirja, joka sitten tentittiin. 

Maantieteen harjoitustyöt olivat pääosin kartanpiirustustöitä, joita Granö oli 


teettänyt aiemmin Tarton ja Helsingin yliopistoissa. Töiden aiheena olivat muun 

muassa mittakaavat, kartanteon yleiset periaatteet sekä itse kerätyn tai yleisistä kartois- 
ta saadun tiedon saattaminen kartografiseen muotoon. Granön metodiikan mukaisissa 
maisematieteellisissä aluejakotöissä opiskelijoiden piti jakaa tietyt alueet topografisen 
kartan perusteella maisemallisesti yhtenäisiin alueisiin. Kartat oli valittu niin, että eri 
aineksien rajat eivät käyneet niin pahasti ristiin, että aluejako olisi ollut käytännössä 
lähes mahdoton tai ainakin hyvin vaikea toteuttaa." 

Toinen Granön suosima kartanpiirustustehtävä oli fyysisten karttojen piirtäminen 
värien ja liitujen avulla. Työt olivat varsin työläitä erityisesti silloin, kun kohdealueen 
kasvillisuus vaihteli paljon tai sen korkeuserot olivat suuret. Monet opiskelijat kuluttivat 
viikkokausia yksityiskohtaisten ja korkeatasoisten karttojensa laatimiseen, mutta 1927 
laudatur-työnsä tehnyt Niilo Vikman selviytyi urakasta hämmästyttävän lyhyessä ajassa. 
Hänen kartassaan Länsi-Australia näyttäytyi lähinnä vaaleanruskealta tasaiselta laatalta. 
Muiden opiskelijoiden päivitellessä, miksei Vikman ollut piirtänyt karttaan minkään- 
laisia yksityiskohtia, tämä selitti vuolaasti pää heiluen ja isot silmät levällään: ”Ei siell oo 
mittään. Se on yhtä aavikkoa ja autiomaata kaikki. Suola vaan kimalteloo.”*? 

Maantiede oli Turun yliopiston alkuaikoina ainoa luonnontieteellisen tiedekunnan 
aine, johon sisältyi seminaariharjoituksia. Seminaarit olivat maantieteessä perinteinen 
opetusmuoto, ja niitä Granö oli vetänyt jo Helsingin ja Tarton yliopistoissa. Cum 
laude -opinnoista alkaen opiskelijoiden oli lukukausittain pidettävä esitelmä, joiden ai- 
heet seminaarin vetäjä määräsi täysin diktatorisesti. Kukin opiskelija sai Granöltä juuri 
häntä varten valitun tutkimustehtävän, joka oli tehtävä omien havaintojen tai muun 
omatoimisesti kohdealueelta hankitun aineiston perusteella. Maantiedettä pääaineena 
opiskelevien opinnäytteet perustuivat enimmäkseen näihin esitelmiin, jotka tallen- 
nettiin laitoksen arkistoon. Helsingin ja Tarton yliopistoissa käytettyjä opiskelijoiden 
kesäretkeilyjä Granö ei ottanut Turussa ohjelmaan lukuun ottamatta kaupungin lähi- 
maastossa tehtyjä kenttämittaustehtäviä. Hän kävi toisinaan eri puolilla Suomea seu- 
raamassa joidenkin graduntekijöidensä kenttätöiden edistymistä. %* 

Granö suhtautui ennakkoluulottomasti opiskelijoiden sivuainevalintoihin. Hänen 


mielestään maantiede olisi sopinut hyvin yhteen eräiden humanistisen tiedekunnan 

aineiden, kuten sosiologian, etnografian tai taloustieteen, kanssa. Hän iloitsikin 
1940-luvun alussa siitä, että yksi hänen oppilaistaan oli rohkeasti valinnut tällaisen 
uuden aineyhdistelmän.* 

Saatuaan järjestää laitoksen toiminnan haluamallaan tavalla Granö pystyi keskit- 
tymään hyvin moniin tehtäviinsä. Vuonna 1927 opintonsa aloittanut Oiva Tuominen 


on antanut havainnollisen kuvauksen Granön määrätietoisesta työskentelytavasta: 


Elävästi muistan kirjoituskoneen naputuksen Granön huoneessa. Niinä aamui- 
na, jolloin hänellä ei ollut luentoja, tämä uutteran työskentelyn ääni kuului 

jo aamuvarhaiselta. Hänen työpöytänsä ääressä olevaan seinäkalenteriin oli 
kirjoitettu ”Aika rientää, vuodet vierivät, tee työtä, pysy lestissäsi”. Granö oli 
harjaantunut järjestämään työnsä ja keskittymään tehtäviinsä niin, että hänen 
ei tarvinnut tehdä ylipitkiä päiviä eikä valvoa öitä.**? 

Työpaineiden lisäännyttyä opiskelijamäärän kasvun vuoksi Granö alkoi kaivata apua 
opetukseen mutta ei halunnut pyytää sitä yliopiston akuutin rahapulan vuoksi. Syk- 
syllä 1930 hän viimein kertoi asiasta Turun yliopiston kanslerille E. N. Setälälle lä- 


hettämässään kirjeessä: 


Minun on kuitenkin avoimesti tunnustettava, että tämä intensiivinen luento- 
ja opetustoiminta on tehnyt varsinaisen tieteellisen työskentelyn lukukausien 


aikana miltei mahdottomaksi, ja että itse opetuskin on voinut tästä kärsiä." 


Kun yliopisto ei voinut myöntää varoja opettajien palkkaamiseen, tilanne alkoi hel- 
pottua vasta opiskelijoiden lukumäärän alkaessa vähentyä 1930-luvun alkupuolella. 
Granön ohella luentojen antamiseen osallistui vuosikymmenen aikana vain filosofian 
tohtori Johannes Kaikko, joka piti syyslukukaudella 1936 kahden viikkotunnin luen- 


tosarjan Euroopan maantieteestä. ‘4? 

Oppilaat 

Granön siirryttyä Turkuun maantieteen laitoksen opiskelijamäärä kasvoi nopeasti. 
Tämä johtui osin siitä, että osa hänen vanhoista Helsingin yliopiston opiskelijoistaan 
seurasi opettajaansa Aurajoen rannoille. Pääosin kasvu selittyi kuitenkin sillä, että uusi 
professorin virka antoi varmuuden maantieteen opintojen jatkomahdollisuuksista. 

Syksyllä 1926 uusia ylioppilaita ilmoittautui kerralla 31, jolloin maantieteen opis- 
kelijoiden kokonaismäärä nousi 46:een. Opiskelijoiden yhdyssiteeksi muodostettiin 
välittömästi maantieteellinen kerho, Turun Maantieteellisen Seuran edeltäjä, joka 
antoi aineelle omaa identiteettiä. Ensimmäisen pro gradu -työn valmistuttua 1929 
seuraavan vuosikymmenen puoliväliin mennessä vanhemman lehtorin kelpoisuuden 
antaneen maantieteen laudaturin teki yli 30 opiskelijaa. 

Opiskelijamäärän kasvuvaihe taittui nopeasti. Vuonna 1932 uusien opiskelijoi- 
den määrä laski 16:sta seitsemään ja seuraavana vuonna edelleen kolmeen. Vuosina 
1934—44 uusia maantieteen opiskelijoita tuli keskimäärin vain yksi tai kaksi vuo- 
dessa, toisen maailmansodan aikana ei ainuttakaan. Kaikkiaan Granön Turun- 
kaudella filosofiankandidaatin tutkinnon maantiede pääaineenaan suoritti runsaat 
50 henkilöä. 

Maantieteen laitoksen opiskelijamäärä laski suhteellisesti enemmän kuin koko 
yliopiston ja luonnontieteellisen tiedekunnan, joten sen taustalla oli muitakin kuin 
ajan poliittiseen tilanteeseen, lamakauteen ja yliopiston heikentyneeseen asemaan 
liittyneitä syitä. Akateemisen työttömyyden uhka koettiin 1930-luvun alusta alkaen 
suureksi juuri maantieteen alalla, sillä oppikoulujen opettajien paikat oli täytetty 
pitkäksi aikaa eikä juuri minkäänlaisia tutkijantoimia ollut olemassa ennen valtion 
tieteellisten toimikuntien aikaa 1950-luvulla. Asian oli tuonut esille professori Ilmari 
Välikankaan 1932 julkaisema kirjoitus ”Biologisten tieteiden ja maantieteen opis- 
kelijoiden tulevaisuuden mahdollisuuksista”, jossa hän ennakoi, että suurin osa alan 
opiskelijoista voi saada työpaikan vasta 15—20 vuoden kuluttua. 

Osin maantieteen opiskelijoiden määrän kehitys kertoi myös siitä, että tieteenalan 


vetovoima oli alkanut hiipua 1930-luvun alusta alkaen. Tämä saattoi osin johtua siitä, 

että Granö joutui yksin vastaamaan maantie- 
teen varsinaisesta opettamisesta. Vaikka hän- 


tä pidettiin tiedekuntansa vaikuttavimpana 


Edellinen aukeama: Granö toi Turkuun Tartosta 
aloittamansa kaupunkitutkimuksen perinteen. Sen 
varhaisin suomalainen sovellus oli J. K. V. Tuomisen 
1930 ilmestynyt Das Geschäftscentrum der Stadt 


open a va EES Turku, joka oli Suomen ensimmäinen kaupungin 
laisiinsa muodostui usein varsin läheiseksi, 
kynnys jatko-opintoihin oli korkea. Varsin- — maineen lounaasta viistokuvattuna 1930-luvulla. 
kin saatettiin kokea liian haastavaksi se, että ` Etualalla satama ja Korppolaismäki. 

koko laitos personoitui yhteen henkilöön, 

joka vielä edusti yleislinjasta poikkeavaa käsitystä maantieteen olemuksesta.‘ 

Ilmeisesti kuitenkin juuri tutkijanvakanssien puute vaikutti ratkaisevimmin sii- 
hen, ettei Granön ympärille muodostunut laajaa koulukuntaa jatkamaan ja kehittä- 
mään hänen työtään. Hänen Turun-kautensa opiskelijoista valtaosa oli suoraan kou- 
lualalle suuntautuneita naisia, ja myös miehistä lähes kaikki tähtäsivät oppikoulun 
luonnonhistorian tai maantieteen lehtoreiksi. Maantieteessä väitteli vain edellä mai- 
nittu Johannes Kaikko, jonka Laatokan rannikkovyöhykkeen maiseman juovaisuut- 
ta käsitellyt väitöskirja ilmestyi 1933. Kaikon väitöstilaisuus oli Tammekannin ohella 
ainoa, jossa Granö oli Suomessa virallisena vastaväittelijänä.** 

Kaikko oli ollut alun perin Iivari Leiviskän oppilas, mutta hän oli siirtynyt Tur- 
kuun oppikoulun opettajaksi saadakseen väitöskirjatyönsä valmiiksi ja julkaistuksi. 
Hän jatkoi Granön ajatusten kehittelyä julkaisemalla 1940-luvulla useita maantie- 
teelliseen rytmi-käsitteeseen liittyneitä artikkeleita. 

Granön jo muutettua pääkaupunkiin hänen Turun-kautensa oppilaista vielä 
kaksi väitteli maantieteessä. Aluksi Yläneen kunnan asutusmaantiedettä selvitellyt 
Oiva Tuominen siirtyi tutkimaan koulutoimensa ohessa Lounais-Suomen toimin- 
nallista aluerakennetta Granön analyyttis-synteettisen metodin mukaisesti. Tuo- 
misen väitöskirjan valmistuminen viivästyi kuitenkin niin paljon, että se ilmes- 
tyi vasta 1940-luvun lopulla Helsingin yliopistossa pääosin Walter Christallerin 
näkemyksiin tukeutuen. Koulualalle 1930-luvulla siirtyneen Kurt Enkolan 1953 


julkaisemalla kulttuurimaantieteellisellä väitöskirjalla Lounais-Suomen väestön ke- 

sisäistä erilaistumista koskenut tutkimus. Turku taka- 


hityksestä 1840—1940 oli puolestaan enää varsin vähän tekemistä Granön opetuk- 
sen kanssa. 

Muista Granön oppilaista pisimmälle akateemisella uralla etenivät luonnonsuo- 
jelutyössä ja Suomen luonnon kuvaajana kunnostautunut Reino Kalliola ja Turun 
yliopiston pitkäaikainen kasvitieteen professori Paavo Kallio, jotka molemmat väitte- 
livät kasvitieteessä. Granö asetti suuria toiveita erityisesti opintonsa 1936 aloittanee- 
seen Kallioon, sillä tämä oli osoittautunut hyvin lahjakkaaksi oppilaaksi. Helsinkiin 
siirryttyään hän oli valmis ottamaan Kallion assistentikseen tarjotakseen tälle tilai- 
suuden väitöskirjan tekoon, joten Kallion päätös jäädä Turkuun ja suuntautua maan- 
tieteen sijasta kasvitieteeseen oli hänelle raskas pettymys. 

Granö kehitti erityisesti asutusmaantiedettä, jonka systemaattisen tutkimuksen 
hän aloitti Suomessa. Tällä alueella hänen pisimmälle opinnoissaan edenneitä oppi- 
laita olivat filosofian kandidaatit Auvo Heikinheimo ja Paavo Niemelä, joiden tut- 
kimukset Kustavin asutusmaantieteestä ja Salon seudun asutuksen jakautumisesta 
arvioitiin 1940 arvostetussa saksalaisessa sarjassa Petermanns Geographische Mittei- 
lungenissa. Tutkimusrahoituksen puutteen vuoksi Heikinheimo ja Niemelä joutuivat 
kuitenkin muiden maantieteen pääaineopiskelijoiden tavoin hautaamaan akateemi- 
set haaveensa ja siirtymään koulualalle.** 

Granö toi Tartosta Turkuun siellä aloittamansa kaupunkitutkimuksen perinteen. 
J. E. Rosbergin poika Sigvald Rosberg oli julkaissut hänen ohjauksessaan jo 1923 tut- 
kimuksen Helsingin sisäisestä erilaistumisesta. Varsinaisesti uuden tutkimussuunnan 
aloitti kuitenkin vasta J. K. V. Tuomisen 1930 ilmestynyt tutkimus Turun sisäisestä 
rakenteesta, Das Geschäftscentrum der Stadt Turku, joka oli Suomen ensimmäinen 
kaupungin sisäistä erilaistumista koskenut tutkimus. Sen ansiosta Tuominen voitti 
kilpailun kaupungin suomalaisen lyseon lehtorin vakinaisesta virasta." 

Granö suhtautui maantieteen jatko-opiskelijoiden vähyyteen maltillisesti. Hän 
katsoi, että miesopiskelijoiden paras aines oli hakeutunut Teknilliseen korkeakouluun 
ja lääketieteelliseen tiedekuntaan, joten huippulahjakkuuksista oli pulaa paitsi maan- 


tieteen myös muiden luonnontieteiden piirissä. Lukuisten naisylioppilaiden joukossa 

Maantieteen opettajien päivät Turussa 1930-luvun alussa. 

oli puolestaan ollut paljon lahjakkaita opiskelijoita, mutta heistä turhan monet olivat 
panostaneet ahkeraan istumiseen ja tunnolliseen lukemiseen enemmän kuin tieteel- 
lisen ajattelutavan kehittämiseen.“ 

Granö myös katsoi, että Suomessa oli liikaa korkeakouluopiskelijoita suhteessa 
niihin mahdollisuuksiin, joita opiskelijoilla oli hyvien työpaikkojen saamiseen. Eri- 
tyisesti maantieteellisen tutkimuksen tilanne oli Suomessa sellainen, ettei tohtoriksi 
väitelleille ollut tarjolla heidän koulutustaan vastaavia tehtäviä. Tohtorit ansaitsivat 
pääosin elantonsa A. R. Helaakosken ja poikansa Aaro Hellaakosken tavoin opettaji- 
na tai muissa leipätöissä ja tekivät tiedettä sen verran minkä työkiireiltään ehtivät. 

Granön mielestä yliopiston ei tullut keskittyä vain tieteellisen koulutuksen an- 
tamiseen vaan yhtä tärkeää oli kasvattaa ja ohjata valveutuneita ja kansallisesti sivis- 
tyneitä kansalaisia isänmaan palvelukseen heille soveltuville aloille. Tämän vuoksi 
hän sanoi muun muassa tulevalle Mannerheim-ristin ritarille Ilmari Honkaselle, ettei 
tämän kannattanut ryhtyä opiskelemaan luonnontieteitä vaan harkita kouluttautu- 
mista ekonomiksi. 

Turun yliopiston ylioppilaskunnan 10-vuotisjuhlassa pitämässään puheessa 


Granö totesi: 


Ei riitä, että ylioppilas suorittaa tutkintonsa tai oppii tiedettä viljelemään, isän- 
maa tarvitsee kaikilla työn rintamilla ei ainoastaan oppineita ja taitavia palveli- 
joita, vaan myös avarakatseisia, tasapuolisesti arvostelevia, oikeamielisiä, hyviä 


kansalaisia.** 

Punraan TIETEEN AIKA 


Syventyminen maisematieteeseen 


Granön voi katsoa paenneen Helsingistä Turkuun tehdäkseen tieteellistä työtä. Pää- 
kaupungissa hänen aikansa oli mennyt niin visusti professorin virkavelvollisuuksien 
hoitoon, Suomen Kartaston toimitustyöhön ja Suomen Maantieteellisen Seuran sih- 
teerin moniin askareisiin, että hän ei ollut ehtinyt syventyä tutkimukseen haluamal- 
laan tavalla. 

Turussakaan Granö ei voinut heti keskittyä omaleimaisen alueteoriansa kehit- 
tämiseen, sillä hänen oli ensin tehtävä valmiiksi Suomen Kartaston kasvillisuuden ja 
asutuksen jakautumista sekä maantieteellisiä alueita kuvaavat kartat. Urakka ei ollut 
hänelle vain ikävää rästiin jääneiden töiden pakollista puurtamista, sillä molemmat 
kartat liittyivät läheisesti hänen teoreettisiin ja metodologisiin pohdintoihinsa.** 

Neljä lehtiaukeamaa käsittänyt kasvillisuus- ja asutuskartta vaati Granöltä tu- 
hansien tuntien työn. Kun se valmistui viimein elokuun lopulla 1927, hän jakoi heti 


ilonsa J. K. V. Tuomisen kanssa: 


Olen ollut enimmäkseen Helsingissä. Piirtänyt — ja taasen piirtänyt... Tänään, 
muutama tunti sitten, valmistui vihdoin kasvillisuuskartta, jonka kimpussa 
olen vapaahetkiäni kuluttanut jo kai kolmisen vuotta. Iloitse siis kanssani Sinä, 


joka työn määrän arvioida taidat!!* 
Kartta oli kahdessa suhteessa uraauurtava. Se oli ensimmäinen koko maan käsittänyt 


kasvillisuuskartta, jossa oli esitetty eri väreillä pellot ja niityt, metsät, korvet, rämeet 


ja nevat, tunturikoivikot ja -paljakat, kalliot sekä pohjoisen havumetsän rajat.®57 

Kartassa pyrittiin myös ensimmäisen kerran hahmottamaan asutuksen jakau- 
tumista Suomen eri osissa. Tämä tapahtui siten, että asutuskeskusten ulkopuolisten 
haja-asutusalueiden väestön ryhmitystä kuvattiin mustilla pisteillä, jotka edustivat 
100 asukasta. Vuoden 1920 henkiluettelojen pohjalta laadittu väentiheyden esitys 
paljasti suuria eroja maan eri alueiden välillä ja toi esiin Suomen kehittyneisyyden 
kahtiajaon, kaakkois-luoteissuunnassa kulkevan hyvinvointirajan, jonka linjaus osui 
varsin hyvin yhteen Ruotsin ja Novgorodin 1323 solmiman Pähkinäsaaren rauhan 
rajan kanssa. 

Suomen Kartasto 1925 tarjosi Granölle myös mahdollisuuden soveltaa Suomessa 
ensimmäisen kerran konkreettisesti Virossa kehittämäänsä aluejakometodia. Hän ei 
käyttänyt menetelmää sellaisenaan vaan otti nyt suuriakin aluekokonaisuuksia ra- 
jatessaan huomioon johdonmukaisesti kaikki maiseman neljä päätekijää (maanka- 
mara, vesistöt, kasvillisuus ja tekoaines) ja käytti niiden kuvaamiseen erilaisia värejä, 
symboleja, merkkejä, viivastoja, numeroita ja kirjaimia. Symbolien avulla hän saattoi 
merkitä karttoihin erityiset maisemakaavat, jotka luonnehtivat maiseman morfogra- 
fian eli ulkonäön pääpiirteitä. 

Tuloksena oli uusi ja omaleimainen yhden kartta-aukeaman esitys, jossa kuvattiin 
aluksi neljän pienen kartan avulla Suomen jakautumista mahdollisimman yhtenäisiin 
alueisiin maisemallisten päätekijöiden perusteella. Maankamaran seitsemän tyyppiä 
vaihtelivat yli 200 metrin korkeusvaihtelujen ylhiömaasta vuori-, mäki-, kankare- 
maan ja lakeuden kautta tasankoon ja laakso- ja laakiomaahan. Veden tyyppejä oli 
kuusi, kasvillisuuden kuusi ja tekoaineksen neljä. 

Analyyttisten karttojen ”päällekkäin asettamisen” pohjalta laadittuun synteesiin 
nojautuen Granö esitti kahdella kartalla Suomen jakautumisen yleistämismäärän 
vaihdellessa ensin 19 laajaan maantieteelliseen maakuntaan, sitten 35 seutukuntaan 
ja lopulta isolla kartalla 105 pieneen maantieteelliseen seutuun. Maankamaran muo- 
tojen esittämisessä ja nimistön laadinnassa häntä avustivat dosentti Matti Sauramo 
(Etelä-Suomi) sekä filosofian kandidaatti Erkki Mikkola ja dosentti Väinö Auer 
(Pohjois-Suomi). 

Neljässä osassa julkaistu Suomen kasvillisuus- ja väestökartta yhteen koottuna. 
Kasvillisuus on eri värein jaettu kahdeksaan tyyppiin, ja väestön määrä on esitetty 
erisuuruisin pistein, jotka vastaavat pienimmillään 400 henkilön väestökeskitty- 
mää ja suurimmillaan 200 000 asukkaan kaupunkia. Sortavalan seutu on erotettu 
osoittamaan kartan suurta tarkkuutta. 

Kartastossa erotettiin ensimmäisen kerran johdonmukaisella metodilla suoma- 
laiset maisema-alueet. Maan tyypillisimmiksi maisema-alueiksi nimeämiensä Jär- 
vi-Suomen ja Saaristo-Suomen ohella Granö erotti 17 muuta maantieteellistä maa- 
kuntaa, joista neljä sijaitsi etelärannikolla ja neljä Lapissa. Maakuntien sanallisen 
kuvaamisen sijasta hän tyytyi jo tilanpuutteenkin takia luonnehtimaan kutakin 
maakuntaa vain maisemakaavan avulla. ze 

Esimerkiksi Järvi-Suomen maisemakaava oli III IV 43 AC c, mikä tarkoitti 
aluetta, jota luonnehtivat mäki- ja kankaremaat (III IV), järvet ja järvireitistöt (4 3), 
metsät ja korvet (A C) sekä yksittäisasumukset (c). Saaristo-Suomen maisemakaava 
oli puolestaan III IV 5 AF bc, jonka mukaan alue oli rannikko- ja saaristovesien 
(5) halkomaa metsäistä ja kallioista (A F) mäki- ja kankaremaata (III IV), jossa oli 
yksittäisiä asumuksia ja asumusrykelmiä (b dm 

Kuvaustapa oli siten etääntynyt kovin kauas siitä suomalaisen maiseman perin- 
teisestä luennehdinnasta, jonka Granö oli esittänyt virkaanastujaisluentonsa alussa 


pari vuotta aiemmin. 


Puhdas maantiede 


Granön Tarton yliopistossa toukokuussa 1923 pitämä jäähyväisluento osoitti, että 
hän oli päätynyt jo tuolloin siihen omaleimaiseen ratkaisuun, että maisematieteen 
rinnalle oli luotava toinen haara, lähiötiede, jonka tehtävänä oli tutkia maiseman 
ja ihmisen välillä olevaa, kaikin aistein havaittavaa ympäristön osaa. Hänen ta- 
voitteenaan oli julkaista laaja tutkimus, joka sisältäisi sekä uuden aluetieteen teo- 
reettisen perustan ja tutkimusmenetelmät että sovelluksia käytännön tutkimus- 
työtä varten. 

Granö päätti rakentaa teoksen pääosin Virossa ja Valosaaressa tehtyjen tutki- 
musten, Terrassa 1924-25 julkaistujen artikkelien ja Suomen Kartastoa varten te- 
kemänsä työn varaan, joten uusien kartografisten esitysten laatimisen sijasta hän 


keskittyi teoriansa kehittämiseen ja erityisesti eri aistien alueellisten ulottuvaisuuk- 

sien pohdintaan. Tämä merkitsi perehtymistä sekä saksalaiseen Landschaft-kirjalli- 

suuteen että muuhun maantieteellisiin alueisiin kohdistuneeseen tutkimukseen.*? 
Turun pienessä yliopistossa opiskelijat saattoivat seurata läheisesti Granön pon- 

nisteluja teoriansa kehittämiseksi. Hänen luentojaan 1920-luvun lopulla kuunnelleen 


Reino Kalliolan mukaan opiskelijat saattoivat seurata uuden tieteen luomisprosessia: 


Saimme kuulla uusia näkemyksiä, uusia käsitteitä ja menetelmiä, uutta mullis- 
tavaa oppia filosofisine perusteluineen suoraan keksijänsä suusta. Ymmärsimme 
tilanteen arvon ja ainutlaatuisuuden. Olimme luovan vallankumouksen synty- 
sijoilla. Tunsimme saavamme murusia alati muuttuvan ja kehittyvän tieteen 
pöydältä. 

Granö sai Puhtaaksi maantieteeksi nimeämänsä teoksen suomenkielisen käsikirjoi- 
tuksen valmiiksi varhaiskeväällä 1927. Työ oli suunnattu kansainvälistä tiedeyhteisöä 
varten, minkä vuoksi hän päätti julkaista sen ensiksi saksaksi. Kääntäjäksi valikoitui 
Helsingin yliopiston saksan kielen lehtori Heinrich Schläcking, joka oli muuttanut 
Saksasta Suomeen viisi vuotta aiemmin ja avioitunut tunnetun porvoolaisen paikal- 
lishistorioitsijan Anders Allardtin tyttären kanssa. Schlickingien huvila oli Porvoon 
saaristossa avomeren rannalla Tove Janssonin perheen kesäpaikan naapurina ja melko 
lähellä Tirmoa.% 

Kirjoittajan ja kääntäjän tiiviin yhteistyön tuloksena Reine Geographie. Eine 
methodologische Studie, beleuchtet mit Beispielen aus Finnland und Estland ilmestyi 
syksyllä 1929. Julkaisutyö jatkui seuraavana keväänä, jolloin Puhdas maantiede. Tut- 
kimusesimerkeillä Suomesta ja Virosta valaistu metodologinen selvitys valmistui WSOY:n 
kirjapainossa Porvoossa. 

Teoksen ilmestyminen saattoi loppuun Granön liki vuosikymmenen kestäneen 
maantieteen olemusta koskeneen kehittämistyön. Kun hän oli A/tai-teoksessaan 
pyrkinyt korvaamaan perinteisen vapaamuotoisen ja monisanaisen aluekuvaustavan 


subjektiivisiin aistimuksiin ja tuntemuksiin perustuvalla metodilla, nyt hänen ta- 

voitteenaan oli ollut luoda tiukan looginen oppijärjestelmä, joka olisi vastannut ajan 
yleistä positivistista, empiirisiin menetelmiin, mittauksiin ja kokeisiin tukeutuvaa tie- 
dekäsitystä ja vahvistanut näin maantieteen asemaa tiedeyhteisössä.*** 

Puhtaan maantieteen johdantoluvussa, joka oli Terrassa 1924 ilmestyneen ”Ym- 
päristö maantieteen tutkimusesineenä” -artikkelin hieman laajennettu ja muokattu 
versio, Granö antoi perustelut teoksen nimelle ja sisällölle. Ilmeisesti Emil Wisotzkin 
maantieteen oppihistoriaa käsittelevään teokseen Zeitströmungen in der Geographie tu- 
keutuen hän totesi, että ”n.s. puhtaan maantieteen edustajat” A. L. Bucher ja D. Wil- 
helmi olivat jo 1800-luvun alussa suosittaneet maanpinnan jakoa ”luonnollisiin mai- 
hin”, jotka eivät olisi olleet valtioiden tavoin riippuvaisia lyhyen ajan vaihteluista.‘ 

Vaikka asia oli siten noussut esille jo sata vuotta aiemmin ja useat tutkijat olivat 
esittäneet omia ratkaisujaan, maantieteen ongelmana oli yhä se, ettei sillä ollut omaa 
yleispätevästi määriteltyä tutkimuskohdetta. Niin luonnollisilla mailla, alueellisilla 
yksiköillä kuin maisemilla tarkoitettiin milloin vain hallinnollista aluetta tai nähtyä 
kompleksia, milloin aistittua kokonaisuutta tai milloin aistitun ja henkisen ympäris- 
tön muodostamaa ykseyttä. Nyt Granö oli päättänyt poistaa tämän puutteen. Hänen 
mukaansa maantieteen tutkimuskohteena tuli olla vain aistiympäristö eli se ympäris- 
tö, jonka ihminen koki aisteillaan.** 

Aistiympäristö oli maantieteessä yhtä määräävässä asemassa kuin kasvi kasvitie- 
teessä, eläin eläintieteessä, ihminen antropologiassa tai kivilaji petrologiassa. Koska 
kysymys oli siitä, miten ihminen aisti ympäristönsä, maantieteilijä ei voinut tukeutua 
vain lähitieteiden tutkimuskohteisiin, kuten kiviin, ilmaan, veteen tai kasvillisuuteen. 
Näiden maiseman reaalisten ainesten lisäksi oli otettava huomioon niiden ilmenty- 
mät eli oli selvitettävä, miten ihminen aisti nämä ainekset. Ilmentymät saattoivat 
vaihdella vuorokauden osien ja vuodenaikojen mukaan reaalisten ainesten pysyessä 
muuttumattomina. Esimerkiksi rannan kivilohkareet eivät kadonneet sillä olematto- 
miin, että ne peittyivät nousuveteen, sumuun tai luminietoksiin, ja luonnonmaisema 
saattoi muuttua kulttuurimaisemaksi vain siksi, että syksyn saapuminen paljasti ran- 


talehvistön suojaamat rakennukset. 

Maantieteilijöiden tuli ymmärtää, että kaikki se mitä ei ollut mahdollista ais- 
tein havaita jäi automaattisesti maantieteen ulkopuolelle. Siten esimerkiksi taide oli 
kaiken subjektiivisen ja henkisen kokemisen tavoin pidettävä erillään tieteellisestä 


tutkimuksesta: 


Eiköhän olisi suorastaan anteeksiantamatonta, jos olevaista tutkiessamme ja 
työmme tuloksia muille esittäessämme asettaisimme etualalle esteettisten tun- 
nevaikutusten herättämisen sekä kauniin ja ylevän palvonnan. Sillä näin mene- 
tellen raottaisimme tietoisesti ovea mielijohteille ja satunnaisuuksille. Älköön 
uskoteltako, että taiteen merkeissä saataisiin objektiivinen käsitys ympäristön 


harmonioista paikassa ja rytmeistä ajassa."" 


Rajaus sulki maantieteen ulkopuolelle myös maisemaan sisältyvät taloudelliset ja 
henkiset tekijät, kuten metsän taloudellisen arvon, ja erilaiset ihanne- ja mielenmai- 
semat, jotka ihminen muodosti mielensä sopukoissa muistojensa tai toiveidensa sii- 
vittämänä.”' 

Ihmisellä ei muutenkaan ollut mitään erityisasemaa Granön oppirakennelmassa. 


Hänen mukaansa ihminen esiintyi maisemallisena tekijänä lähinnä siten, että 


... että monenmoiset pukimet aikaansaavat suurta, tosin useammin värissä 
kuin muodossa ilmenevää vaihtelua. Paikoin ja ajoittain on ihmisiä maisemassa 
niin runsaasti, että voi puhua ihmismaisemasta. Mainittakoon esim. suurkau- 
punkien liikennekeskukset, suuret markkinat ja vilkas toriliikenne, uskonnol- 
liset ja muut kansanjuhlat sekä sodan aiheuttamat sotaväen ja kansanjoukkojen 


liikehtimiset."”? 


Jos ihmisiä liikkui samalla alueella pysyvästi, heidät oli otettava huomioon vain alu- 


eellisen liikkuman muodostajina, ei yksilöinä. Granön tinkimättömyys — tässä ta- 


pauksessa tosin myös huumorintaju — tuli esiin siinä, että Valosaaren aluejakoa kuva- 

tessaan hän mainitsee pihamaalla aitan edessä seisovat nuorimmat tyttärensä Siinen 
ja Eevan vain ”parina liikkuman edustajana”. 

Puhtaan maantieteen teoreettinen ja käsitteellinen alkuosa osoittaa, että Granö 
pyrki täyttämään kirjaimellisesti 1920 asettamansa vaatimuksen ”tehtävän täsmäl- 
lisestä määrittelystä”. Nimettyään ihmisen aistiympäristön maantieteen tutkimus- 
kohteeksi Granö kuvaa, miten ihmisen ympäristöä koskevista havainnoista voidaan 
edetä aluejakoon ja maisemallisesti yhtenäisten alueiden hahmottamiseen. Samal- 
la hän esittelee käyttämänsä peruskäsitteet ja työmetodit pyrkien samalla luomaan 
maantieteelle selkeän teoreettisen pohjan ja yleensä luonnontieteellisen tieteen kri- 
teerit täyttävän oppisisällön. Tuloksena oli yksityiskohtainen, monimutkainen ja pai- 
koin vaikeaselkoinen kokonaisuus.” 

Granön aluetieteen perusta tuli saksalaisilta maantieteilijöiltä, erityisesti Siegfried 
Passargelta, Alfred Hettneriltä, Robert Gradmannilta, Karl Sapperilta, Hermann 
Wagnerilta ja Ewald Banselta. Maantieteilijöiden lisäksi Granö oli hakenut maise- 
makäsitykseensä aineksia psykologeilta ja filosofeilta. Hänen mukaansa saksalainen 
psykologi Willy Hellbach oli määritellyt maisema-käsitteen maantieteilijöitä täsmäl- 
lisemmin todetessaan, että maisemalla on ymmärrettävä ”sitä aisteilla tajuttavaa ko- 
konaisvaikutusta, jonka pala maapallon pintaa ja siihen kuuluva taivaankupu meissä 
herättävät”. Saksalaiseen filosofiin F. Neeffiin tukeutuen hän katsoi, että aistiympä- 
ristöt oli käsitettävä ja kuvattava sellaisiksi kuin terve ihminen ne kokee pohtimatta, 
miten eri aistimukset ja yhteisaistimukset syntyvät. Nämä tehtävät kuuluvat psyko- 
logian ja ihmisfysiologian aihepiiriin." 

Uuskantilaiseen filosofiin Heinrich Rickertiin tukeutuen Granö totesi, että maa- 
pallon aistiympäristöjen ja alueyksiköiden täydellinen kuvaus on mahdoton tehtävä. 
Tämän vuoksi maantieteilijän oli keskityttävä ennen kaikkea siihen, mikä oli eri 
alueissa oleellista tai vaikuttavaa. Vaikka maantieteellinen kuvaus kykeni parhaim- 
millaankin esittämään vain muutamia harvoja piirteitä todellisuudesta, sen voi kat- 
soa onnistuneen, jos se pystyi pätevästi hahmottelemaan ympäristöstään poikkeavan 


maantieteellisen alueen eli yksilön." 

Viitaten edelleen Rickertin näkemykseen, että yksilön selvittely oli tieteellisesti 
oikeutettua vain siinä tapauksessa, että se johtaa pätevään lopputulokseen ja sillä on 
määrätty ”kulttuuriarvo”, Granö katsoi maantieteellisen yksilön määrittämisen täyt- 
tävän nämä molemmat ehdot. Se auttoi ymmärtämään kokonaisuuksia, ja luonnossa 
ei ollut toista objektia, joka olisi yksikkönä ihmiselämään niin voimakkaasti vaikut- 
tava ja yleiskulttuurin kannalta niin tärkeä kuin aistiympäristö."” 

Granö toisti aiemmin esittämänsä näkemyksen vaeltavista lähiöistä ja maisemista. 
Hänen mielestään oli selvää, että maantiede ei voinut tyytyä vain näihin alati muut- 
tuviin antroposentrisiin kokonaisuuksiin vaan tarvitsi rajoiltaan muuttumattomia, 
ilmentymiltään ja esineiltään määriteltäviä ”maantieteellisiä yksilöitä”. Tämän vuok- 
si maantieteilijöiden tuli keskittyä erottamaan maapallon pinnalta kahdentyyppisiä 
kohteita, lähiötä vastaavia, kaikkien aistien avulla koettavia paikkoja, sekä maisemia 
vastaavia, vain näköaistin avulla hahmotettavia alueita. 

Paikkoja varten Granö loi uudissanan kohdake, joka on jäänyt pois käytöstä. 
Maisemaa vastaavaa alueyksikköä hän kutsui seuduksi. Näiden aistiympäristöjensä 
puolesta tavalla tai toisella yhtenäisten alojen määräys, kuvaus ja kaikinpuolinen sel- 
vittäminen oli maantieteen varsinainen tehtävä. Vaadittavaan yhtenäisyyden kriteerit 
vaihtelivat, mutta yleissääntönä oli, että kohdakkeiden täytyi yleensä olla ympäristö- 
tekijöiltään yhtenäisempiä kuin seutujen." 

Koska maantieteellisessä tutkimuksessa tarvittiin myös suuria alueellisia koko- 
naisuuksia, samankaltaisia seutuja oli mahdollista yhdistää maantieteellisiksi seutu- 
kunniksi ja edelleen maantieteellisiksi maakunniksi, jopa maanosiksikin. Laajimpia 
maantieteellisiä kokonaisuuksia määritettäessä huomiota piti kiinnittää erityisesti 
usean ilmentymän yleiseen yhtenäisyyteen, ei niinkään harvojen ominaisuuksien 
mahdollisimman suureen homogeenisuuteen."” 

Granö hyväksyi Alfred Hettnerin näkemyksen yleismaantieteestä korologisena, 
alueiden sisäistä rakennetta ja keskinäisiä eroja tutkivana tieteenä, mutta erikoismaan- 
tieteen eli aluetieteen oli hänen mukaansa keskityttävä tutkimaan maantieteellisiä 


yksilöitä ja niiden muodostamia yhteisöjä. Hän suuntasi päähuomionsa maisemien 

Puhtaassa maantieteessä Granö käytti tätä Altain pohjoisreunalta kohoavalta Bobyrganin 
vuorelta elokuussa 1914 ikuistamaansa näköalaa kuvaamaan ”avointa luonnonlähiötä ja 
luonnonmaisemaa”. Kielekkeellä keikkuu huimapäinen serkku Paavo Granö. 


ulkonäköön mutta korosti, että tutkijan oli kiinnitettävä huomiota myös rajattujen 
maisemayksilöiden ”elintoimintaan” eli hänen oli selvitettävä alueen sisäinen rakenne 
ja sen eri tekijöiden väliset vuorovaikutus- ja riippuvuussuhteet. 

Tämä tutkimussuunta, jota Granö kutsui Passargen organismianalogian mukaan 
maantieteelliseksi fysiologiaksi, erosi selvästi muusta maisematieteestä, sillä siihen 
sisältyi sekä ilmiöiden tulkintaa että henkisten tekijöiden huomioonottamista. Aisti- 
ympäristöä voitiin pitää fysiologisena kokonaisuutena, jonka tutkimuksessa tarvittiin 
monipuolista, tieteiden rajoista riippumatonta aineistoa. Hän viittasi tässä yhteydessä 
Hans Spethmannin teokseen Dynamische Länderkunde, joka hänen mielestään sisälsi 


varteenotettavia näkökohtia. 

Puhtaan maantieteen luku ”Maisema” perustui pääosin Granön Terrassa 1924 julkai- 
semaan artikkeliin ”Maisematieteen tehtävät ja maiseman muotojen järjestelmä”, mutta 
sen lopussa oli joitakin maisemateorian täydennyksiä. Kun hän oli aiemmin käsitellyt 
vain liikkumattomia muotoja, nyt hän otti huomioon muotoliikkumat eli pääosin tai- 
vaalla nähtävät ilmiöt, kuten kangastukset, pilvet, lentävien eläinten ryhmät sekä ilma- 
laivat ja lentokoneet. Maanpinnalla muotoliikkuma saattoi ilmetä muun muassa karjan 
liikkeinä tai ajoliikenteenä tiellä. Vuosittaista rytmiä noudattavaa muotomuuttumaa 
edusti parhaiten vesi, joka esiintyi kesäisin avovetenä ja talvisin jääpintana.*! 

Granö oli hyvin tietoinen siitä, kuinka voimakkaasti havaintopaikan korkeus 
maasta vaikutti maiseman kokemiseen. Siksi hän erotti toisistaan ihmissilmän pers- 
pektiivin, joka pääosin otti huomioon vain avoimen maiseman ja viipaleen taivasta, 
ja lintuperspektiivin, joka tarkasteli maanpintaa suljettuna systeeminä ilman taivas- 
ta. Granön mukaan maisema alkaa yleensä 100-200 metrin päässä katsojasta, mutta 
sen ulkoraja riippuu sekä havaintopaikan korkeudesta että maanpinnan korkokuvasta. 
Maisemaa vastaavan seudun minimisuuruudeksi Granö määritti noin 70 neliökilo- 
metriä eli sen alueen, jonka ihminen saattoi katseellaan hallita.s*? 

Puhtaan maantieteen oppihistoriallisesti merkittävimpiin osiin kuului luku ”Lähiö”. 
Kuvaukset lähiön kokemisesta ja havaintopaikan korkeuden vaikutuksesta maiseman 
kokemiseen osoittivat, että Granö oli perehtynyt niihin tuloksiin, joita psykologit ja 
fysiologit olivat saavuttaneet ihmisen näkökyvyn olemusta selvittäneissä tutkimuksis- 
saan. Hän katsoi, että lähiössä esineiden täytyy näyttäytyä niiden todellisessa koossa 
kolmiulotteisina. Esineistä saa kolmiulotteisen kuvan 20 metrin etäisyydelle saakka, 
mutta sen jälkeen ne muuttuvat kaksiulotteiseksi pinnaksi ja alkavat näyttää todellista 
pienemmiltä. Kun myös ilman väri ja sameus saavat aikaan sen, että esineet eivät näytä 
kauempana samanlaisilta kuin läheltä, lähiö loppuu noin 20 metrin päästä ihmisestä. 
Tämä merkitsi sitä, että avolähiön pinta-ala on noin 1 500 neliömetriä. 

Lähiön tutkimusta tuli Granön mukaan tarkastella sen kolmen osan eli lähinäky- 
män, ympäreen ja alustan kannalta. Lähinäkymän tutkimisessa oli tärkeintä huomi- 


oon otettavien yksityiskohtien suuri määrä, oli sitten kysymys metsäholviston jäkälä- 

kuusista tai ihmisasunnon kirjaviin vaatteisiin pukeutuneista asukkaista. Merkittä- 
vänä rajoitteena oli kuitenkin se, että kohteiden tuli olla jollakin tavoin ”määräävinä 
tai luonnehtivina näkyvässä kompleksissa”, joten alle 1,5 metrin päässä havaitsijasta 
olevat pienet esineet tai piirteet eivät olleet ”lähiötieteellisiä”.s%4 

Granö esitti Valosaaressa laatimiensa yksityiskohtaisten piirrosten ja profiilien 
avulla, minkälaisiin asioihin lähinäkymän tutkimuksessa oli keskityttävä ja mitä 
kaikkea esimerkiksi suomalaisessa lähinäkymässä saattoi esiintyä. Hän myönsi itse- 
kin tutkimustyön vaativuuden toteamalla, että piirrokset oli laadittu havainnollista- 
maan alueen tyypillisiä piirteitä ja käytettyä työmetodia ja että erotetuilla pienaloilla 
ei ollut maisema-alueisiin verrattavaa merkitystä.* 

Ympäreen muodostivat kuulo- ja haju- sekä eräät tuntoilmentymät. Ympäreen 
tutkimisen aluksi oli turvauduttava näköaistiin, jonka avulla voitiin selvittää, min- 
kälaisesta ympäreestä oli kysymys. Esimerkiksi asunnon tapaiseen umpiympäreeseen 
välittyi huomattavasti vähemmän aistittavia asioita kuin avoimella hiekkarannalla 
olevaan avoympäreeseen. Lehtimetsien avonaisuus vaihteli vuodenaikojen mukaan, 
ja kallioseinämät puolestaan olivat pysyviä esteitä. 

Paikallisilmasto kuului pääosin meteorologian ja klimatologian piiriin. Koska ne 
eivät kuitenkaan harjoittaneet sisälähiöiden eli sisätilojen tutkimista, lähiötieteen tuli 
keskittyä juuri pienimpien alojen ilmaston selvittämiseen. Tuntoilmentymistä tär- 
keimpiä olivat ympäristöjen mikroilmastoon liittyvät piirteet, kuten asuntojen tasa- 
lämpöisyys ja avointen ruohostojen ja vesialueiden vaihtolämpöisyys.*"” 

Granö oli pohtinut vakavasti myös kuuloaistin ja ”kuuluman” ottamista mukaan 
yhdeksi aistiympäristön keskeiseksi osaksi. Tämän vuoksi hänen johdollaan Helsin- 
gin yliopiston maantieteen laitoksella opiskellut harrastelijalintutieteilijä Jussi Seppä 
ryhtyi tutkimaan uuden aluetieteen metodien soveltamista ornitologian havainto- 
maailmaan. Vuonna 1922 suuren suosion saaneen teoksen Lintujen äänet julkaisut 
Seppä sai 1928 valmiiksi teoksen Luonnon löytöjä: lintunäkymiä ja kuulumia, mutta 
Granö päätti lopulta olla nostamatta ”kuulumaa” näkyvän ympäristön ja ilman sekä 


veden rinnalle.*88 

Granö havainnollisti Puhtaan maantieteen teoreettista sisältöä 
tutkimusesimerkeillä Suomesta ja Virosta, tässä tapauksessa 
Viron jääkautisten kerrostumamuotojen ja alkulaaksojen kartalla. 


Kuuloilmentymien tutkiminen oli Granön mielestä kuitenkin olennainen osa lä- 
hiötutkimusta. Luonnonlähiöitä saattoi hallita täydellinen ”kuolonhiljaisuus”, mutta 
niiden yleisimpiä kuuloilmentymiä olivat muun muassa tyrskyjen pauhu, metsien 
humina, karjan mölinä ja lintujen laulu. Tekomuotojen leimaamien lähiöiden kuu- 
lumaa puolestaan useimmiten hallitsivat ihmisäänet sekä liikenteen ja teollisuuden 


aiheuttama hälinä ja meteli. Oleellista oli oivaltaa, että kuulolla sai muita aisteja 

Granö kuvasi Puhtaassa maantieteessä lähinäkymän ja kaukonäkymän eli maiseman välistä vaihettumisvyöhykettä 
piirtämällä alkuperäiseen järvimaiseman valokuvaan 20 metrin, 50 metrin, 100 metrin ja 700 metrin etäisyydet. 


selvemmin käsityksen ajasta, minkä vuoksi kuuloa oli nimitetty aika-aistiksi. Kuulu- 
vassa kompleksissa eli kuulumassa tapahtuvalla oli siten suurempi merkitys kuin ole- 
valla: ”kaikki, mikä kuuluu, on tapahtuvaa: sointi, sävel, häly, sointu, epäsointu.” 
Maantieteilijöiden piirissä oli Granön mukaan yleisesti vastustettu hajuilmenty- 
mien ottamista tutkimuksen piiriin. Tämä oli johtunut osin siitä perustellusta syystä, 
että ihmisten hajuaistit erosivat toisistaan selvästi. Osin vastustuksen taustalla oli 
kuitenkin ollut myös naiivi vetoaminen niihin käytännön vaikeuksiin, joihin joudut- 
taisiin, jos erilaiset "alemman kehitystason” ja ”yähemmän hienot” hajuilmentymät 
otettaisiin huomioon. Karl Sapperiin ja Robert Gradmannin tukeutuen hän esitti, 


että erilaiset hajut, kuten kukkaniittyjen tuoksu ja lannan lemu, olivat olennainen 

(Mikala WValossaren eräältä lähes 4 m järven pinnan yläpäaotella kobsavalta kallioita poirjoiseem.)! Kävääsä on 

maädemmäättinen perapekuiiä määsäkvä: minii ovat wlis järjesääks snäennäisessä kosisaa, milloin suurempia, 

milloin pienempää, rimpsen välissäksstä. Valokuvamkoasen kohdalla seisova ihminen näköä vielä 30 mn FETT? 
olevan verisen ja tzo olevat seke iadellisisäa koossas, 


osa maisemakokemusta. Visuaalisen maiseman ohella oli siis muun muassa ääni-, 
tuoksu- ja värimaisema.* 

Alusta muodostui luonnollisesta maankamarasta tai tekoaineksesta. Sen ilmen- 
tymismuotoja olivat muun muassa kaltevuus, kuoppaisuus, pehmeys ja särkyvyys, 
jotka ihminen aisti pelkän tuntoaistin avulla. Sitä olisi voinut pitää vain ympäreen 
osana, ellei ihminen olisi ollut painovoiman vuoksi täysin riippuvainen siitä." 

Granön mukaan uusi aluetiede muodosti kokonaisuuksia hajottamalla alueita, 
sillä ”yhdistäminen toisaalla johtaa erottamiseen toisaalla”. Muodostamalla keskeis- 
ten ominaisuuksiensa perusteella yhtenäisen alueellisen kokonaisuuden maantieteili- 


jä sai aikaan määrätyn maantieteellisen tyypin edustajan. Kun hän sitten veti tämän 

kokonaisuuden ympärille rajan, hän samalla erotti maantieteellisen yksilön ympäris- 
töstään. Päämääränä tuli olla yhtenäisten alueiden etsiminen, ei niinkään mahdolli- 
simman selvien rajojen vetäminen. 

Granö kuvasi maantieteellisten kokonaisuuksien muodostamista esittelemällä 
sekä Viron aluejakonsa että ensimmäisen kerran painetussa tekstissä myös Valosaa- 
ressa tekemänsä seuduke- ja kohdakejaot, joissa hän osoitti, miten lähiötieteellinen 
aluejako tapahtui käytännössä. 

Lähiötieteellinen aluejako poikkesi Granön mukaan maisematieteellisestä alue- 
jaosta siinä, että lähinäkymää analysoitaessa edettiin katsojan lähimmästä ympäris- 
töstä kohti näkymän ulkorajaa, kun taas maisematieteellisessä aluejaossa suunta oli 
päinvastainen, ”ulkoa sisälle päin”. Monet maisemassa hyvin huomaamattomat piirteet 
saattoivat olla lähinäkymässä hyvinkin hallitsevia: ”Katseen siirtyessä maisemasta lä- 
hiöön, avautuu kokonainen uusi maailma muotoja ja värejä, jotka mitä olennaisimmin 
kuuluvat aistiympäristöön ja joiden selvittelyä tämän vuoksi ei voida laiminlyödä.” 

Puhtaan maantieteen viimeinen luku ”Maantieteen rajat” perustui Terrassa 1925 
julkaistuun samannimiseen artikkeliin. Luku osoittaa, että Granö oli jo varhain va- 
kuuttunut siitä, että maantiede saattoi vain loogisena ja monipuolisena aluetieteenä 
saavuttaa itsenäisen ja selvärajaisen tieteen aseman ja vaikuttaa samalla inhimillisen 


tiedon lisääntymiseen ja yhteiskunnan kehittämiseen. 


Ristiriitainen vastaanotto 


Puhdas maantiede ilmestyi aikana, jolloin maantieteen olemuksesta keskusteltiin 
vilkkaasti Euroopassa ja Yhdysvalloissa. Vaikka teos liittyi saumattomasti useiden 
johtavien maantieteilijöiden, kuten Siegfried Passargen, Otto Schliterin ja Carl Sau- 
erin, edustamaan Landschaft-traditioon, se poikkesi teoreettisen sisältönsä puolesta 
suuresti useimmista tutkimussuunnan tutkimuksista. 

Granön lähtökohtana ei ollut maisema alueena vaan ihmisen ympäristönä. Kun 


alan tutkijat keskittyivät yleensä käytännöllisiin tutkimuskysymyksiin, Granö pyrki 

ennen kaikkea luomaan maantieteelle tieteellisen itsenäisyyden takaavan teoreettisen 
sisällön sekä työmetodin, joka mahdollisti maisemien ja lähiöiden täsmällisen ja sys- 
temaattisen hahmottamisen kartografisten esitysten perusteella. 

Ajatus maantieteestä maisematieteenä ei ollut uusi, mutta Granö oli ensimmäi- 
nen tutkija, joka asetti aistiympäristön maantieteen tutkimuskohteeksi. Hänen oppi- 
rakennelmansa perusta oli luonnontieteissä, mutta se tukeutui myös psykologiaan ja 
filosofiaan. Havaitsevan ihmisen ottaminen mukaan tutkimuskohteen määrittelyyn 
edusti ajan tieteen valtalinjasta poikkeavaa avaraa tieteidenvälisyyttä, pyrkimystä 
ylittää luonnon- ja ihmistieteen rajalinja. Tämä näkyi myös suhtautumisessa ihmisen 
toimintaan. Alueyksikköjä rajattaessa ihminen sai roolin vain aistittavien tekijöiden 
muodostajana, mutta alueiden toimintaa tarkasteltaessa oli pohdittava myös sellaisia 
henkisiä tekijöitä, jotka eivät olleet välittömästi aistittavia.*? 

Ihmisen aineettoman toiminnan jättäminen alueiden rajaamisen ulkopuolelle 
synnytti paljon kritiikkiä, sillä monet tutkijat korostivat, että alueet erosivat toisistaan 
muun muassa sosioekonomisten tekijöiden perusteella. Ratkaisu osoittautui Granöl- 
le siinä mielessä onnelliseksi, että häntä ei kyetty mitenkään yhdistämään Saksan 
surullisenkuuluisaan ”Lebensraum”-ajatteluun. Useat muut Landschaft-suuntauksen 
tutkijat, erityisesti Siegfried Passarge, Ewald Banse ja osittain myös Hermann Lau- 
tensach, kytkettiin eri tavoin natsien tiedepolitiikkaan, vaikka he kaikki eivät natseja 
varsinaisesti olleetkaan. 

Puhtaan maantieteen vastaanottoa leimasi ristiriitaisuus. Hänen professuurinsa 
Helsingin yliopistossa saanut Väinö Auer laati teoksesta vuoden 1930 lopulla Uuteen 
Suomeen melko pinnallisen arvostelun, jossa hän muodollisten kehujen ohella paljas- 
ti, että hän piti teoksen tavoitetta arvokkaampana kuin sen sisältöä. 

Luottoystävä Kaarlo Hilden ei ”rohjennut” lausua teoksesta mitään, ei myöskään 
vanha opettaja J. E. Rosberg. Suorasukainen ja sovinnaisuuksia kaihtanut Aaro Hel- 
laakoski sentään totesi, että Puhdas maantiede eteni teorian muodostuksen osalta 
johdonmukaisesti ja täsmällisesti kuin kone, mutta muuten hän piti teosta ”vaikea- 


tajuisena ja ikävyyteen asti perusteellisena”.** 

August Tammekann kehui tutkimusta Virossa julkaisemassaan arvostelussa to- 
deten muun muassa, että ”tuskin koskaan on maantieteessä esitetty niin loogillisen 
johdonmukaista ja eleganttia metodologista järjestelmää”. Sen sijaan Edgar Kant, 
Granön oppilaista teoreettisesti lahjakkain, jolla olisi ollut kansainvälisesti arvostet- 
tuna tutkijana hyvät edellytykset tehdä uutta teosta tunnetuksi, vaikeni täysin. Myö- 
hemmin hän viittasi tosin arvostavasti Puhtaassa maantieteessä esitettyyn ajatukseen 
maantieteen ja juuri muotoutumassa olevan sosiologian läheisestä yhteydestä." 

Suomen suppeissa maantieteilijäpiireissä ei ollut harjoitettu juuri lainkaan muu- 
ta kuin vanhaan yleismaantieteeseen liittyvää empiiristä tutkimusta, joten Puhtaan 
maantieteen sisältö jäi vieraaksi valtaosalle alan tutkijoista. Muutamat tutkijat arvos- 
telivat Iivari Leiviskän tapaan teosta ankarasti, mutta pääosin se sivuutettiin lähes 
kokonaan. Vieroksuva suhtautumistapa oli sinänsä ymmärrettävä, sillä teos edusti 
täysin muusta tutkimuksesta poikkeavaa linjaa. Lisäksi Granön käsitysten tiukka 
hyväksyminen olisi periaatteessa pakottanut valtaosan alan tutkijoista myöntämään, 
että heidän edustamansa tutkimussuunnat, kuten geomorfologia, kasvimaantiede ja 
talousmaantiede, eivät kokonaisuudessaan enää kuuluneet maantieteen alaan.” 

Maantieteilijöiden ohella teos kiinnosti joitakin psykologeja ja filosofeja, kuten suo- 
malaisen hahmopsykologian pioneeria Eino Kailaa, joka toimi Turun yliopiston profes- 
sorina 1926—30 samaan aikaan Granön kanssa. Georg Henrik von Wrightin mukaan 
Helsingin yliopistoon siirtynyt Kaila oli luennoillaan 1930-luvun puolivälissä todennut, 
että vain Granö oli pohtinut aistifysiologiaan liittyviä asioita sekä teorian että käytän- 
nön kannalta. Kaila myös mainitsi myöhemmissä tutkimuksissaan muutamia Granön 
käyttämiä käsitteitä, kuten näkymä, kuuluma, tuntuma, lähi- ja kaukoavaruus.” 

Psykologeista Puhtaan maantieteen teemoja käsitteli muun muassa kognitiiviseen 
lähestymistapaan suuntautunut Johan von Wright. Hän julkaisi 1947 artikkelin 
” Terrae incognitae”, jossa hän kuitenkin irtaantui Granön ajatuksista esittäen ihmis- 
ten ajatusten ja mielikuvien ottamista maantieteellisen tutkimuksen kohteiksi.” 

Muutamista myönteisistä ja kielteisistä kommenteista huolimatta yleisin suhtau- 


tumistapa teokseen oli vaikeneminen, mikä johtui joko halusta olla lausumatta jul- 

kista mielipidettä teoksesta tai sitten siitä, että sen sisältö koettiin niin vieraaksi, ettei 
siihen osattu tai haluttu ottaa kantaa. Tämä näkyi myös kansainvälisesti siinä, että 
vuoden 1930 tienoilla teoksesta julkaistiin kaikkiaan vain vajaat parikymmentä ar- 
viota, joista suurin osa ilmestyi Saksassa ja muissa Keski-Euroopan maissa.” 

Tieteellisen maantieteen johtavassa maassa Saksassa Puhdas maantiede otettiin 
osittain yllättyneesti vastaan. Granö nautti maassa Altain tutkimustensa vuoksi suur- 
ta arvostusta, mitä osoitti se, että Albrecht Penck, yksi maailman tunnetuimmista 
maantieteilijöistä, piti häntä 1920-luvun lopulla ”eurooppalaisen tason maantietei- 
lijänä”. Kun isossa maassa riitti virkoja usean tutkimussuunnan edustajalle, monen 
oli vaikea ymmärtää, miksi perinteisestä luonnonmaantieteilijästä oli yhtäkkiä tullut 
vaikeaselkoinen teoreetikko.” 

Granön tutkimusprofiilin muutos johti siihen, että Puhdasta maantiedettä ar- 
vostelivat pääosin henkilöt, joilla ei ollut mielikuvaa hänestä aiempien tutkimusten 
perusteella ja jotka eivät tunteneet A/tai-kirjaa. Arvioissa tulivat esiin kaikki sävyt 
kehuista kovaan kritiikkiin. Petermanns Geographische Mitteilungenissa 1933 julkaise- 
massaan arvostelussa Fritz Jaeger piti teosta runsassisältöisenä ja omaleimaisena mut- 
ta myös varsin vaikeaselkoisena monimutkaisen kielen ja filosofisesti ja psykologisesti 
painottuneen sisällön vuoksi. Hän ei hyväksynyt Granön metodologiaa ja tuomitsi 
esimerkiksi värien ja äänien kartoituksen turhana puuhana.” 

Geographische Zeitschriftiin arvostelun kirjoittaneen Hugo Hassingerin mukaan 
Puhtaalla maantieteelle oli paljon ansioita, mutta se ei kyennyt täyttämään kaikkia 
niitä tavoitteita, joita Granö oli kirjalleen asettanut. Teos tarjosi kuitenkin arvokasta 
kartografista materiaalia synteesin tekoa varten ja hahmotti ansiokkaasti maanpin- 
nan käsittelyyn liittyviä seikkoja.”* 

Vaikka saksalaiset maantieteilijät torjuivat lähes yksimielisesti ihmisen havainto- 
ympäristön asettamisen maantieteellisen tutkimuksen perustaksi ja vierastivat 
Granön psykologista otetta, Puhdas maantiede sai osakseen paljon myös arvostavaa 
huomiota. Myönteisimmin suhtauduttiin teoksen loogiseen rakenteeseen, ympäris- 


tön monipuoliseen tutkimiseen ja taitavaan karttojen käyttöön.” 

Arvostus tuli näkyviin monin tavoin. Kun useat maantieteelliset seurat kutsui- 
vat Granön kunniajäsenekseen, ne esittivät perusteluina Altain tutkimusten ohella 
hänen ansionsa Suomen maantieteen tutkijana ja maantieteen metodikkona. Monet 
tutkijat esittelivät Granön ajatuksia luennoillaan ja julkaisuissaan. Hans Schrepferin 
kirjoittaman maantieteellisen suurteoksen Suomi-osassa hänen todettiin nauttivan 
Puhtaan maantieteen kirjoittajana arvonantoa koko maantieteellisessä maailmassa, 
ja Hanno Beckin 1964 julkaisemassa luettelossa maantieteen historian tärkeimmis- 
tä tapahtumista ajalta 1859—1945 Suomen kohdalla mainitaan vain Suomen Kartas- 
ton julkaiseminen 1899 ja Reine Geographien ilmestyminen 1929.7 

Granö oli vaikuttanut ratkaisevasti siihen, että Suomen Kartasto 1925 julkaistiin 
kotimaisten kielten lisäksi englanniksi eikä ranskaksi edellisten laitosten tapaan. 
Hän ei ollut kuitenkaan pyrkinyt itse rakentamaan suhteita Englannin tieteelliseen 
maailmaan, mikä osaltaan vaikutti siihen, että anglosaksisissa maissa saksankie- 
listä teosta ei noteerattu juuri lainkaan. Huomattavimman arvostelun laati Ohion 
valtionyliopiston professori Eugene Van Cleef, joka vuoden 1930 Geographical 
Reviewissä totesi Granön nostaneen esiin lukuisia kiehtovia uusia käsitteitä, jotka 
tulivat varmasti herättämään keskustelua maantieteilijöiden piirissä. Arvostelun 
sävy oli varsin myönteinen, mihin ehkä osittain vaikutti se, että Van Cleef oli yksi 
Granön pitkäaikaisimmista kirjeenvaihtokumppaneista.”"' 

Pohjois-Amerikkaan tieto Puhtaan maantieteen sisällöstä levisi hitaasti. Yh- 
dysvalloissa suurin osa maantieteilijöistä lienee tutustunut teokseen vasta Richard 
Hartshornen alun perin 1939 ilmestyneen The Nature of Geography -teoksen kaut- 
ta. Hartshornen useina painoksina ilmestynyt teos oli ehkä 1900-luvun alku- 
puoliskon tärkein maantieteen olemusta ja teoriaa käsitellyt teos, sillä se välitti 
anglosaksisen maailman tietoisuuteen kirjoittajansa erityisesti Alfred Hettnerin 
käsityksiin nojautuneen näkemyksen saksankielisen maantieteellisen tutkimuksen 
kehittymisestä. Kun saksan taito romahti toisen maailmansodan jälkeen maail- 
manlaajuisesti, Hartshornen tulkinta sivuutti usein saksalaisten tutkijoiden alku- 


peräiset käsitykset. 


354 V| TURUN SUOMALAISEN YLIOPISTON PROFESSORI 


Hartshorne kiinnitti teoksessaan merkittävästi huomiota Granön näkemyksiin, 
sillä tämä kuului muun muassa Alexander von Humboldtin ja Alfred Hettnerin ohel- 
la sen kymmenen eniten viitatun tutkijan joukkoon. Kokonaisuudessaan Hartshor- 
nen Puhtaasta maantieteestä antama kuva oli kriittinen, sillä hänen mukaansa Granö 
korosti liian paljon maiseman näkyvien piirteiden merkitystä henkisten ja toiminnal- 
listen tekijöiden kustannuksella.” 

Hartshornen mielestä maantieteen ei tullut keskittyä oman tutkimusreviirinsä 
merkitsemiseen vaan käyttää hyväksi kaikkia niitä metodeja ja ilmiöitä, jotka olivat 
oleellisia tutkittavan asian selvittämisen kannalta. Fiväthän historioitsijatkaan tukeu- 
tuneet vain kirjallisiin lähteisiin vaan hyödynsivät kaikkea menneisyydestä kertovaa 
ainesta, suullista perinnettä, karttoja, maalauksia ja yleensä kaikkea materiaalia, joka 
oli todisteena ihmisen toiminnasta.” 

Kriittisistä kommenteista huolimatta Hartshorne arvosti Granön tutkimusta. 
Hänen mukaansa tämä oli ilmeisesti ainoa maantieteilijä, ”joka oli todella käyttänyt 
korviaan ja nenäänsä kentällä”, ja oli alan tutkijoista ehkä kaikkein loogisimmin 
pohtinut maiseman olemusta. Granön Valosaaressa tekemät yksityiskohtaiset tutki- 
mukset sademäärien ja tuulen voimakkuuden ja linnunlaulun kuuluvuuden pienis- 
tä paikallisista vaihteluista osoittivat havainnollisesti, kuinka voimakkaasti pienten 
alueiden tutkiminen poikkesi suurten alueiden tutkimisesta.” 

Hartshornen mukaan Granön kehittämä systeemi oli monipuolisuudessaan niin 
vaativa, että ”harvat, jos kukaan”, oli sitä seurannut, ja tulevaisuudessa tulee seuraa- 
maan. Aivan ehdoton hän ei kuitenkaan vakaumuksessaan ollut, sillä myöhemmin 
hän kirjoitti, että J. O. M. Broekin väitöskirja Santa Claran laaksosta lienee jossakin 
määrin tehty Carl Sauerin näkemysten mukaisesti, mutta ”on saanut vaikutteita var- 
sin huomattavasti myös Granöltä”.?" 

Väinö Auer totesi omassa arviossaan, että Puhdas maantiede oli herättänyt maan- 
tieteilijäpiireissä ihailun ja varovaisen pidättyväisyyden lisäksi osin jopa suoranaista 
pahansuopaisuutta. Näin oli käynyt varsinkin Ruotsissa, jossa mielipiteet teoksesta 


vaihtelivat suuresti. Esimerkiksi professori Sten De Geer, Granön ajatusten keskei- 

sin tukija länsinaapurissa, katsoi, että teos oli kansainvälisen tason tutkimus, joka 
syvensi käsityksiä maantieteellisistä maisemista ja niiden muodostumisesta. Granön 
ankaran loogisen järjestelmän mukainen, yksityiskohtaisen tarkka ja omaperäisillä 
kartografisilla ratkaisuilla toteuttama tutkimus oli nostanut pienen Valosaaren edus- 
tamaan koko maailmalle pohjoista maalaismaisemaa. De Geerin mielestä Granön 
ajatukset maantieteellisistä maisemista ja alueista olivat maantieteelle yhtä tärkeitä 
kuin aikanaan oli ollut Albrecht Penckin teoria maankuoren muodostumisesta.”'* 

Göteborgin korkeakoulun professorina pitkään toiminut De Geer arvosti Granön 
tutkimusmatkoja, tutkimuksia ja karttajulkaisuja niin paljon, että ehdotti marras- 
kuussa 1929 Svenska Sällskapet för Antropologi och Geografin -seuran hallitukselle, 
että tälle myönnettäisiin seuran korkein kunnianosoitus, kultainen Vega-mitali. Eh- 
dotus kaatui kuitenkin tiukkaan vastustukseen, jonka kärjessä olivat professorit John 
Frödin ja Hans W:son Ahlmann.?" 

John Frödinin mielestä Granön tutkimusmatkat olivat tapahtuneet kauan aikaa 
sitten eivätkä niiden tulokset olleet nousseet keskinkertaista paremmiksi, ehkä pi- 
kemminkin päinvastoin. Jyrkkään sävyyn vaikutti ilmeisesti se, että Ruotsissa kaik- 
kia tutkimusmatkailijoita verrattiin A. E. Nordenskiöldiin ja Sven Hediniin, joiden 
saavutuksia oli vaikea ylittää. Frödin ulotti arvostelun kuitenkin koskemaan myös 
Puhdasta maantiedettä, joka ei ollut hänen mukaansa saanut kansainvälistä hyväk- 
syntää, eikä sitä todennäköisesti tulisi saamaankaan. Vaikka hän oli Granölle lähet- 
tämässään kirjeessä todennut teoksen käsittelevän aiheita, jotka olivat merkittäviä 
kaikille maantieteilijöille, De Geerille hän kertoi sen olevan liian kuvaileva ja jossa- 
kin kohdin niin naiivi, ettei se voinut nousta suureen suosioon.” 

Hans W:son Ahlmann suhtautui Puhtaaseen maantieteeseen vielä Frödiniäkin 
jyrkemmin. Hän ei voinut hyväksyä sitä, että nuoret maantieteilijät pakotettiin luo- 
pumaan geneettisten kausaliteettisuhteiden analysoinnista ja ohjattiin maastoon re- 
kisteröimään maiseman aineksia kuuliaisesti kuin kypäräpäiset preussilaiset sotilaat. 
Hänen mukaansa Granö ei ollut luonut mitään uutta oppia vaan ottanut suoria 


vaikutteita saksalaisilta maantieteilijöiltä, mikä näkyi siinä, ettei hän viitanut juuri 

lainkaan ranskalaisiin tutkijoihin. Ahlmann vastusti tiukasti Granön pyrkimystä ra- 
jata maantieteelle täysin muista tieteistä poikkeava tehtäväkenttä. Hänen mukaansa 
tiede kokonaisuudessaan kehittyi parhaiten siten, että samalla kun eri tieteenalat eri- 
koistuivat ne lisäsivät yhteistyötään lähitieteiden kanssa.” 

Kun De Geer vakuuttui siitä, että Frödin ja Ahlmann eivät tulisi kantaansa 
muuttamaan, hän katsoi parhaaksi luopua suosiolla ponnisteluistaan Granön hy- 
väksi. Vuoden 1930 kultainen Vega-mitali myönnettiin norjalaiselle merentutkijalle 
Harald Sverdrupille.”" 

Puhtaan maantieteen vastaanoton ristiriitaisuus johtui osin siitä, että arvostelijat 
eivät olleet ymmärtäneet oikein kirjan luonnetta. Alaotsikon mukaisesti Granön ta- 
voitteena oli ollut selvittää tutkimusesimerkkien avulla, voitaisiinko maantieteelle ke- 
hittää oma tutkimuskohde ja metodologia. Hän oli pohtinut asiaa koko 1920-luvun, 
mutta teos oli ensimmäinen yritys saattaa uudet ajatukset kokonaisteorian muotoon. 
Teos oli siis hänellekin eräänlainen koe, teesi, jonka avulla hän pyrki selvittämään, 
toimisivatko hänen kaavailemansa asiat käytännössä. 

Kirjalle kävi niin kuin monelle uusiin aluevaltauksiin pyrkivälle teokselle käy. 
Vaikka kysymyksessä oli nimenomaan metodologinen selvitys, päähuomio kiinni- 
tettiin joko teoksen johdonmukaisuuteen ja loogisuuteen tai sitten sen huonoiksi kat- 
sottuihin puoliin. Koska maantieteilijäkunnan ylivoimainen enemmistö työskenteli 
kokonaan toisenlaisten, pääasiassa empiiristen aiheiden parissa, teoksen sisältämiin 
tuoreisiin ajatuksiin ja sen tarjoamiin uusiin tutkimusmahdollisuuksiin ei juurikaan 
kiinnitetty huomiota.” 

Toki syitä huonoon vastaanottoon voi hakea myös Puhtaan maantieteen sisällöstä. 
Granön tinkimätön ja lähes pakonomainen pyrkimys tieteellisesti omaleimaisen si- 
sällön luomiseen maantieteelle synnytti paljon uusia näkemyksiä, mutta muodosti sa- 
malla myös teoksen heikkouden. Se oli liian ristiriitainen, vaikeaselkoinen, yksityis- 
kohtiin tukehtuva ja kaavamainen, jotta se olisi kyennyt tarjoamaan hedelmällisen 
lähtökohdan uusille tutkimuksille tuolloisten tiedonkeruuvälineiden avulla. Lisäksi 


teoksen linjaus oli niin ehdoton, että se olisi sysännyt suurimman osan maantieteen 


PUHTAAN TIETEEN AIKA \| 357 


yliopistoprofessoreista tieteenalan ulkopuolelle, geomorfologeiksi, geologeiksi, histo- 


rioitsijoiksi, taloustieteilijöiksi, arkeologeiksi ja sosiologeiksi.” 


Suomen maantieteelliset alueet 


Puhtaan maantieteen saama kritiikki oli Granölle pettymys. Hän itse uskoi luomaan- 
sa oppirakennelmaan ja katsoi vastustuksen johtuneen pääosin siitä, että arvostelijat 
eivät olleet perehtyneet siihen riittävän syvällisesti. Siksi hän pyrki levittämään tietoa 
siitä jatkotutkimusten, esitelmätilaisuuksien ja kirjeenvaihdon avulla. 

Vaikka Granö korosti kotimaan tutkimuksen ja maantieteen opetuksen merki- 
tystä, tutkijana hän tavoitteli ennen kaikkea kansainvälisen tiedeyhteisön hyväksyn- 
tää. Siksi hän oli julkaissut Puhtaan maantieteen ensin saksaksi, ja siksi hän pyrki 
nyt tekemään tutkimustaan tunnetuksi Euroopassa. Ensimmäinen markkinointi- 
tilaisuus tapahtui elokuun 1929 lopulla Kööpenhaminassa, jossa hän valaisi run- 
saslukuiselle, mutta ilmeisesti varsin heikosti vastaanottavaiselle kuuulijakunnalle 
aluetieteensä sisältöä. Hän matkusti Kööpenhaminasta Turkuun Berliinin, Kaunak- 
sen ja Riikan kautta, mutta paluumatka oli luonteeltaan turistimatka eikä sisältänyt 
esitelmätilaisuuksia.?” 

Kööpenhaminan esitelmätilaisuuden suhteen Granö ei ollut asettanut suuria 
odotuksia, mutta helmikuun 1930 lopulla tilanne oli kokonaan toinen. Tuolloin 
hän matkusti Siegfried Passargen kutsusta Hampuriin pitämään paikallisen maan- 
tieteellisen seuran kokouksessa esitelmän maantieteellisistä tyypeistä ja yksilöistä. 
Helmikuun 28. päivänä pidetty esitelmä maisematieteen sisällöstä sai sankan ja 
tarkkaavaisen kuulijakunnan, sillä Granö oli jo tunnettu nimi saksalaisissa maan- 
tieteilijäpiireissä.?* 

Esitelmä sai Granön peloista huolimatta hyvän vastaanoton. Varsinkin nuoret 
kuulijat tuntuivat hyväksyvän hänen näkemyksensä maantieteen uusista tehtävistä. 
Minkäänlaista väittelyä tai keskustelua ei kuitenkaan syntynyt, sillä mahtipontisen 


Passargen esitettyä lyhyen puheenvuoron kukaan läsnäolijoista ei rohjennut lausua 

mielipidettään. Tilaisuus päättyi sopuisassa ja myötämielisessä ilmapiirissä, jonka 
syntyä Granö oli avittanut kehumalla esitelmänsä alussa vuolaasti isäntänsä panosta 


maisematieteen kehittämisessä: 


Selvemmin kuin missään muualla on täällä tunnustettu maantieteellisen 
kompleksin, maiseman merkitys, ja ehkä määrätietoisemmin kuin muualla on 
täällä viljelty maantieteellistä synteesiä. Ja ennen kaikkea: jyrkemmin kuin ku- 
kaan muu on prof. Passarge tehostanut tunnollisen ja perinpohjaisen induktion 
ja täsmällisen kuvauksen merkitystä ainoana oikeana lähtökohtana vakavassa 


maantieteellisessä tutkimustyössä.” 


Saman matkan aikana Granö piti myös esitelmät Altaista sekä Hampurin yliopistos- 
sa että Greifswaldissa paikallisen Suomi-instituutin ja Pommernin maantieteellisen 
seuran järjestämässä tilaisuudessa. Kun Altain tutkimusten kuvaukset saivat hyvän 
vastaanoton, hän saattoi olla tyytyväinen matkan antiin ja palata Suomeen ”ilman 
vihan kaunaa”.?* 

Onnistunut matka sai Granön jatkamaan työtään aluetieteensä tunnetuksi teke- 
miseksi. Hän oli huomannut, että sen teoreettisen sisällön hahmottaminen oli osoit- 
tautunut monelle ylivoimaiseksi, joten hän päätti keskittyä tuomaan esille käytännön 
sovelluksia. Julkaistuaan Terrassa maisematieteellistä aluejakoa selventävän artikke- 
lin hän laajensi Suomen Kartastossa 1925 olleen Suomen maantieteellisiä alueita kos- 
kevan kirjoituksen itsenäiseksi tutkimukseksi, joka ilmestyi 1930-luvun alussa sekä 
saksaksi (Die geographischen Gebiete Finnlands) että suomeksi.”?” 

Teoksen metodisessa johdannossa Granö totesi, että lähinnä näkyvien muotojen 
perusteella rajattavat maisemat oli huomattavasti helpompi hahmottaa kuin lähiöt, 
joiden rajauksessa oli otettava huomioon näkyvien muotojen lisäksi myös kuulo-, 
haju- ja tuntoilmentymät. Koska maisematieteellisen aluejaon avulla saatiin selville 
ympäristön tärkeimmät piirteet, hän päätti käsitellä nyt vain maisemiensa puolesta 


yhtenäisiä kokonaisuuksia.” 

Granö esitteli Suomen maantieteellisiä alueita kartoin sekä viisto- ja panoraamakuvin. 
Kartta veden muotoalueista, viistokuvat Porvoon Pellingin saaristosta ja Raisiosta. 

Vaikka Granö seurasi toisen maailmansodan jälkeiseen aikaan asti ympäristö- 
psykologista ja aistifysiologista tutkimusta, tämä päätös johti käytännössä siihen, että 
hän luopui 1930-luvun alussa lähiötieteelliseen aluejaon kehittämisestä. Ratkaisun 
taustalla olivat sekä käytännölliset että teoreettiset syyt. Aluejakojen avulla oli yleen- 
sä tarkoitus kuvata pinta-alaltaan suuria alueita, joten isojen alueiden erottamisessa 
jouduttiin joka tapauksessa turvautumaan sellaisiin yleistämisratkaisuihin, että ne 
peittivät alleen pienten alueiden rajaamisessa käytetyt kriteerit. 

Ja jos kaiken sen maisemallisesti tärkeän aineksen määrittäminen ja luokittele- 
minen, minkä ihminen maapallolla liikkuessaan saattoi nähdä, oli vaikea tehtävä, 
suorastaan mahdotonta oli kyetä kuvaamaan kaikki ihmisen lähiympäristöstään ais- 
timat asiat siten, että ne voitaisiin sijoittaa johonkin luokittelujärjestelmään.?” 

Ratkaisu oli Granön kannalta ymmärrettävä, mutta lähiympäristön tutkimuksen 
kannalta harmillinen. Hänen Valosaaressa tekemänsä tutkimustyö oli niin ainut- 
laatuista, että se tarjosi ihmisten arkiympäristön tutkijoille ja suunnittelijoille erin- 
omaista aineistoa vielä 2000-luvulla, jolloin tutkimuksen edellytykset olivat paran- 
tuneet ratkaisevasti kehittyneiden tietojenkeruulaitteiden ja paikkatietojärjestelmien 
ansiosta.” 

Rajauksesta huolimatta Suomen maantieteelliset alueet oli suuritöinen teos. Vaik- 
ka Granö pitäytyi kartastossa esittämässään aluejaossa, hän esitti sekä käyttämän- 
sä aluejakomenetelmän että sen tuloksena syntyneet alueet huomattavasti aiempaa 
laajemmin ja yksityiskohtaisemmin. Esimerkiksi ihmisen rakentamia tekomuotoja 
hän käsitteli nyt perusteellisesti, ja lisäksi hän tarkensi aluekuvaustaan merkitsemällä 
aluekaavojen yhteyteen alueen yksilöllisyyden astetta kuvaavia symboleja. 

Kun kartaston aluekuvaus oli käsittänyt vain 12 sivua ja yhden kartta-aukeaman, 
Die Geographischen Gebiete Finnlands -teoksen laajuus oli yli 170 sivua. Tekstin lisäksi 
teoksessa oli karttapiirroksia, valokuvia ja yksityiskohtaisia tilastotaulukkoja. Erityi- 
sesti valokuvien suhteen uusi teos oli huomattavasti Puhdasta maantiedettä laaduk- 


kaampi, sillä siinä oli useita erikoispaperille painettuja maisemakuvia, joihin liittyi 

lyhyt kuvaus, maisemakaava ja fysiologisen tyypin kaava. Pääosan kuvista Granö oli 
saanut Ilmavoimilta, mutta myös Erkki Mikkola ja Matti Sauramo olivat luovuttaneet 
valokuvia hänen käyttöönsä.?! 

Granö tarkasteli yksityiskohtaisesti käyttämäänsä aluejakomenetelmää ja esitti, mi- 
ten erilaisista rajausongelmista selvittiin. Määritellessään tyyppejä hänen pääkriteeri- 
nään oli se, kuinka leimaa-antava tietty aines oli maisemassa. Lopputuloksena oli, että 
maisematyyppi, jossa vesi oli määräävimmässä asemassa, kattoi lähes puolet Suomen 
pinta-alasta. Noin kolmannes pinta-alasta kuului korkokuvan hallitsemiin alueisiin, 
ja kasvillisuus oli määräävässä asemassa alueilla, jotka käsittivät runsaan viidenneksen 
pinta-alasta.” 

Maantieteellisestä fysiologiasta Granö esitti yksityiskohtaisen kuvauksen, jota ei 
ollut Puhtaassa maantieteessä. Hänen mukaan ulkoiset luonnonvaikuttajat, lämpövaih- 
telut, tuuli, vesi ja eliöt, vaikuttivat monin eri tavoin Suomen maisemiin riippuen siitä, 
minkälainen niiden maankamara oli korkokuvaltaan, rakenteeltaan ja koostumuksel- 
taan. Korkokuvalla oli suurin merkitys, sillä mitä suuremmat korkeuserot olivat, sitä 
enemmän ja nopeammin painovoiman aiheuttamat tekijät muuttivat maisemia.” 

Granö totesi, että harvaan asutussa Suomessa luonnonfysiologialla oli luonnollises- 
ti suurempi vaikutus maisemiin kuin kulttuurifysiologialla. Ilmeisesti Keski-Euroo- 
pan oloja ajatellen hän käsitteli kuitenkin kulttuurifysiologian vaikutuksia huomatta- 
vasti luonnonfysiologiaa laajemmin. Hän kuvasi väestön ryhmitystä, väestöntiheyttä, 
rakennustoimintaa, maanviljelyä, karjataloutta ja teollisuutta Suomen eri osissa kiin- 
nittäen huomiota myös alueiden väliseen liikenteelliseen vuorovaikutukseen ja jopa 
Suomen ulkomaankauppaan. Jo Suomen Kartaston 1925 kasvillisuus- ja väestökartta 
oli paljastanut Suomen alueelliset kehittyneisyyserot, mutta vasta nyt Granö osoitti 
selkeästi, kuinka voimakkaasti Pohjanlahden perukan ja Laatokan välisen linjan lou- 
naispuolella oleva Viljely- eli Kulttuuri-Suomi poikkesi sen koillis- ja pohjoispuolella 
olevasta Luonnon-Suomesta.”* 

Uhrattuaan paljon tilaa kulttuurifysiologian tarkasteluun Granö totesi, että se kui- 


tenkin aina perustui luonnonfysiologiaan. Koko ihmisen maatieteellinen toiminta oli 

Etelä-Pohjanmaalla tekomuodot koostuivat 1920-luvulla pääosin rakennuksista ja teistä. 
Ilmavoimien viistokuva Karvalan kylästä Lappajärven meteoriittikraatterin rantamailta. 


joko luonnonoloihin sopeutumista tai pyrkimystä niiden muuttamiseen. Tämän vuoksi 
maantieteellisten alueiden sisäisen toiminnan ryhmittelyssä oli kiinnitettävä päähuomio 
luonnonmaisemassa esiintyviin fysiologisiin eroavaisuuksiin. Kaltevuusenergian suh- 
teen hän erotti neljä päätyyppiä (I-IV), samoin kasvillisuuden ja rapautumisen (A-D) 


kun taas veden (1-5) ja, ihmisen toiminnan (a—e) suhteen päätyyppejä oli viisi.” 

Tutkittuaan Suomen seutuja tämän luokittelun avulla Granö päätyi siihen, että 
maan kaikkiaan 105 seudusta kulttuuriseutuja oli 62 ja luonnonseutuja 43. Kulttuu- 
riseudut olivat lähinnä maatalousseutuja, teollisuudella ja liikenteellä oli huomatta- 
vaa merkitystä pääosin vain etelärannikolla ja Tampereen seudulla. Hän huomautti 
kuitenkin, että saatu lopputulos oli vain osapuilleen oikea, koska maisemiensa puo- 
lesta yhtenäiset alueet eivät välttämättä olleet sitä myös fysiologisesti.?* 

Käytännössä maantieteellisen fysiologian käsittely toi Puhtaassa maantieteessä 
esiteltyyn oppirakennelmaan lisää vain yhden luokitteluun perustuvan työmetodin. 
Vaikka Granö analysoi kulttuurifysiologiassa alueiden dynaamisuutta ja toiminnalli- 
suutta varsin laajasti, työ tähtäsi vain jo luotujen alueyksikköjen ryhmittelyyn eri te- 
kijöiden perusteella. Aluejaon perustana olivat edelleen maisemien näkyvät piirteet, 
eivät niiden toiminnalliset erot. Alueiden toiminnallisuutta ja dynaamisuutta Granö 
pyrki tosin selvittämään liikkuman avulla, mutta 1930-luvun vaihteessa pääosassa 
Suomea ihmisten, karjan ja liikennevälineiden merkitys maisemassa oli vähäinen.” 

Suomen maantieteelliset alueet oli korkeatasoinen teos. Granö kykeni esittämään 
teoreettiset ja metodologiset näkemyksensä selkeämmin kuin Puhtaassa maantietees- 
sä ja myös laajentamaan huomattavasti sen fysiognomisten ja fysiologisten tyyppien 
kuvausta. Pääosan kirjasta kattoi Suomen maisemien ja olojen monipuolinen kuvaus, 
joka osoitti Granön taidon ytimekkääseen ja täsmälliseen aluekuvaukseen.”* 

Teos otettiin Suomessa hyvin vastaan, mihin osittain vaikutti luonnollisesti se, 
että se perustui tieteellisten piirien yhteisvoimin julkaisemaan Suomen Kartasto 1925 
-teokseen sisältyneeseen aluejakoon. Sitä vastaan hyökkäsi oikeastaan vain vanha tie- 
teellinen kiistakumppani Iivari Leiviskä, joka sivuutti sen täysin 1934 julkaisemas- 
saan teoksessa Suomen maa ja kansa. Hänen mielestään sitä olisi pitänyt ”pitkin mat- 
kaa oikoa? muun muassa siksi, että se perustui omakohtaisen maastotuntemuksen 
sijasta pääosin kartoista saatuihin tietoihin, sivuutti monia maisematekijöitä ja sisälsi 
epäjohdonmukaisuuksia alueiden nimityksissä ja luonnehdinnoissa.? 

Leiviskän kritiikin tehoa pienensi se, että hän ei esittänyt oman 16 maakuntaan 


perustuvan aluejakonsa tueksi minkäänlaista selvitystä vaan totesi sen pohjautuvan 

Granön 1920-luvulla ottama maisemakuva Valosaaresta, vastarannalla Tiusalan talo. 


30 vuotta kestäneen tutkimustyön tuottamaan Suomen tuntemukseen. Granön mie- 
lestä Leiviskän aluejako poikkesi hänen aluejaostaan niin vähän, ettei sen vuoksi olisi 
kannattanut aloittaa minkäänlaista ”rajariitaa? mutta katsoi kuitenkin velvollisuu- 
dekseen Terrassa ilmestyneessä artikkelissa kohta kohdalta osoittaa Leiviskän huo- 
mautukset aiheettomiksi.”** 

Erityisesti Granötä ihmetytti Leiviskän kielteinen suhtautuminen karttojen 
käyttöön. Hänen mielestään kartat olivat maantieteellisessä tutkimustyössä välttä- 


mättömiä tutkimuskohteiden laajuuden ja moninaisen sisällön vuoksi. Kartografi- 

Vielä 1930-luvulla Suomi oli pääosin luonnonmaisemaa. Granön oppilaan ja ystävän Erkki Mikkolan 
valokuva Pelkosenniemeltä: Pyhäjärven kylä ja Pyhäjärvi taustanaan Pyhätunturi. 


sin keinoin voitiin pienentää suuri alueyksikkö ja erilaisten karttaesitysten avulla oli 
mahdollista selvittää Teen erilaiset leimaa-antavat ominaisuudet”.”*! 

Leiviskä ei yleensä jäänyt tieteellisissä kiistoissa saamapuolelle. Hän vastasi 
Granölle julkaisemalla Suomalaisen Tiedeakatemian julkaisusarjassa 1937 kirjoi- 
tuksen, jossa hän arvosteli edelleen ankarasti Granön aluejakoa ja esitti oman pe- 
rustellun luonnoksensa Suomen jakautumisesta 19 alueeseen. Hän oli kuitenkin 
ehtinyt kriittisillä kirjoituksillaan ärsyttää niin paljon alan johtavia tutkijoita, ettei 


hänen aluejakonsa kiinnostanut juuri ketään.”? 


366 V| TURUN SUOMALAISEN YLIOPISTON PROFESSORI 


Suuri pettymys 


Suomen maantieteelliset alueet sivuutettiin ulkomaisessa tieteellisessä kirjallisuudes- 
sa vähäisellä huomiolla, sillä siitä ilmestyi vain kymmenkunta arvostelua. Tämä ei 
Granötä lannistanut. Hän jatkoi ponnistelujaan oppinsa tunnetuksi tekemiseksi, 
vaikka yliopiston rehtorin monet velvollisuudet heikensivät vuodesta 1932 lähtien 
hänen edellytyksiään tieteelliseen työn harjoittamiseen. 

Mahdollisuus kansainväliseen läpimurtoon näytti vihdoin avautuvan, kun 
Granö kutsuttiin 1934 Varsovan maantieteelliseen kongressiin pitämään esitelmä 
aluejakometodistaan. Hän valmistautui kokoukseen huolellisesti laatimalle kirjoi- 


tuksen ”Der Begriff des geographischen Gebietes. Die Grundlagen der Bildung von 

geographischen Gebieten”, jossa hän esitti tiiviisti ja johdonmukaisesti maisema- 
tieteensä ydinkohdat.” 

Oikukas kohtalo puuttui kuitenkin jälleen Granön elämään samalla tavoin kuin 
syksyllä 1916, jolloin hän oli joutunut rahoituksen loppumisen vuoksi jättämään 
Altai-tutkimuksensa kesken. Nyt matkan Varsovaan esti salaperäinen sairaus, johon 
ei heti löydetty syytä. 

Granön oli pakko katkerin mielin perua Varsovan-matkansa. Esitelmätilaisuus 
olisi tarjonnut mahdollisuuden suureen kansainväliseen läpimurtoon, sillä loistavana 
esiintyjänä ja asioiden havainnollistajana hän olisi kyennyt paremmin kuin kukaan 
muu avaamaan oppinsa salat laajalle yleisölle. Lukuisat oppilaat samoin kuin useat 
häntä haastatelleet toimittajat ovat todenneet, että hän kykeni henkilökohtaisessa 
kanssakäymisessä esittämään vaikeaselkoiset asiat helposti ymmärrettävällä tavalla. 

Matkan peruuntuminen oli sitäkin harmillisempaa, koska Varsovan konferens- 
siin osallistunut suuri saksalainen valtuuskunta oli vielä täysin vailla kansallissosia- 
lismin vaikutusta. Sen sijaan seuraavassa kansainvälisessä maantieteilijäkongressissa 
Amsterdamissa 1938 Saksan valtuuskunnan osanottajien valinta oli tapahtunut jo 
niin selvästi Hitlerin oppien merkeissä, ettei Granö halunnut osallistua koko tapah- 
tumaan. 

Varsovan-kokousta varten laadittu esitelmä ei jäänyt täysin käyttämättä, sillä 
Granö laati sen pohjalta Petermanns Geographische Mitteilungenin 80-vuotisjuhlani- 
teessä 1935 ilmestyneen artikkelin Geographische Ganzheiten (1935). Tässä artikke- 
lissa, johon liittyi kuudesta kartakkeesta koostunut kartografinen esitys Järvi-Suo- 
men rajaamisesta, hän esitti tiiviissä muodossa maisematieteensä filosofisen taustan, 
teorian ja metodiikan pääpiirteet.” 

Artikkelin ilmestyminen maantieteen kansainvälisesti ehkä arvostetuimman 
julkaisusarjan juhlanumerossa oli suuri huomionosoitus Granön tutkijantyölle. Hä- 
nen näkemyksensä maantieteen olemuksesta, maantieteellisistä tyypeistä ja yksilöis- 
tä sekä maantieteellisten tyyppien hahmottamisesta aluejaon avulla levisivät näin 


koko maailman maantieteilijäkunnan tietoisuuteen. Arvostuksesta kertoivat muun 


368 V| TURUN SUOMALAISEN YLIOPISTON PROFESSORI 


muassa Stefano Renierin ja Hans Schrepferin arvioinnit, joissa kehuttiin Granön 
koulukunnan metodologisia ja terminologisia saavutuksia.” 

Geographische Ganzheiten -artikkeli oli viimeinen tärkeä metodinen kirjoitus, jon- 
ka Granö suuntasi kansainväliselle tiedeyhteisölle. Suomessa hän palasi maantieteen 
ja erityisesti maisema- ja aluetieteen olemukseen vielä Suomalaisen Tiedeakatemian 
vuosikokouksessa huhtikuussa 1946 pitämässään esitelmässä ”Aluemaantieteellisestä 
tutkimuksesta ja sen tehtävistä maassamme”, jossa hän pohti aluemaantieteen uutta 
roolia soveltavassa tutkimuksessa mutta kuvasi myös maantieteen sisältöä ja tavoittei- 


ta. Hänen mukaan useimmille nykypolven maantieteilijöistä maantiede oli 


... ennen kaikkea maapallon alueiden ja maiden tutkimista. Vähän lienee kes- 
kuudessamme enää niitä, jotka eivät pidä aluemaantiedettä eli erikoismaantie- 
dettä tieteemme pääosana. Yleismaantiede, joka jäsentää tehtävänsä ilmiöiden 
eikä alueiden mukaan, kiinnostaa meitä, nykyisin ehkä yhtä paljon maantie- 

teen propedeutiikkana kuin maapallon eri ilmiökehiä tai joitakin maantieteel- 


listä erikoiskysymystä selvittävänä tieteenä.”** 


Granön mukaan maantiede oli niin hänen itsensä kuin erityisesti saksalaisten Nor- 
bert Krebsin, Robert Gradmannin ja Albrecht Penckin sekä venäläisten L. S. Bergin 
ja P. P. Semjonov Tjan-Shanskin mielestä nimenomaan paikallisuustiedettä. Sen oli 
pyrittävä muodostamaan maantieteellisistä alueista kokonaisuuksia, joiden eri osat, 
ilmiöt ja tekijät olivat sopeutuneet toisiinsa niin hyvin, että tasapaino häiriintyi, jos 
yksikin tekijä muuttui. Kysymys oli samanlaisesta vuorovaikutuksesta kuin elävässä 


organismissa: 


Keskeytymätön syiden ja seurausten sarja kulkee pinnamuodoista ja maape- 
rästä ilmaston kautta kasvipeitteeseen ja eläinmaailmaan, asutukseen, talous- 
elämään, liikenneoloihin, valtionmuodostukseen, henkiseen kulttuuriin ja 


kansojen historiaan. Miltei loputon määrä korrelaatioita liittää — suoranaisesti 

tai välillisesti — eri ilmiöryhmät toisiinsa, ja näin syntyy meissä käsitys jaka- 


mattomasta kokonaisuudesta.” 


Granö korosti, että aluejako oli vain välttämätön alkuvaihe, jonka jälkeen alkoi tut- 
kimuksen pääosa, saatujen alueiden ”erikoisselvittely”. Jokainen ympäristöstään erot- 
tuva alue oli kaikessa monivivahteisuudessaan kokonaisuus, maantieteellinen yksilö, 
jollaista ei ollut missään muualla, ja sen ulkoasu eli fysiognomia, sen esiintymispaik- 
ka ja esiintymistapa samoin kuin siinä vaikuttava toiminta, fysiologia, olivat ainut- 
laatuisuudestaan huolimatta yhtä vakavan tieteellisen huomion arvoisia kuin siinä 
vaikuttavat luonnonlait.” 

Maantieteilijät liikkuivat Granön mukaan metodologisesti samoilla linjoilla kuin 
biologit. He selvittivät yksilöllisiä piirteitä, määrittelivät tyypillistä ja tyyppejä, näki- 
vät lainmukaisuutta ja etsivät lakeja. Laajoilla ja ihmisille tärkeillä aluekokonaisuuk- 
silla oli tietenkin verrattomasti suurempi merkitys kuin jollakin yksityisellä kasvilla 
tai eläimellä. Maantiede oli siten selvemmin individualisoiva eli idiografinen kuin 
biologiset tieteet; sen lainmukaisuutta ja lakeja toteava puoli, eli nomoteettinen osa, 
oli heikompi kuin noiden sitä lähellä olevien tieteiden mutta toisaalta vahvempi kuin 
henkitieteiden.? 

Granön mielestä uusi käsitys maantieteen olemuksesta ja tehtävistä oli vain hyvin 
rajoitetussa määrin päässyt hedelmöittämään aluetieteellistä tutkimusta. Suomalais- 
ten maantieteilijöiden olisi vihdoin otettava päämääräkseen kaikkien Suomen aluei- 
den maantieteellinen selvitys. Hanke olisi toteutettava siten, että sen tulokset olisivat 
kansainvälistä luokkaa, joten se vaatisi koulutettuja tutkijoita ja valtiollista rahoitus- 
ta. Hän ei kuitenkaan tahtonut pitää pelkkänä utopiana ajatusta, että maamme alue- 
tieteellistä tutkimusta tehtäisiin vielä joskus samaan tapaan kuin geologit tekivät nyt 


alueellista kartoitusta omalta sektoriltaan.?*" 

Suomen maisemia postikortteina on J. E. Rosbergin 1930-luvun alussa WSOY:lle 
toimittama postikorttisarja. Erilliset kortit jaoteltiin ja numeroitiin Granön 
maisema-aluejaon mukaisiksi maakunniksi, seutukunniksi ja seuduiksi. 


Formaalisista alueista toiminnallisiin alueisiin 


Granön oli tarkoitus julkaista uusi esitys kotimaan maisema-alueista ensimmäisessä 
Suomen maantieteen käsikirjassa, mutta hänen sairastumisensa esti suunnitelman to- 
teutumisen. Hän ehti laatia 1936 ilmestyneeseen, voimakkaasti kansallishenkiseen 
käsikirjaan vain Suomen asutusta kuvaavan luvun, jossa tuotiin esiin uusia näkökoh- 
tia väestön sijoittumisesta. Kirjoitus julkaistiin seuraavana vuonna lähes sellaisenaan 
saksaksi teoksena Gehöfte und Siedlungen in Finnland.” 

Suomen Kartastossa 1925 alun perin ilmestynyt aluejako muodosti perustan 
Granön Suomen maantieteen käsikirjan toisessa laitoksessa 1951 julkaisemalle maan- 
tieteellisten alueiden kuvaukselle. Hänen näkemyksensä Suomesta oli edelleen sel- 


keän kaksijakoinen: 

Suomenniemimaan mannerraja, joka voidaan vetää Laatokan koillisrannikolta 
Pielisen ja Oulujärven koillispuolitse Pohjanlahden perukkaan, on samalla 
tiheämmin asutun maamme osan, Viljelys-Suomen eli Kulttuuri-Suomen raja 
enimmäkseen asumatonta Luonnon-Suomea vastaan, joskin tietysti poikkeus- 
aloja on rajan molemmin puolin. Kuvaavaa on, että kaikki vähänkin huo- 
mattavammat asutuskeskuksemme, yhtä — Rovanientä — lukuunottamatta, ja 
rautatiemme, paitsi paria yksinäistä linjaa, ovat mainitulla tavalla määritetyn 


Viljelys-Suomen rajojen sisäpuolella.” 


Käsikirjassa Granö otti aiempaa enemmän huomioon ihmisen toimintaan liittyvät 
tekijät, minkä vuoksi hän erotti nyt paitsi Kulttuuri-Suomen ja Luonnon-Suomen 
myös Rannikko-Suomen ja Sisä-Suomen. Rannikko-Suomi oli maan vilja-aitta ja 
varsinainen teollisuuden ja kaupan alue, kun taas Sisä-Suomi oli metsätalousmaa- 
ta, joka tuotti maan tärkeintä raaka-ainetta, puuta. Näiden suuralueiden välissä oli 
vaihettumisalueena Lounais-Hämeen viljelysmaa, jossa oli varsin kehittynyttä maan- 
viljelyä ja muutakin teollisuutta kuin metsäteollisuutta.? 

Kokonaisuudessaan käsikirjassa esitetty aluejako poikkesi aiemmista pääasiassa 
vain siinä, että Granö käytti nyt jonkin verran voimakkaampaa yleistystä ja antoi 
suuremman merkityksen eri muotojen esiintymismäärälle. Lisäksi hän saattoi hyö- 
dyntää vuosina 1921—24 ja 1936—38 toteutettujen valtakunnan metsien inventointien 
tuloksia, jotka eivät olleet käytettävissä Suomen Kartaston kasvillisuuskarttaa laadit- 
taessa. Toisaalta esityksen merkitystä pienensi se, että rajallisen tekstitilan vuoksi 
Granö ei voinut kuvata yksilöllisesti muodostamiaan alueita ja että sillä ei ollut yh- 
teyttä teoksen muihin lukuihin ja niissä esitettyihin aluejakoihin.”* 

Viimeisen kerran Granö kuvasi maantieteellisiä alueita 1955, jolloin hän julkaisi 
Suomen yleiskuvauksen Kaarlo Hildenin toimittaman yleistajuisen Maat ja kansat 
-teossarjan neljännessä osassa ja Suomen maisema-alueiden kuvauksen saksalaisessa 


Geographische Rundschau -aikakauskirjassa. Saksankielinen kirjoitus oli vain tiivistel- 

mä suomenkielisistä kuvauksista. Maat ja kansat -teoksessa hän tarkasteli asiallisella 
mutta elegantilla tyylillään Suomen maisemien syntyyn vaikuttaneita ja yhä vaikut- 
tavia tekijöitä ja niiden alueellisten vaihteluiden synnyttämiä maantieteellisiä maa- 
kuntia. Näkemys maan kahtiajakautumisesta oli pelkistynyt entisestään, sillä nyt 
hän jakoi Suomen suoraan Kulttuuri-Suomeen (saaristoalueet, eteläiset maakunnat, 
järviseudut, Karjalan vaaramaat ja Pohjanmaa) ja Luonnon-Suomeen (Kajaanin- 
Kuusamon vaaramaat, Ylä-Kainuu, Peräpohjola ja Lappi). 

Granön yli 25 vuoden aikana laatimia ja kehittämiä aluejakoja käytettiin pitkään 
Suomen maisema-alueiden hahmottamiseen. Hänen näkemyksensä Suomen kahtia- 
jakautumisesta antoi tieteellisen vahvistuksen Henrik Gabriel Porthanin jo 1780-lu- 
vulla esittämälle ja sittemmin sitkeästi vaikuttaneelle näkemykselle, jonka mukaan 
Suomi jakautui sivistyksellisesti ja taloudellisesti kahteen osaan, Kulttuuri-Suomeen 
ja Luonnon-Suomeen. Porthanin mukaan Uudenmaan, Varsinais-Suomen, Satakun- 
nan, Hämeen ja Pohjanmaan pääosan asukkaat muodostivat ruotsalaisen sivistyneen 
Suomen, joka oli osa Eurooppaa, kun taas Karjalan, Savon, Rautalammin pitäjän 
ja Pohjanmaasta Kajaaninlinnan asukkaat elivät vielä villissä ja sivistymättömässä 
tilassa ja olivat sen vuoksi rannikkoväestöä ennakkoluuloisempia, harvalukuisempia 
ja hitaampia sekä ulosanniltaan että olemukseltaan.” 

Granö myös todisti oikeaksi J. L. Runebergin ja Z. Topeliuksen kirjallisesti hah- 
mottaman ja 1800-luvun taidemaalarien kuvien muotoon saattaman näkemyksen, 
että Suomelle tyypillisin maisema oli korkealta mäeltä avautuva avara näkymä yli 
järvien, merenselkien, saarien ja metsien. Granön mukaan Suomi oli paitsi tuhansien 
järvien, myös tuhansien saarien maa, sillä ”ei löydy toista aluetta maapallolla, missä 
olisi niin runsaasti järviä ja reittejä kuin Järvi-Suomessa”. 

Granön näkemys Suomen maisemien olennaisimmista piirteistä osoittautui kes- 
täväksi, sillä se perustui pysyviin luonnontieteellisiin tekijöihin, kuten kallioperään, 
maaston korkeussuhteisiin, vesistöihin, jääkauden jälkiin ja kasvillisuuteen, jotka 
puolestaan olivat ohjanneet ihmisen toiminnan sijoittumista. Myös osa hänen kehit- 


tämästään maisematutkimuksellisesta erityissanastosta jäi pysyvään käyttöön, mutta 

sen sijaan monet hänen muista aluejaoistaan vanhenivat nopeasti. Tämä näkyi jo 
Suomen Kartaston vuoden 1960 painoksessa. Vain hänen esityksensä pinnanmuo- 
tojen jakautumisesta kelpasi pienin korjauksin, kaikista muista aluejakokartoista 
vastasi ensi sijassa teoksen toimittaja Leo Aario.”* 

Suomalaisen yhteiskunnan rajun rakennemuutoksen seurauksena maantietei- 
lijöiden huomio kohdistui 1940-luvun lopulta alkaen aiempaa voimakkaammin 
ihmisen toimintaan, minkä vuoksi Granön pääosin maiseman ulkonaisiin piir- 
teisiin perustuva formaalinen aluejakometodi joutui vähitellen syrjään. Sen tilalle 
nousi Granön arvostaman Hans Spethmannin teoksessaan Dynamische Länder- 
kunde (1928) hahmottama dynaaminen suunta, jonka mukaan tutkittava alue oli 
selitettävä yksinomaan siinä vaikuttavien voimien funktiona. Oli siis löydettävä, 
kuvattava ja selitettävä aluetta muovaavat ydintekijät ja ymmärrettävä alue niiden 
tulokseksi.” 

Kuvaavaa on, että Granön vanhaan professuurin Helsingissä nimitetty Leo Aario 
totesi virkaanastujaisesitelmässään 1953, että maisemaa siinä vaikuttavine voimineen 
voidaan verrata ”useiden magneettien ja sähkövirtojen muodostamaan voimakent- 
tään, jossa rautaviilajauho asettuu tietyllä tavalla näkymättömien voimaviivojen mu- 
kaisesti”. Siirtymän vei loppuun suomalaisen kulttuurimaantieteen vahvimmaksi 


alaksi pian noussut keskus- ja vaikutusaluetutkimus.?** 


Uusi nousu 


Granön aluetieteellisten näkemysten kohtalona oli vaipua 1930-luvun jälkeen 
unohduksiin, kunnes niihin ryhdyttiin kolmen vuosikymmenen kuluttua kiinnit- 
tämään huomiota ensin maantieteen ulkopuolella, muun muassa arkkitehtuurin, 
taidehistoriallisen maisematutkimuksen, äänimaisematutkimuksen, ympäristö- 
psykologian ja ympäristönsuunnittelun piirissä. Yhtenä ensimmäisistä teoksen 


”uudelleen löytäjistä” oli Oulun yliopiston arkkitehtuurin professori Reima Pietilä, 

englanninkieliset laitokset sekä lähiön 
mittauksissa käytetty rullamitta. 


joka 1968 ilmestyneessä kirjoituksessaan ”Maisema ja rakentamismuodot” piti sitä 
”maisema-arkkitehtuurin ainoana suomenkielisenä käsikirjana”/"! 

Pietilää miellytti Puhdas maantiede -teoksessa erinomaisen morfologisen kuvauk- 
sen lisäksi sen monipuolinen pyrkimys luonnonelämysten hahmottamiseen, sillä 
erityisesti metsät tuottivat hänelle itselleen voimakkaita tilallisia kokemuksia. Hän 
pyrki omissa töissään kulttuurin, luonnon ja ihmisen rinnakkaiseloon häivyttämäl- 
lä rajan luonnon ja rakennuksen väliltä. Luonto ikään kuin jatkui arkkitehtuurissa. 


Tämä pyrkimys näkyi niin asuinalueiden, kuten Espoon Suvikummun, kuin yksit- 

täisten rakennusten suunnittelussakin. Timo Keinäsen mukaan Pietilä puhui arkki- 
tehtuurinsa yhteydessä mielellään luonnon morfologiasta ja kirvoitti myös keskustelun 
käsitteestä genius loci, paikan luonteen ilmenemisestä rakennuksessa.” 

Opetuksessaan Pietilä kuvasi Puhdasta maantiedettä ja Suomen maantieteelliset alu- 
eet -teosta ”uudistavien näkemysten varastoina”. Hän uskoi, että Oulun koulukunnan 
piiristä olisi saattanut kasvaa voimia, jotka olisivat voineet jatkaa ”maantieteellisen 
arkkitehtuurin” linjaa käytännön sovelluksiin saakka. Tämä olisi kuitenkin edellyt- 
tänyt sitä, että maantieteessä olisi ryhdytty jatkamaan Granön aloittamaa maisema- 
tieteen perustutkimusta.” 

Asemakaavaopin professorien Otto-livari Meurmanin ja Olli Kivisen ansiosta myös 
Teknillisen korkeakoulun opiskelijat perehtyivät 1960-luvulta alkaen Granön teoksiin. 
Varsinkin arkkitehdit Martti I. Jaatinen, Tom Simons ja Leena Iisakkila käyttivät töis- 
sään ja opetuksessaan hyväksi tämän ajatuksia. Myös taidehistorian piirissä tunnettiin 
kiinnostusta Granön näkemyksiin, mistä oli osoituksena muun muassa Kai Linnilän 
1968 julkaisema artikkeli maisematieteen soveltamisesta taidehistorialliseen maisema- 
tutkimukseen” 

Maantieteessä Granö keksittiin ikään kuin uudelleen 1970-luvulla, jolloin kiinnos- 
tus ihmisen ja ympäristön suhdetta kohtaan lisääntyi ja huomiota ryhdyttiin kiinnittä- 
mään niihin tekijöihin, jotka vaikuttivat ihmisten maisemakokemuksiin. Hänen näke- 
mystensä tärkeimpiä puolestapuhujia olivat Josef Schmithisen, Karlheinz Paffen ja Ernst 
Winkler, jotka antoivat Granölle suuren merkityksen maisematieteen kehittäjänä. 

Paffen valitsi Granön Geographische Ganzheiten -kirjoituksen johdantotekstiksi 
1973 ilmestyneeseen teokseensa Das Wesen der Landschaft, jossa esitellään maailman 
tunnetuimpien maisemamaantieteen tutkijoiden, kuten Hermann Lautensachin, Otto 
Schliiterin ja Carl Trollin, käsityksiä tieteenalan olemuksesta ja metodiikasta. Myös 
Winklerin pari vuotta myöhemmin toimittamassa Probleme der alleemeinen Geograp- 
hie -teoksessa, jossa pohditaan yleis- ja aluemaantieteen keskinäisten suhteiden kehi- 
tystä, Granö on sijoitettu maantieteelle uutta suuntaa antaneiden tutkijoiden ketjuun, 


joka alkaa Carl Ritteristä ja päättyy David Harveyhin. "o 

Aluksi Granötä tulkittiin niin ylimalkaisesti, että häntä alettiin pitää perseptio- 
maantieteen ja jopa humanistisen maantieteen pioneerina. Tämä perustui kuitenkin 
täydelliseen väärinkäsitykseen. Kun Granö oli sulkenut maisematieteestään pois sub- 
jektiivisen kokemuksen tutkimisen ja maisemaan liittyvät erilaiset ideologiset, psy- 
kologiset ja poliittiset kytkennät, uusien suuntien tutkijat paneutuivat nimenomaan 
ympäristön synnyttämien tuntemusten ja mielikuvien selvittämiseen. Heille paikka 
ei ollut tärkeä kartografisessa mielessä, vaan ihmisten kokemuksista ja inhimillisestä 
tulkinnasta merkityssisältönsä saavana ilmiönä.” 

Vaikka Granö ei siten ollut perseptiomaantieteen edelläkävijä, hänen merkityk- 
sensä huomattiin, kun humanistisen maantieteen edustajat ryhtyivät kiinnittämään 
monipuolisesti huomiota maiseman havaitsemisen ja kokemisen eri puoliin. Toisin 
kuin pelkästään visuaalisia havaintoja korostavassa maisemamaantieteessä Puhtaassa 
maantieteessä painotettiin näön ohella myös kuulo-, haju-, maku- ja tuntoaistin mer- 
kitystä ja esitettiin menetelmiä niiden avulla saatujen havaintojen kirjaamiseksi.”"7 

Erityisesti äänimaisemien tutkimuksessa Granö oli Heikki Uimosen mukaan 
yksi alan uranuurtajista, joka paitsi pohti kuuloaistin ominaispiirteitä, myös loi 
uutta ja esteettisesti korkeatasoista terminologiaa. Turkulainen maantieteilijä Birger 
Ohlson jatkoi 1970-luvulla hänen linjoillaan tutkien muun muassa kaupunkien ja 
maaseudun äänimaisemia ja niiden muuttumista, mutta varsinaisesti äänimaisema- 
tutkimuksen Suomessa 1980-luvun lopulla aloittaneet Tampereen yliopiston kan- 
sanperinteen laitoksen etnomusikologit saivat virikkeensä alan kanadalaisesta tutki- 
muksesta.”* 

Maisematutkimus nousi osittain saksalaisten Landschaft-tutkijoiden synkän nat- 
simaineen vuoksi uudelleen voimakkaasti esille vasta 1980-luvulta alkaen. Tuolloin se 
omaksuttiin nimenomaan ihmisen aistiympäristöä tarkoittavassa englanninkielisessä 
muodossa /andscape, eikä Landschaft-käsitteen mukaisessa sekä maisemaympäristöä 
että tiettyä aluetta osoittavassa kaksoismerkityksessä. Kun /andscape- tai maisema- 
käsitteen käyttö yleistyi yhtäältä luonnonmaantieteessä, ekologiassa ja kulttuurimai- 


semien tutkimuksessa sekä toisaalta kulttuurimaantieteessä ja eräillä kulttuurintut- 

kimuksen aloilla, Puhtaan maantieteen teemat nousivat jälleen ajankohtaisiksi useilla 
tieteenaloilla, ympäristönsuunnittelussa, arkkitehtuurissa ja taiteiden piirissä.” 

Uudessa tutkimuksessa maisema-käsitettä ei käytetty niinkään sellaisenaan luon- 
nontieteellispohjaisen tutkimuskohteen osoittajana kuin kokoavana yleisterminä. 
Maiseman tutkimuksellinen käsittely oli laajentunut tutkijan ja ympäristön välisestä 
suhteesta koskemaan yleensä maiseman kokemista, sen symboleja, arvoa ja merkitys- 
tä eri aikoina unohtamatta silti kaiken perustana olevaa konkreettista ympäristöä. 
Kun tieteen ja taiteen maisemat kohtasivat, kumpikin suunta sai uutta sisältöä, kuten 
Taneli Eskolan J. G. Granötä valokuvaajana koskevat tutkimukset osoittavat.” 

Granön maantieteellisen ajattelun yhtenä päämääränä oli kehittää systemaatti- 
nen ja miltei matemaattisen tarkka kaava maantieteellisten alueiden määrittelemi- 
selle. Tämän pyrkimyksen vuoksi hänet liitettiin 1970- ja 1980-luvulla kvantitatiivi- 
sen maantieteen pioneereihin. Kuten Anssi Paasi on todennut, Granö ei kuitenkaan 
osallistunut maantieteen ”matematisoimiseen” vaan hänen ansionsa tällä saralla liit- 
tyivät formaalisen kielen luomiseen ja päällekkäin asetettavien karttojen käyttöön 
perustuvaan aluejakomenetelmään, joka hyväksyttiin 1900-luvun lopulla keskeiseksi 
analyysitavaksi paikkatietojärjestelmässä eli GIS-järjestelmässä (Geographical Infor- 
mation System)" 

Granö pohti Puhtaan maantieteen teoreettisissa osissa myös useita muita teemoja, 
jotka nousivat uudelleen tutkimuksen kohteeksi 1900-luvun lopulla ja 2000-luvun 
alussa. Tällaisia aiheita olivat muun muassa ihmisekologia, ilmaston vaikutus ym- 
päristöön, mittakaavan merkitys maiseman kokemisessa, visuaalisen havaitsemiseen 
liittyvät psykologiset tekijät ja ihmisten lähiympäristöön liittyvien kokemusten tut- 
kiminen. Hänen teoreettinen työnsä alueanalyysin kehittämiseksi ennakoi puoles- 
taan Walter Isardin käynnistämää laajaa tutkimustyötä, jonka tavoitteena oli alueen 
teoreettinen ja metodologinen käsitteellistäminen.”” 

Anglosaksissa maissa virinneen kiinnostuksen ansiosta Granön ajatukset alkoivat 
1980-luvulla myös Suomessa kiinnostaa uudelleen maantieteilijöitä. Samalla ajatus 


Puhtaan maantieteen kääntämisestä englanniksi alkoi saada yhä suurempaa kanna- 

tusta. Hankkeen arvovaltaisimmaksi puolestapuhujaksi nousi ruotsalainen Torsten 
Hägerstrand, innovaatiotutkimuksen ja aikamaantieteen uranuurtaja, joka oli esittä- 
nyt ensimmäisen kerran jo 1976, että teos käännettäisiin myös englanniksi.” 


Torsten Hägerstrand perusteli ajatustaan seuraavasti: 


Puhdas maantiede on osoittautunut olevan ajatusmaailmansa puolesta puoli 
vuosisataa aikaansa edellä. Ilmestyessään se herätti ristiriitaista huomiota. Mo- 
net saivat siitä vaikutteita, mutta Granön ajatusten syvin sisällys jäi kuitenkin 
vieraaksi, koska siihen aikaan tutkimuksen näkökulmat olivat kokonaan toiset. 
Viime aikoina kiinnostuksen kohdistuessa kompleksiin ihminen/ympäristö on 
tutkimus maantieteessä, arkkitehtuurissa, ympäristöpsykologiassa, kognitio- 
tieteessä ym. lähestynyt Puhtaassa maantieteessä käsiteltyä kysymystä ihmisen 
ympäristön luonteesta. Granö oli poikkeuksellinen metodologi myös siinä 
suhteessa, että hän todella itse suoritti tutkimuksia käytännössä esittämiensä 


teoreettisten periaatteiden mukaisesti.” 


Hägerstrandin toive toteutui 1997, jolloin Pure Geography ilmestyi suuren yhdys- 
valtalaisen tiedekustantamon The Johns Hopkins University Pressin kustantamana 
lähes 70 vuotta saksankielisen painoksen ilmestymisen jälkeen. Kääntäjänä oli koke- 
nut tieteellisten tekstien taitaja Malcolm Hicks, jonka tukena olivat teoksen toimit- 
tajat Olavi Granö ja Oulun yliopiston maantieteen professori Anssi Paasi. Turun Yli- 
opistosäätiön rahoittama vaativa käännösurakka vei kaikkine esitöineen noin kolme 
vuotta.” 

Puhtaan maantieteen englanninkielisen laitoksen saama laaja myönteinen vas- 
taanotto osoitti, että Granö koettiin edelläkävijäksi monella nykymaantieteen alalla. 
Erityistä huomiota kiinnitettiin hänen innovatiivisuuteensa, tinkimättömyyteensä 
ja johdonmukaisuuteensa tieteellisten tavoitteiden määrittelyssä ja tavoittelussa. Yh- 
dysvalloissa uuden aluetieteen johtohahmoksi noussut Reginald G. Golledge nimesi 


teoksen 1998 yhdeksi maantieteen klassikoista.” 

Vaikea ratkaisu 


Ensimmäiset Turun vuodet olivat olleet Granölle tutkimuksellisesti ja henkisesti an- 
toisia. Kun erilaiset ylimääräiset työt loppuivat ja oppilaita ei ollut liikaa, hän saattoi 
keskittyä kartastotöiden loppuun saattamiseen, maisemateoriansa kehittämiseen ja 
muuhun tieteelliseen toimintaan. Työrauhansa varmistamiseksi hän ei hankkinut 
kotiinsa edes puhelinta.” 

Granö nautti pienen yliopiston vapaamuotoisuudesta ja rauhallisesta henkisestä 
ilmapiiristä. Luonnontieteellisen tiedekunnan professorit, kemisti M. H. Palomaa, 
eläintieteilijä Walter M. Linnaniemi, matemaatikko Kalle Väisälä, fyysikko Yrjö Väi- 
sälä ja kasvitieteilijä Harry Waris muodostivat Granölle läheisen ystäväpiirin, jossa 
kanssakäyminen oli läheistä ja jatkui myös yliopiston ulkopuolella perheenjäsenten 
kesken.” 

Pientä luonnontieteilijäjoukkoa yhdistivät suomenmielinen aatteellisuus ja pyrki- 
mys kehittää Turun yliopistoa niukoista voimavaroista huolimatta. Pyöreän pöydän 
ääressä pidetyt tiedekunnan kokoukset sujuivat leppoisasti ja rakentavasti, ja yhdessä- 
oloa tiivisti päivittäin kokoontunut kahviklubi. Humanistisessa tiedekunnassa ei ollut 
vastaavaa henkeä, minkä vuoksi sitä kaivannut historian professori Einar W. Juva (vuo- 
teen 1935 Juvelius) hakeutui usein seuraan. Kun vierailu oli toistunut riittävän mones- 
ti, alettiin hyväntahtoisesti puhua ”lisätystä luonnontieteellisestä tiedekunnasta”.”” 

Granö saavutti tiedekunnan kokouksissa niin keskeisen aseman, että siitä aiheu- 
tui myöhemmin paineita hänen seuraajakseen 1945 Helsingistä tulleelle Leo Aariolle, 
joka peri myös hänen paikkansa kokouspöydässä. Kun keskustelun jälkeen ryhdyt- 
tiin sorvaamaan päätöstä kaikkien katseet kääntyivät kuin itsestään Aarioon, tiede- 


kunta kun oli tottunut kuulemaan siltä paikalta päätösesityksen.?** 

Myönteisistä kokemuksista huolimatta Granö mietti 1930-luvun vaihteessa 
vakavasti paluuta pääkaupunkiin. Helsingin yliopistossa haettiin sekä maantie- 
teen vaihtuvan että kiinteän professuurin haltijaa, ja hän olisi vaikutusvaltaisten 
tukijoidensa ansiosta todennäköisesti saanut jommankumman viran. Houkutte- 
lijoihin kuului muun muassa kasvitieteen professori Kaarlo Linkola, joka kirjoitti 
Granölle 5.11.1929: 


Nyt kun maantieteen täkäläisen professorinviran hakuaika on päättymäi- 
sillään, rohkenen kääntyä puoleesi ilmoittaakseni omasta ja monien muiden 
hartaista toiveista saada Sinun hakupaperisi tänne Helsinkiin. Tiedän, että 
virka Sinun käsissäsi tulisi hoidetuksi tavalla, joka olisi erikoisen suureksi 
siunaukseksi tieteelle ja opetukselle. Muista nyt mahdollisista käsistä ei ole 


läheskään yhtä hyviä takeita.?*" 


Granön olisi siis tarvinnut vain ilmoittaa suostumuksensa, mutta hän päätti py- 
syä Turussa. Asiaan vaikuttivat monet syyt, joista ehkä tärkeimmät liittyivät 
hänen haluunsa keskittyä tutkimustyöhön ja välttää Helsingissä odotettavissa 
olevia työkiireitä ja arvovalta- ja henkilöristiriitoja. Sen verran tarkkaan hän oli 
kuitenkin muuttoa harkinnut, että oli ehtinyt pohtia vuoden 1929 alussa seu- 


raavaa ongelmaa: 


Jos siirtymisestäni pääkaupunkiin tulisi tosi, olisikohan minun pidettävä 
uudelleen virkaanastujaisesitelmä ja juhlallisesti astuttava konsistorin ovien 
sisäpuolelle, vai voitaisiinko kaikki muodollisuudet sivuuttaa? Tuntuisi puo- 
littain koomilliselta nousta uudelleen juhlasalin kateederiin vasta leivottuna 


tai oikeammin leivottavana.”?? 


Kun Granö ei ottanut osaa viranhakuihin, Helsingin professuurit menivät Väinö 


Auerille ja Väinö Tannerille. Erityisesti suotutkijana ansioitunut Auer nimitettiin 

1929 Iivari Leiviskän kanssa käydyn kovan kilpailun jälkeen Granöltä vapautuneen 
vaihtuvan professuurin haltijaksi, ja pääasiassa kvartäärigeologiaa mutta myös alue- ja 
ihmismaantiedettä tutkinut Tanner sai Rosbergin jäätyä eläkkeelle 1931 maantieteen 
vakinaisen professuurin. Nyt molemmat virat olivat pätevien ja tuotteliaiden tutkijoi- 
den hallussa.” 

Granön tavoite välttyä yliopistopolitikoinnilta ja -hallinnolta jäämällä Turkuun epä- 
onnistui surkeasti. Tämä johtui siitä, että Turun yliopisto joutui 1920-luvun lopulla 
kriisiin, joka haittasi pahoin sen kehittämistoimia ja uhkasi lopulta lakkauttaa sen ko- 
konaan. 

Kriisin taustalla oli kielitieteilijän ja poliitikon E. N. Setälän valinta Turun yli- 
opiston kansleriksi helmikuussa 1926. Hän oli kuulunut yliopiston perustajiin, mutta 
sitten monet vastuulliset tehtävät olivat vieneet hänen aikansa niin, ettei hän ollut ehti- 
nyt paneutua yliopiston kehitykseen. Tilanne jatkui samanlaisena myös ensimmäisinä 
kanslerivuosina 1927—29, jolloin hän oleskeli pääosin ulkomailla toimiessaan Suomen 
lähettiläänä Kööpenhaminassa ja Budapestissa.”** 

Setälä oli jo alusta alkaen suhtautunut varauksellisesti yksityisen yliopiston mah- 
dollisuuksiin kilpailla maan parhaista kyvyistä valtion voimakasta tukea nauttivan 
Helsingin yliopiston kanssa. 1920-luvun lopulla yliopisto oli lähes 90 varsinaisella 
professuurillaan suurempi kuin Suomen kaikki muut yliopistot ja korkeakoulut yh- 
teensä. Seuraavaksi suurin oli Teknillinen korkeakoulu, jossa oli 28 professoria. Turun 
yliopistoista Äbo Akademissa oli 25 ja Turun Yliopistossa 15 professuuria. Helsingin 
Kauppakorkeakoulussa oli kuusi professoria.” 

Ennakkoasenne saattoi olla syynä siihen, että Setälä odotti Turun yliopistolta no- 
peita tieteellisiä näyttöjä, vaikka yleinen sääntö oli, että uudelta yliopistolta meni useita 
vuosia, tai jopa vuosikymmeniä, oman tieteellisen tutkimustradition kehittämiseen. 
Kun tieteellisiä läpimurtoja ei oitis tullut, Turun Suomalainen Yliopisto alkoi näyttää 
Setälän silmissä lähinnä mitättömältä kandidaattileipomolta, jonka ainoa mahdolli- 
suus selkeään tasonnostoon olisi ollut täydellinen keskittyminen korkeatasoiseen tut- 


kimustyöhön.”*s 

Turun Suomalaisen Yliopiston ensimmäinen promootio järjestettiin 12.5.1927. Promootioväki 
marssi kansleri E. N. Setälän ja rehtori V. A. Koskenniemen johdolla kulkueena yliopiston 
päärakennukseksi hankitusta Phoenix-hotellista tuomiokirkkoon. 


Yliopiston tilanne huononi edelleen 1920-luvun lopulla, jolloin alkanut yleismaa- 
ilmallinen talouspula lopetti uusien lahjoitusten tulon ja laski jo kertyneiden varojen 
tuottoa. Kun yliopiston oli pakko keskeyttää kaikki kehittämissuunnitelmansa ja 
ryhtyä harkitsemaan jo aloitetun toiminnan supistamista, Setälä esitti julkisuudessa 
epäilyksen, tarvittiinko yliopistoa enää. 

Ylimmän edusmiehen jyrkkä lausunto sai valtaosan yliopiston professoreista nou- 
semaan vastarintaan. Yhden voimakkaimmista puheenvuoroista käytti J. G. Granö, 


joka tuomitsi Suomen Kartaston 1925 julkistamistilaisuudessa 22. maaliskuuta 1929 

ankarasti Setälän väitteen Turun yliopiston tarpeettomuudesta. Hänen mielestään 
yliopiston oli jatkettava entiseen tapaan toimintaansa kahteen tiedekuntaan jakaan- 
tuneena opinahjona.”* 

Setälä ei perääntynyt, sillä hän oli päättänyt yhdistää Turun yliopiston toimin- 
nan supistamisen ja 1929 perustamansa suomen kielen ja sen sukukielten tutkimi- 
seen keskittyneen Suomen suku -tutkimuslaitoksen kehittämisen. Tutkimuslaitos sai 
toimintansa käynnistämiseen valtion ja yksityistä rahoitusta, mutta siitä tuli käytän- 
nössä Setälän yksityinen instituutti, jonka päätavoitteena oli suomen kielen etymolo- 
gisen sanakirjan laatiminen.”** 

Setälä pyrki uutterasti vahvistamaan instituuttinsa asemaa yliopistoon nähden. 
Jo syksyllä 1930 hän tiedusteli kaikilta professoreilta, millä edellytyksillä heidän 
laitoksensa saataisiin täyskelpoisiksi opetus- ja tutkimuslaitoksiksi. Toivomuslistat 
saatuaan hän tulkitsi niitä omiin tarkoitusperiinsä soveltuvalla tavalla. Hänen mu- 
kaansa oli käynyt selväksi, ettei yliopisto voinut jatkaa entiseen tapaan opetuksen ja 
tutkimuksen alalla vaan sen voimavaroja oli suunnattava erityisesti Suomen suku 
-tutkimuslaitoksen tukemiseen.? 

Setälän toiminta sai aluksi erityisesti humanistisen tiedekunnan piirissä niin 
paljon kannatusta, että hänen toimikauttaan pidennettiin keväällä 1931. Vähitel- 
len tyytymättömyys häntä kohtaan lisääntyi, ja kansleria alettiin syyttää vallanhi- 
mosta ja pyrkimyksestä supistaa yliopiston toimintaa. Rehtori V. A. Koskenniemen 
johtama yliopiston hallitus pyrki selviytymään vaikeasta taloudellisesta tilanteesta 
supistamalla toiminnallisia määrärahoja ja pidättymällä kaikista uusista viroista ja 
hankinnoista.” 

Kanslerin yritys vahvistaa tutkimuslaitoksensa asemaa kiristi yliopiston johdon 
välit äärimmilleen. Tilanteen laukaisemiseksi Setälä ja Koskenniemi laativat kans- 
lerin luottomiesten J. E. Salomaan ja Uno Harvan välityksellä herrasmiessopimuk- 
sen, joka voitiin tulkita siten, että molemmat olisivat eronneet tietyn ajan kuluessa. 
Koskenniemi lähettikin kanslerille vuoden 1931 lopulla kirjeen, jossa hän anoi eroa 


tehtävästään rehtorina. Setälä hyväksyi eronpyynnön oitis, mutta jäi itse tyynesti 

Ruotsin kruununprinssipari vieraili Turun Yliopistossa 6.12.1932. Yliopiston kirjastossa vasemmalta 
yliopiston rehtori J. G. Granö, Ruotsin kruununprinssi Kustaa Aadolf, professori Emil Öhmann, 
prinsessa Louise, Turun tuomiorovasti Einar Candolin ja yliopiston kansleri E. N. Setälä. 


paikalleen aikomattakaan erota. Yllättävä käänne sydämistytti Koskenniemen ohella 
vararehtori Kalle Väisälää niin paljon, että hän katsoi Koskenniemen kantaa edusta- 
neena velvollisuudekseen erota tehtävästään?! 

Setälän suunnitelmia vastustavat professorit olivat nyt tilanteessa, että heidän oli 
nopeasti löydettävä rehtoriksi mies, joka kykeni asettumaan vastustamaan voima- 
kastahtoista ja keinoja kaihtamatonta kansleria. Katseet kääntyivät J. G. Granöhön, 
joka oli saavuttanut arvostetun aseman professorien keskuudessa ja kuului yliopiston 


hallitukseen. Hän oli jo paljastanut, mitä hän ajatteli Setälän suunnitelmista ja oli 

lisäksi osoittanut yliopiston hallintoon liittyvissä kysymyksissä tulevansa ainakin 
muodollisesti toimeen kaikkien kanssa ja kykenevänsä säilyttämään viileän har- 
kintakykynsä tilanteessa kuin tilanteessa.?” 

Granö torjui aluksi tiukasti professorien suunnitelmat ilmoittamalla yksikan- 
taan, ettei hänestä ole hallintomieheksi. Hän oli tullut Turkuun voidakseen keskit- 
tyä tutkimukseen ja opetukseen, ja tämä päätös piti edelleen. Hilma-puoliso tuki 
lujasti miestään, sillä hän tiesi, minkälaisiin paineisiin tämä hallintotehtävissä vel- 
vollisuudentunnossaan joutuisi.” 

Mikään ei kuitenkaan auttanut, sillä professorikollegio esitti vetoomuksen, 
joka asetti Granön lähes yhtä mahdottomaan tilanteeseen kuin Kyösti Kallio Risto 
Rytin talvisodan sytyttyä 1939: ”Joka ei vaarallisessa tilanteessa suorita velvolli- 
suuttaan sillä paikalla, johon hänet katsotaan sopivaksi, on moraalisesti rintama- 
karkun Ton 

Granö oli saman liiton miehiä kuin Ryti, eikä enää vastustellut. Tammikuise- 
na iltana 1932 ylioppilaiden soihtukulkue saapui Kristiinankadulle tervehtimään 
uutta rehtoria jätettyään sitä ennen jäähyväiset vanhalle rehtorille Koskenniemelle. 
Granö kiitti ylioppilaita muun muassa seuraavin sanoin: ”Olkaa vakuutetut siitä, 
että uudella rehtorillanne on oleva yksi pyrkimys kaiken muun yläpuolella: sen 
kansallisen yliopiston palveleminen, jonka Suomen kansan rakkaus on pystyttänyt 


tänne Auran rannoille.” 


Puolustustaistelu kansleria vastaan 


Granö joutui yliopiston johtoon vaikeana ajankohtana. Taloudellinen tilanne ai- 
heutti yhä suurta huolta pula-ajan otteen kiristyessä, ja kansleri Setälä kehitti jatku- 
vasti uusia suunnitelmia yliopiston toiminnan supistamiseksi. Hän sanoi suoraan, 
että Suomi ei tarvinnut toista yliopistoa Helsingin yliopiston rinnalle. 

Granö päätti kuitenkin taistella itsenäisen Turun Suomalaisen Yliopiston puo- 


lesta. Hän lähetti Setälälle toukokuussa 1932 sairasvuoteeltaan kirjeen, jossa hän 

Fyysikko Yrjö Väisälä kävi kesällä 1933 tyttärensä kanssa Turusta aloittamansa purjehdusmatkan aikana tapamassa 
Granön perhettä Porvoon saaristossa. Seurue asettui ryhmäkuvaan Tirmon huvilan rannalle. Oikealta Yrjö Väisälä, 

J. G. Granö, Marja Väisälä ja Aune, Hilma, Mine sekä Eeva Granö. Isän vieressä Olavi Granö, joka oli syntynyt perheen 
kuopuksena toukokuussa 1925. 


syytti tätä petturuudesta, kun ei ollut eronnut lupauksensa mukaisesti. Setälä sivuut- 


ti kuitenkin syytöksen ylimielisesti: 


Olen suuresti pahoillani siitä, että olet joutunut vaivautumaan kirjeen kirjoit- 
tamiseen tautivuoteelta. Puhumatta siitä, että kylmä harkinta kuumeisessa 
tilassa pettää, on mielenliikutus sellaisessa tilassa terveydelle vaarallista. Var- 
maan et olisikaan terveenä miehenä käynyt käsiksi asiaan, jossa aloite kaiken 


lain ja kohtuuden mukaan on oleva minun.” 

Granö ei jättänyt asiaa tähän. Avatessaan rehtorina yliopiston yhdennentoista luku- 
vuoden 5. syyskuuta 1932 hän ilmoitti, ettei taloudellisten huolten tullut lannistaa 
luottamusta opinahjon tulevaisuuteen. Hän uskoi, että Suomen kansan tuki tuli kan- 
tamaan sen vaikeiden aikojen yli.” 

Hengen nostatuksen ohella Granö keskittyi sekä yliopiston hallinnon kehittämi- 
seen että erityisesti sen rahoituksen turvaamiseen, sillä Turun yliopistossa rehtori oli 
myös laitoksen tärkein talousviranomainen. Yliopiston itsenäisyyden puolustaminen 
jäi pitkälti Granön vastuulle, sillä vararehtoriksi valitun suomen ja sen sukukielten 
professorin Niilo Ikolan asema kielitieteilijänä oli vaikea Setälän ja luonnontieteili- 
jöiden välissä. 

Vuoden tiiviin työurakan jälkeen Granö katsoi, että hän oli täyttänyt velvolli- 
suutensa ja pyysi eroa rehtorin toimesta vuoden 1933 alusta lukien. Hän esitti syyksi 
mahdottomuuden hoitaa kauemmin yhtä aikaa sekä rehtorin että professorin tehtä- 
viä, mutta tärkeimpänä syynä olivat ristiriidat Setälän kanssa. Tämä myönsi hänelle 
eron, vaikka valittikin asiaa todeten, että Granö oli hoitanut rehtorin tehtävät ”aivan 
erinomaisella taidolla”.?* 

Ratkaisu ei kuitenkaan vapauttanut Granötä hankalasta tehtävästä, sillä yliopis- 
ton järjestysmuodon mukaan rehtori voitiin pyynnöstään huolimatta valita uudel- 
leen, jos hän ei ollut vielä toiminut rehtorina kolmea vuotta. Yliopiston professorit 
valitsivat hänet uudelleen rehtorikauden jäljellä olevaksi ajaksi ja vielä seuraavaksi 
kolmivuotiskaudeksi.?” 

Näin Granö joutui ottamaan etulinjassa vastaan Setälän uuden rynnistyksen, jon- 
ka lähtölaukauksena oli kanslerin rehtorille huhtikuun lopulla 1933 lähettämä kirjel- 
mä. Siinä suositettiin ”kandidaattileipomon” lakkauttamista tai ainakin voimakasta 
supistamista Helsingin suuren valtionyliopiston hallitsevan aseman ja taloudellisten 
vaikeuksien vuoksi. Operaatio olisi paras toteuttaa siten, että tietyn siirtymäajan jäl- 
keen liian kalliiksi osoittautunut luonnontieteellinen tiedekunta lakkautettaisiin ja 
humanistinen tiedekunta muutettaisiin tutkimuslaitoksiksi tai yhdeksi tieteelliseksi 


instituutiksi, jolla ei olisi opetustehtäviä.*! 

Yrjö Väisälän hai-vene Mira Tirmon edustalla 1933. 


Kysymys ei ollut salaisesta manööveristä, sillä ilmeisesti Setälä itse toimitti kirjel- 
män 4ika-lehden välityksellä julkisuuteen. Asiasta nousi suuri kohu, sillä harvoin oli 
kuultu tapauksesta, jossa kansleri ei pitänyt omaa yliopistoaan minkään arvoisena vaan 
vaati sen lopettamista. Sanomalehti Uusi Aura julkaisi asiasta pitkän artikkelin ”Turun 
Yliopisto oudon hyökkäyksen kohteena”, jossa tuettiin yliopiston itsenäisyyttä." 

Granön johtama hallitus oli päättänyt aluksi olla välittämättä Setälän kirjelmäs- 
tä, mutta asian tultua julkisuuteen sen oli pakko ottaa siihen kantaa. Osa professo- 
reista katsoi, että kanslerin olisi tullut erota tehtävästään, mutta hallitus päätti toimit- 
taa julkisuuteen vain oman vastineensa. Sen mukaan yliopiston rakennetta ei tullut 
muuttaa, sillä sen talous oli kestävällä pohjalla. Lisäksi kirjelmässä moitittiin Setälää 
virheellisten ja harhaanjohtavien tietojen levittämisestä." 

Granö ilmaisi oman kantansa asiaan lukuvuoden 1933—34 avajaispuheessaan. Pa- 


lautettuaan kuulijoiden mieleen Setälän esityksen Turun Yliopiston muuttamisesta 

tutkimuslaitoksiksi Granö osoitti kohta kohdalta tämän perustelut virheellisiksi sekä 
Suomen että Turun kannalta. Hänen mukaansa valtakunnan koko sivistyselämää ei 
tullut keskittää pääkaupunkiin, sillä maakuntakeskukset saattoivat monipuolistaa ja 
rikastaa sitä huomattavasti. Ja vaikka Turun Yliopiston säteily ei ollut koko valtakun- 
nassa yhtä voimakasta kuin Helsingin yliopiston, se oli kuitenkin sitä lämpimämpää 
omalla alueellaan”.*% 


Samalla Granö kiteytti jälleen kerran käsityksensä yliopiston tehtävästä: 


Niin suuria eroavaisuuksia kuin onkin eri maiden ja eri aikojen yliopistojen 
välillä, on niillä yhteisenä leiman antavana piirteenä kahtaalle suuntautuva toi- 
minta, tieteellinen tutkimus ja opetus. Yliopistojen kahtaalle tähtäävästä toimin- 
nasta johtuu, että niiden saavutuksia arvioitaessa on otettava huomioon myös 
opetus- ja kasvatustoiminta. Kansallisen sivistyksen kannalta on tämä työ eh- 
käpä tieteellistä tutkimustoimintaa tärkeämpi. Ei riitä, että yliopiston opettajat 
ovat kykeneviä tiedemiehiä, tuotteliaita spesialisteja, on tärkeätä, että yliopistos- 
sa on monipuolisesti valistuneita persoonallisuuksia, jotka kykenevät esittämään 
tieteen saavutuksia laajemmiltakin aloilta, opettajia, joilla on avarampaa synteet- 
tistä tajua, eikä vain analyytikon syventyneisyyttä ahtaaseen erikoisalaan, opet- 
tajia, jotka ovat kosketuksissa elävän elämän kanssa ja joille ne toimialat eivät ole 


vieraita, joille ylioppilaista useimmat tulevat antautumaan. ..*% 


Granön voimakas puhe herätti suurta huomiota. Setälän tukijat hermostuivat kansle- 
rin suorasukaisesta arvostelusta niin paljon, että jopa eräät rehtorin ystävät katsoivat, 
että tilanteen rauhoittamiseksi hänen olisi pitänyt vetäytyä syrjään. Suurin osa yli- 
opiston opettajista ja opiskelijoista asettui kuitenkin samalla kannalle kuin puhet- 
ta Granölle lähetetyssä sähkösanomassa ylistäneet yliopiston merkkimiesten lesket 
Jenny Danielson-Kalmari, Helmi Virkkunen, Ilta Ojansuu ja Katri Lehtonen sekä 


Turun Ylioppilaslehden toimittaja, joka kaunopuheisesti kuvaili sen merkitystä: 

Ja voimme olla vakuutettuja, että tämä puhe on vakuuttanut sekä kuulijansa 
että lukijansakin. Se on taittanut kärjen mahdollisilta takana puhumisilta, se 
on kuin uudelleen koonnut yliopiston ystävät yliopistonsa ympärille, ja tämä 
kaikki merkitsee myös velvoitusta yliopiston kasvateille, opiskelijoille. Uskom- 
me, että rehtorin vakuuttavat sanat ovat merkinneet heillekin tulevaisuuden- 


uskoa ja tulevaisuudentahtoa.?” 


Granö pyrki parantamaan Turun yliopiston asemaa neuvottelemalla muun muassa 
Kansallis-Osake-Pankin pääjohtajan J. K. Paasikiven kanssa, mutta talousongelmat ei- 
vät hellittäneet. Kovat paineet saattoivat osaltaan vaikuttaa siihen, että Granön terveys 
heikkeni vuoden 1934 alussa niin paljon, että hän joutui vuoteenomaksi. Kun sairaus 
ei hellittänyt, hän joutui olemaan virkavapaalla suurimman osan kevätlukukautta. 
Vaikean ajan synkeyttä lisäsi Granön Alma-äidin kuolema Helsingin liepeillä Oulun- 
kylän pappilassa, jossa hän oli asunut viimeiset elinvuotensa Paavo-poikansa luona. 

Vararehtori Niilo Ikola oli päättänyt jo syksyllä palata entiseen virkaansa Turun 
kauppaopiston rehtoriksi, joten hänen tehtävänsä tammikuussa 1934 perinyt Granön 
ystävä Einar W. Juva sai kantaa päävastuun Turun yliopiston pelastamisesta. Hän 
otti tehtävän vastaan, vaikka se merkitsi lupaavasti alkaneen oman tieteellisen uran 
uhraamista. Hänellä olisi ollut hyvät mahdollisuudet saada Helsingin yliopiston Suo- 
men ja Skandinavian historian professuuri, mutta hän veti hakemuksensa pois.*% 

Granölle myönnettiin ero rehtorin toimesta syyskuun alusta 1934 alkaen. Hän 
osallistui kuitenkin seuraajansa Juvan kanssa Setälän vastaiseen kamppailuun, jonka 
tuloksena muun muassa yliopiston taloudenhoito siirtyi Kansallis-Osake-Pankilta 
sen varta vasten palkatulle omalle taloudenhoitajalle Toivo Lehtikunnaalle. Juva on- 
nistui myös saamaan turkulaisilta yliopiston ystäviltä varat lukuvuoden välittömän 
vajauksen kattamiseen ja luomaan suunnitelman valtakunnallisen kansalaiskeräyk- 
sen järjestämisestä yliopiston toiminnan tukemiseksi.*" 

Kun yliopiston johto ei taipunut kanslerin edessä, tämä kiristi otettaan. Setälä 


kieltäytyi vahvistamasta vuoden 1934-35 talousarviota kiinnittäen huomiota erityi- 

sesti siihen, että eräitä professorinvirkoja oli jätetty täyttämättä, että muutamat pro- 
fessorit huolehtivat myös muiden kuin omien oppiaineidensa virkatehtävistä ja että 
päätoimisen taloudenhoitajan virka oli perustettu vastoin kanslerin tahtoa. 

Osa Setälän huomautuksista oli aiheellisia, mutta osin ne kertoivat myös siitä, 
kuinka tiukasti hän ajoi omia tarkoitusperiään. Hän ei edes pyrkinyt ymmärtämään, 
että monet Granön ja Juvan johdolla tehdyistä ratkaisuista olivat luonteeltaan kompro- 
misseja, joihin oli jouduttu niukkojen taloudellisten olojen synnyttämästä pakosta.* 

Talousarviosta ja muista kiistakysymyksistä päästiin sopuun syksyllä 1934, mutta 
tilanne pysyi vaikeana koko loppuvuoden Setälän asettauduttua vastustamaan Juvan 
Turun yliopiston pelastamiseksi suunnittelemaa kansalaiskeräystä. Tämä päätti täl- 
löin sivuuttaa Setälän kokonaan ja ryhtyä kokoamaan tiedemaailman avainhenkilöi- 
tä uuden rahankeräyksen ydinryhmäksi. Joukkoon tulivat muun muassa Helsingin 
yliopiston kansleri Hugo Suolahti, ylipormestari Antti Tulenheimo ja kansainväli- 
sesti ansioitunut kemisti Gustaf Komppa, joka kuului Suomalaisen Tiedeakatemian 
perustajiin ja oli toiminut Turun yliopiston sijaiskanslerina 1928—29.3% 

Operaation toteutuminen varmistui dramaattisesti helmikuun 8. päivän iltana 
1935, jolloin kiistan osapuolet olivat kokoontuneet toisistaan tietämättä Helsingin 
keskustaan. Setälän illastaessa uppsalalaisen emeritusprofessorin J. A. Lundellin 
kanssa yksityisesti ravintola Seurahuoneella Juvan hotelli Kämpiin kutsumat pääkau- 
pungin kulttuuri- ja talouselämän vaikuttajat lupasivat turvata Turun Suomalaisen 
Yliopiston toiminnan jatkuvuuden. 

Ratkaisusta täysin tietämätön Setälä oli viihtynyt niin hyvin vanhan ystävänsä 
kanssa, että oli jättänyt tapansa mukaan lähdön kotimatkalle Järvenpään Toimelaan 
aivan viime tinkaan. Kipeine jalkoineen viimeiset sadat metrit puolijuoksua kon- 
katen hän ehti juuri ja juuri Rautatieasemalla jo lähdössä olleeseen junaan ja lysäh- 
ti huokaisten penkilleen. Kovien työpaineiden rasittama sydän ei kestänyt äkillistä 
ponnistusta, ja vanha professori menehtyi sydänhalvaukseen jo ennen Ristinummen 
seisaketta. Setälän viimeinen matka kotiin Toimelaan taittui lopulta liina silmillä 


tilan pehtorin ohjaaman hevosen kyydissä." 

Setälän kuolema päätti Turun Suomalaisen Yliopiston historian pahimman krii- 
sin. Uudeksi kansleriksi valittu Gustaf Komppa ja rehtori Juva kykenivät talouson- 
gelmista huolimatta vähitellen vakiinnuttamaan yliopiston toiminnan vuoteen 1945 


mennessä, jolloin molemmat luopuivat tehtävistään.*"' 

JUTKIMUSTYÖ JATKUU 


Salaperäinen sairaus 


Granön terveys oli ollut koko elämän ajan hyvä, kunnes hän sairastui vuoden 1934 
vaihteessa vakavasti. Hänen vatsaansa ilmaantui outo punainen läiskä, joka paisui 
pian isoksi pahkuraksi. Turkulaiset lääkärit kokoontuivat perhelääkärin johdolla hä- 
nen vuoteensa ääreen oikein miehissä pohtimaan, mistä oli kysymys. Kun luotettavaa 
diagnoosia ei kyetty tekemään, Granö passitettiin tammikuun lopulla jatkotutki- 
muksiin Helsinkiin Mehiläisen sairaalaan.*? 

Mehiläisessä Granö pääsi opiskelutoverinsa professori A. J. Palmenin, historian 
professori E. G. Palmenin pojan, potilaaksi. Palmen päätteli, että kysymys oli toden- 
näköisesti sädesienestä. Bakteerin aiheuttaman taudin äkillinen puhkeaminen saat- 
toi liittyä siihen henkisen stressiin, johon Granö oli ajautunut yliopiston kanslerin 
E. N. Setälän kanssa syntyneen arvovaltakiistan vuoksi.*? 

Koska kysymys oli ilmeisesti sädesienestä, Palmen päätti, ettei pahkuraa saanut 
leikata, vaan sitä oli hoidettava voimakkaan röntgen- ja ultralyhytaaltokäsittelyn 
avulla. Todennäköisesti Granön hengen pelastaneen diagnoosin oikeellisuus varmis- 
tui vuoden 1952 alussa, jolloin professori Väinö Seiro totesi syöpäleikkauksen yhtey- 
dessä kysymyksessä olleen sädesienen.'* 

Palattuaan takaisin Turkuun Granö siirtyi lääketieteen tohtori A. K. Vuoren 
potilaaksi. Koska sädesieneen ei vielä ollut mitään tehokasta lääkitystä, pahkuraa 
ryhdyttiin hoitamaan monitaitoisen J. K. V. Tuomisen rakentamalla jodihoito-lait- 
teella, jonka synnyttämällä radioaktiivisella jodilla pyrittiin hillitsemään tulehdusta. 
Hoitomenetelmä oli Suomessa uusi, minkä vuoksi Vuori ja Granö hankkivat siitä 
tietoa Saksasta erään hammaslääkärin välityksellä. Menetelmän ymmärrettiin voi- 
van aiheuttaa syöpää, mutta se päätettiin ottaa käyttöön, koska sairaus oli vakava ja 


potilas oli yli 50-vuotias.*" 

Granö oli osan kevätlukukautta 1936 vuoteeseen ”kahlehdittuna” 
Turun kunnallissairaalan sisätautiosastolla. Assistentti J. K. V. Tuominen 
kävi lähes päivittäin katsomassa esimiestään ja ystäväänsä. 


Sädesienen paraneminen tapahtui hitaasti. Aina välillä tauti tuntui hellittävän, 
mutta sitten Granön ”belsebubiksi”, vanhaksi ”pääpahaksi” ja ”kehnoksi” nimittämä 
pahkura äityi jälleen pahaksi, kipeytyi ja alkoi märkiä. Esimerkiksi kesällä 1936 hän 


lähetti J. K. V. Tuomiselle seuraavan tilannetiedotuksen: 

Parempaan päin on näihin asti oltu menossa. Yleisvointi jatkuvasti hyvä, lämpö 
hyvin konstantti.... Sille ”kehnolle? on syötetty iooneja, Hilma ”konemestari- 
na”. Kaikki käynyt hyvin; koje jatkuvasti moitteettomassa kunnossa... ”Kehno” 


on tällä haavaa hyvin mitättömän näköinen, mutta märkää näkyy riittävän. Hir 


Tilannetta pahensi se, että joko itse tauti tai sitten sen kovat parannuskeinot synnyttivät 
pahan nivelreuman, joka vei ajoittain Granön täysin vuodepotilaaksi ja jopa sairaalaan. 
Pahimmat vaiheet olivat talvet 1935—36 ja 1936-37, jolloin hän joutui olemaan suu- 
rimman aikaa vuoteenomana. Potilaan pitkiin sairauspäiviin toivat pääosin vaihtelua 
vain lääkärin, sairaanhoitajien, hierojien ja muun lääkintähenkilökunnan käynnit.*” 

Perheenjäsenten ja sukulaisten lisäksi Granö päästi vuoteensa viereen pääasiassa 
vain lähimmät ystävänsä ja työtoverinsa J. K. V. Tuomisen ja A. K. Merisuon, mutta 
myös opiskelijat saattoivat tarvittaessa käydä hänen puheillaan. Tuominen pistäytyi 
lähes päivittäin kyselemässä potilaan vointia ja samalla hoituivat myös maantieteen 
laitoksen toimintaan liittyvät tehtävät. Granö kykeni hoitamaan luentotehtävät syys- 
lukukautta 1936 lukuun ottamatta. Filosofian maisteri Merisuo oli Granön entinen 
oppilas ja luottokartanpiirtäjä, joka kävi usein kysymässä neuvoja ja esittelemässä 
uusimpia töitään.*'s 

Granön haluttomuus ottaa vieraita vastaan oli yleisesti tiedossa, ja sitä myös kun- 
nioitettiin. Yksi poikkeus vahvisti säännön. Kerran eräs tuntematon henkilö sivuutti 
tyynesti Olavi Granön estely-yritykset Kristiinankadun kodin ulko-ovella toteamalla 
yksikantaan, että potilas ei kai nyt niin sairas ole, ettei voisi ottaa vastaan kaukaa 
Helsingistä tullutta vierasta. 

Olavi ponkaisi salamana ilmoittamaan isälleen tuntemattomasta tunkeilijasta, 
jolloin potilas vain virkkoi, että kyseessä oli varmaankin Hellaakoski, sillä hän oli 
nähnyt sanomalehdestä, että runoilijalla oli lausuntatilaisuus Turussa. Samassa vieras 
jo astui makuuhuoneeseen jäyhäilmeisenä ja mykän pelottavana kuin Pääsiäissaaren 
kivimies, istuutui muitta mutkitta sängynreunalle ja alkoi Olavin hämmästykseksi 


vilkkaan ja ystävällisen keskustelun Granön kanssa.” 

Mies oli maantieteilijä ja runoilija Aaro Hellaakoski, joka oli seurannut isänsä 
A. R. Helaakosken esimerkkiä ja valinnut maantieteen pääaineekseen. Hellaakosken 
väitöskirja Puulan järviryhmän kehityshistoriasta oli hyväksytty 1928, vaikka vasta- 
väittäjä Iivari Leiviskä oli tehnyt parhaansa nostaakseen esiin kaikki sen virheet ja 
heikkoudet. Moiteryöppy oli saanut muutenkin helposti kuohahtavan Hellaakosken 
menettämään malttinsa niin tyystin, että hän oli alkanut julkeasti sättiä Leiviskää, 
joka onnistui tyyneydellään nipin napin pelastamaan väitöstilaisuuden täydeltä ka- 
tastrofilta.*? 

Helsingin yliopiston maantieteen dosenttina 1930—45 toiminut Hellaakoski ja 
Granö tulivat hyvin toimeen keskenään, sillä Leiviskän-vastaisuuden lisäksi miehiä 
yhdisti tietojen systemaattiseen keräämiseen, käsittelyyn ja luokitteluun perustunut 
tutkimustapa ja käsitys maantieteestä analyyttisenä tieteenä. Helsingin tyttönormaa- 
likoulun pitkäaikaisena yliopettajana toiminut Hellaakoski — oppilaiden kesken vain 
Koukku — vaati myös maantiedon kouluopetukselle Granön tapaan tieteellistä run- 
koa, jottei jouduttaisi ”epäjärjestykseen ja hämmennykseen” ja jottei luokkahuone 
muuttuisi Granön sanoin ” 'juttutuvaksi', missä kerrotaan maista ja kansoista, mitä 
milloinkin mieleen juolahtaa.”**! 

Kesällä 1937 tauti helpotti sen verran, että Granö päätti lääkärin kanssa neuvotel- 
tuaan luopua jodi-hoidosta ja lääkkeistä. ”Belsebubi” antoi aina silloin tällöin merkke- 
jä olemassa olostaan ja liikkumiskyky oli heikentynyt pysyvästi, mutta potilas päätti, 
että vaivojen kanssa oli vain opittava elämään. Ratkaisua auttoi se, että Granö saattoi 
jälleen harjoittaa lempipuuhaansa kalastusta kuin ”vanhaan hyvään aikaan”. Jo heinä- 
kuun loppuun mennessä saaliiksi oli kertynyt lähes 50 haukea ja satoja ahvenia.’ 

Granön tervehtyminen sattui sopivaan saumaan, sillä Suomen Maantieteellinen 
Seura oli juuri valmistautumassa 50-vuotisjuhliinsa tammikuun 22. päivänä 1938. 
Granö oli valittu hyvissä ajoissa seuran puheenjohtajaksi, sillä juhlavuonna tehtävään 
tarvittiin arvovaltaista ja maineikasta tutkijaa. Tieteellisillä seuroilla oli 1930-luvulla 
suuri merkitys Suomen tieteen kehittämisessä ja etujen valvojana. Maantieteellisen 


Seuran rooli oli erityisen suuri, sillä se oli osallistunut tiiviissä yhteistyössä valtio- 

vallan kanssa Suomen aseman tunnetuksi tekemiseen niin autonomian ajan lopulla 
kuin itsenäisyyden ajan alkuvuosikymmeninä.* 

Juhlista tuli komea tilaisuus, jota kunnioitti läsnäololla koko Suomen valtio- ja 
kulttuurielämän kerma. Seuran läheisiä yhteyksiä valtakunnan ylimpään johtoon 
kuvasti se, että paikalla olivat presidentti Kyösti Kallio, sotamarsalkka Gustaf Man- 
nerheim, eduskunnan puhemies Väinö Hakkila, pääministeri A. K. Cajander, ulko- 
asiainministeri Rudolf Holsti ja opetusministeri Uuno Hannula yhdessä diplomaatti- 
kunnan sekä korkeakoulujen ja valtion tutkimuslaitosten edustajien kanssa. Hilma 
Granö istui eturivissä presidenttiparin ja sotamarsalkka Mannerheimin kanssa. 

Avattuaan tilaisuuden sujuvasti suomen-, ranskan-, ruotsin-, saksan- ja vironkie- 
lillä pitämällään tervehdyspuheella Granö käsitteli pääpuheessaan sekä maantieteen 
yleistä historiaa Strabonista ja Ptolemaioksesta Carl Ritteriin ja Alexander von Hum- 
boldtiin että alan tutkimuksen juurtumista Suomeen. Hänen mukaansa 1921 synty- 
nyt uusi Suomen Maantieteellinen Seura oli osoitus siitä, että yleismaantieteellinen ja 
aluemaantieteellinen linja nivoutuivat hyvin yhteen. Hän päätti puheensa seuraaviin 
sanoihin, jotka korostivat seuraan vaakunaan kaiverrettujen sanojen, Viribus unitis, 


yhteisin voimin, merkitystä: 


Tieteen perusolemukseen kuuluu jatkuva kehitys. Myös maantieteessä on uusia 
näköaloja avautuva, uusia menetelmiä tullaan kehittämään. Tässä herkeämät- 
tömässä kehityksessä kuvastuva totuuden etsiminen tuo mukanaan myös tais- 
telua, taistelua siksi, että näemme vain puolittain, että yksityisen tutkijan kyky 
parhaimmillaankin on vähäinen ja inhimillisten heikkouksien rajoittama. 
Mutta yhteistyössä täydentävät yksilöiden sellaisinaan pienet saavutukset toisi- 


aan ja tieteen kirkas totuus vapautuu häiritsevästä kuonasta. 
Pääjuhlan jälkeen järjestetyillä illallisilla puhunut opetusministeri Uuno Hannula 


mainitsi heti aluksi, että hänen oli kiittäminen Granötä siitä, että oli yleensä lähtenyt 


opintielle. Asuessaan Alatorniossa mäkitupalaisen poikana hänen alkeisopetukses- 

taan oli vastannut lukiolainen Kaapo Granö. Hannula totesi muistavansa vieläkin 
hyvin, kuinka elävästi tuleva Suomen Maantieteellisen Seuran puheenjohtaja oli 
opettanut hänelle ilmansuuntia pappilan avarassa salissa. Tällöin Hilma Granön vie- 


ressä istunut Mannerheim huudahti spontaanisti kuuluvalla äänellä, ”Bravo!”8” 


Paluu Keski-Aasian aineistoihin 


Granö olisi halunnut ryhtyä muokkaamaan Altain tutkimusmatkoiltaan kokoamaan- 
sa aineistoa heti palattuaan Siperiasta Suomeen vuoden 1916 lopulla. Tieteellisen 
tutkimuksen asema oli maassa kuitenkin niin huono, ettei edes huippututkijalle löy- 
tynyt tehtävää, joka olisi mahdollistanut keskittymisen tutkimustyöhön. Perheensä 
toimeentulon varmistaakseen Granö joutui keskittymään aluksi erilaisiin tilapäistöi- 
hin ja vuodesta 1919 alkaen maantieteen professuurin hoitoon ensin Tartossa, sitten 
Helsingissä ja Turussa. Kun hän lisäksi katsoi velvollisuudekseen luoda maantieteelle 
itsenäisen oppirakennelman, hän joutui sysäämään syrjään ne työt, jotka olisivat lop- 
pujen lopuksi ehkä kiinnostaneet häntä eniten. 

Julkaistuaan Puhtaan maantieteen Granö alkoi vähitellen kallistua sille kannalle, 
että hänen olisi syytä luopua maisematieteen teorian kehittämisestä. Kaarlo Linko- 


lalle vuoden 1930 lopulla lähettämässään kirjeessä hän totesi: 


Olen vihdoin päässyt tieteellisessä askartelussani niin pitkälle, että voin palata 
Altain aineksien ääreen — aivan anteeksiantamattoman pitkän tauon jälkeen. 
Viron puuhat, Suomen maantiede, metoodiset kysymykset ovat vieneet kulu- 
neen vuosikymmenen, ja Altain maantiede ja geologia ovat saaneet odottaa. 
Nyt aion pyytää osittaista virkavapautta kevätlukukaudeksi, ja toivon voivani 


jo joululoman aikana ryhtyä käsittelemään vanhaa, rakasta työmaatani.** 


Granö jatkoi vielä muutaman vuoden teoreettista työtään, kunnes hän joutui 1934 


peruuttamaan osallistumisensa Varsovan maantieteilijäkongressiin. Tuolloin hän 

Yhteensä lähes 10 000 kilometriä käsittäneistä Siperian 
tutkimusmatkoistaan J. G. Granö kartoitti itineraareihin 
yli 4 000 kilometriä pitkän taipaleen. Samalla kun mat- 
kan kuluessa muistiin merkityt havainnot ja karttakuvat 
koottiin yhteen ja piirrettiin puhtaaksi, niihin liitettiin 
erikoinen taulukkomainen maisema-analyysi. 

Filosofian maisteri A. K. Merisuo oli Granön luottokartanpiirtäjä. Kuva on toukokuulta 1937, 
jolloin miehet viimeistelivät /tinerarien und Landschaftsprofile J. G. Granös aus Uranchai 
(Tannu-Tuwa) und der Nordmongolei -teosta. 


katsoi, että nyt riitti. Hän oli tehnyt tieteellisen maantieteen hyväksi sen, minkä ih- 
minen ja professori pystyi tekemään, joten oli aika siirtyä Altain aineistojen ja konk- 
reettisen aluemaantieteen pariin. Erinomaisena siltana vanhaan materiaaliin toimi 
Granön A. K. Merisuon kanssa laatima Urjanhain ja Pohjois-Mongolian matkojen 
itineraarikartasto, joka palautti mieliin 20 vuoden takaiset kokemukset. 

Työn kohteena olivat Granön vuosien 1906, 1907 ja 1909 matkojen aikana piir- 
tämät itineraarikartat, joiden yhteenlaskettu pituus oli lähes 5 000 kilometriä. Granö 
oli aloittanut karttojen puhtaaksi piirtämisen jo 1915, mutta työ oli ollut pysähdyk- 
sissä lähes pari vuosikymmentä, kunnes hän sai syksyllä 1935 Suomen Maantieteelli- 


sen Seuran avulla hankkeelle taloudellista tukea.” 

Sairauden osoittauduttua pitkäaikaiseksi Granö keskittyi suunnittelu- ja tarkas- 
tustehtäviin ja antoi kartaston puhtaaksi piirtämisen Merisuon tehtäväksi. Samalla 
hän päätti, että koko aineistoa ei käsitellä mutta että karttoihin lisätään maisema- 
profiilit, joihin merkittiin ikään kuin pystyleikkauksena maanpinnan ja veden muo- 
dot, kasvillisuus ja ihmisasumukset. Näin Granö yhdisti perinteiseen itineraariin 
oman maisemakuvausmetodinsa, joka perustui luonnon- ja kulttuurimaiseman mää- 
räävien näkyvien piirteiden huomioon ottamiseen. Hän itse piti maisemaprofiilime- 
netelmän kehittämistä yhtenä uransa merkittävimmistä saavutuksista. * 

Hilma Granön saatua alkuperäiskartat järjestykseen työ eteni nopeasti vuodesta 
1936 alkaen. Merisuo piirsi taitavasti karttoja ja profiileja puhtaaksi, ja Granö tar- 
kasti työn jokaisen yksityiskohdan. Vuonna 1938 ilmestyneen Itinerarien und Land- 
schaftsprofile J. G. Granös aus Uranchai (Tannu-Tuwa) und der Nordmongolei -teoksen 
kuvaamien reittien yhteispituus oli 4 400 kilometriä.*? 

Granö arvosti Merisuon taitoja niin paljon, että järjesti tämän piirtämään Turus- 
sa puhtaaksi Mannerheimin alkuperäiset matkakartat tämän Aasian-ratsastusretkeä 
1906—08 kuvaavaan englanninkieliseen teokseen Across Asia from West to East. Jär- 
jestely oli mahdollista siksi, että teoksen toimitussihteerinä toiminut Kaarlo Hilden 
luotti täysin vanhan opettajansa vakuutukseen Merisuon taidoista.* 

Granö oli suunnitellut itineraarin Mongolian aluemaantiedettä kuvaavan teoksen 
karttaosaksi, joten hän aloitti nyt tämän teoksen kirjoittamisen. Hän tunsi alueen 
hyvin tutkimusmatkojensa ansiosta, mutta oli myös jatkuvasti kartuttanut tieto- 
jaan uusien tutkimusten avulla. Monipuolinen Mongolian-tuntemus oli tullut esiin 
Granön keväällä 1935 pitämästä radioesitelmässä, jonka alku osoitti hänen erinomai- 


set havainnollistajan taitonsa: 


Keski-Aasia, maapallon laajin ja korkein ylämaa, on kuin suunnaton linnoitus, 
jota reunavuoristot moniosaisina muureina ympäröivät. Korkeimmalle linnoi- 
tuksen muurit ja pihamaa kohoavat etelässä. Täällä aukeaa, Himalaijan jättiläis- 


seinämän takana, neljäntuhannen metrin korkeudella, linnoituksen sisäpiha, 

Granön laatimia Katunin ja 
Teletskojen rotkolaaksojen 
lohkopiirroksia ja maisema- 
valokuva Katunin keski- 
vuoristosta. 

Tibet. Pohjoisempana, pari kolme tuhatta metriä alempana, seuraa avarampi 
ulkopiha, lähes Euroopan Venäjän kokoinen alue, jonka muodostavat Itä-Tur- 
kestan ja Mongolia. Tämä viimeksi mainittu maa jakaantuu puolestaan kahteen 
osaan, nimittäin eteläisempään Sisä-Mongoliaan, jonka rajana varsinaista Kiinaa 


vastaan on tunnettu Kiinan muuri, ja pohjoisempaan Ulko-Mongoliaan." 


Esitelmä sai niin suuren suosion, että Granö julkaisi sen pohjalta Terrassa 1939 ar- 
tikkelin Ulko-Mongolia. Päätarmonsa hän suuntasi kuitenkin Mongoliaa kuvaavan 
moniosaisen teossarjan julkaisemiseen. Työ eteni hitaasti, sillä eri syistä kirjoittamis- 
motivaatio oli kadoksissa. Lopulta sota sotki suunnitelmat niin, että alkuperäissuun- 
nitelman mukaisesta neliosaisesta teoksesta valmistui vain johdannoksi tarkoitettu 


ensimmäinen osa.*? 

Mongolialainen maisema: Syksyllä 1909 Granö kuvasi härkien kuormaamista 
aamun sarastaessa Botogonjoen varrella Hangaivuorten maastossa. 


Vuoden 1941 lopulla ilmestynyt Mongolische Landschaften und Örtlichkeiten kuu- 
lui samaan sarjaan kuin Viron ja Suomen aluejakoja hahmottavat teokset. Teos antaa 
tietoja Mongoliaa käsittelevistä lähdeteoksista, esittelee sen maantieteelliset ja maise- 
malliset pääpiirteet ja kuvaa lopuksi sen jakautumista 29 erilaiseen maantieteelliseen 
alueeseen. Edgar Kantin mukaan teos ”on samalla kertaa monipuolinen ja esikuval- 
linen Mongoliaa kuvaava aluemonografia, joka ottaa huomioon kaiken sitä aiemmin 


käsitelleen”.833 

CD rorEssorin SOTA 


Suur-Suomi-kysymys ja tutkijan rooli 


Maantiede kytkeytyi 1900-luvun vaihteessa kiinteästi Suomen kansalliseen ja val- 
tiolliseen kehitykseen. Maantieteilijöiden isänmaallista työtä johti Suomen Maantie- 
teellinen Seura, jonka yhtenä keskeisenä tavoitteena oli Suomen luonnollisen alueen 
— siis myös Kuolan niemimaan sekä Vienan ja Aunuksen Karjalan — kaikinpuolinen 
tutkimus. 

Suomen itsenäistyminen ei päättänyt luonnontieteellisiä haaveiluja Suur-Suomes- 
ta. Pyrkimys itärajan siirtämiseen tuli esiin muun muassa maantieteellisesti suun- 
tautuneen historiantutkijan Väinö Voionmaan 1919 julkaisemassa teoksessa Suomen 
uusi asema, jossa pohdittiin laajasti ”Suur-Suomen” luonnetta ja sen luonnontieteel- 
listä perustaa. Kirjoittaja totesi ruotsalaiseen geopolitiikka-käsitteen luojaan Rudolf 
Kjelleniin vedoten, miten ”Suomi ilman Venäjän Karjalaa ja Kuollan niemimaata on 
kuin leipä ilman kantaa”. 

Vaikka elokuussa 1920 solmittu Tarton rauhansopimus lopetti viralliset vaati- 
mukset Itä-Karjalan liittämisestä Suomeen, Suur-Suomen-aatteen kannattajia löy- 
tyi edelleen niin armeijan kuin sivistyneistön ja tiedemiesten piirissä. Tätä osoittaa, 
että ruotsiksi 1920 käännetty Theodor Homenin toimittama Itä-Karjala ja Kuollan 
Lappi julkaistiin seuraavana vuonna myös englanniksi nimellä East Carelia and Kola 
Lapmark. Saksan ajauduttua antautumisensa jälkeen sekasortoon englanninkielisen 
teoksen avulla pyrittiin viemään kansainvälisen tiedeyhteisön piiriin perusteluita, jot- 
ka oikeuttaisivat Suomen saamaan Kuolan niemimaan, Itä-Karjalan ja osan Jäämeren 
rannikosta. 

Hyvä valmius itärajan uuteen määrittelyyn nousi esiin huhtikuussa 1941, jolloin 
presidentti Risto Ryti pyysi Väinö Aueria laatimaan tutkimuksen, jonka avulla voi- 


taisiin esittää tieteellisiä perusteita Suomen alueen laajentamiselle. Tavoite oli kahta- 

lainen. Tutkimuksen tuli osoittaa, että Itä-Karjala ja Kuola kuuluivat historiallisesti 
ja maantieteellisesti Suomelle, mutta samalla sen oli todistettava, että alueet eivät 
kuulunut millekään muulle maalle, eivät ainakaan Saksalle tai Norjalle. 

Toukokuun puolivälissä hankkeeseen kytkettiin mukaan tunnettu historian- 
tutkija Eino Jutikkala, ja kirjoitustyö päätettiin aloittaa kesäkuun lopulla. Nopeasti 
muuttunut sotilaallinen tilanne johti kuitenkin siihen, että maan poliittinen johto 
katsoi välttämättömäksi saada kaipaamiaan perusteluja jo aiemmin. Siksi presidentti 
Ryti pyysi historioitsija Jalmari Jaakkolaa kirjoittamaan pikaisesti esityksen Suomen 
itärajaan liittyvistä ongelmista ja kokoamaan samalla yhteen asiaan liittyvän tieteelli- 
sen aineiston. Sitä tarvittiin Saksan ja Suomen välisiin neuvotteluihin, jotka koskivat 
rajajärjestelyjä voittoisan sodan jälkeen.** 

Jaakkola pestasi avukseen muutamia AKS:n johtomiehiä, joiden tuella hän saat- 
toi alkukesästä julkaista suppeahkon teoksen Suomen idänkysymys. Se ilmestyi ensin 
heinäkuussa 1941 saksaksi nimellä Die Ostfrage Finnlands, ja myöhemmin myös 
ruotsiksi, ranskaksi ja englanniksi. Teoksessa tuotiin korostetusti esille Itä-Karjalaan 
liittyvät taloudelliset mahdollisuudet ja korostettiin, että alueliitoksen avulla voi- 
mistunut Suomi voisi muodostaa aiempaa tehokkaamman turvan itää vastaan. 

Samaa asiaa todisti myös Auerin ja Jutikkalan loppusyksystä 1941 ilmestynyt tut- 
kimus Finnlands Lebensraum. Teos perusteli laajojen itäisten alueiden liittämistä Suo- 
meen muun muassa sillä, että Suomella ennen vuotta 1940 ollut itäraja ”ei ollut sen 
paremmin maantieteellisesti luonnollinen, väestöllisesti asianmukainen, taloudelli- 
sesti mielekäs kuin Euroopan puolustuksen kannalta strategisesti edullinen...” 

Jaakkolan, Auerin ja Jutikkalan teokset ohjasivat tieteellistä valloitusretkeä, johon 
maantieteilijät osallistuivat historioitsijoiden, kasvi- ja eläintieteilijöiden sekä monien 
muiden tieteenalojen edustajien tapaan. Suomen Maantieteellisen Seuran esityksestä 
opetusministeriö perusti syksyllä 1941 erityisen Valtion tieteellisen Itä-Karjalan toi- 
mikunnan, jonka tehtävänä oli löytää poliitikoille todisteita Suomen ja Itä-Karjalan 
läheisestä yhteydestä. Seura oli jo edellisenä vuonna kutsunut Mannerheimin ensim- 


mäiseksi kunniajäsenekseen, ja lokakuun alussa se myönsi marsalkalle ensimmäisen 

kultaisen Fennia-mitalinsa erityisesti Aasian ratsastusmatkan tuottamista ansioista 
maantieteellisen tutkimuksen alalla.“ 

Seuran aikakauskirjan Terran vuoden 1941 viimeinen numero oli suorastaan 
pyhitetty Itä-Karjalalle. Julkaisun geopoliittisesti painavimpaan antiin kuuluivat 
presidentti Risto Rytin asiantuntijaksi ”Suomen elintilakysymyksissä” nousseen Väi- 
nö Auerin artikkeli ”Tuleva Suomi talousmaantieteellisenä kokonaisuutena” ja Leo 
Aarion aluekuvaus, joissa geopolitiikan strateginen terminologia ja organismiajattelu 
saavuttivat huippuunsa suomalaisen maantieteen historiassa.**? 

Syksyllä 1941 seuran hallitus päätti julkaista Fenniassa katsauksen, jossa kuvat- 
tiin suomalaisten osuutta Kuolan niemimaan ja Itä-Karjalan tutkimuksessa. Kah- 
den vuoden kuluttua ilmestyneessä kirjoituksessa muun muassa Pentti Eskola, Matti 
Sauramo, Kaarlo Linkola, Lauri Hakulinen, A. M. Tallgren ja Erkki K. Osmonsalo 
valottivat suomalaisten luonnontieteilijöiden ja humanistien työtä itärajan takana. 
Työtä johtanut päätoimittaja Väinö Auer totesi omassa yhteenvedossaan, että paljon 


tutkimusta oli tehty mutta paljon oli myös tekemättä: 


On ainutlaatuista maailman maantieteellisessä tutkimuksessa, että Euroopan 
yhden kaikkein selvimmän maantieteellisen kokonaisuuden toinen osa on jää- 
nyt selvitystä vaille eikä ole saanut sitä käsittelyä, minkä se ominaisuuksiensa 


perusteella olisi vaatinut.3*? 


Kasvimaantieteilijä ja valtion luonnonsuojeluvalvoja Reino Kalliola yltyi puolestaan 
Valvoja-Aika-lehdessä painottamaan, että luonnontieteellisen Suomen — ja samalla 
koko Fennoskandian — itäraja oli todennäköisesti jyrkin luonnonmaantieteellinen 
raja koko pohjoisessa Euraasiassa. Hänen mukaansa Itä-Karjalassa avautuivat Suo- 
men ja Fennoskandian ”alkuperäiset luonnonkasvot, joten sinne tulisi perustaa ”Suo- 
men Yellowstone”, joka olisi ainutlaatuinen koko Euroopassa.*'4 

Valtion tieteellinen Itä-Karjalan toimikunta alkoi vuodesta 1942 lähtien koor- 


dinoida ja tukea itäisiä alueita koskevaa tutkimusta. Se kartoitti tutkittavia kohteita 

ja värväsi halukkaita tutkijoita, joita kertyi kaikkiaan noin sata. Yksi tuen piiriin 
päässeistä tutkijoista oli Granön oppilas August Tammekann, joka oli siirtynyt 
Neuvostoliiton miehitettyä Viron Suomeen heinäkuussa 1940. Kun Tarton yliopis- 
to peruutti syyskuussa sapattivuoden ja Tammekann kieltäytyi palaamasta Tart- 
toon, hän menetti työpaikkansa ja Viroon jääneen omaisuutensa. Hän sai Suomen 
kansalaisuuden 1941.8% 

Saksalaisten miehitettyä Viron he vaativat Tammekannia palaamaan maahan 
kartoituksen asiantuntijana, mutta tämä katsoi parhaaksi jäädä Suomeen. Hän 
työskenteli sotavuosina geodeettina, Suomen geologisen komission apulaisgeolo- 
gina ja Werner Söderström Oy:n kartografisten töiden johtajana. Saatuaan osin 
Granön avulla Helsingin yliopiston dosentuurin Tammekann osoitti kiinnostus- 
taan Itä-Karjalan tutkimukseen kirjoittamalla muun muassa helmikuussa 1942 
Uuteen Suomeen historiallisen katsauksen ”Euroopan itäraja. Mihin historia on 
piirtänyt sen lujimman jakson?”. Artikkelissa korostettiin Suomen ja Viron kohta- 
lonyhteyttä ja merkitystä taistelussa idän hirmuvaltaa vastaan. 

Saatuaan Itä-Karjalan toimikunnalta suuren apurahan Tammekann ryhtyi ke- 
sällä 1943 suunnittelemaan kartografisen esityksen laatimista Itä-Karjalan ja mui- 
den itärajan takaisten alueiden asutuksesta ja kansallisuussuhteista. Työ jäi pahasti 
kesken, sillä sotilaallisen tilanteen heikentyminen johti jo vuoden lopulla siihen, että 
Itä-Karjalan kehittämisen sijasta ryhdyttiin suunnittelemaan sen evakuointia. Suo- 
malaiset vetäytyivät Syvärin varsilta kesällä 1944, ja syyskuussa solmittu Moskovan 
välirauhansopimus mursi haaveen ”luonnonhistoriallisesta Suur-Suomesta”.*" 

Isänmaallisena ihmisenä Granö koki talvisodan hyvin raskaasti. Hän ym- 
märsi, ettei Suomella ollut pienenä maana mitään mahdollisuuksia selviytyä yksin 
Neuvostoliittoa vastaan, joten parempi oli taipua kuin taittua. Suurvaltasuhteissa 
1940 tapahtunut käänne ja Saksan hyökkäys itään, operaatio Barbarossa, kesä- 
kuussa 1941 herättivät hänessä toiveita siitä, että Suomi voisi selviytyä hyvin uu- 
desta sodasta. Juhannuksen alla 1941 J. K. V. Tuomiselle lähettämässään kirjeessä 


hän totesi: 

Olemme siis taas joutuneet suurten tapahtumain pyörteeseen. Miehet mennä vilistivät 
”ylimääräisiin”, ja nyt olemme vain me vanhukset kotiasioita ja kotirintamaa hoitele- 
massa... Katselemme kuitenkin toivorikkain mielin tulevaisuutta. Asiat taitavat kehit- 


tyä tälläkin kerralla salamavauhtia, mutta tällä kertaa hyvään päin. 


Saa nyt sitten nähdä, milloin Venäjä saadaan kukistetuksi ja milloin me, viheliäiset 
siviilit ja hengen viljelijät, saamme palata tehtäviimme. Kyllä elämme ihmeellisiä 


aikoja. Suokoon Jumala, että raskaat uhrit johtavat pysyvään rauhaan.%% 


J. G. Granön merkittävä asema suomalaisessa maantieteessä sai julkisen tunnustuksen 
hänen täyttäessään 60 vuotta 14. maaliskuuta 1942. Suomen Maantieteellinen Seura 
valitsi hänet Mannerheimin jälkeen toiseksi kunniajäsenekseen, ja Terran vuoden kaksi 
ensimmäistä nidettä sisältänyt kaksoisnumero omistettiin hänelle. Vaikka hän kuului 
seuran hallitukseen vuoteen 1942 ja aikakauslehden toimituskuntaan vuoteen 1943 asti, 
hän ei osallistunut monen oppilaansa ja kollegansa tavoin Suur-Suomi-kaavailuihin ja 
Suomen sodanpäämäärien tieteellisen puolustamiseen. Oikeastaan ainoa esiintyminen 
yhteisten etujen ajajana tapahtui syksyllä 1941, jolloin hän kirjoitti Terraan arvion Man- 
nerheimin Across Asia from West to East -teoksesta. 

Arvostelun yleissävy oli ylistävä, mutta asiallinen; huomio kohdistui itse tutkimus- 
retkeen ja sen tuloksiin. Sotapäällikön sijasta Granö piirsi Mannerheimista kuvan tyy- 
lillisesti taitavana tutkijana, joka sopi hyvin myös Puhtaan maantieteen mannekiinin tai 


puolestapuhujan rooliin: 


Mannerheimin matkateoksen merkitys ei kuitenkaan tieteen kannalta ole yksin- 
omaan siinä, että erikoistutkijat ovat siitä saaneet ja saavat uutta arvokasta materiaa- 
lia puutteellisesti tunnetusta maapallon osasta. Tahtoisin väittää, että sillä on ainakin 
yhtä suuri arvo synteettis-maantieteellisenä aikaansaannoksena, koko ihmisen ympä- 
ristöön kohdistuvana kuvauksena, missä maisema ja siinä liikkuva, asuva ja elinkei- 


nojaan harjoittava ihminen saavat rinnan ja oikeassa suhteessa huomiota osakseen.*? 

Granön pidättyvä asenne johtui ilmeisesti useasta syystä. Ensinnäkin hän tunsi itsen- 
sä ennen kaikkea tiedemieheksi ja halusi siksi pysyä täysin politiikan ulkopuolella. Tä- 
män vuoksi hän oli kesällä 1920 vastannut kielteisesti J. K. Paasikiven pyyntöön ryhtyä 
Suomen ja Venäjän välisten rauhanneuvottelujen tulkiksi sekä torjunut 1920-luvulla 
pyynnön asettua kokoomuksen ehdokkaaksi eduskuntavaaleissa. Samasta syystä hän 
torjui maaliskuussa 1940 ehdotuksen siirtyä Tukholman lähettilään tehtävään, jota 
hänelle tarjottiin Paasikiven matkustettua lähettilääksi Moskovaan." 

Granö suhtautui vieroksuvasti myös akateemisessa maailmassa suosittuun aito- 
suomalaisuuteen, jota hän piti liian jyrkkänä. Lähinnä tämän vuoksi hän kieltäytyi 
marraskuussa 1923 hänelle tarjotusta Akateemisen Karjala-Seuran seniorijäsenyydes- 
tä, vaikka monet hänen arvostamistaan tutkijoista, kuten J. R. Danielson-Kalmari, 
Rafael Erich, Kustavi Grotenfelt, Gustaf Komppa, Carolus Lindberg, Kaarlo Linko- 
la, Otto Manninen, Martti Rapola, Matti Sauramo ja E. N. Setälä, liittyivät seuran 
johtohenkilöiden Iivari Leiviskän ja Väinö Auerin tavoin yli 30 seniorijäsenen jouk- 
koon. Granö hyväksyi AKS:n päämäärän, ”häpeällisesti sorrettujen heimokansojem- 
me” kohottamisen ja vapauttamisen, mutta hänen käsityskantansa erosi eräissä kes- 
keisissä kysymyksissä niin paljon seuran edustamasta suunnasta, että hän ei katsonut 
voivansa ottaa vastaan jäsenyyttä.*? 

Granö oli omaksunut isältään varovaisuuden elämänasenteekseen, ja riskien kart- 
taminen ja pragmaattisuus värittivät myös hänen suhtautumistaan Venäjään ja Neu- 
vostoliittoon. Maltillisena konservatiivina hän vastusti kommunismia mutta kan- 
natti K. J. Stählbergin edustamaa politiikkaa, jonka mukaan Tarton rauhassa saavu- 
tettua yhteisymmärrystä itänaapurin kanssa ei tullut järkyttää. Suomeen verrattuna 
itänaapuri oli jättiläisvaltakunta, jonka heikkous oli paikallista ja hetkellistä mutta 
voimavarat yhtä loputtomat kuin hänen hyvin tuntemansa Siperian arot ja metsät.* 

Granö ei myöskään jakanut Suomessa yleistä venäläisiin kohdistuvaa väheksyvää 
tai kielteistä suhtautumista. Kun esimerkiksi historiantutkija ja huomattava poliitik- 
ko Väinö Voionmaa katsoi, että Suomen tuli saada yhteyteensä laajoja alueita idästä 


ja Venäjään oli suhtauduttava kuin periviholliseen, Granön kanta oli toinen. Tutki- 

musmatkavuosinaan hän oli retkeillyt ”suuressa isänmaassa”, ja Suomen itsenäistyt- 
tyä hän piti itänaapuria ”toisena kotimaanaan”. Myönteinen suhtautuminen perus- 
tui omiin kokemuksiin. Hän oli oppinut arvostamaan venäläisiä, jotka olivat muun 
muassa pyyteettömästi pelastaneet hänet jos ei nyt nälkäkuolemalta niin ainakin 
pahasta pulasta kesän 1906 veneonnettomuuden jälkeen. Tämä näkyi jo A/tai-teok- 
sessa, jossa annettu kuvaus poikkesi selvästi 1920-luvun vaihteen julkisuutta hallin- 
neesta venäläiskielteisestä linjasta: ”Urjanhaissa asuvien venäläisten ystävällisyyttä ja 
erinomaista avuliaisuutta on minun kiittäminen siitä, että saatoin, huolimatta onnet- 
tomuuden aiheuttamista vaikeuksista, jatkaa matkaani ja suorittaa minulle uskotut 
tehtävät.” 

Granön kannan ehdottomuus tuli esiin kesällä 1942. Tuolloin kansanedustaja 
Antti Hackzell saapui tulisella kiireellä Tirmoon pyytäen, että hän matkustaisi Suo- 
men edustajana Saksaan. Granön tehtävänä olisi ollut esitellä isännille suomalaisten 
käsityksiä Itä-Karjalan kansallisuuskysymyksistä ja samalla valottaa Hackzellin Sak- 
san aseiden voittoon tukeutuvaa väestösuunnitelmaa. Sen mukaan Itä-Karjalan ve- 
näläinen väestö olisi tullut siirrättää Volgan mutkaan ja tuoda sieltä tilalle suomensu- 
kuista väestöä ikään kuin turvallisuusvyöhykkeeksi Suomen ja Venäjän väliin. Granö 
kieltäytyi jyrkästi tarjouksesta pitäen sitä täysin epärealistisena. Koko suunnitelma 
hautautui pian, kun suomalaiset alkoivat ymmärtää, ettei sota tulisi päättymään Sak- 
san kannalta hyvin.*” 

Granön keskittyminen politiikan sijasta tieteellisiin kysymyksiin näkyi myös sii- 
nä, että hänen suhteensa saksalaisiin kollegoihin säilyivät sodan aikana ja sen jäl- 
keen, samoin kuin ne säilyivät joihinkin venäläisiin tutkijoihin lokakuun vallanku- 
mouksen, Suomen itsenäistymisen ja toisen maailmansodan jälkeen. Hän suhtautui 
kielteisesti sekä idän että Keski-Euroopan totalitaarisiin järjestelmiin, osin siksi, että 
molemmat polkivat törkeästi pienten kansojen oikeuksia. 

Granö otti hyvin penseästi vastaan Hitlerin hänelle 13. maaliskuuta 1943 
myöntämän Saksan Kotkan ritarikunnan ensimmäisen luokan ansioristin. Kor- 


kean kunniamerkin myöntäminen johtui ilmeisesti sekä Suomen Maantieteellisen 

Seuran läheisistä yhteyksistä Saksaan että Granön korkeasta asemasta Suomen tie- 
dehierarkiassa.** 

Suursodassa vuoden vaihteessa 1943 tapahtunut käänne ei jäänyt Granöltä huo- 
maamatta. Usko Saksan aseiden voittoon oli mennyt, ja Suomen ja maailman tu- 
levaisuus alkoi näyttää hänen silmissään murheelliselta. Hän oli seurannut koko 
ajan tarkoin Viron asioita ja oli syvästi huolissaan eteläisen veljeskansan kohtalosta 
Neuvostoliiton ja Saksan puserruksessa. 

Keväällä 1944 Granö oli yksi kahdeksasta suomalaisesta tiedemiehestä, jotka 
pyrkivät Viron saksalaiselle miehityshallinnolle osoittamallaan kirjelmällä estä- 
mään suunnitelman Tarton yliopiston kokoelmien evakuoimisesta Königsbergiin 
(nykyiseen Venäjän Kaliningradiin) Saksaan. Allekirjoittajat, Granön ohella profes- 
sorit Kaarlo Blomstedt, A. R. Cederberg, V. A. Heiskanen, Lauri Kettunen, Martti 
Rapola, Väinö Salminen ja A. M. Tallgren, vertasivat operaatiota venäläisten vastaa- 
viin toimiin ensimmäisen maailmansodan vuosina.” 

Kirjelmä olisi todennäköisesti haudattu kaikessa hiljaisuudessa arkistojen syö- 
vereihin, mutta sen päästäminen julkisuuteen synnytti vaikean konfliktin Suomen 
ja Saksan välille. Huhtikuun 16. päivänä 1944 Uuden Suomen takaosassa vaati- 
mattomasti yhdellä palstalla julkaistu mielipidekirjoitus ”Viron kulttuurilaitosten 
evakuointi” sai saksalaiset ylimpää sotilasjohtoa myöten raivoihinsa. Syynä oli se, 
että lehden toimitussihteeri oli tahattomasti tai tarkoitukselle sijoittanut artikkelin 
viereen pikku-uutisen Suomalais-saksalaisen seuran vuosikokouksesta. 

Kun tieto kirjoituksesta tuli näin kaikkien Suomen ja Saksan suhteiden vaa- 
lijoiden tietoon, sen viesti kiiri jo seuraavana päivänä Berliiniin asti. Vanhaan 
kulttuuri-Saksaan myönteisesti suhtautuneet professorit olivat tuskin osanneet 
kuvitella, minkälaisen myrskyn heidän epäpoliittiseksi tarkoitettu kirjoituksensa 
maan pääkaupungissa synnytti. Itse Suur-Saksan johtaja Adolf Hitler sai kirjelmän 
takia yhden kuuluisista raivokohtauksistaan. Häntä, Euroopan kulttuurin suojeli- 
jaa ”idän raakalaisuutta” vastaan, suvaittiin syyttää keskeisten kulttuuriaarteiden 


ryöstämisestä.* 

Granö kävi Petsamossa ja Jäämeren rannikolla 1924 toimiessaan kreivi Pál Telekin johtaman 
unkarilaisen maantieteilijäretkikunnan Suomen-vierailun tieteellisenä oppaana. Jäättömän 
satamansa ja rikkaiden nikkelimalmiesiintymiensä ansiosta alue kiinnosti suomalaisten lisäksi 
myös saksalaisia ja neuvostoliittolaisia, minkä vuoksi siitä tuli yksi toisen maailmansodan 
keskeisistä sotanäyttämöistä. Erkki Mikkolan valokuva 1930-luvun alkupuolelta. 


Hitler määräsi välittömästi keskeyttämään kaiken Suomeen suuntautuvan ase- 
viennin. Kiellon ulkopuolelle jäi vain sellainen materiaali, joka katsottiin ehdotto- 
man välttämättömäksi Suomen rintaman kestämisen kannalta. Lisäksi hän määräsi 
ulkoministeri Joachim von Ribbentropin ottamaan Saksan Helsingin-lähettiläältä 
Wipert von Blächeriltä selville yksityiskohtaisia tietoja protestista ja siitä, miten se 
oli päässyt sensuurin läpi julkisuuteen ilmentämään ”takapajuisuuden ja typeryyden 
huippua, joka saattoi palvella vain Neuvostoliiton intressejä”.* 

Suurlähettiläs von Blücher välitti edelleen 18. huhtikuuta Hitlerin terveiset Suo- 
men ulkoministeri Henrik Ramsaylle ja vaati tätä ryhtymään toimenpiteisiin, jot- 
ta kyseiset professorit tunnustaisivat julkisesti joutuneensa propagandan uhreiksi ja 
saattaisivat asian myös lehdistön tietoon. Ramsay pyrki parhaansa mukaan saamaan 
herrat toimimaan toivotulla tavalla, mutta hänen hyvät yrityksensä kilpistyivät ”suo- 
malaiseen paksupäisyyteen”. Von Blicherin uhkailuista huolimatta professorit pysyi- 
vät tiukasti kannassaan eivätkä peruuttaneet kirjoitustaan.** 

Professorien kirjelmä ei sellaisenaan ollut sen synnyttämän messun arvoinen. 
Saksan johto oli kuitenkin tehnyt kevään 1944 aikana selväksi suomalaisille muun 
muassa elintarvikekuljetukset lopettamalla, että Suomen osoittama halukkuus ir- 
rottautua aseveljeydestä ja ryhtyä neuvottelemaan rauhasta Neuvostoliiton kanssa ei 
voinut olla vaikuttamatta asetoimituksiin. Saattaa hyvin olla, että huonoon ajan- 
kohtaan sattunut protesti oli se kuuluisa viimeinen pisara, joka sai diktaattorin sapen 
kiehumaan yli äyräiden.*9! 

Suomen puolustuksen kannalta Hitlerin raivonpuuskalla oli ikävät seuraukset. 
Päämajan toiveet tykistön modernisoinnista ja yhdenmukaistamisesta sekä uuden 
hyökkäysvaunukaluston ja muun sotamateriaalin hankkimisesta valuivat tyhjiin. 
Onneksi maahan oli ehtinyt saapua vajaata viikkoa ennen kirjelmän julkistamista 
1 700 panssarinyrkin ja 300 panssarikauhun aselasti, joka voitiin jakaa rintama- 
miehille kättä pitemmäksi puna-armeijan suurhyökkäyksen käynnistyttyä kesäkuun 
9. päivänä. Rintamatilanteen huononnuttua nopeasti Hitler kumosi asevientikiellon 


kolmen päivän kuluttua, ja panssarintorjunta-aseita ryhdyttiin välittömästi toimitta- 

maan lentokoneilla ja moottoritorpedoveneillä. Samalla Saksa lopetti vihoittelunsa 
kahdeksan suomalaisen professorin kanssa.*? 

Granö oli suhtautunut tyynesti Saksan kovisteluun, sillä hän ei ollut niinkään 
huolissaan omasta turvallisuudestaan kuin koko Suomen kohtalosta. Kesän 1944 
kiivaiden torjuntataistelujen aikana hän oli Tirmossa, jossa kauniista kesästä ei voi- 
nut nauttia, kun etäinen jylinä ja talon perustan vavahtelut kertoivat maan kohta- 
lon olevan vaakalaudalla. Granö tunsi itsensä joutavaksi ja tarpeettomaksi tekijäksi 
yhteiskunnassa, kun ei voinut antaa isänmaalle mitään, millä olisi ollut siinä tilan- 
teessa jotakin arvoa. 

Suomalaisten kyettyä torjumaan saksalaisten tuella puna-armeijan rynnistystä 
niin pitkään, että Stalinille tuli kiire ehtiä Berliiniin, Suomelle avautui mahdolli- 
suus rauhaan. Maan poliittinen johto vaihtui, ja uudet miehet aloittivat aselepo- 
neuvottelut Neuvostoliiton kanssa. Syyskuun 13. päivänä eli päivää ennen kuin 
Suomi aloitti rauhanneuvottelut Moskovassa, Granö purki tuntojaan J. K. V. Tuo- 


miselle: 


Niin, Veljeni, nyt voimme sanoa jo tietävämme enemmän kuin viime 
keväänä. Mutta sitä emme vieläkään tiedä, sitä pääasiaa, mikä on oleva 
muodoltaan ja resursseiltaan rauhaan astuva Suomi. Mielestäni siirryttiin 
mahdollisimman viisaasti uusille linjoille. Oliko sitten tämä siirtyminen yhtä 
tyylikästä kuin se oli järkevää, on toinen kysymys. Pelko ja vapistus mielessä 


odottaa tietoja Moskovasta. Kun olemme pieniä, niin olemme pieniä. D" 


Kun välirauhansopimus oli allekirjoitettu, valvontakomission ensimmäiset jäsenet 
olivat saapuneet maahan ja sota saksalaisia vastaan oli aloitettu Lapissa, Suomi oli 
onnistunut pääsemään eroon tuhoon ajautuvasta Saksasta ja turvaamaan valtiol- 
lisen olemassaolonsa. Tarkoin tilannetta seurannut Granö kirjoitti lokakuun 14. 


päivänä Oiva Tuomiselle: 

Kaksi kuukautta on siitäkin kulunut, siitä ystävällisen kirjeesi saapumisesta. 
Myöhäinen kiitokseni! 
Paljon on sen jälkeen tapahtunut, paljon muuttunut. Kovasti on purtemme 


heilunut suurpolitiikan ristiaallokossa. Täyskäännös on tehty. 


Granö oli realisti parhaasta päästä. Hänen mielestään nyt ei kannattanut esittää mie- 
lipiteitä sitä, mitä suomalaiset olivat kokeneet ja mihin he joutuivat nyt sopeutumaan, 
vaan tärkeintä oli suunnata katseet tulevaisuuteen. Aseiden vaiettua suomalaisten oli 
pyrittävä palaamaan mahdollisimman nopeasti arkiseen toimintaan ja tulevaisuuden 


rakentamiseen. 


Inhimillinen huoli 


Granö toimi talvisodan aikana tammikuusta huhtikuuhun 1940 sotasensuurin pal- 
veluksessa, mutta sen jälkeen hän vapautui lähes 60-vuoden ikäisenä kaikista sotilas- 
tehtävistä. Useimmat hänen nuoremmista kollegoistaan ja oppilaistaan joutuivat sen 
sijaan astumaan armeijan harmaisiin puolustamaan ase kädessä isänmaataan. Hän 
ymmärsi heti talvisodan sytyttyä, että nyt oli tosi kysymyksessä, ja oli hyvin huolis- 
saan miesten selviytymisestä ylivoimaista vihollista vastaan. 

Huoli ei ollut turha, sillä Granö sai ensimmäisen suruviestin työtoverin sanka- 
rikuolemasta jo joulukuun lopulla 1939. Suomen Kartaston kolmannen painoksen 
aputoimittajana Granön kanssa tiiviissä kirjeenvaihdossa ollut Osmo H. Porkka oli 
kaatunut kuun puolivälissä vartiopaikalleen Karjalan kannaksella. 

Helmikuun puolivälissä tuli tieto, että Granön oppilas ja ystävä, geologi ja 
maantieteilijä Erkki Mikkola oli kuollut luutnanttina Taipaleenjoen verisissä taiste- 
luissa. Erinomaisesti Lapin maankamaran ja nimistön tuntenut Mikkola oli avus- 
tanut professoriaan Suomen Kartaston kolmannen painoksen ja Suomen maantie- 
teelliset alueet -teoksen laadinnassa ja luovuttanut tämän käyttöön useita valokuvia 


Lapista. Mikkola oli ollut erinomainen valokuvaaja, jonka pyörähtäväobjektiivisella 

panoraamakameralla ottamat maisemakuvat kuuluvat suomalaisen valokuvataiteen 
parhaimmistoon. 

Granö ymmärsi, että sodan oloissa maan tulevaisuus oli väistämättä nuorten 
miesten ja nuorukaisten harteilla. Hän ei kuitenkaan tyytynyt vain kotona istujan 
passiiviseen rooliin vaan katsoi, että hänen velvollisuutensa oli pyrkiä tukemaan so- 
tilaita henkisesti ja käytännöllisesti. Heti talvisodan sytyttyä Granö aloitti kirjeen- 
vaihdon monen rintamalle joutuneen oppilaansa ja työtoverinsa kanssa. Arvostusta 
osoittaen, kuulumisia kysellen ja tutkimustyöstään kertoen hän yritti paitsi auttaa 
heitä saattamaan ”suuren tehtävänsä onnelliseen loppupisteeseen myös tarjoamaan 
heille tuokioita, jotka veivät ajatukset pois sodan melskeistä”. Vilkkainta kirjeenvaih- 
to oli A. K. Merisuon, Oiva Tuomisen ja Paavo Kallion kanssa.*" 

Elokuun 1941 nopean hyökkäysvaiheen aikana Granö kirjoitti Oiva Tuomiselle 
kannustavan kirjeen, jossa hän omien kuulumistensa ohella välitti aitoa yhteenkuu- 


luvuuden tunnetta: 


Sinä ja te kaikki muut ”poikani” siellä kaukana olette aina ajatuksissani, mutta 
eipä vain kynään tule tartuttua. Syy on kai perimmältään se, että tämä meidän 
siviilien elämä ja meidän hommamme tuntuvat tällä kertaa teidän edesotta- 
misienne ja päämäärienne rinnalla kerrassaan niin jonnin joutavilta, ettei niistä 
viitsisi kirjoittaakaan. Ja onttoja sanoja ei haluaisi myöskään panna paperille, 
niitä on ilma muutenkin täynnä... 

Te työnnytte sellaista vauhtia eteenpäin siellä Karjalan ja Aunuksen rintamilla, 
että siviilimiehen päätä huimaa.” 

Vuoden kuluttua Granön optimismi oli hieman vähentynyt, mutta hän jaksoi yhä 


uskoa Saksan aseiden voittoon: 


Hiukan pyrkii tämä loputon sodankäynti käymään hermoille. Sen huomaa sii- 


tä, ettei tieteellinen työ tahdo nyt oikein luistaa. Olin elänyt siinä toivossa, että 


PROFESSORIN SOTA V| 419 


Pietari jo nyt olisi otettu, mutta näin ei ole käynyt. Ja kun asia pitkistyy, niin se 
usein mutkistuu. Toisaalta on lohdullista, että etelämpänä syntyy kaikesta päät- 
täen jotakin aivan ratkaisevaa. Uskaltaisiko nyt ruveta odottamaan, että ensi talvi 


vihdoin tuo lopullisen ratkaisun. P" 


Asemasotavaiheen aikana sotilaallisen paineen hieman vähennettyä Granö pyrki 
edistämään opiskelijoidensa mahdollisuuksia tutkimustyön jatkamiseen. Esimerkiksi 
Paavo Kallio onnistui osin Granön tuella täydentämään opintojaan jatkosodan vuo- 
sina. Pro gradu -tutkielma ”Eurooppalaisen karjamajatalouden maantieteelliset pää- 
tyypit” hyväksyttiin keväällä 1944 korkeimmalla arvolauseella laudatur. Kiitokseksi 
avusta Kallio vei erään lomamatkan aluksi rintamalla ammutun metson Granölle 
tietäen hyvin, että kotirintamalla elintarvikkeista oli pulaa.?” 

Monien sotarintamalta tulleiden suru-uutisten ohella Tirmoon tuli elokuun alus- 
sa 1942 murheviesti myös siviilimaailmasta. Granön Paavo-veli kuoli monivuotisen 


sairastelun jälkeen aivohalvauskohtaukseen kesähuvilassaan Karjalohjan Pipolassa: 


Vihdoin vapautti Jumala väsyneen hengen. Kahdeksan pitkää vuotta kesti 
kamppailua ja kiihkeää vapautuksen odottelua. Pari viikkoa sitten tuli uusi hal- 
vauskohtaus, ja, kun hetki tuli, sammui mainen elämä hiljaa ja ilmeisesti tus- 


kattomasti. Päättyi useistakin syistä erikoinen luku perheemme historiassa.?? 


Pako tutkimukseen 


Turun yliopiston toiminta keskeytettiin lokakuun alussa 1939 ja käynnistettiin uu- 
delleen vasta toukokuussa 1940. Kaikki palveluskelpoiset miehet komennettiin ar- 
meijaan, ja yliopiston muu henkilökunta osallistui kotirintaman ponnistuksiin ky- 
kyjensä mukaan. Yliopistorakennukseen sijoitettiin sotilasvarastoja ja juhlasalissa 
toimi Suomen Punaisen Ristin Varsinais-Suomen kaasunaamaritehdas. Arvokkaita 


kokoelmia evakuoitiin kaupungin ulkopuolelle.” 

Maantieteen laitos käynnisti muiden laitosten tapaan opetuksen huhtikuussa 
1940, mutta yksikään opiskelija ei suorittanut tutkintoja. Lukuvuosi 1940—41 oli 
periaatteessa normaali, mutta — kuten aiemmin on todettu — opiskelijoita oli erittäin 
vähän. Jatkosodan sytyttyä laitos oli kiinni kokonaan lukuvuoden 1941—42. Seuraa- 
vina sotavuosina opetustoimintaa pyrittiin jatkamaan, mutta käytännössä se tyrehtyi 
lähes kokonaan oppilaiden puutteeseen.” 

Saatuaan terveytensä kuntoon Granö olisi ohjannut mielellään suurempia opis- 
kelijamääriä, sillä maantieteen opetukseen liittyvät kysymykset kiinnostivat häntä 
jatkuvasti. Hän ymmärsi kuitenkin, että sotaoloissa ei voinut odottaa normaalin 
akateemisen elämän palautuvan ennalleen. Turun jouduttua pommitusten kohteek- 
si hän oli huolissaan keskellä kaupunkia olevan laitoksen kokoelmien kohtaloista. 
Erityisesti hän toivoi, että amanuenssi J. K. V. Tuominen veisi turvaan sekä hänen 
Suomen Kartastoa 1925 varten tekemänsä kartat sekä Mannerheimin piirtämät Aa- 
sian-retken alkuperäiskartat, jotka olisi hänen mielestään tullut pikaisesti toimittaa 
Valtionarkistoon.*”* 

Kun yliopiston toiminta oli pysähdyksissä, Granö saattoi keskittyä tutkimustyö- 
hön. Saatuaan Ulko-Mongoliaan koskeneen kirjoituksensa valmiiksi loppuvuonna 
1941 hän paneutui uudelleen Altain pinnanmuotoja käsittelevään materiaaliinsa, 
jonka pohjalta hän oli 1910-luvulla julkaissut Les formes du relief dans V'Altai russe 
et leur genese -tutkielman ohella vain suomen-, venäjän- ja saksankielisiä ennakko- 
selvityksiä. Granön näkemyksiin Altain pinnanmuodoista ja niiden synnystä viitat- 
tiin ajan kirjallisuudessa yleisesti, varsinkin L. S. Bergin Venäjän maantieteellisiä 
vyöhykkeitä käsitelleen suurteoksen ja S. P. Suslovin Siperian luonnonmaantiedettä 
kuvanneen tutkimuksen ilmestyttyä englanniksi.” 

Työtä helpotti Emil Aaltosen Säätiön 1942 hakemuksetta myöntämä 100 000 
markan tieteellinen apuraha, joka oli tarkoitettu juuri Altain-tutkimusten loppuun- 
saattamiseen. Granö oli myönteisen yllättynyt palkinnosta, sillä hän ymmärsi sen 
merkitsevän tunnustusta hänen suorittamastaan tieteellisestä työstä. Siirtyminen 


aluetieteellisten tutkimusten jälkeen puhtaasti geomorfologisiin kysymyksiin osoit- 

tautui vaikeammaksi kuin hän oli otaksunut. Varhaisissa Altain-tutkimuksissaan hän 
oli pääosin soveltanut W. M. Davisin eroosiosyklioppia, mutta neljännesvuosisadan 
aikana geomorfologinen tietämys oli lisääntynyt niin paljon, että yhdysvaltalaisen 
tutkijan näkemykset eivät enää täysin tyydyttäneet häntä. 

Erityisesti Walther Penckin tutkimukset ohjasivat Granön ajatuksia uusiin suun- 
tiin. Lahjakas Penck oli kuollut vain 35-vuotiaana 1923, mutta hänen isänsä oli toi- 
mittanut painokuntoon hänen seuraavana vuonna ilmestyneen pääteoksensa Morpho- 
logical Analysis of Landforms. Granö oli hyvin perehtynyt Penckien näkemyksiin, sillä 
hän oli isä-Penckin kanssa säännöllisessä kirjeenvaihdossa 1911—40, ja tapasi hänet 
henkilökohtaisesti saksalaisen vieraillessa Tartossa ja Helsingissä 1922.57 

Professoreiden hyviä suhteita kuvasti se, että Granö saattoi 1922 kutsua Penckin 
lounaalle kotiinsa Pohjoiselle Rautatiekadulle. Kun vieras saapui paljon sovitusta 
ajasta myöhässä, isäntä kysyi huolestuneena, oliko matkalla kenties sattunut jotakin 
yllättävää. Mistään sellaisesta ei kuitenkaan ollut kysymys. Penck oli vain sattumalta 
huomannut asuinrakennuksen vieressä olevalla rakentamattomalla tontilla olevassa 
silokalliossa merkkejä sekä jääkautisen jäätikön että rantavoimien toiminnasta. Kun 
hän oli vain harvoin nähnyt näin selviä jälkiä kahden eri prosessin toiminnasta, hä- 
nen oli ollut suorastaan pakko silmäillä niitä lähemmin. Nykyisin paikalla ovat Sibe- 
lius-Akatemia ja Eduskuntatalo. 

Granön alkuperäisenä tavoitteena oli laatia koko Altaita käsittelevä tutkimus mut- 
ta perehdyttyään materiaaliin hän päätti keskittyä tutkimaan parhaiten tuntemansa 
Koillis-Altain eli Venäjän Altain pinnamuotojen syntyhistoriaa. Tehtävä osoittautui 
työlääksi. Sota-aikana työmotivaatio oli ajoittain kadoksissa, ja kaikki tekijät huomi- 
oon ottavien johtopäätösten teko vaati ankaraa pohdintaa. Hän joutui kirjoittamaan 
joitakin lukuja kolme, neljäkin kertaa uudelleen ennen kuin pääsi itseään tyydyttä- 
vään lopputulokseen. Oiva Tuomiselle lähettämässään kirjeessä Granö kuvasi hänelle 
tyypillisellä realistis-humoristisella tavalla työn etenemistä kesällä 1944: ”... eräät 
probleemat mielestäni eivät ole vielä lopullisesti kirkastuneita. Työ on ollut vaikea; 


tuntuupa usein siltä, että tehtävä on ”pääknupilleni? ylivoimainen"! 

Loppukesällä 1944 urakka oli vihdoin valmis. Granö lähetti osittain saksaksi 
kirjoittamansa käsikirjoituksen uudelle saksan kielen kääntäjälleen filosofian tohtori 
Marta Römerille ja ryhtyi etsimään teokselle julkaisukanavaa. Tämä osoittautui vai- 
keaksi tehtäväksi, sillä sodan jälkeisessä talousahdingossa valtion varoja ei juuri riittä- 
nyt tieteellisen kirjallisuuden kustantamiseen. Teos olisi saattaa jäädä pitkäksi aikaa 
käsikirjoitusasteelle, ellei Turun Sanomien kustantaja Arvo Ketonen olisi myöntänyt 
varat sen julkaisemiseen Turun yliopiston maantieteen laitoksen julkaisusarjassa.**? 

Kun suomalainen tiede-elämä alkoi palautua sodan jälkeen normaaleihin uo- 
miin, Granö pääsi esittämään uusimpia tutkimustuloksiaan kahdella tärkeimmällä 
tieteen yleisfoorumilla. Joulukuun alussa 1944 hän piti Suomalaisen Tiedeakatemian 
kokouksessa esitelmän aiheesta ”Altain vuorimaan muotovyöhykkeistä ja tasaantu- 
mispinnoista”. Seuraavan vuoden alussa esiintymispaikkana oli Suomen Tiedeseuran 
kokous, jossa hänen teemanaan oli ”Jäätiköityminen ja pinnanmuodosto. Havaintoja 
ja päätelmiä Altain vuorimaasta”.* 

Vuonna 1945 ilmestynyt Das Formengebäude des nordöstlichen Altai oli Granön 
yhteenveto pitkäaikaisen tutkimustyön tuloksista. Hänen mukaansa Altain pinnan- 
muodot olivat syntyneet maankuoren jatkuvan kohoamisen ja jäätiköiden yhteisvai- 
kutuksen tuloksena siten, että jäätikköeroosion voima vaihteli korkeuden mukaan. 
Altaille luonteenomaiset tunturitasangot olivat osia tertiaarikauden lopulla kupo- 
limaisesti kohonneesta peneplaanista, jota Granö kutsui Walther Penckin mukaan 
alkupinnaksi.*** 

Noin neljänneksen vuoriston pinta-alasta käsittäneet tunturitasangot olivat py- 
syneet tasaisina lähes liikkumattoman jäätikön suojaamana. Sen sijaan vanhan al- 
kupinnan lumirajan yläpuolelle kohonnut vuoriston korkein keskusosa oli joutunut 
voimakkaan jäätikkötoiminnan kohteeksi. Tuloksena oli lumeen ja jäähän peittynyt 
alppimainen ylävuoristo, Valkoinen Altai, joka oli Granön mukaan vuoriston kehi- 
tyshistorian nuorin osa. 

Granö oli osoittanut jo väitöskirjassaan, että Altain tunturilakeuksia halkovien, 


mahtavan Objoen kahden suuren lähdejoen Bijan ja Katunin vanhat jokieroosion 

synnyttämät laaksot olivat jäätikkövirtojen ` Edellinen aukeama: Granö pyrki sotavuosien 
muovaamia ja syventämiä ruuhilaaksoja ei- kesinä työskentelemään Tirmon huvilan ullakko- 
huoneessa. Tutkimus ei kuitenkaan oikein suju- 
nut, kun huoli Suomen kohtalosta oli vallannut 
mielen. Kesän 1944 puolustustaistelujen aikana 
rintaman jyminä kantautui Tirmoon asti. 


vätkä maankuoren pystysuorien liikuntojen 
aiheuttamia rotkolaaksoja. Päävirtojen reu- 
nustalla oli Granön arvoituksellisina pitämiä 
laajoja arotasankoja, joista esimerkiksi Katu- 
nin sivujoen Tšujan aro oli noin 70 kilometriä 
pitkä ja 40 kilometriä leveä. 

Koska Granöllä oli nyt käytössään edellisiä töitä laajempi tutkimusaineisto, hän 
saattoi tulkinnassaan kiinnittää aiempaa enemmän huomiota päälaakson rinteillä 
olevien penkereiden korkeustasoihin. Uuden tulkinnan mukaan penkereillä oli ollut 
suuri merkitys virtaavan laaksojäätikön toiminnan osoittajana jokilaaksojen muotou- 
tumisessa viimeisen jääkauden aikana. Sen sijaan niillä ei ollut merkitystä varhaisem- 
pien jäätiköitymisvaiheiden selvittämisessä, kuten hän oli aiemmin arvellut. 

Das Formengebäude des nordöstlichen Altai-teoksen avulla Granö sai yhteyden 
vanhaan tutkijakollegaansa V. A. Obrut$eviin, joka julkaisi teoksesta pitkän arvoste- 
lun Neuvostoliiton Tiedeakatemian sarjassa. Obrutšev yhtyi pääosin Granön näke- 
myksiin Altain kehityksestä.** 

Vaikka teos herätti huomiota Neuvostoliitossa, muualla se jäi pääosin kahdes- 
ta syystä vaille ansaitsemaansa huomiota. Ensinnäkin se ilmestyi saksaksi, joka oli 
väistymässä englannin tieltä luonnontieteiden johtavana kielenä. Toiseksi se julkais- 
tiin taloudellisten vaikeuksien vuoksi vain Turun yliopiston julkaisusarjassa, minkä 
vuoksi sen levikki jäi pieneksi. Tämän vuoksi siitä ilmestyi vain kaksi laajaa arviota, 
joista toisen julkaisi Puhdasta maantiedettä ankarasti arvostellut Hans W:son Ahl- 
mann Ruotsissa 1946 ja toisen George B. Cressey Yhdysvalloissa 1948. Cressey oli 
tuolloin Kansainvälisen maantieteellisen unionin presidentti. 

Geomorfologisen pääteoksen kohtalo osoitti, että vanha ilmaus ”Ei kahta ilman 
kolmatta” piti Granön suhteen valitettavan hyvin paikkansa. Vuonna 1916 tieteelli- 


nen läpimurto geomorfologina pysähtyi tutkimusrahoituksen päättymiseen ja loka- 

kuun vallankumoukseen, 1934 sairastuminen esti Puhtaan maantieteen esittelemisen 
kansainvälisille maantieteellisille piireille ja 1945 Das Formengebäude des nordöstlichen 
Altai -teos jäi toisen maailmansodan seurausten vuoksi tyystin vaille ansaitsemaansa 
huomiota. 

Oppihistoriallisesti kysymys ei ollut kuitenkaan kohtalokkaasta menetyksestä, 
sillä 1960-luvulla vuorijonojen synnyn selittäjäksi noussut laattateknoniikka siirsi 
niin Granön kuin Penckin ja Davisin näkemykset osaksi tieteen historiaa. Altain 
vuoriston, samoin kuin Himalajan, synnyn taustalla on Aasian ja Intian mannerlaa- 
tan törmäys, jonka vuoksi molemmat vuoristot kohoavat hä. 

Altain suuret jokilaaksot ja niiden syntyhistoria nousivat uudelleen kansainväli- 
sen tieteen valokeilaan Neuvostoliiton romahtamisen jälkeen 1990-luvulla. Tuolloin 
myös länsimaiset tutkijat pääsivät tutkimaan neuvostoliittolaisten geologien jo kauan 
tuntemia Euraasian ja Altain muinaisia valtavia jääjärviä, jotka olivat samantapaisia 
kuin Pohjois-Amerikan monivaiheinen Agassiz jääjärvi. Uudessa tutkimuksessa on 
esitetty teorioita, joiden mukaan jääkauden päättymisvaiheessa Altaille muodostui 
suuri jäätikköjärvi vuorilta valuvien jäävirtojen tukittua pohjoiseen virtaavat vedet. 
Kun jääeste lopulta murtui, järvestä olisi purkautunut puoli kilometriä korkea tul- 
va-aalto, joka maksimissaan olisi edennyt 160 kilometriä tunnissa purkausmäärän 
ollessa suurimmillaan 18 miljoonaa kuutiometriä sekunnissa. Tämä jättiläismäinen 
purkaus olisi synnyttänyt myös Granön arvoituksellisena pitämän TSujan laajan 
laaksotasangon.”* 

Vaikka laattatektoniikan läpimurto osoitti Granön tulkinnan puutteelliseksi, se 
ei vienyt siltä arvoa tieteellisenä suorituksena. Hyvän tutkimuksen tavoitteena on vas- 
tata pätevästi vanhoihin kysymyksiin ja suunnata mielenkiinto uusiin kysymyksiin, 
joihin annetut vastaukset tekevät sen tuoreen tiedon ja uusien tulkintojen ansiosta 
vääjäämättä vanhentuneeksi. Lisäksi Granön hyvin dokumentoidulla havaintoaineis- 


tolla on pysyvää tieteellistä arvoa. 

VASTUUNKANTAJA 
VII 


”Meitä ympäröi vyörynä kasvava teknillisten saavutusten maailma. Se on luonut 
ympärillemme myös henkisen miljöön, joka on monessa suhteessa toinen kuin 
muutamia vuosikymmeniä sitten. Kehitys vie kai pian siihen, että lennetään tuo- 
kiossa mihin maahan tahansa, otetaan silmänräpäyksessä yhteys keneen tahansa 
missä tahansa, istutaan kongresseja ja järjestetään neuvonpitoja miltei yhtä vai- 


vattomasti kaukaisimmissa maissa kuin kotona tai naapurissa.” ®' 

Tuomiokirkko ja Senaatintori rakennuksineen. Veljekset Karhumäki Oy:n viistokuva Helsingin ydinkeskustasta, 
jota Granö käytti usein kuvaamaan Suomen pääkaupunkia. 

Maantiede tuuliajolla 


Suomalaisten elämää hallitsi Moskovan välirauhan jälkeen alakulo. Aseet olivat vai- 
enneet itärintamalla, mutta Lapissa alkoi uusi sota entistä liittolaista Saksaa vastaan. 
Maassa piti poliittista valtaa liittoutuneiden valvontakomissio, joka koostui pääosin 
neuvostoliittolaisista sotilaista. Yhteiskunnan voimavarat oli suunnattava sodan tuho- 
jen korjaamiseen, siirtoväen asuttamiseen ja sotakorvausten maksamiseen, joten kai- 
kille jaettavaksi riitti vain niukkuutta. Sisäpoliittinen ilmapiiri kiristyi pitkään vangit- 
tuina olleiden kommunistien noustessa nopeasti merkittäväksi voimatekijäksi.*” 

Sota oli aiheuttanut kovat menetykset myös Helsingin yliopiston maantieteen lai- 
tokselle. Talvisodassa ruotsalaisen vapaaehtoisjoukon kartografina toimineen Väinö 
Tannerin ainoa poika oli kaatunut jatkosodan alkuvaiheessa, mikä oli ajanut hänet 
synkkään masennukseen. Hän jätti syyskuussa 1944 professuurinsa, muutti asumaan 
Ruotsiin, hankki maan kansalaisuuden ja alkoi katkeroituneena syyttää Suomen hal- 
litusta ja erityisesti Väinö Aueria natsimyönteisestä politiikasta.” 

Laitoksen toinen professori Väinö Auer oli puolestaan ollut näkyvimpiä Suur- 
Suomen rajojen vetäjiä. Tämän vuoksi hän oli syksyllä 1944 niin huolissaan henkilö- 
kohtaisesta turvallisuudestaan, että oli Matti Sauramon mukaan kysellyt ”myrkkyjä 
paremmille päiville päästäkseen”. Heti Moskovan välirauhansopimuksen ehtojen 
julkistamisen jälkeen hän lähti sairauteen vedoten Pohjois-Ruotsiin jäämättä kat- 


somaan, miten Suomeen asettunut valvontakomissio tulisi suhtautumaan hänen so- 

danaikaiseen toimintaansa Itä-Karjalan toimikunnan puheenjohtajana ja saksalais- 
suuntauksen keskeisenä edustajana. 

Maantieteen dosentti August Tammekann siirtyi entisenä virolaisena syksyllä 
1944 virkavapauden turvin Ruotsin puolelle, ja toinen dosentti Aaro Hellaakoski 
luopui yliopistourastaan sodan aiheuttaman masennuksen vuoksi. Hellaakosken 
lähtö oli suuri tappio maantieteen laitokselle, sillä Leo Aarion mukaan hänen ”geo- 
morfologian ja aluemaantieteen luentosarjansa kuuluvat epäilemättä parhaisiin, mitä 
yliopisto voi tarjota.”*” 

Ylimääräisen professorin Iivari Leiviskän ollessa 68-vuotiaana jäämässä eläkkeel- 
le Helsingin yliopiston maantieteen laitoksen toiminta uhkasi lamaantua opettaja- 
pulaan. Väliaikaisratkaisuna kasvillisuuden ja soiden kehitystä tutkinut dosentti Leo 
Aario määrättiin hoitamaan toistaiseksi Tannerin virkaa, kun taas Leiviskä otti tila- 
päisesti vastuulleen Väinö Auerin professuurin. 

Pian tilanne paheni entisestään, kun kävi ilmi, että Auer saattaisi jättää profes- 
suurinsa kokonaan. Nyt matemaattis-luonnontieteellinen osasto ryhtyi pohtimaan 
dekaaninsa Matti Sauramon johdolla mahdollisuuksia yhden maantieteen profes- 
suurin siirtämisestä tarpeettomana meteorologialle, teoreettiselle fysiikalle tai perin- 
nöllisyysopille. Yliopiston rehtorin Rolf Nevanlinnan asettauduttua vastustamaan 
suunnitelmaa heräsi ajatus Granön kutsumisesta takaisin Helsinkiin. 

Granö oli hyvien suhteittensa ansiosta tietoinen maantieteen uhanalaisesta ase- 
masta Helsingin yliopistossa. Kun Sauramo tiedusteli häneltä marraskuun puolivälis- 
sä kirjeitse yksimielisen matemaattis-luonnontieteellisen osaston nimissä, olisiko hän 
valmis tässä vakavassa tilanteessa ottamaan kutsusta vastaan Tannerilta vapautuneen 
professuurin, hän ilmoitti suostuvansa pyyntöön ”siinä tapauksessa, että Osasto me- 
nettää molemmat vakinaiset maantieteen edustajat, sillä tässä tapauksessa katsoisin 


voivani olla Helsingin Yliopistolle vaikeana ajankohtana hyödyksi.”*7 

Kun Granön asettama ehto herätti osastossa vastustusta, hän päätti parin viikon 
miettimisen jälkeen suostua ottamaan kutsun ehdoitta vastaan. Ratkaisuun vaikutti 
se, että hän kantoi suurta huolta maantieteen tulevaisuudesta maan pääyliopistossa, 
joka oli kouluttanut myös hänet itsensä tutkijaksi. Hänellä oli ollut viimeisinä vuo- 
sina Turussa vähän opiskelijoita, joten hän katsoi voivansa olla suomalaiselle maan- 
tieteelle suuremmaksi hyödyksi Helsingissä, jossa opiskelijoita oli paljon. Lisäksi hän 
tunsi henkistä mielihyvää siitä, että matemaattis-luonnontieteellinen osasto oli il- 
moittanut pitävänsä joka tapauksessa hänen tuloaan tärkeänä.” 

Helsingin yliopiston maantieteen laitoksella iloittiin Granön ratkaisusta. Leo 


Aario välitti tunnelmat heti tuoreeltaan hänen tietoonsa: 


Laitoksellamme on täysi syy olla kiitollinen siitä. että olet suostunut uhraamaan 
jäljellä olevat opettajavuodet Helsingin Yliopistolle. Toivomme, että auktoriteetti- 
si kykenisi myös täällä kohottamaan maantieteen arvovaltaa tieteiden suuressa or- 


kesterissa, missä se on tähän asti pikku poikana pyritty sysäämään syrjemmälle.$ 


Kun osasto oli saanut tietoonsa Granön valmiuden palata Helsinkiin, se pyysi asias- 
ta lausunnot Sauramolta ja geologian ja mineralogian professorilta Pentti Eskolalta. 
Sauramo kehui omassa lausunnossaan Granön ansioita tutkijana ja opettajana ja to- 
tesi, että tämän paluu olisi ”voitoksi sekä osastollemme että yliopistolle”? 

Eskolan mukaan Granö oli luonut maisematieteen käsitteistön, kehittänyt sil- 
le erinomaisen suomenkielisen terminologian ja soveltanut sitä aluetutkimukseen. 
Vaikka Puhtaan maantieteen perustana olevan morfologian oli todettu olevan jos- 
sakin määrin keinotekoisen, se oli Granön itsensä ja hänen oppilaittensa hänen joh- 
dollaan soveltamana johtanut kauniisiin ja sopusuhtaisiin tuloksiin. Granö kuului 
Eskolan mukaan ”maantieteilijöiden ensimmäisiin koko maailmassa”, ja Suomessa 
hänellä oli ”ensimmäinen sija maantieteen tutkijana ja opettajana, ja hän on ehdot- 
tomasti kaikkien muiden kysymykseen tulevien edellä otettava huomioon avoimeksi 


tullutta maantieteen professorinvirkaa täytettäessä”.?"' 

Sauramon ja Eskolan vakuuttavien lausuntojen jälkeen matemaattis-luonnontie- 
teellinen osasto päätti yksimielisesti kutsua Granön hoitamaan maantieteen varsinai- 
sen professorin virkaa. Saatuaan Mannerheimin tasavallan presidenttinä 9. helmi- 
kuuta 1945 allekirjoittaman nimityskirjan hän astui virkaansa runsaan kuukauden 
kuluttua pitämättä virkaanastujaisesitelmäänsä ja vannomatta säädettyä virka- ja 
tuomarinvalaa, koska oli vannonut ne jo 1924. Näin hänestä tuli heti virkaiältään 
yliopiston viidenneksi pitkäikäisin professori Rafael Karstenin, Edwin Linkomiehen, 
Pentti Eskolan ja Viljo Tarkiaisen jälkeen 2 

Granö erosi maaliskuun 1945 alusta Turun yliopiston professuurista mutta vei 
keväällä loppuun syyslukukaudella aloittamansa luennot ja muun opetustoiminnan. 
Hänen seuraajakseen nimitettiin Leo Aario, joka oli hoitanut hänen virkaansa Hel- 
singissä kevätlukukauden ajan. Tehtävän vaihdos tapahtui toukokuun lopulla erityi- 
sessä katsastustilaisuudessa, johon osallistuivat maantieteen professorien lisäksi Tu- 


run yliopiston rehtori Einar W. Juva ja laitoksen amanuenssi J. K. V. Tuominen.” 


Paluu Vihreään taloon 


Granön paluu Helsinkiin oli siinä mielessä helppo, että hän ei ollut Turun vuosinaan 
myynyt Pohjoisen Rautatiekadun Vihreässä talossa ollutta asuntoaan vaan oli anta- 
nut sen vuokralle eräälle leskirouvalle. Muutto vanhaan kotiin ei kuitenkaan käynyt 
niin vain, sillä toisen maailmansodan jälkeisen ankaran huoneenvuokrasäännöstelyn 
takia vuokralaisten saaminen pois asunnosta oli vaikeata. Koska muuttokuorma Tu- 
rusta saapui ennen asunnon vapautumista kesäkuun 1945 alussa, tavarat jouduttiin 
sijoittamaan väliaikaisesti viereisen Konservatorion varastotiloihin 2 

Puolison Hilman lisäksi kaikki lapset muuttivat Helsinkiin. Filosofian maisteri 
Siine siirtyi kodista pois 1950-luvun alussa mentyään naimisiin kirjastonhoitajan, 
myöhemmän eduskunnan ylikirjastonhoitajan Henrik Schaumanin kanssa ja Olavi 


1953 avioiduttuaan filosofian maisteri Eeva Kalevan kanssa. Vain naimattomiksi 


TAKAISIN PÄÄKAUPUNKIIN VU 433 


jääneet tyttäret proviisori Aune ja käsityön lehtori Eeva jäivät asumaan pitkäksi ai- 
kaa vanhempiensa asuntoon. Pisimpään siellä viihtyi Aune, joka kuoli 92-vuotiaana 
2006.5 

Muut lapset jäivät Helsinkiin, mutta Olavi Granö palasi vanhaan kotikaupun- 
kiinsa 1959, jolloin hän ryhtyi hoitamaan Turun yliopiston maantieteen apulais- 
professuuria. Toimittuaan apulaisprofessorina vuoteen 1961 hän hoiti maantieteen 
professuuria vuosina 1962-88. Tiedehallinnon keskeisissä tehtävissä monin tavoin 
ansioitunut ja akateemikon arvonimen 1980 saanut Granö oli isänsä tavoin myös 10 


vuotta Turun yliopiston kanslerina 1984—94.*% 


J. G. Granö karttapallon äärellä 
Helsingin asunnossaan 1940-luvun lopulla. 

Ta 10PISTO-OPETUKSEN TAKAAJA 


Professori ja laitoksen esimies 


J. G. Granö palasi nuoruutensa yliopistoon kevään virkavapauden jälkeen syksyllä 
1945. Siltasaarenkadulla lähellä Pitkääsiltaa sijainneen maantieteen laitoksen esimie- 
henä toimi Väinö Auer, joka oli palannut hoitamaan virkaansa helmikuussa 1945. 
Tuolloin oli käynyt selväksi, että valvontakomissio ei rankaisisi häntä sodanaikaisesta 
toiminnasta ylimääräisellä Siperian-matkalla. Professorien lisäksi laitoksen henkilö- 
kuntaan kuuluivat muun muassa dosentti Helmer Smeds, assistentti Jorma Mattila 
sekä amanuenssi Igor Svento.” 

Laitoksen kirjasto saatiin sotavuosien evakuoinnin jälkeen järjestettyä nopeasti, 
mutta sen kokoelmat olivat kokeneet suuria menetyksiä. Se joutui Suomen Maantie- 
teellisen Seuran sekä muiden virastojen, laitosten ja yhteisöjen tavoin toimittamaan 
luovutettuja alueita kuvaavat kartat valvontakomissiolle ja edelleen Neuvostoliittoon. 
Suomesta kuljetettiin heinäkuun puoliväliin 1945 mennessä itärajan taakse yli 16 
miljoonaa karttalehteä, Täysin valvontakomissio ei kuitenkaan tavoitteissaan onnis- 
tunut. Esimerkiksi Granö siirsi vähin äänin Turun yliopiston maantieteen laitoksella 
olleet Viron kartat kotiinsa, josta suku lahjoitti ne Neuvostoliiton romahdettua Suo- 
malaisen Kirjallisuuden Seuran arkistoon ”* 

Granön työpaineet kasvoivat syksyllä 1946. Kun Argentiinan hallitus oli kut- 
sunut Väinö Auerin tekemään tieteellistä tutkimusta ja johtamaan agrogeologista 
kartoitusta Patagoniassa, Helsingin yliopisto myönsi hänelle kahden vuoden virkava- 
pauden syyslukukauden 1946 alusta. Granön saatua vastuulleen myös laitoksen esi- 
miehen tehtävät hän oli jälleen Tarton ja Turun yliopiston tapaan laitoksensa esimies 
ja ainoa vakituinen professori. Nyt tilanne oli kuitenkin siinä mielessä parempi kuin 


ennen, että hän kykeni pestaamaan aiempaa enemmän apuvoimia. 


436 WI VASTUUNKANTAJA 


Granö johti kartanpiirustustöitä 
Helsingin yliopiston maantieteen laitoksella 1947. 


Helsingin kauppakorkeakoulun talousmaantieteen professori ja vararehtori 
Kaarlo Hilden suostui hoitamaan toistaiseksi virkaatekevänä Auerin professuuria, 
kun Granö lupautui auttamaan häntä opetuksen järjestämisessä. Vuosikymmenen 
lopulla opettajavoimat vahvistuivat, kun laitos sai maantieteen ruotsinkielisen profes- 


suurin, jota ryhtyi aluksi virkaatekevänä hoitamaan dosentti Helmer Smeds. Granö 

oli tutustunut Smedsiin jo 1930-luvulla, jolloin tämä oli ollessaan Turussa oppikou- 
lunopettajana asunut Granöitten kanssa samassa Kristiinankatu 1:n talossa. °% 

Laitoksen johtajuus tuotti Granölle paljon epämieluisia hallinnollisia tehtäviä 
mutta soi myös tilaisuuden tarjota oppilailleen mahdollisuuksia tieteelliseen päte- 
vöitymiseen. Hän pyrki aluksi houkuttelemaan Paavo Kallion jatkamaan maantie- 
teen opintoja, mutta kun tämä ei onnistunut, hän päätti yrittää pelastaa ystävänsä 
J. K. V. Tuomisen pojan Oivan takaisin tieteen pariin. 

Oiva Tuominen oli saanut väitöskirjansa hyvään alkuun 1930-luvun lopulla, 
mutta ensin leipätyöt Turun kauppaopiston tuntiopettajana ja sitten sotavuodet sekä 
Arkadian yhteislyseon opettajan pesti Helsingissä uhkasivat saattaa sen yhdeksi lu- 
vuksi kesken jääneiden töiden kirjaan. Granö uskoi, että assistentuuri voisi sytyttää 
poika-Tuomisessa vimman, joka veisi tutkimuksen päätökseen. J. K. V. Tuomiselle 


lähettämässään kirjeessä hän esitteli tuumaansa: 


Uskon kuitenkin olevani oikeassa, sillä väitöskirjan teko on pelottavan kuol- 
leessa pisteessä minun mielestäni. Tuo assistentintoimi (muutama harva tunti 
viikossa) voi ehkä tempaista miehen ylös raiteille, iloisempiin luomisyrityksiin. 
Koetetaan siis tällaista keinoa... Pianhan toivottavasti näemme, mitä ” kuuri” 


vaikuttaa. Älä vielä tukista vanhaa veljeäsi, mutta älä myöskään kiitä 2 


Granön suunnitelma onnistui. Ryhdyttyään hoitamaan maantieteen assistentin teh- 
täviä Tuominen sai jälleen kiinni väitöskirjan teosta ja sai sen valmiiksi kesän 1948 
aikana. Tuomisen 1949 Granön tuella Fenniassa julkaisema väitöskirja Lounais-Suo- 
men toiminnallisesta aluerakenteesta toi Walter Christallerin keskus- ja vaikutus- 
alueteorian Suomeen. Pääosin Christallerin näkemyksiin perustunut mutta alueiden 
rajaamisessa Granön analyyttis-synteettiseen metodiin tukeutunut tutkimus vaikutti 
huomattavasti Suomen keskus- ja vaikutusaluetutkimuksen kehitykseen. Tuominen 
oli ensimmäinen suomalainen tutkija, joka tarkasteli kokonaista keskusten ja vaiku- 


tusalueiden järjestelmää ja teki jaon absoluuttiseen ja relatiiviseen vaikutusalueeseen. 

Helsingin yliopiston maantieteen laitoksen henkilökunta 26.11.1948. Istumassa oikealta vt. professori Kaarlo Hilden, 
kirjastonhoitaja Annikki Uimonen, piirtäjä Toini Vainio, professori J. G. Granö, assistentti Kyllikki Stählberg (myöh. 
Tuominen) ja kirjastonhoitaja Anneli Heikinheimo. Seisomassa oikealta assistentti Jorma Mattila, piirtäjä Elvi Svento, 
kirjastovirkailija Annikki Välivuori, amanuenssi Igor Svento, assistentti Oiva Tuominen, assistentti Viljo Arminen, 
vahtimestari Lyyli Jonasson ja apuvahtimestari lida Oikarinen. 


Relatiivisella vaikutusalueella Tuominen tarkoitti sitä aluetta, jolla keskuksen vaiku- 
tus tuntui voimakkaampana kuin minkään muun naapurikeskuksen.”"' 

Kutsu väitöskirjan tekoon johdatti Tuomisen maantieteen yliopistouralle ja pit- 
käaikaiseksi Turun yliopiston maantieteen professoriksi mutta toi hänen elämäänsä 
myös aviopuolison. Hän avioitui 1946 ylimääräisenä assistenttina toimineen Kyllikki 


Stählberg-Koveron, presidentti K. J. Stählbergin tyttären kanssa. Kyllikki ja Oiva 

Tuomisen lisäksi laitoksen ylimääräisinä assistentteina toimivat lyhyen aikaa myös 
tulevat maantieteen professorit Veikko Okko ja Olavi Granö.”? 

Esimiehenä Granö saattoi liittää maantieteen laitoksen Ruotsiin siirtyneen Edgar 
Kantin Lundin yliopistossa käynnistämään maantieteen kansainväliseen hankkee- 
seen, jonka tavoitteena oli koota maantieteen ja siihen läheisesti liittyvien tieteiden 
termistö kymmenellä Euroopan kielellä. Toukokuun 1948 loppuun mennessä laitok- 
sen sanastoon oli kertynyt jo noin 3 500 sanalippua. Samoihin aikoihin laitos ryhtyi 
myös kokoamaan Suomen maantieteellistä paikannimiluetteloa, johon kerättiin tie- 


toa taloudellisen kartan sisältämästä nimistöstä.” 


Opetuksen sisältö 


Jos Granö oli Turussa harmitellut maantieteen vähäisiä opiskelijamääriä, Helsingissä 
tähän ei ollut aihetta. Viimeisenä sotavuonna 1945 opiskelijoita oli vain runsaat 30, 
mutta vuosikymmenen loppuun mennessä heidän määränsä kohosi yli 70:een. Tämä 
merkitsi sitä, että luennoilla oli paljon kuulijoita, harjoitussaleissa ja seminaareissa 
riitti ohjattavaa sekä pro gradu -töissä tarkastettavaa.”'* 

Suurista opiskelijamääristä huolimatta Granön viimeiset Helsingin-vuodet eivät 
johtaneet varsinaisten opettaja-oppilas-suhteiden syntymiseen. Pääosa jatko-opintoja 
harkinneista maantieteen luentojen kuulijoista luopui eri syistä väitöskirjan tekemi- 
sestä tai suuntautui Kari Lagerspetzin ja Yrjö Vasarin tavoin lähitieteisiin. Tämä joh- 
tui edelleen pääosin maantieteen yliopistovirkojen vähäisyydesta, ei Granön opetuk- 
sen tasosta. Syksyllä 1948 maantieteen opiskelun aloittaneen Lagerspetzin mukaan 
Granö oli luennoitsijana harvinaisen hyvä: Syvämietteinen, selkeä ja inhimillisesti 
koskettava.” 

Ainoa maantieteestä väitellyt Granön toisen Helsingin-kauden opiskelija oli Rit- 
va Ruotsalo-Aario, joka perehtyi syvällisesti tämän maisematieteellisiin näkemyk- 


siin. Vuonna 1967 ilmestyneessä väitöskirjassaan Naturlandschaft und Siedlung in 

der Gegend der Stadt Kuopio auf der Finnischen Seenplatte ja muissa vuosikymme- 
nen lopun tutkimuksissaan Ruotsalo-Aario pyrki yhdistämään Granön formalistisen 
metodin maiseman dynaamisiin puoliin keskittyneisiin tutkimussuuntiin siten, että 
hän kiinnitti huomiota myös maisemassa näkymättömiin tekijöihin.” 

Granö kantoi 1940-luvun jälkipuoliskolla raskaan vastuun maantieteen laitoksen 
opetuksesta. Hän veti joka lukukausi yleismaantieteen peruskurssin eli yhteensä 10 
kurssia, ja aluemaantieteestä hän piti sekä johdanto- että tyyppialueluentoja. Luen- 
not olivat monipuolisia ja havainnollisia, ja niiden punaisena lankana oli maantieteen 
alueellisen roolin korostaminen. Kartografian harjoitustyöt hän uudisti samoin kuin 
40 vuotta aiemmin tultuaan laitoksen ensimmäiseksi assistentiksi ja seurasi harjoi- 
tustöitä hän seurasi edelleen tiiviisti.” 

Vaikka Granö oli kokenut luennoitsija, tiivis työtahti kävi voimille. Vuoden 1947 
lopulla hän kirjoitti J. K. V. Tuomiselle: 


Tehtävää on liiankin paljon, ja pyrkii usein väsyttämään, mutta asiat on kerta 
kaikkiaan hoidettava. Onneksi ja iloksi päättyy lukukausi pian, niin että saa 


hiukan rentoutua ja tehdä virkistyksekseen sitä, mitä oikein haluaa rchdä 7 


Maantieteen laitoksen ohjelmaan kuuluivat yhä opiskelijoiden kesäretket. Ehkä run- 
saat 50 vuotta aiemmin Pallastunturille tekemänsä retken muistoksi Granö päätti 
suunnata esimieskautensa viimeisen kesäretken Lappiin. Professori Helmer Smedsin, 
dosentti Oiva Tuomisen ja poikansa Olavin avustamana Granö johdatti heinäkuussa 
1950 opiskelijansa ja seurueeseen liittyneen portugalilaisen professorin Mariano Fei- 
jon tutustumaan muun muassa Inarijärven, Tenojoen, Pallastunturin ja Tornionjoen 
maisemiin. Retken aikana osanottajat kävivät myös Alatornion vanhassa pappilassa, 


mutta Granö jätti ilmeisesti tunnesyistä tämän vierailun väliin.” 

Johannes Gabriel Granö 70-vuotiaana maaliskuussa 1952. 


Ero yliopistosta 

Granö hoiti maantieteen varsinaisen professo- 
rin ja maantieteen laitoksen esimiehen tehtä- 
viä elokuun 1950 loppuun, jolloin hän erosi 
yliopiston palveluksesta. Ero ei ollut yhtäk- 
kinen, sillä hän piti konsistorin määräyksel- 
lä virkaan kuuluneet seminaariharjoitukset 
syyslukukauden loppuun asti." 

Granön pyydettyä eroa Helsingin yliopis- 
ton matemaattis-luonnontieteellinen osasto 
päätti hänen esityksestään kutsua August 
Tammekannin hoitamaan toistaiseksi hänen 
virkaansa. Tammekann oli sodan jälkeen siir- 
tynyt turvallisuussyistä Ruotsiin ja menettä- 
nyt Helsingin yliopiston dosentuurin. Hän oli 
toiminut muun muassa maan puolustusvoi- 
mien yleisesikunnassa karttatoimittajana ja 
Zärichin yliopiston maantieteen vierailevana 
professorina, kunnes oli siirtynyt 1949 ruot- 


salaisen geologin Lennart von Postin avusta- 


jaksi. Kun Suomen ulkopoliittinen tilanne oli vakiintunut, Tammekann otti mieli- 


hyvin vastaan vanhan opettajansa järjestämän kutsun." 


Tammekann hoiti Granön professuuria viransijaisena vuoteen 1953. Tuolloin 


hän sai Väinö Auerilta vapautuneen professuurin, jota hän hoiti kuolemaansa 1959 


saakka. Hän vaikutti suomalaisen maantieteen kehityksen myös Suomen Maantie- 


teellisen Seuran puheenjohtajana ja Terran toimittajana. 


Toista maantieteen professuuria hoiti muutaman vuoden ajan Kaarlo Hildenin 


jälkeen dosentiksi 1950 nimitetty Oiva Tuominen, kunnes Leo Aario nimitettiin 


1953 vakinaiseksi professoriksi. Väinö Auerin palattua Suomeen hänet nimitettiin 

1953 presidentti J. K. Paasikiven tuella maantieteen henkilökohtaiseksi ylimääräisek- 
si professoriksi.” 

Granön ratkaisu siirtyä 1945 Turusta pääkaupunkiin osoittautui ratkaisevaksi 
Helsingin yliopiston maantieteen laitoksen toiminnan kannalta. Hänen arvovaltansa 
ansiosta maantiede ei menettänyt yhtä professuuria sen paremmin heti sodan jäl- 
keen kuin 1950-luvun vaihteessa, jolloin laitos sai uuden ruotsinkielisen professuu- 
rin. Ilman Granön panosta maan pääyliopiston maantieteen opetuksen jatkuvuus 
olisi ollut entisessä laajuudessaan uhattuna tilanteessa, jossa sekä tieteen kehitys että 


yhteiskunnan muuttuneet tarpeet edellyttivät taitavaa johtajuutta. 

JÄKATEEMINEN VAIKUTTAJA 


Kanslerin monet tehtävät 


Muutto pääkaupunkiin ei merkinnyt Granön yhteyksien katkeamista Turun yli- 
pistoon, sillä hänet nimitettiin Gustaf Kompan jälkeen yliopiston kansleriksi hel- 
mikuussa 1945. Valinnan ratkaisivat matemaattis-luonnontieteellisen tiedekunnan 
professorit tukenaan historian professori Einar W. Juva ja vaikutusvaltainen suomen 
kielen ja sen sukukielien professori Paavo Ravila. Ravilan mielestä Granö oli ruotsin- 
kielisestä nimestään huolimatta sopivin mies suomalaisen yliopiston johtoon sodan- 
jälkeisissä poikkeuksellisissa oloissa.” 

Granön akateemisissa piireissä nauttima luottamus ei rajoittunut vain Turkuun, 
sillä häntä kohtaan tunnettiin yleisesti suurta arvonantoa tutkijana, opettajana, or- 
ganisatorisena kykynä ja kokoavana persoonallisuutena. Hänet tunnettiin miehenä, 
joka ei kysellyt oman erinomaisuutensa perään, vaan keskittyi omien töidensä teke- 
miseen ja muiden tukemiseen ja innostamiseen.” 

Luja usko Granön taitoihin tuli esiin syksyllä 1945, jolloin Helsingin yliopistos- 
sa järjestettiin rehtorin vaali Rolf Nevanlinnan jouduttua eroamaan tehtävästä suo- 
malaisten kommunistien painostuksen vuoksi. Suuri konsistori asettui koevaalissa 
Nevanlinnaa myöten lähes yksimielisesti Granön valinnan kannalle, mutta operaa- 
tio pysähtyi alkuunsa tämän jyrkän kieltäytymisen vuoksi. Hän ilmoitti, ettei tulisi 
ottamaan tehtävää vastaan vaan eroaisi mieluummin professorin virasta ja keskittyi- 
si johtamaan kanslerina Turun yliopistoa. Rehtoriksi valittiin toinen natsimielistä 
saksalaissuuntausta vieroksunut tutkija, romaanisen filologian professori, vararehtori 


Arthur Längfors, Granön vanha kilpailija Rosenbergin apurahoista.” 

Granön jyrkkä kieltäytyminen rehtorin 
virasta ei katkaissut professorien luottamus- 
ta hänen kykyihinsä. Kun hän suostui aset- 
tumaan ehdolle Helsingin yliopiston kans- 
lerin vaalissa 1949, hänet sijoitettiin toiselle 
ehdokassijalle ennen vararehtori Erik Lönn- 
rothia. Ensimmäisellä sijalla ollut Antti Tu- 
lenheimo valittiin kuitenkin toiselle viisi- 
vuotiskaudelle.”? 

Granön aloittaessa kanslerinkautensa 
Turun yliopiston luonne alkoi muuttua rat- 
kaisevasti kahdesta syystä. Jo 1930-luvulla 
alkanut kielipolitiikan painoarvon pienen- 
tyminen voimistui toisen maailmansodan 
vuosina, jolloin ymmärrettiin, että maan 
molemmat kansanosat, suomenkieliset ja 
ruotsinkieliset, taistelivat yhteisen isänmaan 
puolesta. Tämä yhteisymmärrys näkyi rau- 
han palattua siten, että Turun Suomalaisen 
Yliopiston ja Äbo Akademin kanssakäymi- 
nen lisääntyi.”* 

Vaikeat taloudelliset ongelmat olivat 
puolestaan jo pitkään nakertaneet uskoa sii- 


hen yliopiston perustajien näkemykseen, että 


Hilma ja J. G. Granö palaavat Keski-Suomeen tehdyltä 
matkalta 1950-luvun alussa. Granö laati tuolloin kirjoitusta 
Suomen aluemaantieteestä. 


opinahjon tuli olla yksityinen, valtiovallan holhouksesta riippumaton korkeakoulu. 


Viimeistään sotavuodet olivat osoittaneet, että se ei tullut toimeen omin voimin. 


Valtio oli sitoutunut kantamaan vastuun 1943 perustetun uuden lääketieteellisen tie- 


dekunnan menoista, mutta sen varoja tarvittiin myös yhä enemmän peittämään niin 


vanhojen tiedekuntien kuin kirjaston ja hallinnon kustannuksia. Rehtorina vuoteen 

1945 toiminut Einar W. Juva näki yliopiston ainoaksi mahdolliseksi kehittämis- 
vaihtoehdoksi valtiollistamisen, minkä toteuttamiseksi hän laati 1948 erityisen toi- 
mintasuunnitelman ?” 

Juvan kanssa läheisessä yhteistyössä toiminut Granö tuki sekä yhteistyön lisää- 
mistä Äbo Akademin kanssa että yliopiston valtiollistamista toiminnan jatkuvuuden 
turvaamiseksi. Hän ei yliopiston korkeimpana hallintoviranomaisena osallistunut 
käytännön kehittämistyöhön vaan tyytyi pääosin vahvistamaan hallinnon valmis- 
telemat asiat ja toimimaan edunvalvojana, taustavaikuttajana ja neuvonantajana. 
Yliopiston operatiivisesta johtamisesta hänen kanslerikaudellaan vastasivat rehtorit 
Harry Waris (1945—48), Toivo Olin (1948—54) ja Osmo Järvi (1954—60).* 

Granön johdolla Turun yliopisto pyrki tehostamaan toimintaansa ja teki ope- 
tusministeriölle toistuvasti esityksiä valtionapunsa kasvattamisesta. Toimet tuottivat 
myös tuloksia. Yliopiston professuurien lukumäärä kasvoi vuoden 1945 runsaasta 
paristakymmenestä 1950-luvun alkuvuosiin mennessä yli 30:een opiskelijamäärän 
lisääntyessä suunnilleen samassa suhteessa vajaasta 370:stä runsaaseen 570:een ”! 

Suotuisa kehitys katkesi 1952, jolloin opiskelijoiden lukumäärä jatkoi nopeaa 
kasvuaan virkojen määrän pysyessä ennallaan. Tämä johtui siitä, että opetusmi- 
nisteriö siirsi yliopiston kehittämissuunnitelmien käsittelyn tuolloin perustetulle 
korkeakoulukomitealle, jonka tehtävänä oli valmistella koko maata koskeva kor- 
keakouluohjelma. Komitean puheenjohtajuutta tarjottiin Granölle, mutta hän 
kieltäytyi siitä korkeaan ikäänsä vedoten. Puheenjohtajaksi nousi matemaatikko, 
tieteellisen keskustoimikunnan puheenjohtaja ja Helsingin yliopiston tuore kansleri 
P. J. Myrberg.” 

Myrbergin komitean kokoonpano oli akateemisesti mahdollisimman arvoval- 
tainen, sillä sen jäsenet edustivat kaikkien korkeakoulujen johtavia piirejä. Turun 
yliopiston edustajina olivat Osmo Järvi ja Einar W. Juva, jotka muiden jäsenten 
tavoin pyrkivät tiukasti pitämään oman opinahjonsa puolta. Eri osapuolten etujen 
yhteensovittaminen osoittautui niin työlääksi ja näköalattomaksi, että komitean 


1956 valmistunut mietintö osoittautui pian vanhentuneeksi.” 

Kun valtion toimet korkeakoulujen kehittämiseksi pääosin pysähtyivät Myrber- 
gin komitean työskentelyn ajaksi, Granön kansleriajan viimeiset vuodet olivat tietyn- 
laista valmistautumista niihin suuriin muutoksiin, jotka väistämättä olivat edessä. 
Hänen kautensa tärkein ratkaisu oli päätös keskittää yliopiston toiminta Vesilinnan- 
mäelle, tulevalle Yliopistonmäelle, jonka juurelle myös ylioppilaskunnan rakennuk- 
set sijoitettiin. Ensimmäisten uusien rakennusten peruskivi laskettiin keväällä 1953, 
ja syksyllä 1954 sekä kirjasto että kemian laitos saattoivat muuttaa uusiin tiloihin.” 

Helmikuun lopulla 1955 Granö luovutti Turun yliopiston kanslerin tehtävät Toi- 
vo Olinille, joka oli yllättäen voittanut kanslerinvaalissa Einar W. Juvan. Yliopis- 
ton 35. vuotisjuhlista 28. helmikuuta 1955 muodostui siten myös Granön erojuhla 
yliopiston palveluksesta. Rehtori Osmo Järvi korosti lämminhenkisessä puheessaan 


Granön merkitystä yliopistolle: 


Kymmenen vuoden ajan on yliopistolla ollut onni pitää prof. Granö korkeimpana 
hallitusmiehenään. Tänä aikana häntä kohtaan tunnettu kunnioitus on mikäli 
mahdollista, yhä vain kasvanut. Lukemattomissa vaikeissa, väliin arkaluontoisis- 
sakin kysymyksissä on hänen puoleensa kuluneina vuosina käännytty. Monessa 
kysymyksessä, joista yliopiston eläessä parhaillaan uutta kehitysvaihetta ei ole ol- 
lut puutetta, on kansleri arvovallallaan edustanut yliopistoa auttaen sille edullisten 
päätösten syntymistä. Hänen päätöksissään on ennen kaikkea säteillyt oikeuden- 
mukaisuus ja muodon lakien noudattaminen. Tämä on omiaan edelleen lisää- 


mään luottamusta yksityisiin korkeakouluihin ja lisäämään niiden arvovaltaa 


Vuosijuhlan päätyttyä Turun yliopisto järjesti Granön kunniaksi illalliset Hambur- 
ger Börsissä. Tilaisuudessa olivat läsnä yliopiston professorikunnan ja muiden opet- 
tajien ja kaupungin merkkihenkilöiden lisäksi entiset professorit ja silloiset Suomen 
Akatemian jäsenet V. A. Koskenniemi ja Yrjö Väisälä. Akateemikkojen läsnäolo oli 
siinä mielessä luontevaa, että Granö oli Turun yliopiston kanslerina kuulunut vuo- 


desta 1947 lähtien akateemikkojen valinnasta vastanneeseen akatemialautakuntaan 

ja osallistunut siten niin Koskenniemen ja Väisälän kuin yhdeksän muun akateemi- 
kon valintaan.”* 

Granön Suomen tiede-elämässä saavuttama keskeinen asema tuli esiin monin 
tavoin. Vuonna 1945 hänet kutsuttiin Kustannusosakeyhtiö Otavan perustaman 
Tiedekirjasto-nimisen kurssikirjasarjan toimituskuntaan vastaamaan maantieteen 
alaan kuuluvan kirjallisuuden julkaisemisesta, ja 1954 hänet valittiin Tieteen päivien 
puheenjohtajaksi. 

Tieteen päivien tapaisia tilaisuuksia oli järjestetty jo 1922 ja 1926 Tutkijainko- 
kouksen nimellä, mutta perinne oli katkennut. Nyt tiedetapahtuman ideoijana oli 
vaikeasta pääministerikaudesta ja sotasyyllisyystuomiosta roimasti lisää henkistä 
arvovaltaa kehittänyt latinan kielen ja kirjallisuuden professori Edwin Linkomies, 
jonka mielestä suurelle yleisölle tarkoitettujen tilaisuuksien avulla voitiin lisätä polii- 
tikkojen ymmärrystä korkeinta opetusta ja tutkimusta kohtaan. Päivien järjestäjiin 
kuuluivat kaikki yliopistot ja korkeakoulut sekä tärkeimmät tiedeyhteisöt ja tutki- 
muslaitokset.?? 

Granö otti mielihyvin vastaan Tieteen päivien puheenjohtajan tehtävän. Hän oli 
koko tiedemiesuransa aikana edustanut näkemystä, että tiede ei saanut olla erillinen 
saareke, vaan sen oli toimittava läheisessä kosketuksessa siihen yhteiskuntaan, jonka 
varoilla se toimi ja jonka hyväksi se teki työnsä. Granö avasi puheellaan Tieteen päi- 
vät Helsingin yliopiston juhlasalissa tammikuun alussa 1954 pidetyssä tilaisuudessa, 
jota kunnioitti läsnäolollaan tasavallan presidentti J. K. Paasikivi.” 

Puheessaan Granö puuttui muun muassa akateemiseen aivovuotoon, lahjakkai- 
den tutkijoiden siirtymiseen ulkomaille. Asiasta oli Suomessa keskusteltu koko so- 


danjälkeinen aika, mutta se kiinnosti häntä myös omien kokemusten takia: 


Suureen maailmaan vievä oikotie avaa tosin meillekin, täällä ennen syrjäisessä 
maassa, arvaamattomia mahdollisuuksia, mutta sen seuraamisella on, tieteen 
kannalta katsoen, myös tietty tragiikka. Sen lumoihin joutuvat näet ymmär- 


rettävistä syistä keskuudessamme ennen kaikkea lahjakkaimmat ja elävimmät, 

vaikutteille herkimmät yksilöt, jollaisia jo ennen olemme kotoisissa oloissamme 


menettäneet milloin minnekin. ?? 


Tieteen päivillä pidetty puhe oli Granön viimeinen julkinen esiintyminen, ja seuraa- 
vana vuonna Maat ja kansat -teoksessa ilmestynyt Suomi-kuvaus päätti hänen 1901 
alkaneen julkaisutoimintansa. Yli 50 vuoden aikana hän oli julkaissut monografioita 
ja artikkeleita kaikkiaan kahdeksalla eri kielellä, joista käytetyimmät olivat suomi, 


saksa ja ruotsi.” 


Tärkeät aloitteet 


Toisen maailmansodan jälkeen Granö keskittyi tutkimuksen sijasta opetukseen ja 
tärkeiksi kokemiensa hankkeiden ja asioiden edistämiseen. Tultuaan Suomalaisen 
Tiedeakatemian esimieheksi hän ehdotti maaliskuussa 1946 tarkoin punnittuun lau- 
suntoon nojautuen, että Suomen Maantieteellinen Seura julkaisisi uudet painokset 
Suomen maantieteen käsikirjasta ja Suomen Kartastosta.*' 

Granö perusteli esitystään tieteen nopealla kehityksellä ja maan rajojen muuttu- 
misella toisen maailmansodan jälkeen. Suomen Kartasto 1925 oli tarkoitettu esitte- 
lemään uutta itsenäistä valtiota, mutta sen antama kuva ei enää vastannut sodanjäl- 
keistä todellisuutta. Samoin 1936 ilmestynyt Suomen maantieteen käsikirja oli ollut 
huomattava tieto- ja lähdeteos, mutta se oli ilmestynyt vain suomeksi ja oli nyt aut- 
tamatta vanhentunut. 

Koska Suomen Maantieteellisen Seuran voimavarat eivät riittäneet kahden suuren 
hankkeen samanaikaiseen toteuttamiseen, sen tuli Granön mukaan aluksi suunnata 
voimavaransa englannin- ja venäjänkielisen käsikirjan julkaisemiseen. Kun tämä työ 
oli saatettu päätökseen, ohjelmaan tuli ottaa Suomen Kartaston neljännen laitoksen 
laatiminen. Teosten avulla Suomi voisi jälleen kerran näyttää maailmalle, millainen 


se oli ja mikä oli sen tieteen taso.”? 

Suomen Maantieteellisen Seuran hal- Edellinen aukeama: Granö laati 1951 ilmestyneeseen 
litus hyväksyi yksimielisesti esityksen ja Suomen maantieteen käsikirjaan asutusta, maantieteellisiä 
alueita sekä korkeussuhteita ja pinnanmuotoja kuvaavat 
luvut. Pallastuntureita esittävä kuva sai tuekseen kuva- 
tekstin: "Kuperarinteisiä kupukohoumia ja rinteisiin syöpy- 
neitä vakolaaksoja (kuruja)". 


valitsi Granön käsikirjan toimituskunnan 
puheenjohtajaksi. Toimituskunnan jäsenek- 
si kutsuttiin hänen esityksestään professorit 
Risto Jurva, Jaakko Keränen, Viljo Kujala, 
Aarne Laitakari ja Uuno Pesonen. Toimitussihteerinä oli ensin Erkki Kanervo ja teok- 
sen viimeistelyvaiheessa Pentti Kalaja.” 

Toimituskunnan puheenjohtajana Granö joutui kirjan suunnittelun ja toimittami- 
sen valvonnan ohella hankkimaan varat työn toteuttamiseen. Hän tunsi hyvin opetus- 
ministeriön vaikutusvaltaisen kansliapäällikön Arvo Salmisen, jonka avulla hän pääsi 
keskustelemaan asiasta SKDL:ään kuuluneen opetusministeri Fino Kilven kanssa. Il- 
meisesti Granön ratkaisu julkaista teos myös venäjäksi oli tärkein syy siihen, että Neu- 
vostoliittoon myönteisesti suhtautunut ministeri myönsi valtiontalouden kireästä tilan- 
teesta huolimatta miljoonaa markkaa käsikirjoituksen julkaisemista varten 

Saatuaan käsikirjan perusrahoituksen turvatuksi Granö ryhtyi neuvottelemaan 
yksityisten kustantamoiden kanssa sen julkaisemisesta myös kotimaisilla kielillä. Neu- 
vottelut johtivat nopeasti myönteiseen päätökseen, sillä hän saattoi ilmoittaa jo syys- 
kuussa, että Kustannusosakeyhtiö Otava oli valmis julkaisemaan suomenkielisen ja 
Söderström & Co ruotsinkielisen painoksen. 

Kun alkurahoitus oli saatu kuntoon, teoksen valmistaminen aloitettiin nopeasti. 
Se päätettiin julkaista ensimmäisen painoksen suuntaviivojen mukaisesti mutta sitä tii- 
vistetympänä laitoksena. Työ eteni aluksi hyvin, mutta 1940-luvun lopulla jouduttiin 
toteamaan, että ilman lisärahoitusta hanketta ei ollut mahdollista viedä päätökseen. 
Ongelman ratkaisi jälleen rahankeruumatkalle usutettu Granö, jonka neuvottelutaito- 
jen ansiosta opetusministeriö myönsi käsikirjaa varten 1949 1,7 miljoonaa markkaa %* 

Uusi suomenkielinen Suomen maantieteen käsikirja ilmestyi 1951 yli 500 sivun 
laajuisena. Vaikka sen sivumäärä oli viidenneksen pienempi kuin edellisen laitoksen, 


sen aihepiiriä oli laajennettu seitsemällä uudella luvulla: geodeettiset työt, luonnonsuo- 

jelu, kansankulttuurin maantieteelliset alueet, siirtoväki, maanmittaus ja maanjaot, 
maantieteelliset alueet ja seutukaavoitus. Käsikirjassa tarkasteltiin monipuolisesti ja 
analyyttisesti Suomen olosuhteita lähinnä yleismaantieteelliseltä näkökannalta. Kir- 
joittajakunta koostui eri alojen parhaista asiantuntijoista, joista mainittakoon Aarne 
Laitakari, Matti Sauramo, K. Järnefelt, Väinö Auer, Reino Kalliola, Aarne Äyräpää, 
Yrjö Ilvessalo, Eino Jutikkala, Kustaa Vilkuna ja vanha presidentti K. J. Stählberg.*? 

Granö oli ajatellut kirjoittaa teokseen vain asutusta ja maantieteellisiä alueita kä- 
sittelevät luvut, mutta edelliseen käsikirjaan maan korkeussuhteita ja pinnanmuotoja 
kuvaavan luvun laatineen Väinö Tannerin siirryttyä Ruotsiin hän otti vastuulleen 
myös tämän osuuden. Kirjoitus oli hänen ainoa geomorfologinen tutkimuksensa, 
jonka kohteena ei ollut Altai. Se perustui suuressa määrin Suomen maantieteelliset 
alueet -teoksen lukuun maakamaran muotoalueista. Uutta kirjoituksessa oli kalliope- 
rän ja korkokuvan välisten suhteiden pohdinta ja geneettinen tulkinta, jossa kuvastui 
hänen viimeisessä Altain geomorfologiassaan esittämänsä Walther Penckin mukai- 
nen näkemys peneplaanin muodostumisesta. Hän piti todennäköisenä, että Suomen 
maisemille luonteenomaiset tasaantumispinnat olivat saaneet muotonsa vasta tertiää- 
rikaudella, siis paljon myöhemmin kuin aiemmin oli otaksuttu.%* 

Käsikirjan ruotsinkielisen painoksen julkaiseminen kaatui taloudellisiin ongel- 
miin, mutta englanninkielinen painos ilmestyi 1952 Fennia-sarjan niteenä 72. Kirjan 
merkitys oli suuri kylmän sodan aikana. Se kertoi ulkomaisille lukijoille, että sodassa 
kärsimistään aluemenetyksistä ja mittavista siirtoväen asuttamiseen liittyvistä ongel- 
mista huolimatta Suomi oli säilyttänyt itsenäisyytensä ja demokraattisen poliittisen 
järjestelmänsä. Sanomaa tuki American Geographical Societyn omassa sarjassaan 
1955 julkaisema Finland and Its Geography -teos, jonka Raye R. Platt oli toimittanut 
suurelta osin käsikirjan ja Granön sekä muiden suomalaisten maantieteilijöiden tut- 
kimusten pohjalta.” 

Venäjänkielinen laitos valmistui hakemistoa lukuun ottamatta painokuntoon 
vuoden 1951 alkupuolella, jolloin seura jäi odottamaan työn loppuun saattamisen 


mahdollistavaa valtionapupäätöstä. Sen saaminen viipyi kuitenkin niin kauan, että 

työn jatkaminen tuli tarpeettomaksi. Moskovassa ilmestyi 1953 täysin yllättäen pi- 
raattipainos, jonka neuvostoliittolaiset olivat kääntäneet itse. Teos oli asiasisällöltään 
korkeatasoinen ja alamuistutuksia lukuun ottamatta korrekti, vaikka siitä puuttui 
kolme lukua eli siirtoväkeä, maanmittausta ja maanjakoja sekä seutukaavoitusta kä- 
sittelevät tekstit." 

Niukkojen taloudellisten olojen vuoksi Suomen Kartaston neljännen painoksen val- 
mistelut voitiin käynnistää vasta 1953. Tuolloin perustetun kartastotoimikunnan pu- 
heenjohtajaksi valittiin Granö, joka onnistui jälleen hankkimaan opetusministeriöltä 
varmuuden rahallisesta avustuksesta ja teki Kustannusyhtiö Otavan kanssa teoksen 
julkaisemisesta samankaltaisen sopimuksen kuin edellisen kartaston suhteen”! 

Kun Granön terveys murtui, hän erosi toimikunnasta vuoden 1955 lopulla. 
Kartastotoimikunnan uudeksi puheenjohtajaksi nimitettiin professori Väinö Auer. 
Kartaston toimittajaksi valittiin Leo Aario ja toimitussihteeriksi juuri väitellyt Olavi 
Granö, jonka tehtävänä oli pääosin huolehtia puhtaaksi piirtämisen ja painatuksen 
valvonnasta. Granön saatua 1958 nimityksen Turun yliopiston apulaisprofessoriksi 
Aario otti vastuulleen myös hänen tehtävänsä.” 

Aarion ja Helsingin yliopiston maantieteen laitoksen henkilökunnan yhteispon- 
nistuksen ansiosta kartasto ja sen tekstiosa ilmestyivät lopulta 1961. Kartasto oli edel- 
listen painosten laajuinen, mutta sitä oli uudistettu niin esitysteknisesti kuin aiheen- 
käsittelyltään. Siinä pyrittiin staattisen yleiskuvan ohella esittämään myös alueiden 
dynamiikkaa, mistä syystä karttoihin liitettiin usein kehityksen suuntaa osoittavia 
diagrammeja.” 

J. G. Granö ryhtyi 1940-luvun lopulla luomaan edellytyksiä soveltavan maan- 
tieteellisen tutkimuksen lisäämiselle. Suomalaisen Tiedeakatemian vuosijuhlassa 
1946 pitämässään esitelmässä ”Aluemaantieteellisestä tutkimuksesta ja sen tehtävistä 
maassamme” hän korosti, että maantiede ei ollut vain akateeminen tiede vaan sillä 
oli vanhastaan läheiset suhteet käytännölliseen elämään. Talous- ja liikennemaan- 
tiedettä oli harjoitettu jo kauan, mutta nyt niiden rinnalle oli nousemassa uusi ala eli 


aluesuunnittelu, joka oli saanut ulkomailla merkittävän aseman.” 

Aluesuunnittelu liittyi maantieteeseen Granön mukaan siten, että maantiede 
oli omalla tavallaan ihmisen ekologiaa. Sen tavoitteena oli antaa tieteellinen ko- 
konaiskäsitys ihmisen ympäristöstä, johon kohdistui monenlaisia paineita yhteis- 
kunnallisen ja teknisen kehityksen seurauksena. Paine saattoi olla niin verkkaista 
ja vähittäistä, että luonnonympäristö pystyi mukautumaan siihen, mutta myös niin 
voimakasta, että siitä aiheutui suuria ongelmia. Nopeat väkiluvun muutokset, teol- 
lisuuslaitosten sijoittamiset vääriin paikkoihin ja muut taloudellisten etujen vuoksi 
tehdyt häikäilemättömät virheratkaisut saattoivat johtaa luonnon kannalta kohta- 
lokkaisiin seurauksiin. 

Aluesuunnittelun avulla olisi Granön mukaan mahdollista toisaalta estää pahim- 
mat virheet ja toisaalta suunnata toimintaa sellaisiin paikkoihin, joihin ne soveltuivat 
parhaiten. Tavoitteena ei siis ollut lyhyen ajanjakson suunnitelma mahdollisimman 
suuren ja nopean hyödyn saavuttamiseksi, ei myöskään suunnitelmatalous laajem- 
malla pohjalla, vaan nimenomaan alueiden jatkuva kehittäminen. Päämääränä oli 
taata ”alueen sopusuhtainen kulttuurimaantieteellinen kehitys sanan parhaassa mer- 
kityksessä”.”* 

Aluesuunnittelu oli Granön mukaan lähtenyt liikkeelle ensimmäisen maailman- 
sodan jälkeen Englannin ja Saksan kaltaisissa isoissa maissa, joissa suuri väkiluku ja 
tehokas elinkeinotoiminta olivat pakottaneet aloittamaan jo varhain toimet luonnon- 
ympäristön suojelemiseksi. Vähitellen myös pienissä maissa oli ryhdytty kiinnittä- 
mään asiaan vakavaa huomiota, ja esimerkiksi Sveitsissä tehtiin 1940-luvun alussa 
seikkaperäisesti perusteltu ehdotus yleisvaltakunnallisen aluesuunnittelun aikaan- 
saamiseksi.” 

Suomalaiset asuivat Granön mukaan kulttuurimaailman karussa ja vähäväkises- 
sä rajavyöhykkeessä, jossa oli ollut niin paljon tilaa ekstensiiviselle taloudelle, ettei 
”meillä ole vielä ollut aihetta selvittää itsellemme, miten meidän olisi tarkoituksen- 
mukaisimmin käytettävä elintilaamme”. Tilanne oli kuitenkin muuttumassa, var- 
sinkin kun Neuvostoliitolle luovutetuilta alueilta siirtyneelle 400 000 suomalaiselle 


oli löydettävä uusi asuinsija ja toimeentulon edellytykset. Siksi olisi syytä käynnistää 

yleisvaltakunnallinen aluesuunnittelu, jonka ensimmäisenä tehtävänä olisi selvittää ja 
kartografisesti esittää niin eri elinkeinoille ja asutukselle kuin yhteiskunnan muihin 
tarpeisiin soveltuvat alueet. Korostaessaan näin maantieteen tarjoamia valmiuksia 
hän pyrki tietoisesti myös luomaan maantieteilijöille uusia työtilaisuuksia koulumaa- 
ilman ulkopuolelta.”* 

Granön esitys perustui vankkaan asiantuntemukseen. Kuten aiemmin on todet- 
tu, hän oli havainnut 1930-luvun alussa, että Suomi jakautui kehittyneeseen Kult- 
tuuri-Suomeen ja luonnontilaiseen Luonnon-Suomeen. Tämä näkemys oli vain vah- 
vistunut seuraavien vuosien aikana, jolloin hän oli perehtynyt uuteen aluetieteelliseen 
tutkimukseen niin Suomessa kuin ulkomailla ja alueelliset erot alkoivat voimistua 
maan talouselämän päästyä jälleen vauhtiin suuren talouslaman jälkeen. 

Väinö Auer oli käynnistänyt jo 1930-luvulla Helsingin yliopistossa asutuskes- 
kuksiin ja niiden talousalueisiin liittyvän tutkimussarjan, joihin liittyi Oiva Tuomi- 
sen pitkään vireillä ollut tutkimus Lounais-Suomen toiminnallisesta aluerakenteesta. 
Myös Auerin langon, 1945 yliopiston liikenne- ja asutusmaantieteen dosentiksi ni- 
mitetyn Reino Ajon heti sodan jälkeen ilmestyneet tutkimukset Tampereen liiken- 
nealueesta ja liikennealueiden kehittymisestä Suomessa nostivat esiin kysymyksen 
alueellisen suunnittelun tarpeesta ja vaikuttivat myös Granön ajattelun kehittymi- 
seen. Granö myös auttoi Ajoa saamaan Englannista W. R. Meadin välityksellä uutta 
aluesuunnittelua käsittävää kirjallisuutta.” 

Granö ei jäänyt vain odottelemaan aluesuunnittelun käynnistymistä vaan tilasi 
suunnittelemansa Suomen maantieteen käsikirjan uuteen painokseen artikkelin seu- 
tukaavoituksesta Teknillisen korkeakoulun asemakaavaopin professorilta Otto-Iivari 
Meurmanilta. Hän oli juuri 1947 ilmestyneessä Asemakaavaopissa vaatinut seutukaa- 
voituksen aseman vahvistamista ja antanut muun muassa lähiö-käsitteelle kaupun- 
gin tai taajaman osaa tarkoittavan merkityksen, joka viimeistään 1960-luvun aikana 
sivuutti Granön luoman, aistiympäristöä tarkoittavan merkityksen 29 

Käsikirjaan laatimassaan monipuolisessa ja humaanissa kirjoituksessa Meurman 


vaati voimakkaasti seutukaavoituksen edistämistä Suomessa. Se oli hänen mukaansa 

nyt entistäkin tärkeämpää, koska Suomen pinta-ala oli pienentynyt sodan vuoksi 
huomattavasti ja koska siirtoväen asuttaminen vaati erityistoimia. Maahan olisi tul- 
lut viipymättä perustaa valtakunnallinen suunnitteluelin yhdenmukaistamaan eri 
seutujen suunnittelua. ?*' 

Granön ja Meurmanin toivomukset aluesuunnittelun käynnistämisestä saivat 
uutta vauhtia, kun pääministeri Urho Kekkosen 1952 ilmestynyt kirjanen Onko 
maallamme malttia vaurastua käynnisti voimakkaan aluepoliittisen keskustelun. 
Sen tuloksena virisi teollistamispolitiikka, joka suuntasi tukirahat Pohjois-Suomeen, 
suunnilleen Granön Luonnon-Suomeksi kutsumalle alueelle, ja laaja alueelliseen eri- 
laistumiseen ja kehittyneisyyseroihin keskittynyt tutkimustoiminta. Ilmari Hustich 
ja monet muut maantieteilijät osallistuivat voimakkaasti suomalaisen aluepolitiikan 
muotoutumiseen”? 

Granö toimi viimeisenä professorivuotenaan 1950 Suomen Maantieteellisen Seu- 
ran puheenjohtajana. Puheenjohtajakauden jälkeen hän palveli suomalaista maantie- 
teilijäyhteisöä vielä vuoden seuran hallituksen jäsenenä tehden esityksen, jonka perus- 
teella Seura päätti liittyä 1951 Kansainvälisen maantieteellisen unionin IGU:n jäse- 
neksi. Esityksen taustalla olivat Granön keskustelut unionin johtohenkilöiden kanssa 
Lissabonissa 1949 pidetyn maantieteilijäkongressin aikana ja sen presidentin George 
B. Cresseyn kirjeitse lähettämät kehotukset. Maantieteilijöiden pääsy maailmanlaa- 
juiseen järjestöön oli tärkeä päänavaus aikana, jolloin Suomessa suhtauduttiin hyvin 


epäilevästi kaikkeen, minkä saattoi tulkita pyrkimykseksi lähentyä länsimaita? 


Kansainväliset suhteet 


Toinen maailmansota ravisteli yhteiskunnallisia rakenteita ja arvoja niin Suomessa 
kuin koko maailmassa. Sodan aikana tiede oli valjastettu palvelemaan sotaponnis- 
tuksia, ja tutkijat työskentelivät täysin voimin maidensa sodanpäämäärien hyväksi. 
Aseiden vaiettua vallitsi uusi järjestys, johon myös tiede joutui sopeutumaan. Tämä 


merkitsi vanhojen tutkimusperinteiden katkeamista ja uusien syntyä. Suomen tieteen 

vanha suunnannäyttäjä Saksa menetti asemansa, ja Yhdysvallat nousi maailman tie- 
teen johtomaaksi.?** 

Kun Suomi ryhtyi elvyttämään ja rakentamaan kansainvälisiä tiedesuhteita, 
Granö soveltui erinomaisesti näihin tehtäviin. Hän ei ollut sitoutunut saksalaissuun- 
taukseen ja omasi ennestään hyvät suhteet eri puolille maailmaa, mistä olivat osoi- 
tuksena useat työ-, kirjeenvaihtaja- ja kunniajäsenyydet eri maiden maantieteellisissä 
seuroissa. Hyvä kielitaito teki mahdolliseksi laajan kirjeenvaihdon ulkomaalaisten 
tutkijoiden kanssa, mutta Granö kärsi monen muun suomalaisen huippututkijan 
kanssa siitä, että hän ei hallinnut riittävän hyvin englantia, tieteen uutta valtakieltä. 
Hänen englanniksi julkaistujen tutkimustensa määrä jäi vähäiseksi, mutta Puhtaan 
maantieteen herättämän kiinnostuksen vuoksi häneen alettiin 1900-luvun lopulla 
viitata englanninkielisissä sarjoissa enemmän kuin saksankielisissä sarjoissa.% 

Granö sai 1940-luvun jälkipuolella kirjeitä sellaisilta neuvostoliittolaisilta kol- 
legoilta, jotka olivat kirjoitelleet harvakseltaan jo ennen sotaa. Valvontakomissioon 
hänellä ei ollut muita yhteyksiä kuin että hän sai sen varsinaiselta puheenjohtajalta 
G. M. Savonenkovilta ja erikoislähettiläs A. N. Abramovilta kutsun osallistua 7. mar- 
raskuuta 1946 pidettyyn lokakuun vallankumouksen vuosijuhlaan Neuvostoliiton 
lähetystössä Kaivopuistossa.”** 

Valvontakomissionin poistuttua maasta Neuvostoliiton suurlähetystöstä otettiin 
Granöön yhteyttä ja tarjottiin muun muassa vierailukäyntiä itänaapuriin. Vierailu ei 
toteutunut, mutta vaikutusvaltainen akateemikko I. P. Gerasimov kävi syksyllä 1954 
tapahtuneen Suomen-matkansa aikana hänen kotonaan. Käynti oli sikäli poikkeuk- 
sellinen, että Gerasimov saapui vierailulle yksin, ilman yleensä häntä varjon lailla 
seurannutta politrukkia.?9 


Gerasimovin mukaan parin tunnin tapaamisen ilmapiiri oli slaavilaisen lämmin: 
J. G. Granö oli säilyttänyt hyvän venäjän kielen taidon ja pyysi kutsumaan 


itseään venäläiseen tapaan nimeltä ja isännimeltä. Hän puhui siitä, että oli 


viettänyt elämänsä parhaat vuodet Venäjällä tehdessään maantieteellisiä kent- 

tätutkimuksia Siperiassa ja että oli säilyttänyt ikiajoiksi suuren kiinnostuksen 
ja rakkauden maahamme, jota pitää toisena kotimaanaan. Hän kyseli minulta 
logeista. Erityiset ystävyyssuhteet J. G. Granö oli säilyttänyt V. A. Obruche- 


viin, jonka kanssa hän oli jatkuvassa kirjeenvaihdossa Ir 


Virossa Granön nimi painui hieman unhoon 1940-luvulta alkaen osittain sen vuoksi, 
että hänen Neuvostoliiton miehityksen alta maasta poistuneisiin oppilaisiinsa August 
Tammekanniin ja Edgar Kantiin suunnattiin sodan jälkeen parjauskampanja, joka 
alkoi hellittää vasta 1960-luvun lopulla. Tämän jälkeen Virossa kiinnitettiin paljon 
huomiota Granön tutkimuksiin? 

Granön suhteet Ruotsiin pysyivät tiiviinä, sillä hänet tunnettiin maassa hyvin 
Altain vuoristoa ja Suomen maantieteellisiä alueita koskevien tutkimustensa ansiosta. 
Monien virolaisten maantieteilijöiden siirryttyä sodan jälkeen Ruotsiin pakolaisina 
hän pyrki parantamaan heidän asemaansa henkilökohtaisten viestien ja heidän ansioi- 
taan korostavien lausuntojen avulla. Esimerkiksi August Tammekann ja Edgar Kant 


olivat aluksi lähes puilla paljailla jouduttuaan jättämään omaisuutensa Viroon.”” 


Tieteellisen vuorovaikutuksen monet tiet 


Edgar Kant eli koko 1940-luvun lopun Ruotsissa hyvin ahtaissa taloudellisissa olois- 
sa. Hänen tutkimuksiinsa parhaiten Ruotsissa perehtynyt professori Sten De Geer 
oli juuri kuollut, minkä vuoksi hän joutui hankkimaan toimeentulonsa Lundin yli- 
opiston maantieteen laitoksen tarjoamista pienistä arkistojärjestelijän ja tutkimus- 
apulaisen tehtävistä. Tilanne alkoi helpottua 1950, jolloin hän osin Granön lähettä- 
mien suositusten ansiosta sai nimityksen talousmaantieteen lehtoriksi. Vähitellen 

hänen asemansa parani niin, että hän sai 1964 hoitaakseen talousmaantieteen 
professuurin, josta hän jäi eläkkeelle 1967. 

Saatuaan asemansa vakiinnutettua Lundin yliopistossa Kant saattoi jatkaa 
tutkimustyötään. Hän syventyi aluksi erityisesti keskus- ja vaikutusalue- ja muut- 
toliiketutkimuksiin mutta keskittyi myöhemmin pääosin monikielisen maantie- 
teellisen sanaston laadintaan. Työ sopi hyvin kansainväliselle kielinerolle: Kant 
hallitsi kahtatoista kieltä. 

Siirtämällä Tartossa luodun tutkimusperinteen Lundiin Kant vaikutti huo- 
mattavasti ruotsalaiseen aluetutkimukseen käytännön ja teorian tasolla. Hän 
esitteli Tartossa toteutettuja käytännöllisiä ratkaisuja, joita Ruotsissa voitiin käyt- 
tää hyväksi 1960-luvulla toteutetussa suuressa kuntauudistuksessa. Samalla hän 
perehdytti ruotsalaiset kollegansa ja apulaisensa niin Walter Christallerin keskus- 
teoriaan, alueellisten mallien muodostamiseen ja kvantitatiiviseen pelkistämi- 


seen kuin sosiologisiin kysymyksiin ja muuttoliiketutkimukseen. 
Kantin alueteoreettiset näkemykset olivat kansainvälisesti niin merkittäviä, 
että Harvardin yliopiston professori ja sen arvostetun kansainvälisen seminaarin 


johtaja Henry Kissinger tarjosi hänelle tilaisuutta siirtyä Yhdysvaltoihin. Kant ei 
kuitenkaan ottanut tarjousta vastaan, koska hän ei halunnut vaihtaa jälleen maa- 


ta ja koska englanti kuului hänen heikoimmin hallitsemiinsa kieliin. 


Kant edusti näkemystä, jonka mukaan matemaattisten menetel- 


gea T To, mien käyttö oli tutkimustyössä pelkkä apuneuvo. Tärkeintä oli ihmi- 
A 


sen ja ympäristön tutkiminen sekä tiedollisessa että sosiaalisessa kon- 
Edgar 
Kant 


Š 
n tekstissa. Aika ei kuitenkaan ollut vielä kypsä tällaiselle näkemykselle, 
= 100 2 vaan pääpaino annettiin tiedon matemaattistamiselle. Kvantitatiivisen 
we 
vi 


maantieteen keskeiseksi hahmoksi nousi varsinkin Yhdysvalloissa ja 


TARTU v Isossa-Britanniassa Lundin yliopiston maantieteen professorina 1957- 
71 toiminut Torsten Hägerstrand, joka Kantin assistenttina sai omaan 

ajatteluunsa paljon vaikutteita tämän muuttoliike-, diffuusio- ja 
sijaintiteorioista. 

Hägerstrandin, joka sai suomalaisen akateemikon arvonimen 
1980, innovaatiotutkimukset ja kvantitatiiviseen simulointiin perus- 
tuvat tutkimukset loivat perustan niin sanotun Lundin koulukunnan 
synnylle. Hägerstrandin ja koulukunnan muiden tutkijoiden, erityi- 
sesti William Bungen, Peter Gouldin, Allan Predin ja Richard Morrillin, 
kehittämät diffuusio-, muuttoliike-, sijainti- ja muut teoriat ja mallit 


vaikuttivat maantieteelliseen tutkimukseen kaikkialla maailmassa. 
Kant oli Tarton-vuosinaan 1930-luvulla vaikuttanut Suomen 
maantieteen kehitykseen suoraan J. G. Granön ja tämän oppilaitten 
J. K. V. ja Oiva Tuomisen välityksellä, mutta kolmen vuosikymmenen 
kuluttua hänen vaikutuksensa kanavoitui Suomeen myös Ruotsin 


Les Lakayvmsn mas 
"te LÄ maal FT 
Edgar Kana 
1907-1978 


Viron postilaitos julkaisi Kantin sata- 
vuotissyntymäpäivän kunniaksi kortin 
ja otti käyttöön juhlaleiman 2002. 


ja Yhdysvaltojen kautta. Suomessa seurattiin Ruotsin esimerkkiä 

ja tehtiin kuntauudistus, jossa noudatettiin Virosta alun perin lähteneitä ideoita. 
Kvantitatiivinen vallankumous puolestaan toteutettiin suomalaisessa maantie- 
teessä hyvin anglosaksisessa hengessä, joten Kantin ja Hägerstrandin opit saatiin 
ikään kuin pesuveden mukana. 

Suomalaisen keskus- ja vaikutusaluetutkimuksen tärkeimmäksi kehittäjäksi 
nousi 1960-luvulla Mauri Palomäki, joka tunsi sekä suomalaisen että virolaisen 
keskus- ja vaikutusaluetutkimuksen perinteen mutta joka haki tärkeimmät vaikut- 
teensa teorian kansainvälisiltä kehittäjiltä. Palomäki vakiinnutti Christallerin teorian 
aseman suomalaisen keskus- ja vaikutusaluetutkimuksen johtavana paradigmana 
ja loi uudenlaisen menetelmän, enumeratiivisen luokittelun, keskusten luokittele- 
miseksi. Myös nyt tieteellinen työ johti käytännön sovellutuksiin. Kyseistä mene- 
telmää ryhdyttiin soveltamaan seutusuunnittelussa ja monissa muissa suunnitte- 
lutehtävissä.?! 

Saksalaiseen tiedemaailmaan Granön yhteydet taantuivat toisen maailmansodan jäl- 
keen, vaikka joihinkin tutkijoihin, kuten Erich Obstiin ja Carl Trolliin, hän oli kir- 
jeenvaihtoyhteydessä 1950-luvulle saakka. Vanhoja saksankielisiä suhteita täydensi 
nyt Sveitsi, jonne monien suomalaisten tiedemiesten tavoin myös Granön huomio 
suuntautui. Asiaan vaikutti se, että alppimaahan oli siirtynyt jo 1930-luvun puo- 
livälissä saksalaisia tutkijoita, jotka myöhemmin tarjosivat sekä maanmiehilleen 
että muille kollegoilleen mahdollisuuden esiintyä kansainvälisissä konferensseissa ja 
symposiumeissa. Granölle läheisiä alue- ja maisematutkijoita Sveitsissä olivat Hans 
Boesch, Ernst Winkler, Hans Carol ja Heinrich Gutersohn, ja esimerkiksi A. Captin 
ja Werner Schaffnerin väitöskirjat Zärichissä perustuivat hänen metodologiaansa.”? 
Granön oli tarkoitus pitää Suomalaisen Tiedeakatemian edustajana syksyllä 1947 
pääesitelmä Altaista Zärichissä suuressa vuoristotutkijoiden kongressissa, jossa hän oli 
toivonut voivansa uudistaa sodan takia katkenneita suhteitaan vanhoihin tutkijakolle- 
goihinsa. Näihin lukeutui ranskalainen Alppien tutkija Andre Allix, joka oli käsitellyt 
hänen geomorfologisia tutkimuksiaan useissa kirjoituksissa 1910-luvulta alkaen”? 
Katkerien vastoinkäymisten pitkä lista sai kuitenkin jatkoa, kun Granö joutui 
suureksi pettymyksekseen perumaan viime tingassa matkansa Väinö Auerin lähdettyä 
yllättäen Argentiinaan. Velvollisuudentuntoinen Granö piti sopimattomana sitä, että 
molemmat maantieteen professorit olisivat olleet poissa juuri lukuvuoden alkaessa.” 
Granö osallistui keväällä 1949 Suomen Tiedeseuran, Suomalaisen Tiedeakate- 
mian ja Suomen Maantieteellisen Seuran edustajana Lissabonin maantieteilijäkong- 
ressiin. Lentomatka Helsingistä Lissaboniin, yli hiljalleen sodasta toipuvan Euroo- 


pan, oli vaikuttava kokemus: 


Lentomatka tänne oli todella elämys. Helsingistä Tukholmaan olivat kylläkin 
pilvet kiusana, ja hiukan satelikin, niin että myöhästyin siitä koneesta, jolla 
olisi pitänyt jatkaa, mutta koneesta oli sähkötetty, että tällainenkin ukkeli on 
menossa Lontooseen, ja niin sattui varsin sopivasti nopeamenoinen hollantilai- 


nen kone lähtemään Kööpenhaminaan ja sieltä pitemmittä viivytyksittä toinen 

Lontooseen. Etelä-Ruotsin yllä oli vielä pilveilyä, mutta Kööpenhaminasta 
Lontooseen näin jo koko maailman ihanuudet allani, enimmäkseen n. 2 000 
m korkeudelta. Siellä täällä oli ”kuoppaista”, mutta ei siitä haittaa ollut. Lon- 
toossa yötä, aamupäivällä matka jatkui, pysähdys Bordeauxissa, sieltä edelleen 


Pyreneitten niemimaan poikki Lissaboniin.” 


Granö piti kongressissa kaksi ranskankielistä esitelmää, Altain jääkautisista laaksote- 
rasseista ja maantieteellisistä aluejakomenetelmistä, ja osallistui eri puolille Portugalia 
tehtyihin retkiin, muun muassa viikon kestäneelle matkalle Madeiralle. Kongressin 
osanottajalista oli kylmän sodan rintamalinjojen mukainen: Paikalla oli 600 osan- 
ottajaa, joista yksikään ei ollut Neuvostoliitosta. Saksaa, kongressien vanhaa mahti- 
maata, edusti vain Hermann Lautensach, tunnettu Portugalin-tutkija, joka aloitti 
pian kirjeenvaihdon Granön kanssa ja omisti myös tälle yhden tutkielmistaan.”* 

Keväällä 1953 Granö osallistui Suomalaisen Tiedeakatemian ja Suomen Maan- 
tieteellisen Seuran edustajana Berliinin maantieteellisen seuran 125-vuotisjuhliin 
Länsi-Berliinissä. Hän oli nähnyt Berliinin vanhassa loistossaan 1920-luvun lopul- 
la mutta ei ollut käynyt Saksassa vuoden 1930 jälkeen, ja muutenkin hänen tietä- 
myksensä maan muuttuneista oloista oli vähäinen. Vastaavasti myös eräiden läsnä- 
olijoiden tieto Granön tutkijaprofiilin muutoksista osoittautui huonoksi. Tämä nä- 
kyi konkreettisesti siten, että maantieteellisen seuran puheenjohtaja E. Fels katsoi 
aiheelliseksi esitellä juhlakokouksessa kunniajäseneksi valitun Granön kaksi kertaa, 
kahtena toisistaan poikkeavana tutkijahahmona: toisaalta arkeologina, geologina ja 
geomorfologina sekä toisaalta aluetieteen teoreetikkona.”” 

Granö oli lähtenyt Hilma-rouvansa kanssa matkaan hyvissä ajoin, joten hän saat- 
toi ennen Berliiniin saapumista tutustua viiden päivän ajan Pariisin nähtävyyksiin. 
Ranskan pääkaupunki oli selvinnyt miehityksestä huolimatta hyvin sodasta, mutta 
Saksan vanha ykkösmetropoli oli saanut maksaa hirvittävän hinnan Hitlerin poli- 
tiikasta. Erityisesti keskikaupungilla näkyi kaikkialla merkkejä lentopommituksista 
ja tulipaloista, ja laajat tyhjät aukiot todistivat yhä hävityksen laajuudesta ja perin- 

pohjaisuudesta. Kokeneena matkahavaintojen tekijänä Granö osasi kuitenkin katsoa 
raunioiden taakse: ”Toisaalta saimme kuitenkin vakuuttavan kuvan määrätietoisesta 
eteenpäin pyrkivästä, kohti aikaisempaa mahtiasemaansa nopeasti kehittyvästä suu- 


resta maailmankaupungista.”9* 


Palkintoja ja kunnianosoituksia 


Granön nousu yhdeksi Suomen tieteen johtohahmoksi 1940-luvun lopulla näkyi 
myös siten, että hänelle myönnettiin monenlaisia kunnianosoituksia ja palkintoja. 
Vuonna 1950 hän sai tieteellisistä ansioistaan korkean Suomen Valkoisen Ruusun 
Ritarikunnan 1 luokan komentajamerkin. Presidentinlinnan itsenäisyysjuhliin hänet 
oli kutsuttu Turun yliopiston rehtorina 1930-luvulla kahdesti, ja sodan jälkeen kans- 
lerina kutsu tuli useita kertoja. Toukokuun lopulla 1952 hän osallistui kutsuttuna 
vieraana sekä presidentti J. K. Paasikiven Ruotsin kuninkaalle Kustaa VI Aadolfille 
ja tämän puolisolle Louiselle tarjoamille juhlapäivällisille että Helsingin yliopiston 
juhlasalissa pidettyyn tilaisuuteen, jossa kuningas promovoitiin filosofisen tiedekun- 
nan kunniatohtoriksi.?” 

Suomen Maantieteellinen Seura myönsi Säätytalossa pitämässään juhlakokouk- 
sessa 18. huhtikuuta 1947 Granölle Mannerheimin jälkeen toisen kultaisen Fennia- 
mitalinsa. Palkinnon perusteena olivat tämän ansiot Sisä-Aasian vuoristojen pitkä- 
aikaisena tutkijana ja nykyaikaisen maisematieteen luojana. Kahden ensimmäisen 
kultaisen Fennia-mitalin saajan tiet kohtasivat viimeisen kerran 1951, jolloin Granö 
sai kunniatehtävän kirjoittaa Terraan marsalkka Mannerheimin nekrologin ma" 

Seuran järjestämässä juhlavassa palkinnonjakotilaisuudessa Granötä kiitettiin 
muun muassa siitä, että hän oli yltänyt suuriin saavutuksiin vaatimattomista resurs- 
seista huolimatta. Hän otti palkinnon kiitollisena vastaan mutta ei malttanut olla ke- 
ventämättä tilaisuuden ylevää tunnelmaa. Hän totesi, että seura oli ollut oikeassa to- 
detessaan, että hän oli tehnyt tutkimusmatkansa Etelä-Siperian vuorimaassa ja Mon- 


goliassa ilman hyvin varustettujen karavaanien tukea. Seura oli kuitenkin unohtanut 

yhden mainitsemisen arvoisen asian: Myös henkiset 
edellytykset olivat olleet varsin vaatimattomat”! 

Juhlakokouksen päätteeksi Granö piti esitelmän 
”Tunturilakeuksista ja ruuhilaaksoista Keski-Aa- 
sian pohjoisosassa”, jossa hän kuvasi monipuolisesti 
ja tarkasti Neuvostoliiton ja Mongolian rajaseutu- 
jen maantieteellisiä oloja. Aihetta valitessaan hän 
ei ollut tiedemiehenä ilmeisesti ottanut lainkaan 
huomioon sitä, että maassa piti valtaa valvontako- 
missio, jonka yhtenä keskeisenä tavoitteena oli pitää 
huolta siitä, että Suomessa olisi mahdollisimman 
vähän kartografista tietoa itärajan takana olevista 
strategisista alueista.?? 

Vuonna 1948 Granö sai Suomalaisen Tiedeaka- 
temian kunniapalkinnon tunnustukseksi suurista 
ansioista maantieteen alalla. Tieteellisten seikkojen 
ohella palkinnon perusteissa kiinnitettiin huomiota 


hänen ilmaisurikkauteensa: 


Valokuvajäljennös taiteilija Emil Rautalan maalaamasta 
J. G. Granön muotokuvasta. Maaliskuun 26. päivänä 1945 
paljastetun muotokuvan lahjoittivat Turun Yliopistolle 
kauppaneuvokset Heikki Kestilä ja J. G. Nordström. 


Kaikille Granön tutkimuksille, tieteellisille ja kansantajuisille, antavat leimansa 


syvällinen eläytyminen esitettäviin kysymyksiin, laajat tiedot, johdonmukainen 


käsittely, selkeä esitystapa ja hiottu kielellinen muoto. 


983 


Alfred Kordelinin säätiö oli myöntänyt Granölle kunniapalkintonsa jo 1934, mutta se 


myönsi palkinnon toistamiseen vuosijuhlassaan 1949. Vuonna 1952 Granö kutsuttiin 


Suomen Kulttuurirahaston Kannatusyhdistyksen kunniajäseneksi, ja täyttäessään 70 


vuotta 14. maaliskuuta 1952 hänen kunniakseen lyötiin juhlamitali. Mitalin suun- 


nitellut kuvanveistäjä Essi Renvall oli aluksi ajatellut ikuistaa siihen suurmiestyyliin 


sopivan pitkäkoipisen uljaan ratsun, mutta tutustuttuaan Granön kuviin mongo- 

lialaisista pienikokoisista hevosista hän tuli toisiin aatoksiin. Mitaliin 
tuli pieni työjuhdan oloinen hepo, ja sen takapuolta koristaa Granön 
valitsema tunnuslause, jossa perinteinen ars oli muutettu via-sanaksi: 


Via longa, vita brevis (Tie pitkä, elämä lyhyt). 


Mitalia lyötiin kolme suurta kappaletta: Helsingin ja Turun yli- 


"eeng opistoihin sekä Granön kotiin. Renvall viimeisteli mitalinsa yleensä 
huolellisesti, mutta nyt hänelle sattui pieni lipsahdus. Toisen etuni- 
` LSC men alkukirjain meni väärin, ja niin Gabrielista tuli Cabriel.” 
Gë, Ox Turun yliopisto muisti monin tavoin pitkäaikaista professoriaan, 
k 4 i rehtoriaan ja kansleriaan. Yliopiston juhlasalissa paljastettiin 26. 
] d ] maaliskuuta 1945 Granön muotokuva, jossa taiteilija Emil Rautala toi 
AA ai a 


EE esiin hänen tutkimusmatkailijataustansa maalaamalle taustalle him- 

p meän punaisin ja lämpimän ruskein värisävyin Aasian ja Altain kar- 

tan. Maalauksen kustansivat Turun yliopiston vanhat tukijat, kaup- 

paneuvokset Heikki Kestilä ja J. G. Nordström. Erotessaan kanslerin 

virasta hän sai yliopiston suuren muistomitalin, ja kevään 1955 promootiossa hänet 
vihittiin yliopiston kunniatohtoriksi.”* 

Granön tutkimusmatkailijan maine näkyy maasto- ja tähtikartoissa. Altain vuo- 
ristossa lähellä Mongolian rajaa on nimetty yksi jäätikkö Granön mukaan ja useita 
pikkuplaneettoja suomalaisten mukaan 1935—53 ristinyt Yrjö Väisälä antoi planeetta 
numero 1451:lle nimen Grano.’ 

Granö oli saanut Emil Aaltosen säätiöltä sen kunniapalkintoon rinnastuvan suu- 
ren apurahan 1943. Koska nimitys kunniapalkinto otettiin virallisesti käyttöön vasta 
1950, hänelle voitiin myöntää palkinto vielä toistamiseen maaliskuussa 1955. Vas- 
taanottaessaan palkinnon Granö iloitsi siitä, että palkintoon ei liittynyt minkään- 


laisia velvoitteita: 


Olenhan jo siirtymässä siihen ikään, jolloin varsinainen aktiivinen toiminta lä- 


hentelee luonnonlakien mukaan päättymisvaihettaan. Älköön kuitenkaan tätä vii- 

Turun Yliopiston vuosijuhla 28.2.1955. Ensimmäi- 
sessä rivissä vasemmalta oikealle eroava kansleri 

J. G. Granö, uusi kansleri T. E. Olin, rehtori Osmo 
Järvi, vararehtori Tauno Nurmela. 

Toinen rivi: professorit Toivo Salmi, A. S. Rosengvist, 
A. R. Klossner ja Einar W. Juva. 


Vuoden 1954 Tieteen päivien johtoryhmä. 
Vasemmalta Paavo Ravila, P. J. Myrberg, J. G. Granö 
ja Edwin Linkomies, päivien varsinainen ideoija. 


meksi mainittua toteamusta ymmärrettäkö väärin. Elän päinvastoin edelleen siinä 


valoisassa toivossa, että saan mahdollisuuden saattaa julkaisukuntoon tutkimus- 


matkoilla Keski-Aasiassa keräämäni materiaalit, jotka vielä ovat muokkaamatta. 


988 

KUOLEMA 


Vakava sairaus 


Granölle ei suotu tilaisuutta tutkimustensa täydentämiseen, sillä hänen terveytensä 
alkoi nopeasti heikentyä maaliskuussa 1955. Kunnon huononeminen tuli pienoisena 
yllätyksenä. Hänen oli todettu sairastavan vatsasyöpää vuoden 1952 alussa, mutta pro- 
fessori Väinö Seiron tekemä leikkaus oli onnistunut niin hyvin, että hän pystyi pitä- 
mään maaliskuussa 70-vuotisvastaanoton ja palaamaan hoitamaan kanslerin tehtäviä. 

Selviydyttyään vaikeasta sairaudesta Granö katsoi luottavaisena tulevaisuuteen. 
Tämä näkyi muun muassa siinä, että hän suostui ottamaan vastaan Suomen Syö- 
päyhdistyksen puheenjohtajuuden, kun ”minulla nyt on kokemusta asiasta”. Tämä 
tehtävä vei hänet Tarton-vuosien ja Turun rehtorikauden tapaan yhteyteen J. K. Paa- 
sikiven kanssa, sillä vanhimman tyttärensä Annikin kuoltua syöpään presidentti oli 
perustanut 1950 rahaston syöpätautien tieteellistä tutkimustyötä varten.” 

Kesät 1952—54 sujuivat totuttuun tapaan Tirmossa. Lapset pitivät lomillaan seu- 
raa vanhemmilleen, ja kansleri vastasi tieteellisten ja virkaan liittyneiden asioiden 
hoidon ohella edelleen siitä, että veden vilja ei loppunut ruokapöydästä. Loppukesällä 
1954, viimeistellessään Maat ja kansat -teossarjassa julkaistua kirjoitustaan Suomes- 
ta, Granö teki puolisonsa kanssa Uudenmaan itäisiin rannikkokaupunkeihin, Karja- 
laan ja Järvi-Suomeen ulottuneen linja-automatkan, jonka aikana hän saattoi ensim- 
mäisen kerran ihailla Kolilta avautuvia maisemia. Paluumatka Kuopiosta Helsinkiin 
tapahtui lentokoneella, yli ”tuhansien järvien? maisemamosaiikin. Granö olisi mie- 
lellään pistäytynyt vielä kerran Valosaaressa Puhtaan maantieteen ”syntymäsijoilla”, 
mutta Mikkelissä samoihin aikoihin järjestetty maanviljelynäyttely oli täyttänyt ma- 


japaikat niin tyystin, ettei sinne ollut menemistä.” 

Viimeinen kesä. J. G. Granö palaa ongelta Tirmossa kesäkuussa 1955. 


Granön terveyden heikkeneminen voimistui huhtikuussa 1955 niin, että hän oli 
keväällä hyvin väsynyt ja saattoi vain vaivoin selviytyä touko-kesäkuun vaihtees- 
sa Turun yliopiston promootioon ja kunniatohtoriksi tuloon liittyneistä rasittavista 
seremonioista. Kesällä hän jaksoi soutaa vanhoille kalapaikoilleen Tirmossa, mutta 
kävely kesäasunnolta veneelle sujui vaivalloisesti ja vaati usein saattajan tukea. 

Syy Granön kunnon heikentymiseen selvisi tammikuussa 1956, jolloin Seiro 
joutui toteamaan, että syöpä oli uusiutunut ja levinnyt nopeasti. Vanha professori 
ymmärsi, että lääketieteellisesti ei ollut enää mitään tehtävissä ja alistui kohtaloonsa 
tyynesti. Kun potilaan hoito kotona kävi mahdottomaksi, Granö siirrettiin Mehiläi- 
sen sairaalaan. Sairaalassa ei ollut yöpäivystystä, joten perhe hankki hänelle oman 


yöhoitajan. Hoitaja päätteli nimestä, että potilas oli ruotsinkielinen ja puhui hänelle 

vain ruotsia. Granö ei halunnut paljastaa erehdystä vaan keskusteli hoitajan kanssa 
hiljaisella äänellä ruotsiksi sen minkä jaksoi. 

Mehiläisen sairaalassa Granön kunto heikkeni tasaisesti, kunnes hän nukkui 
rauhallisesti pois helmikuun 23. päivän illalla 1956. Hän olisi täyttänyt vajaan kol- 
men viikon kuluttua 74 vuotta. Tieto Granön kuolemasta levisi nopeasti, sillä useat 
kotimaiset ja ulkomaiset sanomalehdet julkaisivat vainajasta muistokirjoituksen 
muutaman päivän sisällä. Nekrologeissa tuotiin esiin hänen monipuoliset tieteelli- 
set saavutuksensa ja korostettiin hänen merkitystään kulttuurielämän edustajana ja 
vaikuttajana." 

Tieteellisissä aikakauskirjoissa nekrologeja julkaistiin Suomen lisäksi muun 
muassa Ruotsissa, Ranskassa, Neuvostoliitossa, Italiassa ja Virossa. Neuvostoliiton 
Tiedeakatemian julkaisuun laatimassaan muistokirjoituksessa L. G. Serebrjyannyj 


totesi Granön olleen laajalti tunnettu neuvostomaantieteilijöiden keskuudessa: 


Hänen työnsä tuovat merkittävän panoksen Altain, Tuvan, Eestin, Karjalan, 
Kuolan niemimaan ja maamme muiden alueiden maantieteelliseen tutkimuk- 
seen. Hänen tutkimustensa arvokkaimpia ominaisuuksia ovat laaja eruditio, 
loogisuus ja esityksen selkeys, omaleimaisuus sekä maantieteen eri ongelmien 


tarkastelun laaja-alaisuus.* 


Kaarlo Hildenin ohella Granön työtä arvosti syvällisimmin Edgar Kant, joka Svensk 


Geografisk Arsbokissa julkaisemassaan nekrologissa totesi, että 


Granössä Suomi, Pohjola ja kansainvälinen maantieteilijäyhteisö menettivät 
yhden uudenaikaisen maisematieteen perustajista, johtavan persoonallisuuden 
metodologian alalla ja samalla miehen, jota kaikki hänet tunteneet arvostivat 


korkean kulttuurin aidoksi edustajaksi? 

Hyvästijättö Uudenmaan saaristolle. 
Kuva J. E. Rosbergin Suomen maisemia postikortteina -sarjasta. 

Hiljaiset hautajaiset 

J. G. Granön hautajaiset järjestettiin hänen toivomuksensa mukaisesti hiljaisin me- 
noin Hietaniemen krematorion kappelissa Helsingissä. Ruumiinsiunauksen toimitti 
Töölön kirkkoherra, rovasti Väinö Forsman, joka oli ikään kuin perhepappi. Hau- 
tausvirreksi lapset olivat valinneet isän mielivirren 622, ”Minä vaivainen, vain mato, 
matkamies maan, monet vaellan vaikeat retket”. 

Hautajaistilaisuudesta tuli vielä pienimuotoisempi kuin Granö oli itse ajatellut. 
Maaliskuun alussa yhtä aikaa uuden presidentin Urho Kekkosen virkakauden kans- 
sa alkanut yleislakko aiheutti sen, että pääkaupungin ulkopuolella asuvat sukulai- 
set ja ystävät joutuivat jäämään kotiin, kun junat ja linja-autot eivät kulkeneet ja 
polttoaineen puute esti yksityisautoilun. Murheellisinta oli, että Granön sielunveli 
J. K. V. Tuominen ei voinut saapua Turusta jättämään viimeistä tervehdystään van- 
halle ystävälleen.” 

Krematorioon kokoontuneeseen viimeiseen saattojoukkoon kuuluivat Helsingis- 
sä asuvien perheenjäsenten ja lähimpien sukulaisten lisäksi vain vanha oppilas, ystävä 
ja tutkijakumppani Kaarlo Hilden puolisoineen. Siunaustilaisuuden jälkeen hauta- 
jaisvieraat kokoontuivat pieneen kahvi- ja muistelutilaisuuteen Pohjoisen Rautatie- 
kadun asuntoon. 

Granön tuhka sijoitettiin aluksi Krematorion uurnalehtoon, josta se myöhemmin 
siirrettiin perhehautaan Hietaniemen vanhalle hautausmaalle. Tirmon kesähuvilassa 
Pellingissä 83-vuotiaana heinäkuun 20. päivänä 1965 kuollut Hilma Granö haudat- 
tiin viimeiseen lepoon puolisonsa rinnalle. 

Granön lähipiiri sai vastaanottaa vielä vuosien ajan kotimaasta ja eri puolilta 
maailmaa saapuneita surunvalitteluja arvostetun tutkijan poismenon vuoksi. Mies 
oli poissa mutta jäljellä oli elämäntyö, jota tutkijakollega Pentti Eskola oli kuvannut 
taitavasti Alfred Kordelinin säätiön vuosijuhlassa 1949 palkinnonsaajan kunniaksi 


esittämässään heksametrisessa runossa: 

Altain taigoja tutkit ja Mongolian pölymaita, 
Röykkiömaita ja ouruja, miss oli jäätiköt muinoin; 
Aasian autiomaat samosit, näit temppelit Urgan; 
Tuttuja sull’ oli tunguusit, oli noidat ja laamat. 
Eestin maisemat vielä kun selvitit, sai sinut Suomi, 
rakkain syntymämaa sekä Auran rantamaat armaat. 


Loit lähiöt, kerot, luusuat, laakiot, onsilot, ourut, 


kaikkien muotojen maan nimet, loit koko maisematieteen. 


Suur oli vihdoin meill’ ilo kun toki vuosien jälkeen 
Entinen Alma Mater peri sun ja sä taas tulit Töölöön, 
Mainehikas mies, tahdikas, kanslerin arvoa kantain. 
Ansainnut hyvin oot tämän illan kunniapalkan. 


Kauan jaksaos jatkaa ain? osas onnekas olkoon "7? 

Erno Paasilinna määritteli Yksinäisyys ja uhma -teoksessaan kirjailijan olemusta siten, 
että kirjailijaksi ei synnytä vaan ”on elettävä sellainen elämä, josta syntyy kirjailija” ja 
että hyvä kirjailija on aina ihmisen puolella. Näkemys sopii J. G. Granön arvioimi- 
seen tutkijana sillä lisäyksellä, että hän sai kiittää tutkijan ominaisuuksistaan myös 
syntymälahjojaan. 

Hyvät hoksottimet, kielipää ja suuri tarmo olivat perustana elämäntyölle, joka 
ulottui monelle alalle. Granöstä tuli tutkimusmatkailija, tietokirjailija ja valokuvaaja, 
yliopisto-opettaja, geomorfologi, aluetieteen teorian, käsitteistön ja metodien kehittä- 
jä, maisematutkija ja tärkeä kansallinen vaikuttaja. 

Granön elämän suuntautumiseen vaikuttivat ratkaisevasti syntymäkodin arvot ja 
lapsuusvuodet Siperiassa. Isä-Johannekselta hän peri uskonnollisuuden, isänmaan- ja 
lähimmäisenrakkauden ja suomenmielisyyden. Isän peruja olivat myös käytännöl- 
lisyys ja varovaisuus, samoin toimeliaisuus, kunnianhimo ja rohkeus omien rajojen 
koettelemiseen, kun taas äiti-Almalta hän omaksui hienotunteisuuden, herkkyyden, 
sosiaalisuuden ja vaatimattomuuden. 

Monien kansojen asuttamassa avarassa Siperiassa vietetty aika avasi Granön sil- 
mät luonnon, kansojen ja ihmisten moninaisuudelle. Suomi oli hänelle rakas isän- 
maa mutta samalla vain yksi palsta maapallon pinnalla ja siellä asuva kansa yksi 
kansa kansojen joukossa. Suomella kuten millään muuallakaan maalla ei ollut eri- 
tyisoikeutta kansalliseen ylemmyydentuntoon ja asettumiseen muiden yläpuolelle. 

Näkemys kansojen tasavertaisuudesta ei estänyt Granötä toimimasta määrätie- 
toisesti suomalaisuuden ja suomen kielen kehittämiseksi. Päinvastoin, hän uskoi, 
että työ suomalaisen kulttuurin hyväksi loi edellytyksiä osallistua kansainväliseen 


toimintaan ja koitui koko ihmiskunnan hyväksi. Sen sijaan kaikenlaista kansallista 

J. G. Granön mukaan nimetty jäätikkö on osa Tabun- Bogdo-uulan, ”viiden pyhän vuoren”, 
jäätiköitynyttä vuorijonosolmua Venäjän ja Mongolian rajalla. Kuva on otettu 2004, jolloin 
Rauli Virtanen valmisteli Suomen TV-1:ssä esitettyä tutkimusmatkailijasarjaa. 


kiihkoilua hän vierasti, eikä osallistunut Suomen tiedepiireissä yleiseen Suur-Suomi- 


intoiluun. 


Opiskelun aloittaminen 1900-luvun alussa osoittautui ratkaisevan tärkeäksi 


Granön elämän kannalta. Aivan kuten isä oli vienyt vastoin suvun tahtoa perheensä 


EHEÄN IHMISEN ELÄMÄ VII 475 


Siperiaan, hän valitsi nyt oman tiensä vastoin tämän toivomusta ja opiskeluvuosien tär- 
keän auktoriteetin J. A. Palm&nin neuvoa. J. G. Granö päätti ryhtyä maantieteilijäksi. 

Tämä päätös johti siihen, että kolme 1900-luvun alussa Siperiaan ja Mongoliaan 
tehtyä muinaistieteellistä tutkimusmatkaa eivät tehneet Granöstä arkeologia vaan 
maanpinnan muotojen tutkijan, geomorfologin. Havaittuaan matkojen aikana run- 
saasti merkkejä muinaisista jääkausista hän päätti ensin todistaa, että Altain alue 
oli muinoin peittynyt jäätiköiden alle, ja sitten laatia kokonaisesityksen vuoriston 
rakenteesta ja synnystä. 

Työ jäi kesken, kun Granön oli tutkimusrahoituksen loputtua palattava Suomeen. 
Lopullisesti paluun Siperiaan esti lokakuun vallankumous, jonka seurauksena länsi- 
maisten tutkijoiden pääsy Aasian keskiosien rajaseuduille katkesi lähes kokonaan 70 
vuodeksi. Granö palasi 1930-luvulla Altain seudulta keräämänsä geomorfologisen 
aineiston käsittelyyn ja julkaisi pitkäaikaisen tutkimustyön tuloksista yhteenvedon 
1945. Teos jatkoi Granön Altain tutkimusten epäonnekasta historiaa, sillä se jäi toi- 
sen maailmansodan seurausten vuoksi tyystin vaille ansaitsemaansa huomiota. 

Granölle ei löytynyt poliittisten murrosvuosien Suomesta hänen koulutustaan ja 
taitojaan vastaavaa tehtävää, joten hän joutui hankkimaan elantonsa erinäisistä tila- 
päistöistä. Ehkä juuri vastuullisten tehtävien puute vapautti hänen luomisvoimansa 
kaksiosaisen A/tai-teoksen vaatimaan suureen henkiseen ponnistukseen. Teoksesta 
tuli suomalaisen matkakirjallisuuden klassikko, joka yhdisti ainutlaatuisella tavalla 
tiedon popularisoinnin kaunokirjalliseen ja runolliseen kuvaukseen. 

Teos osoitti, että Granö oli paitsi erinomainen kirjoittaja myös taitava valokuvaa- 
ja. Hän hallitsi niin hyvin tieteellisen valokuvauksen, että pystyi kehittämään valo- 
kuvien käyttöä maanpinnan muotojen tutkimuksessa. Samalla hän oli myös luova 
kuvaaja, joka osasi ikuistaa ajattomasti ja taiteellisesti matkoillaan näkemiä maisemia 
ja tilanteita. 

Granön elämä sai 1919 uuden käänteen, kun hänet nimitettiin Tarton yliopis- 
ton maantieteen professoriksi. Kansainvälisesti tunnettuna geomorfologina hän olisi 


voinut keskittyä opetuksessaan ja tutkimuksessaan maanpinnan muotoihin. Näin ei 

kuitenkaan käynyt, sillä hän oli jo Suomessa päättänyt pyrkiä luomaan maantieteelle 
sisällön, joka takaisi sille itsenäisen yliopistotieteen aseman. Tämä merkitsi keskitty- 
mistä oman maan kuvaukseen ja aluetieteen teorian kehittämiseen. 

Pari vuotta kestänyt Viron aika oli Granölle yhtä työn myllyä. Hän perusti Tar- 
ton yliopiston maantieteen laitoksen, aloitti maisema- ja lähiötieteen teorian ja me- 
todiikan kehittämisen ja käynnisti virolaisen kotiseudun- ja kaupunkitutkimuksen. 
Hyvän kielipäänsä ja intensiivisen opiskelun ansiosta hän saattoi aloittaa vuoden 
1920 alussa maantieteen vironkielisen opetuksen ja ammattisanaston laatimisen. 

Nopea siirtyminen viron kielen käyttöön liittyi hänen uskoonsa siihen, että tie- 
teellisen koulutuksen tuli tapahtua opiskelijan äidinkielellä kansallisissa yliopistoissa. 
Samalla kun uudet tutkijasukupolvet oppivat ymmärtämään, että tiede oli kansain- 
välistä, heidän tuli tiedostaa oman isänmaansa ja kielensä merkityksen. Siksi hän oli 
jo Helsingissä ryhtynyt luennoimaan suomeksi ja aloittanut suomenkielisen maan- 
tieteellisen nimistön kokoamisen. 

Granö oli Altai-tutkimuksillaan noussut kansainvälisesti arvostetuksi tutkijaksi, 
joten hänen siirtymisensä eteläiseen naapurimaahan koettiin Suomen tiedepiireissä 
harmilliseksi aivovuodoksi. Välittömästi alkanut työ hänen kutsumisekseen takaisin 
kotimaahan johti tulokseen vuoden 1923 alussa, jolloin hänet nimitettiin kovan kil- 
pailun jälkeen Helsingin yliopiston maantieteen ylimääräiseksi professoriksi. 

Vaikka virka vaihtui pian maantieteen vaihtuvaksi professuuriksi, Granö ei viih- 
tynyt Helsingissä kuin runsaat kolme vuotta ennen kuin siirtyi yksityisen Turun Suo- 
malaisen Yliopiston professoriksi. Ratkaisun taustalla oli tyytymättömyys ison yli- 
opiston hallinnon raskauteen, henkilöiden välisiin ristiriitoihin ja yleiseen ilmapiiriin, 
joka poikkesi hänen mielestään liikaa humboldtilaisen sivistysyliopiston ihanteista. 
Hän katsoi, että Helsingissä hänen ajastaan oli mennyt liian paljon hallinto- ja ope- 
tuskäytäntöjen noudattamiseen ja erilaisiin Suomen Kartaston toimittajan ja Suomen 
Maantieteellisen Seuran sihteerin rutiinitehtävien pyörittämiseen. Päätös herätti pää- 
kaupungin tieteellisissä piireissä suurta ärtymystä, mutta Granö ei siitä piitannut. Hän 


halusi isänsä tavoin päättää itse elämästään ja seurata sitä tietä, jonka tunsi oikeaksi. 

Granö ryhtyi kehittämään runsaat pari vuotta toiminutta Turun Suomalaisen 
Yliopiston maantieteen laitosta niin määrätietoisesti, että käytännössä voi puhua sen 
toisesta perustamisesta. Hän pyrki luomaan laitokselle samat olosuhteet kuin Tarton 
yliopistossa, jossa hän oli voinut keskittyä tutkimukseen ja opiskelijoiden henkilö- 
kohtaiseen tieteelliseen ja kansalliseen kouluttamiseen. Tarton kaltainen menestys 
lahjakkaiden jatko-opiskelijoiden kouluttamisessa ei toistunut enää Suomessa, mutta 
Granö valmensi suuren määrän päteviä maantieteen opettajia koululaitoksen palve- 
lukseen. 

Opetuksen ohella Granö suuntasi voimansa Suomen Kartastoon 1925 liittyviin 
karttojen valmistamiseen ja maisemateoriansa viimeistelemiseen. Vuonna 1929 ensin 
saksaksi ja seuraavana vuonna suomeksi ilmestynyt Puhdas maantiede kokosi yhteen 
hänen Tartossa aloittamansa ja Helsingissä jatkamansa aluetieteen teoriaan ja meto- 
deihin keskittyneen kehittämistyön. 

Granön mukaan maantieteen tutkimuskohteena tulisivat olla alueet, jotka olivat 
maanpinnan muotojen, kasvillisuuden, vesistöjen ja ihmisen synnyttämien tekomuo- 
tojen puolesta mahdollisimman yhtenäisiä. Hän kehitti maiseman eri elementtien 
yksityiskohtaisen luokittelujärjestelmän, joka mahdollisti alueiden systemaattisen ra- 
jaamisen kartografisten esitysten perusteella. 

Granö poikkesi muista maisematieteilijöistä siinä, että hänen lähtökohtanaan ei 
ollut maisema alueena vaan ihmisen aistiympäristönä. Sen hän jakoi vain näköaistin 
avulla havaittavaan maisemaan ja ihmisestä noin 20 metrin päähän ulottuvaan lähi- 
ympäristöön eli lähiöön, joka koettiin kaikilla aisteilla. Teoksen oppihistoriallisesti 
merkittävimpään antiin kuuluivat kuvaukset mittakaavan ja havaintopaikan korkeu- 
den vaikutuksesta maiseman kokemiseen ja Granön Valosaaressa tekemän lähiötie- 
teellisen tutkimustyön tulokset. 

Puhdas maantiede sai ristiriitaisen vastaanoton. Sitä kiitettiin monipuolisuudesta, 
loogisesta johdonmukaisuudesta ja täsmällisyydestä, mutta monet arvostelijat pitivät 
sitä liian vaikeaselkoisena, kaavamaisena ja yksityiskohtiin takertuvana. Ongelmat 


johtuivat ainakin osin siitä, että teos oli syntynyt pakottavasta tarpeesta saada aikaan 

maantieteelle sellainen sisältö, joka takaisi sille itsenäisen yliopistotieteen aseman. 
Kun vertaa A/tai-teosta Puhtaaseen maantieteeseen, huomaa selvästi, kuinka ankarasti 
pakko oli kahlehtinut Granön luovuutta. 

Teos sai 1930-luvun alussa niin vähän tieteellistä vastakaikua, että Granö pyr- 
ki syventämään jatkotutkimuksillaan sen sisältöä. Hän lisäsi hieman alueiden toi- 
minnallisen puolen tarkastelua mutta vastaavasti luopui lähiötieteellisen aluejaon 
kehittämisestä. Päätös kertoi ennen kaikkea siitä, että hän antoi pääpainon suurten 
maisemallisten alueiden rajaamiselle, mutta asiaan saattoi vaikuttaa myös kasvanut 
ymmärrys siitä, kuinka mahdotonta oli kyetä ottamaan huomioon kaikki ihmisen 
lähiympäristöstään aistimat asiat ja ilmiöt. 

Granölle tarjoutui 1934 tilaisuus esitellä aluetiedettään koko tieteenalan eliitille 
Varsovan maantieteilijäkongressissa, mutta hän joutui peruuttamaan esiintymisensä 
sairauden vuoksi. Tilaisuutta varten laadittu esitelmä loi perustan myöhemmin jul- 
kaistulle Granön arvostetuimmalle tieteelliselle artikkelille Geographische Ganzheiten, 
mutta se ei estänyt Puhtaan maantieteen joutumista unohduksiin vuosikymmeniksi. 
Teoksen uusi tuleminen alkoi 1960-luvulla, jolloin sen teemoihin alettiin kiinnittää 
huomiota muun muassa arkkitehtuurin, äänimaisematutkimuksen ja ympäristön- 
suunnittelun piirissä ja seuraavalla vuosikymmenellä myös maantieteessä, jossa ryh- 
dyttiin pohtimaan aiempaa monipuolisemmin ihmisen suhdetta ympäristöönsä. 

Sädesieneksi osoittanut sairaus katkaisi lyhyeen Granön uran Turun Suomalaisen 
Yliopiston rehtorina. Granön aika opinahjon johdossa kuului suomalaisen yliopisto- 
historian merkillisimpiin. Rehtori joutui tekemään kaikkensa estääkseen yliopiston 
korkeinta hallintomiestä eli kansleria toteuttamasta suunnitelmaansa sen muuttami- 
seksi tieteelliseksi tutkimuslaitokseksi. 

Tervehdyttyään Granö keskittyi professorin tehtävien hoitoon ja tieteelliseen 
työskentelyyn, joita sotavuodet 1939—44 rasittivat ankarasti. Rauhan palattua hän 
katsoi parhaaksi palata Helsingin yliopistoon, jossa maantiede oli ajautunut uhan- 
alaiseen tilaan opettajakadon vuoksi. Granö onnistui arvovallallaan vakiinnutta- 


maan tieteenalan aseman maan pääyliopistossa. 

Helsingissä Granö nousi keskeiseen asemaan maan tieteellisessä elämässä. Hän 
oli Turun yliopiston kansleri, monien tieteellisten elinten jäsen ja tärkeä vaikuttaja ja 
aloitteentekijä. Hänelle annettiin useita merkittäviä palkintoja ja luottamustehtäviä, 
jotka hän hoiti tavoilleen uskollisesti vähäeleisen tehokkaasti. 

Granö koki itsensä nimenomaan yliopistotutkijaksi ja -opettajaksi, minkä vuoksi 
hän kieltäytyi poliittisluonteisista tehtävistä, kuten kansanedustajaehdokkuudesta ja 
Suomen Tukholman-lähettilään pestistä. Keskittymistä tutkijanuralle tuki puoliso 
Hilma Granö, joka oli itsekin saanut maantieteilijän koulutuksen. Tieteelliset teo- 
riansa ja metodinsa Granö kehitti pääosin työhuoneessaan yliopistossa, sillä koti oli 
pääosin rauhoitettu työelämän ongelmilta. 

Granön saavuttaman menestyksen taustalla ei ollut kova pyrkimys näyttäviin 
asemiin vaan suuri tarmo, saavutetut tulokset ja eri tehtävissä osoitettu taito. Häntä 
arvostettiin tutkijana, opettajana, organisaattorina sekä rakentavana ja innostavana 
ihmisenä. Hän suhtautui ihmisiin tasapuolisesti rotuun, kansallisuuteen, säätyyn tai 
arvoon katsomatta ja tavoitteli ratkaisuja, joissa otettiin huomioon muutkin kuin 
vain tieteelliset näkökohdat. 

Suuresta menestyksestä huolimatta Granön uraan mahtui niin kovia pettymyksiä 
ja takaiskuja, että ne olisivat voineet lannistaa hänet rutiinitöiden tekijäksi. Näin ei 
kuitenkaan käynyt, sillä vastuulliseen ja tavoitteelliseen elämänasenteeseen yhdistyi 
syvä uskonnollisuus, optimismi ja huumorintaju, joiden avulla hän säilytti sisäisen 
nöyryyden ja vaatimattomuuden sekä kyvyn uudistua. 


Granö oli eheä ja tasapainoinen persoona, joka uskoi siihen mitä teki. 

Niinkuin yksi ainoa päivä, niin 
nämä vuodet ovat ohitseni vieri- 
neet. ` Mitä katkeraa olen niiden 
aikana kärsinyt, mitä makeaa mais- 
tanut, mitä kyynelin, mitä ilolla 
vastaanottanut, — kaikki on sol, 
junut kuin veden mukana luotani 
pois ja näkyvistäni häipynyt. AL, 
noastaan muisto on vahajäljennök- 
sen tavoin jäänyt sydämeeni.s 

